Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΒ΄

Τετάρτη 7 Δεκεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το 5ο Δημοτικό Σχολείο Καματερού, το Δημοτικό της Σχολής Μωραΐτη, το 3ο Τοσίτσειο Δημοτικό Σχολείο Εκάλης, το Ίδρυμα Κόκκορη, το Ίδρυμα Προστασίας και Αποκατάστασης Παιδιών με Νοητική Υστέρηση "Η Θεοτόκος", τον Πανελλήνιο Σύλλογο Προσαρμοσμένων Δραστηριοτήτων " Άλμα", κυρίες, πρέσβεις, σύζυγοι πρέσβεων ξένων διπλωματικών αποστολών στην Ελλάδα, κυρίες μέλη του Λυκείου Ελληνίδων, μαθητές από τα Εκπαιδευτήρια Καντά, το 2ο Γυμνάσιο Μεσσήνης, το 3ο Γυμνάσιο Χαλανδρίου, το Γυμνάσιο Κυπαρισσίας Μεσσηνίας, το ΕΠΑΛ Μεγαλόπολης Αρκαδίας, το 1ο Γυμνάσιο Ευόσμου Θεσσαλονίκης και το Γυμνάσιο Πάργας Πρέβεζας, σελ.
2. Επί διαδικαστικού θέματος, σελ.
3. Ανακοινώνεται επιστολή των κ.κ. Μ. Χαρακόπουλου και Θ. Παπαθεοδώρου με την οποία ζητούν τον λόγο, δια του Κοινοβουλευτικού εκπροσώπου της Δημοκρατικής Συμπαράταξης σύμφωνα με το άρθρο 67 παρ. 2 του Κανονισμού, σελ.
4. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συζήτηση επί του σχεδίου νόμου του Υπουργείου Οικονομικών: "Κύρωση του Κρατικού Προϋπολογισμού οικονομικού έτους 2017", σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΚΑΚΛΑΜΑΝΗΣ Ν. , σελ.
ΚΟΥΡΑΚΗΣ Α. , σελ.
ΛΥΚΟΥΔΗΣ Σ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΝΤΩΝΟΠΟΥΛΟΥ Ο. , σελ.
ΒΑΓΙΩΝΑΚΗ Ε. , σελ.
ΒΑΡΕΜΕΝΟΣ Γ. , σελ.
ΒΕΣΥΡΟΠΟΥΛΟΣ Α. , σελ.
ΒΟΥΤΣΗΣ Ν. , σελ.
ΒΡΟΥΤΣΗΣ Ι. , σελ.
ΚΑΚΛΑΜΑΝΗΣ Ν. , σελ.
ΚΕΛΛΑΣ Χ. , σελ.
ΚΟΥΡΑΚΗΣ Α. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΑΝΤΑΣ Χ. , σελ.
ΜΠΑΛΑΟΥΡΑΣ Γ. , σελ.
ΜΠΓΙΑΛΑΣ Χ. , σελ.
ΜΠΟΥΚΩΡΟΣ Χ. , σελ.
ΠΑΠΑΔΟΠΟΥΛΟΣ Ν. , σελ.
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.
ΠΟΛΑΚΗΣ Π. , σελ.
ΤΖΕΛΕΠΗΣ Μ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί της αιτιάσεως για παραβίαση του Κανονισμού:
ΚΟΥΡΑΚΗΣ Α. , σελ.
ΛΟΒΕΡΔΟΣ Α. , σελ.
ΧΑΡΑΚΟΠΟΥΛΟΣ Μ. , σελ.

Γ. Επί προσωπικού θέματος:
ΜΑΡΚΟΥ Α. , σελ.
ΠΟΛΑΚΗΣ Π. , σελ.
ΡΙΖΟΥΛΗΣ Α. , σελ.
ΤΖΕΛΕΠΗΣ Μ. , σελ.

Δ. Επί του σχεδίου νόμου του Υπουργείου Οικονομικών:
ΑΚΡΙΩΤΗΣ Γ. , σελ.
ΑΝΔΡΙΑΝΟΣ Ι. , σελ.
ΑΝΤΩΝΟΠΟΥΛΟΥ Ο. , σελ.
ΑΠΟΣΤΟΛΟΥ Ε. , σελ.
ΑΡΑΧΩΒΙΤΗΣ Σ. , σελ.
ΑΥΛΩΝΙΤΟΥ Ε. , σελ.
ΒΕΤΤΑΣ Δ. , σελ.
ΒΛΑΣΗΣ Κ. , σελ.
ΒΟΡΙΔΗΣ Μ. , σελ.
ΒΟΥΛΤΕΨΗ Σ. , σελ.
ΒΡΟΥΤΣΗΣ Ι. , σελ.
ΓΕΝΝΙΑ Γ. , σελ.
ΓΚΙΟΚΑΣ Ι. , σελ.
ΓΡΕΓΟΣ Α. , σελ.
ΓΡΗΓΟΡΑΚΟΣ Λ. , σελ.
ΔΑΝΕΛΛΗΣ Σ. , σελ.
ΔΗΜΑΡΑΣ Γ. , σελ.
ΔΗΜΑΣ Χ. , σελ.
ΕΜΜΑΝΟΥΗΛΙΔΗΣ Δ. , σελ.
ΗΓΟΥΜΕΝΙΔΗΣ Ν. , σελ.
ΗΛΙΟΠΟΥΛΟΣ Π. , σελ.
ΘΕΟΧΑΡΟΠΟΥΛΟΣ Α. , σελ.
ΙΓΓΛΕΖΗ Α. , σελ.
ΚΑΒΒΑΔΙΑ Ι. , σελ.
ΚΑΜΑΤΕΡΟΣ Η. , σελ.
ΚΑΡΑΓΙΑΝΝΙΔΗΣ Χ. , σελ.
ΚΑΡΑΣΑΡΛΙΔΟΥ Ε. , σελ.
ΚΑΡΡΑΣ Γ. , σελ.
ΚΑΤΣΙΑΝΤΩΝΗΣ Γ. , σελ.
ΚΑΤΣΩΤΗΣ Χ. , σελ.
ΚΕΛΛΑΣ Χ. , σελ.
ΚΕΡΑΜΕΩΣ Ν. , σελ.
ΚΕΦΑΛΟΓΙΑΝΝΗ Ό. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΝΙΟΡΔΟΥ Λ. , σελ.
ΚΟΥΖΗΛΟΣ Ν. , σελ.
ΚΟΥΚΟΥΤΣΗΣ Δ. , σελ.
ΚΟΥΝΤΟΥΡΑ Έ. , σελ.
ΚΩΝΣΤΑΝΤΙΝΕΑΣ Π. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΖΑΡΙΔΗΣ Γ. , σελ.
ΛΑΜΠΡΟΥΛΗΣ Γ. , σελ.
ΛΙΑΚΟΣ Δ. , σελ.
ΛΥΚΟΥΔΗΣ Σ. , σελ.
ΜΑΝΙΑΤΗΣ Ι. , σελ.
ΜΑΡΚΟΥ Α. , σελ.
ΜΑΥΡΑΓΑΝΗΣ Ν. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΕΪΚΟΠΟΥΛΟΣ Α. , σελ.
ΜΗΤΑΡΑΚΗΣ Π. , σελ.
ΜΟΥΖΑΛΑΣ Γ. , σελ.
ΜΠΑΛΑΟΥΡΑΣ Γ. , σελ.
ΜΠΑΛΩΜΕΝΑΚΗΣ Α. , σελ.
ΜΠΑΡΓΙΩΤΑΣ Κ. , σελ.
ΜΠΑΡΜΠΑΡΟΥΣΗΣ Κ. , σελ.
ΜΠΟΥΚΩΡΟΣ Χ. , σελ.
ΜΩΡΑΪΤΗΣ Ν. , σελ.
ΝΙΚΟΛΟΠΟΥΛΟΣ Ν. , σελ.
ΝΤΖΙΜΑΝΗΣ Γ. , σελ.
ΟΥΡΣΟΥΖΙΔΗΣ Γ. , σελ.
ΠΑΝΑΓΟΥΛΗΣ Ε. , σελ.
ΠΑΠΑΔΟΠΟΥΛΟΣ Α. , σελ.
ΠΑΠΑΔΟΠΟΥΛΟΣ Ν. , σελ.
ΠΑΠΑΗΛΙΟΥ Γ. , σελ.
ΠΑΠΑΘΕΟΔΩΡΟΥ Θ. , σελ.
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.
ΠΑΠΠΑΣ Χ. , σελ.
ΠΑΥΛΙΔΗΣ Κ. , σελ.
ΡΙΖΟΥΛΗΣ Α. , σελ.
ΣΑΡΑΚΙΩΤΗΣ Ι. , σελ.
ΣΕΒΑΣΤΑΚΗΣ Δ. , σελ.
ΣΙΜΟΡΕΛΗΣ Χ. , σελ.
ΣΠΙΡΤΖΗΣ Χ. , σελ.
ΣΤΑΘΑΚΗΣ Γ. , σελ.
ΤΑΣΣΟΣ Σ. , σελ.
ΤΖΕΛΕΠΗΣ Μ. , σελ.
ΤΖΟΥΦΗ Μ. , σελ.
ΤΡΑΓΑΚΗΣ Ι. , σελ.
ΤΣΙΑΡΑΣ Κ. , σελ.
ΦΩΚΑΣ Α. , σελ.
ΧΑΡΑΚΟΠΟΥΛΟΣ Μ. , σελ.
ΨΑΡΙΑΝΟΣ Γ. , σελ.

ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.
ΚΟΥΡΑΚΗΣ Α. , σελ.
ΜΠΓΙΑΛΑΣ Χ. , σελ.
ΠΟΛΑΚΗΣ Π. , σελ.
ΤΡΙΑΝΤΑΦΥΛΛΙΔΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ MΒ΄

Τετάρτη 7 Δεκεμβρίου 2016

Αθήνα, σήμερα στις 7 Δεκεμβρίου 2016, ημέρα Τετάρτη και ώρα 10.21΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2017».

Θα ξεκινήσουμε και θα ολοκληρώσουμε με τους ειδικούς εισηγητές από τα κόμματα, με πρώτον στη σειρά τον ειδικό εισηγητή από το Ποτάμι κ. Δανέλλη.

Ελάτε, κύριε Δανέλλη.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εξακολουθούμε δυστυχώς να αντιμετωπίζουμε τη συζήτηση για τον προϋπολογισμό του κράτους ως μια τυπική διεκπεραιωτική διαδικασία. Δεν θα έπρεπε, γιατί ο προϋπολογισμός αποτελεί την κορωνίδα της ετήσιας κοινοβουλευτικής δραστηριότητας. Είναι εξάλλου η μετάφραση σε αριθμούς της πολιτικής μιας κυβέρνησης και του σχεδίου για την υλοποίησή της.

Θα έπρεπε να πάψουμε να τον αντιμετωπίζουμε με τη στεγνή λογιστική προσέγγιση. Αυτό που πραγματικά λείπει από τη χώρα, κυρίως αυτά τα τελευταία εννέα χρόνια της ύφεσης, είναι ένας καινούριος οραματικός τρόπος του προϋπολογίζειν. Η αποστεωμένη και στατική παράθεση αριθμών, οι εικασίες πάνω σε έσοδα και έξοδα, άνευ αξιολόγησης και συγκεκριμένης στόχευσης, θα έπρεπε να ανήκουν στο παρελθόν. Ο κρατικός προϋπολογισμός θα έπρεπε να είναι ένα πεδίο διεξοδικής συζήτησης ουσίας και όχι μια εθιμοτυπική πενθήμερη προεόρτια παράθεση παράλληλων μονολόγων.

Δεν θα έπρεπε, τουλάχιστον μέσα στο χρόνια της κρίσης, να παραδειγματιστούμε από τις καλές πρακτικές άλλων χωρών; Για παράδειγμα, σε πάνω από τις μισές χώρες του ΟΟΣΑ ο μέσος χρόνος διάρκειας συζήτησης του προϋπολογισμού είναι τρεις με τέσσερις μήνες. Η Ελλάδα και εδώ κατέχει τη θέση του ουραγού.

Στις Ηνωμένες Πολιτείες, την ισχυρότερη οικονομία του πλανήτη, ο προϋπολογισμός συζητείται για οκτώ ολόκληρους μήνες και όταν λέω ότι συζητούν, κυριολεκτώ, συζητούν, επεμβαίνουν δηλαδή πάνω στο προτεινόμενο κείμενο του προϋπολογισμού δυναμικά και το συνδιαμορφώνουν εκ νέου. Σε αντίθεση με εμάς, που το νομοθετικό Σώμα απλώς εγκρίνει ή απορρίπτει στο σύνολο τον προϋπολογισμό, οι έξω τον ξαναγράφουν. Τι κερδίζουν από όλα αυτά; Διαφάνεια, ακρίβεια, εγκυρότητα. Πρόκειται για μια ανοιχτή διαδικασία, που καταλήγει σε ένα εύχρηστο εργαλείο προσβάσιμο και κατανοητό από τον μέσο πολίτη. Ό,τι ακριβώς οφείλει δηλαδή να κάνει κάθε χρηστή δημοκρατική διακυβέρνηση.

Στη χώρα μας, αντιθέτως, εξετάζουμε ουσιαστικά την κατανομή των κονδυλίων, αφού ποτέ δεν αξιολογούμε τις δράσεις και τα αποτελέσματα.

Όμως δεν έχουμε πλέον την πολυτέλεια να κατευθύνουμε κονδύλια σε κωδικούς, χωρίς να έχει προηγηθεί η σαφής αξιολόγησή τους. Η αξιολόγηση και η συγκεκριμένη στόχευση κάθε δράσης θα έπρεπε να αποτελούν εδώ και καιρό την απόλυτη προτεραιότητά μας, διότι οι πόροι είναι απολύτως πεπερασμένοι και οι ανάγκες όλο και διευρύνονται.

Εδώ, στα καθ’ ημάς, όταν η παρούσα εθιμοτυπική διαδικασία τελειώσει το Σάββατο τα μεσάνυκτα, όλοι γνωρίζουμε πως πιθανότατα θα έχουμε ψηφίσει μια μαγική εικόνα. Κάθε Υπουργός μπορεί να αυθαιρετήσει αναπροσαρμόζοντας τους κωδικούς του Υπουργείου του δρώντας κατά βούληση, δηλαδή η τέλεια επικράτηση της εκτελεστικής εξουσίας επί της νομοθετικής.

Κυρίες και κύριοι συνάδελφοι, πρέπει να αποφύγουμε τα συλλογικά λάθη του πρόσφατου παρελθόντος, γιατί όταν κατά το 2014 διαφάνηκε μια χαραμάδα, η μοναδική στη ζοφερή οικονομική πραγματικότητα των τελευταίων εννιά ετών, πυροβολήσαμε οι ίδιοι τα πόδια μας. Η τότε κυβέρνηση, υπό τον φόβο των επερχόμενων εκλογών όποτε αυτές θα γίνονταν και μετά το δυσμενές αποτέλεσμα των ευρωεκλογών τότε για εκείνη, πάγωσε τις όποιες μεταρρυθμίσεις υποκύπτοντας ταυτόχρονα στη σωρεία των εσωτερικών λαϊκιστικών πιέσεων.

Την ίδια στιγμή, η αντιπολίτευση επιδιδόταν σε εκλογικούς λεονταρισμούς, τα γνωστά διαχρονικά παιχνίδια, που στοίχισαν όχι μόνο στην ίδια ως μετέπειτα κυβέρνηση αλλά κυρίως στην ίδια τη χώρα.

Σήμερα που κάποιοι δείκτες της οικονομίας, έστω αμυδρά, δείχνουν ότι κάτι πάει επιτέλους να γίνει, διαφυλάξτε το πολύτιμο αυτό momentum, κυρίες και κύριοι της Κυβέρνησης, εγκαταλείποντας την όποια αμφιθυμία σας.

Για παράδειγμα, στις αποκρατικοποιήσεις, πέρυσι προσδοκούσαμε από ιδιωτικοποιήσεις περίπου 2,5 δισεκατομμύρια ευρώ. Αυτά είχαμε προβλέψει στον τρέχοντα προϋπολογισμό. Λάβατε ούτε καν μισό δισεκατομμύριο ευρώ. Για το 2017 προϋπολογίζουμε πως θα εισπραχθούν 2,03 δισεκατομμύρια ευρώ και τα υπόλοιπα από πέρυσι.

Μακάρι, αλλά με την απλή μέθοδο των τριών, οι αριθμοί μάλλον δεν βγαίνουν. Τι φταίει; Το γνωστό μοτίβο. Το θεατρικό έργο που κάθε φορά στήνεται με αφορμή μια αποκρατικοποίηση, γιατί κάποιοι δεν έχουν ακόμα πειστεί σε βάθος για το πόσο σημαντική είναι η επιχειρηματικότητα και το επενδύειν, ιδιαίτερα στο σημερινό οικονομικό γίγνεσθαι.

Η περίπτωση του ΔΕΣΦΑ, μόλις την προηγούμενη εβδομάδα -ουρά από την πρώτη αξιολόγηση ακόμα που μεταφέρεται και στη δεύτερη αξιολόγηση κοστίζοντάς επιπλέον στην ούτως ή άλλως εξαιρετικά φθαρμένη αξιοπιστία μας- από τον προϋπολογισμό του 2016 μεταφέρεται στον προϋπολογισμό του 2017.

Η χώρα συνεχώς βρίσκεται σε ρόλο μετεξεταστέας μαθήτριας. Και πώς να είναι διαφορετικά; Μείον 400 εκατομμύρια ευρώ στα ταμεία με τσαλακωμένη ακόμα περαιτέρω την ελάχιστη αξιοπιστία μας όπως είπα, ακολουθούμε το μαρτύριο του Σισύφου, επιστροφή σε κάτι που θεωρούσαμε ότι ήταν ήδη λυμένο. Η παροιμιώδης αναξιοπιστία ξαναχτυπά. Όμως προφανώς δεν γίνεται να συνεχίσουμε έτσι.

Επίσης, δεν γίνεται να συνεχίσουμε αυξάνοντας αντί να μειώνουμε την κρατική σπατάλη. Δεν γίνεται η Κυβέρνηση να συνεχίζει να διογκώνει το Υπουργικό Συμβούλιο προσλαμβάνοντας στρατιές κομματικών συμβούλων. Δεν γίνεται η Κυβέρνηση να ανακαλύπτει νέες πατέντες και να θεσμοθετεί νέους τύπους γραμματέων, τομεακών, ειδικών τομεακών, διοικητικών, αναπληρωτών διοικητικών και ούτω καθεξής. Φτάσαμε στο δυσθεώρητο νούμερο των εκατόν πενήντα ένα γραμματειών, για να τρέξει η κρατική μηχανή για τα Υπουργεία. Ξεκινήσατε τον Ιανουάριο του 2015 με εβδομήντα δύο, δηλαδή κανονικός υπερδιπλασιασμός! Για να μην αναφερθώ στους αθρόους διορισμούς μελών διοικητικών συμβουλίων διαφόρων οργανισμών, ενεργών ή ανενεργών.

Φτάσαμε να έχουμε οργανισμούς του δημοσίου που οι σύμβουλοι είναι περισσότεροι από τους εργαζομένους. Σε άλλες περιπτώσεις οργανισμών δεν γίνεται, ενώ έχουν προ πολλού χάσει των όγκο εργασιών τους, για να μην πω το αντικείμενό τους συνολικότερα, να έχουμε νέες αδικαιολόγητες προσλήψεις.

Είναι χαρακτηριστική η περίπτωση της εταιρείας «ΚΤΙΡΙΑΚΕΣ ΥΠΟΔΟΜΕΣ Α.Ε.» που προχθές είχαμε σε νομοθετική ρύθμιση. Είναι μια εταιρεία χωρίς ιδιαίτερο έργο τα τελευταία χρόνια. Δηλαδή, δίχως να χτίζει νοσοκομεία, φυλακές, σχολεία ή άλλες παρόμοιες κρατικές εγκαταστάσεις, συνεχίζει να προσλαμβάνει υπαλλήλους. Στο υπάρχον προσωπικό τριακοσίων τριάντα ατόμων προχθές με τροπολογία της τελευταίας στιγμής, όπως είπα, προστέθηκαν ακόμα διακόσιοι είκοσι.

Δεν γίνεται να συνεχίζουμε να δαπανάμε εκατομμύρια ευρώ ανά έτος σε ενοίκια για κρατικές υπηρεσίες, ενώ εξακολουθούν να υπάρχουν αναξιοποίητα κτήρια του δημοσίου. Χαρακτηριστική περίπτωση που συζητούμε συνεχώς και θυμόμαστε, είναι του κτιρίου Κεράνη, αλλά και οπουδήποτε αλλού ανά την επικράτεια.

Οι μετεγκαταστάσεις υπηρεσιών αναβάλλονται διαρκώς υπό το βάρος συνδικαλιστικών πιέσεων, στην καλύτερη περίπτωση, γιατί στη χειρότερη, συνδιαλλαγές και πελατειασμοί οδηγούν το δημόσιο να πληρώνει, όπως είδαμε σε πρόσφατη έρευνα, ακόμα και 24 ευρώ ανά τετραγωνικό μέτρο, τιμή που βεβαίως παρασάγγας απέχει απ’ αυτές της αγοράς.

Για όλα τα παραπάνω η συνήθης δικαιολογία είναι πως τα ίδια έκαναν και οι προηγούμενοι. Οι κομματικοί στρατοί των δικών σας μετακλητών που τσακίζουν κάθε έννοια αξιοκρατίας, σ’ αυτή μάλιστα τη συγκυρία, δεν είναι τίποτα άλλο παρά η διαιώνιση με τον χειρότερο τρόπο των χειρότερων πρακτικών του δικομματισμού στο παρελθόν.

Κι ας μην παραπλανούμαστε από το γεγονός ότι οι δαπάνες των γενικών υπηρεσιών του ελληνικού κράτους είναι κοντά στον κοινοτικό μέσο όρο γιατί διασφαλίζουν πολύ χαμηλότερες κοινωνικές παροχές στους Έλληνες και τις Ελληνίδες. Αλλιώς, όλη αυτή η ραγδαία αύξηση φόρων και εισφορών επί των ημερών σας θα μπορούσε να είναι δικαιολογημένη, αν στήριζε ένα αξιοζήλευτο κοινωνικό κράτος ή διαφορετικά αν οι πολίτες απολάμβαναν υψηλής ποιότητας παροχές σε υγεία, παιδεία, πολιτισμό και υποδομές.

Δυστυχώς όμως –και το ξέρετε- το κοινωνικό κράτος δεν διανύει ημέρες δόξας επί των ημερών σας. Για παράδειγμα, αν και έχουμε το υψηλότερο ποσοστό ανεργίας στην Ευρώπη, δίνουμε ωστόσο τα λιγότερα για τη στήριξη των ανέργων, μόλις το 0,7% του ΑΕΠ, κάτω από το μισό του κοινοτικού μέσου όρου που είναι 1,5%. Ακούμε καθημερινά ιστορίες ντροπής για νοσοκομεία, σχολεία, δημόσιες υπηρεσίες που λειτουργούν στο μίνιμουμ του επιπέδου που αρμόζει σε ένα ευρωπαϊκό κράτος.

Η τελευταία έκθεση καταπέλτης της Κομισιόν για τις μεταρρυθμίσεις σας, αλλά και τη διαχείριση των κονδυλίων για την παιδεία, είναι αποκαλυπτική. Ας πούμε πως βλέπουμε με ικανοποίηση ότι αρχίζετε να αντιλαμβάνεστε την αναγκαιότητα του θεσμού του ελαχίστου εγγυημένου εισοδήματος, αυτό ακριβώς που η ιδεοληψία κάποιων πριν από ενάμιση χρόνο αποκαλούσε «εργαλείο νεοφιλελεύθερης φιλανθρωπίας». Όμως ακόμα και τώρα που η υιοθέτηση του μέτρου είναι θετική, υπερχρεώνετε τους Έλληνες με επιπλέον 2,5 δισεκατομμύρια ευρώ για το 2017 μόνο και μόνο για να συντηρήσετε τις αναιτιολόγητες σπατάλες.

Αύξηση εμμέσων φόρων για το 2017 κατά 1,3 δισεκατομμύρια ευρώ. Τι εμπεριέχεται σ’ αυτά τα 1,3 δισεκατομμύρια; Από πού θα τα εισπράξουμε; Ας δούμε μερικές από τις πηγές: 219 εκατομμύρια από την αύξηση του ΦΠΑ σε προϊόντα και υπηρεσίες κάθε Έλληνα, 439 εκατομμύρια από τον ειδικό φόρο κατανάλωσης στη βενζίνη και το πετρέλαιο, 142 εκατομμύρια από τον ειδικό φόρο κατανάλωσης στα τσιγάρα και τον καπνό, 54,2 εκατομμύρια από το τέλος συνδρομητών σταθερής τηλεφωνίας και 62 εκατομμύρια από τον φόρο στον καφέ.

Φαντάζομαι πως κανείς δεν θεωρεί είδη πολυτελείας όλα τα παραπάνω. Κι όμως εξακολουθείτε να υπερφορολογείτε άδικα γιατί άδικη και κοινωνικά ανάλγητη είναι –και συμφωνείτε κι εσείς μαζί μας- η έμμεση φορολογία.

Παράλληλα, η αγορά καταρρέει. Ο ιδιωτικός τομέας και η επιχειρηματικότητα στην Ελλάδα υποφέρουν από την αύξηση της φορολογίας των ασφαλιστικών εισφορών, αλλά και την εμπέδωση μιας αρνητικής αντιαναπτυξιακής ψυχολογίας βασισμένη στις μόνιμες αρνητικές εκπλήξεις που θα έρθουν από τους συνεχείς νέους φόρους, νέες εισφορές, χωρίς κανείς να τις έχει προβλέψει και προγραμματίσει.

Δεν είναι τυχαίο πως αντιμετωπίζουμε μια πρωτοφανή ιστορικά για μια ανεπτυγμένη δυτική οικονομία διαδικασία φυγής κεφαλαίων στο εξωτερικό. Έλληνες και Ελληνίδες κάτοχοι διδακτορικών τίτλων, ηλικίας μέχρι σαράντα ετών, στα μαθηματικά, στις φυσικές επιστήμες, στην πληροφορική, στην εφαρμοσμένη μηχανική, στη βιομηχανική παραγωγή και τις κατασκευές, δηλαδή στους πιο δυναμικούς τομείς της οικονομίας, μεταναστεύουν μαζικά. Αυτό το πολύτιμο ανθρώπινο κεφάλαιο όμως θα μπορούσε να ανοίξει τον δρόμο για ένα νέο παραγωγικό μοντέλο, αν έμενε εδώ, χωρίς βεβαίως να απαξιωθεί από την ανεργία και τους χαμηλούς μισθούς, αν δεν απαξιώνονταν από την απουσία προοπτικής αναπτυξιακού πλάνου και θετικού αφηγήματος σε επίπεδο χώρας.

Εξαϋλώνουμε τους πόρους που διαθέσαμε ως κοινωνία και ως οικονομία χαρίζοντάς τους σε ισχυρές χώρες, χώρες που εκμεταλλεύονται ένα δυναμικό, ένα ανθρώπινο κεφάλαιο για το οποίο οι ίδιες δεν έχουν συνεισφέρει βεβαίως ούτε ένα ευρώ. Χάνουμε περισσότερα από 9,1 δισεκατομμύρια ευρώ σε φορολογικά έσοδα ως χώρα. Χαρίζουμε 12,9 δισεκατομμύρια στο ΑΕΠ των χωρών μετεγκατάστασης, όπως είναι κυρίως η Αγγλία ή η Γερμανία.

Το μεγαλύτερο πρόβλημα της εθνικής μας οικονομίας, κυρίες και κύριοι, δεν είναι η διασφάλιση της βιωσιμότητας του χρέους. Προφανώς, είναι αναγκαία συνθήκη για να πατήσει στα πόδια της η οικονομία μας.

Το σημαντικότερο πρόβλημα, κατά την άποψή μας, είναι η απομείωση του παραγωγικού δυναμικού της χώρας, είναι η αποεπένδυση, είναι η αδυναμία παραγωγής εθνικού πλούτου, που θα διασφαλίσει βεβαίως και τις θέσεις εργασίας που τόσο πολύ ποθούμε ως κοινωνία.

Η υποχρέωση διασφάλισης πρωτογενούς πλεονάσματος από το ΄18 και εντεύθεν, για απροσδιόριστο μάλιστα χρόνο, είναι σχεδόν άπιαστο όνειρο. Το ξέρετε, το ξέρουμε, το ξέρουν και οι εταίροι μας, βεβαίως.

Για να κατανοήσει κανείς τι σημαίνει πρωτογενές πλεόνασμα ύψους 3,5%, πρέπει να σκεφτεί πως η πιο δυνατή οικονομία της Ευρώπης, δηλαδή η γερμανική, έχει πρωτογενές πλεόνασμα μόλις 1,8%. Η δε Κύπρος, μετά τη βάσανο του μνημονίου και τη θαυμαστή προσαρμογή της στις μεταρρυθμίσεις, ακολουθεί με πρωτογενές πλεόνασμα μόλις 1,4%. Οι υπόλοιπες χώρες υπολείπονται και αρκετές είναι ελλειμματικές.

Κατανοήστε, επιτέλους, πως άλλη λύση στα προβλήματα της χώρας από την πραγματοποίηση σημαντικού όγκου επενδύσεων στο συντομότερο χρονικό διάστημα δεν υπάρχει. Και αυτό θα συμβεί μονάχα αν δημιουργηθούν φιλικές στην υγιή επιχειρηματικότητα συνθήκες. Αναλάβετε, επιτέλους, την ευθύνη και την κυριότητα όσων έχετε συμφωνήσει μέχρι σήμερα. Βάλτε τέλος στον πόλεμο χαρακωμάτων, στον πόλεμο οπισθοφυλακών στελεχών σας, που το μόνο που κάνουν είναι να επιμένουν σε μια ξεπερασμένη, δήθεν αριστερή, φοβικότητα προς το υγιώς επιχειρείν και το υγιώς επενδύειν. Ειδάλλως, η περιλάλητη ανάπτυξη θα παραμείνει ευχολόγιο και το 2,7% ανάπτυξης που προβλέπετε, θα αντικατασταθεί –φευ!- από ένα τέταρτο μνημόνιο, αν βεβαίως οι εταίροι μας συνηγορήσουν και σε αυτό.

Βοηθήστε την ελληνική οικονομία να αλλάξει παράδειγμα, λέγοντας αντίο σε ένα ξεπερασμένο πατερναλιστικό, ισοπεδωτικό κράτος, το οποίο εξάλλου έχει χρεοκοπήσει. Οικοδομήστε σχέσεις εμπιστοσύνης, καλωσορίστε ένα κράτος που προωθεί την καινοτομία, την εξωστρέφεια, τη δημιουργία, έτσι ώστε να επιστρέψουμε στην ομαλότητα, αλλά και να καταφέρουμε επιτυχώς την έξοδό μας στην αγορά. Είναι η μόνη μας ελπίδα.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τον ειδικό εισηγητή από την Ένωση Κεντρώων, τον κ. Κατσιαντώνη.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, όλα όσα γράφονται μέσα στο προτεινόμενο κείμενο αποτελούν προβλέψεις-μαμούθ. Βλέπουμε, δηλαδή, το 2017 πρωτογενές πλεόνασμα 2% του ΑΕΠ, δηλαδή 523 εκατομμύρια περισσότερο από τη δέσμευση στο μνημόνιο για πρωτογενές πλεόνασμα 1,75% του ΑΕΠ. Βλέπουμε φοροκαταιγίδα για το 2017, όπου οι έμμεσοι φόροι προβλέπονται στα 26,4 δισεκατομμύρια ευρώ, δηλαδή αυξημένοι κατά 1,4 δισεκατομμύρια ευρώ σε σχέση με φέτος. Γι’ αυτά τα πλεονάσματα που θέλετε, έχουμε περικοπή δαπανών κατά 1,5 δισεκατομμύρια ευρώ και επιπλέον είσπραξη εσόδων περίπου 2 δισεκατομμύρια ευρώ από φέτος. Δηλαδή, θα έχουμε νέους φόρους.

Ο φόρος εισοδήματος φυσικών προσώπων λέτε ότι θα φτάσει τα 9,17 δισεκατομμύρια ευρώ, αυξημένος κατά 1,161 δισεκατομμύρια ευρώ έναντι του 2016. Ο φόρος εισοδήματος νομικών προσώπων θα μειωθεί κατά 242 εκατομμύρια ευρώ έναντι του 2016 και θα διαμορφωθεί στα 3,23 δισεκατομμύρια ευρώ λόγω της επίδρασης του αυξημένου ποσοστού προκαταβολής για το 2016.

Οι φόροι περιουσίας έχουν ως στόχο να φτάσουν στα 3,13 δισεκατομμύρια ευρώ, σημειώνοντας μείωση κατά 401 εκατομμύρια ευρώ έναντι του 2016, λόγω της διαφοροποίησης της είσπραξης των δόσεων ΕΝΦΙΑ. Τα έσοδα από ΦΠΑ στόχο έχουν τα 15,476 δισεκατομμύρια ευρώ και αυτά αυξημένα κατά 769 εκατομμύρια ευρώ έναντι του 2016. Οι φόροι κατανάλωσης στόχο έχουν τα 9,54 δισεκατομμύρια ευρώ και αυτοί, επίσης, αυξημένοι κατά 712 εκατομμύρια ευρώ έναντι του 2016 λόγω των νέων επιβαρύνσεων στα καπνικά προϊόντα, στον καφέ, στη συνδρομητική σταθερή τηλεφωνία και πολλά άλλα.

Δυστυχώς, δεν βλέπουμε καμμία μεταρρύθμιση φορολογίας εισοδήματος φυσικών προσώπων ή εκσυγχρονισμό του φορολογικού συστήματος. Αντίθετα, έχουμε καθοδικό κύκλο μειωμένης εγχώριας ζήτησης, αυξανόμενης ανεργίας και μειούμενου διαρκώς διαθέσιμου εισοδήματος.

Στη σελίδα 17, μάλιστα, αναφέρεται ότι στοχεύουν στην αύξηση της εισπραξιμότητας των φόρων και γενικότερα της αποτελεσματικότητάς τους. Πού ακούστηκε βελτίωση της εισπραξιμότητας με φοροκαταιγιστικό καθεστώς;

Βέβαια, ταυτόχρονα γίνεται και μνεία για ειδική μέριμνα για τα χαμηλού εισοδήματος νοικοκυριά.

Έκπληξη μου προκαλεί και η αναφορά ότι το εγχώριο τραπεζικό σύστημα θα αποτελέσει μακροπρόθεσμα εργαλείο χρηματοδότησης της ανάπτυξης, όπως το βλέπουμε διατυπωμένο στη σελίδα 18. Δηλαδή, αυτήν τη στιγμή οι ελληνικές τράπεζες έχουν τη δυνατότητα να χρηματοδοτήσουν ελληνικές επιχειρήσεις και δεν το ξέρουμε;

Ακόμα και σήμερα δεν έχει διευθετηθεί το θέμα των κόκκινων δανείων. Και αναφέρεστε σε ανάκαμψη της οικονομίας και βελτίωση της αγοράς εργασίας ήδη για το τρέχον έτος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσιαντώνη, σας ζητώ συγγνώμη θα σας διακόψω για λίγα δευτερόλεπτα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και δύο εκπαιδευτικοί συνοδοί τους από το 5ο Δημοτικό Σχολείο Καματερού.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Κατσιαντώνη, έχετε τον λόγο για να συνεχίσετε. Σας ευχαριστώ.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Λέτε στη σελίδα 20 ότι βλέπετε ήδη διαφαινόμενη τάση βελτίωσης στην αγορά εργασίας και προοπτική οικονομικής σταθερότητας. Τα στοιχεία του συστήματος ΕΡΓΑΝΗ μιλούν για ρεκόρ ανεργίας σε όλη την ευρωζώνη. Αυτό από μόνο του τα λέει όλα. Λέτε ότι χαράχθηκε ο οδικός χάρτης για τη βιωσιμότητα του δημοσίου χρέους με την έναρξη της συζήτησης επί συγκεκριμένων δεσμών μέτρων για τη διασφάλιση της αδιάρρηκτης και βιώσιμης εξυπηρέτησής του.

Μάλιστα, πανηγυρίζετε για την απόφαση του Eurogroup που υιοθέτησε τα αποφασισμένα εδώ και καιρό βραχυπρόθεσμα μέτρα για την ελάφρυνση του ελληνικού χρέους. Ελπίζω να ξέρετε ότι αφ’ ενός μεν ακόμη δεν έχει κλείσει η δεύτερη αξιολόγηση και αφ’ ετέρου ακόμη δεν έχουμε καμμία εικόνα για το συνολικό μέρος της συμφωνίας με τους Ευρωπαίους εταίρους από το 2018 και μετά.

Η λύση, που χαίρεστε ότι φέρατε ως αποτέλεσμα, είναι ανεπαρκής και μη οριστική, αφού εξακολουθεί το ζήτημα με τη διαφωνία του Διεθνούς Νομισματικού Ταμείου, το οποίο δεν δέχεται πρωτογενή πλεονάσματα της τάξεως του 3,5%. Δεν τα δέχεται ούτε για ένα χρόνο, ούτε για τρία, ούτε για πέντε, αλλά ούτε και για δέκα.

Όπως είπε ο κ. Ντάισελμπλουμ, συγκεκριμένα ήταν δική του δήλωση, ακόμα δεν έχουμε αποφασίσει πόσα χρόνια εννοούμε όταν λέμε μεσοπρόθεσμα. Άλλοι στο Eurogroup λένε για τρία χρόνια, άλλοι για πέντε χρόνια και άλλοι για δέκα. Άρα ο στόχος για 3,5% μπορεί να μείνει έως το 2020, έως το 2023 ή έως το 2028 τελικά.

Ο κ. Ντάισελμπλουμ διευκρίνισε μάλιστα πως η ελάφρυνση έρχεται ως επιβράβευση για το κλείσιμο της πρώτης αξιολόγησης και δεν συνδέεται με τις καθυστερήσεις της δεύτερη αξιολόγησης. Δηλαδή, ακόμη ουδέν εκρίθη για τη δεύτερη αξιολόγηση, η οποία πάει στο 2018. Μιλάμε για τεράστιο δημοσιονομικό κενό, το οποίο με απλά λόγια σημαίνει νέα μέτρα και βαθύτερη ύφεση.

Χαρακτηριστικά, το ίδιο το Διεθνές Νομισματικό Ταμείο απαντά ότι η απαίτηση για πρωτογενή πλεονάσματα 3,5% και για άγνωστο χρονικό διάστημα μετά το 2018, απλά τορπιλίζει την αξιοπιστία των αποφάσεων. Ζητά από τους Ευρωπαίους να προσδιορίσουν τις μεσομακροπρόθεσμες παρεμβάσεις για το χρέους, αλλά χαρακτήρισε τα βραχυπρόθεσμα μέτρα ως ανεπαρκή.

Ο Πρόεδρος του Eurogroup λέει ότι αυτά θα τα δουν το 2018. Όλες αυτές οι εξελίξεις αναμένεται να επηρεάσουν σημαντικά τον προϋπολογισμό του 2018 και όχι μόνο. Και όπως είπαμε εξακολουθεί να εκκρεμεί η δεύτερη αξιολόγηση.

Λέτε, λοιπόν, στις σελίδες 27, 28 και 29 ότι έρχεται η εφαρμογή του νέου προγράμματος στήριξης της ελληνικής οικονομίας μαζί με σταδιακή χαλάρωση των capital controls και λύση στα κόκκινα δάνεια. Και λέτε ότι έτσι θα αποκαταστήσετε την εμπιστοσύνη στην ελληνική οικονομία.

Μάλιστα το συνδέετε αυτό με την αύξηση της απασχόλησης και τη θετική επίδραση μεταφοράς του δεύτερου εξαμήνου του 2016 στο 2017. Και λέτε ότι αναμένετε συνδυαστικά να συμβάλουν στην επανεκκίνηση της ελληνικής οικονομίας, επιτρέποντας την καταγραφή θετικών ρυθμών ανάπτυξης με πρόβλεψη για το 2017 στο 2,7%. Πραγματικά, εσείς, κύριοι της Κυβέρνησης, έτσι αντιλαμβάνεστε την ανάπτυξη;

Σας εγκαλούν οι περιφέρειες όλης της χώρας διά του κ. Αγοραστού, του Προέδρου της Ένωσης Περιφερειών Ελλάδος και Περιφερειάρχη της Θεσσαλίας, οι οποίοι σας θέτουν απτά ερωτήματα, όπως τα εξής: Πώς θα επιτευχθεί ανάπτυξη 2,7% αν δεν αυξηθεί το ΑΕΠ κάθε περιφέρειας; Πώς θα επιτευχθεί ο φιλόδοξος και αμφισβητούμενος από πολλούς διεθνείς οργανισμούς στόχος της Κυβέρνησης για αύξηση του ΑΕΠ της χώρας κατά 2,7% το 2017, αν δεν αυξηθεί το ΑΕΠ κάθε περιφέρειας, αν δεν υπάρξει παραγωγή στη χώρα; Και πώς θα αυξηθεί το ΑΕΠ κάθε περιφέρειας, χωρίς αύξηση της χρηματοδότησης στον βασικό αναπτυξιακό βραχίονα, που είναι η περιφερειακή αυτοδιοίκηση; Πώς μπορεί η Κυβέρνηση να επιτύχει ανάπτυξη με έναν υφεσιακό προϋπολογισμό; Δεν έχω παρά να συμφωνήσω στο σύνολο των παραπάνω.

Όλο το εγχείρημα της ανάπτυξης συνδέεται με ζητήματα, τα οποία δύο χρόνια τώρα στο τιμόνι της χώρας δεν έχετε καν ακουμπήσει. Ανάπτυξη και παραγωγή επενδυτική δραστηριότητα, κόκκινα δάνεια, δομικές μεταρρυθμίσεις για αύξηση ανταγωνιστικότητας της οικονομίας, αξιοποίηση ευρωπαϊκών κονδυλίων με έμφαση στη συμμετοχή της Ελλάδας στο επενδυτικό σχέδιο για την Ευρώπη, παγίωση, βελτίωση των δημοσιονομικών αποτελεσμάτων, ώστε να μην παρίσταται ανάγκη ενεργοποίησης του κόφτη, ενίσχυση του δικτύου κοινωνικής συνοχής, με στήριξη χαμηλότερων εισοδηματικών στρωμάτων με μέτρα κοινωνικής αλληλεγγύης. Αυτά αποτελούν μακροοικονομικούς και δημοσιονομικούς κινδύνους, που θα μπορούσαν να συμπιέσουν προς τα κάτω την επίδοση της οικονομίας το δεύτερο εξάμηνο του 2016 και το 2017.

Δυστυχώς, αυτό που βλέπουμε, είναι ότι δεν υπάρχει συνεννόηση μεταξύ σας. Άλλα λέει ο ένας Υπουργός και άλλα ο άλλος. Και ένας τρίτος αφήνει τις λύσεις για τα ζητήματα στο έλεος της διπλωματίας.

Αναφέρομαι στα εξής, για να γίνω συγκεκριμένος: Ο Υπουργός Οικονομικών, κ. Ευκλείδης Τσακαλώτος, λέει ότι δεν πάμε καλά, τα νούμερα δεν βγαίνουν και είναι πιθανή η αποτυχία της ολοκλήρωσης της δεύτερης διαπραγμάτευσης. Αυτά τα είπε στο Συνέδριο του Ελληνοαμερικάνικου Επιμελητηρίου πριν δυο εβδομάδες, αν δεν κάνω λάθος. Όμως ο Αναπληρωτής Υπουργός Οικονομίας, ο κ. Χαρίτσης, δήλωσε ότι θεωρεί απολύτως ρεαλιστική την εκτίμηση της Κυβέρνησης για ανάπτυξη 2,7% το 2017. Στα ψιλά γράμματα στη συνέντευξή του τόνισε βέβαια πως αυτό θα γίνει σε συνάρτηση με τις προσδοκώμενες πολιτικές εξελίξεις, όπως το κλείσιμο της δεύτερης αξιολόγησης, τα μέτρα για το χρέος και η ένταξη στο πρόγραμμα ποσοτικής χαλάρωσης. Και η Υπουργός Εργασίας, λόγω διαφωνιών που καταγράφονται στα εργασιακά, τόνισε ότι γι’ αυτά δεν μπορούν να βρεθούν λύσεις σε επίπεδο τεχνικής διαπραγμάτευσης, καθώς πρόκειται για ένα βαθιά πολιτικό θέμα.

Για τον στόχο σε πρωτογενή πλεονάσματα κάτω από 3,5% από το 2019 και μετά, ουδέν νέο. Για του λόγου το αληθές θα αναφερθώ σε ορισμένα ακόμα σημεία του προϋπολογισμού. Ένα φλέγον θέμα, αυτό των συντάξεων, μου δημιουργεί εύλογη απορία ως προς αυτά που γράφονται για τον ΑΚΑΓΕ και τα αποτελέσματά του και αυτό το βλέπουμε στη σελίδα 106.

Έχετε περιλάβει ή υπολογίσει στα αποτελέσματα τις πρόσφατες οικονομικές αφαιμάξεις του για τις πληρωμές συντάξεων τον Σεπτέμβριο; Ρωτώ, γιατί η πρόβλεψη για το 2017 είναι αρνητική, δηλαδή κατά 53 εκατομμύρια ευρώ μειωμένα τα αποτελέσματά του, σε σχέση με το 2016. Μάλιστα, τονίζετε ότι γι’ αυτά τα αρνητικά αποτελέσματα κυρίως, θα φταίνε τα μειωμένα έσοδα από την εισφορά αλληλεγγύης των συνταξιούχων. Τελικά, μόνον αυτό φταίει για τα μειωμένα έσοδα του ΑΚΑΓΕ; Και ο ΕΟΠΥΥ, όμως, παρουσιάζει έλλειμμα. Είναι ανεπιτυχής η προσπάθεια ορθολογισμού.

Η προοπτική του προϋπολογισμού διαφαίνεται δύσκολη, γιατί το μεσοπρόθεσμο δεν έχει ακόμη καταρτιστεί. Άρα δεν μπορεί να εκτιμηθεί η προοπτική που υπηρετεί ο παρών προϋπολογισμός τελικά.

Τα συμπεράσματα αυτά τα βγάζει στην έκθεσή του το Γραφείο Προϋπολογισμού της Βουλής, όπου στις σελίδες 5 και 6 αναφέρει ότι οι οικονομικοί στόχοι της Κυβέρνησης έχουν προφανή υφεσιακό χαρακτήρα, δηλαδή είναι μη ρεαλιστικοί. Μάλιστα, τονίζει ότι αφορούν σε ασφυκτικό οικονομικά περιβάλλον, με αδυναμία οικονομικής και αναπτυξιακής ανάκαμψης, άρα χρήζουν πιθανότατα συνεχούς αναθεώρησης.

Αναφέρει, επίσης, ότι η αύξηση στους φόρους αποθαρρύνει την εργασία και την επιχειρηματικότητα, δηλαδή δεν υπάρχει προοπτική ανάκαμψης από την ύφεση. Τώρα, πώς μέσα στην αντικυκλική δημοσιονομική πολιτική θα ενταχθούν οι εξαγγελθείσες από τον κ. Χαρίτση έντεκα επενδύσεις, δηλαδή 1,1 δισεκατομμύρια ευρώ, σε τομείς στρατηγικής σημασίας, μάλλον όλοι μας θα μείνουμε με την απορία.

Στην έκθεσή του, το Γραφείο Προϋπολογισμού τονίζει πολλάκις ότι ελλοχεύουν οι κίνδυνοι για εκτροχιασμό, ανά πάσα στιγμή, των προβλέψεων του προϋπολογισμού. Αιτία γι’ αυτό θα μπορούσαν να είναι παράγοντες όπως το προσφυγικό, το ασφαλιστικό, η ανεργία και οι υπέρογκοι φόροι, οι οποίοι θα μπορούσαν, ανά πάσα στιγμή, να τινάξουν την πρόβλεψη του 2,7% στον αέρα.

Άλλωστε, και μεγάλες τράπεζες του εξωτερικού και ερευνητικά ινστιτούτα των Ηνωμένων Πολιτειών τονίζουν ότι δεν είναι δυνατόν η ανάπτυξη μιας χώρας να βασίζεται στους φόρους. Η υπερβολική φορολόγηση έχει στρεβλωτικά αποτελέσματα που εμποδίζουν τους θετικούς ρυθμούς ανάπτυξης. Αυτό, τελικά, επιφέρει τη μείωση των εσόδων, τη δυσκολία αντιμετώπισης των φορολογικών παραβάσεων στην πηγή, όπως είναι δηλαδή η φοροδιαφυγή, η παραοικονομία και το βλέπουμε στις σελίδες 10 και 11 της έκθεσης.

Έτσι αποκλείεται, ουσιαστικά, κάθε πιθανή εξέλιξη στο θέμα ανακατανομής φόρων, με εκλογίκευση δαπανών και φόρων. Για την ώρα, η ανακατανομή δαπανών έχει μόνο προσωρινό χαρακτήρα. Για παράδειγμα, το ελάχιστο εγγυημένο εισόδημα είναι μόνον για το 2017, ενώ για μετά θα δούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ δύο λεπτά μόνο.

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό ακόμα και θα κλείσετε. Οι ειδικοί εισηγητές έχετε δεκαπέντε λεπτά. Καμμία ανοχή πέραν του λεπτού. Διακόσιοι έξι συνάδελφοι περιμένουν. Σε ένα λεπτό κατεβαίνετε από το Βήμα.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Σας ευχαριστώ, κύριε Πρόεδρε, τουλάχιστον για το ένα λεπτό.

Η έκθεση του Γραφείου Προϋπολογισμού, αναφερόμενη και στα κόκκινα δάνεια, τονίζει ότι αν δεν λυθεί το θέμα, θα επέλθουν αλυσιδωτές συνέπειες, όπως η ενεργοποίηση του κόφτη.

Βέβαια, μόλις χθες διάβασα ότι αφήνεται υπονοούμενο από την Κυβέρνηση -εμμέσως, διά του κ. Τζανακόπουλου- το να δεχθεί να μπει ένας γενικός κόφτης αντί ονομαστικών μέτρων για τη διετία 2019-2020, καθώς ελπίζει ότι θα ξαναγίνει συζήτηση για τα πρωτογενή πλεονάσματα και πιθανόν αυτά να μειωθούν.

Και θα κλείσω -αν και είχα, κύριε Πρόεδρε, αρκετά να πω ακόμη- με το ότι είμαι προβληματισμένος και στεναχωρημένος, όχι μόνο για την εικόνα που δείχνει η χώρα μας, αλλά και για κάτι που διάβασα, την επιστολή δηλαδή που απηύθυνε ο κ. Μίκης Θεοδωράκης προς τον Πρωθυπουργό, την οποία από σεβασμό προς το πρόσωπο του μεγάλου αυτού συνθέτη και πολιτικοποιημένου ανθρώπου δεν θα ήθελαν, κατ’ αρχάς, να αναλύσω δημοσίως.

Θα ήθελα να κρατήσω μόνο ένα σημείο στο τέλος αυτής, για έναν ακόμη λόγο απ’ όσους αναφέρει ο εξαίρετος Μίκης Θεοδωράκης: Για να μην κριθεί το μέλλον της χώρας μας στα γουναράδικα, κύριε Πρωθυπουργέ, κυρίες και κύριοι Υπουργοί της συγκυβέρνησης, προσέξτε. Κόψτε τις μαγκιές, γιατί η ώρα της κρίσης είναι μπροστά σας και εκεί ο πέλεκυς θα είναι πάρα πολύ βαρύς.

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κωνσταντίνος Παυλίδης, ειδικός εισηγητής από τον ΣΥΡΙΖΑ. Μετά θα πάρει τον λόγο ο Υφυπουργός ο κ. Λιάκος για επτά λεπτά και θα ακολουθήσουν ο κ. Δήμας και ο κ. Παπαδόπουλος.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μας κατηγορείτε ότι στο τέλος του προγράμματος, όσο θετικά και αν εξελιχθούν τα πράγματα, απλά θα γυρίσουμε στον οικονομικό παράδεισο του 2014.

Εγώ θέλω να σας αναφέρω μερικά στοιχεία για το 2014: Πρώτον, δεν έπιασε η ελληνική οικονομία τους στόχους του 2014. Δεύτερον, δημιουργήθηκαν το 2014 τεράστια δημοσιονομικά και χρηματοδοτικά κενά. Τρίτον, δεν κλείσατε την πέμπτη αξιολόγηση. Στην ουσία, το δεύτερο τρίμηνο του 2014 «πάγωσε» η αξιολόγηση. Προφανώς, δεν πήρατε και κανένα υφεσιακό μέτρο και άρα, υπήρξε και αυτό το οριακό εν μέρει ποσοστό ανάπτυξης.

Παρ’ όλα αυτά, όμως, θα σας δώσω μερικά στοιχεία, τα οποία θεωρώ πάρα πολύ σημαντικά. Πρώτον, παραδώσατε στην Κυβέρνηση τον Γενάρη του 2015 μια οικονομία με τριπλάσιο έλλειμμα κεντρικής διοίκησης από τον στόχο που εσείς θέσατε. Το έλλειμμα ήταν 5 δισεκατομμύρια, ενώ ο στόχος ήταν μόλις το 1,5 δισεκατομμύριο. Το πρωτογενές πλεόνασμα του 2014, σύμφωνα με τα τελικά στοιχεία, ήταν εννιά φορές κάτω από τον στόχο, 0,5 δισεκατομμύρια αντί για στόχο πλεονάσματος 4,5 δισεκατομμύρια. Χάσατε 5 δισεκατομμύρια από το ΕΣΠΑ της περιόδου. Αντί για 24 δισεκατομμύρια απορροφήσατε 19 δισεκατομμύρια. Παραδώσατε μια οικονομία τον Γενάρη του 2015 με ένα ΑΕΠ στο ιστορικά χαμηλότερο μέγεθος της πενταετίας 2009-2014, μόλις στα 177 δισεκατομμύρια ευρώ. Ταυτόχρονα, παραδώσατε το υψηλότερο ποσοστό αναλογίας χρέους προς ΑΕΠ στο 181%.

Αυτά, κατά τη γνώμη μου, είναι μόνο μερικά νούμερα, που δεν νομίζω ότι μπορούν εύκολα να δικαιολογήσουν τον όρο success story που δίνετε στην περίοδο του 2014.

Θα σας πω πολύ συγκεκριμένα στοιχεία. Πρώτον, στην αξιολόγηση από την έκθεση του Διεθνούς Νομισματικού Ταμείου τον Ιούνιο του 2014 υπάρχει χρηματοδοτικό κενό για το 2014 ύψους 2,2 δισεκατομμυρίων. Το δημοσιονομικό κενό για το 2014 είναι 2 δισεκατομμύρια. Τα μέτρα στον πίνακα 5 της έκθεσης του Διεθνούς Νομισματικού Ταμείου προέβλεπαν για το 2015 μέτρα ύψους 2 δισεκατομμυρίων και για το 2016 ύψους 3,7 δισεκατομμυρίων. Ταυτόχρονα, στον πίνακα 14 της ίδιας έκθεσης αναφέρεται προβλεπόμενο δημοσιονομικό κενό στο 2015 ύψους 12,6 δισεκατομμυρίων ευρώ.

Νομίζω ότι αν τα αθροίσετε όλα αυτά, για εκείνη την περίοδο success story είναι υποχρεώσεις 10 δισεκατομμυρίων ευρώ, μόνο στο κλείσιμο της πέμπτης αξιολόγησης. Γι’ αυτό, ακριβώς, δεν την κλείσατε και τρέξατε πολύ γρήγορα απλά και μόνο να παραιτηθείτε και να ρίξετε την πετσέτα κάτω.

Δεύτερον, μιλάτε για το PSI. Το PSI άλλοι το ανεβάζουν στα 120 δισεκατομμύρια. Ο κ. Βενιζέλος μερικές φορές το ανεβάζει και στα 160 δισεκατομμύρια. Παρ’ όλα αυτά, έχω να σας πω δυο, τρία νούμερα γύρω από αυτό.

Το πρώτο. Στο PSI η έκθεση-μελέτη της Τράπεζας της Ελλάδος, η έκδοση «Το χρονικό της μεγάλης κρίσης. Η Τράπεζα της Ελλάδος 2008-2013» για το 2014 αναφέρει: «Όμως το καθαρό όφελος από την αναδιάρθρωση του χρέους μετριάστηκε σημαντικά κυρίως λόγω, πρώτον, της ανάγκης για ανακεφαλαιοποίηση των ελληνικών τραπεζών με έκδοση νέου χρέους ύψους 41 δισεκατομμυρίων ευρώ εντός του 2012, δεύτερον, με δανεισμό τον Δεκέμβριο του ίδιου έτους 11,3 δισεκατομμύρια, τρίτον, βάρη που προκλήθηκαν από τα ασφαλιστικά ταμεία ύψους 16,2 δισεκατομμύρια» -η μελέτη της Τράπεζας της Ελλάδος τα αναφέρει αυτά- «δανεισμός 4,5 δισεκατομμυρίων για την παροχή ομολόγων του EFSF στα ασφαλιστικά ταμεία, πέμπτον, ανάγκη δανεισμού 11,9 δισεκατομμυρίων για την κάλυψη του ελλείμματος του κρατικού προϋπολογισμού του 2012 και τέλος, λοιπές υποχρεώσεις του δημοσίου, πληρωμές στον ESM και πληρωμές παλαιών οφειλών 1,9 δισεκατομμύρια. Άθροισμα: 86,7 δισεκατομμύρια την περίοδο του PSI». Αυτή ήταν η νέα επιβάρυνση του προϋπολογισμού.

Και καταλήγει η συγκεκριμένη μελέτη, επισημαίνοντας ότι «το καθαρό τελικό αποτέλεσμα όλων των παραπάνω συναλλαγών οδήγησε μεν στη μείωση του χρέους εντός του 2012, πολύ, όμως, πιο περιορισμένα από την ονομαστική της αξία». Αυτά, για να έχουμε λίγο καθαρή εικόνα για το τι σημαίνει PSI και τι ακριβώς άφησε.

Από εκεί και πέρα, στην ουσία του προϋπολογισμού, συμφωνούμε όλοι και συμφωνεί και η έκθεση του Γραφείου του Προϋπολογισμού ότι όντως ο συγκεκριμένος προϋπολογισμός έχει προφανώς βραχυχρόνια υφεσιακά χαρακτηριστικά, δεδομένου ότι έχει μείωση των δαπανών και αύξηση των φορολογικών βαρών.

Παράλληλα, όμως, επισημαίνει η έκθεση το γεγονός ότι υπάρχει δυνατότητα εξουδετέρωσης αυτών των βραχυπρόθεσμων υφεσιακών μέτρων, αν υπάρξει αλλαγή του οικονομικού κλίματος και το κλείσιμο της αξιολόγησης, φάση στην οποία βρισκόμαστε τώρα.

Όμως ποια είναι η πραγματικότητα σε σχέση με τη διαπραγμάτευση και το κλείσιμο αυτής της ιστορίας; Πρώτον, τα πλεονάσματα τα οποία συμφώνησε η Κυβέρνηση για το 2017 είναι του ύψους 1,75%. Από το ήδη προβλεπόμενο 4,5%, που προέβλεπε το δεύτερο μνημόνιο, είναι μια εξοικονόμηση κοντά στα 5 δισεκατομμύρια. Αθροιστικά στην περίοδο της τετραετίας η εξοικονόμηση των πλεονασμάτων είναι στο ύψος του 11%, δηλαδή μιλάμε για έναν καθαρό δημοσιονομικό χώρο 20 δισεκατομμυρίων ικανό να μπορέσει να αποδοθεί και στην κοινωνική πολιτική και στην ανάπτυξη της χώρας.

Ταυτόχρονα βάζει μια απαραίτητη προϋπόθεση ο προϋπολογισμός, το γεγονός ότι χρειάζονται ρυθμοί μεγέθυνσης της οικονομίας αύξησης του ΑΕΠ κατά 2,7%. Είναι ένας αισιόδοξος μεν στόχος, ρεαλιστικός δε. Και το αναφέρει, κατά τη γνώμη μου, βάζοντας τρία στοιχεία μέσα ξανά το Γραφείο Προϋπολογισμού της Βουλής σε τρεις δείκτες:

Πρώτον, στην προβλεπόμενη αύξηση της ιδιωτικής κατανάλωσης κατά 1,5%, όπου εκεί αναφέρει ξεκάθαρα ότι υπάρχουν οι βάσεις πραγματοποίησης αυτής της εκτίμησης. Δεύτερον, στον προβλεπόμενο δείκτη αύξησης των επενδύσεων κατά 9,1%, όπου θεωρεί ότι είναι εφικτός λόγω της χαμηλής βάσης του ΑΕΠ το 2016. Και, τρίτον, στον εξαγωγικό τομέα, που απαιτείται μια αύξηση 5,3%.

Να σας αναφέρω μόνο ότι το τρίτο τρίμηνο του 2016 έκλεισε με δείκτη εξαγωγών αυξημένο κατά 3,7% χωρίς να βάλουμε μέσα τα πετρελαιοειδή. Με τα πετρελαιοειδή ο δείκτης των εξαγωγών αυξήθηκε κατά 8,9%. Είναι, λοιπόν, κάποιοι δείκτες οι οποίοι ξεκάθαρα δείχνουν ότι αυτός ο στόχος κουβαλάει μια αισιοδοξία, αλλά ταυτόχρονα κουβαλάει και έναν ρεαλισμό στην υλοποίησή του.

Έχουμε, λοιπόν, σαφείς λόγους να είμαστε αισιόδοξοι. Για δύο συνεχόμενα τρίμηνα η οικονομία της χώρας σημειώνει θετικούς ρυθμούς μεγέθυνσης και αυτό οφείλεται σε πολύ συγκεκριμένους λόγους: Στο ότι έκλεισε εγκαίρως η πρώτη αξιολόγηση με θετικά στοιχεία την αναγνώριση της μη βιωσιμότητας του χρέους, τη χάραξη των βραχυπρόθεσμων, μεσοπρόθεσμων και μακροπρόθεσμων χαρακτηριστικών μέτρων και την ύπαρξη της ποσόστωσης στις δανειακές υποχρεώσεις της χώρας, το γεγονός, δηλαδή, ότι υπήρξε μια οροφή στο 15% του ΑΕΠ σε σχέση με τις υποχρεώσεις απομείωσης των δανειακών μας υποχρεώσεων σε μια περίοδο που τα προηγούμενα χρόνια αυτές οι δανειακές υποχρεώσεις απορροφούσαν το 30% του ΑΕΠ της χώρας.

Όλα τα παραπάνω, συνάδελφοι και συναδέλφισσες, έχουν ως αποτέλεσμα τη σταδιακή, κατά τη γνώμη μου, αποκατάσταση της αξιοπιστίας και της εμπιστοσύνης στην ελληνική οικονομία, το οποίο είναι βασικός παράγοντας για την προσέλκυση των επενδύσεων.

Αυτό μπορεί κανείς να το δει εύκολα και στο γεγονός ότι υπάρχει μια σταθερή μείωση των επιτοκίων και στα spreads στα ελληνικά ομόλογα, σε μια συγκυρία που μόνο τέτοια δεν είναι στην υπόλοιπη Ευρώπη. Όταν, δηλαδή, υπάρχει μια σταθερή πτωτική τάση των επιτοκίων στη χώρας ταυτόχρονα υπάρχει μια ανοδική τάση επιτοκίων στην Ευρώπη και γι’ αυτόν τον λόγο, κατά τη γνώμη μου, και τα βραχυπρόθεσμα μέτρα είχαν σοβαρότατα προβλέψει το γεγονός ότι έπρεπε να μετατραπούν τα κυμαινόμενα επιτόκια σε σταθερά στο ύψος του 1,5%.

Ταυτόχρονα στο κομμάτι των εσόδων η χώρα πέτυχε πολύ σημαντική υπερεκτέλεση, γιατί το κυρίαρχο πρόβλημα είναι η ανάγκη ρευστότητας τα επόμενα χρόνια. Πέραν των έκτακτων εσόδων, όπως το μέρισμα 300 με 400 εκατομμυρίων από την Τράπεζα της Ελλάδος, πάνω από ένα δισεκατομμύριο προέρχονται από τα κανονικά φορολογικά έσοδα.

Ιδιαίτερα να αναφέρω τρεις δείκτες: Τα έσοδα από τις εισπράξεις έναντι ληξιπρόθεσμων οφειλών το 2016 ανήλθαν στα 4 δισεκατομμύρια αυξημένα κατά 1,1 δισεκατομμύριο, δηλαδή μια αύξηση της τάξης του 37,6% σε σχέση με το προηγούμενο έτος. Στην εισπραξιμότητα του ΦΠΑ τα έσοδα ανήλθαν σε 12,5 δισεκατομμύρια, αυξημένα κατά 1,3 δισεκατομμύρια, δηλαδή μια αύξηση 19% σε σχέση με πέρυσι. Και ταυτόχρονα τα συνολικά καθαρά έσοδα του προϋπολογισμού το 2016, και μετά την επιστροφή των φόρων, ανήλθαν σε 40 δισεκατομμύρια έναντι στόχου 37,5 δισεκατομμύρια, μια αύξηση 6,3% και σε ονομαστικούς όρους 2,5 δισεκατομμύρια. Αυτά σε σχέση με την εισπραξιμότητα και την ανάγκη ρευστότητας στη χώρα.

Ταυτόχρονα, στο επίπεδο της κοινωνικής δικαιοσύνης οφείλουμε να ξεκαθαρίσουμε κάτι το οποίο είτε συνειδητά ακούγεται διαστρεβλωμένα είτε για να δημιουργεί εντυπώσεις είτε για να φτιάχνουμε ατμόσφαιρα, δηλαδή το γεγονός ότι ο προϋπολογισμός αυτός δεν περιλαμβάνει νέα μέτρα.

Τα μέτρα τα οποία εκφράστηκαν το 2016 και έδωσαν ένα οικονομικό αποτέλεσμα σε εξαμηνιαία βάση το 2017 και το 2018 παραμετροποιούνται και φαίνονται στον προϋπολογισμό του 2017 ως έσοδα από τη φορολογία σε δωδεκάμηνη βάση και σε μια επέκταση τριετίας. Άλλα ξεκίνησαν τον Μάιο του 2016, άλλα θα ξεκινήσουν τον Γενάρη, από 1-1-2017 και άλλα από 1-1-2018. Ταυτόχρονα, η έκφραση της εξαμηνιαίας οικονομικής τους απόδοσης το 2016 εκφράζεται σε δωδεκάμηνη βάση στα επόμενα δύο χρόνια, το 2017 και το 2018. Άρα η εικόνα της αύξησης της φορολογίας ως εφαρμογή νέων μέτρων, έξω από την πρώτη αξιολόγηση και την εφαρμογή των ψηφισμένων μέτρων του Μαΐου του 2015, είναι απλώς και μόνο μια επικοινωνιακή απάτη.

Όμως έχουμε ξεκάθαρη επίγνωση του γεγονότος ότι σ’ αυτή τη φορολογική μεταρρύθμιση του Απριλίου 2016, υπάρχει πραγματικά μια μεγάλη επίπτωση, οι συνεπείς φορολογούμενοι πολίτες να επιβαρύνονται υπέρμετρα. Το γνωρίζουμε και ιδιαίτερα για τη μεσαία τάξη, όπου ένα σημαντικό κομμάτι των ελεύθερων επαγγελματιών έχει σηκώσει ένα μεγάλο βάρος αυτής της δημοσιονομικής προσαρμογής και θα πρέπει στην πορεία αυτής της διαπραγμάτευσης να δούμε με ποιον τρόπο αυτοί οι φορολογικοί συντελεστές, με βάση και τη ρήτρα ανάπτυξης της χώρας, μπορούν να μειωθούν.

Ταυτόχρονα, όμως, θα ήθελα να σας δώσω και δύο στοιχεία, για να έχουμε και μια εικόνα του τι σημαίνει προοδευτική και αναδιανεμητική φορολογική πολιτική. Οι μισθωτοί και συνταξιούχοι από 27.000 ευρώ μέχρι 43.000 ευρώ εισόδημα και από 50.000 ευρώ μέχρι 55.000 ευρώ εισόδημα θα έχουν ελάφρυνση που θα φτάνει μέχρι και 400 ευρώ ετησίως. Τα εισοδήματα κάτω από 27.000 σ’ αυτές τις κατηγορίες των πολιτών, των μισθωτών και των συνταξιούχων, θα έχουν μια μικρή επιβάρυνση ετησίως μεσοσταθμικά ύψους 80 ευρώ.

Επίσης, οι ελεύθεροι επαγγελματίες μέχρι 32.700 ευρώ θα έχουν ελάφρυνση μεσοσταθμικά 500 ευρώ. Αυτό είναι αποτέλεσμα της κλιμακοποίησης των φορολογικών συντελεστών και στον φόρο εισοδήματος και στην εισφορά αλληλεγγύης. Και αυτά δεν είναι στοιχεία του Υπουργείου, είναι και στοιχεία που βγαίνουν από διάφορα οικονομικά sites, από το «Taxheaven» και από χίλια δυο άλλα.

Παράλληλα, η σύνδεση των εισφορών με το ύψος του εισοδήματος και όχι με τα χρόνια προϋπηρεσίας στους μικροεπιχειρηματίες και στα μικρά καταστήματα που αποτελούν και την πλειοψηφία, την καρδιά των ελεύθερων επαγγελματιών, θα φέρει μια σημαντική μείωση στις ασφαλιστικές εισφορές μέχρι το εισόδημα των 22.000 ευρώ.

Όσον αφορά τον χώρο των αγροτών, να είμαστε ξεκάθαροι για το τι λέμε έξω.

Πρώτον, ψηφίσαμε στο φορολογικό νομοσχέδιο το αφορολόγητο από 8.500 έως 9.500 ευρώ ανάλογα με τα προστατευόμενα τέκνα. Αυτό σημαίνει αυτόματα ότι μηδενίζει τη φορολογική υποχρέωση του 84% των αγροτών. Το 84% των αγροτών δηλώνει εισοδήματα μέχρι 5.000 ευρώ. Όσοι είναι κάτω από 8.500 και 9.500 ευρώ –και είναι μεγαλύτερο αυτό το ποσοστό από το 84%, διότι το 84% δηλώνει μέχρι 5.000 ευρώ- δηλαδή η συντριπτική πλειοψηφία των αγροτών, ένα ποσοστό κοντά στο 90%, εξαιρούνται απόλυτα από τη φορολογική υποχρέωση. Δεν έχουν καμμία φορολογική επιβάρυνση. Πρόκειται για ένα αφορολόγητο το οποίο καταργήσατε εσείς το 2012.

Ταυτόχρονα, το 98% των αγροτών, δηλαδή πεντακόσιες είκοσι χιλιάδες αγρότες θα έχουν μηδενική ή μειωμένη φορολογική επιβάρυνση σε σχέση με το παρελθόν έως πολύ μειωμένη φορολογική επιβάρυνση. Θα υπάρχει πραγματικά μια επιβάρυνση στους αγρότες σε ένα μέγεθος έντεκα χιλιάδων αγροτών σε σύνολο πεντακοσίων τριάντα χιλιάδων αγροτών –για να ξέρουμε τι ακριβώς λέμε- υπολογιζόμενο ταυτοχρόνως εδώ και το ασφαλιστικό κόστος αυτής της ιστορίας.

Τελειώνοντας, συνάδελφοι, θα ήθελα να αναφέρω ένα στοιχείο μόνο, για να μην πάρω και άλλο χρόνο. Η Νέα Δημοκρατία έχει αντιληφθεί το γεγονός ότι προφανώς τα νούμερα αλλάζουν προς το καλύτερο. Γνωρίζει πολύ καλά πως εάν όλα πάνε καλά βάσει σχεδιασμού και η δεύτερη αξιολόγηση κλείσει σύντομα, τότε η χώρα να ανακάμψει, πράγμα το οποίο μάλλον δεν το πολυθέλει. Γι’ αυτό, το σχέδιο έχει ως εξής: Επενδύουμε με κάθε κόστος σε ένα βραχυπρόθεσμο σχέδιο, που θα βασίζεται στην άμεση αποτυχία της ελληνικής Κυβέρνησης -εκεί έρχεται και το εμμονικό πλέον «εκλογές τώρα», το οποίο τώρα τελευταία μάλλον δεν το πολυλέτε- και ταυτόχρονα να συμβάλουμε στην πτώση της Κυβέρνησης, αξιοποιώντας είτε τις προτάσεις του ΣΕΒ σε χίλια δυο άλλα ζητήματα είτε τις εμμονικές απαιτήσεις του Διεθνούς Νομισματικού Ταμείου.

Θέλουμε, όμως, να σας πούμε δύο πράγματα. Μας κατηγορείτε ότι αυτός ο προϋπολογισμός υπερφορολογεί και δεν έχει αναπτυξιακό χαρακτήρα. Να δούμε τι έχει πει ο Πρόεδρος της Νέας Δημοκρατίας. Μέσα από τις δηλώσεις του στη Θεσσαλονίκη, στη ΔΕΘ, συμπεραίνουμε ότι η πολιτική που εξαγγέλλει είναι ψευδής και ταυτόχρονα καταστροφική. Είναι σαν εκείνο το κόμμα που έλεγε «χαρίζω οικόπεδα, χαρίζω χρέη» με τον συγκεκριμένο λαϊκισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε ένα λεπτό.

Στον ΕΝΦΙΑ εξήγγειλε ο κ. Μητσοτάκης οριζόντια μείωση 30%. Ο ΦΠΑ είναι μειωμένος, και ο υψηλός και ο χαμηλός κατά δυο μονάδες και ταυτόχρονα είναι και οι φορολογικοί συντελεστές χαμηλωμένοι. Το δημοσιονομικό κενό που θα προκύψει είναι της τάξεως των 4,2 δισεκατομμυρίων. Οι δευτερογενείς δαπάνες είναι κοντά στα 6 δισεκατομμύρια. Το μεγαλύτερο ποσοστό αυτών είναι ανελαστικό. Το 80% είναι ανελαστικό. Μιλάμε μόνο για ένα 20% ελαστικές δευτερογενείς δαπάνες. Άρα αυτή η ψαλίδα των 4,2 δισεκατομμυρίων ευρώ, έξω από την πραγματική ανάγκη μείωσης αυτών των ελαστικών δαπανών του κράτους αφορά 3 δισεκατομμύρια ευρώ, τα οποία –τα είπε πολύ καλά ο κ. Αυγενάκης στην ομιλία του στα Ανώγεια- αφορούν απολύσεις δημοσίων υπαλλήλων και μείωση της κοινωνικής πολιτικής της Κυβέρνησης.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Με αυτό, λοιπόν, το δεδομένο νομίζω ότι η μελλοντική σας κυβέρνηση που οραματίζεστε θα φτάσει σε ένα αδιέξοδο και το αδιέξοδο είναι πολύ συγκεκριμένο. Είτε θα αναγκαστεί σε ένα επιπλέον κούρεμα μισθών και συντάξεων, μια που έχει και πολιτική αλλεργία στην προοδευτικότητα των μέτρων, είτε θα αναγκαστεί να λάβει νέα μέτρα, ένα τέταρτο δηλαδή μνημόνιο, ύψους 3 δισεκατομμυρίων. Αυτό φοβόμαστε ότι θα είναι το δεύτερο success story της Νέας Δημοκρατίας και το πρώτο επί προεδρίας Κυριάκου Μητσοτάκη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Παρ’ ότι είχα αναγγείλει τον Υφυπουργό κ. Λιάκο, για να υπάρξει εναλλαγή, να έρθει ο κ. Δήμας και μετά θα μιλήσει ο κύριος Υφυπουργός.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, να πάρω τη θέση του κ. Δήμα;

**ΠΡΟΕΔΡΕΥΩΝ (Νικήτας Κακλαμάνης):** Όχι τώρα, κύριε Βρούτση. Να περιμένετε. Τον είχα αναγγείλει τρεις φορές. Μετά τον κ. Παπαδόπουλο, ευχαρίστως να δώσω τον λόγο.

Ορίστε, κύριε Δήμα, έχετε τον λόγο.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο προϋπολογισμός που έχει καταθέσει η Κυβέρνηση στη Βουλή είναι μη ρεαλιστικός, διότι βασίζεται σε ανεδαφικές υποθέσεις.

Για να γίνω πιο συγκεκριμένος όμως. Ισχυρίζεται ότι το 2017 θα έχουμε ανάπτυξη 2,7% και αυτό θα επιτευχθεί, κυρίως επειδή θα αυξηθεί η ιδιωτική κατανάλωση κατά 1,8%, θα αυξηθούν οι επενδύσεις κατά 9,1% και θα αυξηθούν οι εξαγωγές κατά 5,3%.

Όλοι ευχόμαστε η ελληνική Κυβέρνηση να πετύχει τους στόχους που έχει θέσει στον προϋπολογισμό. Αυτό, αν και θα έπρεπε κανονικά να ήταν αυτονόητο, δυστυχώς λόγω της εκτεταμένης πόλωσης στην πολιτική ζωή τα τελευταία χρόνια μόνο αυτονόητο δεν είναι.

Το πραγματικό ερώτημα, όμως, που τίθεται, είναι κατά πόσο είναι ρεαλιστικοί οι στόχοι που έχει θέσει η Κυβέρνηση σε συνάρτηση με την πολιτική που ακολουθεί. Άρα η κύρια υπόθεση εργασίας είναι ότι από την ύφεση του μείον 0,3% το 2016, η ελληνική οικονομία θα έχει θετικούς ρυθμούς οικονομικής ανάπτυξης 2,7%. Άρα ένα σημαντικό αναπτυξιακό άλμα.

Για να πάμε, όμως, στη βαθύτερη ανάλυση. Εγώ, όπως είπα, θα εστιάσω σε τρία σημεία: στην ιδιωτική κατανάλωση, στις επενδύσεις και τις εξαγωγές.

Πρώτον, ιδιωτική κατανάλωση. Λέει η Κυβέρνηση πως η ιδιωτική κατανάλωση θα αυξηθεί το 2017 κατά 1,8%, ενώ το 2016 μειώθηκε κατά 0,6%. Θεωρώ τον στόχο μη ρεαλιστικό, διότι το διαθέσιμο εισόδημα των Ελλήνων το 2017 θα μειωθεί, άρα λογικά η ιδιωτική κατανάλωση θα περιορισθεί.

Πιο αναλυτικά, από 1-1-2017 η Κυβέρνηση έχει υπολογίσει επιπλέον φορολόγηση της τάξεως των 2,6 δισεκατομμυρίων ευρώ για πολίτες και επιχειρήσεις. Εμείς, στη Νέα Δημοκρατία, πιστεύουμε ότι η φοροδοτική ικανότητα των Ελλήνων πολιτών έχει προ πολλού καιρού εξαντληθεί. Στον ΣΥΡΙΖΑ και στους Ανεξάρτητους Έλληνες, όμως, φαίνεται πως πιστεύετε ότι οι Έλληνες πολίτες και οι επιχειρήσεις έχουν τη δυνατότητα να πληρώσουν ακόμη περισσότερα το 2017 απ’ όσα πλήρωσαν το 2016. Αλλιώς, δεν εξηγείται η επιπλέον φορολόγηση κατά 2,6 δισεκατομμύρια από 1-1-2017.

Επίσης, έχετε ήδη ψηφίσει επιπλέον μειώσεις συντάξεων, σχεδόν κατά 1 δισεκατομμύριο ευρώ και αυξήσεις ασφαλιστικών εισφορών περίπου 1,4 δισεκατομμύρια που θα ξεκινήσουν να εφαρμόζονται από 1-1-2017. Συνεπώς είναι πασιφανές ότι το 2017 το διαθέσιμο εισόδημα των Ελλήνων πολιτών θα μειωθεί και μάλιστα αισθητά.

Όποιος κυκλοφορεί λίγο στην αγορά νομίζω πως το αντιλαμβάνεται. Η αγοραστική δύναμη των Ελλήνων έχει μειωθεί. Σύμφωνα με πρόσφατα στοιχεία της Τράπεζας της Ελλάδος το 2015, δηλαδή την πρώτη χρονιά της διακυβέρνησης ΣΥΡΙΖΑ-Ανεξαρτήτων Ελλήνων, τη χρονιά της υποτιθέμενης σκληρής και περήφανης διαπραγμάτευσης, η σχετική φτώχεια αυξήθηκε κατά 8,1%, ενώ το 2014, τελευταία χρονιά της κυβέρνησης Σαμαρά, μειώθηκε η φτώχεια κατά 7,1%.

Σας καταθέτω και τον πίνακα για τα Πρακτικά.

(Στο σημείο αυτό ο Βουλευτής κ. Χρίστος Δήμας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα ενώ το διαθέσιμο εισόδημα αυξήθηκε το 2014, από το 2015 έχει μειωθεί αισθητά. Και το χειρότερο είναι πως, δυστυχώς, έχει αυξηθεί η φτώχεια σε πολίτες και νοικοκυριά. Το αποτέλεσμα είναι οι πολίτες όχι μόνο να έχουν μειώσει κατά πολύ τα έξοδά τους και συνεπώς, την ιδιωτική κατανάλωση, αλλά πλέον περιορίζονται στα απολύτως απαραίτητα. Οι πολίτες καταναλώνουν αισθητά λιγότερο και μειώνουν τα έξοδά τους και πραγματικά αδυνατώ να καταλάβω πού βασίζεται η πρόβλεψη του Υπουργείου Οικονομικών για την αύξηση της ιδιωτικής κατανάλωσης. Μια απάντηση θα την ήθελα από την κυρία Υφυπουργό.

Ήδη, το Γραφείο Προϋπολογισμού της Βουλής έχει προειδοποιήσει πως οποιαδήποτε αύξηση φόρων θα έχει ως συνέπεια κάθε νοικοκυριό να κόβει από τις βασικές του ανάγκες για να μπορέσει να ανταπεξέλθει.

Τα στοιχεία επιβεβαιώνουν τη δραματική κατάσταση, στην οποία έχει περιέλθει η πλειοψηφία των νοικοκυριών. Συγκεκριμένα, ένας στους δύο Έλληνες φορολογούμενους οφείλει χρήματα στο ελληνικό δημόσιο. Για την ακρίβεια, οφείλουν σχεδόν το μισό ΑΕΠ. Άνθρωποι, που ήταν πάντοτε νοικοκύρηδες, εργατικοί και προσεκτικοί, δεν έχουν σήμερα τη δυνατότητα να ανταποκριθούν σε αυτά, τα οποία ζητάει το κράτος.

Δείτε τον πίνακα με τις ληξιπρόθεσμες οφειλές των ιδιωτών προς το δημόσιο. Επί κυβερνήσεων ΣΥΡΙΖΑ-Ανεξαρτήτων Ελλήνων κάθε μήνα προστίθεται ένα δισεκατομμύριο ευρώ στις οφειλές των ιδιωτών προς το δημόσιο. Πλέον έχουμε ξεπεράσει τα 91,5 δισεκατομμύρια ευρώ.

Και ποια είναι η λύση που προτείνει η Κυβέρνηση; Μα, η επιπλέον φορολόγηση. Δεν χρειάζεται να είναι κανείς οικονομολόγος για να κατανοήσει πως αυτό είναι παράλογο. Απλή λογική απαιτείται. Ο κανόνας και η λογική λένε πως η περαιτέρω συρρίκνωση των εισοδημάτων και της αγοραστικής δύναμης και συνεπώς, η μείωση του διαθέσιμου εισοδήματος, οδηγούν όχι στην αύξηση της ιδιωτικής κατανάλωσης, αλλά προφανώς στη μείωση.

Άρα το πώς εσείς υποστηρίζετε ότι θα αυξηθεί η ιδιωτική κατανάλωση κατά 1,8%, δηλαδή οι πολίτες θα ξοδέψουν περισσότερα χρήματα την επόμενη χρονιά, είναι πραγματικά απορίας άξιο.

Βέβαια, λείπουν τόσο ο Υπουργός Οικονομικών όσο και ο Αναπληρωτής Υπουργός Οικονομικών. Είναι καθηγητές οικονομικών στο πανεπιστήμιο και απορώ αν θεωρούν ότι η ανάλυση, που έχουν κάνει, είναι ορθολογική. Πραγματικά, θέλω μια απάντηση από το Υπουργείο Οικονομικών για το πού βασίζεται η υπόθεση για την αύξηση της ιδιωτικής κατανάλωσης.

Δεύτερον, οι επενδύσεις. Η Κυβέρνηση ισχυρίζεται ότι ο Ακαθάριστος Σχηματισμός Παγίου Κεφαλαίου, με άλλα λόγια οι επενδύσεις, θα αυξηθούν κατά 9,1% το 2017. Όλοι το ευχόμαστε. Όμως αλήθεια, πώς θα το καταφέρουμε αυτό; Θα δουν οι υποψήφιοι επενδυτές πως αντιμετωπίσατε την «COSCO» για το λιμάνι του Πειραιά, όπου άλλα συμφωνήσατε με τους Κινέζους επενδυτές και άλλα φέρατε εδώ στη Βουλή, στη σύμβαση;

Άραγε, θα δουν οι υποψήφιοι επενδυτές πως αντιμετωπίσατε την επένδυση στις Σκουριές, με τα θεαματικά μπρος-πίσω της Κυβέρνησης σας, που άλλα έλεγε ο ένας Υπουργός και άλλα έκανε ο άλλος, τινάζοντας την επένδυση στον αέρα;

Θα δουν οι υποψήφιοι επενδυτές το παράδειγμα με το ΔΕΣΦΑ και πώς η ελληνική Κυβέρνηση συμπεριφέρθηκε στους Αζέρους επενδυτές, αναγκάζοντάς τους να αποσυρθούν;

Θα δουν οι υποψήφιοι επενδυτές πώς αντιμετωπίσατε την επένδυση στην Αφάντου της Ρόδου, όπου ξαφνικά κηρύχθηκε ο χώρος αρχαιολογικός με ανεπιτυχή τεχνάσματα; Θα δουν οι υποψήφιοι επενδυτές πώς αντιμετωπίσατε την επένδυση στο Ελληνικό, όπου μετατρέψατε σε άτυπο hot spot το σημαντικότερο έργο real estate στην Ευρώπη; Θα δουν οι υποψήφιοι επενδυτές πως αντιμετωπίσατε τις ιδιωτικοποιήσεις, όπου οι Υπουργοί σας τις υπογράφουν δακρύβρεχτοι;

Ξέρετε, στην προσέλκυση επενδύσεων δεν χωρούν αναχρονιστικές ιδεοληψίες.

Εξηγήστε σε χιλιάδες ανέργους σε όλη την Ελλάδα για ποιο λόγο δεν προχώρησαν αυτές οι επενδύσεις, με αποτέλεσμα να χαθούν εκατοντάδες χιλιάδες θέσεις εργασίας και να πνιγόμαστε στην ύφεση, στους φόρους και στις μειώσεις συντάξεων.

Πώς θα πείσετε τους επενδυτές να έλθουν στην Ελλάδα; Θα δουν πάλι τον Έλληνα Πρωθυπουργό να μιλάει με τέτοιο τρόπο στο ίδρυμα Κλίντον ή να υποδέχεται τον Πρόεδρο Ομπάμα και θα πειστούν ή μήπως θα εμπνευστούν από την ομιλία στην κηδεία του πρώην δικτάτορα της Κούβας; Και, φυσικά, πώς θα επενδύσουν σε μια χώρα, η οποία έχει ακόμα τον περιορισμό στην κίνηση κεφαλαίων και μια Κυβέρνηση που είναι πέρα για πέρα αναξιόπιστη; Δύσκολο μου ακούγεται όμως μαζί σας. Μακάρι να τα καταφέρετε και να προσελκύσετε ακόμα περισσότερες επενδύσεις.

Δυστυχώς, όμως, η πραγματικότητα είναι αμείλικτη. Το 2016 είναι η πρώτη χρονιά όπου περισσότερες επιχειρήσεις κλείνουν από όσες ανοίγουν. Μόνο από τον Ιούνιο του 2015 έως τον Ιούνιο του 2016 δύο χιλιάδες ελληνικές επιχειρήσεις πήγαν στη Βουλγαρία, σύμφωνα με στοιχεία του εμπορικού επιμελητηρίου Βουλγαρίας.

Να σας πω, κυρίες και κύριοι συνάδελφοι, πως σε πρόσφατό μου ταξίδι στο εξωτερικό, Βούλγαρος συνάδελφος, μου έλεγε: «Μακάρι να μείνει ο κ. Τσίπρας Πρωθυπουργός πολλά χρόνια στην Ελλάδα, διότι έχει φέρει την ανάπτυξη στη Βουλγαρία».

Την ίδια στιγμή, σύμφωνα με στοιχεία της ΓΣΕΒΕΕ για τις μικρές και μεσαίες επιχειρήσεις, πάνω από πεντακόσιες χιλιάδες ελεύθεροι επαγγελματίες και επιχειρήσεις όλων των κλάδων -επιστήμονες, βιοτέχνες, έμποροι- έχουν χρέη προς εταιρείες παροχής ηλεκτρικού ρεύματος, μία στις τρεις επιχειρήσεις οφείλει δάνεια στις τράπεζες, ενώ τέσσερις στις δέκα επιχειρήσεις δηλώνουν ότι αντιμετωπίζουν προβλήματα έγκαιρης καταβολής μισθοδοσίας. Το 28% των επιχειρήσεων δήλωσαν ότι έχουν ήδη μειώσει τις αποδοχές των υπαλλήλων στο προηγούμενο εξάμηνο. Επιπρόσθετα, το 28,1% των επιχειρήσεων, δηλώνει ότι είναι πολύ πιθανό να μειώσει μισθούς ή ώρες εργασίας στο επόμενο εξάμηνο. Τα συμπεράσματα δικά σας.

Καταθέτω για τα Πρακτικά την έρευνα της ΓΣΕΒΕΕ.

(Στο σημείο αυτό ο Βουλευτής κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο κάτω-κάτω της γραφής για να μπορέσουν να αυξηθούν οι επενδύσεις, απαραίτητη προϋπόθεση είναι να επανέλθει η ρευστότητα στην αγορά. Τα ερωτήματα είναι δύο: Πότε θα λυθεί το ζήτημα των κόκκινων δανείων, που απασχολεί ένα πολύ μεγάλο κομμάτι της κοινωνίας; Εσάς μάλλον, δεν φαίνεται να σας απασχολεί ακόμα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** …(δεν ακούστηκε)

**ΧΡΙΣΤΟΣ ΔΗΜΑΣ:** Κύριε συνάδελφε, αντιλαμβάνομαι ότι σας ενοχλεί η πολιτική του ΣΥΡΙΖΑ. Όλους μας ενοχλεί. Έχετε δίκιο που διαμαρτύρεστε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Πληρώστε τα δικά σας κόκκινα δάνεια.

**ΧΡΙΣΤΟΣ ΔΗΜΑΣ:** Δεύτερον, πότε θα εξοφλήσει η Κυβέρνηση τις ληξιπρόθεσμες οφειλές του δημοσίου; Διότι έχουν δεσμευτεί, τόσο ο κύριος Υπουργός, αλλά ειδικότερα ο κύριος Αναπληρωτής Υπουργός, στην επιτροπή, πως εντός του 2016 θα εξοφληθεί το σύνολο των ληξιπρόθεσμων οφειλών. Βέβαια, αυτός ο στόχος γρήγορα εγκαταλείφθηκε από την Κυβέρνηση, όταν συνειδητοποίησε ότι είναι μη ρεαλιστικός.

Στον προγραμματισμό πάντως, σίγουρα μένετε μετεξεταστέοι. Όσο για την αξιοπιστία των λεγομένων σας, δεν το συζητώ, όλος ο πλανήτης έχει δει τις πιρουέτες σας.

Αυξήσατε λοιπόν, τις ληξιπρόθεσμες οφειλές του δημοσίου προς ιδιώτες και επιχειρήσεις κατά 63% από τότε που αναλάβατε τη διακυβέρνηση της χώρας, κάνοντας το κράτος το χειρότερο κακοπληρωτή. Άρα και το δεύτερο στόχο που έχετε θέσει, της αύξησης των επενδύσεων κατά 9,1% το 2017, οι προβλέψεις σας είναι στην καλύτερη περίπτωση υπεραισιόδοξες.

Θα ήθελα, λοιπόν, να ρωτήσω την Κυβέρνηση αν αληθεύει η πληροφορία ότι έξι μήνες μετά την ψήφιση του αναπτυξιακού νόμου και δύο μετά την επίσημη έναρξή του, σε μια αγορά που στενάζει για ρευστότητα, και μέχρι την προηγούμενη Παρασκευή είχαν όντως υποβληθεί μόλις ενενήντα οκτώ επενδυτικά σχέδια προς ένταξη, το 14% των οποίων αφορούσε τουριστικές επενδύσεις. Μήπως αυτό αποδεικνύει και την αποτυχία σας να προσελκύσετε επενδύσεις;

Θα ήθελα, παρακαλώ, κύριε Υπουργέ, να μας πείτε ονομαστικά μερικές μεγάλες επενδύσεις που θα βοηθήσουν να επιτευχθεί ο στόχος των επενδύσεων κατά 9,1%.

Τρίτον, η Κυβέρνηση ισχυρίζεται ότι οι εξαγωγές αγαθών και υπηρεσιών από 0,8% το 2016 θα φθάσουν το 5,3% το 2017. Αν ρωτήσετε αγρότες, παραγωγούς, ελεύθερους επαγγελματίες, μικροεπιχειρηματίες, αυτοαπασχολούμενους, βιοτέχνες θα σας πουν ότι δυστυχώς, το κράτος τους βάζει αμέτρητα εμπόδια και στην πραγματικότητα τους οδηγεί μαθηματικά σε παραβατική συμπεριφορά ή σε μείωση της παραγωγής ακόμα και σε κλείσιμο.

Χαρακτηριστικό είναι το παράδειγμα ότι ζητάτε από ελεύθερους επαγγελματίες, αγρότες και επιχειρήσεις να προκαταβάλουν όλο τον φόρο στο κράτος. Η πολιτική σας χαρακτηρίζεται από το εξής τρίπτυχο: Φόροι, φόροι, νέοι φόροι.

Κύριε Υπουργέ, όσο αυξάνεται η φορολογία, τόσο αποθαρρύνεται η επιχειρηματικότητα και περιορίζονται οι νέες θέσεις εργασίας, ενώ παράλληλα η υπέρμετρη αύξηση της φορολογίας ενισχύει τη φοροδιαφυγή. Δεν τα λέω εγώ αυτά, τα λέει ο ΟΟΣΑ.

Καταθέτω για τα Πρακτικά την έρευνα του ΟΟΣΑ.

(Στο σημείο αυτό ο Βουλευτής κ. Χρίστος Δήμας καταθέτει για τα Πρακτικά την προαναφερθείσα έρευνα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς, όμως, μαζί με την υπέρμετρη φορολογία διαλύετε όλο τον παραγωγικό ιστό της χώρας. Όποιος προσπαθεί να παράγει σε αυτήν τη χώρα, είναι αποδεδειγμένα εχθρός σας.

Στο τρίτο μνημόνιο η αναλογία φόρων και μείωσης κρατικών δαπανών είναι περίπου 93% φόροι και μόλις 7% μείωση κρατικών δαπανών. Να υπενθυμίσω πως η κυβέρνηση της Νέας Δημοκρατίας είχε μειώσει φόρους: 30% στην έκτακτη εισφορά αλληλεγγύης, 10% στο ΦΠΑ στην εστίαση, 30% στον Ειδικό Φόρο Κατανάλωσης σε πετρέλαιο θέρμανσης. Ακόμα και ο ΕΝΦΙΑ ήταν 30% κάτω, σε σχέση με το χαράτσι. Παρακαλώ, διαψεύστε με εάν κάνω λάθος. Μην αρχίσω, όμως, να μιλάω για το φόρο στον καφέ, στα τσιγάρα, στον καπνό, στα καύσιμα, στα ασφάλιστρα, στη συνδρομητική τηλεόραση, στη σταθερή τηλεφωνία, στη μπύρα, στα ξενοδοχεία, στα νησιά αλλά και στο φόρο εισοδήματος, στην εισφορά αλληλεγγύης, στα τέλη κυκλοφορίας.

Η λίστα είναι ανεξάντλητη και το χειρότερο είναι πως οι πολίτες σας ψήφισαν επειδή, υποτίθεται, θα καταργούσατε φόρους όπως τον ΕΝΦΙΑ και θα επαναφέρατε μισθούς και συντάξεις.

Υποτίθεται πως κόπτεστε για τα συμφέροντα των ασθενέστερων τάξεων. Αυτή, όμως, είναι η μεγαλύτερη υποκρισία. Αντιθέτως, με την πολιτική σας, την αύξηση των έμμεσων φόρων, αυτοί που επηρεάζονται περισσότερο είναι οι φτωχότεροι συμπολίτες μας. Το ίδιο ισχύει και με την αύξηση των ασφαλιστικών εισφορών. Ξέρετε πόσο έχουν αυξηθεί οι ανασφάλιστοι εργαζόμενοι από τότε που αυξήσατε τις ασφαλιστικές εισφορές; Να υπενθυμίσω πως η κυβέρνηση της Νέας Δημοκρατίας μείωσε τις ασφαλιστικές εισφορές το 2014 κατά 5%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, και τελειώνω.

Κλείνοντας, θέλω απλώς να πω ότι έχετε αποδείξει πως δεν διαθέτετε ούτε σχέδιο αλλά ούτε και την ικανότητα να διαχειριστείτε την κατάσταση. Οι πολίτες το έχουν αντιληφθεί πια αυτό. Δεν μπορείτε να ξανακοροϊδέψετε κανέναν. Η πραγματικότητα είναι ότι είστε εθνικά επιζήμιοι και όσο νωρίτερα φύγετε, τόσο το καλύτερο για τη χώρα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι πέντε μαθήτριες και μαθητές και δύο εκπαιδευτικοί συνοδοί τους από το Δημοτικό Σχολείο της Σχολής Μωραΐτη.

Καλωσορίσατε στη Βουλή.

(Χειροκροτήματα απ’ όλες τις πτέρυγες της Βουλής)

Όπως είπα, τον λόγο θα πάρει τώρα για επτά λεπτά ο Υφυπουργός κ. Λιάκος, θα ακολουθήσει ο κ. Παπαδόπουλος, ο κ. Βρούτσης και ο κ. Νικολόπουλος και κλείνουμε με τους γενικούς και ειδικούς εισηγητές, για να μπούμε επιτέλους στον κατάλογο των συναδέλφων.

Κύριε Υφυπουργέ, έχετε τον λόγο.

**ΔΗΜΗΤΡΙΟΣ ΛΙΑΚΟΣ (Υφυπουργός στον Πρωθυπουργό):** Κύριε Πρόεδρε, κυρίες και κύριοι Βουλευτές, η πρώτη μου παρουσία ενώπιον του Σώματος συμπίπτει με την κορυφαία κοινοβουλευτική διαδικασία της κύρωσης του ετήσιου κρατικού προϋπολογισμού.

Ο δεύτερος προϋπολογισμός της Κυβέρνησης ΣΥΡΙΖΑ-ΑΝΕΛ εμπεριέχει ποιοτικά και ποσοτικά στοιχεία, στα οποία αποτυπώνεται η διττή προσπάθεια που αφορά στην ανάταξη της οικονομίας και στη διόρθωση των κοινωνικών συνεπειών της μακροχρόνιας ύφεσης. Η προσπάθεια αυτή εντάσσεται σε έναν πολιτικό σχεδιασμό που υπερβαίνει σε εύρος και προοπτική τον ορίζοντα του τρέχοντος προγράμματος, στη βάση ενός νέου συλλογικού νοήματος για την κοινωνία μας, καθώς και στην ανάγκη μετάβασης σε ένα νέο παραγωγικό πρότυπο, ένα πρότυπο που δίνει έμφαση στην εξωστρέφεια, στην καινοτομία και στο ανθρώπινο δυναμικό.

Η συζήτηση για τον προϋπολογισμό, δίνει την ευκαιρία να παρουσιαστεί ο σχεδιασμός για το επόμενο έτος, πιάνοντας το νήμα από τα πεπραγμένα μας. Το 2016 η ελληνική οικονομία σταθεροποιήθηκε, το τρίτο τρίμηνο του έτους καταγράφηκε ανάπτυξη της τάξης του 1,8% σε σχέση με το αντίστοιχο περσινό τρίμηνο, ενώ για το 2017 προβλέπονται ρυθμοί ανάπτυξης της τάξης του 2,7% και 3,1% για το 2018.

Αυτήν τη δυναμική αντανακλούν, επίσης, οι δείκτες οικονομικού κλίματος και η αποκλιμάκωση των επιτοκιακών αποδόσεων των ελληνικών ομολόγων.

Εντείνουμε την προσπάθεια προσέλκυσης και ενίσχυσης των επενδύσεων. Επανεκκινήσαμε σημαντικά έργα υποδομών -εγκρίθηκαν μέσω του προγράμματος Γιούνκερ- κάτι που σηματοδότησε επενδύσεις της τάξης των 2 δισεκατομμυρίων ευρώ. Αξιοποιούμε τη γεωπολιτική μας θέση και εξελισσόμαστε σε ενεργειακό και διαμετακομιστικό κέντρο για την ευρύτερη περιοχή.

Παράλληλα, συγκεντρώσαμε όλα τα διαθέσιμα χρηματοδοτικά εργαλεία σε συγκεκριμένους αναπτυξιακούς στόχους. Στην κατεύθυνση αυτή, εντός του Δεκεμβρίου, υπογράφεται η συμφωνία χρηματοδότησης με το Ευρωπαϊκό Ταμείο Επενδύσεων για τη χρηματοδότηση μικρομεσαίων επιχειρήσεων, ενώ μέχρι το τέλος τους έτους ενεργοποιούνται δύο νέα εργαλεία: το Ταμείο Επιχειρηματικότητας ΙΙ, μέσω του ΕΤΕΑΝ, και το Πρόγραμμα «Εξοικονόμηση Κατ’ Οίκον». Ψηφίσαμε ένα φιλοεπενδυτικό αναπτυξιακό νόμο, που συνδέει για πρώτη φορά τα κίνητρα με τις επιχορηγήσεις και τις φοροαπαλλαγές, δίνοντας έμφαση στις εξωστρεφείς και καινοτόμες επενδύσεις.

Οι κοινωνικές επιχειρήσεις συμμετέχουν για πρώτη φορά στα προγράμματα ΕΣΠΑ και στον αναπτυξιακό νόμο. Αντλούμε εμπροσθοβαρώς και επιταχύνουμε την απορρόφηση των ευρωπαϊκών κονδυλίων, ώστε να διοχετευτούν, μαζί την καταβολή των ληξιπρόθεσμων οφειλών, μέσω των εκταμιεύσεων, περισσότερα από 10 δισεκατομμύρια ευρώ εντός του έτους στην πραγματική οικονομία. Κυρίως, όμως, θέτουμε τις βάσεις για τη ριζική μεταστροφή του οικονομικού προσανατολισμού της χώρας από ένα κρατικοδίαιτο μοντέλο σε τομείς χαμηλής προστιθέμενης αξίας, σε ένα σύγχρονο, εξωστρεφές, παραγωγικό πρότυπο που δίνει έμφαση στο ανθρώπινο κεφάλαιο και την καινοτομία.

Στόχος μας είναι η ανάπτυξη να μεταφραστεί σε θέσεις απασχόλησης και η ευημερία να αφορά όλους τους Έλληνες πολίτες. Το ανθρώπινο κεφάλαιο είναι το βασικότερο αναπτυξιακό μας πλεονέκτημα. Με το μορφωμένο και εξειδικευμένο ανθρώπινο δυναμικό μας πρέπει να ανταγωνιστούμε στη νέα οικονομία της γνώσης, και όχι με παρωχημένες παραγωγικές σχέσεις, που βασίζονται στην ανταγωνιστική υποτίμηση. Με πρόταγμα την κοινωνική δικαιοσύνη και τη δίκαιη ανάπτυξη, διαμορφώνουμε τις δυναμικές κοινωνικές συναινέσεις που βγάζουν από το περιθώριο τις υγιείς παραγωγικές δυνάμεις, που μαζί με τους νέους αναλαμβάνουν την παραγωγική ανασυγκρότηση της χώρας.

Αυτό είναι το σχέδιο και το όραμά μας για την επόμενη μέρα.

Όσον αφορά τα δημοσιονομικά, για δεύτερη συνεχόμενη χρονιά υπερκαλύπτουμε τους στόχους του πρωτογενούς πλεονάσματος. Αυτό επιτρέπει να διαθέσουμε 300 εκατομμύρια επιπλέον για τη στήριξη της υγείας και της εκπαίδευσης, 760 εκατομμύρια για την εφαρμογή του κοινωνικού εισοδήματος αλληλεγγύης, 100 εκατομμύρια για την εξυπηρέτηση των στεγαστικών οφειλετών με χαμηλά εισοδήματα.

Πάμε τώρα στον τομέα των μεταρρυθμίσεων, όπου εφαρμόσαμε πραγματικά ένα ευρύ πλέγμα συμπληρωτικών μεταρρυθμίσεων που έχει και είχε ανάγκη η ελληνική οικονομία. Επιτρέψτε μου να δώσω ορισμένα παραδείγματα της προσπάθειας που έγινε και που γίνεται:

Αναμορφώσαμε το φορολογικό σύστημα και ενισχύσαμε τη φορολογική εισπραξιμότητα. Προωθούμε την εισαγωγή του συστήματος των ηλεκτρονικών συναλλαγών. Αυστηροποιήσαμε το ποινικό πλαίσιο για τη φοροδιαφυγή και το ξέπλυμα χρήματος. Συστάθηκε η Ανεξάρτητη Αρχή Δημοσίων Εσόδων και τρεις επιπλέον μονάδες για τον εντοπισμό και την εξάρθρωση του λαθρεμπορίου. Εισάγαμε μεταρρυθμίσεις που ενισχύουν τη διαφάνεια και την οικονομική αποτελεσματικότητα των δαπανών του δημόσιου τομέα, ενώ το νέο σύστημα στελέχωσης του δημοσίου εγγυάται τη διαφάνεια, την αξιοκρατία και τη διαρκή αναβάθμιση των ποιοτικών χαρακτηριστικών του δημόσιου τομέα.

Η ασφαλιστική μεταρρύθμιση διασφάλισε τη μακροπρόθεσμη βιωσιμότητα του συστήματος και εξορθολόγησε το σύστημα, όσον αφορά την αναδιανεμητική δικαιοσύνη και την ταχύτητα απονομής των συντάξεων. Το ελάχιστο εγγυημένο εισόδημα επεκτείνεται σε όλους τους δήμους της χώρας και ενισχύει το κοινωνικό δίχτυ προστασίας. Παράλληλα, διαμορφώνουμε το πλαίσιο του εξωδικαστικού συμβιβασμού, δίνοντας έτσι μια δεύτερη ευκαιρία στις βιώσιμες επιχειρήσεις που αντιμετωπίζουν προβλήματα υπερχρέωσης.

Σε συνεργασία με τον ΟΟΣΑ βελτιώνουμε το πλαίσιο λειτουργίας των αγορών προϊόντων και υπηρεσιών. Επίσης, υιοθετούμε ένα πλήρες στρατηγικό πλάνο για την ταχύτερη απονομή της δικαιοσύνης.

Ο κατάλογος των μεταρρυθμίσεων είναι μεγάλος, είναι μακρύς. Αναφέρθηκα σε ορισμένες, προκειμένου να αποτυπώσω το μέγεθος της προσπάθειας που έχει γίνει τον τελευταίο χρόνο. Το αναγνώρισαν οι εταίροι μας, μέσω των πρόσφατων δηλώσεών τους. Η συμφωνία που έχουμε υπογράψει, έχει ημερομηνία λήξης και θέλουμε να είναι οριστική. Κινούμαστε αποφασιστικά ώστε να ολοκληρωθεί και η δεύτερη αξιολόγηση εντός των χρονοδιαγραμμάτων.

Η απόφαση του Eurogroup της Δευτέρας για την εφαρμογή των βραχυπρόθεσμων μέτρων για τη ρύθμιση του χρέους, έρχεται ως συνέχεια της δέσμευσης του Eurogroup της 25ης Μαΐου για τη διασφάλιση της βιωσιμότητας του δημοσίου χρέους.

Η πρώτη πράξη συντελέστηκε. Ωστόσο χρειάζονται και άλλα βήματα που θα επιτρέψουν και στην Ευρωπαϊκή Κεντρική Τράπεζα να εντάξει τα ελληνικά ομόλογα στο πρόγραμμα ποσοτικής χαλάρωσης. Η κίνηση αυτή, σε συνδυασμό με τα ισχυρά θεμελιώδη της οικονομίας, όπως αποτυπώνονται, ανοίγει τον δρόμο για τη σταδιακή έξοδο στις αγορές εντός του 2017.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα ήθελα ένα λεπτό ακόμα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε.

**ΔΗΜΗΤΡΙΟΣ ΛΙΑΚΟΣ (Υφυπουργός στον Πρωθυπουργό):** Ευχαριστώ.

Όλοι παραδέχονται την υπέρβαση που έχει γίνει από τη δική μας πλευρά. Είναι σαφές ότι η Ελλάδα δεν μπορεί να δεχθεί επιπλέον δημοσιονομικά μέτρα, πέραν από τα συμφωνηθέντα, ούτε να υποκύψει υπό την πίεση για το κλείσιμο της αξιολόγησης σε μαξιμαλιστικές απαιτήσεις, όπως συμβαίνει με το ζήτημα των εργασιακών.

Στη συμφωνία προβλέπεται ρητά η εφαρμογή των βέλτιστων πρακτικών στη βάση του ευρωπαϊκού κεκτημένου. Σε μια χώρα με 23% ανεργία και 50% ανεργία στους νέους, δεν μπορεί να συζητείται η περαιτέρω απορρύθμιση των εργασιακών σχέσεων. Σε αυτό το σημείο θεωρούμε ότι χρειάζεται από την πλευρά των εταίρων μας μια υπέρβαση με τη μορφή της έμπρακτης υποστήριξης, ένα άλμα εμπιστοσύνης απέναντι στη χώρα, που θα λειτουργήσει ως αναγκαία παρώθηση για την έξοδο από την κρίση και κατ’ επέκταση για την επιστροφή στην κανονικότητα. Κάθε απόφαση που αίρει την αβεβαιότητα καθιστά ευκρινέστερο αυτόν τον οδικό χάρτη και είναι θεμιτή.

Οι συνθήκες έχουν ωριμάσει και δεν συμφέρει κανέναν να διαιωνίζεται το ελληνικό ζήτημα, ειδικά όταν εμφανίζονται αστάθμητοι παράγοντες αποσταθεροποίησης και εστίες αβεβαιότητας. Η επιβολή λιτότητας και στην Ελλάδα και σε διεθνές επίπεδο όξυνε τις κοινωνικές αντιθέσεις, ενώ σήμερα απειλεί με εσωτερική κρίση δημοκρατικής νομιμοποίησης ολοένα και περισσότερες χώρες.

Οι μεταρρυθμίσεις είναι απαραίτητη και αναγκαία προϋπόθεση για την ανάπτυξη, αλλά δεν είναι η μόνη και δεν είναι η μόνη ικανή. Επιτυγχάνουν όταν εκφράζονται ως ενιαίο συλλογικό πρόταγμα και όχι όταν επιβάλλονται εκ των άνω και ως εξωτερικοί καταναγκασμοί. Διαφορετικά δημιουργείται στην κοινωνία ένα διάχυτο αίσθημα περιθωριοποίησης και αποστέρησης που τροφοδοτεί το απομονωτισμό και την ξενοφοβία.

**ΠΡΟΕΔΡΕΥΩΝ (Νικήτας Κακλαμάνης):** Πρέπει να ολοκληρώσετε, κύριε Υπουργέ.

**ΔΗΜΗΤΡΙΟΣ ΛΙΑΚΟΣ (Υφυπουργός στον Πρωθυπουργό):** Τελειώνω.

Τα είχαμε πει όλα αυτά έγκαιρα. Οι προειδοποιήσεις αρχικά ακούγονταν ως ψίθυροι. Πλέον όλοι συντονίζονται σε αυτήν την κατεύθυνση.

Η χώρα ξαναβρίσκει σταδιακά τον βηματισμό της. Βρισκόμαστε στη μέση μιας προσπάθειας και χρειάζονται και άλλα βήματα. Αλλά τα μέχρι στιγμής αποτελέσματα μας δίνουν ενθάρρυνση να συνεχίσουμε. Η κατάσταση είναι αντικειμενικά δύσκολη, αλλά το κοινωνικό συμβόλαιο που έχουμε υπογράψει με τον ελληνικό λαό στη βάση της δίκαιης ανάπτυξης θα το τιμήσουμε και θα υπερνικήσουμε τα εμπόδια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Η ανοχή στον κ. Λιάκο οφείλεται στο ότι ήταν η παρθενική του ομιλία και άνοιξε τον κύκλο της Κυβέρνησης από ομιλητές. Δεν θα συνεχίσω, όμως, έτσι και με τους υπόλοιπους Υπουργούς. Το ξεκαθαρίζω.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και δύο εκπαιδευτικοί συνοδοί τους από το 3ο Τοσίτσειο Δημοτικό Σχολείο Εκάλης.

Όταν υπήρχαν μεγάλοι ευεργέτες, που δεν υπάρχουν πια!

Καλωσορίσατε στη Βουλή.

(Χειροκροτήματα απ’ όλες τις πτέρυγες της Βουλής)

Σειρά έχει ο κ. Παπαδόπουλος. Ελάτε, κύριε συνάδελφε, στο Βήμα. Ακολουθεί ο κ. Βρούτσης και κλείνει ο κύκλος, όπως είπα, των γενικών και ειδικών εισηγητών. Μετά θα έχει σειρά ο κ. Μουζάλας, ο κ. Μπαλαούρας και ύστερα η κ. Κεραμέως.

Κύριε Παπαδόπουλε, έχετε τον λόγο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Η συζήτηση του κρατικού προϋπολογισμού του 2017 γίνεται, όπως γνωρίζετε, αγαπητοί συνάδελφοι, σε νέα δεδομένα για την Ελλάδα, για την Ευρώπη, ίσως και για τον κόσμο μετά την εκλογή Τραμπ στις Ηνωμένες Πολιτείες.

Προφανώς η έκβαση της συνεδρίασης του πρόσφατου Eurogroup, το αποτέλεσμα του δημοψηφίσματος στην Ιταλία, των προεδρικών εκλογών στην Αυστρία και οι πολιτικές εξελίξεις που θα ακολουθήσουν όλων αυτών, θα επηρεάσουν σημαντικά τόσο την κατάληξη της συνεχιζόμενης διαπραγμάτευσης, όσο και σημαντικές παραμέτρους που αφορούν στην εκτέλεση του προϋπολογισμού, την πορεία της ελληνικής οικονομίας, τη συνοχή της Ενωμένης Ευρώπης, που βρίσκεται σε σταυροδρόμι κρίσιμων επιλογών για το μέλλον της, με αμφισβητούμενη τη συνοχή της, με ισχυρές αποσχιστικές, αποσταθεροποιητικές τάσεις.

Πρέπει να πούμε ότι, σύμφωνα με όλες τις εκθέσεις για τα δεδομένα της ελληνικής οικονομίας, η Ελλάδα κάτω από προϋποθέσεις, όπως τονίζεται, μπορεί πραγματικά να αλλάξει σελίδα μέσα στο 2017, καθώς, όπως σημείωσε και προχθές το πρακτορείο Bloomberg, «η Ελλάδα δεν μοιάζει πλέον με αποτυχημένο κράτος». Μπορεί να έχει την οριστική έξοδο από την καταστροφική ύφεση της οικονομίας της και ανοδικούς ρυθμούς μεγέθυνσης που μπορούν να αγγίξουν και το 2,7%, να καλύψει τον στόχο για πρωτογενές πλεόνασμα 1,75%, να ενταχθεί στο πρόγραμμα ποσοτικής χαλάρωσης (QE) της ΕΚΤ, να υπάρξει αποκλιμάκωση των ελληνικών ομολόγων, ρευστότητα, δυνατότητα επιστροφής στις αγορές.

Όλοι αντιλαμβανόμαστε ότι οι προϋποθέσεις αυτές αφορούν την αντιμετώπιση χρόνιων στρεβλώσεων στη δομή της ελληνικής οικονομίας, στο κράτος, στη δημόσια διοίκηση, στην ενίσχυση της ανταγωνιστικότητας της οικονομίας μας, ειδικά στους κλάδους που έχουμε συγκριτικά πλεονεκτήματα, την πραγματοποίηση αναγκαίων αλλαγών και προαπαιτούμενων που έχουν τεθεί με την τρίτη σύμβαση, τη διατήρηση της δημοσιονομικής ισορροπίας και την ανάκτηση της γενικότερης αξιοπιστίας. Ταυτόχρονα η Ελλάδα μπορεί να αξιοποιήσει τη θετική πορεία υλοποίησης του προϋπολογισμού του 2016, τον θετικό ισολογισμό εσόδων με υπέρβαση κατά 1,572 δισεκατομμύρια το πρώτο δεκάμηνο του 2016 και δαπανών με μείωση κατά 3,2 δισεκατομμύρια, την αύξηση του πρωτογενούς πλεονάσματος που τέθηκε ως στόχος για το 2016, την αποπληρωμή 3,5 δισεκατομμυρίων ληξιπρόθεσμων οφειλών, την ανάκαμψη της εγχώριας ζήτησης και των επενδύσεων.

Η αύξηση της ιδιωτικής κατανάλωσης –θα απαντήσουν βέβαια και οι Υπουργοί μας- να γνωρίζετε ότι οφείλεται και στο γεγονός ότι στη νέα κατάσταση ισορροπίας που υπάρχει πάρα πολλές από εκείνες που υπήρχαν ως αποθεματικές καταθέσεις στα παπλώματα η Τράπεζα της Ελλάδας εκτιμούσε ότι υπάρχουν ακόμα 20 δισεκατομμύρια που βγαίνουν στην επιφάνεια και υπάρχει ακόμα η δυνατότητα αύξησης της κατανάλωσης.

Ακόμη, το γεγονός ότι αυξάνονται οι επενδύσεις φαίνονται από πολλά γεγονότα. Πριν από λίγο καιρό η Κεντρική Ένωση Επιμελητηρίων Ελλάδας τίμησε μια μεγάλη επιχείρηση στα Τρίκαλα -ξεκίνησε ως οικογενειακή- με τεράστιο όγκο στον εξαγωγικό προσανατολισμό της. Τιμήθηκε για τις επιτυχίες που κάνει σε δύσκολες πραγματικά συνθήκες.

Υπάρχουν όλα αυτά τα δεδομένα. Υπάρχουν οι ανοδικοί ρυθμοί ανάπτυξης το τελευταίο εξάμηνο του 2016: 1,8% το τρίτο τρίμηνο. Είναι δεδομένα που συνολικά αποδεικνύουν –γιατί τα γεγονότα είναι ξεροκέφαλα, όπως είπατε- τη σταθεροποίηση, επανεκκίνηση και τις προοπτικές ανάκαμψης της ελληνικής οικονομίας.

Είναι φανερό ότι οι προϋποθέσεις αφορούν, κυρίως, τη θετική δεύτερη αξιολόγηση της εφαρμογής της τρίτης σύμβασης χωρίς νέες, παράλογες, υπονομευτικές, απαιτήσεις των εκπροσώπων των δανειστών στη συνεχιζόμενη διαπραγμάτευση καθώς και τη βιωσιμότητα της εξυπηρέτησης του κολοσσιαίου χρέους της χώρας για να υπάρχει το σταθερό και ξεκάθαρο οικονομικό επενδυτικό τοπίο που νομίζω ότι όλοι επιθυμούμε.

Είναι θετική, αντικειμενικά, η απόφαση του Eurogroup να υιοθετήσει την πρόταση του Ευρωπαϊκού Μηχανισμού Σταθερότητας για τα βραχυπρόθεσμα μέτρα ελάφρυνσης του χρέους της Ελλάδας.

Πρέπει όμως να σημειώσουμε και με ανησυχία τις απαιτήσεις του ΔΝΤ για πρόσθετα υφεσιακά «προληπτικά» δημοσιονομικά μέτρα 4,2 δισεκατομμυρίων ευρώ και της ευρωπαϊκής νομενκλατούρας, του Ιερατείου, για δεκαετία πρωτογενών πλεονασμάτων 3,5% σε μια οικονομία που υπέστη τεράστια αφαίμαξη, εσωτερική υποτίμηση, κλείσιμο χιλιάδων επιχειρήσεων, εκτίναξη της ανεργίας, καταστροφική μείωση του ΑΕΠ κατά 25%, ενώ ακούγαμε με σχετική ικανοποίηση και τις ομιλίες στην Αθήνα των ηγετών του Νότου και την ομιλία Ομπάμα, για τη ρύθμιση του ελληνικού χρέους και την απόρριψη της λιτότητας, την κοινωνική ευημερία, για τον ελληνικό πολιτισμό και τη δημοκρατία, για την προσφορά και τις θυσίες του ελληνικού λαού και ακόμα τις ενθαρρυντικές δηλώσεις του Επιτρόπου Οικονομικών της Ευρωπαϊκή Ένωσης Πιερ Μοσκοβισί, του Μπενουά Κερέ, του Γκάμπριελ, του Μάρτιν Σουλτς, του Γκουαλτιέρι και άλλων.

Οι αποφάσεις πάντως που λήφθηκαν από το Eurogroup για την ελάφρυνση του χρέους της Ελλάδας κατά 21,8%, περίπου 45 δισεκατομμύρια και μέσω της χρονικής επέκτασης των δανείων που έχουν χορηγηθεί από τον EFSM-επιμήκυνση αποπληρωμής, χαμηλότερα επιτόκια, κλείδωμα των κυμαινόμενων στο 1,5%, είναι άμεσα εφαρμόσιμες και βοηθούν τη σταθεροποίηση και ανάκαμψη της ελληνικής οικονομίας.

Είναι, λοιπόν, ρεαλιστική η δυνατότητα οριστικής απεμπλοκής της χώρας από την οικονομική επιτήρηση, τη σκληρή δημοσιονομική προσαρμογή, τον βραχνά της υπερχρέωσης και των μνημονιακών δεσμεύσεων μετά το 2018 και η μετάβαση στη νέα ιστορική φάση της ολιστικής ανασυγκρότησης, αναγέννησης της χώρας, εάν σταματήσουν –και τη σημειώνουμε αυτήν την προϋπόθεση- οι ολέθριες διαχρονικά παρεμβάσεις των δανειστών για τις υποχρεώσεις της Ελλάδας. Και αυτές έγιναν και στη διάρκεια της Κυβέρνησης Παπανδρέου, αλλά και Παπαδήμου και Σαμαρά. Τα σημειώνουμε αυτά. Γιατί πραγματικά και οι λάθος πολλαπλασιαστές και οι λάθος συνταγές και όλα εκείνα τα οποία οδήγησαν σε περαιτέρω μέτρα πτώχευσης της Ελλάδας, εσωτερικής υποτίμησης, εξαθλίωσης της ζωής του λαού, δυσχεραίνουν πάρα πολύ την προσπάθεια της χώρας.

Στον χώρο της υγείας, θέλουμε με τη συμβολή του κρατικού προϋπολογισμού του 2017 να πραγματοποιήσουμε τη ριζική στροφή των δημόσιων υπηρεσιών υγείας προς τα κεντρικά τους καθήκοντα, την ολιστική φροντίδα υγείας ως πλήρη σωματική, ψυχική, κοινωνική ευεξία. Προωθούμε μια εμβληματική μεταρρύθμιση του πρωτοβάθμιου συστήματος υγείας με διακόσιες εξήντα περίπου τοπικές μονάδες υγείας στα αστικά κέντρα, με οικογενειακούς γιατρούς, διεπιστημονικές ομάδες υγείας, με προγράμματα δεκαεξάωρης εφημερίας για μη απειλητικά για τη ζωή επείγοντα περιστατικά, με αναβάθμιση της λειτουργίας των μονάδων του ΠΕΔΥ, των κέντρων υγείας, των περιφερειακών ιατρείων, ειδικά στις δυσπρόσιτες περιοχές, στα νησιά, που δέχονται και τα μεγάλα προσφυγικά ρεύματα και πολυάριθμο όγκο επισκεπτών. Η χρηματοδότηση αξιοποιεί πόρους του ΕΚΤ.

Δεύτερον, επιδιώκουμε την αποτελεσματική στήριξη των νοσοκομείων, των υποστελεχωμένων τμημάτων τους, των μονάδων, για να μην υπάρχουν έστω και οι ελάχιστες εικόνες ντροπής, όπως αυτές που σημειώσατε, κύριε Δανέλλη, και οι οποίες, όμως, δεν δείχνουν ότι παράλληλα υπάρχουν ηρωικές προσπάθειες των λειτουργών της υγείας και γίνονται τρομερά επιτεύγματα, που δείχνουν τη δυναμικότητα του Εθνικού Συστήματος Υγείας, να μπορέσει να υπερκεράσει όλα αυτά τα κωλύματα που υπήρχαν και να μπορέσει να φτάσει εκεί που επιθυμούμε, στη συνολική του ανασυγκρότηση και αναγέννηση.

Θέλω να σημειώσω ότι αυτήν την περίοδο που βλέπουμε αυτές τις εικόνες ντροπής, στο Νοσοκομείο Τρικάλων, για παράδειγμα, έχουν γίνει πάνω από χίλιες τετρακόσιες στεφανιογραφίες, πάνω από τετρακόσιες πενήντα αγγειοπλαστικές, λειτουργεί βρογχοσκόπιο, δημιουργήθηκε πνευμονολογική κλινική, αρχίζει να λειτουργεί το τμήμα μαγνητικής τομογραφίας, ζητήθηκε να γίνει κέντρο βηματοδότησης. Γίνονται πάρα πολλά, τα οποία οφείλουμε να σημειώσουμε, καθώς υπάρχει η δυνατότητα το Εθνικό Σύστημα Υγείας πραγματικά να αναβαθμιστεί μέσα στην επόμενη περίοδο, καθώς ήταν σε εικόνα κατάρρευσης μετά από έξι χρόνια δραματικών περικοπών των λειτουργικών του αναγκών και ουσιαστικού μηδενισμού των προσλήψεων.

Θέλουμε με το κονδύλι των 300 εκατομμυρίων ευρώ, που θα αυξηθούν οι κοινωνικές δαπάνες της κοινωνικής παρέμβασης του προϋπολογισμού στους τομείς της υγείας, της παιδείας, της πρόνοιας και από την αύξηση του προϋπολογισμού του ΕΟΠΥΥ, που συμφωνήθηκε και με τους δανειστές, να χρηματοδοτηθούν οι τεκμηριωμένες λειτουργικές δαπάνες για φάρμακα και υγειονομικό υλικό των νοσοκομείων. Ο προϋπολογισμός του 2016 αυξήθηκε ήδη κατά 40 εκατομμύρια ευρώ. Θέλουμε να συνεχιστεί θεαματικά ο ρυθμός των προσλήψεων που έγιναν, αυτών που αναμένουν ΦΕΚ, των προγραμματιζόμενων για το 2017 προσλήψεων στο ΕΣΥ, με μεγάλη επιτάχυνση στις διαδικασίες κρίσεων των δύο χιλιάδων νέων γιατρών του ΕΣΥ και του διορισμού τους, ώστε μαζί με τις τέσσερις χιλιάδες προσλήψεις δωδεκάμηνης εργασίας, που ήδη προχωρούν με τη δημοσίευση του σχετικού ΦΕΚ, να καλύψουμε σημαντικά κενά του ΕΣΥ, του ΕΚΑΒ, του ΕΟΦ, του Εθνικού Κέντρου Αιμοδοσίας, του ΚΕΘΕΑ, του ΟΚΑΝΑ, του ΕΟΠΥΥ.

Θέλουμε ακόμη να υλοποιήσουμε την ψυχιατρική μεταρρύθμιση στη διοίκηση των υπηρεσιών ψυχικής υγείας, τη συγκρότηση τομεακών επιτροπών και δώδεκα περιφερειακών διοικήσεων τομέων ψυχικής υγείας.

Θέλουμε ακόμα να υλοποιήσουμε τα ολοκληρωμένα πληροφοριακά συστήματα, την ηλεκτρονική διακυβέρνηση στην υγεία, τον «Άτλαντα Υγείας», τα ηλεκτρονικά μητρώα ασθενών και νοσημάτων, τα μητρώα επαγγελμάτων και επαγγελματιών υγείας, την κάρτα υγείας του πολίτη, τον ατομικό ηλεκτρονικό φάκελο, τις υπηρεσίες τηλεϊατρικής, τα ηλεκτρονικά ραντεβού των ΠΕΔΥ που ήδη άρχισαν, την ηλεκτρονική ζήτηση εργαστηριακών εξετάσεων στη βάση διαγνωστικών και θεραπευτικών πρωτοκόλλων, την εφαρμογή προγραμμάτων ενίσχυσης του ιατρικού τουρισμού στην Ελλάδα, την οργάνωση αυτοτελών τμημάτων επειγόντων περιστατικών στα περιφερειακά και νομαρχιακά νοσοκομεία, την οργάνωση κεντρικών εργαστηρίων σε κάθε υγειονομική περιφέρεια, την οργάνωση κέντρων χρονίως πασχόντων ξεκινώντας από τον ζαχαρώδη διαβήτη, τα καρδιαγγειακά νοσήματα, την χρόνια αποφρακτική πνευμονοπάθεια, την μείωση της επιβάρυνσης των ασθενών για εργαστηριακό έλεγχο και πολλά άλλα. Ουσιαστικά, θέλουμε μέσα στο 2017 να ανακτήσουμε την εμπιστοσύνη των πολιτών προς το δημόσιο σύστημα υγείας με τολμηρές μεταρρυθμίσεις.

Είπατε, κύριε Χατζηδάκη, ότι έχουμε αλλεργία στις μεταρρυθμίσεις. Σας προτείνουμε μεταρρυθμίσεις. Εμείς υλοποιούμε μεταρρυθμίσεις που έχουν μια λογική, την οποία ο νεοφιλελευθερισμός δεν μπορεί να την κατανοήσει, γιατί οι δικές μας μεταρρυθμίσεις αυτές που γίνονται, αυτές που θέλουμε να κάνουμε και στο σύστημα διοίκησης των υγειονομικών περιφερειών, νοσοκομείων και πολλές άλλες, δεν αποτελούν αγγαρεία για εμάς όπως είπε ο κ. Αμυράς, αποτελούν ένα σχέδιο του παράλληλου προγράμματος, με το οποίο θέλουμε να ανασυγκροτήσουμε την χώρα.

Παράλληλα, η κοινωνική παρέμβαση της κυβέρνησης γίνεται και με την μηδενική συμμετοχή των δικαιούχων ανασφάλιστων και των δικαιούχων του ΕΚΑΣ με ποσοστό αναπηρίας 80% στο κόστος της φαρμακευτικής αγωγής τους, την επέκταση του κοινωνικού εισοδήματος αλληλεγγύης ύψους 760.000.000 ευρώ που αφορά πάνω από 250.000 νοικοκυριά, τα διακόσια πενήντα τέσσερα κέντρα κοινότητας, τα δεκατρία περιφερειακά παρατηρητήρια, τα σχολικά γεύματα, την κάρτα μετακίνησης ΑΜΕΑ και πολυτέκνων, τις στέγες υποστηριζόμενης διαβίωσης, την κατάργηση του παράβολου στα ΚΕΠΑ για άπορους ανασφάλιστους, τις δομές ασυνόδευτων ανήλικων παιδιών, τις πολιτικές για το παιδί, τις ευπαθείς ομάδες, την αξιοποίηση του ΤΕΒΑ, τις δομές φτώχειας που περνάνε στην αυτοδιοίκηση, χρηματοδοτούνται με 100.000.000 ευρώ από το νέο ΕΣΠΑ και θα απασχολούν χίλιες τετρακόσιες θέσεις εργασίας από επτακόσιες που ήταν, τη δημιουργία εθνικού μηχανισμού συντονισμού παρακολούθησης αξιολόγησης των πολιτικών κοινωνικής ένταξης κοινωνικής συνοχής, ειδική γραμματεία Ρομά, φορέα στεγαστικής πολιτικής για ευάλωτους, ηλεκτρονική πλατφόρμα για όλα τα επιδόματα, την δημιουργία ενιαίου εθνικού συστήματος πρόνοιας - αλληλεγγύης, την ίδρυση ενιαίου φορέα πληρωμής επιδομάτων, την πρόβλεψη για 100.000.000 ευρώ προστασίας της πρώτης κατοικίας υπερχρεωμένων πολιτών, τα προγράμματα μείωσης της ανεργίας και πολλά άλλα. Θέλουμε, τελικά, να κάνουμε αυτό το οποίο διαπιστώνει με θυμό ο ΣΕΒ, την μεγαλύτερη αναδιανομή πλούτου που μπορεί να γίνει σε αντίξοες συνθήκες.

Θα κλείσω, αγαπητέ Πρόεδρε, λέγοντας ότι στις πιο σημαντικές προϋποθέσεις για να περάσει η Ελλάδα από την καταστροφική ύφεση σε ένα σταθερό μακροοικονομικό περιβάλλον, στην ανάκαμψη της εθνικής οικονομίας, στη βιώσιμη ταχύρρυθμη ανάπτυξη και στη μεγέθυνση κατά 2,7% το 2017, βρίσκεται τη δυνατότητα να έχουμε μια διευρυμένη πολιτική διεκδίκηση, την οποία την προτείνουμε στο Κοινοβούλιο.

Πρώτον, μείωση των πρωτογενών πλεονασμάτων αρκετά κάτω από το 3,5% για τα έτη 2018 και μετά, που όλοι διαπιστώνουν ότι η ελληνική οικονομία δεν μπορεί να τα αντέξει, αλλά συνεχίζουν να πιέζουν.

Δεύτερον, της μακροπρόθεσμης βιωσιμότητας της αποπληρωμής του χρέους.

Τρίτον, της απόρριψης των παράλογων απαιτήσεων για νέα δυσβάστακτα «προληπτικά» δημοσιονομικά μέτρα, για μείωση του αφορολόγητου ορίου, για κατάργηση της προσωπικής διαφοράς στις συντάξεις, για διπλασιασμό του ορίου των ομαδικών απολύσεων και τελευταίο, της διεκδίκησης της ελευθερίας των συλλογικών διαπραγματεύσεων, της θεσμοθέτησης της επεκτασιμότητας των κλαδικών συμβάσεων.

Κλείνοντας, πιθανότητα υπογραφής τέταρτου μνημονίου προληπτικών δημοσιονομικών μέτρων από την δική μας Κυβέρνηση δεν υπάρχει. Δυνατότητα κοινωνικού μερίσματος από την υπέρβαση του στόχου για πρωτογενές πλεόνασμα 0,5% που πήγε στο 1% ασφαλώς και υπάρχει και θα το κάνουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο Πρόεδρος της Κοινοβουλευτικής Ομάδας του Κόμματος Το Ποτάμι κ. Σταύρος Θεοδωράκης και οι Βουλευτές του Κόμματός του κατέθεσαν στις 7-12-2016 πρόταση νόμου: «Σύσταση Συμβουλίου Εθνικής Ασφαλείας για τη χάραξη σχεδιασμού και την επίβλεψη εφαρμογής όλων των θεμάτων, που σχετίζονται με την εθνική ασφάλεια και αφορούν την εξωτερική πολιτική, τη στρατηγική άμυνα, τον συντονισμό πληροφοριών και την ασφάλεια των πολιτών και των πόρων».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και πέντε εκπαιδευτικοί συνοδοί από το Ίδρυμα Κόκκορη, από το Ίδρυμα Προστασίας και Αποκατάστασης Παιδιών με Νοητική Υστέρηση «Η Θεοτόκος» και από τον Πανελλήνιο Σύλλογο Προσαρμοσμένων Δραστηριοτήτων «Άλμα».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Αγαπητέ μου Σάκη, ελπίζω του χρόνου τέτοια εποχή, επειδή σε άκουσα τι είπες για αυτούς, να μιλάς σε αόριστο χρόνο γι’ αυτά, γιατί τώρα μιλούσες σε μέλλοντα.

(Χειροκροτήματα)

**ΜΕΡΟΠΗ ΤΖΟΥΦΗ:** Υπάρχει και παρόν. Θα τα πούμε αύριο, κύριε Πρόεδρε.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Υπάρχει και ο ενεστώτας.

**ΠΡΟΕΔΡΕΥΩΝ (Νικήτας Κακλαμάνης):** Σωστό. Ο φιλόλογος παρενέβη ορθώς.

Τον λόγο έχει ο κ. Ιωάννης Βρούτσης.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αδιαμφισβήτητα είναι κατοχυρωμένο και στη συνείδηση του πολιτικού συστήματος, αλλά κυρίως στη συνείδηση του ελληνικού λαού, ότι κάθε φορά που διεξάγεται η συζήτηση για τον προϋπολογισμό, αυτή δεν είναι μια απλή και τυχαία συζήτηση, όπως όλες οι άλλες. Είναι μια κορυφαία διαδικασία, η οποία τα τελευταία χρόνια και ειδικά φέτος -όπως θα αποδείξω και θα τεκμηριώσω με αυτά που έχω να ενημερώσω το ελληνικό Κοινοβούλιο και τον ελληνικό λαό που μας παρακολουθεί- έχει κι άλλα χαρακτηριστικά.

Ο ελληνικός λαός παρακολουθεί με αγωνία και ανησυχία αυτήν τη συζήτηση. Διότι μέσα από τη συζήτηση του προϋπολογισμού -στην οποία πλέον δεν μπορεί να κρυφτεί κανένας, καθώς οι αριθμοί είναι αμείλικτοι και επιβεβαιώνουν και αποδεικνύουν ποια είναι η αλήθεια και η πραγματικότητα- ο ελληνικός λαός θέλει να μάθει τι του ξημερώνει, ποια είναι η επόμενη ημέρα γι’ αυτόν.

Και από την άλλη μεριά, δυστυχώς, για τους συναδέλφους Βουλευτές του ΣΥΡΙΖΑ, κατανοώ απόλυτα -καθώς διεξάγεται η συζήτηση από χθες- ότι βρίσκονται σε πολύ δύσκολη θέση όταν ανεβαίνουν σε αυτό το Βήμα, γιατί πλέον αυτοί οι αμείλικτοι αριθμοί αναδεικνύουν τα ψέματα, επιβεβαιώνουν τις ανακρίβειες, τα παραμύθια του ΣΥΡΙΖΑ, δυστυχώς όμως είναι στοιχεία τα οποία έχουν να κάνουν και με το μέλλον για πράγματα που πρόσφατα υποσχέθηκαν. Είναι αυτό που λέει ο ελληνικός λαός «τους λούζει κρύος ιδρώτας» γιατί καλούνται να υποστηρίξουν πράγματα, τα οποία είναι ανυπόστατα. Αυτή είναι η αλήθεια.

Συνηθίζεται, όμως, κατά τη διάρκεια της συζήτησης του προϋπολογισμού να έχουμε την εξής χρονική διάρκεια: Μιλάμε στην επιτροπή και η συζήτηση έρχεται μετά στην Ολομέλεια. Προσέξτε, όμως, μια κακή συγκυρία για τον ΣΥΡΙΖΑ, γιατί έρχεται άλλο ένα ράπισμα στα ψέματά του, στις πλασματικές υποσχέσεις. Μεταξύ της επιτροπής και της Ολομέλειας, κυρίες και κύριοι συνάδελφοι, είναι αυτό που αισθάνθηκε όλος ο ελληνικός λαός, είναι το αποτέλεσμα του Eurogroup, το οποίο χθες ο κ. Σταθάκης σε πρωινή τηλεοπτική συζήτηση προσπάθησε να αποκρύψει με ψέματα. Η αλήθεια, όμως, είναι σε αυτό εδώ το κείμενο, το οποίο δυστυχώς για τον ελληνικό λαό, δυστυχώς για όλους μας, αυτή η πολιτική ανεπάρκεια του ΣΥΡΙΖΑ διέψευσε για άλλη μια φορά τον Πρωθυπουργό, έναν Πρωθυπουργό ο οποίος δεν έχει σε τίποτα κάθε φορά που τοποθετείται να λέει το οποιοδήποτε ψέμα θέλει με την οποιαδήποτε ευκολία.

Ε και τι έγινε; Έχει συνηθίσει ο ελληνικός λαός. Κάποτε υπήρχε ο μιθριδατισμός και τώρα υπάρχει ο «ΣΥΡΙΖΑϊσμός». Ο μιθριδατισμός ήταν αυτό που έβαζες το δηλητήριο σιγά σιγά για να μην σε πιάνει πλέον, ΣΥΡΙΖΑϊσμός είναι να λες ψέματα, ψέματα, ψέματα και στο τέλος ο ελληνικός λαός να λέει «Δεν πειράζει. Κάτι είπε ο Τσίπρας και από κει και πέρα και λάθος να είναι, και ψέματα να είναι, τι έγινε;»

Αυτή είναι η εικόνα δυστυχώς, η απαξίωση και της Κυβέρνησης σας μέσα από τα ψέματά σας και τις πλασματικές υποσχέσεις σας.

Διότι, κυρίες και κύριοι συνάδελφοι –για να θυμίσουμε λίγο τα τελευταία γεγονότα- δεν θα πω τι είχε υποσχεθεί ο Πρωθυπουργός τον Ιανουάριο του 2015 με το πρόγραμμα της Θεσσαλονίκης, τα ψέματα μισθών συντάξεων, όλα αυτά τα μεγάλα, τα οποία εξαπάτησαν τους εργαζόμενους και τους ανέργους και τους έφεραν σε πολύ χειρότερη θέση. Δεν θα πω τι έλεγε με το παράλληλο πρόγραμμα τον Σεπτέμβριο, που έλεγε «κοιτάξτε, εμείς θα εφαρμόσουμε ένα πρόγραμμα δύσκολο, αλλά ταυτόχρονα θα έχουμε κι ένα ανακουφιστικό πρόγραμμα, το παράλληλο πρόγραμμα Τσίπρα-Καμμένου».

Τίποτα απ’ αυτά. Εγώ έρχομαι τώρα. Τρεις μήνες πριν, θυμάστε τι συνέβη, κύριοι του ΣΥΡΙΖΑ; Ο Πρωθυπουργός στη Διεθνή Έκθεση Θεσσαλονίκης ανέβηκε με δύο υποσχέσεις. Αυτές είπε, κύριοι του ΣΥΡΙΖΑ: Πρώτον, ακατάσχετος λογαριασμός και, δεύτερον, πάγωμα των χρεών του ΟΑΕΕ. Το κάνατε σημαία. Επί δεκαπέντε μέρες, σε όλα τα κανάλια και στις εφημερίδες που γράφει την αριστερή σας αντίληψη και αυτά τα οποία λέτε κατά καιρούς, ήταν πρωτοσέλιδο.

Τι έγιναν αυτές οι δύο υποσχέσεις; Πού είναι, κύριοι Υπουργοί, οι δύο υποσχέσεις της Θεσσαλονίκης του Πρωθυπουργού; Καμμία από τις δύο. Δηλαδή, αδιόρθωτος ο κύριος Πρωθυπουργός, συνεχίζει να λέει τα ψέματα με την ίδια ευκολία που τα έλεγε προεκλογικά.

Πάμε στο τώρα, πάμε στα τρέχοντα γεγονότα. Τι συνέβη, κυρίες και κύριοι συνάδελφοι; Είναι νωπές οι μνήμες στον ελληνικό λαό. Πριν δεκαπέντε μέρες στην επιτροπή τα συζητάγαμε. Πρώτον, λέγατε: «Αδιαπραγμάτευτο. Εμείς πάμε με 2% πρωτογενές πλεόνασμα».

Πρώτον, κατέρρευσε χθες, 3,5%. Είστε διαπραγματευτικά ανίκανοι! Είστε διαπραγματευτικά επικίνδυνοι για τον ελληνικό λαό! Περίπου 2 έως 3 δισεκατομμύρια μέτρα στον ελληνικό λαό από το 2018 και μετά. Αυτό είναι η αλήθεια. Πρώτος μύθος, λοιπόν, που κατέπεσε.

Δεύτερον, εσείς δεν λέγατε, κύριοι της Κυβέρνησης, κύριε Υπουργέ των Οικονομικών, για «σεισάχθεια στο χρέος», για «περικοπή του χρέους» και πήρατε τις εκλογές, εξαπατώντας δανειολήπτες, ελληνικό λαό, φτωχούς εργαζόμενους; Εσείς μέχρι πρόσφατα δεν λέγατε ότι θα κουρέψετε περήφανα το χρέος;

Και τώρα τι βγήκε; Αυτή η συμφωνία του Eurogroup, που στοιχειώνει τώρα τον ΣΥΡΙΖΑ στη συζήτηση που διεξάγεται για τον προϋπολογισμό, τι λέει; Λέει: Ξεχάστε τις σεισάχθειες και τα κουρέματα του χρέους. Πάμε στη λογική που αποφασίστηκε από την προηγούμενη κυβέρνηση του 2012 και το 2013, για μία επιμήκυνση των χρεών και μείωση των επιτοκίων. Και δεν είναι και τίποτα σπουδαίο. Το θέλουμε. Εμείς δεν είμαστε ΣΥΡΙΖΑ. Καλωσορίζουμε οτιδήποτε θετικό για την Ελλάδα. Δεν πετάμε στα σύννεφα, αλλά ούτε λέμε ψέματα. Αυτή είναι η μεγάλη μας διαφορά. Δεύτερη μεγάλη απάτη, λοιπόν, από τον κ. Τσίπρα όλο το προηγούμενο διάστημα.

Και τρίτον, είναι το θέμα της ποσοτικής χαλάρωσης. Δεν λέγατε ότι 5 Δεκεμβρίου θα κλείσει η αξιολόγηση με ποσοτική χαλάρωση; Τρίτο μεγάλο ψέμα! Ούτε η αξιολόγηση έκλεισε ούτε η ποσοτική χαλάρωση ήρθε!

Και πού είμαστε, κυρίες και κύριοι συνάδελφοι; Πού φέρατε την Ελλάδα; Στο μηδέν! Διαπραγματευτικά σβήσατε το κοντέρ. Απ’ ό,τι παραλάβατε το 2015 δεν συνεχίσατε τίποτα –αν συνεχίζατε, βεβαίως, τα πράγματα για τη χώρα θα ήταν τελείως διαφορετικά- και μας φέρατε πάλι στο μηδέν και στο μείον. Φεσώσατε τον ελληνικό λαό με 84 δισεκατομμύρια ευρώ και με πολύ δυσβάσταχτα μέτρα.

Και πάμε τώρα στα στοιχεία του προϋπολογισμού. Ο προϋπολογισμός έχει δύο αναφορές, κορυφαίες, σε δύο πυλώνες: πρώτον, προσδοκίες, λέει για 2,7% ανάπτυξη -και πού εδράζεται αυτό και γιατί δεν μπορεί να γίνει θα σας εξηγήσω αμέσως- και, δεύτερον, φόρους.

Ο ελληνικός λαός θα υποστεί ένα φορολογικό σοκ από 1-1-2017. Ένα φορολογικό σοκ! Γιατί φορολογικό σοκ; Γιατί πολύ απλά φέρνετε 2,6 δισεκατομμύρια νέα μέτρα φόρους στην τσέπη του Έλληνα φορολογούμενου και 1,3 δισεκατομμύρια ευρώ αύξηση ασφαλιστικών εισφορών.

Έχετε συνειδητοποιήσει τι κάνατε στην ελληνική κοινωνία; Έχετε συνειδητοποιήσει πού έχετε φέρει τον Έλληνα πολίτη, τον Έλληνα εργαζόμενο, τι του δημιουργείτε σήμερα με αυτά τα νέα μέτρα, τα οποία ξεφεύγουν από το 3,5%; Αυτή είναι η σκληρή πραγματικότητα.

Και τολμάτε να έρχεστε εδώ διθυραμβικά να υποστηρίζετε 2,7% ανάπτυξη; Πού το στηρίζετε αυτό; Το στηρίζετε, υποτίθεται, σε αυτό που γράφετε στον προϋπολογισμό για 1,8 δισεκατομμύρια αύξηση ιδιωτικής κατανάλωσης και 9,1% αύξηση των επενδύσεων. Μα, είναι δυνατόν να τα λέτε αυτά τα πράγματα και να επιχειρηματολογείτε;

Με 2,6 δισεκατομμύρια θα αυξήσετε την ιδιωτική κατανάλωση; Και να φεύγει η ΔΕΣΦΑ, που είναι μέρος του προϋπολογισμού, με 400 εκατομμύρια, με ευθύνη του κ. Σκουρλέτη για άλλη μια φορά, να αφήνετε τις επενδύσεις να φεύγουν, να στέλνετε μήνυμα αντιφατικό στην κοινωνία και στις αγορές και στο διεθνές περιβάλλον των επενδύσεων και να έχετε την απαίτηση να ανεβούν 9,1% οι επενδύσεις;

Τι λέτε; Σε ποιον τα λέτε αυτά; Σας έχει πάρει χαμπάρι ο ελληνικός λαός και αυτό το βλέπετε και στις δημοσκοπήσεις, το αντιλαμβάνεστε, φυσικά και στην καθημερινή επικοινωνία που έχετε με τους Έλληνες πολίτες. Φυσικά, το αντιλαμβάνεστε όχι ελεύθερα -με την έννοια έξω στον κόσμο- αλλά στο προσωπικό, οικογενειακό, φιλικό περιβάλλον καθένας από εσάς εισπράττει τα μηνύματα της αναξιοπιστίας σας.

Αυτή είναι η εικόνα, δυστυχώς για τον προϋπολογισμό, δυστυχώς για τον ελληνικό λαό που έχετε πάρει το τιμόνι της χώρας με ψέματα και που μέσα στο δύσκολο πέλαγος και την τρικυμία στην οποία βρίσκεται η ελληνική οικονομία, δυστυχώς, μας πήγατε ακόμα πιο βαθιά, σε πιο δύσκολα νερά από εκεί που είχαμε πάει στο τέλος του 2014 και η οικονομία είχε μπει πλέον σε μια ρότα και μια εξέλιξη, η οποία ήταν αδιαμφισβήτητη για όλους. Το παραδέχονται όλοι. Και αυτοί με τους οποίους ακόμη συνομιλείτε σε διεθνές και ευρωπαϊκό επίπεδο παραδέχονται με δηλώσεις τους ότι η Ελλάδα το 2014 ήταν έτοιμη να βγει από την κρίση.

Για να δούμε, όμως, δυο στοιχεία τα οποία θεωρώ πολύ σημαντικά και αφορούν και τον τομέα ευθύνης που είχα ως Υπουργός Εργασίας και Κοινωνικής Ασφάλισης.

Θυμάμαι ήμουν σε κεντρικό κανάλι παραμονή εκλογών του 2015, κυρία Υπουργέ και δεσμευόμουν ενώπιον του ελληνικού λαού τότε, κοιτώντας τον και έλεγα εγώ ως Υπουργός ότι η αναλογιστική μελέτη η οποία υπήρχε –είναι αυτή που κατέθεσε ο Κυριάκος Μητσοτάκης στη συζήτηση που κάναμε για το ασφαλιστικό, τα 310 εκατομμύρια του e-mail Χαρδούβελη για το ασφαλιστικό, αυτή ήταν η παρέμβαση που χρειαζόταν- επιβεβαιωμένη από την Εθνική Αναλογιστική Αρχή της χώρας, από τους θεσμούς -τότε ήταν τρόικα, τώρα είναι θεσμοί- έδειχνε ότι το ασφαλιστικό είχε ισορροπήσει, εκπλήρωνε τους όρους βιωσιμότητας μέχρι το 2060.

Γι’ αυτό δεσμευόμουν –εγώ και η προηγούμενη κυβέρνηση- ενώπιον του ελληνικού λαού ότι δεν θα μειωθούν οι συντάξεις ούτε 1 ευρώ, αλλά ούτε θα αυξηθούν. Αυτό λέγαμε.

Δίπλα μου καθόταν ο κ. Κατρούγκαλος, ο οποίος, εκπροσωπώντας τον ΣΥΡΙΖΑ, δεσμευόταν και έλεγε «μην ακούτε αυτούς, αυτοί είναι ανίκανοι διαπραγματευτικά, είναι φιλομερκελιστές, δεν μπορούν να διαπραγματευθούν». Την άλλη μέρα, όπως έλεγε και ο ίδιος ο Πρωθυπουργός, υιοθετούσε τα λόγια του κ. Τσίπρα: «Με τη δική μας διαπραγμάτευση θα τους κάνουμε να μας παρακαλούν να μας δώσουν λεφτά. Οι συντάξεις όλες θα ανεβούν, οι μισθοί θα πάνε στα 751 ευρώ και φυσικά, τη δέκατη τρίτη σύνταξη από την επόμενη μέρα οι συνταξιούχοι να την περιμένουν».

Τι έγινε από αυτά; Τι έγινε από αυτά, ρε παιδιά; Πού είναι αυτές οι υποσχέσεις; Φυσικά, ο ελληνικός λαός είδε την επόμενη μέρα, μετά τη βαρουφάκεια διαπραγμάτευση –για την οποία δεν ευθύνεται ο κ. Βαρουφάκης μόνο, διότι ήταν επιλογή του Πρωθυπουργού- όλα να καταρρέουν, 84 δισεκατομμύρια νέο δανεισμό στην πλάτη του ελληνικού λαού και ανεκπλήρωτες προσδοκίες και υποσχέσεις που έφεραν όλο το συνταξιοδοτικό προς τα κάτω.

Και προσέξτε: Αναλογιστική μελέτη ακόμη σήμερα δεν υπάρχει στον ασφαλιστικό νόμο, που είναι ένας μηχανισμός μείωσης των συντάξεων του ΣΥΡΙΖΑ. Δεν υπάρχει αναλογιστική μελέτη που επιβεβαιώνει ότι έχει σταθεροποιηθεί.

Γι’ αυτό, εγώ λέω ότι το ασφαλιστικό είναι στον αέρα, οι θυσίες του ελληνικού λαού και των συνταξιούχων πήγαν χαμένες και όλες οι μειώσεις είναι άδικες και αχρείαστες. Πληρώνουμε το τίμημα της εκμάθησης του ΣΥΡΙΖΑ στην Κυβέρνηση. Αυτό πληρώνει ο ελληνικός λαός.

Προκλητικές ακόμα είναι –επιτρέψτε μου να σας πω, διότι τα κάνατε όλα αυτά- οι δηλώσεις του Πρωθυπουργού. Μα, επιτρέπεται να επιτρέπετε στον Πρωθυπουργό να πηγαίνει ανενημέρωτος στη Διεθνή Έκθεση της Θεσσαλονίκης και να λέει ότι μόνο το 5% των συνταξιούχων έχει υποστεί μείωση; Ή να βγαίνει ο κ. Κατρούγκαλος και να στέλνει προκλητικά γράμματα και να λέει «κοιτάξτε, μην πιστεύετε την τσέπη σας, πιστέψτε το γράμμα μου».

Και φυσικά, υπήρξε αντίδραση από την κοινωνία, διότι δεν υπάρχει ούτε ένας συνταξιούχος από τους σημερινούς που να μην έχει υποστεί μείωση και μάλιστα, μεγάλη μείωση. Αφήνω τους νέους συνταξιούχους, οι οποίοι δεν έχουν το συγκριτικό προηγούμενο και θα έχουν μείωση μεσοσταθμικά 25% της σύνταξής τους.

Και εγώ, όπως πάντα με ειλικρίνεια μιλάω, ξέρω ότι έχετε δεσμευτεί, έχετε συμφωνήσει, όπως είχα πει τότε στον κ. Κατρούγκαλο, όταν έφερε τον νόμο στα γραφεία της Νέας Δημοκρατίας, ότι την προσωπική διαφορά τη βάλατε και δεσμευθήκατε και να την καταργήσετε. Και τι σημαίνει «προσωπική διαφορά»; Σημαίνει 25% μείωση πέραν των συγκεκριμένων μειώσεων, οι οποίες θα τρέχουν και το 2017 στους συνταξιούχους, όπως το ΕΚΑΣ και πολλές άλλες μειώσεις. Σημαίνει 25% μείωση των κύριων συντάξεων για τους σημερινούς συνταξιούχους! Αυτό κάνατε! Με λάθη, ψέματα πήρατε την εξουσία και οδηγήσατε τη χώρα εδώ που την οδηγήσατε.

Και, φυσικά, πάμε λίγο και στα εργασιακά να πούμε δυο πράγματα γιατί τα θεωρώ και αυτά πιο σημαντικά και πιο επίκαιρα υπό την έννοια ότι βρίσκεται υποτίθεται και η διαπραγμάτευση για τα εργασιακά.

Εγώ ακούω πραγματικά τις δημόσιες δηλώσεις και της Υπουργού, της κ. Αχτσιόγλου, αλλά κείμενο γραπτό δεν έχω δει, κείμενο γραπτό που να επισημοποιεί τις θέσεις σας, του ΣΥΡΙΖΑ, για το εργασιακό δεν υπάρχει. Υπάρχει μόνο το προεκλογικό, και του Σεπτεμβρίου και του Ιανουαρίου, το οποίο σας στοιχειώνει, κύριοι του ΣΥΡΙΖΑ, και δεν λέτε μια κουβέντα απ’ αυτό το Βήμα!

Ποιες ήταν οι προσδοκίες που είχατε καλλιεργήσει στους εργαζόμενους; Να τις θυμίσουμε μεταξύ μας τώρα, που είμαστε εδώ στον προϋπολογισμό. Πρώτον, 751 κατώτατος μισθός. Γιατί δεν το συζητάτε; Το βγάλατε από την ατζέντα της διαπραγμάτευσης; Γιατί δεν το λέτε στον ελληνικό λαό; Δεύτερον, κατάργηση των ευέλικτων μορφών απασχόλησης. Τρίτον, διπλασιασμός του επιδόματος ανεργίας και μάλιστα σε διπλάσιο αριθμό ανέργων. Και, τέταρτον, επαναφορά του βέτο του Υπουργού, δηλαδή αυτό το θέμα που έχει να κάνει με τις ομαδικές απολύσεις.

Μόνο στο τέταρτο ήσασταν συνεπείς. Δηλαδή, τι κάνατε; Φέρατε μία τριτοκοσμική λειτουργία και αντίληψη για την αγορά εργασίας, που πρωτοτυπεί εδώ και σαράντα χρόνια αρνητικά φυσικά, που υπονόμευσε την αγορά εργασίας, που έκλεισε χιλιάδες επιχειρήσεις, που έβγαλε στον δρόμο χιλιάδες θέσεις εργασίας και δημιούργησε μια μεγάλη γενιά ανέργων διαχρονικά, αυτό μόνο πήρατε πίσω. Σκεφτείτε τώρα έναν διεθνή παίκτη-επενδυτή, που να ξέρει ότι αν θα έρθει να βάλει τα λεφτά του στην Ελλάδα θα εξαρτιέται από τον κ. Σκουρλέτη ή από τον κ. Κατρούγκαλο αν αύριο κάτι πάει αρνητικά στην επιχείρησή του. Αυτό πήρατε πίσω. Και υποτίθεται ότι διαπραγματεύεστε.

Και κάτι άλλο. Το μόνο δημόσιο κείμενο της Υπουργού Εργασίας είναι ένα, αυτό που έβγαλε ως πρώτη ανακοίνωση και είπε προς τους κοινωνικούς εταίρους: «Παιδιά πάμε στη συμφωνία της προηγούμενης Κυβέρνησης Βρούτση στη Γενεύη, που κάναμε με το ILO και είχαμε κλείσει τα εργασιακά».

Θυμίζω, όμως, ότι στην παραλαβή-παράδοση του Υπουργείου έδωσα δύο φακέλους στην τότε πολιτική ηγεσία του Υπουργείου και για τα εργασιακά και για τα ασφαλιστικά και τους πετάξανε και τους δύο στο όνομα –τι;- ότι «εμείς δεν αναγνωρίζουμε αυτά. Πάμε σε μια άλλη γενναία διαπραγμάτευση, μια διαπραγμάτευση από μηδενική βάση», και να τα αποτελέσματα. Πετάξατε τις συμφωνίες.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Η θέση σας για τις συλλογικές συμβάσεις ποια είναι, κύριε Βρούτση;

**ΙΩΑΝΝΗΣ ΒΡΟΥΤΣΗΣ:** Αυτή, λοιπόν, είναι η αλήθεια, κυρίες και κύριοι συνάδελφοι του ΣΥΡΙΖΑ.

Θυμίζω ότι ως Υπουργός προχώρησα σε μεγάλες μεταρρυθμίσεις στην αγορά εργασίας. Και να απαντήσω και στην πλευρά του ΣΥΡΙΖΑ.

**ΠΡΟΕΔΡΕΥΩΝ (Νικήτας Κακλαμάνης):** Και κλείστε με αυτό, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Πρέπει να συνεννοούμαστε επιτέλους. Και επειδή ακούω πλέον και δειλά-δειλά να λέτε και τη λέξη μεταρρυθμίσεις από την πλευρά του ΣΥΡΙΖΑ -δεν ξέρω τι εννοείτε-, θυμίζω ότι η αγορά εργασίας της χώρας μας ήταν μία κακορυθμισμένη αγορά εργασίας. Σήκωνε πάνω της στρεβλώσεις και παθογένειες δεκαετιών, που την αυτοϋπονόμευαν. Μία απ’ αυτές ήταν το βέτο του Υπουργού. Ας βγει κάποιος –αυτό που πήρε πίσω ο ΣΥΡΙΖΑ- να υποστηρίζει ότι πρέπει να υπάρχει βέτο του Υπουργού.

Υπάρχει κανείς –φυσικά ο ΣΥΡΙΖΑ αυτό το πιστεύει- που να λέει ότι δεν πρέπει να μειωθεί το tax weights, δηλαδή το μη μισθολογικό κόστος; Έξι μονάδες το μειώσαμε, ήμασταν η πιο ακριβή αγορά εργασίας εναντίον των εργαζομένων. Ή υπάρχει κάποιος που να βάλει φρένο στη ασυδοσία της εργοδοσίας υπερασπιζόμενος τους εργαζόμενους με πραγματικά μέτρα, όπως ήταν το 10.500, το οποίο αμφισβητεί ο ΣΥΡΙΖΑ, για να υπερασπίσει τους εργαζόμενους, τον απλό εργαζόμενο και να καταπολεμήσει την αδήλωτη και ανασφάλιστη εργασία;

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, ολοκληρώστε, παρακαλώ πολύ.

**ΙΩΑΝΝΗΣ ΒΡΟΥΤΣΗΣ:** Ή τον …

**ΠΡΟΕΔΡΕΥΩΝ (Νικήτας Κακλαμάνης):** Με ακούτε, κύριε Βρούτση;

**ΙΩΑΝΝΗΣ ΒΡΟΥΤΣΗΣ:** …που υπονόμευε για δεκαετίες…

**ΠΡΟΕΔΡΕΥΩΝ (Νικήτας Κακλαμάνης):** Εάν με ακούτε, ολοκληρώστε.

**ΙΩΑΝΝΗΣ ΒΡΟΥΤΣΗΣ:** Κλείνω, κύριε Πρόεδρε.

Όλες αυτές οι αλλαγές που κάναμε στην αγορά εργασίας και από τις οποίες μερικές κρατάτε, κάποιες αλλάξατε, ήταν παθογένειες και στρεβλώσεις δεκαετιών που χτύπησαν τους ανέργους, χτύπησαν το πιο ευαίσθητο κομμάτι, που ήταν η αγορά εργασίας.

Θέλω, λοιπόν, να κάνω μια δήλωση. Να το πούμε, να συνεννοηθούμε ως πολιτικό σύστημα.

**ΠΡΟΕΔΡΕΥΩΝ (Νικήτας Κακλαμάνης):** Με αυτό κλείνετε, κύριε Βρούτση, γιατί διαφορετικά θα παρέμβω.

**ΙΩΑΝΝΗΣ ΒΡΟΥΤΣΗΣ:** Κλείνω, Πρόεδρε, βεβαίως.

Εάν υπήρχαν θεωρητικά αυτές οι μεταρρυθμίσεις από το παρελθόν, το χτύπημα στην αγορά εργασίας θα ήταν πολύ πιο μειωμένης ισχύος, η ανεργία δεν θα πήγαινε στο 27,9%. Και πάλι εάν δεν τις κάναμε το πρώτο διάστημα που μπήκαμε στο μνημόνιο, η ανεργία θα είχε περάσει το 30%.

Άρα, λοιπόν, ιδού πεδίο δόξης λαμπρό, προχωρήστε. Όμως, δυστυχώς, για τον ελληνικό λαό δεν μπορείτε ούτε να διαπραγματευτείτε ούτε να συμβιβαστείτε με τη λέξη αλήθεια. Είστε συμβιβασμένοι μόνο με το ψέμα και την ανεπάρκεια.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Και επειδή σας υπέβαλε ένα ερώτημα ο κ. Μπαλαούρας, αλλά δεν τον ακούσατε στην ειρμό της τοποθέτησής σας, να απαντήσω εγώ, εξωδίκως, στον κ. Μπαλαούρα.

Ο Αρχηγός της Αξιωματικής Αντιπολίτευσης έχει δημοσίως δυο φορές τοποθετηθεί επί του ερωτήματος που βάλατε, μια στην Έκθεση της Θεσσαλονίκης και άλλη μια στη συνέντευξη του κ. Παπαχελά στον τηλεοπτικό σταθμό που εργάζεται ο τελευταίος και ήταν απόλυτα ξεκάθαρος.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Απόλυτα ξεκάθαρος προς τα πού;

**ΠΡΟΕΔΡΕΥΩΝ (Νικήτας Κακλαμάνης):** Υπέρ των συλλογικών διαπραγματεύσεων. Απολύτως ξεκάθαρος.

Κύριε Νικολόπουλε, έχετε τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κρατά ο Προεδρεύων, ο κ. Κακλαμάνης, τα όσα προσπαθεί να κρατήσει από αυτήν την πάλαι ποτέ κοινωνική κεντροδεξιά μπροστά στον ολετήρα που, κακή τη τύχη, σήμερα βρίσκεται στην ηγεσία της παράταξης.

Κυρίες και κύριοι συνάδελφοι, τι ειρωνεία, κατέβηκε από το Βήμα ο Γιάννης ο Βρούτσης, ο Υπουργός Εργασίας του Αντώνη Σαμαρά και ανεβαίνει εκείνος που έφυγε την πρώτη μέρα, που έπρεπε, συναντώντας την τρόικα, να ξεχαστούν όσα σήμερα ξανακούσατε και άκουσε και ο ελληνικός λαός. Από ποιον; Από τον Γιάννη τον Βρούτση, που κράτησε, προτίμησε να κρατήσει, την καρέκλα του Υπουργού και να ξεχάσει. Πώς το είπε κλείνοντας; Ότι θα κάνουν διαπραγμάτευση από μηδενική βάση; Κοιτάξτε τις αφίσες εκείνης της εποχής. Το λάβαρο έλεγε «επαναδιαπραγμάτευση» και έλεγε μάλιστα πολύ συγκεκριμένα άρθρα που θα επαναδιαπραγματευθούμε.

Πρώτη συνάντηση της τρόικας ήταν στο Υπουργείο Εργασίας. Έμεινε η περίφημη φράση που αποδόθηκε σε άλλους, ενώ ανήκει και δεν πρέπει να του την πάρουμε στον Αντώνη τον Σαμαρά, η εντολή στους Υπουργούς «και τώρα που θα έρθει η τρόικα στα τέσσερα». Ήταν δικιά του. Όσο και αν σοκάρει, ενοχλεί, ήταν δικιά του.

Και σήμερα; Ικανοποίησε η ομιλία του κ. Βρούτση, βεβαίως, το μεγαλύτερο μέρος του ελληνικού λαού που είναι δυσαρεστημένο από την ακολουθούμενη πολιτική. Μα, μήπως δεν το λέει ο ίδιος ο Πρωθυπουργός; Δεν λέει ότι δικαιολογημένα είναι η κοινωνία δυσαρεστημένη; Μα, αλλιώς θα πρέπει να είσαι τρελός. Όμως, σε καμμιά περίπτωση -είμαι σίγουρος- εκείνοι που άκουγαν τον κ. Βρούτση δεν έχουν ξεχάσει το «ουδείς αναμάρτητος», άλλη χαρακτηριστική έκφραση της λεγόμενης μετα-κωλοτούμπας.

Κυρίες και κύριοι συνάδελφοι, πριν από λίγα εικοσιτετράωρα οι Υπουργοί Οικονομικών της Ευρωζώνης συμφώνησαν να παρασχεθεί στην Ελλάδα ένα ευνοϊκότερο πακέτο μέτρων για την ελάφρυνση του χρέους, κάτι που είναι αναμφισβήτητα θετικό και πρέπει να χαιρετιστεί με εντιμότητα και παρρησία τουλάχιστον απ’ όσους δεν υποβιβάζουν την αλήθεια προς όφελος των κομματικών σκοπιμοτήτων.

Είναι αρκετά τα μέτρα που συμφωνήθηκαν για το χρέος; Πιστεύω πως όχι. Είναι, όμως, η πρώτη φορά που η Ευρώπη παρέχει ένα συγκεκριμένο πακέτο ελάφρυνσης και ανταποκρίνεται στις δεσμεύσεις που άλλες φορές στο παρελθόν παρείχε, αλλά δεν υλοποίησε. Δεν δικαιούμεθα, λοιπόν, να μην ανταποκριθούμε στην πρόκληση. Δεν δικαιούμεθα –νομίζω, κανένας- να ευχόμαστε να αποτύχει και αυτή η προσπάθεια, γιατί στο τέλος το μάρμαρο το πληρώνει ο ελληνικός λαός και κανείς δεν θέλει να γυρίσουμε πίσω, στο 2009, όσο και αν η επικαιρότητα πολλές φορές το κάνει.

Περιμένοντας τη σειρά μου, είδα σήμερα στον Τύπο ότι αθωώθηκε ο κ. Γεωργίου. Γιατί; Γιατί το 2009, όπως κατέθεσαν χθες τα μέλη του διοικητικού συμβουλίου της ΕΛΣΤΑΤ, ήρθε να κάνει το θέλημα, λέει, του ΔΝΤ και όπως του το είπε ο Γιώργος Παπανδρέου. Στο δικαστήριο το είπαν ο κ. Λογοθέτης και η κ. Γεωργαντά. Και αθωώθηκε! Ε, λοιπόν, στο 2009 κανείς δεν θέλει να γυρίσει…

**ΠΡΟΕΔΡΕΥΩΝ (Νικήτας Κακλαμάνης):** Αθωώθηκε για το θέμα της διπλοθεσίας του και όχι επί της ουσίας της υπόθεσης.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Σωστά, κύριε Κακλαμάνη, και καλά κάνετε και το λέτε.

**ΠΡΟΕΔΡΕΥΩΝ (Νικήτας Κακλαμάνης):** Έτσι, γιατί κρατιούνται Πρακτικά.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Εγώ περισσότερο ήθελα να τονίσω ακριβώς τα «μαϊμού» στοιχεία, που λέει ότι με εντολή τα άλλαξε. Και τότε λέγαμε και εμείς -το έλεγε και ο ΣΥΡΙΖΑ- ότι θα τον πάμε και φυλακή - και αυτόν και τον Παπανδρέου- αλλά τον κάναμε συνεταίρο μετά στην εξουσία. Και φαντάζομαι ότι δεν χρειάζεται να συστηθώ, λέγοντας «εμείς», εννοώ οι κλασικοί της Νέας Δημοκρατίας.

Κυρίες και κύριοι συνάδελφοι, οφείλουμε να αναγνωρίσουμε μια θετική εξέλιξη που φοβάμαι, όμως, ότι εμπεριέχει και αρνητικές εξελίξεις, κυρίως ως προς την ύπαρξη του δημοσιονομικού χώρου που έχει άμεση ανάγκη η χώρα για να στηρίξει ένα πρόγραμμα ανάπτυξης. Και αυτό που αναφέρω έχει άμεση σχέση με τον προϋπολογισμό που συζητάμε, για τον οποίο τόσο στην επιτροπή της Βουλής όσο και σήμερα εκφράζω την απόλυτη απογοήτευσή μου.

Δεν αισθάνομαι ότι θα προσέφερα καλές υπηρεσίες στην Κυβέρνηση ή στον τόπο αν αποδεχόμουν και υπερψήφιζα τον προϋπολογισμό που έχουμε ενώπιόν μας. Η διατήρηση των πλεονασμάτων στο ύψος του 3,5% του ΑΕΠ, που όπως ακούσαμε από τις Βρυξέλλες αναμένεται να διατηρηθεί και τα επόμενα χρόνια, αποτελεί για τη χώρα μας έναν όχι απλώς στενό, αλλά ασφυκτικό κορσέ, που για να επιτευχθεί απαιτεί νέο αίμα από τον ελληνικό λαό.

Είναι δε ένας στόχος απολύτως οραματικός και παντελώς ανέφικτος, κατά την προσωπική μου άποψη, για τα επόμενα χρόνια. Ακόμη και για το 2017, όμως, η ανάγκη επίτευξης αυτού του στόχου είναι βέβαιο πως θα κοστίσει ακόμη περισσότερη φτώχεια και απελπισία στον ελληνικό λαό, ο οποίος ήδη στενάζει και δεν μπορεί να ανταποκριθεί ούτε καν στις βασικές του ανάγκες.

Κυρίες και κύριοι συνάδελφοι, το φωνάζουν πολλοί, μαζί με αυτούς και εγώ από την αρχή της κρίσης και θα συνεχίσω και σήμερα από αυτό το Βήμα να λέω ότι τόσο εδώ στην Αθήνα όσο και στις Βρυξέλλες κάποιοι τεχνοκράτες δεν φτάνει να κοιτάζουν μόνο τους αριθμούς. Εμείς, όμως, που είμαστε πολιτικοί, θα έλεγα ότι απαγορεύεται να μένουμε σε αυτούς. Οφείλουμε να σταθούμε πάνω από τους τεχνοκράτες και πάνω από τους αριθμούς, κοιτάζοντας κατά πρόσωπο τους ανθρώπους.

Ποια είναι η πολιτική των τελευταίων μνημονιακών χρόνων, στην οποία στηρίζονται αυτά τα πρωτογενή πλεονάσματα; Είναι η πολιτική των δανειστών για συνεχή αύξηση των φορολογικών συντελεστών σε όλους τους επιμέρους τομείς της φορολογίας.

Τι δεν καταλαβαίνουμε, λοιπόν; Τι είναι αυτό που μας εμποδίζει να εξορθολογίσουμε τις πολιτικές που ασκούνται και οι οποίες συνέχεια πλήττουν τους πολλούς και τους αδύναμους και μάλιστα με εξαιρετικά άνισους και άδικους τρόπους; Δημοσιονομική τάξη δεν σημαίνει οικονομική ευθανασία των πολιτών. Η Ελλάδα δεν θα γυρίσει ποτέ στην ανάπτυξη με μια ρημαγμένη κοινωνία. Το αντιλαμβανόμαστε και είμαι σίγουρος ότι το αντιλαμβάνεται –θέλω να πιστεύω- και η Κυβέρνηση που ακόμη μια χρονιά, όμως, ακολουθεί την πεπατημένη του αδιέξοδου, προσθέτοντας νέα δυσβάσταχτα βάρη σε εκείνους που δεν μπορούν πλέον να αγοράσουν ούτε τα βασικά τρόφιμα.

Καλούμαστε, λοιπόν, να ψηφίσουμε έναν προϋπολογισμό που φέρνει άλλα 2,5 δισεκατομμύρια σε φόρους, οι περισσότεροι έμμεσοι. Μπορούμε να πούμε, άραγε, «ναι», σε ένα τέτοιο σχέδιο;

Εγώ, κυρίες και κύριοι, δεν μπορώ και δεν πρόκειται να πω «ναι». Με τη δική μου ψήφο δεν θέλω να μεγαλώσει το πρωτογενές πλεόνασμα πάνω στις πλάτες των συνηθισμένων υποζυγίων με τις ήδη πετσοκομμένες συντάξεις που ταΐζουν ολάκερες φαμίλιες, με τους μισθούς της πείνας που στον ιδιωτικό τομέα ιδιαίτερα καταβάλλονται στη χάση και στη φέξη.

Αναρωτιέμαι, όταν ακούω στην Αίθουσα αυτή κάποιους συναδέλφους που δήθεν στηρίζουν τις προτάσεις τους στην κοινή λογική – λέει ο Μητσοτάκης- και στο πολιτικά ορθό –ξαναλέει- εάν ζούμε στον ίδιο κόσμο αυτός και εμείς, εάν γνωρίζει πραγματικά ο κ. Μητσοτάκης ανέργους, μισθωτούς του ιδιωτικού τομέα. Γιατί μόλις προχθές είδα ένα βίντεο που τον ρωτά ο δημοσιογράφος «έχετε ζήσει με 700 ευρώ ποτέ;» και λέει «όχι, και δεν φαντάζομαι πως μπορεί να ζει κανένας με 700 ευρώ». Όμως, είναι αυτός που μιλά τώρα για την κατάργηση των συλλογικών συμβάσεων εργασίας, να φύγει ό,τι υπάρχει ακόμα.

Εάν πραγματικά έχουμε την αίσθηση για την ποσότητα των συσσιτίων που καθημερινά παρέχονται από συλλόγους, από μητροπόλεις, από ενορίες, νομίζω ότι με πολύ δυσκολία κανένας μπορεί να συνεχίζει να δίνει εμπιστοσύνη σε μια τέτοια πολιτική.

Εγώ ξέρετε σε αυτόν τον κόσμο ζω και γι’ αυτό δεν μπορώ να προσφέρω την ψήφο μου σε έναν προϋπολογισμό-σφαγείο, που μπορεί να εγκριθεί από τους δανειστές, αλλά δεν θα εγκριθεί ποτέ από τους πολίτες της χώρας μας.

Κυρίες και κύριοι συνάδελφοι, πριν μερικές ημέρες έπεφταν βροχή τα χειροκροτήματα στον απερχόμενο Πρόεδρο των ΗΠΑ, όταν ευρισκόμενος εδώ στην Αθήνα μιλούσε για την ανάπτυξη και έλεγε ότι οι δημόσιες δαπάνες υποβοηθούν αυτή την ανάπτυξη.

Όμως, η Κυβέρνηση πράττει τα ακριβώς αντίθετα και η Αξιωματική Αντιπολίτευση υπερθεματίζει σε αυτή την συνταγή, που όλοι ξέρουν πια ότι αποτελεί καταστροφή. Γι’ αυτό, όχι απλά απορώ, αλλά πραγματικά απογοητεύομαι και αντιδρώ, βλέποντας την Κυβέρνηση να υιοθετεί ένα πλήρες νεοφιλελεύθερο πρόγραμμα δημοσιονομικής πολιτικής, αλλά και μια Αντιπολίτευση, που θέλει να αποκαλείται κεντροδεξιά και να υιοθετεί, όμως, τις συνταγές του ΔΝΤ και των Βρυξελών, υποστηρίζοντας, για παράδειγμα, πως αποτελούν ιδεοληψία οι συλλογικές συμβάσεις, η προστασία της πρώτης κατοικίας, η άρνηση των μαζικών απολύσεων στο δημόσιο ιδιαίτερα.

Και καθώς προέρχομαι από αυτήν την κεντροδεξιά σάρκα από της σάρκα της, αναρωτιέμαι: Αλήθεια, ποιους εκπροσωπεί ο κ. Μητσοτάκης; Τον ΣΕΒ ή τους μπαρουτοκαπνισμένους αγωνιστές της ΔΑΚΕ, που πριν λίγες ημέρες κατήγγειλαν τον ΣΕΒ, λέγοντας πως ταυτίζεται με τις θέσεις του ΔΝΤ και προσβάλλει τους κοινωνικούς εταίρους;

Η Νέα Δημοκρατία είναι σήμερα στην Αντιπολίτευση. Μπορεί να αρθρώσει επιτέλους μια καθαρή κουβέντα για τους μισθούς και τις συντάξεις, για τις απολύσεις; Μπορεί να μας πει το σχέδιό της για την ανάταξη της οικονομίας πέρα από τις γενικόλογες διαπιστώσεις για μειώσεις φόρων, κυρίως στα επιχειρηματικά κέρδη; Μπορεί να μας πει εάν συμφωνεί ή διαφωνεί επιτέλους με όλα αυτά τα κρίσιμα ζητήματα; Μπορεί αυτή η συμφωνία της αλήθειας επιτέλους να μας πει αν είναι το περιτύλιγμα του μνημονίου;

Όμως, επανέρχομαι, κλείνοντας στην Κυβέρνηση, γιατί δικός της είναι ο προϋπολογισμός που συζητάμε, δικό της έργο και αποτέλεσμα των δικών της πράξεων και λέω ότι λυπάμαι γιατί, δυστυχώς, ο προϋπολογισμός προβλέπει μείωση δαπανών κατά 3,7%, δηλαδή 1,7 δισεκατομμύρια ευρώ. Οι περικοπές αυτές προέρχονται κυρίως από τις συντάξεις, όπου το μαχαίρι φτάνει στα 600 εκατομμύρια ευρώ.

Πώς μπορεί κανένας να στηρίξει τέτοιου είδους επιλογές, όταν έχουν προηγηθεί αλλεπάλληλες περικοπές από τις κυβερνήσεις που προηγήθηκαν και τις οποίες δικαιολογημένα στιγματίσαμε, ανεξάρτητα αν ο Γιάννης λίγο πριν το ξέχασε και ακολούθησε τη συνταγή «να σε κάψω Γιάννη, να σ’ αλείψω μέλι».

Θέλω να σας θυμίσω ότι το 2012, τότε ακριβώς όταν αποκαλύφθηκε ότι η Κυβέρνηση του Αντώνη Σαμαρά ήθελε, δυστυχώς, να ξεχάσει τις δεσμεύσεις της, είναι ώρα κι σήμερα να έχει προ οφθαλμών η Αντιπολίτευση, πριν κάνει δεσμεύσεις την συμπεριφορά της ως Κυβέρνηση.

Κυρίες και κύριοι συνάδελφοι, το τελευταίο διάστημα ακούμε και πάλι από την Κυβέρνηση ότι δεν πρόκειται να δεχτεί νέα μέτρα. Αλήθεια, είναι κανένας που το πιστεύει αυτό;

Οι Έλληνες, δυστυχώς, έχουν χάσει και την ελπίδα και την εμπιστοσύνη τους και θέλουν επιτέλους από την Κυβέρνηση αυτή που, όπως όλα δείχνουν, έχει ακόμα περιθώρια για να βελτιώσει την κατάσταση, να προχωρήσει πιο γοργά, πιο θαρρετά και να μην ακολουθήσει το παράδειγμα των προηγουμένων.

Είναι λάθος να λένε οι δανειστές «βγάλτε πλεόνασμα» και εμείς να το κάνουμε στερώντας οξυγόνο επιβίωσης από την κοινωνία, γνωρίζοντας δε ότι με αυτή τη συνταγή ανάπτυξη δεν πρόκειται να έρθει ποτέ. Είναι λάθος να περιμένουμε ότι με την σημερινή δομή του κράτους και της φορολογικής διοίκησης μπορεί να υπάρξει λογική και δικαιοσύνη.

Κυρίες και κύριοι συνάδελφοι, νομίζω πως πρέπει, για όσους παρακολουθούν τη συζήτηση από το κανάλι της Βουλής, να δώσω δύο νούμερα. Ο προϋπολογισμός προβλέπει μείωση, όπως σας είπα, δαπανών 600 εκατομμυρίων ευρώ από τις συντάξεις. Φαντάζομαι ότι αντιλαμβάνεστε πως ουσιαστικά έτσι αφαιρούνται αυτά τα χρήματα από την πραγματική αγορά, δηλαδή από το κουλούρι των παιδιών και από το βοήθημα των ανέργων της κάθε οικογένειας.

Είναι δυνατόν αυτή η πολιτική να πάει μακριά; Μήπως μπορεί αυτή η πολιτική να διορθώσει τίποτε από αυτά; Ασφαλώς, όχι και ούτε αυτός ο προϋπολογισμός. Άλλωστε, ούτε καν αυτή η Κυβέρνηση δεν ισχυρίζεται κάτι τέτοιο.

Εκείνο που λέει είναι ότι είναι σύμφωνος αυτός ο προϋπολογισμός με τα μνημόνια, δικά της και των προηγούμενων, κι ότι θα επιτευχθούν οι συμφωνημένοι με τους δανειστές στόχοι. Η μόνη μειωμένης αξιοπιστίας υπόσχεση που δίνει η Κυβέρνηση είναι ότι δεν θα χρειαστούν νέα μέτρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λυπάμαι, αλλά τέτοιες πολιτικές –κλείνω, κύριε Πρόεδρε- δεν είναι δυνατόν να υποστηρίξω. Εντολή νέων θυσιών του λαού δεν υπογράφω.

Κυρίες και κύριοι, η Κυβέρνηση φοβάμαι πως έχει μπει σε μια στενωπό που δεν θα ανοίξει ποτέ. Ελπίζω πραγματικά να διαψευστώ, γιατί το έχει ανάγκη ο τόπος.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο Υπουργός, κ. Μουζάλας. Μετά θα μπούμε στον κατάλογο των συναδέλφων. Οι τέσσερις πρώτοι είναι ο κ. Μπαλαούρας, ο κ. Βλάσης, ο κ. Κούζηλος, ο κ. Παπαθεοδώρου. Θα παίρνουν τον λόγο τέσσερις με πέντε συνάδελφοι και θα ακολουθεί ένας Υπουργός, συγκεκριμένα η κ. Κονιόρδου, Υπουργός Πολιτισμού, που είναι ήδη στην Αίθουσα.

Ορίστε, κύριε Μουζάλα, έχετε τον λόγο για δώδεκα λεπτά.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστατευτικής Πολιτικής):** Κύριε Πρόεδρε, κυρίες και κύριοι Βουλευτές, έρχομαι να μιλήσω για τον προϋπολογισμό σαν Υπουργός ενός νεοσύστατου Υπουργείου.

Το πρόβλημα το οποίο έζησε και συνεχίζει να ζει η χώρα μας από το 2015, με την έξαρση τον Σεπτέμβριο του 2015, είναι γνωστό, έχει πολυσυζητηθεί, έχουμε συμφωνήσει σε κάποια πράγματα, έχουμε διαφωνήσει σε άλλα. Εγώ θα προσπαθήσω να σας μιλήσω χωρίς μελό αντιδράσεις, χωρίς κορώνες και χωρίς να απευθύνω κατηγορίες, κάνοντας διαπιστώσεις και μόνο.

Το πρόβλημα αυτό οδήγησε στην ανάγκη να δημιουργηθεί ένα Υπουργείο Μεταναστευτικής Πολιτικής. Γιατί; Η χώρα μας απεδείχθη ανοχύρωτη διοικητικά, ανοχύρωτη από άποψη πολιτικής απέναντι στο προσφυγικό και μεταναστευτικό κύμα που ξέσπασε. Επίσης, απεδείχθη ότι ήταν διοικητικά ανεπαρκής και για την αντιμετώπιση των μεταναστών, νομίμων και παρανόμων, που από το 2000 μέχρι να ξεσπάσει το προσφυγικό κύμα, ήρθαν στη χώρα μας.

Επιτρέψτε μου να σας πω ότι από το 2000 μέχρι το 2015 η Αστυνομία έχει καταγράψει περίπου ένα εκατομμύριο μετανάστες οι οποίοι πέρασαν και ήρθαν στη χώρα μας. Και όποιος ξέρει από αυτά, καταλαβαίνει ότι ένας μεγάλος αριθμός, τουλάχιστον ένα 30%, πέρασαν χωρίς να καταγραφούν εκείνα τα χρόνια. Επομένως, το πρόβλημα της μετανάστευσης δεν ήταν κάτι άγνωστο στη χώρα μας. Αυτό το οποίο ήταν άγνωστο ήταν η πολιτική μας για τη μετανάστευση.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Και παραμένει ένα ερώτημα. Αυτό το 1 εκατομμύριο plus, οι οποίοι πέρασαν από τη χώρα μας, πού είναι; Σήμερα εμείς καταγράφουμε τριακόσιες χιλιάδες νόμιμους μετανάστες και υπολογίζουμε ότι υπάρχουν κι άλλες τριακόσιες χιλιάδες οι οποίες δεν έχουν καταγραφεί. Πού βρίσκονται; Δεν υπήρχε αυτή η διοικητική δομή η οποία θα μπορούσε να ασχοληθεί, να καταγράψει και να χαράξει πολιτική όχι αποσπασματικά αλλά συνολικά πάνω σε αυτό το πρόβλημα.

Και μετά προέκυψε και το πρόβλημα της μεγαλύτερης μεταναστατευτικής και προσφυγικής ροής στην Ευρώπη από τον Β΄ Παγκόσμιο Πόλεμο και μετά, που έτυχε στην Κυβέρνηση του ΣΥΡΙΖΑ να το αντιμετωπίσει.

Τι πρέπει να κάνει ένα Υπουργείο Μεταναστευτικής Πολιτικής; Πρέπει να αποκαταστήσει λάθη τα οποία έχουν γίνει.

Υπηρεσία Ασύλου: Αυτήν τη στιγμή χωλαίνουμε στην Υπηρεσία Ασύλου. Κοιτάξτε, όμως, να δείτε κάτι, πριν κάνουμε τις συγκρίσεις, γιατί πολλές φορές στις συζητήσεις εδώ πέρα λέμε «Στη Γερμανία πώς τα κατάφεραν;». Στη Γερμανία η Υπηρεσία Ασύλου δημιουργήθηκε το 1958. Σήμερα έχει δυόμισι χιλιάδες εργαζόμενους, χώρια τους συμβασιούχους. Στην Ολλανδία δημιουργήθηκε το 1963. Στη χώρα μας δημιουργήθηκε πριν από πέντε χρόνια. Όταν ο ΣΥΡΙΖΑ την παρέλαβε είχε διακόσιους υπαλλήλους. Αναγκαστικά σήμερα έχουμε ξεπεράσει τους εξακόσιους, μαζί με εκατόν πενήντα τρεις από την UNHCR που «τους δάνεισε» στην Υπηρεσία Ασύλου, για να μπορέσουμε να προχωρήσουμε. Και δεν φθάνουν.

Έτσι, λοιπόν, όντας σε όλους σαφές ότι χρειαζόμαστε μια Υπηρεσία Ασύλου, που να μπορεί να διεκπεραιώσει γρήγορα και να λύσει αυτό το τρικ του ότι οποιοσδήποτε έρχεται στη χώρα μας κάνει αίτημα ασύλου, χρειαζόμαστε μια μεγάλη αύξηση. Ο προγραμματισμός μας είναι άλλες διακόσιες προσλήψεις μέσω ΑΣΕΠ μέχρι το 2017 και άλλες διακόσιες προσλήψεις μέσα στο 2017, χώρια οι συμβασιούχοι οι οποίοι προκηρύσσονται κάθε τόσο. Το 70% των χρημάτων για την Υπηρεσία Ασύλου, μέχρι στιγμής γίνονται από κοινοτικά ταμεία.

Υποδοχή: ήμασταν μια χώρα ανοχύρωτη. Δεν είχαμε καμμία υποδοχή. Ο ΣΥΡΙΖΑ παρέλαβε χίλιες θέσεις υποδοχής. Το Δικαστήριο του Στρασβούργου μάς απείλησε με καταδίκη -όχι εμάς, τις προηγούμενες κυβερνήσεις-, αν δεν φτιάχναμε άλλες δύο χιλιάδες θέσεις υποδοχής και τα προηγούμενα τρία χρόνια, πριν γίνει Κυβέρνηση ο ΣΥΡΙΖΑ, δεν φτιάχτηκαν αυτές οι θέσεις υποδοχής, με αποτέλεσμα να καταδικαστούμε από το Συμβούλιο του Στρασβούργου.

Προσέξτε τώρα, ένα εκατομμύριο άνθρωποι πέρασαν από το 2000 μέχρι το 2015 και ένα 30% παραπάνω, που δεν καταγράφηκε. Αυτό λέει η επιστήμη του μεταναστευτικού. Χίλιες θέσεις υποδοχής. Δεν είναι λογικό αυτό, δεν είναι πολιτική αυτή.

Αυτήν την έλλειψη πολιτικής πληρώνουμε και αυτήν την έλλειψη πολιτικής φιλοδοξεί τούτη εδώ η Κυβέρνηση να καλύψει με τη δημιουργία του Υπουργείου Μεταναστευτικής Πολιτικής. Δεν έχει νόημα να σας πω ότι κάτω από κακές συνθήκες, αναγκαστήκαμε, δημιουργήσαμε πενήντα πέντε χιλιάδες θέσεις φιλοξενίας, κακές -τα έχουμε ξανασυζητήσει-, τις βελτιώνουμε κλπ..

Υπηρεσία Υποδοχής: εξήντα άτομα, πριν τη μεταναστευτική κρίση. Άνθρωποι που πέρασαν και θα όφειλε η Υπηρεσία Υποδοχής να τους υποδεχθεί και να τους ταυτοποιήσει: από το 2000 μέχρι το 2015 πάνω από ένα εκατομμύριο, οι οποίοι έχουν καταγραφεί από την αστυνομία, συν ένα 30% που δεν έχει καταγραφεί. Μηδέν. Εξήντα υπάλληλοι. Θα προχωρήσουμε και εκεί, σε καινούριους υπαλλήλους, πάντα μέσω του ΑΣΕΠ, πάντα μέσω της νομοθεσίας του κράτους, με διαφάνεια, συν συμβάσεις, για να μπορέσουμε ακριβώς να ανταποκριθούμε σε αυτό στο οποίο προηγούμενες κυβερνήσεις δεν ανταποκρίθηκαν.

Γιατί, ξέρετε, το να υπάρχουν θέσεις υποδοχής δεν είναι μονάχα ένα ανθρώπινο δικαίωμα αυτού του οποίου έρχεται. Είναι συγχρόνως, ασφάλεια για το κράτος, δηλαδή το να ξέρουμε πού βρίσκεται ο καθένας, είναι ασφάλεια γι’ αυτόν που έρχεται, άρα και για τα δικά του ανθρώπινα δικαιώματα, έχει μεγάλη σημασία για την κοινωνική συνοχή, έχει μεγάλη σημασία για το δεύτερο στάδιο, που είναι η ένταξη.

Ασυνόδευτοι ανήλικοι: τριακόσιες θέσεις. Ο ΣΥΡΙΖΑ παρέλαβε τριακόσιες θέσεις στους ασυνόδευτους ανηλίκους. Από τον Μάρτιο που οι ασυνόδευτοι ανήλικοι που μένουν στην Ελλάδα, η Κυβέρνηση του ΣΥΡΙΖΑ με τη βοήθεια της Ευρωπαϊκής Ένωσης, δημιουργεί εκατό θέσεις το μήνα. Σήμερα έχουμε χίλιες τριακόσιες θέσεις για ασυνόδευτα ανήλικα και το πλάνο μας είναι μέσα στο 2017 να έχουμε δημιουργήσει άλλες χίλιες θέσεις. Αυτά όλα βέβαια, υπό την προϋπόθεση ότι οι ροές θα συνεχίσουν να είναι αυτές που η συμφωνία Ευρώπης-Τουρκίας έχει επιφέρει, αυτή δηλαδή η τεράστια μείωση των ροών, και δεν θα έχουμε πάλι μια αύξηση των ροών όπως συνέβαινε πριν.

Ένα άλλο κομμάτι, το οποίο μέσα σε αυτήν τη μεγάλη καταιγίδα προσφυγικού και μεταναστευτικού που μας βρήκε αναγκαστήκαμε και το ξεχάσαμε, αναγκαστήκαμε και το παραμελήσαμε, είναι η ύπαρξη αυτών των προσφύγων και μεταναστών που ήδη υπήρχαν στη χώρα μας.

Σας ξαναλέω είναι ένα εκατομμύριο. Πού είναι, ρε παιδιά, αυτοί; Είναι καταγεγραμμένοι τριακόσιες χιλιάδες. Πού είναι; Πέρασαν ένα εκατομμύριο με βάση την αστυνομία, συν τριακόσιες χιλιάδες που βγάζουν οι μαθηματικοί τύποι, χωρίς να μπορέσει η αστυνομία να τους καταγράψει. Πού βρίσκονται αυτοί; Τι θα κάνουμε για αυτούς οι οποίοι βρίσκονται νόμιμα ή παράνομα μέσα στη χώρα μας;

Πρέπει, λοιπόν, η Υπηρεσία Ένταξης να αυξήσει τις δυνάμεις της και να αυξήσει το έργο της. Η Υπηρεσία Ένταξης είναι μια υπηρεσία παραμελημένη, η οποία ακριβώς έμεινε παραμελημένη, διότι δεν υπήρχε από την πλευρά του ελληνικού κράτους μια ανησυχία, μια διάθεση να βοηθήσει αυτούς τους ανθρώπους, να ξεχωρίσει αυτούς οι οποίοι μπορούν να νομιμοποιηθούν στο μέλλον και να μπορέσει να δώσει κίνητρα για την ένταξή τους.

Σας επαναλαμβάνω: η ένταξη είναι λάθος -και είναι λάθος σκόπιμο- να θεωρείται μονάχα από την άποψη των ανθρωπίνων δικαιωμάτων των μεταναστών και των προσφύγων, γιατί η ένταξη είναι ασφάλεια, είναι κοινωνική συνοχή και είναι ανάπτυξη. Και αυτό ισχύει σε όλες τις χώρες και επίσης είναι ένα θεώρημα επιστημονικό, το οποίο όσο και αν θέλει κανείς να κάνει αντιπολίτευση, δεν μπορεί να το αλλάξει.

Τα χρήματα τα οποία προβλέπονται στον προϋπολογισμό για το Υπουργείο Μεταναστευτικής Πολιτικής είναι τα βασικά, διότι η πολιτική την οποία θα εφαρμόσουμε -και μέχρι στιγμής την εφαρμόσαμε με επιτυχία- είναι να διεκδικήσουμε, πρώτον, και να απορροφήσουμε, δεύτερον, χρήματα από την Ευρωπαϊκή Ένωση.

Θέλω να σας πω επειδή πετύχαμε, αυτή η Κυβέρνηση το πέτυχε να αναγάγει το πρόβλημα όχι σε ελληνικό, αλλά σε ένα ευρωπαϊκό πρόβλημα το οποίο συμβαίνει στην Ελλάδα, συμβαίνει στην Ιταλία για τους Ιταλούς αντίστοιχα. Μέσα από αυτή τη λογική διεκδικούμε χρήματα. Τα παίρνουμε. Έχουμε απορροφήσει τα έκτακτα κονδύλια. Και τώρα είμαστε σε θέση και αυξάνουμε συνέχεια την απορρόφηση των τακτικών κονδυλίων.

Οι εθνικοί πόροι οι οποίοι θα χρησιμοποιηθούν, γιατί δεν γίνεται να αντιμετωπίσεις μεταναστευτικό και προσφυγικό χωρίς τη χρήση εθνικών πόρων, ευτυχώς εκπίπτουν από τα πλαίσια της συμφωνίας, δηλαδή δημοσιονομικά δεν θα επιβαρύνουν τη χώρα μας.

Τελειώνοντας, θέλω να πω ότι μέσα στα μέτρα που η Κυβέρνηση του ΣΥΡΙΖΑ προβλέπει να πάρει και το Υπουργείο Μεταναστευτικής Πολιτικής προωθεί, είναι η χρηματοδότηση από την Ευρωπαϊκή Ένωση αλλά και από τον προϋπολογισμό, είναι ένα μεγάλο κομμάτι της να περάσει στους δήμους και ειδικά σε αυτούς τους δήμους, αυτό το κομμάτι της τοπικής αυτοδιοίκησης, που πιο πολύ από τους άλλους δοκιμάζονται από το προσφυγικό και το μεταναστευτικό.

Κυρίες και κύριοι Βουλευτές, υπολογίζουμε ότι, εφόσον οι ροές δεν αυξηθούν και εφόσον οι συμφωνίες με την Ευρωπαϊκή Ένωση εφαρμοστούν, μέχρι το τέλος του 2017 πάνω από είκοσι χιλιάδες πρόσφυγες θα έχουν μετεγκατασταθεί στην Ευρώπη. Στο ίδιο διάστημα εμείς θα πρέπει να εξασφαλίσουμε για αυτούς, και για εμάς, συνθήκες ανθρώπινης αξιοπρέπειας, οι οποίες τιμούν και τη δική μας αξιοπρέπεια, και συνθήκες ασφάλειας και για αυτούς και για εμάς μέσα σε μια περιοχή έκδηλα ταραγμένη και ανασφαλή. Εννοώ τη λεκάνη της Μεσογείου, εννοώ το Αιγαίο, εννοώ τη Μεσόγειο από την πλευρά της Ιταλίας.

Το προσφυγικό είναι ένα θέμα το οποίο δεν σηκώνει αντιπολίτευση, δεν σηκώνει κραυγές, δεν σηκώνει φωνές, δεν σηκώνει πολιτικές δολοφονίες. Είναι διαφορετικό πράγμα να ασκηθεί κριτική για τη διαχείριση, να ασκηθεί κριτική για αυτό ή για το άλλο και είναι διαφορετικό πράγμα να αναχθεί το προσφυγικό σε μείζον ζήτημα αντιπολίτευσης.

Νομίζω ότι μέχρι τώρα η Αντιπολίτευση μέσα στη Βουλή, στο δημοκρατικό τόξο, κατάφερε και κράτησε κάποιους τόνους με πολλή αξιοπρέπεια, παρ’ όλες τις διαφωνίες που μπορεί να έχουμε. Θα έκανα έκκληση, λοιπόν, αυτό να συνεχιστεί, μήπως μπορέσουμε, εφόσον και για όσο ισχύει η συμφωνία Ευρώπης-Τουρκίας, μέσα στα επόμενα δυο-τρία χρόνια, να έχει η χώρα μας λύσει αυτό το πρόβλημα.

Όχι να το έχει λύσει κρύβοντάς το κάτω από το χαλί, όχι να το έχει λύσει μη γνωρίζοντας πού πήγαν όλοι αυτοί που πέρασαν, ποιοι είναι, πώς είναι, αλλά λύνοντάς το με βάση τις διεθνής συνθήκες, την ελληνική νομοθεσία, τη συνθήκη της Γενεύης και κυρίως με βάση τις δυνατότητες και τις προοπτικές για ένταξη όσων μείνουν εδώ πέρα και για ζητήματα τα οποία ωφελούν την ασφάλεια της χώρας μας και την προοπτική ανάπτυξης της χώρας μας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο για ένα θέμα διαδικασίας.

**ΧΡΗΣΤΟΣ ΜΑΝΤΑΣ:** Πάλι;

**ΠΡΟΕΔΡΕΥΩΝ (Αναστάσιος Κουράκης):** Για ποιο διαδικαστικό, κύριε Λοβέρδο; Δεν υπάρχει διαδικασία.

**ΧΡΗΣΤΟΣ ΜΑΝΤΑΣ:** Δεν υπάρχει θέμα διαδικασίας κάθε τρεις και λίγο. Τη διαδικασία την έχουμε συμφωνήσει από την αρχή. Έλεος!

**ΠΡΟΕΔΡΕΥΩΝ (Αναστάσιος Κουράκης):** Πριν σας δώσω τον λόγο, να σας πω ότι –αυτό τουλάχιστον παρέλαβα από τον κ. Κακλαμάνη– είμαστε στη διαδικασία όπου μιλάει ο Υπουργός, θα μιλήσουν πέντε Βουλευτές, θα μιλήσει Υπουργός και θα προχωρήσουμε. Πέραν τούτου δεν έχουμε να πούμε τίποτε.

**ΑΝΔΡΕΑΣ ΛΟΒΕΡΔΟΣ:** Θέλετε να σας στείλω το αίτημα με δύο υπογραφές για να πάρω τον λόγο αυτοδικαίως ή να σας παρακαλέσω να μου δώσετε τριάντα δευτερόλεπτα; Θέλω να πω κάτι σήμερα που είπα και χθες και μου έδωσε δίκιο ο Πρόεδρος της Βουλής.

Εάν δεν μου δώσετε τον λόγο, θα εφαρμόσω τον Κανονισμό.

**ΠΡΟΕΔΡΕΥΩΝ (Αναστάσιος Κουράκης):** Να εφαρμόσετε τον Κανονισμό.

Προχωρούμε με τον κ. Γεράσιμο Μπαλαούρα, για επτά λεπτά.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Συνάδελφοι, ακούγοντας την Αντιπολίτευση μιάμιση μέρα τώρα, μου ήρθαν στον νου οι στίχοι του Μανώλη Αναγνωστάκη ως σαν τα θύματά σας –Νέας Δημοκρατία και ΠΑΣΟΚ- να φωνάζουν με τους στίχους αυτούς του Αναγνωστάκη. Ακούστε τους:

«Δεν χάσαμε μόνο τον τιποτένιο μισθό μας. Τα πιο ακριβά ενθύμια που μέσα στην κάσα κρύβαμε. Στο τέλος το ίδιο το σπίτι μας με όλα τα υπάρχοντα. Δεν βγάλαμε καλό χαρτί. Χάναμε. Χάναμε ολοένα. Δώστε μας πίσω» –φωνάζουν- «τα χρόνια μας. Δώστε μας πίσω τα χαρτιά μας.»

Γιατί, συνάδελφοι της Αντιπολίτευσης που ονομάτισα, αφήσατε πίσω σας μια χώρα λεηλατημένη σε ερείπια. Από πού να αρχίσεις την ανοικοδόμηση και μάλιστα σε ένα εχθρικό περίγυρο που φωνάζετε; Από αυτό το κράτος το πελατειακό χωρίς δομές, με μια τεράστια γραφειοκρατία, χωρίς ποιότητα υπηρεσιών, κράτος-λάφυρο, κρατικοδίαιτο στους ημέτερους;

Μιλάτε εσείς για πάταξη της φοροδιαφυγής, της φοροκλοπής, του λαθρεμπορίου; Δεν τα ανεχτήκατε απλώς, αλλά μαζί τα στήσατε. Με ποιες δομές; Με ποιο προσωπικό; Τι αφήσατε πίσω σας, προκειμένου εμείς να υλοποιήσουμε την πολιτική μας;

Και από πάνω, επειδή δεν μπορείτε να κάνετε πολιτική, κάνετε μικροπολιτική σε αγαστή συνεννόηση με τα αγαπημένα σας ΜΜΕ, εάν ο Τσίπρας πήγε στην Πάρο με τους πενήντα τρεις –ενώ πήγε με έξι-, εάν ο Τσίπρας, όπως είπε άγνωστος δήθεν πιλότος, ξόδεψε 300.000 ευρώ, ενώ ήταν μόνο 23.000 ευρώ, για να αποτίσει φόρο τιμής εκ μέρους όλων των Ευρωπαίων –το υπογραμμίζω αυτό- στους ανθρώπους που ενέπνευσαν και εμπνέουν εκατομμύρια καταφρονημένους ανθρώπους για να αποκτήσουν την χαμένη περηφάνειά τους.

**ΣΟΦΙΑ ΒΟΥΛΤΕΨΗ:** Τον είχαν εξουσιοδοτήσει;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ναι, κυρία Βούλτεψη, τη χαμένη περηφάνειά τους. Να αισθανθούν άνθρωποι στη Λατινική Αμερική, στην Αφρική, στην Ασία, στην Ευρώπη ακόμα.

**ΣΟΦΙΑ ΒΟΥΛΤΕΨΗ:** Ας ελευθερώσει μερικούς κρατούμενους ακόμα.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Αφήστε αυτήν την προπαγάνδα, αυτήν τη σκιά.

**ΣΟΦΙΑ ΒΟΥΛΤΕΨΗ:** Ποια προπαγάνδα; Στη φυλακή είναι.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ο προϋπολογισμός του 2017 καταρτίστηκε με σειρά κοινωνικά χαρακτηριστικά, με ξεκάθαρη στόχευση για την προστασία των φτωχότερων στρωμάτων του ελληνικού λαού και την ενίσχυση της δημόσιας υγείας και παιδείας.

Όμως, προχθές την επιτυχία της χώρας μας για την απομείωση του χρέους σε πρώτο –υπογραμμίζω– βραχυχρόνιο επίπεδο τη σχολιάσατε αρνητικά.

Αποφασίστηκε η απομείωση του χρέους ύψους 22% του ΑΕΠ, δηλαδή περίπου 45 δισεκατομμύρια ευρώ και η μετατροπή των κυμαινόμενων επιτοκίων σε σταθερά ύψους 1,5% που προστατεύει την ελληνική οικονομία, σε ένα περιβάλλον αυξημένης διεθνούς αβεβαιότητας.

Δηλώνουμε, ωστόσο, παρά το γεγονός ότι είμαστε σ’ αυτή την αβεβαιότητα, ότι δεν πρόκειται να αποδεχθούμε σε καμμία περίπτωση την απαίτηση για μέτρα μετά τη λήξη του προγράμματος. Εμμένουμε σταθερά στη θέση μας ότι η Ελλάδα δεν μπορεί να αποτελεί την εξαίρεση στην ευρωπαϊκή κανονικότητα σε ό,τι αφορά στις εργασιακές σχέσεις.

Προηγουμένως ρώτησα τον κ. Βρούτση, τον καθ’ ύλην υπεύθυνο της Νέας Δημοκρατίας, και σαν Υπουργό και σαν σκιώδη σήμερα. Με τη σκιά θα μείνει, βέβαια, αλλά δεν πειράζει. Όσον αφορά τον κ. Μητσοτάκη, προσπάθησε να τον διορθώσει ο κ. Κακλαμάνης. Και ξέρουμε τη γνωστή συζήτηση που έκανε ο κ. Κακλαμάνης δημοσίως, ότι ο κ. Μητσοτάκης πήρε τη γραμμή από τη Νέα Δημοκρατία για την προστασία των συλλογικών διαπραγματεύσεων, αλλά μετά υπαναχώρησε στα πιο αδιάλλακτα στοιχεία του κόμματός του. Αυτή είναι η κατάσταση με τη Νέα Δημοκρατία και με την παρούσα ηγεσία.

Η συζήτηση για τα μεσοπρόθεσμα και μακροπρόθεσμα μέτρα για το χρέος θα συνεχιστεί. Στόχος της συζήτησης αυτής είναι η περαιτέρω ελάφρυνση του ελληνικού χρέους που θα συμπαρασύρει προς τα κάτω και τα πρωτογενή πλεονάσματα μετά τη λήξη του προγράμματος. Και αντί να έχετε το θάρρος να καλοδεχθείτε τη σημαντική αυτή εξέλιξη, αντίθετα έχετε το θράσος να την αντιπαραβάλετε με το περιβόητο PSI. Χθες όλοι οι ομιλητές της Νέας Δημοκρατίας και του ΠΑΣΟΚ μιλούσατε για το PSI που έδωσε -όλος ο κόσμος το ξέρει και το κατηγορεί- ένα τελειωτικό σπρώξιμο στη διάλυση των ασφαλιστικών ταμείων. Δεκαεννιά δισεκατομμύρια κόστισε το PSI στα ασφαλιστικά ταμεία. Κατέστρεψε τους μικροομολογιούχους που είχαν βάλει ό,τι επενδύσεις είχαν στο δήθεν ισχυρό κράτος -όχι ισχυρό απλώς, αλλά τίμιο- για να προστατεύσουν τις επενδύσεις τους και βύθισε τις ελληνικές τράπεζες στηρίζοντας τις ξένες. Αυτό ήταν το PSI σας. Μιλήσατε -και μάλιστα στην Επιτροπή Οικονομικών Υποθέσεων- για το χρέος. Θα βάλω αυτό το ζήτημα και θα φωνάξω τον κ. Βενιζέλο κι άλλους για να μιλήσουν για το PSI. Μιλάτε για πρωτογενή πλεονάσματα εσείς που δεσμευθήκατε για χρόνια σε δυσθεώρητα πρωτογενή πλεονάσματα ύψους 4,5%, ενώ με την ισχύουσα νομοθεσία εξοικονομούνται 20 δισεκατομμύρια.

Συνάδελφοι, ο προϋπολογισμός είναι ένας προϋπολογισμός ανάγκης. Πηγάζει από το τρίτο μνημόνιο που αναγκαστήκαμε να υπογράψουμε το καλοκαίρι του 2015 και που με μεγάλη της χαρά και μεγάλη της ανυπομονησία συνυπόγραψε και η Νέα Δημοκρατία.

Λέτε για τον Στουρνάρα. Δεν το λέει η Τράπεζα της Ελλάδας. Να το ξεκαθαρίσουμε. Το λέει ο Γιάννης ο Στουρνάρας, που όλοι ξέρουμε πολύ καλά το πρόσφατο παρελθόν του. Ποτέ η Τράπεζα της Ελλάδας δεν είπε ότι κόστισε η διαπραγμάτευση 86 δισεκατομμύρια. Και παρ’ όλα αυτά, λαμβάνουμε ακριβώς τα μισά μέτρα απ’ όσα θα λάμβαναν η Νέα Δημοκρατία και το ΠΑΣΟΚ αν είχαν μείνει στην κυβέρνηση. Θα θέλαμε, προφανώς κι άλλα κονδύλια, όπως για τον πολιτισμό.

(Στο σημείο αυτό κτυπάει προειδοποιητικά το κουδούνι λήξεως της ομιλίας του κυρίου Βουλευτή)

Θα ήθελα λίγο χρόνο, κύριε Πρόεδρε, σας παρακαλώ.

Επιδιώκουμε να πιάσουμε τους συμφωνηθέντες στόχους για να έρθουμε πιο κοντά στην κανονικότητα, ώστε να τελειώνουμε μια καλή με το καθεστώς της νεοφιλελεύθερης επιτροπείας. Δεν θα πω πολλά νούμερα.

Προχωρώ και τελειώνω, κύριε Πρόεδρε, με τα εξής:

Δώσαμε σημαντικά κονδύλια, 400 δισεκατομμύρια παραπάνω σε σχέση με το 2016. Μιλάμε για ανθρωπιστική κρίση. Η ανθρωπιστική κρίση δεν ήρθε από το υπερπέραν. Δεν την έφερε κανένας από εκεί. Εσείς τη δημιουργήσατε.

Οι φόροι πράγματι είναι βαρείς, και οι άμεσοι και οι έμμεσοι. Θέλουμε να τους μειώσουμε προοδευτικά. Ο Τσακαλώτος πρότεινε στους πιστωτές να δεχθούν τη μείωση του στόχου για το πλεόνασμα από το 3,5% στο 2,5% και αυτό το 1% να πάει στη ραχοκοκαλιά της οικονομίας, στις μικρομεσαίες επιχειρήσεις. Η πρόταση αυτή εκφράζει τη βούληση του ΣΥΡΙΖΑ για μείωση των σημερινών υψηλών φόρων που πράγματι επιβαρύνουν την ανταγωνιστικότητα. Η διαφορά μας με τον κ. Μητσοτάκη, την ηγεσία της Νέας Δημοκρατίας, είναι ότι εμείς δεν βάζουμε τη μείωση των φόρων πάνω από την προστασία αυτών που έχουν πληγεί σκληρότερα από την κρίση, πάνω από το κράτος πρόνοιας.

Σε πολλά πράγματα οφείλω να πω -και το έχουν πει και κεντρικά μας στελέχη- ότι αργούμε και πρέπει να προχωρήσουμε με γοργότερους ρυθμούς, για τη διαφθορά, για το στήσιμο του νέου παραγωγικού μοντέλου που θα θέλαμε. Όμως, ό,τι και να πείτε, ό,τι και να κάνετε, μαζί με τις ελίτ και τα κανάλια δεν θα μπορέσετε να μας βάλετε στο κάδρο σας, στο κάδρο της λαμογιάς, της λεηλασίας, της διαφθοράς, της ανεντιμότητας, τα ανομίας. Θα προχωρήσουμε για να δώσουμε πάλι την ελπίδα στον χειμαζόμενο λαό μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μπαλαούρα, Βουλευτή του ΣΥΡΙΖΑ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα κάτω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και στη Βιβλιοθήκη της Βουλής και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, κυρίες, πρέσβεις, σύζυγοι πρέσβεων ξένων διπλωματικών αποστολών στην Ελλάδα, καθώς και κυρίες μέλη του Λυκείου Ελληνίδων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχει έρθει στο Προεδρείο το ακόλουθο έγγραφο: «Κύριε Πρόεδρε, ζητείται ο λόγος, δια του Κοινοβουλευτικού Εκπροσώπου της Δημοκρατικής Συμπαράταξης, βάσει του Κανονισμού». Δεν αναφέρει για ποιο πράγμα είναι και υπογράφουν οι κ.κ. Χαρακόπουλος και Παπαθεοδώρου. Να υποθέσω ότι είναι στα παρεμπίπτοντα ζητήματα…

**ΑΝΔΡΕΑΣ ΛΟΒΕΡΔΟΣ:** Άρθρο 67, παράγραφος 2, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Άρθρο 67, παράγραφος 2. Δεν λέει ποιο είναι. Για τέσσερις λόγους μπορεί να είναι παρεμπίπτον: Ή αιτίαση για παραβίαση συγκεκριμένης διάταξης του Κανονισμού της Βουλής ή αιτίαση για μη τήρηση της σειράς της ημερήσιας διάταξης -κανένα από τα δύο δεν ισχύει- ή πρόταση για αναβολή της συζήτησης…

**ΑΝΔΡΕΑΣ ΛΟΒΕΡΔΟΣ:** Δεν το ξέρετε αυτό. Θα το δούμε όταν μιλήσουμε.

**ΠΡΟΕΔΡΕΥΩΝ (Αναστάσιος Κουράκης):** Θα σας πω.

Εν πάση περιπτώσει, λέει στην παράγραφο 3 ότι οι αιτιάσεις α΄ και β΄ –αυτά, δηλαδή, που διάβασα- υποβάλλονται γραπτώς στον Πρόεδρο της Βουλής από δύο τουλάχιστον Βουλευτές -δεν αναφέρθηκε τίποτα από αυτά τα δύο- και σε κάθε περίπτωση, ο λόγος δίνεται στον πρώτο, όπως υπογράφουν.

Ο πρώτος που υπογράφει είναι ο κ. Χαρακόπουλος. Δίνω τον λόγο για δύο λεπτά στον κ. Χαρακόπουλο να μας πει ποιο είναι το ζήτημα όπου έγινε παραβίαση του Κανονισμού της Βουλής.

Ορίστε, κύριε Χαρακόπουλε, έχετε τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ:** Κύριε Πρόεδρε, ο Κοινοβουλευτικός Εκπρόσωπος της Δημοκρατικής Συμπαράταξης, ο κ. Λοβέρδος, μου ζήτησε να συνυπογράψω το αίτημά του να γνωρίζει η Βουλή τους Υπουργούς που θα κληθούν καθ’ όλη τη διάρκεια της πενθήμερης συνεδρίασης να λάβουν τον λόγο.

Νομίζω ότι για την καλύτερη προετοιμασία των Βουλευτών και την οργάνωση της συζήτησης, θα είναι σωστό να γνωρίζουμε τον αριθμό των Υπουργών, ποιοι Υπουργοί θα λάβουν στις πέντε αυτές ημέρες τον λόγο. Νομίζω χθες ο Πρόεδρος της Βουλής δεσμεύθηκε ότι θα το γνωρίζουμε. Μέχρι στιγμής δεν έχει γίνει γνωστό στο Σώμα ποιοι Υπουργοί θα λάβουν τον λόγο. Επ’ αυτού θα θέλαμε διευκρινίσεις.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ, κύριε Χαρακόπουλε.

Θεωρώ ότι το αίτημα είναι απολύτως εύλογο. Αμέσως μετά από τους πέντε Βουλευτές θα μιλήσει η κ. Κονιόρδου. Γίνονται κάποιες μικρές ανακατατάξεις από τη Γραμματεία της Κυβέρνησης. Μόλις ολοκληρωθεί ο κατάλογος, θα έρθει και θα μοιραστεί και στους Βουλευτές για να γνωρίζουν ακριβώς τη διαδικασία και τι ακριβώς συμβαίνει.

Με την έννοια αυτή, να προχωρήσουμε στον κ. Βλάση.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα επανέλθω με νέο αίτημα όπως, για πρώτη φορά, Πρόεδρος της Βουλής το έβαλε σήμερα. Εγώ χρησιμοποίησα την τρέχουσα διαδικασία. Αυτό ήταν το θέμα μου. Θέλω να πω δύο επιχειρήματα…

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Μα, σας είπα ότι γίνεται δεκτό το αίτημα κα μάλιστα το χαρακτήρισα και ως εύλογο. Εάν υπάρχει άλλο ζήτημα, να το ξαναδούμε στην ώρα του.

**ΑΝΔΡΕΑΣ ΛΟΒΕΡΔΟΣ:** Θα το δούμε ξανά μετά τον επόμενο ομιλητή. Είστε απαράδεκτος πάντως.

**ΠΡΟΕΔΡΕΥΩΝ (Αναστάσιος Κουράκης):** Το ποιος είναι απαράδεκτος, ας το κρίνει το Σώμα.

Να προχωρήσουμε τη διαδικασία, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε. Θα το δούμε μετά τον παρόντα ομιλητή, με ευθύνη δική σας. Θα το είχαμε τελειώσει. Δεν θέλετε να πάμε έτσι; Θα πάμε αλλιώς.

**ΠΡΟΕΔΡΕΥΩΝ (Αναστάσιος Κουράκης):** Μα, σας είπα ότι το αίτημα γίνεται δεκτό. Εάν υπάρχει άλλο αίτημα…

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε. Το «γίνεται δεκτό» σημαίνει ότι μας δίνετε τον κατάλογο. Ο κατάλογος δεν είναι έτοιμος ακόμα.

**ΠΡΟΕΔΡΕΥΩΝ (Αναστάσιος Κουράκης):** Σας είπα ότι ο κατάλογος θα έρθει μόλις ολοκληρωθεί, γιατί γίνονται μικροαλλαγές. Μέχρι στιγμής, πάντως, ξέρουμε ότι θα μιλήσουν άλλοι τέσσερις Βουλευτές -δηλαδή άλλη μισή ώρα- κατόπιν θα μιλήσει η Υπουργός Πολιτισμού, η κ. Κονιόρδου στην ώρα που της διατίθεται.Μετά θα ακολουθήσουν άλλοι τέσσερις Βουλευτές -δηλαδή άλλη μισή ώρα- και στη συνέχεια θα έχουμε τον επόμενο Υπουργό. Καταλαβαίνετε, λοιπόν, ότι το θέμα θα προκύψει τουλάχιστον μετά από μιάμιση ώρα για το ποιος είναι αυτός που θα διαδεχθεί την κ. Κονιόρδου.

Τον λόγο έχει τώρα ο κ. Βλάσης, Βουλευτής της Νέας Δημοκρατίας, για επτά λεπτά.

**ΚΩΝΣΤΑΝΤΙΝΟΣ ΒΛΑΣΗΣ:** Κυρίες και κύριοι, δεν σας κρύβω ότι κάθε φορά που ακούω τόσο εμπνευσμένες ομιλίες σαν αυτήν του κ. Μπαλαούρα, αρχικά μου φτιάχνει η διάθεση, μειδιώ, αλλά στο τέλος λυπούμαι, γιατί φαίνεται ότι πραγματικά, αγαπητοί συνάδελφοι του ΣΥΡΙΖΑ και των Ανεξάρτητων Ελλήνων, έχετε πάρει ένα οριστικό διαζύγιο με την πραγματικότητα. Και αν δεν το καταλάβετε γρήγορα, να ξέρετε ότι, τουλάχιστον, το έχει καταλάβει ο κόσμος.

Ο προϋπολογισμός, λοιπόν, του 2017 αποτελεί το μανιφέστο της πολιτικής αλήθειας της Κυβέρνησης ΣΥΡΙΖΑ – ΑΝΕΛ. Μετά τις δικαιολογίες και τα ελαφρυντικά του περσινού προϋπολογισμού, έχουμε πλέον αποτυπωμένη σε χαρτί την κατάρρευση των «κόκκινων» γραμμών σας, την εξασθένιση ή και αναστροφή των κοινωνικών προσήμων που υπερήφανα θα βάζατε στις πολιτικές σας αποφάσεις, το πραγματικό πρόσωπο της δήθεν αριστερής στρατηγικής σας.

Ο προϋπολογισμός του 2017 φέρει όλα τα χαρακτηριστικά της αποτυχημένης διακυβέρνησής σας. Είναι σκληρός, στείρα φοροεισπρακτικός, δεν διαθέτει όραμα και μακρόπνοη στρατηγική και -δυστυχώς για όλους μας- δεν πρόκειται να πετύχει τους στόχους του. Είναι ένας προϋπολογισμός που κάλλιστα θα μπορούσε να μετονομαστεί απλώς σε «λυπητερή» καθώς δεν διευθετεί προβλήματα, δεν προσεγγίζει λύσεις παρά μόνο στραγγίζει και τις τελευταίες σταγόνες ρευστότητας των Ελλήνων πολιτών και της αγοράς.

Και για όσους αναρωτιούνται, όχι δεν μεταφέρει πια τα βάρη στους εφοπλιστές και στους βιομήχανους, όπως συνηθίζετε να λέτε. Εκτός αν θέλετε να μας πείσετε πως μόνο εκείνοι απολαμβάνουν τον καφέ και χρησιμοποιούν την σταθερή τηλεφωνία.

Βάσει της πάγιας τακτικής σας, βέβαια, φαντάζομαι πως ακόμα και τώρα αυτόν τον σκληρό προϋπολογισμό θα προσπαθήσετε να τον παρουσιάσετε σαν επιτυχία. Φαντάζομαι πως με χαρά θα ενδυθείτε τον μανδύα του νικητή και θα προσπαθήσετε να μας πείσετε για το πόσο αποτελεσματικοί είστε.

Μην χαραμίζετε άδικα τις δυνάμεις σας. Πλέον το αριστερό σας πλεονέκτημα έχει μετατραπεί σε αριστερή αναλγησία. Και αυτό το γνωρίζουν όλοι οι Έλληνες πολίτες, γιατί ακόμα κι αν δεν καταλαβαίνουν από δείκτες και νούμερα, βιώνουν την ανικανότητά σας κάθε μήνα που παίρνουν την σύνταξή τους πετσοκομμένη, κάθε φορά που το καλάθι της νοικοκυράς χρειάζεται περισσότερα χρήματα για να γεμίσει, κάθε φορά που επισκέπτονται ένα υπό κατάρρευση νοσοκομείο.

Κυρίες και κύριοι, οι αριθμοί δεν λένε ψέματα. Επιβάλετε νέους φόρους άμεσους και έμμεσους, περικοπές στις συντάξεις και στην κοινωνική προστασία ύψους 2,6 δισεκατομμυρίων ευρώ. Και για να έχουμε μια ξεκάθαρη εικόνα για το μέγεθος αυτό, να σημειώσω πως πρόκειται σχεδόν για έναν νέο ΕΝΦΙΑ, αυτόν που περήφανα θα καταργούσατε.

Η δήθεν αριστερή σας ευαισθησία εφαρμόζει το πιο σκληρό μνημόνιο, στο οποίο η αναλογία εισόδων από φόρους και ασφαλιστικές εισφορές σε σχέση με τις δαπάνες, αγγίζει το 93%. Οι ληξιπρόθεσμες οφειλές του κράτους προς ιδιωτικούς φορείς αυξήθηκαν κατά 63% επί της κυβέρνησής σας, ενώ και τα χρέη πολιτών και επιχειρήσεων προς το κράτος έχουν ξεπεράσει τα 17 δισεκατομμύρια.

Οι επενδύσεις τείνουν να γίνουν είδος προς εξαφάνιση. Δεν περιμέναμε, βέβαια, τίποτα διαφορετικό από μια κυβέρνηση, που αρνείται πεισματικά να προχωρήσει σε διαρθρωτικές αλλαγές, από μια κυβέρνηση που το 2016 με την αβεβαιότητα και την υπερφορολόγηση οδήγησε για πρώτη φορά σε κλείσιμο περισσότερες επιχειρήσεις από όσες άνοιξαν.

Με την ιδεοληπτική εμμονή σας στην φοροεισπρακτική λιτότητα δεν πρόκειται να καταφέρετε τίποτα, καθώς, όπως όλοι γνωρίζουμε, ουκ αν λάβεις παρά του μη έχοντος.

Κι, όμως, στον προϋπολογισμό του 2017 κάνετε λόγο για ανάπτυξη της τάξης του 2,7%. Και κάπου εδώ αναρωτιόμαστε όλοι το εξής: Είστε σε θέση να γνωρίζετε την διαφορά μεταξύ του εφικταίου και του εφικτού; Κυβερνάτε τη χώρα βάσει ευχών και υπεραισιόδοξων προσδοκιών ή βάσει ρεαλιστικών στόχων; Με ποιον μαγικό τρόπο σκοπεύετε να οδηγήσετε σε άνοδο την ιδιωτική κατανάλωση, όταν φορτώνετε τους πολίτες με πρόσθετα φορολογικά βάρη; Με ποιον τρόπο θα αυξήσετε κατά 9,1% τις επενδύσεις, όταν οι αλλεργικές αντιδράσεις σας προς το κεφάλαιο είναι πλέον γνωστές στα πέρατα του κόσμου;

Ακόμα κι αν πρέπει να παραδεχθούμε, βέβαια, πως επιδείξατε ιδιαίτερη ικανότητα στο να ψυχολογήσετε, να χειραγωγήσετε και να κεφαλαιοποιήσετε το λαϊκό αίσθημα στις προηγούμενες εκλογικές αναμετρήσεις, οι γνώσεις σας στην ψυχολογία της αγοράς παραμένουν κάτω του μετρίου, διότι σε αντίθεση με τις προσφιλείς τακτικές σας που εδράζονται στο θυμικό, οι αγορές και οι επενδύσεις, κύριε Σταθάκη, κινούνται βάσει ψυχρής λογικής. Και το γνωρίζετε αυτό, αλλά το κρύβετε.

Λυπάμαι πραγματικά για τα νέα μέτρα, που θα επιβαρύνουν τους Έλληνες πολίτες. Λυπάμαι διπλά, όμως, γιατί τα μέτρα αυτά δεν έχουν ως στόχο να μας βγάλουν επιτέλους απ’ αυτήν την κρίση, την κρίση που μας έχει ταλαιπωρήσει τόσα χρόνια. Ακόμα και 100% επιτυχημένα να είναι, ακόμα κι αν επιβεβαιωθούν οι πλέον αισιόδοξες προβλέψεις σας, τότε η χώρα θα οδηγηθεί στα επίπεδα του 2014. Και αυτό σας το λέει κάποιος που δεν ήταν Βουλευτής τότε, τότε που η κυβέρνηση της Νέας Δημοκρατίας είχε καταφέρει να προσεγγίσει το σημείο καμπής αυτής της υφεσιακής πορείας. Δεν το λέω εγώ. Το λένε οι αριθμοί.

Αυτήν τη σταθερότητα φοβηθήκατε, γιατί είχατε επίγνωση πως οι λαϊκίστικές εικόνες και οι κενές αριστερές υποσχέσεις σας δεν θα είχαν καμμιά απήχηση σε μια κοινωνία σε συνθήκες κανονικότητας.

Κάνατε τα πάντα για να έρθετε στην εξουσία και, δυστυχώς, όχι μόνο σταθήκατε στο ύψος των περιστάσεων, αλλά γυρίσατε τη χώρα και την ελληνική οικονομία πολύ πίσω. Οι θυσίες που οι Έλληνες θα κάνουν, δεν θα γίνουν, δυστυχώς, για να δούμε μια άσπρη μέρα. Θα γίνουν για να πληρωθεί το κοστούμι -και μάλιστα άνευ γραβάτας- των 100 δισεκατομμυρίων της δήθεν γενναίας διαπραγμάτευσής σας, θα γίνουν, γιατί αφήσατε τον χρόνο να περνά, χαμένοι στις ιδεοληπτικές αγκυλώσεις σας.

Η Νέα Δημοκρατία ως μόνη δύναμη ευθύνης του τόπου μας, καταψηφίζει τον προϋπολογισμό και αντιπαραθέτει ρεαλιστικές και εφαρμόσιμες προτάσεις που μπορούν να φέρουν αποτελέσματα και να οδηγήσουν την πατρίδα με σταθερά βήματα προς την ανάπτυξη και την ευημερία.

Και όχι, εμείς δεν διαθέτουμε κανένα μαγικό ραβδί, ούτε περιμένουμε κάποιον από μηχανής θεό. Η επαγγελματική μας καταξίωση, η εμπειρία ζωής και η όρεξη για δουλειά είναι τα δικά μας δυνατά σημεία. Και σύντομα ο ελληνικός λαός θα μας δώσει την ευκαιρία να τα αξιοποιήσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

Μέχρι να συνεννοηθώ με τον κ. Κακλαμάνη πάνω στην αιτίαση που προβάλατε, να προχωρήσουμε στον κ. Κούζηλο.

Ελάτε, κύριε Κούζηλε, έχετε τον λόγο.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Άλλος ένας μνημονιακός προϋπολογισμός, άλλος ένας υφεσιακός, φοροεισπρακτικός προϋπολογισμός, άλλος ένας τιμωρητικός προϋπολογισμός για τον Έλληνα.

Για να μπορέσει ένα κυρίαρχο κράτος να σταθεί όρθιο, θα πρέπει να μεριμνάει για την πρωτογενή παραγωγή του. Φυσικά βλέπουμε ότι για την πρωτογενή παραγωγή και για βασικούς πυλώνες ανάπτυξης αυτό που έχουμε είναι φόροι, φόροι, φόροι. Ό,τι έκανε η Νέα Δημοκρατία, το συνεχίζετε κι εσείς. Και γενικά έχουμε καταλήξει να είμαστε μια χώρα παροχής υπηρεσιών.

Ο προϋπολογισμός του Κράτους θα πρέπει να είναι αναπτυξιακός. «Ανάπτυξη» και «ανταγωνιστικότητα» είναι άγνωστες λέξεις. Ένας από τους βασικούς πυλώνες ανάπτυξης του κράτους μας είναι η Ελληνική Εμπορική Ναυτιλία. Μας δίνει το 7% με 10% του ΑΕΠ, εκατόν εξήντα χιλιάδες θέσεις εργασίας, περίπου 14 δισεκατομμύρια έσοδα τον χρόνο και φυσικά μας δίνει διεθνές κύρος και γεωπολιτική ισχύ. Και φυσικά, είμαστε οι νούμερο 1 και πρώτοι παγκοσμίως σε μεταφορική ικανότητα.

Εσείς τι έχετε καταφέρει για όλα αυτά; Απεργία διαρκείας της Πανελλήνιας Ναυτικής Ομοσπονδίας. Όλα τα ναυτεργατικά σωματεία έχουν απεργία και δεν ξέρουμε που θα φτάσει.

Ποιος είναι ο λόγος, όμως, για όλα αυτά; Ο λόγος είναι ότι δέχεστε πιέσεις από τους θεσμούς ή τοκογλύφους -όπως τους λέγατε παλιότερα- για να αλλάξει η φορολογία των Ελλήνων ναυτικών.

Θα κάνω μια μικρή παρένθεση. Η Νέα Δημοκρατία είχε αυξήσει τη φορολογία. Από 1% και 3% έχει πάει αυτή τη στιγμή στο 10% και 15% για αξιωματικούς και πληρώματα.

Το πρόβλημα τώρα, όμως, ποιο θα είναι; Ξεκινώντας και αυξάνοντας τη φορολογία στο 60%, σύμφωνα με τα καινούργια δεδομένα που θα έρθουν, θα δημιουργηθούν προβλήματα και στον κρατικό προϋπολογισμό. Για παράδειγμα, πάρα πολλοί ναυτικοί θα πηγαίνουν σε ανασφάλιστα πλοία. Αυτό θα έχει άμεσο αντίκτυπο κυρίως στο ΝΑΤ. Θα μειωθούν οι εισφορές και θα δημιουργηθεί μεγάλη τρύπα στον κρατικό προϋπολογισμό και στο ασφαλιστικό μας ταμείο.

Γιατί γίνεται η απεργία αυτή τη στιγμή; Είναι δύο οι λόγοι, τα αιτήματα. Το πρώτο είναι να μην αλλάξει το συνταξιοδοτικό καθεστώς των Ελλήνων ναυτικών και το δεύτερο -ένα πάρα πολύ απλό που ζητάει η Πανελλήνια Ναυτική Ομοσπονδία- είναι η κατάργηση των διατάξεων του ν.4387/2016, δηλαδή, να μην φορολογηθεί ο Έλληνας ναυτικός με 60%.

Σε όλα τα άλλα κράτη που έχουν ναυτιλία, ο ναυτικός έχει αφορολόγητο. Κι εσείς τι πάτε να κάνετε; Πάτε να κάνετε ό,τι σας πει η Γερμανία και το ΔΝΤ, ό,τι σας πουν αυτοί που εσείς ονομάζετε «θεσμοί».

Το 2015 σε σύνολο είκοσι δύο χιλιάδων εγγεγραμμένων ναυτικών είχαμε δωδεκάμισι χιλιάδες, περίπου, ασφαλισμένους στο ΝΑΤ, με εισφορές περίπου 150 εκατομμύρια. Αυτή ήταν μια προοπτική για να μπορέσουμε να το αναπτύξουμε, όπως λέγατε κι εσείς στο ΣΥΡΙΖΑ. Λέγατε, δηλαδή, ότι θα μεγαλώσετε τον αριθμό των ασφαλισμένων, το νηολόγιό μας κ.λπ..

Τώρα τι βλέπουμε; Βλέπουμε ότι από τα τέσσερις χιλιάδες πλοία στο ελληνικό νηολόγιο θα πέσουμε σίγουρα πιο κάτω, κάτω από τρεισήμισι χιλιάδες, με αποτέλεσμα να δημιουργηθούν προβλήματα στο συνάλλαγμα, στο ΝΑΤ και γενικά στις μικρομεσαίες επιχειρήσεις, γιατί εκεί ήταν όλο το θέμα. Ο Έλληνας ναυτικός έδινε στη γειτονιά του. Είχε τα χρήματα να μπορέσει να κάνει και το κάτι παραπάνω απ’ όλους τους υπόλοιπους σε αυτές τις μνημονιακές εποχές που ζούμε. Άρα, ο προϋπολογισμός του Υπουργείου Εργασίας θα έχει μια μεγάλη μαύρη τρύπα για το 2017, εάν -το ξανατονίζω- περάσουν αυτά που θέλουν οι Γερμανοί.

Η επιστολή της ένωσης πλοιάρχων το 2012 έλεγε: «Με έκπληξη και αγανάκτηση διαπιστώσαμε ότι μετά την ψήφιση του μνημονίου εξαπατήσατε με τον χειρότερο τρόπο, για άλλη μια φορά, τη ναυτική οικογένεια». Και τότε, υπήρχαν διαβεβαιώσεις ότι δεν θα θιγούν φορολογικά και συνταξιοδοτικά οι Έλληνες ναυτικοί. Τον Νοέμβριο του 2013 ο τότε Υπουργός, ο κ. Μουσουρούλης, είχε πει ότι δεχόμαστε πολύ μεγάλες πιέσεις για να αλλάξουν αυτά τα δύο, φορολογία και συνταξιοδοτικό. Έρχεται η αύξηση της φορολογίας με τη Νέα Δημοκρατία και φυσικά, ακολουθούν και τα υπόλοιπα, όπως ήταν οι αποκρατικοποιήσεις.

Να κάνω μια μικρή παρένθεση εδώ. Περιμένουμε πολύ σύντομα, απ’ ό,τι ακούμε, να γίνει αποκρατικοποίηση του ΟΛΘ, του λιμανιού της Θεσσαλονίκης. Μια πρόβλεψη που κάνουμε είναι ότι ο διαγωνισμός θα κηρυχθεί άγονος, γιατί το ελληνικό δημόσιο ζητάει 120 εκατομμύρια για την πώληση του ΟΛΘ. Όμως, αυτό που ακούμε είναι ότι οι επενδυτές -σύμφωνα με τα λεγόμενα τα δικά σας- θέλουν κάτω από 90 εκατομμύρια. Συνεπώς, μην περιμένετε αυτά τα χρήματα που περιμένετε από τις αποκρατικοποιήσεις. Να άλλη μία μαύρη τρύπα.

Ο κ. Κουρουμπλής πάνω σε αυτό είπε ότι «όλα είναι αβάσιμα και ότι δεν θα δεχθούμε να υπάρξουν νέα μέτρα στη φορολογία».

Να σας θυμίσω ότι υπάρχει στο μνημόνιο II του ΠΑΣΟΚ και της Νέας Δημοκρατίας -για να μη λέμε ότι είναι αβάσιμα- και σημερινή δήλωση του Σόιμπλε, που είπε «πάρτε νέα μέτρα ή αλλιώς χρεοκοπία». Το μνημόνιο του 2012 έλεγε -από το Ευρωπαϊκό Συμβούλιο- στο άρθρο 40: «Εξάλειψη ειδικών φορολογικών καθεστώτων για αγρότες και ναυτικούς». Δηλαδή, ό,τι δεν πρόλαβε να κάνει η Νέα Δημοκρατία και το ΠΑΣΟΚ θα το φέρετε εσείς, γιατί υπηρετείτε το μνημόνιο και ακολουθείτε πιστά τη γερμανική πολιτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Στις αποκρατικοποιήσεις δεν υπάρχει το θέμα αυτή τη στιγμή μόνο για τον ΟΛΘ. Θα ακολουθήσουν άλλα δεκατέσσερα περιφερειακά λιμάνια. Αν αυτό εσείς το ονομάζετε «αναπτυξιακή πολιτική της χώρας», από εκεί και πέρα τι άλλο έχουμε να πούμε;

Γενικά, βλέπουμε ότι δεν υπάρχει καμμία προοπτική. Θα μείνει στα χαρτιά όλος ο προϋπολογισμός. Δεν μπορεί να εφαρμοστεί. Και στην ουσία, αυτό που θα κάνετε είναι να διαλύσετε πάλι με φόρους και με φορολογία την ελληνική οικογένεια.

Όπως λένε και οι φίλοι σας οι Αμερικάνοι, όποιος ελέγχει τους δρόμους του εμπορίου ελέγχει τον κόσμο. Και ενώ έχουμε τη γεωπολιτική θέση και την προοπτική να είμαστε μέσα σε αυτό το παιχνίδι, δυστυχώς με την πολιτική που ακολουθείτε θα το χάσουμε.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Σχετικά με το αίτημα του κ. Λοβέρδου, δεν έχουμε βρει ακόμα τον κ. Κακλαμάνη, για να δούμε τι άλλο συζητήθηκε και υποσχέθηκε ο κ. Κακλαμάνης.

Πείτε μας εντός δυο λεπτών περί τίνος πρόκειται και μετά θα επικοινωνήσουμε με τον κ. Κακλαμάνη, ώστε να είμαστε εναρμονισμένοι με το πνεύμα.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε και αγαπητές και αγαπητοί συνάδελφοι, ποτέ οι σχολαστικοί δεν έδωσαν λύση στα προβλήματα. Και ένα μικρό παραδειγματάκι –διαδικαστικό, βέβαια, όχι ουσίας- είναι το σημερινό.

Απαιτήσατε απόλυτη και πιστή τήρηση του γράμματος –και όχι του πνεύματος- του Κανονισμού για κάτι που θα είχε τελειώσει σε τριάντα δευτερόλεπτα.

Κύριε Πρόεδρε, και χθες, πριν ξεκινήσει η διαδικασία, όταν ο κύριος Πρόεδρος της Βουλής μάς εξήγησε τη διαδικασία που έχει αποφασίσει η Διάσκεψη των Προέδρων, πριν πει η Βουλή το «ναι» στην πρόταση του Προέδρου, πήρα τον λόγο. Και μου έδωσε δίκιο ο Πρόεδρος της Βουλής, διότι έθεσα ένα θέμα μετά την εμπειρία που είχαμε πέρυσι. Τι είχε συμβεί πέρυσι; Είχε διαρρυθμιστεί με τον τρόπο που ξέρετε η παρέμβαση των Βουλευτών και των Κοινοβουλευτικών Ομάδων εδώ, αλλά οι περισσότερες παρεμβάσεις των Υπουργών –από σύμπτωση, από σχεδιασμό; Δεν γνωρίζω- έγιναν την τελευταία μέρα, με αποτέλεσμα την ημέρα του μεγάλου ενδιαφέροντος για τον προϋπολογισμό να μιλάει μόνο –ή σχεδόν μόνο- η Κυβέρνηση.

Συνεπώς, επικαλέστηκα αυτή την αρνητική εμπειρία και είπα ότι θα πρέπει να έχουμε εγκαίρως τον κατάλογο των Υπουργών που θα παρέμβουν, κάνοντας και μια παραίνεση, αν μιλάει ο Υπουργός και ο Αναπληρωτής Υπουργός, να μη μιλάει ο Υφυπουργός. Και δεν αναφέρομαι στον κ. Λιάκο που είναι παρά τω Πρωθυπουργώ. Τον άκουσα και το πρωί που μίλησε και φυσικά κάτι έχει να πει. Η Βουλή θα κρίνει αν ήταν σοβαρό ή μη, αλλά πάντως σωστά παίρνει τον λόγο ως Υφυπουργός Επικρατείας παρά τω Πρωθυπουργώ.

Όμως, από εκεί και πέρα, πρέπει η Κυβέρνηση να το δει με μια συγκράτηση και συστολή, ούτως ώστε να μην νοθευτεί η διαδικασία που αποφασίστηκε. Βάσει αυτής της ανάγκης της μη νόθευσης της κοινοβουλευτικής διαδικασίας έκανα το αίτημά μου.

Και γιατί θα είναι νόθευση, κύριε Πρόεδρε; Διότι η σειρά καθορίζεται βάσει της δύναμης των κομμάτων, βάσει του χρόνου που έχει διαρρυθμιστεί και τα λοιπά, όμως, οι παρεμβάσεις με πληθωρικό τρόπο των Υπουργών νοθεύουν την κοινοβουλευτική αυτή σειρά.

Ακόμη δεν μας έχει δοθεί η κατάσταση των ομιλητών Υπουργών. Το ζήτησα χθες από τον κ. Βούτση. Μου είπε «αύριο». Το ζήτησα σήμερα από τον κ. Κακλαμάνη. Μου είπε «αργότερα».

Ένα θέμα είναι να μας δοθεί ο κατάλογος. Πολύ πιθανόν να έχουμε αλλαγές, όπως η γραμματεία μάς λέει, αλλαγές μετατόπισης από σήμερα σε άλλες μέρες ομιλητών Υπουργών.

Ένα δεύτερο θέμα, κύριε Πρόεδρε και προειδοποιητικό: Μπορεί να μας δοθεί ένας κατάλογος σήμερα, αλλά αυτός να αλλάξει και όλες οι αλλαγές να πηγαίνουν προς τη λογική «περισσότεροι Υπουργοί το Σάββατο». Αυτό δεν θα το δεχθούμε. Και σας προειδοποιώ από τώρα ότι δεν θα είναι ένα θέμα απλής κοινοβουλευτικής ανταλλαγής επιχειρημάτων, αλλά θα αποτελέσει ένα ζήτημα για συγκρούσεις μέσα στη Βουλή, κάτι που δεν είναι σωστό. Πρέπει να το αποφύγουμε αυτό και επαφίεται στον δικό σας ρόλο.

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΑΝΔΡΕΑΣ ΛΟΒΕΡΔΟΣ:** Και πάλι κλείνοντας, να σας ξαναπώ –γιατί το κάνετε πρώτη φορά- ότι με σχολαστικό τρόπο λύσεις δεν δίνουμε στα προβλήματα.

**ΠΡΟΕΔΡΕΥΩΝ (Αναστάσιος Κουράκης):** Πάντως, είπατε αυτά περίπου που είπα προηγουμένως. Δεν έχει σημασία, όμως, να μη μείνουμε πάνω σε αυτό.

Είπα προηγουμένως ότι, κατ’ αρχάς, δέχομαι και εγώ τη λογική ότι δεν πρέπει να συσσωρευθεί όλη η Κυβέρνηση το Σάββατο. Γι’ αυτό, αυτό που τηρούμε ήδη από σήμερα είναι πέντε Βουλευτές, ένας Υπουργός, έτσι ώστε πηγαίνοντας προς το Σάββατο νομίζω ότι θα έχει διευθετηθεί το θέμα.

Σχετικά με τον κατάλογο με τους Υπουργούς, ο κατάλογος πηγαίνει στα κόμματα. Ξέρουν τα κόμματα ακριβώς περί τίνος πρόκειται.

Προχωρούμε. Τον λόγο θα έχει τώρα ο κ. Παπαθεοδώρου, Βουλευτής της Δημοκρατικής Συμπαράταξης, μετά θα μιλήσει ο κ. Κατσώτης και μετά θα μιλήσει η κυρία Υπουργός.

Θα μου επιτρέψετε για τριάντα δευτερόλεπτα, κύριε Παπαθεοδώρου;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρακαλώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «ΚΑΠΟΔΙΣΤΡΙΑΣ», που οργανώνει το Ίδρυμα της Βουλής, είκοσι δύο μαθήτριες και μαθητές και δύο εκπαιδευτικοί συνοδοί από τα Εκπαιδευτήρια Καντά.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακολουθείτε τη συζήτηση για τον προϋπολογισμό του κράτους. Τον λόγο θα πάρει ο Βουλευτής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παπαθεοδώρου.

Έχετε τον λόγο, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρίες και κύριοι Υπουργοί, φοροκεντρικός, υφεσιακός, αλλά και αβάσιμα αισιόδοξος παρουσιάζεται ο προϋπολογισμός του οικονομικού έτους 2017. Περιλαμβάνει νέους φόρους ύψους 2,5 δισεκατομμυρίων ευρώ, οι οποίοι προέρχονται από τη σωρευτική επίδραση των δυσμενών δημοσιονομικών μέτρων της Κυβέρνησης ΣΥΡΙΖΑ-ΑΝΕΛ, των 12,5 δισεκατομμυρίων του τρίτου μνημονίου με υψηλές προσδοκίες για ανάπτυξη 2,7% του ΑΕΠ και πρωτογενές πλεόνασμα 1,8.

Όπως διαπιστώνουμε, όμως, και όπως τονίζει άλλωστε το Γραφείο Προϋπολογισμού της Βουλής, ο προϋπολογισμός του 2017 αναπόφευκτα λειτουργεί υφεσιακά, καθώς μειώνει δαπάνες και επιζητεί να αυξήσει φορολογικά έσοδα.

Έτσι, τα δημοσιονομικά μέτρα για το 2017 ανέρχονται στα 3,1 δισεκατομμύρια στα έσοδα και 960 εκατομμύρια στις δαπάνες. Από τα 3,1 στα έσοδα τα 2,5 δισεκατομμύρια είναι νέοι φόροι, που επιβάλλονται από 1-1-2017 και θα κληθούν να πληρώσουν οι φορολογούμενοι μέσω της αύξησης φορολογίας φυσικών και νομικών προσώπων, ελευθέρων επαγγελματιών και αγροτών, αυξήσεων των έμμεσων φόρων και νέων φόρων κατανάλωσης. Αυτήν τη στιγμή βλέπουμε ότι η φοροκαταιγίδα αφορά όλους τους πολίτες. Περισσότερους φόρους ζητάει η Κυβέρνηση όταν η οικονομία είναι σε οριακό σημείο με τον κίνδυνο του κόφτη να πλανάται.

Τα 960 εκατομμύρια σε περικοπές δαπανών προκύπτουν, κατά κύριο λόγο, από τις νέες περικοπές για το 2017, που αφορούν συντάξεις και κοινωνικά δικαιώματα. Επομένως, είναι απολύτως φανερό ότι δεν ευσταθεί κανένα κυβερνητικό επιχείρημα για πολιτική αναδιανομής και κοινωνικής δικαιοσύνης. Τι ακούσαμε προηγουμένως; Ακούσαμε περί προϋπολογισμού με ισχυρό κοινωνικό αποτύπωμα.

Μια αξιοσημείωτη πρωτιά του δεύτερου προϋπολογισμού της Κυβέρνησης ΣΥΡΙΖΑ-ΑΝΕΛ, που πρέπει να την προσέξουμε όλοι, είναι το σύνολο των φόρων που αναμένεται να εισπραχθεί το 2017, το οποίο είναι το υψηλότερο από το 2007 μέχρι σήμερα ως ποσό, αλλά και ως ποσοστό επί του ΑΕΠ. Έχουμε την υψηλότερη φορολογία από το 2007.

Τα μεγέθη του προϋπολογισμού επιβεβαιώνουν την καθίζηση της χώρας στην ύφεση, στην αβεβαιότητα και στη συνεχή περικοπή στα διαθέσιμα εισοδήματα του ελληνικού λαού. Πρόκειται για αφαίμαξη. Αποκαλύπτονται πρόσθετα δημοσιονομικά μέτρα με την επιβολή κυρίως νέων φόρων, που σκοτώνουν την πραγματική οικονομία. Πρόκειται, συνεπώς, και για έναν αντιαναπτυξιακό, αναποτελεσματικό, οικονομικά και κοινωνικά άδικο προϋπολογισμό. Με την ενισχυμένη φορολογική επιβάρυνση οι πολίτες θα συνεχίσουν να δέχονται νέα μέτρα φοροεπιδρομής, μειώσεις μισθών, μειώσεις συντάξεων.

Όλα σε αυτήν την Κυβέρνηση γίνονται και στηρίζονται στην προχειρότητα, στη σύγχυση και στις αντιφάσεις, κυρίες και κύριοι συνάδελφοι. Στον απολογισμό του έργου του, που κοινοποίησε πρόσφατα το Υπουργείο Οικονομικών, ο πρώην Αναπληρωτής Υπουργός Οικονομικών, ο κ. Αλεξιάδης, έλεγε ότι στις δράσεις του 2016 προωθείται νομοθετική ρύθμιση για την παράταση εφαρμογής του άρθρου 41 του ν.4172/2013 μέχρι την 31-12-2018.

Στην αιτιολογική έκθεση αναφερόταν χαρακτηριστικά το εξής: «Για λόγους ενίσχυσης της αγοράς ακινήτων σε μια κρίσιμη περίοδο για την ανάκαμψη της ελληνικής οικονομίας προτείνεται η αναστολή της εφαρμογής του φόρου υπεραξίας από μεταβίβαση ακίνητης περιουσίας».

Για να καταλάβουμε τώρα το μέγεθος της αντίφασης και της σύγχυσης, στην οποία βρίσκεστε ή της ηθελημένης υπαναχώρησης -οπότε να μας το πείτε- στον προϋπολογισμό υπάρχει πρόβλεψη και εγγραφή για εισπράξεις 24 εκατομμυρίων ευρώ στον κωδικό 0116 έναντι 0 το 2016 από τον φόρο στο εισόδημα από υπεραξία μεταβίβασης κεφαλαίου. Άρα, τι από τα δύο κάνει η Κυβέρνηση; Τι γίνεται; Αγνοεί το περιεχόμενο της δημοσίευσης του απολογισμού του πρώην Υπουργού Οικονομικών ή θεωρεί πώς επήλθε η ενίσχυση της αγοράς, η ανάκαμψη της ελληνικής οικονομίας ως δια μαγείας; Πόσο ακόμα θα συνεχίσετε να ταλαιπωρείτε τον τόπο με αυτές τις προχειρότητες και τις αντιφάσεις, αφαιμάζοντας τελικά τους πολίτες;

Με αυτόν τον τρόπο η Κυβέρνηση δεν θεωρεί ότι η έξοδος από την κρίση περνά μέσα από διαρθρωτικές αλλαγές στη δημόσια διοίκηση, περικοπή δαπανών με τις μεταρρυθμίσεις, ελάφρυνση των βαρών για επιχειρήσεις και την αντιμετώπιση των όποιων συμφερόντων, όπως και στην καταπολέμηση της διαφθοράς, αλλά ο προϋπολογισμός στηρίζεται άλλη μια φορά σε φοροεπιδρομή, σε αβάσταχτα μέτρα για τον ελληνικό λαό και οι προβλέψεις σας για ανάπτυξη το 2017 με ραγδαία ανάκαμψη των ιδιωτικών επενδύσεων και δραστική αντιστροφή εξωτερικού ισοζυγίου υπέρ των εξαγωγών δεν στηρίζεται τελικά σε καμμία ρεαλιστική παραδοχή, πρόκειται περί φαντασιώσεων.

Για εμάς, κυρίες και κύριοι συνάδελφοι, η ανακατανομή φορολογικών βαρών μπορεί να γίνει με συστηματικότερες πολιτικές παρεμβάσεις, για αποτελεσματική περιστολή της φοροδιαφυγής, των δαπανών του κράτους, διεύρυνση της φορολογικής βάσης, εκλογίκευση των φορολογικών δαπανών και γενικότερα ριζική αναμόρφωση του φορολογικού συστήματος προς το δικαιότερο.

Στον προϋπολογισμό, που συζητάμε και καλούμαστε να ψηφίσουμε σήμερα η επιχορήγηση των νοσοκομείων, τα οποία στενάζουν, παραμένει η ίδια με την περασμένη χρονιά, ενώ οι περιβόητες προσλήψεις νοσηλευτών δεν αναφέρονται πουθενά, οδηγώντας τη δημόσια υγεία στην εντατική.

Η τοπική αυτοδιοίκηση δέχεται σημαντικό πλήγμα μείωσης των πιστώσεων και καλείται να αντιμετωπίσει πλήθος υποχρεώσεων, βάζοντας πλέον προ των πυλών σοβαρά ερωτήματα της βιωσιμότητάς της και της αναπόφευκτης χρεοκοπίας.

Ενδεικτικά, οι πιστώσεις για τον Νομό μου, για τον Νομό Αχαΐας, έχουν προϋπολογιστεί για το 2017 στον κωδικό 9010 στα 1,15 εκατομμύρια για δαπάνες των περιφερειακών υπηρεσιών έναντι 3,7 εκατομμύριων που ήταν για το 2016. Είναι, δηλαδή, κάτω από το μισό.

Τα συμπεράσματα μπορούμε να τα βγάλουμε όλοι μας. Πρόκειται για μεθοδευμένη οικονομική ασφυξία της τοπικής αυτοδιοίκησης, την ώρα που διογκώνετε με τις αποφάσεις το κεντρικό κράτος, με συνεχείς προσλήψεις κομματικών στελεχών σε όλα τα επίπεδα της διοίκησης. Στην ουσία ισχύει αυτό που μου είπε ένας συμπολίτης μου χθες. Δηλαδή, «ταΐζετε» τον στρατό σας σε βάρος των αμάχων.

Η Κυβέρνηση ΣΥΡΙΖΑ-ΑΝΕΛ υπερκοστολογεί αποκρατικοποιήσεις, που δεν έχει ούτε την πολιτική βούληση, αλλά ούτε και το σχέδιο για να υλοποιήσει.

Κύριοι της Κυβέρνησης, σας ρωτώ: Προϋπολογίζετε το 2017 έσοδα 188 εκατομμυρίων από τον ΔΕΣΦΑ που ναυάγησε. Προτίθεται ο Υπουργός Οικονομικών να διορθώσει τον συγκεκριμένο κωδικό; Θα αναμορφωθεί ο προϋπολογισμός, πριν ακόμα αρχίσει να εκτελείται; Γιατί αυτά τα έσοδα δεν υπάρχουν ακόμα στον προϋπολογισμό. Ακόμη και η πρόβλεψή σας για 300 εκατομμύρια από το Ελληνικό είναι, όπως φαίνεται σε όλους, επισφαλής.

Σε μια φράση: Ο προϋπολογισμός του 2017 δεν κάνει τίποτε άλλο από το να αναδιανέμει τη φτώχεια. Το αποτύπωμα αυτού του προϋπολογισμού της Κυβέρνησης ΣΥΡΙΖΑ-ΑΝΕΛ, κυρίες και κύριοι Βουλευτές, το οποίο αποτελεί το ασφυκτικό δημοσιονομικό πλαίσιο μέσα στο οποίο κινείται η χώρα και θα κινηθεί την επόμενη χρονιά, εμείς θα το καταψηφίσουμε, γιατί το θεωρούμε επιζήμιο για τον ελληνικό λαό.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης, ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παπαθεοδώρου, Βουλευτή της Δημοκρατικής Συμπαράταξης.

Τελευταίος ομιλητής απ’ αυτόν το κύκλο, πριν πάρει τον λόγο η Υπουργός, η κ. Κονιόρδου, είναι ο κ. Χρήστος Κατσώτης, Βουλευτής του Κομμουνιστικού Κόμματος Ελλάδας.

Κύριε Κατσώτη, έχετε τον λόγο για επτά λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Αυτές τις ημέρες θα μιλήσουν από αυτό το Βήμα διακόσιοι περίπου Βουλευτές και θα δουν βέβαια πολλοί που μας παρακολουθούν «κροκοδείλια» δάκρυα για τα βάσανα του λαού. Παρ’ όλα αυτά, θα αντιπαρατεθούν δύο στρατηγικές. Η μία στηρίζεται από τους Βουλευτές των κομμάτων της συγκυβέρνησης ΣΥΡΙΖΑ-ΑΝΕΛ, καθώς και όλων των άλλων κομμάτων και η άλλη, βέβαια, από τους Βουλευτές του ΚΚΕ.

Όχι, δεν είναι ταυτόσημοι, έχουν διαφορές. Όμως, στηρίζουν αυτόν τον δρόμο ανάπτυξης που υπηρετεί τους λίγους και είναι σε βάρος των πολλών. Διαγωνίζονται ποιος θα τον υπηρετήσει καλύτερα. Αναδεικνύουν την αναγκαιότητα των μεταρρυθμίσεων, την υλοποίηση των δεσμεύσεων, των μνημονίων και όλων των μέτρων για προσαρμογή στις αποφάσεις της Ευρωπαϊκής Ένωσης. Στις βέλτιστες πρακτικές που δεν είναι άλλες, παρά αυτές που ενισχύουν την κερδοφορία των μονοπωλιακών ομίλων για την πρόσδεση της χώρας στις ιμπεριαλιστικές ενώσεις, τη συμμετοχή στους ιμπεριαλιστικούς σχεδιασμούς και ιδιαίτερα στην ευρύτερη περιοχή. Είστε στην ίδια μεριά, στο ίδιο κάδρο του κεφαλαίου, της Ευρωπαϊκής Ένωσης, του ΝΑΤΟ, των ιμπεριαλιστικών οργανισμών.

Και κύριε Μπαλαούρα –έφυγε- μπορεί να μην είστε στο ίδιο κάδρο της διαπλοκής, αλλά είστε στο ίδιο κάδρο με τους Ναζί, τους εγκληματίες της Χρυσής Αυγής.

Τα κόμματα αυτά αναδεικνύουν την επιχειρηματικότητα, την ιδιωτική πρωτοβουλία, την κερδοφορία, ως τους όρους εκείνους που θα αυξήσουν την απασχόληση, την βελτίωση της ζωής του λαού. Έχει πείρα η εργατική τάξη, ο λαός μας, από την περίοδο που η ανάπτυξη έτρεχε με ρυθμούς 7%.

Θεωρούν αυτά τα κόμματα αναγκαιότητα τα μνημόνια, τα μέτρα που ισοπεδώνουν τη ζωή των εργαζομένων και των άλλων λαϊκών στρωμάτων, που μειώνουν στα κατώτερα επίπεδα την τιμή της εργατικής δύναμης, ως αναγκαίο όρο για να βάλουν οι καπιταλιστές τα αμύθητα υπερσυσσωρευμένα κεφάλαια, για να διασφαλίσουν αυξημένο μέσο όρο ποσοστού κέρδους.

Θέτουν ως προτεραιότητα τη μείωση της φορολογίας του κεφαλαίου, τη μείωση των ασφαλιστικών εισφορών έως και την απαλλαγή τους, την παραπέρα ενίσχυση με ζεστό χρήμα από τον κρατικό προϋπολογισμό, για να κάνουν επενδύσεις. Η ίδια στρατηγική στηρίζει τους ιμπεριαλιστικούς σχεδιασμούς και πολέμους που σκορπούν τον θάνατο, την προσφυγιά και τη μετανάστευση για τον έλεγχο των δρόμων του πετρελαίου, του φυσικού αερίου από τους μονοπωλιακούς ομίλους. Η ίδια στρατηγική, κύριε Μουζάλα, εγκλωβίζει χιλιάδες πρόσφυγες και διαμορφώνει συνθήκες κόλασης για τους ίδιους και για τους κατοίκους των νησιών.

Οι ευθύνες της Κυβέρνησης είναι βαρύτατες. Με τους κάλπικους καυγάδες κρύβουν τα κόμματα του κεφαλαίου, οι διάφορες εφεδρείες τους, αυτήν την κοινή στρατηγική. Έχουν διαφορές, αλλά αυτές δεν αλλάζουν τη θέση της πλειοψηφίας του λαού και ιδιαίτερα της εργατικής τάξης.

Αλήθεια, πού διαφωνούν με τον προϋπολογισμό της Κυβέρνησης ΣΥΡΙΖΑ-ΑΝΕΛ που συζητάμε σήμερα; Θέτει κάποιο κόμμα, εκτός από το ΚΚΕ ζήτημα κάλυψης των απωλειών των εργαζομένων, των συνταξιούχων που είχαν στην περίοδο της κρίσης; Της επαναφοράς των κρατικών συλλογικών συμβάσεων, της σταθερής και πλήρους απασχόλησης των εργαζομένων με κατάργηση των συμβάσεων ορισμένου χρόνου, λίγων ημερών και ωρών;

Μήπως είναι αντίθετος κανείς από τα υπόλοιπα κόμματα στο να κλείσει η δεύτερη αξιολόγηση με τα μέτρα, που αφορούν τη θέσπιση των ομαδικών απολύσεων, την υπερίσχυση των επιχειρησιακών συμβάσεων έναντι των κλαδικών, τις ανατροπές στις ελάχιστες συνδικαλιστικές ελευθερίες, με μεγάλα εμπόδια στην ανάπτυξη των αγώνων, στις απεργίες, ώστε να σταθεροποιηθούν τα κεκτημένα του κεφαλαίου; Μήπως είστε αντίθετοι στη διευθέτηση του χρέους με τα επώδυνα μέτρα, προκειμένου να χρηματοδοτείται το κεφάλαιο από τα ματωμένα πλεονάσματα της εργατικής τάξης και του λαού;

Στον προϋπολογισμό που συζητάμε προβλέπεται μείωση των δαπανών για μισθούς του δημοσίου κατά 31,8% σε σχέση με το 2016. Οι απώλειες στους μισθούς των εργαζομένων έχουν ξεπεράσει όλη αυτή την περίοδο το 50%. Μόνο το 40% των εργαζομένων της χώρας απασχολείται με όρους συλλογικών συμβάσεων εργασίας. Η κατάσταση στους χώρους δουλειάς χαρακτηρίζεται ως εργασιακή ζούγκλα. Το 62%, με στοιχεία δικά σας, των νέων προσλήψεων στο επτάμηνο του 2016 αφορούσε συμβάσεις ελαστικής απασχόλησης.

Το ΚΚΕ έφερε στη Βουλή την πρόταση νόμου, που κατέθεσαν 514 εργατικές οργανώσεις που επαναφέρει τις συλλογικές συμβάσεις, καταργεί τους αντεργατικούς νόμους, καλύπτει τις απώλειες. Η Κυβέρνηση δεν την έφερε για συζήτηση. Τα άλλα κόμματα δεν πήραν θέση. Προφανώς, γιατί διαφωνούν με το περιεχόμενό της.

Ποιος, εκτός από το ΚΚΕ, αλήθεια, θέτει ζήτημα αύξησης των συντάξεων;

Είστε συνένοχοι στο έγκλημα της κοινωνικής ασφάλισης. Συμβάλατε στη μείωση έως και 50%. Θέτετε ρήτρες μηδενικού ελλείμματος, ακόμα και για τις κύριες συντάξεις. Την περίοδο από το 2010 ως 2019 οι περικοπές στην κοινωνική ασφάλιση θα ξεπεράσουν τα 50 δισεκατομμύρια ευρώ και τις έχετε στηρίξει όλοι.

Το ΚΚΕ έχει καταθέσει πρόταση νόμου για τις συντάξεις, όμως η Κυβέρνηση, όπως και τα άλλα κόμματα, την απέρριψαν. Όσες προτάσεις νόμου φέραμε ως ΚΚΕ -και φέραμε για όλες τις πλευρές της ζωής των εργαζομένων, των ανέργων, των συνταξιούχων, των αυτοαπασχολουμένων, των αγροτών, των κτηνοτρόφων, των φοιτητών, των μαθητών- στάθηκαν απέναντι όλα τα κόμματα και τις απέρριψαν. Κύριοι, απορρίψατε αυτές τις προτάσεις, που θα μπορούσαν να ελαφρύνουν όλους αυτούς που αγκομαχούν να τα βγάλουν πέρα.

Θα αναρωτηθεί κάποιος, «μα τι, τα άλλα κόμματα δεν θέλουν να αντιμετωπίσουν προβλήματα, να ικανοποιούνται οι ανάγκες του λαού;». Ούτε θέλουν ούτε μπορούν. Η στρατηγική που υπηρετούν δεν το επιτρέπει. Είναι σε αντίθεση με τις ανάγκες του κεφαλαίου, τις οποίες υπηρετείτε.

Προβάλλει η Κυβέρνηση το ιδεολόγημα της δίκαιης ανάπτυξης. Ε, δεν παραμυθιάζεται πια ο κόσμος. Έχει ζωντανό παράδειγμα τον τουρισμό, ο οποίος και επί των ημερών της Κυβέρνησης ΣΥΡΙΖΑ πηγαίνει από ρεκόρ σε ρεκόρ σε αφίξεις τουριστών, εσόδων και κερδών. Και από την άλλη, έχουμε ρεκόρ μείωσης εργαζομένων, ρεκόρ εντατικοποίησης της δουλειάς, μείωσης των μισθών, των ευέλικτων σχέσεων εργασίας, κατάργηση ασφαλιστικών δικαιωμάτων, όπως και το εφάπαξ πρόσφατα, ρεκόρ στην αδήλωτη εργασία, στην εισφοροδιαφυγή και φοροαποφυγή.

Αυτή είναι η επιλογή του κεφαλαίου και αυτή υπηρετείτε. Η όποια ανάκαμψη δεν θα αναπληρώσει τις τεράστιες απώλειες που έχει ο λαός στα χρόνια της κρίσης, ούτε θα ανακόψει την πορεία επιδείνωσης της ζωής του λαού. Αυτό αποτυπώνεται και στον προϋπολογισμό που συζητάμε, ο οποίος αποτελεί ένα ακόμα εργαλείο αναδιανομής εισοδήματος σε βάρος των εργαζομένων για στήριξη του κεφαλαίου με αύξηση της φοροληστείας, μείωση των μισθών και των συντάξεων, των περικοπών για υγεία, παιδεία, πρόνοια, τη συνέχιση των μεταρρυθμίσεων, δηλαδή, της ανατροπής όσων δικαιωμάτων έχουν απομείνει στους εργαζόμενους και στα άλλα λαϊκά στρώματα.

Η άλλη στρατηγική προβάλλεται από τους Βουλευτές του ΚΚΕ, από την ακούραστη δουλειά των μελών και στελεχών του ΚΚΕ σε κάθε χώρο δουλειάς και μόρφωσης, σε κάθε γειτονιά. Λέμε ότι όσο κουμάντο στην οικονομία κάνουν οι επιχειρηματικοί όμιλοι, όσο θα εξουσιάζουν και θα βρίσκονται στο σβέρκο του λαού, η κατάσταση θα επιδεινώνεται.

Προβάλλουμε την ανάγκη να συμπορευτεί η εργατική τάξη με το ΚΚΕ στον αγώνα για να γίνουν ιδιοκτησία της τα εργοστάσια, οι επιχειρήσεις, τα μέσα παραγωγής, να αξιοποιηθούν όλες οι παραγωγικές δυνατότητες της χώρας, ώστε με τη δική της εξουσία και με εργαλείο τον κεντρικό σχεδιασμό να ικανοποιήσει τις πραγματικές του ανάγκες.

Τελειώνω, κύριε Πρόεδρε, με το εξής: Η εργατική τάξη, που ζει στην ανεργία, τη φτώχεια και την εξαθλίωση, οι αυτοαπασχολούμενοι, που καταστρέφονται από τον ανταγωνισμό, η φτωχή αγροτιά, που ξεκληρίζεται από την υλοποίηση της ΚΑΠ, της Ευρωπαϊκής Ένωσης, έχει ελπίδα, έχει δρόμο να διαλέξει. Αυτός βρίσκεται στην πορεία ανασύνταξης του εργατικού λαϊκού κινήματος, με γραμμή πάλης ενάντια στον καπιταλιστικό δρόμο, ενάντια στα μονοπώλια, σε συμπόρευση με το ΚΚΕ και την πρότασή του για την εργατική λαϊκή εξουσία. Με αυτήν την μορφή οργάνωσης της οικονομίας, με την εργατική τάξη στην εξουσία, μόνο τότε θα λυθούν οριστικά τα μεγάλα αδιέξοδα του βάρβαρου συστήματος.

Χαιρετίζουμε όλες τις συνδικαλιστικές οργανώσεις, τους πρωτοπόρους εργάτες, που δίνουν τη μάχη για την επιτυχία της αυριανής εικοσιτετράωρης απεργίας και όλες τις λαϊκές οργανώσεις, που συμμετέχουν στις απεργιακές συγκεντρώσεις και ενώνουν τις δυνάμεις τους. Το δίκαιο θα κριθεί στους δρόμους. Όποιος λείπει από αυτόν, θα τον αδυνατίζει να αποτελέσει η αυριανή μέρα σταθμό για την κλιμάκωση των αγώνων. Από τα κάτω, όσο δυναμώνει ο αγώνας για την κάλυψη των απωλειών και τη διεκδίκηση των πραγματικών αναγκών της εργατικής λαϊκής οικογένειας, τόσο θα ισχυροποιείται η συμμαχία με τα άλλα λαϊκά στρώματα, θα αποδυναμώνεται η εξουσία του κεφαλαίου και θα δημιουργούνται οι προϋποθέσεις για την κατάκτηση της εργατικής εξουσίας. Ψηφίζουμε «όχι» στον προϋπολογισμό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε και εμείς τον κ. Κατσώτη.

Κυρίες και κύριοι συνάδελφοι, πριν δώσω τον λόγο στην κυρία Υπουργό, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις και μαθήτριες μαθητές και τρεις εκπαιδευτικοί συνοδοί τους από το 2ο Γυμνάσιο Μεσσήνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Αγαπητοί μαθητές, παρακολουθείτε τη συνεδρίαση για τον προϋπολογισμό του κράτους. Γίνεται η συζήτηση με τους Βουλευτές.

Τώρα θα μιλήσει η Υπουργός Πολιτισμού και Αθλητισμού, η κ. Κονιόρδου.

Κυρία Υπουργέ, έχετε τον λόγο για δώδεκα λεπτά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Κύριε Πρόεδρε, κυρίες και κύριοι Βουλευτές, αγαπητοί συνάδελφοι, ζούμε μια εποχή μεγάλων προκλήσεων, οικολογικών, οικονομικών, κοινωνικών. Ο πολιτισμός, όπως όλοι γνωρίζουμε, δεν αποτελεί μια διακόσμηση, αλλά μια αναγκαιότητα. Ειδικά σήμερα, που η Ευρώπη και ο κόσμος ολόκληρος καλείται να επαναπροσδιορίσει τις αξίες και την πορεία του, ο πολιτισμός καλείται, σήμερα περισσότερο από ποτέ, να παίξει έναν καθοριστικό ρόλο.

Ο πολιτισμός μπορεί να δώσει μορφή στο χάος, να εκφράσει αυτό που δεν μπορεί να ειπωθεί και που όμως, πολλές φορές είναι και το πιο σημαντικό. Μπορεί να απελευθερώσει δυνάμεις θαυμαστής υπέρβασης, ιδιαίτερα για τον τόπο μας, που έχει δείξει δείγματα εγγενή, δυνάμεις ανάτασης, δυνάμεις στη δύσκολη συγκυρία που ζούμε, αυτοσεβασμού και αξιοπρέπειας, επίγνωσης της αξίας που έχει αυτός ο τόπος μέσα στη διαχρονική του πορεία, αλλά και τη δύναμη του πνεύματος του Οδυσσέα να μπορέσει να υπερβεί τις δυσκολίες, να εφεύρει, να προσφέρει καινοτόμες λύσεις, να δώσει έμφαση στη δημιουργία και στη δημιουργικότητα των νέων.

Ακόμα ένα πολύ σημαντικό δώρο του πολιτισμού, σήμερα ειδικά, είναι να ρίξει φως συνειδητότητας στους πολίτες, για να μπορέσουν να αντιμετωπίσουν το πέλαγος χειραγώγησης που επιτελείται σήμερα παγκόσμια από τα συμφέροντα, διεθνή, πάσης φύσεως.

Ένα άλλο στοιχείο που είναι, επίσης, πολύ σημαντικό σε αυτό το σταυροδρόμι του πολιτισμού μας σήμερα είναι ότι η μνήμη χρειάζεται να τροφοδοτηθεί, αλλά να συνδυαστεί με την προοπτική του αύριο, όχι να μείνει σαν ένα μουσειακό κομμάτι ή μια προγονολατρεία, στείρα, να συνδεθεί με το παρόν, με τη δημιουργικότητα, με την ανάταση, την τόλμη του μέλλοντος, έτσι ώστε να γράψουμε το μέλλον χωρίς διαχωρισμούς, χωρίς φόβο και να μπορούμε να συμπεριλάβουμε το διαφορετικό, το ευπαθές, το ξένο σε αυτόν τον τόπο.

Όλα αυτά συνθέτουν τον πλούτο της ανθρώπινης βιοποικιλότητας. Για να υλοποιήσουμε αυτές τις αξίες και αυτές τις ιδέες, το Υπουργείο Πολιτισμού καλείται με τις μικρές υλικές δυνατότητές του να ανταποκριθεί στις μεγάλες αυτές προκλήσεις, με έναν σταθερό προϋπολογισμό που ακολουθεί τα δεδομένα του περσινού, με πολύ μικρή αύξηση των μεταβλητών δαπανών και επίσης μια μικρή αύξηση στον τομέα του αθλητισμού.

Οι στόχοι μας, φυσικά, είναι να συνεχίσουμε την πάγια συντήρηση και ανάδειξη της αρχαίας και βυζαντινής κληρονομιάς και νεοτέρων μνημείων, αλλά παράλληλα να δώσουμε μια ισοδύναμη έμφαση στην ενίσχυση των σύγχρονων δημιουργών, να προσφέρουμε τη δυνατότητα με αιχμή τα μνημεία μας, τα διαχρονικά μας μνημεία, να συνδεθούν με την παιδεία, με τον τουρισμό, με τις τοπικές κοινωνίες, που έτσι θα αποτελέσουν και τους καλύτερους φύλακες αυτών των μνημείων, τους καλύτερους αρωγούς, τα προϊόντα που σε όλη την Ελλάδα ξεχωρίζουν, την προστασία του τοπίου και του περιβάλλοντος, που είναι ένα ακόμα πολύ μεγάλο κεφάλαιο αυτού του τόπου εκτός από τον πολιτισμό του, έτσι ώστε αυτά να αποτελέσουν πυρήνα έμπνευσης κι όχι εμπόδιο στην εμψύχωση και την ανάδειξη της σύγχρονης πνευματικής και καλλιτεχνικής δημιουργίας, έτσι ώστε να προσφέρουν ήπια ανάπτυξη και αειφορία.

Με αυτό το πνεύμα θα κινηθεί η φετινή χρονιά που ξεκινάει από το 2017 για τη σχέση Ελλάδας-Κίνας και Κίνας-Ελλάδας, όχι μόνο με πολιτιστικές ανταλλαγές, αλλά με σύνδεση του πολιτισμού, με βιομηχανικές συνεργασίες, με την οικονομία, με τις δυνατότητες εκατέρωθεν να αναπτυχθούν παράλληλα και άλλες δραστηριότητες.

Αυτή η στρατηγική, που είναι πάρα πολύ μεγάλη και φυσικά θα συνδέσει πολλά Υπουργεία, έτσι ώστε να συνεργαστούν και να συντονιστούν γι’ αυτόν τον στόχο, θα στηριχθεί και στην πολύτιμη εμπειρία που αποκτήθηκε τη χρονιά Ελλάδας-Ρωσίας, Ρωσίας-Ελλάδας, που στόχο έχουμε να συνεχιστεί και να μην λήξει με το πέρας της χρονιάς. Ήδη έχουν γίνει επαφές και διάλογος, έτσι ώστε να συνεχιστεί στα επόμενα χρόνια.

Εφόσον δεν έχουμε επιπλέον χρήματα, προσπαθούμε να αξιοποιήσουμε την υπάρχουσα κτηριακή υποδομή του Υπουργείου, έτσι ώστε να προσφέρουμε -και όσον αφορά τα κτήρια αλλά και τους θεσμούς- και να παρέχουμε στους πολίτες, αλλά και στους καλλιτέχνες, στις ευπαθείς ομάδες, στους πρόσφυγες, στους καλλιτέχνες, που δεν έχουν τη δυνατότητα να έχουν στέγη για να εκφραστούν -και όχι μόνο την ώρα της παράστασης ή της παρουσίασης-, τη δυνατότητα να στεγαστούν στους ήδη υπάρχοντες χώρους. Αυτό είναι κάτι πάρα πολύ σημαντικό και ήδη έχουμε ξεκινήσει να δουλεύουμε προς αυτήν την κατεύθυνση.

Επίσης, προσβλέπουμε σε συνεργασίες με άλλα Υπουργεία, για να ενώσουμε τις δυνάμεις μας για το μέγιστο αποτέλεσμα. Επίσης, θεωρούμε πάρα πολύ σημαντικό να εντάξουμε τους εποπτευόμενους φορείς σε δίκτυα, έτσι ώστε να συνδέσουν τις δυνάμεις τους σε συνδιοργανώσεις, με παράλληλη μέγιστη αξιοποίηση των κοινοτικών πόρων του ΕΣΠΑ.

Ένα πολύ σημαντικό κομμάτι αφορά την αναβάθμιση των σπουδών στις καλλιτεχνικές σχολές. Για να αλλάξουμε σελίδα, είναι πολύ σημαντικό να ξεκινήσουμε από την καλλιτεχνική παιδεία. Ακόμα, οι δράσεις σκοπεύουμε να εξακτινωθούν σε όλες τις περιφέρειες της Ελλάδας, για να υπάρξει με την αξιοποίηση των υπαρχουσών δομών και με τις συνεργασίες και τις ανταλλαγές με το κέντρο, με βάση την αμοιβαιότητα.

Ένας άλλος τομέας που αποτελεί μια προτεραιότητα είναι η πολιτιστική διπλωματία. Ήδη υπάρχει μεγάλη δραστηριοποίηση στον τομέα αυτόν, αλλά επιθυμούμε -και το τονίζω αυτό- την έναρξη ενός δημιουργικού διαλόγου, με βάση την πολιτιστική ισοτιμία, με βάση την αμοιβαιότητα με άλλες χώρες, έτσι ώστε να υπάρξουν συνεργασίες με μουσεία, με φεστιβάλ, αξιοποίηση εδρών, καλλιτεχνικών, ανθρωπιστικών και ελληνιστικών σπουδών.

Θα ήθελα να μοιραστώ μαζί σας μια εικόνα που έχω για τον πολιτισμό σε αυτόν τον τόπο, μέσα από την πρόσφατή μου επίσκεψη στην Κίνα, που είδα τη μεγάλη εικόνα. Είμαστε ένας τόπος, ένα μικρό καΐκι, αυτήν την αίσθηση είχα, μια μικρή βάρκα σε ένα πέλαγος μεγάλων προκλήσεων. Όμως, αυτή η βάρκα κουβαλάει έναν πολύ σημαντικό, πολύτιμο λίθο με μια λάμψη διαχρονική. Βαθειά πιστεύουμε ότι ο πολιτισμός μας μπορεί να συμβάλλει με τους πολιτισμούς άλλων χωρών στη συνδιαμόρφωση του παγκόσμιου γίγνεσθαι και στον επαναπροσδιορισμό των αξιών εν όψει των μεγάλων προκλήσεων.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ την κυρία Υπουργό Πολιτισμού και Αθλητισμού, κ. Κονιόρδου.

Προχωρούμε στον κατάλογο, με μια μικρή αλλαγή, για να διευκολύνουμε τον κ. Φωκά.

Θα μιλήσει ο κ. Αριστείδης Φωκάς από την Ένωση Κεντρώων και θα προχωρήσουμε με τον κ. Μπαργιώτα και τους υπόλοιπους ομιλητές.

**ΑΡΙΣΤΕΙΔΗΣ ΦΩΚΑΣ:** Κύριε Πρόεδρε, κυρίες και κύριοι συνάδελφοι, η λογική όλων ημών, που δεν την τρέφουμε με αριστερές ψευδαισθήσεις, λέει ότι πρέπει να περιμένουμε τα χειρότερα. Τα μεσάνυχτα του Σαββάτου θα ψηφιστεί ένας ακόμα προϋπολογισμός, ακραίας λιτότητας, βαθιά υφεσιακός, ένας προϋπολογισμός με νέες επιβαρύνσεις, με νέους φόρους, ένας προϋπολογισμός απελπισίας. Το κερασάκι στην τούρτα, βέβαια, είναι οι ουτοπικές προβλέψεις σας για ανάπτυξη 2,7% του ΑΕΠ και πρωτογενές πλεόνασμα της τάξεως των 3,25 δισεκατομμυρίων ευρώ.

Προφανώς, αντιλαμβάνεστε πώς αντιμετωπίζει η ελληνική κοινωνία αυτούς τους μεγαλεπήβολους στόχους, μια κοινωνία που έχει κηρύξει στάση πληρωμών και παραμένει εγκλωβισμένη στην ανέχεια και στην οικονομική εξαθλίωση. Αλλά βέβαια με εσάς και την εικονική πραγματικότητα στην οποία ζείτε όλα είναι πιθανά. Η ταχύτητα με την οποία αλλάζετε προσωπεία, ανάλογα με τον συνομιλητή ή το ακροατήριό σας, είναι βέβαιο πως κάποτε θα διδάσκεται σε σχολές υποκριτικής.

Το χειρότερο, όμως, για τη χώρα, κυρίες και κύριοι, είναι πως η απόλυτη κυβερνητική ένδεια συνοδεύεται από την πλήρη απουσία αξιόπιστης εναλλακτικής κυβερνητικής πρότασης. Είναι τόσο απορροφημένοι από τη γοητεία της καρέκλας οι Βουλευτές της Νέας Δημοκρατίας, που έφτασαν στο απόλυτο ναδίρ της πολιτικής γραφικότητας, να κάνουν τελετές παραλαβής-παράδοσης σε σκιώδη υπουργεία. Αυτό λέγεται πάθος για την εξουσία, κυρίες και κύριοι.

Οι πολίτες, όμως, έχουν εξαντληθεί πλέον από την ανευθυνότητα και των μεν και των δε. Βλέπουν την καθημερινότητά τους να χειροτερεύει μέρα με την ημέρα και αναζητούν λύσεις, όραμα, πρόγραμμα, πολιτική σταθερότητα, συναίνεση και όχι μια απλή εναλλαγή προσώπων στη διαχείριση της εξουσίας. Αναζητούν, αν θέλετε, την απλή κοινή λογική που διδάσκει για παράδειγμα πως ανάπτυξη σε αυτήν τη χώρα δεν πρόκειται ποτέ να έρθει, αν δεν υπάρξει πραγματική στήριξη των μικρομεσαίων επαγγελματιών, μείωση των φορολογικών συντελεστών, χαλάρωση των περιορισμών στην κίνηση κεφαλαίων, οριστική διευθέτηση των μη εξυπηρετούμενων δανείων, εάν δεν πέσει ζεστό χρήμα στην αγορά.

Γιατί και με τον νέο προϋπολογισμό το επιχειρείν στην Ελλάδα διώκεται κατ’ ουσίαν. Γιατί μόνον ως διωγμός εκλαμβάνεται η επιβάρυνση μιας επιχείρησης με 24% ΦΠΑ, 27% ασφαλιστικές εισφορές, 29% φορολογία και αν προσθέσουμε και την προκαταβολή φόρου, καταλαβαίνουμε ότι μια επιχείρηση είναι μη βιώσιμη.

Και μετά αμφισβητείτε τον πατριωτισμό κάποιων, γιατί μεταφέρουν τις επιχειρήσεις τους στις βαλκανικές χώρες. Και τι θέλετε να κάνουν; Θέλετε να πεινάσουν; Δώστε τους κίνητρα για να γυρίσουν, δώστε ανάσες, για να πάρει πάλι μπροστά η μηχανή, αλλιώς –και λυπάμαι που το λέω- δεν υπάρχει καμμιά ελπίδα.

Ο κ. Τσίπρας απέτυχε παταγωδώς, διέψευσε ελπίδες και προσδοκίες, προσβάλλοντας βάναυσα θεμελιώδεις αρχές και αξίες της Αριστεράς που δήθεν πρεσβεύει. Ο κ. Μητσοτάκης, από την άλλη πλευρά, που θέλει να πάρει τη θέση του, επιμένει στην καταστροφική λογική της αυτοδυναμίας, αρνούμενος να διαβάσει σωστά τις δημοσκοπήσεις, που δείχνουν πως το κόμμα του, απέναντι σε έναν διαλυμένο ΣΥΡΙΖΑ, με τη μέγιστη σχεδόν δυνατή συσπείρωση του ψηφοφόρων του, αδυνατεί να ξεπεράσει το 32%.

Και αντί και οι δύο να προτάξουν επιτέλους το συλλογικό, το εθνικό συμφέρον και να δεχτούν την πρότασή μας για μια κυβέρνηση ευρείας αποδοχής με τη μέγιστη δυνατή εκπροσώπηση των πολιτικών κομμάτων, που ασπάζονται κοινές αρχές και αξίες, επιμένουν στη στείρα μονοκομματική λογική, παραμένουν δέσμιοι της εξουσιολαγνείας τους. Γι’ αυτούς, δυστυχώς, η εξουσία δεν είναι μέσο, είναι ο σκοπός.

Και θέλω να σταθώ σε μια υπόσχεση που έδωσε ο Πρωθυπουργός στη Διεθνή Έκθεση Θεσσαλονίκης. Είχε υποσχεθεί ότι θα παγώσουν οι οφειλές των ελεύθερων επαγγελματιών. Από την 1-1-2017 ξέρουμε όλοι ότι οι εισφορές των επαγγελματιών θα υπολογίζονται βάσει των κερδών. Αυτήν τη στιγμή το 50% των ελεύθερων επαγγελματιών είναι εκτός συστήματος. Δεν μπορούν να συνεισφέρουν ούτε 1 ευρώ. Εάν δεν γίνει αυτό το πάγωμα των οφειλών που είχε υποσχεθεί και ο Πρωθυπουργός, θα συνεχίσει αυτό το 50% και πλέον να μην συνεισφέρει στο ταμείο και το μόνο χαμένο θα είναι το ταμείο.

Η Ένωση Κεντρώων είναι συνεπής στις αρχές και στις αξίες της. Καταψηφίζει τον προϋπολογισμό, γιατί είναι καταδικασμένος να αποτύχει. Οι Βουλευτές της συγκυβέρνησης που θα το ψηφίσετε –λέω μόνο αυτό- αναλογιστείτε την ευθύνη σας απέναντι στον ελληνικό λαό.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αριστείδη Φωκά.

Τον λόγο έχει ο κ. Κωνσταντίνος Μπαργιώτας από το Ποτάμι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αυτός είναι ο δεύτερος πλήρης προϋπολογισμός που καταθέτει αυτή η Κυβέρνηση. Τον εφιάλτη του 2015 με τις αναθεωρήσεις και τις αλλαγές πολιτικής μάλλον δεν θέλει να το θυμάται κανένας, από ό,τι καταλαβαίνω. Εγώ πάντως δεν θέλω, αλλά νομίζω ότι ούτε και η Κυβέρνηση θέλει. Εν πάση περιπτώσει, αυτός είναι ο δεύτερος ολοκληρωμένος προϋπολογισμός. Όπως είπε ήδη προηγουμένως η κ. Κονιόρδου, είναι περίπου στα ίδια με τον προηγούμενο και στη φιλοσοφία του και στα πατήματά του και στη λογική του.

Βρισκόμαστε στο κατώφλι του κλεισίματος της αξιολόγησης, όσον αφορά τη συγκυρία και μένει μια πολύ σημαντική –κατά τη γνώμη μου- ρύθμιση, που είναι η αποδοχή των βραχυπρόθεσμων μέτρων του ESM για το χρέος, το οποίο έχει σημαντική επίπτωση. Είναι μια θετική είδηση σε ψυχολογικό κυρίως επίπεδο, πολύ μικρή βέβαια για τα επόμενα τέσσερα, πέντε χρόνια. Κάποια στιγμή γύρω στο 2060 θα προσφέρει μια μικρή ανακούφιση στον προϋπολογισμό.

Αλλά για να καταλαβαίνουμε τι λέμε για το χρέος, που δεν θέλω να υποτιμήσω την αξία της είδησης, το 1970 –σαράντα πέντε χρόνια πίσω- ο ομιλών δεν είχε πάει καν στο νηπιαγωγείο. Από τότε έπεσε η χούντα, μπήκαν οι Τούρκοι στην Κύπρο, υπήρξαν δύο πετρελαϊκές κρίσεις και, για να μην πολυλογώ, έγιναν διάφορα, εκ των οποίων το σημαντικότερο ήταν ότι έχουμε αλλάξει μέχρι και νόμισμα σε σαράντα πέντε χρόνια. Έτσι, για να διατηρήσουμε τη ψυχραιμία μας, καλά θα είναι να βάζουμε τα πράγματα στη σωστή τους βάση.

Είναι μια μικρή ρωγμή στο τοίχος της άρνησης της διαπραγμάτευσης του χρέους η οποία χαιρετίζεται, αλλά νομίζω ότι υπάρχουν πολύ σημαντικότερα πράγματα να κάνουμε και να δούμε από την αξιολόγηση που έρχεται τις επόμενες μέρες από το να πανηγυρίζουμε και να κορδακιζόμαστε για ένα χρέος το οποίο παραμένει εξαιρετικά σημαντικό.

Αυτό που έχει διαφορετικό από το 2016 ο σημερινός προϋπολογισμός είναι το αυξημένο πρωτογενές πλεόνασμα. Έχει λίγο παραπάνω από το τριπλάσιο πρωτογενές πλεόνασμα του 2016 σε απόλυτους αριθμούς. Από 1,1 δισεκατομμύριο ευρώ για το 2016 σε περίπου 3,5 δισεκατομμύρια ευρώ για το 2017. Είναι 2,4 δισεκατομμύρια ευρώ τα φορομπηχτικά του μέτρα. Σύμπτωσις μάλλον, αλλά το άθροισμα βγαίνει ακριβώς. Ίσως πρόκειται περί συμπτώσεως.

Και υπάρχει και η επίγνωση ότι το 2018, 2019, 2020 και ενδεχομένως μέχρι το τέλος της δεκαετίας του 2020 τα πλεονάσματα θα είναι 3,5% σε απόλυτους σημερινούς αριθμούς και με την ανάπτυξη υπολογίζουμε γύρω στα 6,5 δισεκατομμύρια ευρώ με 7 δισεκατομμύρια ευρώ για χρόνια. Αυτό είναι το κυρίως βάρος για τον προϋπολογισμό.

Έτσι, λοιπόν, ο προϋπολογισμός του 2017 ξεκινάει με μια θεμελιώδη δυσχέρεια η οποία είναι αντικειμενική. Δεν λέω ότι την επιδίωξε κανένας, αλλά είναι εκεί. Είναι το πρωτογενές πλεόνασμα και η επίγνωση του 2018 και 2019.

Οφείλω να παρατηρήσω ότι αυτή η περίφημη διαπραγμάτευση της Κυβέρνησης εξακολουθεί να παράγει μαργαριτάρια, ενάντια στη θέληση και τις διακηρύξεις της Κυβέρνησης για χαμηλά πλεονάσματα κ.λπ.. Μαζί με τους πανηγυρισμούς που είδαν τις προηγούμενες μέρες για το χρέος το 2060 εισάγει λίγο πολύ τη λογική του παραδείσου: νήστευσε σήμερα και κάποια στιγμή στο μέλλον ενδεχομένως οι απόγονοί σου θα αμειφθούν. Δεν νομίζω ότι είναι οικονομική πολιτική αυτή.

Για να εξισορροπήσει, λοιπόν, αυτό το πρωτογενές πρόβλημα που υπάρχει η Κυβέρνηση έχει κάνει δυο πράγματα. Το πρώτο είναι μια θεμελιώδης παραδοχή στον προϋπολογισμό. Αναφέρει ανάπτυξη 2,7%. Έχουμε να δούμε τέτοια ανάπτυξη από το 2008 ή το 2007. Δεν θυμάμαι πότε η Νέα Δημοκρατία εκτροχίασε εντελώς την οικονομία, για να μπούμε σιγά-σιγά στα μνημόνια, αλλά ήταν κάπου εκεί. Μια δεκαετία η χώρα δεν έχει δει ανάπτυξη αυτής της τάσης και αναρωτιέται κανείς τι είναι αυτό που μέσα σε έναn χρόνο θα εκτινάξει την ανάπτυξη στο 2,7%. Ουσιαστικά ένα 3% από την αρνητική ύφεση του 2 που κλείνει το 2016. Μακάρι.

Θα εκτιναχθούν οι εξαγωγές, λέει η εκτίμηση της αιτιολογικής έκθεσης. Θα το αφήσω στην άκρη με ένα πολύ μεγάλο ερωτηματικό, γιατί είναι μια πολύπλοκη κατάσταση. Ήδη τα στοιχεία από το προσχέδιο στο σχέδιο και οι εκτιμήσεις για το 2016 αλλάζουν κάθε τρεις μήνες. Κάποια στιγμή θα δούμε γιατί ενδεχομένως οι εξαγωγές δεν εκτινάσσονται, παρ’ όλο που έχει αυξηθεί η ανταγωνιστικότητα.

Κυρίως, όμως, λέει ο προϋπολογισμός, θα υπάρχει αύξηση της ιδιωτικής δαπάνης κατά 1,8%. Τα νοικοκυριά που θα πληρώσουν το μεγαλύτερο μέρος από τα 2,5 πρόσθετα δισεκατομμύρια τα φετινά, που έχουν πληρώσει άλλα τόσα πέρυσι, θα αυξήσουν την κατανάλωση, θα αρχίσουν να αγοράζουν αυτοκίνητα, παντελόνια, θα βγαίνουν για διασκέδαση. Τα ίδια νοικοκυριά.

Θα τα βγάλουν από τα στρώματα, είπε κάποιος συνάδελφος του ΣΥΡΙΖΑ. Γιατί δεν τα έβγαλαν πέρυσι και θα τα βγάλουν φέτος; Αν τα έχουν στα στρώματα, τι είναι αυτό που θα τους κάνει να τα βγάλουν σήμερα; Έχουμε κανένα καινούριο μέτρο; Καμμία καινούρια αστυνομία που θα ελέγχει τα στρώματα; Γιατί κίνητρα για να τα βγάλουν από τα στρώματα εγώ δεν είδα.

Όπως δεν είδα με ποιον τρόπο θα αυξηθούν κατά 10% οι ιδιωτικές επενδύσεις στην Ελλάδα. Πάλι οι ίδιοι επιχειρηματίες, νοικοκυριά, οι οποίοι κυριολεκτικά ισοπεδώνονται από τη φορολογία, όπως λένε οι ίδιοι και όπως βλέπουμε όλοι στην καθημερινή μας ζωή, θα αυξήσουν τις επενδύσεις. Πόθεν; Πώς; Είναι ένα ερώτημα που επίσης δεν απαντάται.

Τι λέει το Ελληνικό Δημοσιονομικό Συμβούλιο στην ευγενική διπλωματική του γλώσσα στη σχετική έκθεση; Λέει ότι η αύξηση με ρυθμό 2,7% του Ακαθάριστου Εθνικού Προϊόντος αξιολογείται ως αρκετά αισιόδοξη. Αυτό είναι μια διπλωματική διατύπωση. Δεν θα πω τι λέει η Moody’s και τα διεθνή πρακτορεία, γιατί αυτοί, ως γνωστόν, είναι εκπρόσωποι του διαόλου και δεν τους παίρνουμε υπ’ όψιν μας. Είναι εξ ορισμού εναντίον της πατρίδος.

Το ίδιο το Ελληνικό Δημοσιονομικό Συμβούλιο τι λέει; Λέει ότι η πολιτική σταθερότητα είναι ο ένας παράγοντας για να επιτευχθεί ανάπτυξη στην περιοχή πράγμα που σημαίνει –για να μην πω τίποτα άλλο- ότι ο Πρωθυπουργός οφείλει να μην απειλεί την κοινοβουλευτική του ομάδα με εκλογές κάθε τρεις και λίγο όταν ζορίζεται. Αυτό θα πει ένας από τους παράγοντες που χρειάζονται για να καλλιεργηθεί πολιτική σταθερότητα.

Τι άλλο λέει; Το σημαντικότερο: Σταδιακή άρση των περιορισμών των capital controls. Ούτε γι’ αυτό άκουσα τίποτα. Ούτε καμμία πρόβλεψη ότι θα γίνει κάτι θεαματικό μέσα στο 2017. Δεν πρόκειται να γίνει. Δεν μπορεί να γίνει. Γιατί η επιστροφή των καταθέσεων στα προ του 2015 επίπεδα είναι μια προϋπόθεση και η άλλη είναι ο μηδενισμός του ELA, που η Κυβέρνηση το 2015 τον εκτόξευσε από τα 5 δισεκατομμύρια, στα 95 δισεκατομμύρια και τώρα προσπαθεί να τον χαμηλώσει.

Τι άλλο έκανε η Κυβέρνηση εκτός από τη θεμελιώδη παραδοχή του 2,7%; Έχει ένα δεύτερο σημείο. Φόρους, φόρους, φόρους: 2,5 δισεκατομμύρια ευρώ καινούριους φόρους συν την αύξηση των ασφαλιστικών εισφορών.

Δεν μπορώ παρά να παρατηρήσω ότι μια αριστερή κυβέρνηση θα περίμενε κανείς, έστω και σ’ αυτή τη δημοσιονομική ασφυξία, να προσπαθήσει να αλλάξει την ισορροπία, υπέρ τουλάχιστον των άμεσων φόρων, που είναι μακράν δικαιότεροι. Εκτοξεύεται στο 1,30 ο λόγος. Είναι ο χειρότερος που έχει παρατηρηθεί στη χώρα τα τελευταία είκοσι χρόνια.

Μ’ αυτή τη συνταγή πολύ δύσκολα μπορεί να βγει ο προϋπολογισμός. Οι δαπάνες του δημοσίου όχι απλώς δεν έχουν αγγιχθεί, όχι απλώς φαίνεται ότι σε ένα ονομαστικό 78 εκατομμύρια θα υπάρχει περιστολή. Στην πραγματικότητα θα είναι πολύ μεγαλύτερη η δαπάνη, γιατί πέρυσι με την εισηγητική του ιδίου νομοσχεδίου λέει ότι από 5 δισεκατομμύρια ξέφυγαν στα 5,6 δισεκατομμύρια. Αν πέρυσι ξέφυγαν οι κρατικές δαπάνες, οι δημόσιες δαπάνες, οι καταναλωτικές δαπάνες του δημοσίου, εκτός της μισθοδοσίας, κατά 10%, προφανώς κάτι ανάλογο θα γίνει και φέτος.

Θα εκμεταλλευθώ την ανοχή του Προέδρου για να μιλήσω για ένα λεπτό μόνο για την υγεία, γιατί είναι πάρα πολύ σημαντικό κατά τη γνώμη μου. Η κατάσταση είναι ασφυκτική και το ξέρουμε όλοι. Στους προϋπολογισμούς της υγείας όχι απλώς δεν αυξάνεται τίποτα αλλά μειώνεται κατά 200 εκατομμύρια η επιχορήγηση στον ΕΟΠΥΥ.

Υπάρχει μια ωραιότατη παράγραφος εκεί που αξίζει κανείς να τη διαβάσει. Είναι άσκηση ωραίων ελληνικών πραγματικά. Κάνει το άσπρο μαύρο.

Θα γίνει, λέει, ο ΕΟΠΥΥ, θα βελτιωθεί, θα, θα, κ.λπ.. Του κόβουμε 200 εκατομμύρια, αλλά θα έχει ακριβώς τις ίδιες επιδόσεις με πέρυσι, θα έχει και πλεόνασμα, δεν θα έχει ζημιά, κ.λπ., αρκεί –λέει στην παρακάτω παράγραφο- να αποδοθούν οι κρατήσεις από τα ταμεία. Ευχαριστώ πολύ! Τα τελευταία πέντε χρόνια που υπάρχει ο ΕΟΠΥΥ το πρόβλημα είναι ότι τα ταμεία εισπράττουν για την υγεία και δεν το αποδίδουν, γιατί δεν μπορούν να δώσουν συντάξεις. Γιατί θα αλλάξει φέτος;

Πιθανότατα αυτό που θα αλλάξει φέτος είναι ότι θα περιοριστεί η δαπάνη για τα φάρμακα με τον γνωστό τρόπο «πονάει χέρι, κόβει κεφάλι». Και αυτό που άρχισε να διαχέεται και θα ήθελα, πραγματικά, να το ακούσω να διαψεύδεται, είναι ότι θα υπάρξει έλεγχος και περιορισμός της πρόσβασης των ασφαλισμένων σε ιδιώτες γιατρούς, πράγμα που σημαίνει ότι αναστένεται το παλιό καλό ΙΚΑ, όπου για να μπορέσεις ως ασφαλισμένος του ΙΚΑ ή του ΟΓΑ να δεις γιατρό, έπρεπε να παρακαλάς στα ιατρεία του ΙΚΑ για μια σφραγίδα ή για μια συνταγή. Γιατί αυτό σημαίνει σε απλά ελληνικά και στην απλή ελληνική πραγματικότητα, αυτό το πράγμα που διαχέεται και διαβάζω στον Τύπο. Και πραγματικά θέλω να ακούσω να διαψεύδεται.

«Όσο για τα νοσοκομεία και για το ΠΕΔΥ, είναι σταθεροί οι προϋπολογισμοί». Ψεύδος! Οι προϋπολογισμοί είναι πολύ χειρότεροι για τον απλούστατο λόγο ότι όλοι ξέρουν, όλοι ξέρουμε όσοι παροικούμε στην Ιερουσαλήμ, ότι οι προϋπολογισμοί του 2016 δεν εκτελέστηκαν. Τελείωσαν τον Οκτώβριο. Όλοι ξέρουμε πως όλα τα μεγάλα νοσοκομεία βάζουν να το πω απλά φάρμακα και υλικά για να δουλέψουν Νοέμβριο και Δεκέμβριο έναντι χρεώσεων που θα γίνουν μόλις ανοίξουν οι κωδικοί του 2017.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Δεν είναι έτσι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Έτσι είναι, κύριε Παπαδόπουλε, και το ξέρετε καλά. Το ξέρετε πάρα πολύ καλά και μπορώ να πω και ονόματα.

**ΠΡΟΕΔΡΕΥΩΝ (Αναστάσιος Κουράκης):** Παρακαλώ ολοκληρώστε τη σκέψη σας, κύριε Μπαργιώτα.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Τελειώνω, κύριε Πρόεδρε.

Με αυτόν τον τρόπο οι πραγματικοί προϋπολογισμοί για το 2017 είναι μικρότεροι. Η δαπάνη η οποία έχει εκτιναχθεί και τίναξε τα πάντα στον αέρα είναι τα καινοτόμα φάρμακα που μπήκαν πέρυσι από την πίσω πόρτα στους προϋπολογισμούς των νοσοκομείων και τα οποία δεν πρόκειται να ελεγχθούν γιατί δεν έχει γίνει τίποτα. Πραγματικά, εκτός από λόγια και φασαρία και μπαλώματα, δεν έχουμε δει τίποτα άλλο. Αν υπάρχουν πραγματικά, κύριε Παπαδόπουλε –και υπάρχουν και ξέρετε καλά ότι υπάρχει νοσοκομείο που έχει οργανόγραμμα 110% πλήρωσης σε νοσηλευτικό προσωπικό…

**ΠΡΟΕΔΡΕΥΩΝ (Αναστάσιος Κουράκης):** Κύριε Μπαργιώτα, σας παρακαλώ κλείστε την ομιλίας σας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Αν υπάρχουν τέτοια προβλήματα και πλέκουν οι νοσηλευτές, αλλάξτε, μεταρρυθμίστε το σύστημα. Είσαστε οι άνθρωποι οι οποίοι σταθήκατε μπροστά, ως συνδικαλιστές, σε κάθε αλλαγή στο σύστημα υγείας όλα αυτά τα χρόνια. Ιδού η Ρόδος, ιδού και το πήδημα. Αν υπάρχουν νοσηλευτές που κάθονται ή μονάδες που σχολάζουν, είναι καιρός να τις αλλάξετε. Αλλά σε αυτό το επίπεδο, δεν έχουμε δει τίποτα. Μόνο την αναστολή της ψυχιατρικής μεταρρύθμισης και την παραπομπή της στις καλένδες.

Σας ευχαριστώ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μπαργιώτα.

Βέβαια, για τον κ. Παπαδόπουλο δεν μπορεί να πει κανένας τίποτα. Όπως ξέρετε, κύριε Μπαργιώτα, ήταν στους αγώνες επί σειρά ετών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Στην πρώτη γραμμή πάντα. Αυτό είπα κι εγώ.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο κ. Γεώργιος Λαζαρίδης από τους Ανεξάρτητους Έλληνες, για επτά λεπτά.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Είναι ο δεύτερος προϋπολογισμός που καταθέτει αυτή η Κυβέρνηση. Δύο χρόνια συμπληρώνει που προσπαθεί να ανατάξει και να ξανασηκώσει στα πόδια της τη χώρα από την καταστροφή, την οποία έφεραν οι προηγούμενες κυβερνήσεις. Γιατί η καταστροφή έχει ονοματεπώνυμο. Η καταστροφή δεν μας ήρθε ξαφνικά από το πουθενά. Την καταστροφή την έφεραν τα δύο κόμματα, το ΠΑΣΟΚ και η Νέα Δημοκρατία, άσχετα αν ποντάρουν τώρα στη ρηχή μνήμη των Ελλήνων, θέλοντας να κάνουν κριτική σε αυτήν την Κυβέρνηση και τις πιο πολλές φορές άστοχη. Η κριτική είναι δεκτή και τις περισσότερες φορές, πραγματικά, συμβάλλει θετικά, όταν είναι βέβαια θετική, όταν είναι γόνιμη η αντιπαράθεση και η αντιπολίτευση.

Επικαλούνται πολλές φορές το 2014. Εγώ θα σας διαβάσω εδώ στοιχεία επίσημα της ΕΛΣΤΑΤ για το 2014 όπου λέει «χίλιες επιχειρήσεις κάθε χρόνο οδηγούνται στην πτώχευση». Και αυτά είναι λόγια της ΕΛΣΤΑΤ. Το 2014 ήταν η χειρότερη χρονιά της δεκαετίας, καθώς τα κανόνια έφτασαν σε αξία το 1,8 δισ. Μάλιστα, παραθέτει και κάποια άλλα στοιχεία εδώ, κάνει συγκρίσεις με το 2012 και το 2013 και λέει «Το παθητικό από τα 350 εκατομμύρια ευρώ το 2012 έφτασε στα 699,7 εκατομμύρια το 2013 και –κρατηθείτε- το 1,8 δισ. το 2014.

Επομένως, όσα ακούγονται για το 2014, ότι κάτι πήγε να αρχίσει να κινείται, είναι παραμύθια της Χαλιμάς.

Η Κυβέρνηση μέσα σε αυτό το χρονικό διάστημα προσπάθησε. Έφερε νέους νόμους, όπως, για παράδειγμα, τον αναπτυξιακό πριν από μερικούς μήνες. Τον ψηφίσαμε μέσα στο 2016. Ο αναπτυξιακός νόμος είναι προς την σωστή κατεύθυνση. Και αυτό είναι κάτι το οποίο επιβεβαίωσαν όλοι οι εκπρόσωποι των φορέων, οι οποίοι είχαν έρθει, παρά την αρνητική κριτική που έκαναν τα κόμματα της αντιπολίτευσης.

Ο παλιός επενδυτικός νόμος είχε δώσει μια κατεύθυνση προς τις επενδύσεις, προς την παραγωγή ηλεκτρικής ενέργειας και κάποιες άλλες επενδύσεις, με αποτέλεσμα το 4% των αιτήσεων να απορροφήσει το 50% των πόρων, οι οποίοι ήταν για τις επενδύσεις, οπότε το 96% των αιτήσεων να μπορέσει να ικανοποιηθεί από το υπόλοιπο 50%. Αντίθετα, ο καινούργιος αναπτυξιακός νόμος -αυτός τον οποίο ψηφίσαμε το καλοκαίρι του 2016- κατευθύνεται στις μεσαίες, μικρομεσαίες επιχειρήσεις.

Από την άλλη, πριν από ένα μήνα περίπου ψηφίσαμε τον νέο νόμο για την απλούστευση της ίδρυσης των επιχειρήσεων. Σε αντίθεση με το παλιό σύστημα -το θυμούνται όλοι- το οποίο ήταν πολύπλοκο, δαιδαλώδες, όπου ο επιχειρηματίας είχε να αντιμετωπίσει την πολυνομία, είχε να αντιμετωπίσει τους ελέγχους πριν ανοίξει την επιχείρηση, κ.λπ., ψηφίστηκε ο νέος νόμος με τον οποίον οι επιχειρηματίες -και μάλιστα κατέθεσε και ο ΣΕΒ την άποψή του- ήταν όλοι τους θετικοί και έλεγαν ότι πραγματικά διευκολύνει και ωθεί προς την σωστή κατεύθυνση.

Θα σας πω τώρα για τη βιομηχανία, ώστε για να δείτε την πολιτική αυτών των κομμάτων. Η βιομηχανία την δεκαετία του ’80 ήταν το 35% του ΑΕΠ της χώρας. Το 2014 είχε πέσει στο 12,5%. Από το 35% έπεσε στο 12,5%, ενώ οι υπηρεσίες αντίστοιχα, από το 20% της δεκαετίας του ’80 ανέβηκαν στο 84%. Μετά, αν θυμάστε, όταν ξεκίνησε η κρίση, κουνούσαν αυτοί το δάχτυλο και έλεγαν για τους Έλληνες ότι δεν παράγουμε τίποτα, είμαστε αντιπαραγωγικοί, πως όλα τα εισάγουμε.

Μα, ποιος ευθύνεται για αυτό; Ο Έλληνας πολίτης ευθύνεται για αυτό; Μα, αυτοί ευθύνονταν. Δεν έκαναν τίποτα προς την κατεύθυνση του παραγωγικού τομέα, να τονώσουν την παραγωγή, ούτε την βιομηχανία, ούτε την γεωργία. Τώρα θα πούμε και για την γεωργία τι έκαναν.

Με αυτή την αναφορά που έκανα τώρα εγώ για τις υπηρεσίες, δεν εννοώ ότι είναι κακό το να αυξάνεται ο τομέας των υπηρεσιών. Βεβαίως. Παράλληλα, όμως, πρέπει να φροντίζεις και την παραγωγή. Δεν σημαίνει ότι βυθίζεις έναν τομέα και ανεβάζεις έναν άλλο. Όχι, αντιθέτως στηρίζεις και τον τομέα της παραγωγής και αφήνεις να αναπτυχθεί και ο τομέας των υπηρεσιών. Αυτό είναι προς την σωστή κατεύθυνση, γιατί έχει σαν αποτέλεσμα να ανέβει το ΑΕΠ.

Η γεωργία από το 22%, 23% που ήταν στην δεκαετία του ’80, κατέβηκε στο 3%. Δηλαδή, δεν υπάρχει τομέας για τον οποίο να επικαλεστούν κάποιο θετικό στοιχείο. Θα σας φέρω ένα παράδειγμα: Στην δεκαετία του ’80 στα όσπρια, στις φακές, είχαμε παραγωγή 12.500 τόνους και το 2014 πέσαμε στους 2.500 τόνους. Στο σουσάμι είχαμε παραγωγή 6.500 τόνους και πέσαμε στους 30 τόνους. Αυτή ήταν η πολιτική τους. Ήταν φοβερή η πολιτική τους! Ξεθεμελίωσαν τη γεωργία.

Αυτά όλα που σας λέω είναι στοιχεία της ΕΛΣΤΑΤ και προσπαθώ να τα τρέξω πολύ γρήγορα, γιατί και ο χρόνος είναι περιορισμένος.

Ένας συνάδελφος προηγουμένως σχολίασε το προχθεσινό αποτέλεσμα για τα βραχυπρόθεσμα. Έκανε ένα σχόλιο για το πλεόνασμα του 3,5%. Πράγματι, το πλεόνασμα του 3,5% είναι υψηλό και θα πρέπει να καταβάλουμε προσπάθειες να χαμηλώσει. Εγώ, όμως, θα ήθελα να σας θυμίσω ότι η κυβέρνηση ΠΑΣΟΚ-Νέα Δημοκρατία ή Νέα Δημοκρατία-ΠΑΣΟΚ -αν θέλετε- είχε συμφωνήσει για πλεονάσματα 4,5%. Μάλιστα είχε συμφωνήσει για το 2015, 3%, για το 2016, 4,2%, για το 2017, 4,5% και για το 2018, 4,5%.

Επομένως, τώρα αυτό που κάνει η Νέα Δημοκρατία, είναι εντελώς υποκριτικό απέναντι στο 3,5% που συμφώνησε αυτή η Κυβέρνηση. Διότι σε αντίθεση με αυτά τα πλεονάσματα που σας διάβασα, αντί για το 3% που είχε συμφωνήσει η προηγούμενη κυβέρνηση, η παρούσα Κυβέρνηση για το 2015 συμφώνησε για δικαίωμα ελλείμματος 0,25% επί του ΑΕΠ και όχι 3% πλεόνασμα που είχαν συμφωνήσει οι προηγούμενοι. Για το 2016 από το 4,2% που είχε συμφωνήσει η προηγούμενη κυβέρνηση, αυτή συμφώνησε 0,5%. Για το 2017 από 4,5% που είχε συμφωνήσει η προηγούμενη, αυτή συμφώνησε 1,5%. Και για το 2018 από 4,5% που είχε συμφωνήσει και πάλι η προηγουμένη κυβέρνηση, αυτή συμφώνησε 3,5%.

Εν πάση περιπτώσει, γίνεται προσπάθεια για να κατέβει προς τα κάτω.

Επομένως, είναι υποκριτικό να κουνούν το δάχτυλο και να μιλάνε για υψηλά πρωτογενή πλεονάσματα. Βεβαίως, πρέπει να προσπαθήσουμε να τα κατεβάσουμε ακόμα περισσότερο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε λίγο τελειώνω, κύριε Πρόεδρε. Λίγο την ανοχή σας. Είχα να πω κι άλλα πράγματα, αλλά θα το επισπεύσω.

Ο νέος προϋπολογισμός είναι αναπτυξιακός, αλλά δίνει πολύ μεγάλο βάρος και στις κοινωνικές παροχές, διότι, πράγματι, η κοινωνία χρειάζεται στήριξη. Προβλέπει, για παράδειγμα, βοήθεια 100 εκατομμύρια για τα κόκκινα δάνεια. Προβλέπει αύξηση στην υγεία και την παιδεία.

Εν τάχει θα σας διαβάσω την πλήρη επέκταση του κοινωνικού εισοδήματος αλληλεγγύης με πιστώσεις που ανέρχονται σε 760 εκατομμύρια ευρώ: «Το ΚΕΑ προβλέπεται ότι θα καλύψει πάνω από διακόσιες πενήντα χιλιάδες νοικοκυριά, που διαβιούν σε συνθήκες φτώχειας…». Βλέπετε ότι αυτή η Κυβέρνηση φροντίζει και προσπαθεί για τους πολίτες. Δεν τους αφήνει στην τύχη τους ή δεν αφήνει να ασχολείται μαζί τους μόνο η Εκκλησία, στην οποία πρέπει όλοι να πούμε ένα μεγάλο ευχαριστώ για τη βοήθεια που προσφέρει στους συμπολίτες μας, τους συνάνθρωπους μας, τους πάσχοντες. Συνεχίζω: «…την ενίσχυση των τομέων της υγείας και περίθαλψης, της παιδείας και της κοινωνικής προστασίας με την επιπλέον πρόβλεψη 300 εκατομμυρίων ευρώ, που θα διατίθενται για την κάλυψη αναγκών που υπερβαίνουν τις υπάρχουσες εγγεγραμμένες πιστώσεις. Τη συνεισφορά 100 εκατομμυρίων ευρώ για τις ρυθμίσεις μη εξυπηρετούμενων δανείων των υπερχρεωμένων νοικοκυριών με προκαθορισμένα εισοδηματικά και περιουσιακά κριτήρια. Πενήντα οχτώ χιλιάδες άτομα και οικογένειες που το ετήσιο εισόδημά τους κινείται στα όρια της αξιοπρεπούς διαβίωσης, θα μπορούν να προστατεύσουν την πρώτη κατοικία τους εφόσον η αντικειμενική της αξία δεν ξεπερνά τις 170 χιλιάδες ευρώ.»

Εδώ θα πρέπει να τελειώσω. Ευχαριστώ πολύ, κύριε Πρόεδρε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Λαζαρίδη.

Τον λόγο έχει ο κ. Ιάσων Φωτήλας, Ανεξάρτητος Βουλευτής, για επτά λεπτά.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα σχέδιο προϋπολογισμού, που είναι απίθανο να εφαρμοστεί. Δεν το λέω εγώ. Το λέει το Γραφείο Προϋπολογισμού της Βουλής καθώς και το Ελληνικό Δημοσιονομικό Συμβούλιο, που δεν μπορείς να τους πεις και αντικυβερνητικούς.

Το καταθέτω για τα Πρακτικά.

(Στο σημείο αυτό ο Βουλευτής κ. Ιάσων Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βέβαια έρχεται το τέταρτο μνημόνιο. Πριν από λίγες ημέρες, όταν ρωτήθηκα από γνωστό δημοσιογράφο αν ο ΣΥΡΙΖΑ θα μπορούσε να φέρει τέταρτο μνημόνιο, του απάντησα πως όχι μόνο μπορεί να το φέρει, αλλά θα το φέρει με βεβαιότητα. Απλώς θα το ονομάσει κάπως αλλιώς, σαν τους καλόγερους τον μεσαίωνα που βάφτιζαν το ψάρι κρέας. Κάτι τέτοιο.

Δυστυχώς, επιβεβαιώθηκα πλήρως. Η Κυβέρνηση πανηγυρίζει τον θρίαμβό της που θα φέρει ανάπτυξη. Σε λίγο θα γίνει και αυτή η λέξη ταμπού. Όπως η λέξη μεταρρυθμίσεις, που στο μυαλό του μέσου Έλληνα πολίτη σημαίνει επώδυνα μέτρα, σε λίγο με αυτήν την Κυβέρνηση και η λέξη ανάπτυξη θα αποκτήσει το ίδιο νόημα, ανάπτυξη θα σημαίνει επώδυνα μέτρα.

Ας δούμε όμως εν συντομία ποιοι ήταν οι στόχοι που είχε θέσει η Κυβέρνηση και τι εν τέλει κατάφερε. Στόχος πρώτος, ονομαστική μείωση του χρέους. Στόχος δεύτερος, μείωση των πλεονασμάτων για το 2018 από το 3,5% στο 2%. Στόχος τρίτος, κανένα επιπλέον μέτρο για τα επόμενα χρόνια.

Τι κατάφερε από τα παραπάνω; Καμμία ονομαστική μείωση του χρέους. Όσα οφείλαμε εξακολουθούμε να οφείλουμε. Παραμονή των πλεονασμάτων στο 3,5% για το 2018 και πλεονάσματα 3,5% στην καλύτερη περίπτωση μέχρι το 2012 και στη χειρότερη μέχρι το 2030. Δεσμεύσατε, μάλιστα, την επόμενη κυβέρνηση και τη χώρα σε έναν μηχανισμό εφαρμογής των υψηλών πλεονασμάτων, έναν διαρκή κόφτη δαπανών, με επιπλέον μέτρα σε ασφαλιστικό και μείωση αφορολόγητου, προκειμένου να επιτυγχάνετε τα θεόρατα αυτά πρωτογενή πλεονάσματα.

Τι άλλο είναι αυτό, λοιπόν, παρά ένα καραμπινάτο τέταρτο μνημόνιο, με επαχθείς όρους και μάλιστα χωρίς λεφτά, όπως την είχατε πάθει ξανά και με τον κ. Βαρουφάκη! Είστε οι μόνοι που καταφέρνετε να φέρνετε μέτρα χωρίς λεφτά, όχι μία, αλλά δύο φορές. Επιπλέον και αυτή η όποια μείωση του χρέους θα ξεκινήσει το 2040 και θα ολοκληρωθεί το 2060.

Σταματήστε, λοιπόν, να μοιράζετε σανό στον κόσμο περί δήθεν άμεσης μείωσης του χρέους, γιατί τίποτα απ’ όλα αυτά δεν ισχύει. Το μόνο που ισχύει είναι ότι έρχονται βαρείς όροι και σε κάθε περίπτωση δεν σας γλιτώνει τίποτα.

Η δε αξιολόγηση που ο κ. Τσίπρας διαβεβαίωνε ότι θα κλείσει στις 5 Δεκεμβρίου παραπέμπεται για τον Ιανουάριο μαζί με το πλήρες πακέτο συμφωνίας με το ΔΝΤ. Διδάκτορας στο ψέμα έχει γίνει ο κύριος Πρωθυπουργός. Τι θα κάνει, όμως, τώρα; Θα τα δεχθεί όλα, δήθεν πάλι διαπραγματευόμενος σκληρά επί τόσες ώρες ή θα επιλέξει την απόδραση μέσω των εκλογών; Μακάρι για τη χώρα να επιλέξει το δεύτερο.

Επιστρέφω στον προϋπολογισμό του 2017. Ποια είναι, κυρίες και κύριοι συνάδελφοι, τα επιτεύγματα των δύο χρόνων συγκυβέρνησης ΣΥΡΙΖΑ-ΑΝΕΛ; Δύο χρόνια ύφεσης. Θα μπορούσε να γίνει καλύτερα με Κυβέρνηση Τσίπρα-Καμμένου; Όχι, βέβαια. Ο λαός μας, άλλωστε, το λέει καθαρά: «Δεν μπορείς με καρότα και λάχανα να φτιάξεις στιφάδο».

Με Υπουργούς όπως ο κ. Σπίρτζης και ο κ. Σκουρλέτης δεν είναι δυνατόν να δει άσπρη μέρα η οικονομία της χώρας. Μέσα σε δύο χρόνια η ελληνική οικονομία έχασε δεκάδες εκατομμύρια ευρώ, συνέπεια του μοιραίου εξαμήνου του 2015 με τη διαπραγμάτευση Τσίπρα-Βαρουφάκη.

Τον λογαριασμό εκείνο πληρώνουν ακόμα ακριβά οι πολίτες και ιδίως τα πιο αδύναμα λαϊκά στρώματα, με ένα τρίτο αχρείαστο μνημόνιο, με εκχώρηση της περιουσίας του δημοσίου για εκατό χρόνια στους δανειστές, με capital controls στις τράπεζες, με επιβαρύνσεις συνολικά 6 δισεκατομμυρίων ευρώ για τον λαό και 2,7 για το 2017, με αυξήσεις στο ΦΠΑ και νέους φόρους στο κρασί, στη μπύρα, στον καφέ, στη βενζίνη, στην τηλεφωνία και ταυτόχρονες περικοπές συντάξεων κύριων και επικουρικών και στο ΕΚΑΣ.

Θυμάστε τι έλεγε για τις συντάξεις ο ανερμάτιστος, ο ανεκδιήγητος κ. Κατρούγκαλος; «Με ΣΥΡΙΖΑ μόνο αυξήσεις θα υπάρξουν», μας έλεγε και δεν ντρεπόταν. Από τις υποσχέσεις για περήφανα γηρατειά, στα εξοντωμένα γηρατειά. Για πρώτη φορά ξεπέρασαν οι ευέλικτες σχέσεις εργασίας τη μόνιμη και σταθερή απασχόληση. Το είδαμε και αυτό με πρώτη φορά Κυβέρνηση Αριστεράς οι ευέλικτες μορφές εργασίας να ξεπερνούν τις μόνιμες. Το σύστημα ΕΡΓΑΝΗ τα αποτυπώνει. Το καταθέτω για τα Πρακτικά.

(Στο σημείο αυτό ο Βουλευτής κ. Ιάσων Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η δε ανεργία και το 2016 θα είναι πάνω από 23%. Η μόνη, ίσως, προοπτική με αυτό το μείγμα πολιτικής που ακολουθείτε θα ήταν να υπήρχε πολιτική για προσέλκυση ικανού αριθμού επενδύσεων. Πώς να γίνουν, όμως, όταν οι Υπουργοί σας ποντάρουν ή τέλος πάντων, κάνουν ό,τι ο μπορούν, για να μην πετύχουν οι αναγγελθείσες ιδιωτικοποιήσεις, όπως αυτήν τη ΔΕΣΦΑ;

Μόνο στη διατήρηση του πελατειακού κράτους δείχνετε ιδιαίτερη φροντίδα. Οι μετακλητοί και οι προσλήψεις εκτός ΑΣΕΠ επί Κυβέρνησης ΣΥΡΙΖΑ-ΑΝΕΛ ξεπέρασαν τις είκοσι επτά χιλιάδες, ενώ οι γραμματείες στα Υπουργεία έγιναν εκατόν πενήντα μία από σαράντα εννιά που ήταν επί Σαμαρά-Βενιζέλου. Λεφτά υπάρχουν για προσλήψεις δικών σας παιδιών.

Κυρίες και κύριοι συνάδελφοι, τα πράγματα είναι ξεκάθαρα. Απέναντι σε μία τέτοια συγκυβέρνηση δεν μπορεί να υπάρχουν μεσοβέζικες λύσεις. Δεν μπορεί να υπάρχει ανοχή σε αυτούς που καταστρέφουν θεσμούς και οικονομία, σε αυτούς που θέτουν σε κίνδυνο ακόμα και τα εθνικά μας ζητήματα, κάνοντας μάλιστα επικοινωνιακές παράτες αλά μπρατσέτα με Χρυσαυγίτες Βουλευτές στο Καστελόριζο.

Είναι ζήτημα εθνικής επιβίωσης να γίνουν εκλογές, ώστε η νέα κυβέρνηση, ευρείας αποδοχής, να βγάλει τάχιστα τη χώρα από την κρίση.

Προφανώς, δεν μπορώ να ψηφίσω αυτόν τον προϋπολογισμό, ο οποίος κρύβει μέσα του το τέταρτο μνημόνιο.

Ο κ. Τσίπρας -και κλείνω με αυτό- νομίζει ακόμα ότι είναι αριστερός, αλλά το θυμάται μόνο στις κηδείες. Hasta la mnimonia, κύριε Τσίπρα, siempre!

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Προχωρούμε με την κ. Γεωργία Γεννιά, Βουλευτή του ΣΥΡΙΖΑ.

**ΓΕΩΡΓΙΑ ΓΕΝΝΙΑ:** Μετά την αγωνία που νιώσαμε για το αν ο κ. Φωτήλας θα ψηφίσει ή όχι τον προϋπολογισμό, κύριε Πρόεδρε, κύριοι Υπουργοί, κυρίες και κύριοι συνάδελφοι, παρά την επίμονη καταστροφολογία από την Αντιπολίτευση, τα «παπαγαλάκια» και τους εντεταλμένους της, η ελληνική οικονομία, όπως επιβεβαιώθηκε όχι μόνο από τα στοιχεία της ΕΛΣΤΑΤ, αλλά και από το πρόσφατο Eurogroup και την επιτυχία που σημείωσε σε αυτό η ελληνική Κυβέρνηση, βρίσκεται σε τροχιά ανάκαμψης. Με το πρώτο εννεάμηνο του 2016 να εμφανίζει θετικό πρόσημο σε σχέση με το αντίστοιχο περσινό, δημιουργείται η προοπτική αυτή η ανάκαμψη να επιταχυνθεί τα επόμενα χρόνια.

Πλέον μπορούμε να πούμε ότι ο στόχος του πρωτογενούς πλεονάσματος για το 2016 έχει ήδη επιτευχθεί. Ο προϋπολογισμός κλείνει με υπέρβαση του στόχου και οι εξελίξεις αυτές είναι απόρροια της σταθερότητας και της εμπιστοσύνης που ανακτώνται χάρη στη συστηματική προσπάθεια που γίνεται.

Από την αρχή θέσαμε ως προτεραιότητα να βοηθήσουμε τα πιο ευάλωτα στρώματα. Αυτό άρχισε ήδη από την πρώτη κυβέρνηση Αριστεράς με τον ν.4320/2015, με τον οποίο θεσμοθετήθηκε μια σειρά άμεσων μέτρων για την αντιμετώπιση της ανθρωπιστικής κρίσης. Δράσεις που περιλαμβάνονταν ήταν η επιδότηση της σίτισης, η επιδότηση ενοικίου, η δωρεάν επανασύνδεση και η παροχή ηλεκτρικού ρεύματος.

Οι σημερινές ανάγκες που καλύπτονται από το Πρόγραμμα Αντιμετώπισης της Ανθρωπιστικής Κρίσης από το 2017 και μετά ενσωματώνονται και θα καλύπτονται από την εφαρμογή του Κοινωνικού Εισοδήματος Αλληλεγγύης.

Η οικονομική στρατηγική της Κυβέρνησης παραμένει, επομένως, σταθερή και περιστρέφεται γύρω από δύο άξονες, την ολοκλήρωση κατά το ταχύτερο δυνατό και με επιτυχία του προγράμματος δημοσιονομικής προσαρμογής, ώστε να καταστεί εφικτή η έξοδος της Ελλάδος από αυτό και δεύτερον, την περιφρούρηση και επιπλέον ενίσχυση των θεμελιωδών κοινωνικών και οικονομικών δικαιωμάτων των πολιτών.

Αυτά, κυρίες και κύριοι, αποτυπώνονται πεντακάθαρα στους κύριους στόχους της δημοσιονομικής πολιτικής του προϋπολογισμού του 2017. Βάσει των διατάξεών του, κύριες επιδιώξεις είναι: Πρώτον, η διατήρηση της δημοσιονομικής ισορροπίας, ώστε να ολοκληρωθεί η ανάκτηση της αξιοπιστίας της χώρας και να καταστεί δυνατή η έξοδος της από το πρόγραμμα δημοσιονομικής προσαρμογής όσο το δυνατόν ταχύτερα, ο δίκαιος επιμερισμός του κόστους προσαρμογής και η κοινωνικά δίκαιη κατανομή του οφέλους της ήδη δρομολογημένης ανάκαμψης.

Προκύπτει, λοιπόν, επομένως αβίαστα, ότι θεμελιώδης προτεραιότητα της Κυβέρνησης παραμένει η ενίσχυση και θωράκιση της κοινωνικής προστασίας και η τόνωση των δημοσίων επενδύσεων. Σε αυτό θα ήθελα να σταθώ, διότι για εμάς είναι σημαντικό να προφυλάξουμε τις ευαίσθητες οικονομικά και κοινωνικά ομάδες, να ανταμείψουμε για την υπομονή τους τους πολίτες που έχουν υποστεί μεγάλες θυσίες και έχουν σηκώσει το βάρος της ανεύθυνης επί δεκαετίες πολιτικής τόσο του ΠΑΣΟΚ όσο και της Νέας Δημοκρατίας, που δήθεν κόπτεται να έρθει και γρήγορα στην εξουσία.

Για να κάνει τι, συνάδελφοι; Μία από τα ίδια και ακόμη χειρότερα, αφού θα επιδείξει όλο το σκληρό και ανάλγητο νεοφιλελεύθερο πρόσωπό της που θα εξαφανίσει ολοσχερώς τη μικρή και μεσαία τάξη, προς όφελος -για άλλη μία φορά- του κεφαλαίου.

Γι’ αυτό, λοιπόν, και ο προϋπολογισμός του 2017 ενσωματώνει μία σειρά από κρίσιμες παρεμβάσεις: Την πλήρη επέκταση του κοινωνικού εισοδήματος αλληλεγγύης με πιστώσεις που ανέρχονται σε 760 εκατομμύρια ευρώ. Το ΚΕΑ προβλέπεται ότι θα καλύψει πάνω από διακόσιες πενήντα χιλιάδες νοικοκυριά που διαβιούν σε συνθήκες φτώχειας.

Την ενίσχυση των τομέων της υγείας και περίθαλψης, της παιδείας και της κοινωνικής προστασίας με την επιπλέον πρόβλεψη 300 εκατομμυρίων ευρώ, που θα διατίθενται για την κάλυψη αναγκών που υπερβαίνουν τις υπάρχουσες εγγεγραμμένες πιστώσεις.

Τη συνεισφορά 100 εκατομμυρίων ευρώ για τις ρυθμίσεις μη εξυπηρετούμενων δανείων των υπερχρεωμένων νοικοκυριών με προκαθορισμένα εισοδηματικά και περιουσιακά κριτήρια.

Την αύξηση του εθνικού σκέλους του προγράμματος δημοσίων επενδύσεων κατά 250 εκατομμύρια ευρώ, ώστε να αντισταθμιστεί πλήρως η προβλεπόμενη μείωση του συγχρηματοδοτούμενου σκέλους.

Κυρίες και κύριοι συνάδελφοι, πρόκειται για μέτρα που προάγουν την κοινωνική δικαιοσύνη και ενισχύουν την ανάπτυξη, είναι μέτρα αναπτυξιακής υποδομής.

Αναδιανομή δεν σημαίνει πολιτική ελλειμμάτων ούτε πολιτική με δανεικά. Σημαίνει δημοσιονομική πολιτική που ασκείται με όρους κοινωνικής δικαιοσύνης και ανάπτυξης. Η άποψη ότι μπορούμε να προωθήσουμε φορολογικές ελαφρύνσεις αφήνοντας το κοινωνικό κράτος να καταρρέει και τους φτωχούς χωρίς καμμία προστασία δεν είναι κοινωνικά αποδεκτή ούτε οικονομικά αποτελεσματική. Αναδιανομή σημαίνει αντιστροφή της τάσης από την αχαλίνωτη διεύρυνση των ανισοτήτων στη συστηματική μείωσή τους, από την απορρύθμιση των εργασιακών σχέσεων και την κατάργηση των εργασιακών δικαιωμάτων στην ανάκτηση και την αναρρύθμισή τους, από τον διαρκή περιορισμό του κοινωνικού κράτους στην ανασυγκρότησή του.

Είναι ένα αίτημα όχι μόνο δικό μας, αλλά είναι ένα αίτημα με παγκόσμια και πανευρωπαϊκή εμβέλεια και ισχύ. Το αίτημα αυτό δεν πρέπει να το αφήσουμε στις ακροδεξιές και φασιστικές δυνάμεις για να ντύσουν με αυτό τα αντικοινωνικά και αντιδημοκρατικά σχέδιά τους, αλλά να το φέρουμε στο επίκεντρο της δημόσιας συζήτησης και της πολιτικής και κυρίως να το υλοποιήσουμε.

Γι’ αυτό, λοιπόν, στηρίζω τον προϋπολογισμό και την Κυβέρνηση, γιατί πολύ απλά μόνο η Αριστερά μπορεί να επουλώσει τις πληγές και τα κοινωνικά τραύματα, να βάλει οριστικά ταφόπλακα στο χρεοκοπημένο μοντέλο του παρελθόντος που μας οδήγησε στην κρίση και να θέσει τις υγιείς βάσεις για τη μεταμνημονιακή Ελλάδα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Γεννιά.

Έτσι κλείνει ένας κύκλος ομιλητών.

Τον λόγο έχει τώρα ο Υπουργός Περιβάλλοντος και Ενέργειας, ο κ. Γεώργιος Σταθάκης, για δώδεκα λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Αγαπητές και αγαπητοί συνάδελφοι, φέτος έχουμε τη δυνατότητα να κρίνουμε τα πράγματα όχι βάσει μιας συζήτησης που βρισκόταν στην αρχή μία διαδρομής, για παράδειγμα πέρυσι. Φέτος έχουμε τη δυνατότητα να κάνουμε αυτήν τη συζήτηση με βάση τα αποτελέσματα, με βάση τα δεδομένα που έχουμε από το 2016.

Γι’ αυτό απορώ που ένα μεγάλο μέρος της Αντιπολίτευσης ασκεί κριτική ως να είμαστε έναν χρόνο πριν, να μην έχουμε δεδομένα να κρίνουμε τρία πράγματα, δηλαδή, αν η Κυβέρνηση έχει οικονομική πολιτική, αν ο τρόπος με τον οποίο εφαρμόζει τη συμφωνία και στις διαδοχικές συμφωνίες, που έχει επιτύχει έκτοτε, οδηγούν κάπου και, τρίτον και βασικό, εάν όντως η ελληνική οικονομία, εφαρμόζοντας αυτήν την οικονομική πολιτική, που θα εξηγήσω αμέσως μετά, βρίσκεται στο κομβικό σημείο της μεταστροφής της πορείας της προς μία αναπτυξιακή διαδικασία.

Επιτρέψτε μου να υπενθυμίσω έναν χρόνο πριν ποια ήταν η βασική οικονομική πολιτική της Κυβέρνησης. Είχε τέσσερα στοιχεία: Πρώτον, η ύπαρξη και η αναγκαιότητα δημοσιονομικής σταθερότητας. Αυτό επεδίωξε ο προϋπολογισμός πέρυσι, αυτό είμαστε στη δυνατότητα να το κρίνουμε με βάση τα αποτελέσματα του 2015 και του 2016 και να αξιολογήσουμε και τη δημοσιονομική στρατηγική για τον επόμενο χρόνο.

Δεύτερο στοιχείο. Χρηματοοικονομική σταθερότητα, η αναγκαιότητα δηλαδή να υπάρξει σταθεροποίηση του τραπεζικού συστήματος, για το οποίο είχαμε πει ότι υπάρχει μια σειρά από βήματα πέρυσι, όπως η ανακεφαλαιοποίηση των τραπεζών, η ένταξη στο ευρωπαϊκό τραπεζικό σύστημα από 1-1-2016, η αναγκαιότητα διαχείρισης των κόκκινων δανείων με την ολοκλήρωση του θεσμικού πλαισίου για τα κόκκινα δάνεια και φυσικά η προοπτική μιας συμφωνίας και για το χρέος και για τη σταθεροποίηση της οικονομίας, η οποία θα οδηγεί στην ποσοτική χαλάρωση. Έχουμε αποτελέσματα και σ’ αυτόν τον τομέα.

Τρίτο στοιχείο. Η Κυβέρνηση θα προχωρούσε τις διαρθρωτικές αλλαγές που χρειάζεται η οικονομία, που θα τονώνουν την επιχειρηματικότητα, θα διευκολύνουν τη λειτουργία σημαντικών τομέων της οικονομίας και οι οποίες αποτελούν κομβικό σημείο, προκειμένου να επιτευχθεί ανάκαμψη. Σ’ αυτόν τον τομέα έχουμε αποτελέσματα. Έχουμε μία πληθώρα διαρθρωτικών αλλαγών που έγινε στη διάρκεια του χρόνου, που διαμορφώνουν ένα πολύ καλύτερο πλαίσιο για την ανάκαμψη.

Το τέταρτο στοιχείο, για το οποίο δεσμευθήκαμε, ήταν η κοινωνική πολιτική, ότι υπό τους περιορισμούς της δημοσιονομικής σταθεροποίησης, υπό τους περιορισμούς που τίθενται σε ένα ασφυκτικό πλαίσιο το στίγμα της Κυβέρνησης είναι η μεγιστοποίηση της κοινωνικής πολιτικής και της μέριμνας για τις ασθενέστερες κοινωνικές ομάδες. Έχουμε αποτελέσματα, έχουμε απολογισμό σ’ αυτόν τον τομέα. Αυτός ο απολογισμός προεγγράφεται στην πολιτική του προϋπολογισμού και τον επόμενο χρόνο για τη στήριξη του εισοδήματός κ.ο.κ. στα 700 εκατομμύρια, τα οποία τόσοι συνάδελφοι ανέφεραν.

Υπό τους τέσσερις αυτούς όρους, εμείς θεωρήσαμε ότι είναι ρεαλιστικό η ελληνική οικονομία να επιστρέψει σε θετικό πρόσημο ανάπτυξης. Να θυμίσω ότι όταν στο πρώτο εξάμηνο λέγαμε ότι κατά το δεύτερο εξάμηνο του 2016 θα έχουμε θετικό πρόσημο στην οικονομία, ακούγαμε όλα αυτά που ακούμε και σήμερα, «πώς θα γυρίσει η οικονομία, διώχνετε τις επενδύσεις, καταστρέφεται η οικονομία, διαλύεται το σύμπαν». Τώρα, όμως, πρέπει να είναι συγκεκριμένα τα στοιχεία. Το τρίτο τρίμηνο του 2016 ή έχουμε ή δεν έχουμε συν 1,5% θετική ανάπτυξη σε σχέση με πέρυσι. Πρέπει να αποφασίσουμε. Έχουμε ή δεν έχουμε; Εάν έχουμε, πρέπει να αρχίσουμε να συζητάμε σ’ αυτή τη βάση.

Δεύτερον, ακούω ότι διώχνουμε τις επενδύσεις. Έχουμε αύξηση των επενδύσεων ή δεν έχουμε; Εάν δεν έχουμε, τότε αυτό που βγήκε, ότι οι επενδύσεις παγίων κεφαλαιακών αγαθών είναι στο συν 12,6%, θα πρέπει να είναι κάτι εντελώς παραπλανητικό. Έχουμε, λοιπόν, ροή και αύξηση των επενδύσεων ως αποτέλεσμα της σταθεροποίησης της οικονομίας, των μέτρων όλων αυτών των πραγμάτων ή όχι;

Τρίτον, ακούω για τις εξαγωγές. Έχουμε ή δεν έχουμε αύξηση για τις εξαγωγές; Είναι πολύ συγκεκριμένα τα πράγματα. Είναι θετικό το πρόσημο και ισχυρά θετικό, είναι 10,2%.

Άρα εκ των πραγμάτων όλοι οι δείκτες δείχνουν ότι όντως, εκ του αποτελέσματος κρίνοντας, υπάρχει ένας ισχυρός αντίκτυπος στην οικονομία, ιδιαίτερα το δεύτερο εξάμηνο και ως εκ τούτου αυτό αποτελεί μια στέρεα βάση για να συζητήσουμε όλη αυτή την κριτική που ασκείται, πώς θα έρθει το 2,7% που έχει εγγραφεί στον προϋπολογισμό από τον κ. Χουλιαράκη ή από την Κομισιόν.

Συμφωνούν οι πάντες για το 2,7%, εκτός από την Αντιπολίτευση. Είναι αδύνατο, απραγματοποίητο κ.λπ.. Πολλά άλλα ήταν απραγματοποίητα. Επαναλαμβάνω ότι απραγματοποίητο ήταν να φέρουμε ύφεση πολύ οριακή πέρυσι, απραγματοποίητο ήταν να εκτελέσουμε τον προϋπολογισμό όπως είχε προγραμματιστεί και κατά πολύ καλύτερα, απραγματοποίητο ήταν να υπάρξει στο δεύτερο εξάμηνο του 2016 θετικό πρόσημο κ.ο.κ..

Άρα την ιδέα της καταστροφολογίας καλώ την Αντιπολίτευση να την εδράζει πλέον και σε κάποια δεδομένα. Να πει, είναι κακή η Συγκυβέρνηση ΣΥΡΙΖΑ-ΑΝΕΛ, ανίκανη, άχρηστη ή δεν ξέρω τι άλλο, αλλά να το θεμελιώνει και σε κάποια δεδομένα, γιατί εκ του αποτελέσματος κρινόμαστε όλοι.

Τέταρτο και τελευταίο σημείο. Υπάρχουν πλέον σ’ αυτή τη στρατηγική μας ορισμένα κομβικά σημεία. Η χθεσινή απόφαση είναι, νομίζω, ένα ακόμα κομβικό σημείο.

Ακούω έντονη κριτική. Έμαθα ότι το χρέος μας τελειώνει το 2060. Δεν ξέρω ποιος το ανακάλυψε αυτό. Ακούω ότι τα μέτρα που πάρθηκαν χθες, που είναι βραχυχρόνια, αφορούν το χρέος μετά το 2040 και διάφορα άλλα, πληροφορίες τις οποίες αγνοώ προσωπικά και θα ήθελα πάρα πολύ να τις συζητήσω μαζί με αυτούς που υπολογίζουν το κόστος ΣΥΡΙΖΑ-ΑΝΕΛ ότι είναι 100 δισεκατομμύρια. Με κάποιον τρόπο θα αποτυπωνόταν, υποθέτω, στο ΑΕΠ του 2015 και του 2016 αυτά τα 100 δισεκατομμύρια, που είναι τα 86 δισεκατομμύρια το νέο φέσι που βάλαμε στην οικονομία. Εκ των πραγμάτων, μαθαίνουμε όλοι και ξέρουμε ότι τα 50 δισεκατομμύρια είναι αναχρηματοδότηση του παλιού χρέους που υπήρχε μέχρι το 2020 και τα 25 δισεκατομμύρια δεν χρειάστηκαν, γιατί απ’ αυτά τα χρήματα χρειάστηκαν μόνο 5 δισεκατομμύρια οι τράπεζες.

Άρα υπό αυτούς τους δεδομένους όρους –επαναλαμβάνω, ακούω διάφορα ευφυολογήματα- καλό θα ήταν κάποιος να μας διαφωτίσει για το ποια είναι η πρόβλεψη για το ελληνικό χρέος, δηλαδή να μας δείξει αριθμούς για το πότε αρχίζει και το πότε τελειώνει, τι επιπτώσεις έχουν τα συγκεκριμένα μέτρα.

Επανέρχομαι, λοιπόν, στο βασικό επιχείρημα. Υπάρχει αδυναμία να αναγνωρίσουν ένα κομβικό σημείο στο οποίο οδηγεί την οικονομία μαζί με το θετικό πρόσημο του 2017, αλλά είναι απόλυτα κομβικό, η υιοθέτηση των βραχυχρόνιων μέτρων για το χρέος, που είναι πολύ σημαντικό, και πέρα από το άμεσο αποτέλεσμα που έχει, δίνει ένα ισχυρό στίγμα ότι η οικονομία πλέον έχει μεσοπρόθεσμο ορίζοντα σταθερότητας, ότι μπορεί να ενταχθεί στο τελευταίο κομμάτι που έχει μείνει για τη σταθεροποίηση του τραπεζικού συστήματος που είναι η ένταξη στην ποσοτική χαλάρωση της Ευρωπαϊκής Κεντρικής Τράπεζας, που σηματοδοτεί και οριοθετεί την πλήρη εξομάλυνση της ελληνικής οικονομίας απέναντι στο διεθνές επενδυτικό κοινό.

Υπό αυτούς τους όρους, λοιπόν, η παρούσα Κυβέρνηση και ο προϋπολογισμός που θα αποτυπώνει, συνεχίζει μία στρατηγική η οποία –ανακεφαλαιώνω- είχε τέσσερα κομβικά στοιχεία. Παραμένουν και τα τέσσερα ενεργά και πολύ σημαντικά και αποτυπώνονται στον προϋπολογισμό. Είναι η δημοσιονομική σταθερότητα, που πρέπει να διατηρηθεί ακριβώς όπως διατυπώνεται μέχρι και το 2018, είναι η περαιτέρω σταθεροποίηση του χρηματοπιστωτικού τομέα και η διαχείριση των προβλημάτων του, έτσι που να μπορέσει να αναχρηματοδοτήσει την ελληνική οικονομία και την ανάκαμψή της, είναι οι διαρθρωτικές αλλαγές τις οποίες θα συνεχίσουμε και είναι φυσικά και η ισχυρή κοινωνική πολιτική, που αποτελεί και το στίγμα της σημερινής και της παρούσας Κυβέρνησης.

Αυτή τη βασική στρατηγική ακολουθούμε και ο προϋπολογισμός το αποτυπώνει με τον καλύτερο δυνατό τρόπο, προαναγγέλλοντας το 2017 ως ένα έτος στο οποίο πραγματικά υπάρχουν οι δυνατότητες και οι προϋποθέσεις να είναι ένα έτος μεγάλης στροφής της οικονομίας και βασικό κομμάτι και βήμα για την οριστική έξοδο από την κρίση.

Επιτρέψτε μου να πω δύο στοιχεία για τα ενεργειακά δεδομένα και την πολιτική μας. Περιστρέφεται γύρω από τέσσερα βασικά σημεία η πολιτική μας στον τομέα της ενέργειας. Πρώτον, τον σχεδιασμό που πρέπει να έχουμε για το 2020 όσον αφορά το εθνικό πλαίσιο μέσα στο οποίο ο ενεργειακός τομέας θα κινείται με βάση τις ευρωπαϊκές εξελίξεις, άρα θα συστήσουμε ένα Εθνικό Συμβούλιο Ενέργειας μαζί και με άλλες εξελίξεις που υπάρχουν σε αυτόν τον τομέα.

Δεύτερον, τη μετάβαση σε ένα νέο μοντέλο ηλεκτρικής ενέργειας. Αυτό συνεπάγεται αλλαγές στις αγορές ηλεκτρικής ενέργειας στις οποίες θα προχωρήσουμε, καθώς και ένα πολύ ευρύτερο σύστημα δικτύων μεταφοράς που αφορούν τη νησιωτική μας Ελλάδα, την Κρήτη και άλλες περιοχές και αναβάθμιση των δικτύων μας έτσι που να μπορούν να συνδέονται με την ψηφιακή τεχνολογία.

Το τρίτο στοιχείο είναι ο τομέας της χωροταξίας. Υπενθυμίζω ότι εκεί καλούμαστε να αντιμετωπίσουμε τρία θεμελιακά προβλήματα. Την απροσδιοριστία των έγγειων δικαιωμάτων ιδιοκτησίας -κάτι που καλείται το κτηματολόγιο να επιλύσει μέχρι το 2020- την έλλειψη ενός χωρικού σχεδιασμού –φέρνουμε την άλλη εβδομάδα το νέο νομοσχέδιο για την χωροταξία- και ασάφειες ως προς τις χρήσεις γης, όπου θεωρούμε ότι η ενδυνάμωση του περιφερειακού επιπέδου ως επιπέδου σχεδιασμού μάς δίνει αυτό το στοιχείο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δύο λεπτά ακόμη θα χρειαστώ, κύριε Πρόεδρε, ευχαριστώ.

Το τέταρτο και τελευταίο βήμα αφορά τη μετεξέλιξη της χώρας σε περιφερειακό ενεργειακό κόμβο στρατηγικής σημασίας όπου συνεχίζουμε την όλη συζήτηση για τον ΤΑΠ, την Αλεξανδρούπολη, τον αγωγό που θα πηγαίνει προς τα βόρεια, Βουλγαρία-Ρουμανία, και δεκάδες άλλες πρωτοβουλίες που υπάρχουν σε αυτόν τον τομέα.

Κλείνω με μία νότα για τη ΔΕΣΦΑ, γιατί ήταν σημείο αντιπαράθεσης με τη Νέα Δημοκρατία και θα ήθελα να επιμείνω λίγο σε αυτό.

Να υπενθυμίσω ότι είναι μία ιδιωτικοποίηση η οποία ξεκίνησε από το 2013. Αποχώρησαν άλλοι ανταγωνιστές, έμεινε ένας υποψήφιος, κατοχυρώθηκε το 66% των μετοχών στη SOCAR και από εκεί αρχίζουν τα προβλήματα πολύ πριν έρθει ο ΣΥΡΙΖΑ. Επαναλαμβάνω, πολύ πριν έρθει ο ΣΥΡΙΖΑ. Δεν εγκρίνεται αυτή η ιδιωτικοποίηση από την Κομισιόν, διότι προσκρούει στον κανόνα ότι η παραγωγός αερίου δεν μπορεί να ελέγχει το δίκτυο διανομής. Άρα το βασικό πρόβλημα της ιδιωτικοποίησης ήταν η αντιφατικότητα παραγωγού και διανομέα που προσκρούει στην Ευρωπαϊκή Ένωση, η οποία διαχωρίζει αυτές τις αγορές. Αυτό έφερε πίσω μια συζήτηση για δύο χρόνια. Διότι έπρεπε να απομειώσει το ποσοστό της η SOCAR, να γίνει μειοψηφικό και ταυτόχρονα να ακολουθήσει και τις νέες οδηγίες που υπάρχουν και το νέο πλαίσιο, ακόμα και μειοψηφών, προκειμένου για το ρόλο που θα μπορεί να έχει στη διαχείριση της εταιρείας. Αυτά λένε οι ευρωπαϊκοί κανόνες.

Τρίτο θέμα. Όταν η Νέα Δημοκρατία και το ΠΑΣΟΚ τότε έδωσαν στη ΔΕΣΦΑ μία πρωτόγνωρη αύξηση των τιμολογίων 68%, παραβίαζαν τον κανονισμό με οδηγία 73/2009, προκειμένου να μην ενσωματώσουν ακόμη –υπήρχε οδηγία από τότε- για τον τρόπο με τον οποίο από τούδε και εφ’ εξής –κάποια στιγμή στο μέλλον, έγινε αυτό το καλοκαίρι- θα προσδιορίζονται οι τιμές στα μονοπωλιακά δίκτυα. Αυτή η ενσωμάτωση που έγινε από την παρούσα Κυβέρνηση αφορά την ενσωμάτωση της ευρωπαϊκής οδηγίας, που είναι ένα σύστημα το οποίο λέει πώς προσδιορίζεται το τιμολόγιο στο μέλλον. Αυτήν έπρεπε να την κάνουμε ως χώρα, διότι δημιουργεί δύο θετικά.

Πρώτον, έχουμε μία συγκεκριμένη αποτύπωση του πώς υπολογίζεται το κόστος, το κέρδος και η τιμολόγηση για το μέλλον και δεύτερον, δημιουργεί ασφάλεια στον επενδυτή. Αυτό ενσωμάτωσε η παρούσα Κυβέρνηση με τη ρύθμιση του καλοκαιριού.

Τούτων δοθέντων, καλώ τη Νέα Δημοκρατία να μας πει γιατί δεν προχώρησε η ιδιωτικοποίηση. Πραγματικά, το λέω ειλικρινά, χωρίς καμμία αντιπολιτευτική αντιπαράθεση, παίρνοντας υπόψη όλα αυτά τα δεδομένα και εκπλήσσομαι, επαναλαμβάνω. Η παρούσα Κυβέρνηση και στον τελευταίο κύκλο διαπραγματεύσεων εξαντλήσαμε όλες τις δυνατότητες που υπήρχαν για τις παρελθούσες χρήσεις -μπορούσαμε να έχουμε μία μικρή επέμβαση- και κάναμε την καλύτερη δυνατή προσφορά για να βρεθεί μία λύση και να διαμορφωθεί ένα καλύτερο πλαίσιο. Δεν υπήρχε η δυνατότητα.

Όπως ξέρετε, υπό όλους αυτούς τους δεδομένους όρους τα μεγαλύτερα προβλήματα είχαν προκύψει ανεξάρτητα και εκπορεύονται καθοριστικά από το ευρωπαϊκό κανονιστικό πλαίσιο, οπότε καλώ τη Νέα Δημοκρατία να μας πει: Να σταματήσουμε να εφαρμόζουμε το ευρωπαϊκό κανονιστικό πλαίσιο για να προχωρήσει η ιδιωτικοποίηση ή όχι;

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Περιβάλλοντος και Ενέργειας κ. Γεώργιο Σταθάκη.

Συνεχίζουμε με τον κατάλογο πέντε ομιλητών, όπως έχουμε πει.

Πρώτη είναι η κ. Αικατερίνη Παπακώστα-Σιδηροπούλου, Βουλευτίνα της Νέας Δημοκρατίας ή Βουλεύτρια, δεν ξέρω πώς θέλει να την αποκαλούμε.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Βουλευτής, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Βουλευτής, πολύ ωραία.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ πολύ, κύριε Πρόεδρε.

«Βουλευτής», κύριε Πρόεδρε, γιατί άλλως πώς συνιστά διάκριση σε βάρος των γυναικών συναδέλφων το «Βουλεύτρια». Βουλευτής είναι ο Βουλευτής ανεξαρτήτου φύλλου στο ελληνικό Κοινοβούλιο.

Κύριε Πρόεδρε, αγαπητοί συνάδελφοι, θέλω να πω στον προλαλήσαντα Υπουργό, τον κ. Σταθάκη, το εξής: Κύριε Σταθάκη, ρωτάτε την Αξιωματική Αντιπολίτευση για αποφάσεις που πρέπει να λάβετε εσείς; Ρωτάτε τη γνώμη μας;

Εάν θέλετε τη γνώμη μας, θα έπρεπε να την είχατε ακούσει πολύ νωρίτερα ώστε μετά από δύο χρόνια διακυβέρνησης -και άρα βρισκόμαστε στον δεύτερο προϋπολογισμό της δικής σας Κυβέρνησης ΣΥΡΙΖΑ-ΑΝΕΛ- να μην έχουμε όλα αυτά, που σας είπαν, όλες οι πτέρυγες της Βουλής, δηλαδή έναν προϋπολογισμό ο οποίος δεν μπορούμε να πούμε σε καμία περίπτωση, χωρίς κανείς να θέλει να σας κατηγορήσει -εγώ καθόλου δεν θέλω να ασκήσω αντιπολίτευση σε βάρος σας- έναν προϋπολογισμό, όμως, αντικειμενικά που από παντού κρίνεται, ακόμη και από εσάς, ότι δεν είναι εκείνος ο οποίος θα αναμενόταν ότι έπρεπε να είναι μετά από όλα όσα είπατε ή κάνατε.

Αντιθέτως, θεωρώ ότι είναι ένας προϋπολογισμός κατώτερος των περιστάσεων και άρα εσείς θα πρέπει να δώσετε απάντηση στα προβλήματα, εκτός αν θέλετε να παραχωρήσετε τη θέση σας στη Νέα Δημοκρατία, η οποία είναι διατεθειμένη να αναλάβει τις ευθύνες της στη διακυβέρνηση της χώρας.

Αν αυτό προηγουμένως ήταν μία ομολογία, ότι έχουμε σηκώσει ψηλά τα χέρια και ότι περιμένουμε από την Αξιωματική Αντιπολίτευση επί παντός επιστητού και επί όλων των θεμάτων να μας δώσει απαντήσεις, αλλά παριστάνουμε με μία επικοινωνία πολύ κακής ποιότητας, η οποία βλάπτει σοβαρά την οικονομία, τύπου Καστελόριζο, κύριε Σταθάκη, αυτή η επικοινωνιακή τακτική της Κυβέρνησης τύπου Καστελόριζο και στην οικονομία δεν ωφελεί και άρα λοιπόν πρέπει να ρωτήσετε τους συνεργάτες σας και τον εαυτό σας γιατί δεν προχωράτε στο να πράττετε αυτά που ο ελληνικός λαός σας ανέθεσε, δηλαδή να κυβερνάτε και να αναλαμβάνετε και την ευθύνη. Αυτή είναι η απάντηση της Νέας Δημοκρατίας.

Τώρα, κύριε Πρόεδρε και αγαπητοί συνάδελφοι, εγώ, όπως είπα, θα εστιάσω την προσοχή μου και θα προσπαθήσω να αναδείξω με καλή διάθεση και με καλή πίστη, ως οφείλουμε όλοι οι Βουλευτές του ελληνικού Κοινοβουλίου, ανεξαρτήτως πτέρυγας, ανεξαρτήτως πολιτικού κόμματος, να κάνουμε -θεωρώ- στη Βουλή των Ελλήνων σε τέτοιες δύσκολες περιστάσεις, τι σημαίνει ο προϋπολογισμός για έναν πολύ ευαίσθητο τομέα -θα μου επιτρέψετε να εστιάσω εκεί- τον πιο ευαίσθητο κατά τη γνώμη μου αλλά και κατά τη γνώμη των ειδικών, τον τομέα της υγείας.

Όμως, πριν μπω ad hoc επί τούτου στον τομέα της υγείας σε αυτά που ο προϋπολογισμός μού δίνει τη δυνατότητα να κρίνω και να δω πώς θα τα αντιμετωπίσω νομοθετικά με την ψήφο μου, θέλω να σας πω ότι το Γραφείο Προϋπολογισμού της Βουλής, το οποίο έχει αδιαμφισβήτητο κύρος, λέει για τον προϋπολογισμό σας, κύριοι Υπουργοί της Κυβέρνησης, για τον προϋπολογισμό που φέρατε στους Βουλευτές της Πλειοψηφίας και στους Βουλευτές όλων των κομμάτων, ότι σε τρεις κρίσιμους και νευραλγικούς τομείς, πρώτον, στον τομέα της πρόνοιας, δεύτερον, στον τομέα της υγείας και, τρίτον, στον τομέα της παιδείας πληρώνουμε περισσότερα οι φορολογούμενοι πολίτες και έχουμε –προσέξτε, σημειώστε το- τις χειρότερες παροχές.

Άρα συμπέρασμα πρώτο: Θα πρέπει να εστιάσουν οι Υπουργοί, η Κυβέρνηση, η δημόσια διοίκηση, το κράτος, η πολιτεία, οι εμπλεκόμενοι φορείς, τα νομικά πρόσωπα δημοσίου δικαίου, άπαντες -αλλά η πολιτική βούληση της Κυβέρνησης είναι η κυρίαρχη και η κορυφαία- στο πώς θα βελτιώσουν την ποιότητα των παρεχομένων υπηρεσιών, ώστε όταν πληρώνουμε περισσότερα, να έχουμε και τις βέλτιστες των υπηρεσιών και όχι τις χειρότερες, όπως ξανατονίζω, λέει, όχι η κ. Αικατερίνη Παπακώστα, αλλά το Γραφείο Προϋπολογισμού της Βουλής. Αυτό είναι το πρώτο.

Το δεύτερο που έχω να πω, κύριοι Υπουργοί της Κυβέρνησης -που έρχεστε εδώ να εμφυσήσετε εν πάση περιπτώσει αισιοδοξία και να αναπτερώσετε το ηθικό των Βουλευτών σας- στους αγαπητούς συναδέλφους της συγκυβέρνησης κυρίως -οι άλλοι έχουμε καταλάβει τι συμβαίνει- τι σημαίνει κωδικοποιημένα για την ελληνική οικονομία τα οικονομικά έτη δικής σας διακυβέρνησης 2015 και 2016. Οι καταθέσεις -αυτά τα είναι τα κριτήρια- στις ελληνικές τράπεζες έχουν μειωθεί κατά 40 δισεκατομμύρια ευρώ. Η περήφανη διαπραγμάτευση -εσείς τη χαρακτηρίσατε έτσι, δεν θέλω να σας την αμφισβητήσω, όμως δείτε τον λογαριασμό- μας κόστισε 86 δισεκατομμύρια ευρώ σύμφωνα με την Τράπεζα της Ελλάδος. Να πάτε στην Τράπεζα της Ελλάδος…

Κύριε Σταθάκη, μου κουνάτε έτσι το δάχτυλο…

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Χαρτί από την Τράπεζα της Ελλάδος…

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Σας λέω, λοιπόν, κουνώντας και εγώ το δικό μου δάχτυλο -επιτρέψτε μου, κύριε Πρόεδρε- εσείς, αν το αμφισβητείτε, θέλω αύριο το πρωί να πάτε στην Τράπεζα της Ελλάδος, να εγχειρίσετε ένα δημόσιο έγγραφο με την υπογραφή σας, που να ζητάτε εξηγήσεις γιατί το λέει.

Εμένα δεν θα μου κουνάτε το δάχτυλο. Το λέει η Τράπεζα της Ελλάδος. Και 100 δισεκατομμύρια ευρώ, σύμφωνα με τον ESM. Να πάτε και στον ESM. Εάν αμφισβητείτε και τον ESM, να πάτε κι εκεί.

Ακούσατε, κύριε Σταθάκη; Να πάτε και στον ESM. Δεν το λέει μόνο η Τράπεζα της Ελλάδος. Λέει και ο ESM ανάλογα πράγματα.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Να μου φέρετε και του ESM τότε. Την ανακοίνωση του ESM και της Τράπεζας της Ελλάδος.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Εσείς οφείλετε να τα γνωρίζετε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Δεν σας ζητάω τίποτα. Απλό είναι. Φέρτε την ανακοίνωση.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Εγώ να σας κάνω κοινοβουλευτικό έλεγχο, αλλά εσείς, αφού Βουλευτής του ελληνικού Κοινοβουλίου σας δηλώνει ότι η Τράπεζα της Ελλάδος και ο ESM στηλιτεύει την οικονομική περίοδο διακυβέρνησης δικών σας δύο ετών και λέει αυτά τα στοιχεία τα οποία προσκομίζω, έχετε την υποχρέωση να τα ερευνήσετε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Να μου φέρετε το χαρτί. Δεν είναι έτσι. Τι να κάνουμε;

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κι αν δεν είναι έτσι, να το διαψεύσετε, να το ανατάξετε, να το θεραπεύσετε και να τους βάλετε στη θέση τους. Αυτό κάνει ένας σωστός Υπουργός μιας κυβέρνησης η οποία είναι υπεύθυνη. Το να μου κουνάτε εμένα το δάχτυλο και δεν σας το επιτρέπω και δεν λύνει το πρόβλημα.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Μα σας ζήτησα το χαρτί, δεν σας είπα τίποτα.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κύριε Πρόεδρε, επιτρέψτε μου, με διακόπτει συνεχώς ο κύριος Υπουργός.

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κ. Παπακώστα.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Προσέξτε τώρα εδώ, όσον αφορά στα ζητήματα που σας είπα προηγουμένως, στα ευαίσθητα θέματα της υγείας.

Επί του συνόλου, αγαπητοί συνάδελφοι –έχουμε πολλούς γιατρούς εδώ- ο προϋπολογισμός του Υπουργείου Υγείας της Ελλάδος –και θέλω να μου πείτε μετά με ένα ναι ή με ένα όχι στην ψηφοφορία που θα κάνουμε- μειώνεται κατά 3,8 και οι μεταβιβάσεις από τον τακτικό προϋπολογισμό προς τον ΕΟΠΥΥ το 2017 μειώνονται κατά 38,1, δηλαδή από τα 526 εκατομμύρια ευρώ, μειώνεται στα 326 εκατομμύρια ευρώ. Μείωση δηλαδή, αν κάνουμε την πράξη, 200 εκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παράλληλα, πρέπει να σας πω ότι οι προβλεπόμενες δαπάνες των νοσοκομείων και των λοιπών φορέων υγείας για το 2017 –επιτρέψτε μου, κύριε Πρόεδρε- μειώνονται κατά 5%. Τώρα ακούστε και σημειώστε, κύριοι συνάδελφοι, οι προβλεπόμενες μεταβιβαστικές πληρωμές στον χώρο υγείας, πληρωμές που γίνονται δηλαδή για υγειονομικές υπηρεσίες προς τους πολίτες, μειώνονται –το νούμερο είναι πολύ υψηλό- κατά 42,11% έναντι του 2016. Το κοίταξα τρεις φορές το νούμερο αυτό, τη μείωση.

Σε ό,τι αφορά τη μείωση της επιχορήγησης για τον ΕΟΠΥΥ, σύμφωνα με την εισηγητική έκθεση που μας έχουν δώσει, η αιτιολογία είναι ότι γίνεται εξαιτίας της αναμενόμενης βελτίωσης των οικονομικών μεγεθών του ΕΟΠΥΥ, η οποία στηρίζεται στα έσοδα από τις αυξημένες ασφαλιστικές εισφορές, με ανεργία 30%, για την υγειονομική περίθαλψη και την αναμενόμενη μείωση των απλήρωτων υποσχέσεων, υποχρεώσεων. Δηλαδή, «ζήσε Μάη μου».

Όμως, προσέξτε την αντίφαση τώρα, στο ίδιο κείμενο, δηλαδή στην εισηγητική έκθεση, λέει ότι υπάρχει μία προϋπόθεση για να πληρωθεί ο όρος. Για την ομαλή λειτουργία του ΕΟΠΥΥ όρος, προϋπόθεση είναι η διασφάλιση των εισφορών που εισπράττονται από τα Ταμεία Κοινωνικής Ασφάλισης. Τζίφος, δηλαδή.

Συνεπώς, ερωτώ την Κυβέρνηση και τους καθ’ ύλην αρμοδίους Υπουργούς –είναι εδώ και ο κ. Χουλιαράκης- οι οποίοι φτιάχνουν προϋπολογισμό: Πού στηρίζεται, σε ποια βάση εδράζεται η αισιοδοξία της Κυβέρνησης για τη βελτίωση των οικονομικών μεγεθών του ΕΟΠΥΥ; Πρώτο ερώτημα.

Στηρίζεται στην αύξηση της εισφοράς για την ιατροφαρμακευτική περίθαλψη από το 4% στο 6%; Εκεί στηρίζεται; Διότι δίνεται η γενικότερη εντύπωση ότι βαίνουν καλώς τα οικονομικά του ΕΟΠΥΥ, ότι τα έσοδά του θα αυξηθούν κι έτσι θα γίνει δυνατή και η μείωση της επιχορήγησής του κατά 200 εκατομμύρια ευρώ. Αυτή είναι η εντύπωση που δίνεται.

Σε ό,τι αφορά τώρα στη συνταγογράφηση, η πολιτική της Κυβέρνησης στοχεύει στη μείωση τιμών αντί στον έλεγχο των τιμών. Λάθος πολιτική. Λανθασμένη πολιτική κατεύθυνση τελείως. Γιατί είναι λανθασμένη; Από πού το έκρινα; Από μία απλή σύγκριση που έκανα, κύριε Πρόεδρε και αγαπητοί συνάδελφοι. Από το γεγονός ότι το 2015 καταγράφηκε αύξηση των πωλήσεων των φαρμακευτικών σκευασμάτων κατά 5%, έναντι του 2014.

Στόχος πρέπει να είναι η μείωση των δαπανών μέσω της μεγαλύτερης διείσδυσης των γενοσήμων στην αγορά, κάτι που η Κυβέρνηση δεν μπορεί να πετύχει. Οι θεσμοί, στους οποίους πρέπει να μας πουν τι δεσμεύσεις έδωσαν για το φάρμακο, για τις προμήθειες –να έρθουν εδώ στη Βουλή να τα πουν οι κύριοι Υπουργοί της Υγείας-, έχουν θέσει τον στόχο η διείσδυση των γενοσήμων να φτάσει στο 60% έναντι των επώνυμων σκευασμάτων.

Εντός του 2015 το ποσοστό ξέρετε πόσο αυξήθηκε; Μόλις κατά 1,4%.

Η κατάσταση των νοσοκομείων πρέπει να δείτε ότι περιγράφεται με πινελιές ζωηρές. Αισιόδοξη η κατάσταση. Στην εισηγητική έκθεση επισημαίνεται ότι θα συνεχιστούν οι προσπάθειες για την στοχευμένη συγκράτηση των δαπανών τους, ενώ γίνεται ειδική αναφορά στο γεγονός ότι δεν παρουσιάστηκε –ακούστε!- η ανάγκη ενίσχυσης των νοσοκομείων από τον κρατικό προϋπολογισμό κατά το τρέχον έτος.

Απορίες δικές μου και των πολιτών: Με αυτές τις διαπιστώσεις, που γίνονται στο κείμενο του προϋπολογισμού, προφανώς η Κυβέρνηση κρίνει ότι η χρηματοδότηση των νοσοκομείων είναι απολύτως επαρκής. Μάλιστα, δεν χρειάζεται καν επιπρόσθετη ενίσχυση και γι’ αυτόν τον λόγο και το 2017 η επιχορήγηση θα παραμείνει ακριβώς αναλλοίωτη, η ίδια.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, παρακαλώ.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ολοκληρώνω, κύριε Πρόεδρε.

Δηλαδή, θα συνεχίσουν να υπάρχουν, πρώτον, πολύμηνες λίστες αναμονής στα ογκολογικά τμήματα των δημοσίων νοσοκομείων, τα οποία υπολειτουργούν επειδή πολλά μηχανήματα ακτινοθεραπείας είναι εκτός λειτουργίας, αλλά και τα ίδια τα νοσοκομεία αδυνατούν να πληρώσουν την επισκευή ή την αντικατάστασή τους. Αυτό είναι το πρώτο.

Δεύτερον, θα εξακολουθήσει και του χρόνου η έλλειψη υλικών στα νοσοκομεία και παρακαλώ πάρα πολύ την ηγεσία του Υπουργείου Υγείας να σταματήσει να επιτίθεται με αυτόν τον ανοίκειο και απαράδεκτο τρόπο στους εργαζομένους των νοσοκομείων, οι οποίοι μιλούν κάθε μέρα για έλλειψη υλικών. Η πολιτική ηγεσία τα διαψεύδει, αλλά την καταγγέλλουν καθημερινά οι εργαζόμενοι και η κοινωνία βέβαια.

Πρέπει να πω ότι στην οικονομία, κύριοι συνάδελφοι, υπάρχει μία αδιαμφισβήτητη αρχή και θα μου επιτρέψετε, κύριε Πρόεδρε, να κλείσω με αυτό και αυτό απευθύνεται στους οικονομικούς Υπουργούς. Όταν μια οικονομία συνεχίζει να αποδομείται, οι κοινωνικές της παροχές, όπως και οι υπηρεσίες δημόσιας υγείας, που μας αφορούν, συνεχώς θα μειώνονται με τις ανάλογες αρνητικές επιπτώσεις.

Σύμφωνα με τον νόμο Βάγκνερ –τον ξέρετε πάρα πολύ καλά οι οικονομικοί Υπουργοί-, του Γερμανού οικονομολόγου, μιας και μιλάμε με τους Γερμανούς, όταν η οικονομία αναπτύσσεται, ο ρυθμός της μεταβολής των δαπανών της υγείας είναι μεγαλύτερος του ρυθμού ανάπτυξης της οικονομίας. Όταν όμως η οικονομία είναι σε ύφεση, ο ρυθμός μείωσης των δαπανών για την υγεία είναι μεγαλύτερος από τον βαθμό ύφεσης της οικονομίας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Παπακώστα. Ευχαριστούμε.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κλείνοντας…

**ΠΡΟΕΔΡΕΥΩΝ (Αναστάσιος Κουράκης):** Όχι, κ. Παπακώστα, σας παρακαλώ.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κύριε Πρόεδρε, δεν μπορώ να υπερψηφίσω…

**ΠΡΟΕΔΡΕΥΩΝ (Αναστάσιος Κουράκης):** Έχετε υπερβεί τον χρόνο σας.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κύριε Πρόεδρε, επιτρέψτε μου σας παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Όχι, όχι. Σας παρακαλώ.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κλείνω, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ να κλείσετε τώρα.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ναι, κλείνω τώρα, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Έχετε πάρει επιπλέον πέντε λεπτά.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κλείνω, λέγοντας στους αγαπητούς συναδέλφους, κυρίως της Συγκυβέρνησης: Παρακαλώ πολύ ξαναδιαβάστε τον προϋπολογισμό, διότι είναι ένας προϋπολογισμός, ο οποίος δεν λύνει προβλήματα, είναι ένας προϋπολογισμός ο οποίος ζημιώνει ακόμη περισσότερο τη χώρα και ιδιαίτερα τον ευαίσθητο τομέα της υγείας, αν σας ενδιαφέρει, κύριοι συνάδελφοι.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Καλώς. Σας ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και δύο εκπαιδευτικοί συνοδοί τους από το 3ο Γυμνάσιο Χαλανδρίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Υπουργέ.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα ήθελα να κάνω μία διευκρίνιση.

Η ένστασή μου ήταν πολύ σαφής. Δεν μπορεί νομίζω κανείς Βουλευτής του Κοινοβουλίου να χρησιμοποιεί θεσμούς, όπως είναι η Τράπεζα της Ελλάδος ή ο ESM, επικαλούμενος κάτι το οποίο ούτε ο ένας οργανισμός ούτε ο άλλος το έχουν πει ποτέ. Δεν υπάρχει καμμία έκθεση, κανένα έγγραφο, κανένα στοιχείο που να το θεμελιώνει αυτό. Έχει διατυπωθεί, επαναλαμβάνω, αυτή η εντύπωση από sites που έχουν παρερμηνεύσει δηλώσεις ή συζητήσεις που έχουν κάνει οι πρόεδροι αυτών των θεσμών.

Το θεωρώ αδιανόητο ότι εδώ στο Κοινοβούλιο κάποιος επικαλείται την Τράπεζα της Ελλάδος για να στηρίξει ένα τέτοιο επιχείρημα. Δεν υπάρχουν αυτά. Είναι μία συζήτηση που γινόταν σε ένα συνέδριο, όπου κάτι ειπώθηκε ή δεν ειπώθηκε –απευθυνθείτε σε όποιον το είπε-, αλλά δεν μπορεί να επικαλείται κάποιος έναν θεσμό, για κάτι το οποίο δεν το έχει ο θεσμός πει. Το ίδιο ισχύει και για το ESM.

Γι’ αυτό ήταν η ένστασή μου στα επιχειρήματα της Νέας Δημοκρατίας να επικαλεστεί την προσωπική γνώμη –αν την θεωρούν σίγουρη, εγώ δεν τη θεωρώ-, του Προέδρου του ESM ή του Προέδρου της Τράπεζας της Ελλάδος, την οποία ούτε κι αυτήν θεωρώ σίγουρη. Καλό είναι να ακριβολογούμε, καλό είναι να μην τα συγχέουμε αυτά τα πράγματα.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κύριε Πρόεδρε, σας παρακαλώ, μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Όχι, κυρία Παπακώστα, δεν έχετε τον λόγο.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κύριε Πρόεδρε, ήταν προσωπικό. Εγώ ακριβολόγησα.

**ΠΡΟΕΔΡΕΥΩΝ (Αναστάσιος Κουράκης):** Όχι, κυρία Παπακώστα, δεν ήταν προσωπικό. Δεν θα κάνουμε διάλογο. Όχι.

Κύριε Κωνσταντινέα, έχετε τον λόγο για επτά λεπτά.

**ΠΕΤΡΟΣ ΚΩΝΣΤΑΝΤΙΝΕΑΣ:** Εγώ θα είμαι τάχιστος. Μία παρένθεση θα ήθελα να πω για την Αξιωματική Αντιπολίτευση, γιατί τους έχει πιάσει εγκεφαλικό σήμερα. Δεν μπορούν να κατανοήσουν ότι με την περίφημη συμφωνία του κ. Αντώνη Σαμαρά θα είχαμε 4,3 πλεόνασμα και σήμερα έχουμε 1,75. Τουτέστιν, η μετατροπή μέτρων στον ελληνικό λαό είναι 4,5 δισεκατομμύρια. Αν μπορούν να το καταλάβουν, ας το καταλάβουν.

Έρχονται τώρα οι κύριοι της Αντιπολίτευσης και συζητάνε για μία αριστερή παρένθεση, μιλούσαν για ερασιτεχνισμούς, για ένα ανεπαρκές παρεάκι που δεν μπορεί να διαπραγματευτεί, για ανίκανους που δεν μπορούν να κλείσουν τις αξιολογήσεις. Το ένα ψευτοαφήγημα μετά το άλλο, πέφτουν όλα στο κενό.

Αυτή η αριστερή παρένθεση, όπως λέτε, κάποια στιγμή θα κλείσει, αγαπητοί συνάδελφοι, αλλά μαζί της θα κλείσει και ο κύκλος των μνημονίων που είχατε ανοίξει εσείς. Θα κλείσει η σκληρή επιτροπεία, θα κλείσει ο αποκλεισμός της χώρας μας από τις διεθνείς αγορές, θα κλείσει εν τέλει η καταστροφική λογική της αρπαχτής -τη γνωρίζετε εσείς πολύ καλά- που κυβερνούσε τον τόπο μας τόσα χρόνια.

Μετά θα ανοίξει μία άλλη αριστερή παρένθεση, αυτή που προσπαθούμε να φτιάξουμε τώρα, με όρθια την κοινωνία, να στέκεται στα πόδια της, με ρεαλιστικούς προϋπολογισμούς, όπως αυτός για τον οποίο βρισκόμαστε σήμερα εδώ, που θα μας εκπλήξουν θετικά με την υπέρβαση των στόχων, όπως και ο προηγούμενος. Γιατί και πέρυσι τα ίδια λέγατε και πέσατε έξω. Μην το ξεχνάμε αυτό. Στην ίδια Αίθουσα ήμασταν πριν από έναν χρόνο και άλλα λέγατε.

Οι κύριοι στόχοι, όμως, της δημοσιονομικής πολιτικής του 2017 είναι η διατήρηση της ισορροπίας, που επικεντρώνεται στην έξοδο από το πρόγραμμα δημοσιονομικής προσαρμογής, ο δίκαιος επιμερισμός του κόστους προσαρμογής και η δίκαιη κατανομή του οφέλους στους πολίτες.

Ο προϋπολογισμός του 2017 δρομολογεί μία σειρά από στοχευμένες παρεμβάσεις, όπως τα 760 εκατομμύρια ευρώ του κοινωνικού εισοδήματος αλληλεγγύης –που εσείς για την αλληλεγγύη δεν θυμόσαστε τους φτωχούς ούτε κατά διάνοια-, την ενίσχυση των τομέων υγείας, παιδείας και κοινωνικής προστασίας, ύψους 300 και πλέον εκατομμυρίων ευρώ, την εξοικονόμηση δαπανών από πολιτικές που ήδη έχουν δρομολογηθεί σε συντάξεις, επιδόματα, δαπάνες Υπουργείων, ύψους 960 εκατομμυρίων ευρώ.

Βήμα βήμα θα βάλουμε τα θεμέλια, που εσείς δεν θα το θέλατε ποτέ. Βήμα βήμα θα κερδίσουμε την εμπέδωση της εμπιστοσύνης των ευρωπαίων εταίρων μας, που εσείς συνεχώς χάνατε εξαιτίας της μεταρρυθμιστικής σας απραξίας. Ονομαζόσασταν κυβέρνηση μεταρρυθμίσεων και μόνο μετακλητούς ξέρετε να μεταρρυθμίζετε, όσους πιο πολλούς στο γραφείο σας. Βέβαια, όταν έχεις τα βαρίδια είναι ένα ερώτημα το πώς θα τα βάλεις μαζί τους. Σας καταλαβαίνουμε, αλλά δεν σας συμπονούμε.

Έστω και την ύστατη στιγμή, σας καλούμε να ταχθείτε υπέρ της εθνικής προσπάθειας, χαιρετίζοντας τα βραχυπρόθεσμα μέτρα για το χρέος –και μην βγαίνετε στους τηλεοπτικούς δέκτες να αποπροσανατολίζετε μαζί με τους «κακούς συναδέλφους» όλους τους Έλληνες πολίτες-, μέτρα τα οποία δεν αφανίζουν τα ασφαλιστικά ταμεία, βλέπε PSA 2012, μέτρα που δεν βάζουν χέρι στους μικρομολογιούχους – τους ξεχάσαμε αυτούς.

Όταν ο Πρόεδρός σας ο κ. Μητσοτάκης λέει ότι φοράει τη φανέλα της Εθνικής Ελλάδος σε εθνικά θέματα, θα πρέπει να γνωρίζει ότι πέρα από το χρώμα της φανέλας, οι φανέλες ποτίζονται με ιδρώτα. Σας το λέει ένας άνθρωπος που ήταν μέσα στα γήπεδα. Αν αυτός ο ιδρώτας είναι ο ιδρώτας της διαπλοκής και των συμφερόντων, εμείς τον πληροφορούμε ότι επιλέγουμε τον ιδρώτα των Ελλήνων του μόχθου που παλεύουν για την καθημερινή τους επιβίωση. Αυτόν τον ιδρώτα σεβόμαστε. Είναι διαφορετικές οι πολιτικές κατευθύνσεις και για εσάς και για εμάς.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΒΑΡΕΜΕΝΟΣ**)

Έστω και τώρα, λοιπόν, ταχτείτε –και πείτε το– υπέρ των συλλογικών διαπραγματεύσεων, κατά των ομαδικών απολύσεων. Μην το φοβάται ο κ. Μητσοτάκης, ας το πει, δεν είναι ντροπή, κατά κάθε επιπρόσθετου μέτρου μετά το 2018. Εκτός και εάν δεν το θέλετε.

Του χρόνου να γνωρίζετε ότι εδώ θα είμαστε, το 2018, όπως και πέρσι σας το είπαμε, με την ίδια Κυβέρνηση. Δεν θα είναι η αριστερή παρένθεση, όπως νομίζετε εσείς. Θα καταθέσουμε τον προϋπολογισμό του 2018. Εσείς συνεχίστε το ίδιο βιολί ζητώντας εκλογές.

Όπως είπα και στην προηγούμενη ομιλία μου στη Βουλή, το δικό σας success story, για να κάνω μία τελευταία παρατήρηση, ποιο ήταν; Ο ένας στόχος σας ήταν η αξιολόγηση, που λέγατε ότι δεν θα την κλείσουμε και την κλείσαμε. Ο δεύτερος είναι ότι θα μπει ο κόφτης. Ο τρίτος είναι η δεύτερη αξιολόγηση. Θα την κλείσουμε 95%. Θα τα περάσουμε και αυτά που πρέπει, θα τα περάσουμε σωστά, προς όφελος του να κλείσει η αξιολόγηση. Το τρίτο ήταν το χρέος. Εσείς λέγατε ότι είναι βιώσιμο το χρέος. Δεν πειράζει. Θα μας δείτε του χρόνου, το 2018 εδώ. Να είσαστε καλά, να είμαστε όλοι καλά.

Εμείς σας ζητάμε να βάλετε πλάτη. Βάλτε πλάτη, δεν είναι κακό, να κάνουμε όντως την εθνική ομάδα. Πείτε μπράβο στον Πρωθυπουργό, τον Αλέξη Τσίπρα, και σε όλη την Κυβέρνηση που το προσπάθησε αυτό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Ο κ. Κουκούτσης από τη Χρυσή Αυγή έχει τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Σας ευχαριστώ, κύριε Πρόεδρε. Καλό δρόμο στον κύριο Υπουργό.

Επίσης, θα ήθελα να επισημάνω ότι κάθισα να δω αρκετές ομιλίες, τις παρακολούθησα και εκ δεξιών και εξ ευωνύμων παρατήρησα ότι πάρα πολλοί Βουλευτές δράττονται της ευκαιρίας για να εξαπολύσουν μύδρους με χυδαία λόγια κατά της Χρυσής Αυγής, πράγμα που μου θυμίζει τον μακαρίτη τον παππούλη μου. Ο παππούλης μου είχε έναν γαϊδαράκο και επειδή εγώ λόγω ηλικίας φοβόμουν να τον πλησιάσω, μου έλεγε: «Και να σε ακουμπήσει παιδί μου και να σε χτυπήσει μη γυρίσεις να ανταποδώσεις. Γάιδαρος είναι».

Στον τομέα της υγείας, λοιπόν, στα χρόνια του μνημονίου ο Έλληνας πολίτης παρακολουθεί Υπουργούς και στελέχη των εκάστοτε κυβερνήσεων να θέλουν να μας πείσουν ότι απαραίτητα πράττουν μόνο με γνώμονα το καλό μας, με προϋπολογισμούς ανάγκης, όπως τους ονομάζουν.

Χρησιμοποιούν όρους και φράσεις άγνωστες στο ευρύ κοινό, όπως clawback, rebate, success story κ.λπ., για να πεισθούμε ότι η χειροτέρευση των όρων πρόσβασης στη δημόσια υγεία είναι πάντα για το καλό μας. Έχουμε μπει πλέον στην τελική ευθεία μιας καταστροφικής πορείας για την υγεία, που προωθείται από τη σημερινή Κυβέρνηση, όπως προωθήθηκε και από τις προηγούμενες.

Τα μέχρις στιγμής διαθέσιμα στοιχεία καταδεικνύουν ότι οι χρόνιες παθήσεις αναμένεται να αυξηθούν, κυρίως λόγω της μικρότερης ζήτησης ιατρικών υπηρεσιών για λόγους καθαρά οικονομικούς, του αυξημένου άγχους, της υιοθέτησης λιγότερο υγιεινού τρόπου ζωής και κυρίως λόγω της υποβάθμισης των προσφερόμενων υπηρεσιών υγείας.

Πώς διασφαλίζεται, λοιπόν, η βελτίωση της ποιότητας των παρεχόμενων υπηρεσιών υγείας και η πλήρης κάλυψη του πληθυσμού με προϋπολογισμούς για την Υγεία που θα συνεχίσουν για χρόνια να περικόπτονται; Συνέχιση, λοιπόν, πολιτικής λιτότητας για την υγεία προϋποθέτει και ο κρατικός προϋπολογισμός για το 2017.

Τόσο τα στοιχεία για την κρατική χρηματοδότηση, όσο και για το όριο δαπανών για τις δομές και για τα νοσοκομεία μα και φυσικά για τη μισθοδοσία θα κινηθούν σε μνημονιακά επίπεδα. Η χρηματοδότηση των νοσοκομείων για λειτουργικά έξοδα το 2017 θα φτάσει τα 1.301 εκατομμύρια ευρώ, ενώ 321 εκατομμύρια ευρώ θα δοθούν για τις πρόσθετες αμοιβές προσωπικού και τις εφημερίες των ιατρών. Η δε πρόβλεψη για τη μισθολογική δαπάνη αυξάνεται κατά 36 εκατομμύρια ευρώ, δηλαδή πηγαίνει στα 1.675 εκατομμύρια ευρώ.

Αυτή όμως η αύξηση έρχεται να καλύψει τα ελάχιστα που δόθηκαν σε δόσεις για ένα μέρος του προσωπικού, σύμφωνα με το νέο μισθολόγιο. Συνεπώς, η Κυβέρνηση δεν έχει καμμία μα καμμία πρόθεση στελέχωσης. Δεν έχει καμμία πρόθεση να προχωρήσει σε νέες μόνιμες προσλήψεις που θα καλύψουν τα τεράστια κενά.

Για τον ΕΟΠΥΥ συνεχίζεται η πολιτική της ελλιπούς χρηματοδότησης και θα έχουμε συρρίκνωση των χρηματοδοτικών ροών από το κράτος στο ύψος των 200 εκατομμυρίων ευρώ, ενώ εσείς υπολογίζετε ότι στα τέλη του 2017 ο ΕΟΠΥΥ θα παρουσιάζει κέρδη 330 εκατομμυρίων ευρώ. Αν είναι δυνατόν αυτό λογιστικά! Τέλος πάντων.

Τα όρια δαπανών για τις λειτουργικές δαπάνες των νοσοκομείων μαζί με τις μονάδες του ΠΕΔΥ, παρ’ ότι εμφανίζουν μία αύξηση κατά 214 εκατομμύρια ευρώ σε σχέση με το 2016, δεν αποδίδουν την πραγματικότητα, αφού η χρηματοδότηση αυτών στηρίζεται στις αποδόσεις του ΕΟΠΥΥ.

Η πρόβλεψη για αύξηση των ιδίων εσόδων των νοσοκομείων και τον μονάδων του ΠΕΔΥ οδηγεί στο συμπέρασμα ότι τα χαράτσια προς τους πολίτες θα αυξηθούν περαιτέρω. Όσο για την εξαγγελία κατάργησης των ιδιωτικών συνεργείων –άλλο ένα σύνθημα-, μάλλον έγινε για τα μάτια του κόσμου εφόσον οι αντίστοιχες δαπάνες αυξάνονται κατά 31 εκατομμύρια ευρώ.

Κυρίες και κύριοι, η λειψή χρηματοδότηση γεννά καθημερινά νέα χρέη στα νοσοκομεία βουλιάζοντάς τα ακόμα περισσότερο.

Ας μη μιλήσουμε όμως με αριθμούς. Ας μην δημιουργήσουμε εντυπώσεις, όπως λέτε. Ας μην έχουμε αντιπολιτευτικό μένος. Ας δούμε, λοιπόν, τι βλέπει ο μέσος Έλληνας, τι βλέπει ο μέσος εργαζόμενος, τι πιστοποιούν, δηλαδή, οι ίδιοι οι εργαζόμενοι, τι βλέπουμε μέσα στα νοσοκομεία, στα ιατρεία, στα τμήματα εκτάκτων περιστατικών, τα ΤΕΠ και τους θαλάμους.

Μεγάλες ελλείψεις ιατρικού και νοσηλευτικού προσωπικού. Κάλυψη με ειδικευόμενους και αγροτικούς γιατρούς. Χαλασμένα φορεία και καρότσια. Συνοδοί να κουβαλάνε τους ασθενείς. Ανεπάρκεια χρόνου στο ΕΚΑΒ. Διακομιδές σε άλλα νοσοκομεία. Ανυπαρξία χώρων φιλοξενίας απομόνωσης μολυσματικών ασθενών. Δεν γίνονται πολλές εργαστηριακές εξετάσεις λόγω έλλειψης αντιδραστηρίων. Έχουμε ελλείψεις βασικών υλικών. Έχουμε ράντζα. Γεμάτοι οι διάδρομοι μπροστά από τα εξωτερικά ιατρεία. Αιμορραγικά περιστατικά να μεταφέρονται από νοσοκομεία της περιφέρειας στα μεγάλα νοσοκομεία της Αθήνας και της Θεσσαλονίκης. Ατέλειωτες ουρές αναμονής στα ΤΕΠ, στα τμήματα εκτάκτων περιστατικών.

Ως εκ τούτου πολλές φορές –τα έχετε δει όλοι σας- έχουμε βίαιες συμπεριφορές ασθενών και συνοδών εις βάρος του προσωπικού. Λόγω έλλειψης αξονικών τομογράφων, σε άκρως επείγοντα περιστατικά, οι επεμβάσεις γίνονται στην κυριολεξία στα τυφλά. Μία νοσηλεύτρια έχουμε δει να καλύπτει δύο και τρία ιατρεία. Στα εργαστήρια η αναμονή είναι τεράστια. Πολλοί ασθενείς αγανακτούν και φεύγουν χωρίς να εξεταστούν. Κρεβάτια και στρώματα διαλυμένα. Βρώμικες τουαλέτες. Έλλειψη υγειονομικού υλικού, χωρίς αντισηπτικά, γάντια, γάζες. Ένας νοσηλευτής για σαράντα ασθενείς στη βάρδια.

Στις ΜΕΘ αντιστοιχεί ένας νοσηλευτής σε πέντε-έξι ασθενείς. Μεγάλη έλλειψη βοηθών θαλάμων. Ανύπαρκτο βοηθητική προσωπικό. Έλλειψη ιματισμού. Σεντόνια που αλλάζονται μία φορά την εβδομάδα, κουβέρτες που δεν πλένονται ποτέ.

Στις μονάδες τεχνητού νεφρού οι καρέκλες αιμοκάθαρσης είναι διαλυμένες. Μεγάλη αναμονή των ασθενών μετά την εισαγωγή στην εφημερία μέχρι να εγχειριστούν ή να βρεθεί κρεβάτι σε κάποια μονάδα εντατικής θεραπείας.

Αναλώσιμα υλικά χειρίστης ποιότητας και ασιατικής προέλευσης. Τα διαθέσιμα φάρμακα αδυνατούν να αντιμετωπίσουν τα μικρόβια, με αποτέλεσμα υψηλά ποσοστά θνησιμότητας και σημαντική αύξηση του κόστους νοσηλείας. Το απόγευμα και τη νύχτα το προσωπικό καθαριότητας είναι από ελάχιστο ως ανύπαρκτο. Οι εργολάβοι παράλληλα δεν τηρούν τις υποχρεώσεις τους, μειώνοντας το προσωπικό και τα υλικά από τα προβλεπόμενα στις συμβάσεις.

Για όλα αυτά μπορούμε να γράψουμε τόμους ολόκληρους, βιβλία ολόκληρα. Δεν είναι η φαντασία μας. Είναι η πραγματικότητα που ζούμε όλοι στην καθημερινή μας ζωή.

Πιστεύετε ότι μετά απ’ όλα αυτά ο κ. Πολάκης και ο κάθε Υπουργός, Υφυπουργός, υπηρεσιακός παράγοντας απαλλάσσεται των ευθυνών του λόγω δημοκρατικότητας ή αριστερισμού; Εφόσον δεν απαντά στις ερωτήσεις των Βουλευτών της Χρυσής Αυγής και κατ’ επέκταση των εκατοντάδων χιλιάδων Ελλήνων που ψηφίζουν Χρυσή Αυγή, θεωρείται πετυχημένος στις αριστερές ονειρώξεις σας;

Απευθυνόμενος στον ελληνικό λαό δεν έχω να του πω τίποτα άλλο. Να τους χαιρόσαστε.

Ευχαριστώ, κύριε Πρόεδρε.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Δημαράς έχει τώρα τον λόγο.

Ορίστε, κύριε Δημαρά.

**ΓΕΩΡΓΙΟΣ ΔΗΜΑΡΑΣ:** Ευχαριστώ, κύριε Πρόεδρε.

Από το Βήμα της Βουλής θέλω να χαιρετίσω την εκλογή του οικολόγου Αλεξάντερ Βαν Ντερ Μπέλεν στη θέση του Προέδρου της Αυστρίας. Η εκλογή του είναι θετικό γεγονός, γιατί οι πολίτες των επέλεξαν απέναντι σε έναν ακροδεξιό υποψήφιο, αλλά και γιατί αναγνωρίζεται στο πρόσωπό του ο ρόλος της οικολογίας την εποχή μας.

Κυρίες και κύριοι συνάδελφοι, η σύνταξη του προϋπολογισμού δεσμεύεται στο μεγαλύτερο μέρος από τα μεγέθη και τα χαρακτηριστικά της οικονομίας που διαμορφώθηκαν στο παρελθόν, αλλά δείχνει και την πολιτική κατεύθυνση της Κυβέρνησης. Πράγματι, στην κατάσταση που βρίσκεται η χώρα, τα περιθώρια της μεγάλης στροφής προς μία βιώσιμη οικονομία είναι μικρότερα. Κάθε φορά, όμως, έχεις να διαχειριστείς τα υπάρχοντα οικονομικά μέσα και δεδομένα με έναν καλύτερο και πιο δίκαιο τρόπο.

Επίσης, με τον προϋπολογισμό έχεις να διαχειριστείς τις οικονομικές δεσμεύσεις από τα μνημόνια κι άλλες δεσμεύσεις και πολλαπλές εξαρτήσεις από το ευρωπαϊκό και το διεθνές οικονομικό σύστημα της νεοφιλελεύθερης παγκοσμιοποίησης. Αυτό το πλαίσιο είναι δεσμευτικό και το γνωρίζουμε. Εμείς οι οικολόγοι και η Αριστερά γνωρίζουμε ότι το σύστημα αυτό οδηγεί σε πολλά αδιέξοδα.

Πρώτα απ’ όλα οδηγεί στη συγκέντρωση του πλούτου σε λίγα χέρια -τα στοιχεία του ΟΗΕ λένε ότι το 1% του παγκόσμιου πληθυσμού κατέχει τόσο όσο το υπόλοιπο 99% του παγκόσμιου πληθυσμού- την κυριαρχία των πολυεθνικών και την αύξηση της εξάρτησης των οικονομιών και των εθνών.

Δεύτερον, οδηγεί στη συντριβή των μικρομεσαίων στρωμάτων και της μικρής ιδιοκτησίας.

Τρίτον, προωθεί ένα μοντέλο σπατάλης των φυσικών πόρων και καταστροφής του περιβάλλοντος.

Τέταρτον, αυτό το οικονομικό, κοινωνικό σύστημα της νεοφιλελεύθερης παγκοσμιοποίησης είναι ασύμβατο με τις θέσεις της οικολογίας και της Αριστεράς. Κυρίως, όμως, είναι ασύμβατο με την προοπτική της επιβίωσης για τις επόμενες δεκαετίες και τους επόμενους αιώνες.

Το ιστορικό ερώτημα επανέρχεται: Τι να κάνουμε σήμερα μέχρι να αλλάξουμε αυτό το σύστημα;

Πρώτον, να μην επιστρέψουμε στη λογική του παρελθόντος, που ήταν συνέπεια των παρακάτω παραγόντων:

Πρώτον, της εγκληματικής ανευθυνότητας για την οικονομία και τη χώρα. Οι κυβερνήσεις ΠΑΣΟΚ και Νέας Δημοκρατίας δανείζονταν όσα τους δάνειζαν, αρκεί να διατηρούν το πελατειακό τους σύστημα και να διατηρούνται στην εξουσία.

Δεύτερον, της ασυδοσίας της αγοράς, χωρίς κανόνες και ελέγχους και την απουσία σχεδίου για την οικονομία με κάποια έστω στοιχεία βιωσιμότητας. Η ελεύθερη, ασύδοτη αγορά, που πρεσβεύει η Νέα Δημοκρατία και η παγκόσμια νεοφιλελεύθερη Δεξιά, οδήγησαν στην πλήρη αποδιοργάνωση της οικονομίας.

Θα αναφερθώ μόνο στα πέντε χρόνια διακυβέρνησης της Νέας Δημοκρατίας, 2004-2009. Είχαμε αποβιομηχάνιση της χώρας ή μείωση της βιομηχανικής παραγωγής κατά 33% και μείωση της αγροτικής παραγωγής, ταυτόχρονα, κατά 28%. Είχαμε διόγκωση των υπηρεσιών και του παρασιτισμού που έφτασαν συνολικά στο ποσοστό 80,2% του Ακαθάριστου Εθνικού Προϊόντος, όταν η βιομηχανική παραγωγή, οι κατασκευές, τα ορυχεία, η μεταποίηση, τα διυλιστήρια κ.λπ. όλα μαζί αποτελούσαν το 16% του ΑΕΠ. Επίσης, η αγροτική παραγωγή, η αλιεία και η δασοκομία κ.λπ., περιορίστηκαν ως ποσοστό στο 3,8% του ΑΕΠ. Το 1995, αν θυμάμαι καλά, ήταν 8% το ΑΕΠ.

Η Ελλάδα, κατ’ εξοχήν αγροτική χώρα, χωρίς βιομηχανική παραγωγή, έχει αρνητικό ισοζύγιο εξωτερικών συναλλαγών στα αγροτικά προϊόντα. Για παράδειγμα το 2008 είχαμε εισαγωγές 7,1 δισεκατομμύρια και εξαγωγές περίπου 4 δισεκατομμύρια. Μεγάλη διαφορά! Γι’ αυτό στα μανάβικα βλέπουμε φακές Λατινικής Αμερικής, πατάτες Αιγύπτου και Τουρκίας, φρούτα και ακτινίδια από την άλλη άκρη του πλανήτη, από τη Νέα Ζηλανδία. Αυτά συνέβαιναν όταν την ίδια πενταετία, 2004-2009, προστέθηκε δημόσιο χρέος στη χώρα 120 δισεκατομμύρια.

Πέρα από την εξυπηρέτηση του μέχρι τότε χρέους, είχαμε πρωτογενή ελλείμματα στα πέντε χρόνια της Νέας Δημοκρατίας που ξεπέρασαν τα 50 δισεκατομμύρια και καλύφθηκαν με νέα δάνεια. Νέα δάνεια, ελλείμματα και να πέφτει η αγροτική και η βιομηχανική παραγωγή στην χώρα.

Μπαίνουν, λοιπόν, μια σειρά από ερωτήματα: Ποιος υποθήκευσε την περιουσία του ελληνικού δημοσίου; Ποιος δημιούργησε το χρέος; Ποιος υποθήκευσε το μέλλον των επόμενων γενιών; Οι νέες γενιές θα πληρώνουν για πολλές δεκαετίες αυτά τα δάνεια. Ποια κόμματα οδήγησαν τις υγιείς τράπεζες - Αγροτική Τράπεζα, Ταχυδρομικό Ταμιευτήριο, κ.λπ.- σε μηδενισμό της αξίας τους; Ποια κόμματα μέσω των κερδοσκοπικών παιχνιδιών του Χρηματιστηρίου άφησαν τους ανενημέρωτους Έλληνες πολίτες απροστάτευτους στα χέρια ντόπιων και διεθνών αετονύχηδων και κομπιναδόρων; Ποιοι άφησαν τους ασύδοτους κερδοσκόπους να κλέβουν τα χρήματα των Ελλήνων καταθετών; Ποιοι πτώχευσαν και τις ιδιωτικές τράπεζες, όπως Aspis, Proton Bank, Κύπρου, που την ζημιά την πληρώνουν σήμερα οι Έλληνες φορολογούμενοι; Ποιοι άνοιξαν δρόμους να φυγαδέψουν οι αετονύχηδες τα χρήματά τους στο εξωτερικό και γέμισαν τις λίστες; Αυτά είναι αμείλικτα ερωτήματα.

Εσείς, οι υπεύθυνοι για την καταστροφή της χώρας, ζητάτε αυτήν την κρίσιμη στιγμή εκλογές για να κλείσει η αριστερή παρένθεση και να επιστρέψετε στην εξουσία.

Δεν είδαμε αυτοκριτική, ούτε καν κάποιο στοιχείο στην εισήγηση του κ. Χατζηδάκη. Δεν ακούσαμε κάτι που να δείχνει ότι μάθατε από τα καταστροφικά σας λάθη, ότι θα αλλάξετε το μοντέλο διακυβέρνησης που εφαρμόσατε. Αυτό που πιστεύατε, αυτό θα εφαρμόσετε εάν και εφόσον γίνετε κυβέρνηση.

Χρειάζεται, λοιπόν, μία αυτοκριτική απέναντι στον ελληνικό λαό, αυτοκριτική και των κυρίως υπευθύνων Νέας Δημοκρατίας και ΠΑΣΟΚ, αλλά -θα έλεγα- και ολόκληρου του πολιτικού συστήματος. Χρειάζεται, βέβαια, η αυτοκριτική και του ΣΥΡΙΖΑ για τις λάθος εκτιμήσεις, τις υποσχέσεις και τα όποια λάθη έγιναν. Όχι αυτοκριτική και ξεμπερδέψαμε. Αυτοκριτική με πειστική δέσμευση για αλλαγή μεθόδου και νοοτροπίας όλου του πολιτικού συστήματος, αυτοκριτική και κάθαρση, αυτοκριτική και συνεννόηση για να ξεπεράσουμε τις τεράστιες δυσκολίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι κάνουμε, λοιπόν, σήμερα; Μας ζητάνε οι θεσμοί για πολλά χρόνια πρωτογενή πλεονάσματα 3,5%. Αυτό σημαίνει ότι με μηδενικά επιτόκια θα ξεχρεώναμε σε πενήντα δύο χρόνια. Για να πάμε το δημόσιο χρέος στο 60%, πάλι αν είχαμε μηδενικά επιτόκια θα θέλαμε τριάντα δύο χρόνια και πρωτογενή πλεονάσματα -αυτό που μας ζητάνε- 6,2 δισεκατομμύρια ευρώ το έτος που θα πηγαίναν όλα στα χρέος. Κάτι τέτοιο φαίνεται ότι είναι αδύνατον. Γι’ αυτό πρέπει να είναι διαρκής η επιδίωξη για απομείωση του δημόσιου χρέους και σταθερά μηδενικά επιτόκια.

Όσον με αφορά, θα εργαστώ και θα υπηρετήσω την αειφόρα ανάπτυξη και όχι απλά την αύξηση των μεγεθών, γιατί είναι ο μόνος δρόμος που θα μας βγάλει από τα αδιέξοδα και θα αποκαταστήσει τις σχέσεις μας με τις επόμενες γενιές. Πρέπει να πούμε όλη την αλήθεια στους Έλληνες και τις Ελληνίδες. Στο εξής θα ζούμε μόνο με αυτά που θα παράγουμε και με δίκαιη κατανομή των βαρών, εφόσον αυτοί που θα είναι στις κυβερνήσεις, θα πιστεύουν κάτι τέτοιο, δηλαδή στο δίκαιο.

**ΠΡΟΕΔΡΕΥΩΝ (Γεώργιος Βαρεμένος):** Ωραία, κύριε Δημαρά. Αυτός είναι ο καλύτερος επίλογος.

**ΓΕΩΡΓΙΟΣ ΔΗΜΑΡΑΣ:** Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κ. Βούλτεψη, από την Νέα Δημοκρατία.

**ΣΟΦΙΑ ΒΟΥΛΤΕΨΗ:** Ευχαριστώ, κύριε Πρόεδρε.

Όση προσπάθεια κι αν καταβάλουν οι συνάδελφοι που περνούν από αυτό το Βήμα και όσο κι αν δεν τους αρέσει, η πραγματικότητα είναι μία: Η Κυβέρνηση ΣΥΡΙΖΑ - ΑΝΕΛ αποτελεί την επιτομή της ανικανότητας. Αυτό είναι κάτι το αντικειμενικό και περιγράφεται με μία φράση: Είναι η Κυβέρνηση των κλειστών συνόρων και των κλειστών τραπεζών.

Σε δύο μήνες κλείνει χρόνος από τότε που έκλεισαν τα βόρια σύνορα μας και δεν άκουσα κανέναν να ενοχλείται και να αναφέρεται σε αυτό. Παρακολούθησα και την ομιλία του Υπουργού Μεταναστευτικής Πολιτικής. Σε έξι μήνες κλείνουν δύο χρόνια από τότε που επιβλήθηκαν τα καταστροφικά capital controls με ανυπολόγιστες συνέπειες στην οικονομία. Πάλι η Κυβέρνηση σφυρίζει αδιάφορα.

Το ερώτημα είναι ένα και συγκεκριμένο: Μπορεί μία χώρα με κλειστά σύνορα και κλειστές τράπεζες να πάει μπροστά; Αυτό πρέπει να απαντηθεί με ειλικρίνεια.

Τώρα αυτό που αποτελεί την τελευταία προπαγανδιστική προσπάθεια της Κυβέρνησης είναι να χρησιμοποιεί συνεχώς το μαγικό τρίτο τρίμηνο του 2016. Ξαφνικά μας εμφάνισαν ότι βελτιώθηκαν όλα τα στοιχεία. Προφανώς συγκρίνουν τον κακό εαυτό τους με τον χειρότερο εαυτό τους.

Διότι το τρίτο τρίμηνο του 2016 το συγκρίνουν με το τρίτο τρίμηνο του 2015, τότε που είχαν επιβληθεί τα capital controls και η χώρα βρέθηκε στο χείλος της καταστροφής. Μας λένε ότι είναι καλύτερα τα στοιχεία. Τα στοιχεία, όμως, του τρίτου τριμήνου του 2015 ήταν δραματικά χειρότερα απ’ αυτά του τρίτου τριμήνου του επάρατου 2014.

Ένα, δύο παραδείγματα θα σας αναφέρω: Λέτε ότι σε αυτό το τρίμηνο του 2016 αυξήθηκε το ΑΕΠ κατά 1,8%. Ναι, αλλά το προηγούμενο τρίμηνο του 2015 είχε μειωθεί κατά 2,2% και το 2014 το ΑΕΠ είχε αυξηθεί κατά 1,6%. Άρα είστε πολύ πίσω από τον στόχο και απ’ αυτό που συνέβαινε το 2014.

Λέτε ότι το ίδιο εκείνο τρίμηνο ο τζίρος στο λιανεμπόριο αυξήθηκε κατά 2,4%. Ναι, αλλά το συγκρίνετε με το τρίτο τρίμηνο του 2015, όταν είχε μειωθεί κατά 15%. Είχε καταβαραθρωθεί.

Το ίδιο κάνετε και με τις εξαγωγές. Λέτε ότι ανέκαμψαν. Ναι, αλλά τις συγκρίνετε με το 2015 μετά τα capital controls, που είχαν καταρρεύσει, ενώ το αντίστοιχο τρίμηνο του 2014 είχαν αυξηθεί κατά 6,9%.

Το ίδιο έγινε και με τον τζίρο της βιομηχανίας, όπου και πάλι έχετε δραματική μείωση τον Σεπτέμβριο του 2015. Είναι 14,3% σε σχέση με το 2014.

Και, βέβαια, έχουμε την τρομερή μείωση των τουριστικών εσόδων στο ενιάμηνο 5,5%, 7,1% στο οκτάμηνο -αρνητικό ρεκόρ οκταετίας- μείωση εισπράξεων στο εξάμηνο 7,9%.

Όλα αυτά τα έχετε προκαλέσει εσείς, η Κυβέρνηση ΣΥΡΙΖΑ-ΑΝΕΛ, με την ανυπολόγιστη αυτή κρίση που έχετε προκαλέσει στην οικονομία, με τη δήθεν περήφανη διαπραγμάτευσή σας, τα capital controls, την προπαγάνδα, τα ψέματα και την ανικανότητα.

Άκουσα να μιλάει πάλι ο Υπουργός για την προσφυγική κρίση. Συγγνώμη, αλλά εσείς σταθήκατε ανίκανοι να το αντιμετωπίσετε αυτό. Από τον Απρίλιο του 2015 έως τον Νοέμβριο του 2016 τώρα, έχετε πραγματοποιήσει σαράντα δύο συσκέψεις για το προσφυγικό-μεταναστευτικό, δεκαεννιά διϋπουργικές υπό τον Αλέξη Τσίπρα και οι άλλες υπό άλλους Υπουργούς κ.λπ.. Έχουν γίνει περιοδείες στα νησιά, έχει πάει ο κ. Τσίπρας, έχει πάει ο κ. Καμμένος, έχουν πάει Υπουργοί, έχετε φέρει τον Πάπα, έχετε φέρει τον Σούλτς. Δεν έχετε αφήσει κανέναν. Έχει έρθει δύο φορές ο Τούσκ, έχουν γίνει επτά σύνοδοι κορυφής, έξι διεθνείς συναντήσεις. Μιλάει κάθε τόσο στα τηλέφωνα ο Πρωθυπουργός με όλους τους ξένους ηγέτες, τη Μέρκελ, τον Γιούνκερ, τον Ολάντ. Έχει έρθει εδώ ο Γενικός Γραμματέας του ΟΗΕ. Έχουν γίνει δύο σύνοδοι Ευρωπαϊκής Ένωσης-Τουρκίας, δυο σύνοδοι Υπουργών Άμυνας του ΝΑΤΟ, μία σύνοδος του ΝΑΤΟ.

Έχετε αλλάξει Υπουργούς ευθύνης από την κ. Χριστοδουλοπούλου στον κ. Μουζάλα στον κ. Φλαμπουράρη, στον κ. Καμμένο, στον κ. Βίτσα μέχρι και στον Γενικό Γραμματέα του ΥΠΕΘΑ πήγατε.

Έχετε δημιουργήσει έναν γαλαξία οργάνων διαχείρισης της προσφυγικής κρίσης: Συντονιστικό Κέντρο Διαχείρισης Προσφυγικών Ροών, Συντονιστικό Κέντρο Διαχείρισης Προσφυγικής Κρίσης, Κυβερνητικό Συμβούλιο Προσφυγικής και Μεταναστευτικής Πολιτικής, Εθνικό Συντονιστικό Κέντρο Ελέγχου Συνόρων κ.λπ., Κεντρικό Συντονιστικό Όργανο Διαχείρισης Προσφυγικής Κρίσης, αναβάθμιση Υπηρεσίας Πρώτης Υποδοχής σε γενική γραμματεία, μηχανισμός συντονισμού μεταξύ περιφερειών, δήμων και ΜΚΟ, Κεντρικό Συντονιστικό Όργανο για Υγειονομικά Θέματα.

Δεν έχετε πετύχει τίποτα μετά απ’ όλα αυτά. Έχετε ψηφίσει απλώς έναν νόμο που κατήργησε όλους τους άλλους. Έχετε δεχθεί μία συμφωνία μεταξύ Ευρωπαϊκής Ένωσης και Τουρκίας, χωρίς να κάνετε καμμιά παρέμβαση, με αποτέλεσμα να παραμένουν κλειστά τα σύνορα και να εγκλωβίζονται όσοι φθάνουν στα ελληνικά νησιά. Έχετε καταστρέψει τον τουρισμό στο βορειοανατολικό Αιγαίο. Έχετε φτιάξει έναν νόμο την 1η Απριλίου που δεν προβλέπει κλειστές μονάδες. Δεν κάνετε διαχωρισμό προσφύγων και μεταναστών. Έχετε καταργήσει τον νόμο της χώρας, σύμφωνα με τον οποίο η παράνομη είσοδος στη χώρα αποτελούσε αδίκημα.

Μετά από αυτά, λοιπόν, δεν μπορεί να έρχεται ο κύριος Υπουργός και να μας λέει, «θέλουμε εθνική ομοψυχία». Έχετε κάνει σαράντα δύο συσκέψεις -όπως σας είπα, έχετε γυρίσει τον άνεμο- o ίδιος λέει ότι έχει κάνει έντεκα ταξίδια και δεν έχετε πετύχει τίποτα. Τώρα μας λέτε ότι πρέπει να παραμένουν κλειστά τα σύνορά μας, κλειστές οι τράπεζές μας; Αυτό είναι ωραίο και το έχετε πετύχει;

Κοιτάξτε, σήμερα έχουμε 7 Δεκεμβρίου του 2016. Κατά σύμπτωση πριν από δύο ακριβώς χρόνια, στις 7 Δεκεμβρίου του 2014, κατά την ομιλία του επί του προϋπολογισμού ο κ. Τσίπρας είχε προειδοποιήσει να μην δεσμεύσουμε εμείς την επόμενη κυβέρνηση, γιατί ήθελε να λάβει τις δικές του αποφάσεις. Αυτό ακριβώς κάνετε σήμερα εσείς, δεσμεύετε την επόμενη κυβέρνηση. Είχε πει επίσης, ο κ. Τσίπρας, ότι το μνημόνιο δεν είναι κάτι από το οποίο μπορεί κανείς να μπαινοβγαίνει. Όποιος το υπηρετήσει, δεν βρίσκει εύκολα την πόρτα της εξόδου.

Αποδείχθηκε προφητικός. Ο κ. Τσίπρας μπήκε στο μνημόνιο, υπογράφει συνέχεια μνημόνια κι όχι μόνο δεν βρίσκει την πόρτα εξόδου, αλλά ανακαλύπτει συνεχώς και νέες εισόδους, σε νέα μνημόνια.

Κύριε Πρόεδρε, ευχαριστώ. Θέλω να καταθέσω για τα Πρακτικά το χρονικό της ανικανότητας αυτής της Κυβέρνησης τα τελευταία δύο, περίπου, χρόνια στο προσφυγικό-μεταναστευτικό, για όποιον ενδιαφέρεται να λάβει τα στοιχεία και από τους κυβερνητικούς και από άλλους συναδέλφους, όπως και για τον ιστορικό του μέλλοντος.

Ευχαριστώ.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε για την ακρίβεια διαχείρισης του χρόνου.

Ο κ. Βέττας έχει τον λόγο.

**ΔΗΜΗΤΡΙΟΣ ΒΕΤΤΑΣ:** Κυρία Βούλτεψη, θα μου επιτρέψετε να ζητήσω μία χάρη. Αυτό που αναφέρατε για την πολύ μεγάλη προσφορά και τις πολλές συναντήσεις που κάναμε ως Κυβέρνηση για το προσφυγικό, να την ανεβάσω στη σελίδα μου.

**ΣΟΦΙΑ ΒΟΥΛΤΕΨΗ:** Ναι, αλλά δεν είχε αποτέλεσμα.

**ΔΗΜΗΤΡΙΟΣ ΒΕΤΤΑΣ:** Θα το κάνω, κυρία Βούλτεψη, να το ξέρετε.

Κυρίες και κύριοι συνάδελφοι, οι προϋπολογισμοί έχουν συνέχεια και προφανώς, ο προϋπολογισμός του 2017 βασίζεται στα στοιχεία του τέλους αυτής της χρονιάς, του προϋπολογισμού του 2016.

Αν γυρίσουμε πίσω έναν χρόνο, θα θυμηθούμε όλοι μας ότι τότε, ίδιο μήνα πέρυσι, είχαμε υποσχεθεί ότι έχουμε τρεις βασικούς στόχους. Πρώτον, να υλοποιήσουμε πολιτικές οι οποίες δεν θα δημιουργήσουν δημοσιονομικά κενά και ελλείμματα, οπότε και νέα μέτρα. Δεύτερος βασικός μας στόχος ήταν η ανάσχεση, η μείωση της ύφεσης –είχαμε ύφεση τότε- και βεβαίως να ενισχύσουμε τον κοινωνικό προϋπολογισμό, ο οποίος δεν υπήρχε μέχρι τέλος του 2014, με σκοπό να μειώσουμε όσο γίνεται περισσότερο την ανεργία και βεβαίως, να ενισχύσουμε εκείνους τους τομείς του κοινωνικού κράτους, την υγεία και την παιδεία, που δέχθηκαν τις μεγαλύτερες πιέσεις και τα μεγαλύτερα βάρη όλα αυτά τα χρόνια.

Αυτή η χρονιά, λοιπόν, κλείνει χωρίς ύφεση, κλείνει με ανάπτυξη. Η ανεργία έχει μειωθεί λίγο ομολογουμένως. Όμως, δείχνει μία μείωση σταθερή. Για να μην κάνουμε σπέκουλα -κανένας μας- απέναντι στον ελληνικό λαό για την ανεργία, να πούμε δυο πράγματα. Η ανεργία δεν μετριέται πάντα μέσω της μείωσης του ποσοστού της, αλλά κυρίως μέσω της αναβάθμισης της ποιότητας της απασχόλησης. Το λέω αυτό γιατί σήμερα είμαστε σε μία πολύ δύσκολη θέση, να θέλουμε να μετατρέψουμε τη μερική ή την εκ περιτροπής εργασία σε πλήρη απασχόληση.

Ξέρετε, όμως, για να μπορέσουμε σήμερα και αύριο, στο μέλλον, να μιλάμε για σοβαρή μείωση της ανεργίας, πρέπει να χρηματοδοτήσουμε, πρέπει να επιλέξουμε ποιους τομείς της οικονομίας θα πάμε μπροστά, πρέπει να δούμε ποιες παραγωγικές διαδικασίες θα εξελίξουμε, έτσι ώστε το τελικό προϊόν, η τελική υπηρεσία του Έλληνα παραγωγού να φτάνει στον ευρωπαίο και στον παγκόσμιο καταναλωτή, να φτάνει στο ευρωπαϊκό ράφι για να δημιουργείται υπεραξία. Βεβαίως, για να φτάσουμε στην υπεραξία, προϋπόθεση είναι προηγουμένως να έχουμε ενσωματώσει βασικά πράγματα, όπως την επιστημοσύνη των νέων επιστημόνων μας και την καινοτομία. Άρα υλοποιήσαμε βασικούς στόχους.

Άκουσα τον δεύτερο ομιλητή, τον ομιλητή από τη Νέα Δημοκρατία, ο οποίος ισχυρίστηκε ότι τα κέρδη του 2014 πήγαν χαμένα. Τα κέρδη του 2014, στο τέλος του 2014, αυτά που εμείς παραλάβαμε, και στη βάση των οποίων στηρίξαμε εκείνον τον προϋπολογισμό, αγαπητοί συνάδελφοι, ήταν συγκεκριμένα. Ήταν 500 εκατομμύρια πλεόνασμα, αντί για 4,5 δισεκατομμύρια. Ήταν ένα ταμειακό έλλειμμα από τα πιο επίσημα χείλη ότι «κύριοι, ξεχάσαμε να σα πούμε ότι δεν περισσεύουν ή λείπουν 500 εκατομμύρια για να πληρώσετε μισθούς και συντάξεις». Εκείνο που μας αφήσατε είναι 27% ανεργία.

Αυτό που αφήνει αυτός ο προϋπολογισμός είναι ανάπτυξη κι όχι ύφεση, είναι η μικρή μείωση της ανεργίας, όπως προείπα, και βεβαίως, η ενίσχυση του κοινωνικού προϋπολογισμού. Δεν σώζει την κατάσταση. Ο κοινωνικός προϋπολογισμός, είναι 1,410 δισεκατομμύρια, διανεμημένος, όπως είπαν και οι προηγούμενοι συνάδελφοί μου, σε τέσσερα κυρίως μέρη. Δεν θα αναφερθώ σε αυτά.

Ο προϋπολογισμός του 2017, ο νέος προϋπολογισμός, είναι ένας σκληρός και δύσκολος προϋπολογισμός, προφανώς γιατί πρέπει να ισορροπήσει ανάμεσα σε μία δημοσιονομική πολιτική, με την οποία αναγκαστήκαμε να συμβιβαστούμε, γιατί δεν άφησαν ούτε πολιτικά εργαλεία. Την ώρα της διαπραγμάτευσης δεν είχαμε ούτε πολιτικούς συμμάχους στο εσωτερικό - πόσω μάλλον έξω - και κυρίως και δεν είχαμε δύναμη οικονομική, δεν είχαμε χρήματα. Δεν είχαν αφήσει τίποτα, κύριοι, στο ταμείο.

Αν σήμερα συζητούσαμε με τους εταίρους με αυτόν τον προϋπολογισμό, η Κυβέρνηση θα είχε πετύχει μια άλλη διαπραγμάτευση και θα είχαμε μια καλύτερη πορεία στη χώρα. Θα το καταφέρουμε έναν χρόνο μετά.

Ο κοινωνικός προϋπολογισμός, λοιπόν, όπως σας είπα, είναι εξαιρετικά δύσκολος. Λύνει μερικά προβλήματα. Βγάζει ένα κομμάτι του κόσμου από τη φτώχεια. Αυτό, όμως, που είναι το μεγάλο ερώτημα και στο οποίο συμπυκνώνεται και η αγωνία και η φτώχεια και το αδιέξοδο του κόσμου, κυρίες και κύριοι συνάδελφοι, είναι τι γίνεται τώρα. Αγαπητοί κύριοι, σε τι πρέπει να ελπίζω εγώ; Σε τι μπορώ να ελπίζω εγώ;

Για να είμαστε, λοιπόν, ειλικρινείς απέναντι στον ελληνικό λαό, να πούμε δυο πράγματα. Το θέμα της παραγωγικής ανασυγκρότησης και το πρόβλημα της ανάτασης και της ανάταξης της οικονομίας μας είναι πάρα πολύ δύσκολο και προφανώς, χρειάζεται χρόνο, εργαλεία, μηχανισμούς, νομοθετήματα, αλλά κυρίως χρόνο. Και ο χρόνος, δυστυχώς, είναι απέναντι στη φτώχεια.

Όμως, για να πούμε με λίγα λόγια σε δυο λεπτά τι ακριβώς κάναμε όλα αυτά τα χρόνια, τι έλειπε και τι λείπει για να πάει μπροστά η ανάπτυξη: Χρήμα. Για ποιον; Για το φυσικό πρόσωπο μόνο; Όχι, για την επιχείρηση, βεβαίως. Χρήμα από πού; Από τις τράπεζες. Ποιες τράπεζες; Ποιες τράπεζες έμειναν και πώς έμειναν;

Περάσαμε, λοιπόν, από την ανακεφαλαιοποίηση σήμερα σε μια διευθέτηση βραχυπρόθεσμη για το χρέος. Ανοίγει το τραπέζι και καθαρίζει και προφανώς, θα συζητήσουμε και μετά αμέσως για τα μακροπρόθεσμα. Και τα πλεονάσματα θα συζητήσουμε, μπροστά μας είναι όλα αυτά, για να πάρουμε τις καλύτερες λύσεις.

Τι κερδίζει η τράπεζα από αυτό; Ένα καθαρό πεδίο, αγορά ομολόγων μέσω της ποσοτικής χαλάρωσης, που σημαίνει ότι θα πάνε τα ομόλογά μας ονομαστικά υψηλότερα. Θα χαθούν αποδόσεις, θα πάνε λιγάκι περισσότερο, θα αυξηθούν οι τιμές τους, θα αυξηθεί το ενεργητικό των τραπεζών.

Τι νομοθετήσαμε πριν λίγο καιρό, ή μάλλον τι θα νομοθετήσουμε ή μάλλον τι συζητήσαμε και τι λύσαμε; Την εξωδικαστική ρύθμιση του χρέους, γιατί χωρίς αυτή τη λύση οι τράπεζες δεν μπορούν, προφανώς, να προχωρήσουν μπροστά, δεν μπορούν να δώσουν χρήμα. Προφανώς, χωρίς αυτή τη λύση κανένας διεθνής θεσμικός επενδυτής δεν θα έρθει εδώ να επενδύσει, εννοώ να αγοράσει τραπεζικές μετοχές. Λύνεται, δεν λέω ότι λύθηκε, αλλά λύνεται, ξεκαθαρίζεται η υπόθεση και μάλιστα από μία Κυβέρνηση, η οποία για την Αντιπολίτευση δεν είναι σύμμαχος της επιχείρησης.

Εγώ στην περιοχή μου είχα μια επένδυση - το ανέφερε ο κ. Μάρδας στην επιτροπή - μια επένδυση, την «Atalanti Hills». Λεγόταν και λέγεται επένδυση 1,5 εκατομμυρίου. Ρωτώ την Αξιωματική Αντιπολίτευση: Ο φάκελος είναι κατατεθειμένος από το 2006. Ο ΣΥΡΙΖΑ ανέλαβε το 2015. Η αδειοδότηση έγινε το 2016, μέσα σε έναν χρόνο. Χαμένα δέκα χρόνια δουλειάς, κύριοι! Χαμένα δέκα χρόνια απασχόλησης!

Έχουμε, λοιπόν, άλλα χρηματοδοτικά εργαλεία; Προφανώς και έχουμε. Πολλά; Δεν έχουμε πολλά. Ψάχνουμε με τον φακό να τα βρούμε και αυτά είτε λέγονται Ταμείο Επενδύσεων, είτε λέγονται Ταμείο Επιχειρηματικότητας, είτε λέγονται «Εξοικονομώ» είναι λίγα χρήματα.

Κλείνω, κύριε Πρόεδρε, λέγοντας το εξής: Το υποκείμενο υλοποίησης μιας πολιτικής είναι πάρα πολύ σημαντικό. Είναι εξαιρετικά σημαντικό το ποιος υλοποιεί μια πολιτική. Και πιστέψτε με ότι έχουμε ένα ηθικό πλεονέκτημα, γιατί είμαστε άνθρωποι - και ο Πρωθυπουργός και οι Υπουργοί και οι Βουλευτές - οι οποίοι από την εξουσία δεν βρωμίσαμε όχι τα χέρια μας, ούτε τα δάχτυλά μας, ούτε τα νύχια μας. Και αυτό είναι μια πραγματικότητα. Και αν δεν ήταν, θα είχε βουίξει ο τόπος.

Και το συνδυάζω αυτό με κάτι που μου συνέβη το πρωί, μπαίνοντας, στην είσοδο της Βουλής από την πλευρά της Βασιλίσσης Σοφίας, όπου με σταματάει ένας κύριος και μου λέει: «Καλημέρα, κύριε Βέττα» και του λέω: «Καλημέρα σας». Μου λέει: «Μπορώ να σας πω κάτι;» και του λέω: «Βεβαίως, παρακαλώ». Μου λέει: «Κύριε Βέττα, κάντε κάτι, σας παρακαλώ, κρατήστε τους προηγούμενους» - και δεν ξέρω σε ποιους αναφερόταν και τι ακριβώς εννοούσε - «μακριά από το δημόσιο χρήμα, μακριά από το δημόσιο αγαθό και μακριά από τη δημόσια διοίκηση και πιστέψτε με, η χώρα θα πάει καλά σε δυο χρόνια».

Ευχαριστώ πάρα πολύ, κυρίες και κύριοι.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Τζελέπης από τη Δημοκρατική Συμπαράταξη.

**ΜΙΧΑΗΛ ΤΖΕΛΕΠΗΣ:** Κυρίες και κύριοι συνάδελφοι, ακούγοντας τον προλαλήσαντα ομιλητή, μου ήρθε στο μυαλό το τέλος κάθε παραμυθιού: «και ζήσαν αυτοί καλά και εμείς καλύτερα».

Συζητάμε σήμερα τον όγδοο κατά σειρά μνημονιακό προϋπολογισμό, τον δεύτερο που φέρνετε ως συγκυβέρνηση ΣΥΡΙΖΑ-ΑΝΕΛ και τον τρίτο που καλείστε να υλοποιήσετε εσείς οι αντιμνημονιακοί. Δεν μπορώ, όμως, να μην αναφερθώ στο γιατί είμαστε στον όγδοο μνημονιακό προϋπολογισμό, γιατί τόσο η Νέα Δημοκρατία όσο και ο ΣΥΡΙΖΑ και οι ΑΝΕΛ χρησιμοποίησαν από την αρχή την κρίση ως όχημα για να έρθουν στην εξουσία, τόσο ο κ. Σαμαράς με τα «Ζάππεια» όσο και από την άλλη πλευρά, οι ψευδαισθήσεις και οι αυταπάτες που δημιούργησε ο ΣΥΡΙΖΑ, για να ενώσει τις συνισταμένες, να κάνει κόμμα και μετέπειτα να καταλάβει την εξουσία.

Εκ των υστέρων, όμως, όλοι ακολουθείτε τη μια και μοναδική εθνική γραμμή που χάραξε το ΠΑΣΟΚ από το 2010, αλλά λόγω της μη εθνικής συνεννόησης αυτό έχει ως αποτέλεσμα να βρισκόμαστε σήμερα στον όγδοο κατά σειρά μνημονιακό προϋπολογισμό με επιπρόσθετα βάρη στον ελληνικό λαό κάθε φορά.

Απεδείχθη ότι από μηχανής θεοί δεν υπάρχουν και όταν το πίστεψε αυτό ο ελληνικός λαός, το πλήρωσε ακριβά.

Η συζήτηση του προϋπολογισμού για το έτος 2017 έχει ξεκινήσει μέσα σε ένα κλίμα αβεβαιότητας και γενικευμένης ανασφάλειας σε πολιτικό και οικονομικό επίπεδο. Η συγκυβέρνηση, όμως, πανηγυρίζει για το success story, πλέον, ως προς την πορεία κλεισίματος της δεύτερης αξιολόγησης.

Ακούστε να δείτε, κυρίες και κύριοι συνάδελφοι, δεν μας ξαφνιάζει πλέον αυτό γιατί ο λαϊκισμός του ΣΥΡΙΖΑ έχει κατά καιρούς εκφραστεί με διάφορους τρόπους. Πριν από την ανάληψη της εξουσίας με το παραμύθι για το σκίσιμο των μνημονίων, την κατάργηση του ΕΝΦΙΑ, την αύξηση των μισθών στα 751, την αποκατάσταση των συντάξεων. Τα θυμάστε όλα αυτά; Πάει και η δωδέκατη, όχι η δέκατη τρίτη.

Κατά τη διάρκεια της «πρώτης φοράς αριστερά», με το παραμύθι «η τρόικα έφυγε», ήρθαν οι θεσμοί, το δημοψήφισμα έσωσε τη χώρα, υπογράψαμε πλέον πρόγραμμα και όχι μνημόνιο. Τώρα το παραμύθι έχει μεταλλαχθεί και υπόσχεται πως η ολοκλήρωση κάθε αξιολόγησης ισοδυναμεί με έξοδο από τα μνημόνια και απογείωση της οικονομίας εν είδει ελατηρίου.

Κυρίες και κύριοι συνάδελφοι, φορτώσατε, όμως, όλο αυτό το χρονικό διάστημα τον ελληνικό λαό με ένα αχρείαστο τρίτο μνημόνιο, με 86 δισεκατομμύρια νέο δάνειο, 12,5 δισεκατομμύρια νέα μέτρα, με απώλεια στο ΑΕΠ κοντά στα 20 δισεκατομμύρια, με εκροή καταθέσεων 40 δισεκατομμύρια και με κόστος κεφαλαιοποίησης των τραπεζών και έρχεστε τώρα, πριν καν ολοκληρωθεί η δεύτερη αξιολόγηση, και πανηγυρίζετε για τη μείωση του χρέους. Γραβάτες δεν είδαμε, όμως. Θα τα πούμε για αυτήν τη ρύθμιση στην πορεία.

Όσα νούμερα, όμως, και να αναλύσουμε σήμερα, οι πολίτες ξέρουν πολύ καλά γιατί βιώνουν τη φοροληστρική και φορομπηχτική σας πολιτική, αφού τη ζουν καθημερινά στο πετσί τους στον καθημερινό τους αγώνα για επιβίωση και στο τέλος κάθε μήνα σε μία ατέρμονη προσπάθεια να πληρώσουν τους λογαριασμούς.

Δυστυχώς, οι πολίτες της χώρας έχουν φτωχοποιηθεί και θα φτωχοποιηθούν περαιτέρω ακόμη, γιατί η παραμονή σας στην εξουσία βασίζεται κυρίως στο τρίπτυχο φόροι-φτώχεια-ανεργία. Και όλα αυτά για να προσπαθούμε να επιστρέψουμε εκεί που ήμασταν πριν από δύο χρόνια, στο τέλος του 2014. Δηλαδή, δύο χρόνια διακυβέρνησης ΣΥΡΙΖΑ-ΑΝΕΛ χαμένα για την Ελλάδα. Μας έμειναν, όμως, τα επιπλέον μέτρα εις βάρος του ελληνικού λαού και η υπερήφανη διαπραγμάτευση, που υποθήκευσε την περιουσία της χώρας για έναν αιώνα. Και τώρα ετοιμάζετε και το τέταρτο μνημόνιο στο διηνεκές. Δεν έχει σχέση πώς θα το βαπτίσετε, μόνο εκεί κολλάτε προς το παρόν.

Σχετικά τώρα με την περιβόητη ανάπτυξη και το ζητούμενο, δηλαδή την παραγωγή περαιτέρω πλούτου, στον προϋπολογισμό προβλέπεται 2,7%. Από πού; Πώς; Είδαμε τους επενδυτές - μετανάστες, κατά τον κ. Μάρδα. Μήπως τώρα έχουμε νέους επενδυτές, μετά την επίσκεψη του Πρωθυπουργού στην Κούβα, από Νικαράγουα και Βενεζουέλα και δεν το γνωρίζουμε;

Η ανάπτυξη, κυρίες και κύριοι συνάδελφοι, δεν διατάσσεται, αλλά επιτυγχάνεται με σχέδιο, προγραμματισμό και δημιουργία φιλοεπενδυτικού περιβάλλοντος. Η οικονομική σας πολιτική δυστυχώς αυξάνει φόρους, υπερασπίζεται το πελατειακό κράτος, καταδιώκει την επιχειρηματικότητα και γενικά αποστρέφεται ό,τι δημιουργεί και παράγει στον τόπο. Καταδικάζει δε σε εξορία τους νέους Έλληνες για να αποφύγουν τον οικονομικό εφιάλτη.

Όταν, όμως, μιλάμε για ανάπτυξη και για εθνική παραγωγική ανασυγκρότηση, τότε πρωταρχική θέση στην ιεράρχηση των τομέων της οικονομίας που θέλουμε να στηρίξουμε έχει ο πρωτογενής τομέας. Στον αγροτικό κόσμο, όμως, με τις πολιτικές σας, που βασίζονται στη λογική «αγρότες, τα παίρνω όλα», δεν θα μείνει τίποτα όρθιο. Τα δύο χρόνια της διακυβέρνησής σας πλέον του 1,5 δις δισεκατομμύρια έχετε αφαιρέσει από το αγροτικό εισόδημα.

Για το 2017 φορολόγηση αγροτικών εισοδημάτων με συντελεστή από το 13% που θα πάει από το 22% έως 45%, όταν τα κέρδη των βιομηχάνων φορολογούνται με 29%. Φορολόγηση επιπλέον και των αγροτικών ενισχύσεων της ΚΑΠ, που θα κάνει τα προηγούμενα μέτρα ακόμα δυσμενέστερα, όταν οι ενισχύσεις δίνονται για να είναι ανταγωνιστικός ο πρωτογενής τομέας και πουθενά, μα πουθενά στην Ευρώπη δεν φορολογούνται.

Εξομοίωση των αγροτικών εκμεταλλεύσεων με επιχειρήσεις και συνέπεια αυτού αύξηση της προκαταβολής φόρου στο 100%, αύξηση της ασφαλιστικής εισφοράς στον ΟΓΑ στο 27% - υπετριπλάσια από αυτά που πλήρωνε μέχρι τώρα ο αγρότης, μία πρόσθετη κρυφή φορολογία - αφού για πρώτη φορά οι ασφαλιστικές εισφορές συνδέονται με το φορολογητέο εισόδημα και θα ανέλθουν στο 27% και πλέον.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Πόσο είναι το φορολογητέο εισόδημα;

**ΜΙΧΑΗΛ ΤΖΕΛΕΠΗΣ:** Θα σας τα πω, κύριε Παπαδόπουλε, μην βιάζεστε.

Αύξηση του ΦΠΑ των γεωργικών εφοδίων στο 24% από το 13%. Στα νησιά μείωση της επιστροφής του ειδικού φόρου κατανάλωσης πετρελαίου. Όλα αυτά τι αποτέλεσμα έχουν; Δραματική μείωση της παραγωγικής βάσης του αγροτοδιατροφικού τομέα, μείωση της αξίας της αγροτικής παραγωγής, μείωση αγροτικού εισοδήματος, αύξηση της αξίας των εισροών, αύξηση της αξίας των εξαγωγών.

Αυτή η καταστροφική και φοροεισπρακτική πολιτική που επιβάλλετε στον αγροτικό τομέα είναι το καταστροφικό Round up. Και όσοι δεν το ξέρουν, είναι το φυτοφάρμακο, που όπου πέσει, δεν φυτρώνει τίποτα. Αυτή είναι η πολιτική σας για την αγροτική οικονομία, την αγροτική παραγωγή, τον Έλληνα αγρότη!

Σπείρατε ανέμους και θα θερίσετε πολύ σύντομα θύελλες. Βγείτε στα χωριά από εδώ και πέρα και θα τα πούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Βαρεμένος):** Αυτό το τελευταίο, κύριε Τζελέπη, είναι η συνεισφορά στην εθνική συνεννόηση;

**ΜΙΧΑΗΛ ΤΖΕΛΕΠΗΣ:** Τελειώνοντας, κύριε Πρόεδρε, θα ήθελα να πω ότι πλέον τη συγκυβέρνηση την έχει πάρει χαμπάρι ο ελληνικός λαός και η κλεψύδρα του χρόνου σας έχει αρχίσει να μετρά αντίστροφα. Γι’ αυτό και δεν προτιθέμεθα να δώσουμε θετική ψήφο σε έναν προϋπολογισμό χωρίς αναπτυξιακή προοπτική, κοινωνικά άδικο, που βασίζεται σε μια καθεστωτικού τύπου ολοκληρωτική φοροεισπρακτική πολιτική. Δεν ψηφίζουμε έναν προϋπολογισμό που εγκλωβίζει τη χώρα στο βάθος της βλάβης που εσείς της προκαλέσατε.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και δύο εκπαιδευτικοί συνοδοί τους από το Γυμνάσιο Κυπαρισσίας Μεσσηνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αντωνοπούλου.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, κυρίες και κύριοι Βουλευτές, αυτός ο προϋπολογισμός είναι ο δεύτερος που καταθέτει η Κυβέρνησή μας. Όπως και ο πρώτος, έτσι και ο προϋπολογισμός του 2017 έχει ως στόχο τη σύζευξη της δημοσιονομικής ισορροπίας με έναν επιμερισμό των βαρών, ο οποίος είναι δίκαιος όσον αφορά τη δημοσιονομική πολιτική μας.

Καταλαβαίνω ότι υπάρχουν εντάσεις, ότι υπάρχει το Βήμα στο οποίο εκπρόσωποι των κομμάτων ανεβαίνουν σήμερα και καταγγέλλουν, αλλά θα ήθελα να ξεκινήσω - και στη συνέχεια της ομιλίας μου θα διευκρινίσω κάποια θέματα - λέγοντας ότι η εκτέλεση του προϋπολογισμού και η επίτευξη των στόχων του προγράμματος προσαρμογής, παρά την ανακατανομή των δημοσιονομικών βαρών, εξακολουθεί και παραμένει μια διαδικασία που στόχος της Κυβέρνησής μας είναι να λήξει. Ταυτόχρονα, όμως, αυτή η υποχρεωτικότητα που υπάρχει δρομολογεί εξελίξεις που θα μας επιτρέψουν να λήξει, που θα μας επιτρέψουν να βγούμε από τον φαύλο κύκλο του παρελθόντος.

Η επιδιωκόμενη ολοκλήρωση της δεύτερης αξιολόγησης, η ένταξη της χώρας στον μηχανισμό ποσοτικής χαλάρωσης φαντάζομαι ότι είναι στόχοι κοινοί όλων των κομμάτων, γιατί θα επιθυμούν τη βελτίωση του οικονομικού και κοινωνικού κλίματος στη χώρα μας.

Έτσι, λοιπόν, επειδή ακριβώς ο στόχος μας είναι η άρση των κεφαλαιακών περιορισμών, η αποκατάσταση της ρευστότητας στις επιχειρήσεις και γενικά ο στόχος μας είναι να βοηθήσει να περάσουμε σαν κοινωνία σε πιο ήρεμα νερά, ο προϋπολογισμός του 2017 θέτει προϋποθέσεις ακριβώς για να επιτύχουμε αυτόν τον στόχο.

Οι διαμαρτυρίες αναμενόμενες. Όμως, πρέπει να αναστοχαστούμε και επιτέλους να συμφωνήσουμε σε κάποια μίνιμουμ σημεία να υπάρχει συναίνεση, ακριβώς γιατί πρέπει να βάλουμε τη χώρα και το καλό των πολιτών μας πάνω απ’ αυτού του είδους τις αντιπαραθέσεις, τις οποίες βιώνουμε εδώ και πάρα πολλούς μήνες.

Ποιος αμφισβητεί ότι η οικονομία έχει ήδη εισέλθει σε μια σταθερότητα; Άκουσα από αρκετούς εισηγητές, από αρκετούς ομιλητές ότι τα στοιχεία είναι λάθος, ότι κάνουμε συγκρίσεις λανθασμένες.

Θα ήθελα να ρωτήσω το εξής: Ποιος αμφισβητεί ότι υπάρχει όσον αφορά τον ακαθάριστο σχηματισμό παγίου κεφαλαίου αύξηση κατά 2,4%; Οι ξένες επενδύσεις έχουν αυξηθεί, αν συγκρίνουμε τα προηγούμενα δυο χρόνια και φέτος, κατά 99%, δηλαδή πήγαμε από τα 684 εκατομμύρια στα 1,3 δισεκατομμύρια. Αυτά δεν είναι αληθινά νούμερα; Από πού τα βγάζουμε; Πού στηριζόμαστε και λέμε ότι όλες οι ενδείξεις είναι στη σωστή κατεύθυνση, κατεύθυνση που μας αφήνει να έχουμε μια αισιοδοξία;

Όταν κοιτάμε τις νέες θέσεις εργασίας εποχικά προσαρμοσμένες, υπάρχει αύξηση; Σε νέες θέσεις μισθωτής εργασίας σύμφωνα με την ΕΡΓΑΝΗ υπάρχει αύξηση; Όταν κοιτάμε το ποσοστό της ανεργίας, δεν θα συμφωνήσουμε όλοι ότι έχουμε σήμερα, σε σχέση με αυτό που παραλάβαμε, όχι αυτό που δημιουργήσαμε, τουλάχιστον εκατό χιλιάδες θέσεις λιγότερες όσον αφορά τους ανέργους; Δεν θα συμφωνήσουμε ότι έχουμε διακόσιες χιλιάδες θέσεις, οι οποίες αναδεικνύουν ότι η απασχόληση από τον Ιανουάριο του 2015 μέχρι σήμερα έχει αυξηθεί κατά διακόσιες χιλιάδες θέσεις; Δηλαδή, δεν μειώνεται η ανεργία απλώς επειδή έχουμε την εκροή των συμπολιτών μας, που μπορούν να βρουν μια θέση εργασίας στο εξωτερικό, έχουμε καθαρή αύξηση της απασχόλησης.

Δείκτης οικονομικού κλίματος, δείκτης επιχειρηματικών προσδοκιών στη βιομηχανία, δείκτης προμηθειών manager, όλοι παρουσιάζουν θετικά πρόσημα τους τελευταίους οκτώ, εννέα μήνες. Ας έρθουμε, λοιπόν, τώρα να συμφωνήσουμε ότι τα τελευταία δυο τρίμηνα έχουμε θετικούς ρυθμούς μεγέθυνσης του ΑΕΠ.

Οι αλλεπάλληλες συναντήσεις του Πρωθυπουργού με ηγέτες χωρών, στις οποίες αναφέρθηκε προηγουμένως η κ. Βούλτεψη, πρέπει και μπορεί να ιδωθεί από δυο τελείως διαφορετικές οπτικές γωνίες. Εμείς λέμε, λοιπόν, ότι έχει ανακτηθεί η θετική εικόνα της Ελλάδας στο εξωτερικό. Δεν έχουν γίνει αυτές οι συναντήσεις και δεν έχουν έρθει οι πολιτικοί ηγέτες απλώς επειδή θα θέλανε να περάσουν από την Ελλάδα για μια - δυο ώρες από τη ζωή τους, έχουν έρθει ακριβώς γιατί δείχνουν τη στήριξή τους και γιατί ο Πρωθυπουργός έχει πετύχει να αλλάξει η εικόνα της χώρας στο εξωτερικό.

Τώρα θα ήθελα να αφιερώσω λίγα λεπτά, να μιλήσω πολύ συγκεκριμένα για το πώς αυτή η Κυβέρνηση στον χώρο, στον οποίο εγώ είμαι υπεύθυνη, δεν ξέρει τι της γίνεται, γιατί αυτό ακούω συνέχεια, ότι δεν ξέρουμε τι κάνουμε, ούτε εμπειρία έχουμε ούτε στόχους έχουμε, στο κενό βρισκόμαστε.

Όπως γνωρίζετε, τον Ιανουάριο του 2015 τα υποστηρικτικά προγράμματα για τους ανέργους, τα οποία χρηματοδοτούνται από το Ευρωπαϊκό Κοινοτικό Ταμείο και συγχρηματοδοτούνται από τη χώρα, είχαν για την περίοδο 2014-2020 προταθεί σαν εμπροσθοβαρή έργα από την προηγούμενη κυβέρνηση, απορροφώντας 750 εκατομμύρια από τα 950 εκατομμύρια που είχε στη διάθεσή της η χώρα για την προγραμματική περίοδο 2014-2020.

Και αναρωτιέμαι, αν δεν κάναμε εμείς τις αναπροσαρμογές που κάναμε μετά τον πρώτο χρόνο, που θα είχαμε ξοδέψει 750 εκατομμύρια – πολύ καλό θα ήταν αυτό για την Κυβέρνησή μας, όπως και για οποιονδήποτε ήταν εκεί το 2015 - τον επόμενο χρόνο, από την αρχή του 2016 μέχρι το 2020, τι ακριβώς θα μπορούσαμε να υλοποιήσουμε με 200 εκατομμύρια;

Άρα, όταν βάζουμε στόχους και όταν κάνουμε τον προγραμματισμό μας, η διαχείριση στηρίζεται σε βαθιά γνώση και σε πολύ βαθιά αίσθηση ευθύνης απέναντι στους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ένα λεπτό παρακαλώ, κύριε Πρόεδρε.

Προχωρήσαμε, λοιπόν, με αυτόν τον ανασχεδιασμό. Καταλήξαμε να βγάζουμε πλέον τέτοιου είδους προγράμματα υποστηρικτικά στους ανέργους, που παρ’ ότι η ανεργία πέφτει, αργά αλλά σταθερά απομειώνεται, όπως είπα και πριν - δεν υπάρχει καμμία αμφιβολία -, ταυτόχρονα τι βλέπουμε; Ότι περισσότεροι από τους ανέργους, αυτούς που έχουν απολυθεί πρόσφατα, αλλά κι αυτούς που έχουν απολυθεί πριν από τρία και τέσσερα χρόνια, εμφανίζονται στον ΟΑΕΔ και θέλουν να εγγραφούν. Γιατί; Γιατί αν πάρουμε ένα πρόγραμμα, όπως είναι η κοινωφελής εργασία, με τον σχεδιασμό που υπήρχε πριν, για κάθε θέση εργασίας που είχαν προκηρύξει οι προηγούμενες κυβερνήσεις είχαμε πέντε ανέργους που ήθελαν να εγγραφούν. Σήμερα, για κάθε μία θέση, έχουμε δώδεκα. Έχουμε διπλασιάσει τον αριθμό αυτών οι οποίοι επιθυμούν να εγγραφούν, παρ’ ότι έχουμε λιγότερη ανεργία. Γιατί; Γιατί ο ΟΑΕΔ αναμορφώνεται, γιατί ο ΟΑΕΔ δίνει καλύτερες υπηρεσίες, γιατί ο προγραμματισμός μας αντιστοιχεί πολύ περισσότερο στις ανάγκες της αγοράς εργασίας και έτσι οι άνεργοι θέλουν να εγγραφούν.

Έρχεται, λοιπόν, η Αντιπολίτευση, κινδυνολογεί μονίμως και λέει: «Α, εκτοξεύεται η ανεργία», όταν η ανεργία μειώνεται. Και τι στοιχεία χρησιμοποιούμε παραπλανητικά, όπως χρησιμοποιούμε σε πολλούς τομείς της οικονομίας μας; Χρησιμοποιούμε εκείνα τα στοιχεία επιλεκτικά. Για παράδειγμα, επειδή έχουμε καλύτερες υπηρεσίες στον ΟΑΕΔ σήμερα, η δική μας η Κυβέρνηση, και επειδή έρχονται περισσότεροι άνεργοι να εγγραφούν, παίρνουν τους εγγεγραμμένους ανέργους, όχι τους ανέργους που υπάρχουν στην οικονομία και λένε «αυξήθηκε η ανεργία». Η ανεργία απομειώθηκε. Να σταματήσουμε να λέμε ψέματα. Να σταματήσουμε να κινδυνολογούμε, διότι αυτό που έχουμε μπροστά μας, το μεγάλο διακύβευμα είναι πώς η οικονομία, πώς η κοινωνία θα μπορέσει να περάσει στην επόμενη μέρα.

Εμείς είμαστε αποφασισμένοι. Αλλάζουμε σελίδα. Δεν θα μείνουμε σαν αριστερή παρένθεση, αλλά σαν εκείνη η κυβέρνηση που έβγαλε τη χώρα από το μνημόνιο. Ο φετινός προϋπολογισμός είναι ένα ακόμα βήμα το οποίο θα μας φέρει πιο κοντά σε αυτόν τον στόχο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Μπαλωμενάκης, από τον ΣΥΡΙΖΑ, έχει τον λόγο.

**ΙΩΑΝΝΗΣ ΒΡΟΥΤΣΗΣ:** Εννοείται, κύριε Πρόεδρε – δεν διακόπτω - ότι εάν υπήρχε η δυνατότητα αντιλόγου, θα μιλούσα στην Υπουργό, διότι από αυτά που είπε τα περισσότερα είναι αναληθή.

**ΑΝΤΩΝΗΣ ΜΠΑΛΩΜΕΝΑΚΗΣ:** Πολλά «εάν» ακούγονται, πάρα πολλά «εάν». Με τα «εάν», όμως, δεν γίνεται τίποτα.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Επειδή αναφέρθηκε το όνομά μου, κύριε Πρόεδρε, θα ήθελα να μιλήσω για ένα λεπτό.

**ΠΡΟΕΔΡΕΥΩΝ (Γεώργιος Βαρεμένος):** Δεν αναφέρθηκε. Ήταν σαν να μην αναφέρθηκε, κυρία Υπουργέ, το όνομά σας.

(Θόρυβος στην Αίθουσα)

Να μην καταγράφεται τίποτα.

**ΙΩΑΝΝΗΣ ΒΡΟΥΤΣΗΣ:** …

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** …

**ΠΡΟΕΔΡΕΥΩΝ (Γεώργιος Βαρεμένος):** Κύριε Βρούτση, κυρία Αντωνοπούλου, σας παρακαλώ.

**ΙΩΑΝΝΗΣ ΒΡΟΥΤΣΗΣ:** …

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** …

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ. Δεν έχετε τον λόγο, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** …

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** …

**ΠΡΟΕΔΡΕΥΩΝ (Γεώργιος Βαρεμένος):** Αν ήταν ο καθένας εδώ μέσα στην Αίθουσα να φωνάζει φωναχτά τα αισθήματά του και τα συναισθήματά του, θα γινόταν τουλάχιστον χάβρα.

Ο κ. Μπαλωμενάκης έχει τον λόγο.

**ΑΝΤΩΝΗΣ ΜΠΑΛΩΜΕΝΑΚΗΣ:** Ευχαριστώ, πολύ, κύριε Πρόεδρε. Καλησπέρα σας.

Γενικά μπορώ να παρατηρήσω κι εγώ με αφορμή αυτήν τη συζήτηση ότι όχι σπάνια γίνεται χρήση πολλών στοιχείων με γενικό τρόπο και νομίζω ότι σε συνδυασμό με την παρελθοντολογία, την καταστροφολογία κάνουν ένα μείγμα εύκολης δημαγωγίας, θα έλεγα.

Ήθελα να επικεντρώσω την ομιλία μου ακριβώς πάνω σε αυτό το φαινόμενο, γιατί παρατήρησα, με αφορμή ομιλία κάποιου επιφανούς στελέχους της Αντιπολίτευσης με οικονομικές γνώσεις, ότι η τεχνική γλώσσα πολλές φορές δημιουργεί ένα πεδίο δημαγωγίας. Παράδειγμα, η διεύρυνση της φορολογικής βάσης για την οποία κάνει λόγο ως έναν από τους στόχους ο προϋπολογισμός εκλαμβάνεται συνήθως ως επιβολή νέων φόρων. Η διεύρυνση της φορολογικής βάσης όμως σημαίνει κατ’ αρχάς ότι θα πληρώνουν περισσότεροι κι όχι ότι λιγότεροι θα πληρώνουν περισσότερα. Πιστεύω ότι πολλοί, όλοι μας συμφωνούμε σε αυτό, ότι αυτό σημαίνει περαιτέρω ότι θα περιοριστεί το φαινόμενο της φοροδιαφυγής, ότι δεν θα υπεξαιρείται σε τόσο μεγάλη έκταση ο ΦΠΑ, ότι το περιουσιολόγιο θα βγει από το στάδιο του ευχολόγιου και θα γίνει πράξη. Σημαίνει γενικευμένη χρήση του πλαστικού χρήματος, των ηλεκτρονικών συναλλαγών, όλα αυτά που αναγκαίως θα οδηγήσουν σε λιγότερη φοροδιαφυγή.

Αυτή είναι η έννοια της διεύρυνσης της φορολογικής βάσεως - πρέπει να το ξεκαθαρίσουμε - και όχι νέοι φόροι αναγκαστικά και δεν τελειώνει κανείς, δεν ξεμπερδεύει, βαφτίζοντάς το «επιβολή νέων φόρων». Έχω την εντύπωση ότι σε οποιονδήποτε καλοπροαίρετο πολίτη εκθέσει κανείς αυτούς ακριβώς τους στόχους, δεν θα διαφωνήσει. Έχω επίσης, την πεποίθηση ότι όποιος συντάσσεται με την εκδοχή ότι πρόκειται περί νέων φόρων, ουσιαστικά και αντικειμενικά υπηρετεί τη φοροδιαφυγή και εκείνους που εκ συστήματος φοροδιαφεύγουν.

Είναι, λοιπόν, θεμελιώδης η επίτευξη του στόχου της διεύρυνσης της φορολογικής βάσεως, με την έννοια που δίδει η επιστήμη, η λογική, η καθημερινότητα όλων μας και πρέπει να τονίσουμε ότι όταν η φορολογική βάση διευρυνθεί, αυτός είναι ένας ασφαλής τρόπος να μεταβούμε σε ένα καθεστώς μείωσης των φορολογικών συντελεστών. Μιας μείωσης, που ο καθένας καταλαβαίνει ότι γίνεται αναγκαία και για κοινωνικούς, αλλά και για οικονομικούς λόγους, ολοένα και περισσότερο.

Η Κυβέρνηση, κυρίες και κύριοι συνάδελφοι, δεσμεύεται για τη μείωση των φορολογικών συντελεστών. Αναγκαία προϋπόθεση, όμως, γι’ αυτήν τη μείωση είναι να αποκτηθούν πόροι από αλλού και πρωτίστως από την πάταξη της φοροδιαφυγής. Από κανέναν μας δεν διαφεύγει ότι η υπερφορολόγηση, στην οποία συναριθμείται ασφαλώς και η επιβάρυνση από τις ασφαλιστικές εισφορές, προκαλεί σημαντικά προβλήματα σε χαμηλά και μεσαία στρώματα. Ανεξάρτητα του ποιος ευθύνεται και σε ποιο ποσοστό για την εκτεταμένη φοροδιαφυγή - σε ποιο ποσοστό δηλαδή συμμετέχει κάθε κοινωνικό στρώμα-, είναι γεγονός ότι χρειάζεται μια γενναία πολιτική αντιστάθμισης. Η κυβέρνηση στα πλαίσια των σημερινών, γνωστών σε όλους, οικονομικών δυσκολιών, έδωσε ήδη δείγματα πρόθεσης για να αναδιατάξει τα φορολογικά βάρη.

Θέλω να επισημάνω ότι οι πιο αντικειμενικοί αναλυτές, όσοι κάνουν σε βάθος ανάλυση και δεν κάνουν επιπέδου, αν μου επιτραπεί η έκφραση, «καφενείου» ανάλυση, έχουν εδώ και αρκετό καιρό επισημάνει ότι η οικονομική πολιτική της Κυβέρνησης έχει αναδιανεμητικό χαρακτήρα. Μιλώ φυσικά για τις γνωστές επισημάνσεις του ΣΕΒ, του Συνδέσμου Ελληνικών Βιομηχανιών, στις αρχές του Οκτώβρη, όπου σχολίασε ως αναδιανομή, αρνητικά φυσικά, το περίπου ένα δισεκατομμύριο που ο προϋπολογισμός προορίζει για την αναπλήρωση των απωλειών σε πολύ χαμηλά και μεσαία εισοδήματα.

Φαίνεται ότι ενόχλησε αυτός ο προσανατολισμός – παρ’ όλο που το διατιθέμενο ποσό δεν είναι πραγματικά μεγάλο, όσο θέλαμε και όσο χρειάζεται -, τον κατ’ εξοχήν εκπρόσωπο του μεγάλου κεφαλαίου, που δεν είχε όμως ενοχληθεί όταν έγινε η πραγματικά, όχι απλώς μεγάλη άλλα μέγιστη, βίαιη αναπροσαρμογή, αρπαγή εισοδήματος και αποταμιεύσεων με τη φούσκα του χρηματιστηρίου, ούτε την εποχή του διαβόητου PSI, της ζημιάς δηλαδή που έγινε σε μικροομολογιούχους και σε ασφαλιστικά ταμεία.

Εμείς μπορούμε να μιλάμε για φοροελαφρύνσεις, χωρίς αυτό να είναι δημαγωγία, χωρίς να ωραιοποιούμε τις δυσκολίες και χωρίς απόκρυψη των πραγματικών ορίων που υπάρχουν σήμερα. Μιλάμε για έναν στόχο επιτεύξιμο, στο βαθμό που το καθεστώς της επιτροπείας θα αφήνει, αρχίζοντας από εκείνα τα στρώματα που δεν έχουν φωνή, δεν έχουν μεγάλο αριθμό εκπροσώπων στο Κοινοβούλιο ή σε κέντρα λήψης οικονομικών αποφάσεων, δηλαδή τους πολύ μικρούς, μικρούς επιχειρηματίες, χαμηλά, μεσαία στρώματα γενικά.

Τον στόχο της οικονομικής ενίσχυσης και ελάφρυνσης των μεσαίων στρωμάτων η Κυβέρνηση επιχειρεί να τον υπηρετήσει και με άλλους τρόπους, όταν για παράδειγμα αγωνίζεται εναντίον των υπερβολικών πλεονασμάτων, αφού ακόμα και η μικρή μείωσή τους θα σημαίνει μεγαλύτερα περιθώρια φοροελαφρύνσεων. Εξίσου, όμως, θα αγωνίζεται με δημιουργικό τρόπο να δημιουργηθούν προϋποθέσεις για την αύξηση της ανταγωνιστικότητας των επιχειρήσεων αυτών, μέσα από στοχευμένες επιλογές.

Είναι γνωστός ο προσανατολισμός του νέου αναπτυξιακού νόμου και των προγραμμάτων του νέου ΕΣΠΑ, που συνοψίζονται στην αρχή «λιγότερα σε περισσότερους, παρά περισσότερα σε λίγους». Τον υπηρετεί, επίσης, και με τα νέα χρηματοδοτικά εργαλεία, τα οποία με υπομονή, σύνεση, καλό προγραμματισμό αλλά και αποφασιστικότητα έχει ήδη δρομολογήσει, όπως για παράδειγμα το Ταμείο Συμμετοχών, το Ταμείο Επιχειρηματικότητας, το «Εξοικονομώ», που σε λίγες εβδομάδες θα αρχίσει να υλοποιεί το ΕΤΕΑΝ, το Εθνικό Ταμείο Επιχειρηματικότητας και Ανάπτυξης, που φιλοδοξεί να είναι ο κύριος μοχλός χρηματοδότησης της μικρομεσαίας επιχειρηματικότητας στη νέα εποχή.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε για τη διαχείριση του λόγου.

Τον λόγο έχει ο κ. Κέλλας από τη Νέα Δημοκρατία.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αυτές τις μέρες συζητούμε έναν ακόμη προϋπολογισμό της Κυβέρνησης ΣΥΡΙΖΑ-ΑΝΕΛ, με τη χώρα όχι απλώς να βρίσκεται στον Προκρούστη της λιτότητας και της ύφεσης, αλλά παγιδευμένη σε έναν επικίνδυνο δρόμο, εξαιτίας των επικίνδυνων χειρισμών της ελληνικής Κυβέρνησης.

Η πρόσφατη συμφωνία στο Eurogroup οριοθετεί με τον χειρότερο δυνατό τρόπο αυτή τη διαδρομή. Μιλούσατε με βεβαιότητα πως θα κλείσετε την αξιολόγηση μέσα στον Νοέμβριο, πέρασε ο Δεκέμβριος και ακόμα βλέπουμε. Μιλούσατε με βεβαιότητα για κανένα νέο μέτρο και τώρα η Κυβέρνησή σας είναι υποχρεωμένη να πάρει νέα μέτρα, αν θέλει να επιτευχθεί ο δημοσιονομικός στόχος για πρωτογενή πλεονάσματα 3,5% του ΑΕΠ από το 2018.

Με λίγα λόγια, νέες περικοπές συντάξεων, μείωση του αφορολόγητου και φυσικά σας μένει και το μεγάλο αγκάθι των εργασιακών σχέσεων. Και βέβαια όλα αυτά μετά τη δέσμευση της περιουσίας του ελληνικού δημοσίου στο υπερταμείο για ενενήντα εννέα χρόνια. Τώρα δεσμεύετε τη χώρα και για πρωτογενή πλεονάσματα για 3,5% για δεκαετίες, δημιουργώντας τις ιδανικές συνθήκες για στραγγάλισμα της πραγματικής αγοράς, η οποία ήδη καταρρέει. Και μόλις έχετε καταργήσει το ΕΚΑΣ, έχετε μειώσει μισθούς και συντάξεις, έχετε επιβάλλει τα capital controls, οι ληξιπρόθεσμες οφειλές του δημοσίου στα ύψη, πολλαπλασιάσατε τα λουκέτα στην αγορά και από πάνω μιλάτε για εθνική επιτυχία. Αυτό, συνάδελφοι, λέγεται εξαπάτηση και σε αυτό βεβαίως παίρνετε άριστα.

Οι προβλέψεις για τον φετινό προϋπολογισμό είναι υπεραισιόδοξες. Μακάρι να τις επιτύχετε, αλλά η μέχρι τώρα πορεία σας δεν αφήνει περιθώρια αισιοδοξίας. Οι προβλέψεις είναι συνδεδεμένες με μεταρρυθμίσεις, αλλά εσείς είστε αλλεργικοί στο άκουσμά τους και μόνο. Προβλέπεται ανάπτυξη 2,7%, η οποία λέει ότι θα έρθει με αύξηση της ιδιωτικής κατανάλωσης κατά 1,8% και αύξηση των επενδύσεων κατά 9,1%.

Σοβαρά, αγαπητοί συνάδελφοι, πιστεύετε ότι οι Έλληνες έχουν διαθέσιμο εισόδημα για ξόδεμα; Τόσο εκτός τόπου και χρόνου δεν νομίζω ότι είστε. Τα νούμερα για τις ληξιπρόθεσμες οφειλές των ιδιωτών δεν σας λένε κάτι; Δεν πιστεύω να στηρίζεστε στις ιδιωτικοποιήσεις! Δεν είναι και το δυνατό σας σημείο. Σας θυμίζει κάτι η λέξη «COSCO», το Ελληνικό, οι Σκουριές, η «ΤΡΑΙΝΟΣΕ», Αφάντου στη Ρόδο; Για να μην πω ότι μόλις προχθές ακυρώσατε την ιδιωτικοποίηση στο ΔΕΣΦΑ και το δημόσιο έχασε 188 εκατομμύρια ευρώ συν τις χαμένες θέσεις εργασίας. Ποιον κοροϊδεύετε;

Ο προϋπολογισμός αυτός θα χρειαστεί σίγουρα αναθεώρηση. Περιλαμβάνει νέους φόρους, ύψους 2,6 δισεκατομμύριων ευρώ, έχουμε αυξήσεις ΦΠΑ για όλους, αλλά κυρίως για τους νησιώτες, αυξήσεις στη φορολογία στα καύσιμα - πετρέλαιο, βενζίνη - αύξηση στη συνδρομητική τηλεόραση, στη σταθερή τηλεφωνία, στην κινητή τηλεφωνία, στον καφέ, στο αλκοόλ, στην μπύρα και σε ό,τι άλλο μπορείτε να φανταστείτε. Δεν έχει μείνει και τίποτα.

Και όλα αυτά, βέβαια, είναι έμμεση φορολογία. Ποιον επιβαρύνουν; Τους εφοπλιστές, τους βιομήχανους ή τον κοσμάκη; Μάλλον τον κοσμάκη επιβαρύνουν. Έχετε υποστεί, όμως, τέτοια μετάλλαξη εδώ και κάνετε τα εντελώς αντίθετα, ισοπεδώνοντας κυριολεκτικά τα μεσαία και τα λαϊκά στρώματα, πέρα από κάθε λογική.

Και επιτρέψτε μου, πριν πάω στα θέματα παιδείας, να πω δυο λέξεις για την υγεία - την οποία παρακολουθώ στενά εδώ και δύο χρόνια -, όπου έχει επέλθει η απόλυτη διάλυση. Νομίζω ότι σε αυτό είμαστε όλοι σύμφωνοι. Ποτέ η κατάσταση στη δημόσια υγεία δεν ήταν χειρότερη.

Παίζετε πλέον με τις ζωές των ασθενών, οι οποίοι αδυνατούν να εξυπηρετηθούν από ένα σύστημα το οποίο στέκεται ζωντανό χάρη στις φιλότιμες προσπάθειες ιατρικού, παραϊατρικού, διοικητικού προσωπικού της χώρας. Οι δομές έχουν διαλυθεί από την υποχρηματοδότηση και την υποστελέχωση, διαλύθηκε η πρωτοβάθμια φροντίδα υγείας, για πρώτη φορά κλείνουν, τμήματα δημόσιων νοσοκομείων, χειρουργεία αναβάλλονται, καρκινοπαθείς διακόπτουν τη θεραπεία τους λόγω ελλείψεως των χημειοθεραπευτικών φαρμάκων.

Ναι, αυτά συμβαίνουν σήμερα στην Ελλάδα. Και το χειρότερο; Δεν φαίνεται και βελτίωση. Ακούμε για σχέδιο για την πρωτοβάθμια φροντίδα υγείας, αλλά δεν υπάρχει πουθενά. Δύο χρόνια το ακούμε τώρα. Ας ελπίσουμε ότι θα έρθει κάποτε.

Βλέπω επίσης στον προϋπολογισμό ότι μειώνετε την επιχορήγηση στον ΕΟΠΥΥ. Είναι δυνατόν; Γιατί – λέει - θα αυξηθούν τα έσοδα του ΕΟΠΥΥ από το 6% και το 2% που μπήκε από τις συντάξεις υπέρ ΕΟΠΥΥ, υπέρ υγείας; Αυτό ούτε για ανέκδοτο δεν κάνει. Αφού ξέρετε πάρα πολύ καλά, κύριοι συνάδελφοι, το ξέρει και ο Υπουργός, ότι τα χρήματα ούτε έφτασαν ούτε θα φτάσουν ποτέ στον ΕΟΠΥΥ. Τα περισσότερα παρακρατώνται από τα ασφαλιστικά ταμεία υπέρ συντάξεων, κυρίως από το ΙΚΑ, για να λέμε τις αλήθειες.

Έρχομαι τώρα στον τομέα της παιδείας. Τι να πω για την παιδεία; Σήμερα, σε όλα τα πρωτοσέλιδα των ελληνικών εφημερίδων υπάρχει η είδηση αυτή για τη θέση που πήραν οι Έλληνες στον διεθνή διαγωνισμό της Πίζα, που κάνει ο ΟΟΣΑ κάθε τρία χρόνια.

Αυτός ο διαγωνισμός μετράει την ικανότητα των δεκαπεντάχρονων μαθητών να εφαρμόζουν γνώσεις και κυρίως δεξιότητες στις φυσικές επιστήμες, τα μαθηματικά και στην κατανόηση κειμένου, ώστε να είναι σε θέση να συμμετέχουν ενεργά στη σύγχρονη κοινωνία. Ξέρετε πού βρίσκονται οι Έλληνες; Είναι απογοητευτική η θέση. Αποτυπώνει πλήρως το τέλμα του ελληνικού εκπαιδευτικού συστήματος. Οι Έλληνες μαθητές βαθμολογήθηκαν κάτω από τη βάση και στα τρία τεστ.

**ΧΡΗΣΤΟΣ ΜΠΓΙΑΛΑΣ:** Τώρα έμαθαν γράμματα οι μαθητές;

**ΧΡΗΣΤΟΣ ΚΕΛΛΑΣ:** Κάθε τρία χρόνια γίνεται ο διαγωνισμός, αγαπητέ κύριε Μπγιάλα.

**ΧΡΗΣΤΟΣ ΜΠΓΙΑΛΑΣ:** Με το δικό σας εκπαιδευτικό σύστημα…

**ΧΡΗΣΤΟΣ ΚΕΛΛΑΣ:** Ένας Έλληνας μαθητής για να φτάσει στο επίπεδο ενός μαθητή από τη Σιγκαπούρη – οι μαθητές της πρώτευσαν και στα τρία τεστ - πρέπει να καθίσει στα θρανία δυόμισι επιπλέον χρόνια. Αυτή είναι η πραγματικότητα και δεν αφορά μόνο τον ΣΥΡΙΖΑ. Δυστυχώς είναι για όλους τους Έλληνες.

Ας έρθουμε τώρα επί της ουσίας. Ο νέος Υπουργός Παιδείας, πιστός στο δόγμα του Πρωθυπουργού, αξιολογεί εκ των προτέρων με άριστα όλες τις προτεινόμενες πολιτικές για να καρατομήσει στη συνέχεια κάθε έννοια εκπαιδευτικής μεταρρύθμισης. Επιτρέψτε μου να κάνω κάποιες παρατηρήσεις:

Η Κυβέρνηση ΣΥΡΙΖΑ – ΑΝΕΛ στον χώρο της παιδείας ακολούθησε μια καταστροφική πολιτική η οποία αφού αποδόμησε και κατασυκοφάντησε οτιδήποτε είχαν δρομολογήσει οι προηγούμενες κυβερνήσεις, εν συνεχεία μέσα σε έναν προσχηματικό διάλογο τον οποίο κατήγγειλαν οι ομοσπονδίες των εκπαιδευτικών, τα επανέφερε όλα και μάλιστα κατά τη γνωστή της τακτική από την οικονομία θριαμβολογώντας.

Την ίδια ώρα που διεξαγόταν αυτός ο προσχηματικός διάλογος, ειδικά για την ειδική αγωγή, το Υπουργείο κατέθετε σε κάθε σχεδόν άσχετο νομοσχέδιο και μια τροπολογία, η οποία όχι μόνο δεν ρύθμιζε επείγοντα και λειτουργικά θέματα, αλλά άλλαζε άρδην τη φιλοσοφία πετυχημένων ενταξιακών θεσμών όπως τα τμήματα ένταξης και τα οποία στοχευμένα συνέπλεκε με την παράλληλη στήριξη, για προφανείς λόγους εξοικονόμησης πόρων, ή κατάργηση οποιουδήποτε διακριτικού των εργαζομένων στην ειδική αγωγή με προφανή στόχο τη θεσμοθετημένη κατάργηση της ειδικής αγωγής, εφόσον όλοι με μηδενικά προσόντα θα μπορούσαν να εργάζονται σε αυτήν, με προφανή στόχο την εξοικονόμηση προσωπικού για την ειδική αγωγή και την απορόφηση πλεονάζοντος προσωπικού που το ίδιο δημιούργησε από τη γενική εκπαίδευση.

Το Υπουργείο από τις προεκλογικές του μεγαλοστομίες για είκοσι χιλιάδες διορισμούς εκπαιδευτικών και κρατική χρηματοδότηση για την ειδική αγωγή πέρασε στην απόλυτη σιωπή για τους διορισμούς και στη σχεδόν αποκλειστική χρηματοδότηση της ειδικής αγωγής από το ΕΣΠΑ και μάλιστα με απόλυτη ανισοκατανομή των πόρων μέσα στα διάφορα έτη χρήσης. Τελικά ο εκπαιδευτικός κόσμος και η κοινωνία ολόκληρη γελάει με αυτά που λέει η Κυβέρνηση και δυστυχώς κλαίει με αυτά που κάνει.

Να σας πω για τη διά βίου μάθηση; Από πού να ξεκινήσω και πού να τελειώσω; Δυστυχώς ο χρόνος είναι πολύ περιορισμένος.

**ΠΡΟΕΔΡΕΥΩΝ (Γεώργιος Βαρεμένος):** Για την ακρίβεια έχει τελειώσει ήδη, κύριε Κέλλα.

**ΧΡΗΣΤΟΣ ΚΕΛΛΑΣ:** Ναι, κύριε Πρόεδρε, τελειώνω.

Θα σας πω μια κουβέντα μόνο για τα αγροτικά θέματα, μιας και προέρχομαι από αγροτική περιοχή. Σας λέω ότι οι αγρότες στον Κάμπο πάλι βράζουν στη Λάρισα και σε όλη τη Θεσσαλία. Στραγγαλίσατε, με την υπερφορολόγηση που έχετε επιβάλει με την προκαταβολή φόρου κατά 100%, ΦΠΑ στο 24% από το 13%, τριπλασιασμό εισφορών του ΟΓΑ, φορολογικούς συντελεστές αυξημένους, και την τελευταία παραγωγική μονάδα της χώρας. Από εργάτες γης τους μετατρέψατε σε εργάτες της εφορίας και βεβαίως όλα αυτά θα τα βρείτε μπροστά σας, όπως θα τα βρει μπροστά της και όλη η χώρα.

Κλείνοντας, δεν έχω καμμία αμφιβολία ότι θα τον ψηφίσετε τον προϋπολογισμό. Θα ψηφίσετε «ναι» στο μνημόνιο, «ναι» στις περικοπές συντάξεων, «ναι» στο ξεπούλημα της χώρας για έναν αιώνα. Η ψήφιση, κυρίες και κύριοι συνάδελφοι του ΣΥΡΙΖΑ, είναι το πρώτο επεισόδιο του νέου δράματός σας που είναι εφιάλτης για την χώρα. Δεν θα ψηφίσουμε αυτόν τον προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Γκιόκας από το ΚΚΕ.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Είναι προφανές ότι η Κυβέρνηση το επόμενο διάστημα θα παίξει το χαρτί του δικού της success story, αντίστοιχο με αυτό που προσπάθησαν να παρουσιάσουν πριν δύο χρόνια η Νέα Δημοκρατία και το ΠΑΣΟΚ. Αυτό ακούμε τις τελευταίες ώρες με τη συζήτηση για τον προϋπολογισμό, αυτό λένε τα κυβερνητικά στελέχη, αυτό λένε οι κυβερνητικοί Βουλευτές, ότι έχουμε πλεονάσματα, ότι πετύχαμε ελάφρυνση του χρέους, ότι θα μπούμε στην ποσοτική χαλάρωση, ότι θα γίνουν επενδύσεις, θα έρθει η ανάπτυξη της οικονομίας και ότι από αυτήν την ανάπτυξη θα ωφεληθεί και θα ανακουφιστεί ο λαός.

Επειδή ο κ. Σταθάκης αναφέρθηκε πριν στην Αντιπολίτευση, λέγοντας ότι εκείνη αμφισβητεί τα στοιχεία, τις επιδόσεις και τους δείκτες της Κυβέρνησης, εμείς να ξεκαθαρίσουμε ότι δεν αμφισβητούμε τίποτα από όλα αυτά. Εμείς να δεχτούμε ότι στους δείκτες και στα στοιχεία που έχετε θέσει θα βγείτε πέρα για πέρα αληθινοί

Το ερώτημα όμως είναι άλλο, αυτό που πρέπει να απαντήσει ο λαός. Τι έχει να κερδίσει ο ίδιος ο λαός απ’ αυτούς τους δείκτες, απ’ αυτές τις επιδόσεις της Κυβέρνησης; Τι έχει να κερδίσει από αυτό το συριζαίικο success story; Κι αυτό το ερώτημα πρέπει να το σκεφτεί, πρέπει να το απαντήσει ο λαός, που ακόμα δεν έχει πει την τελευταία του λέξη και δεν έχει δοκιμάσει τη δύναμή του.

Εμείς λέμε ότι δεν έχει να κερδίσει τίποτα, ούτε από την όποια ελάφρυνση του χρέους, ούτε από την όποια χαλάρωση των δημοσιονομικών στόχων – αν και αυτή η χαλάρωση με βάση και την πρόσφατη απόφαση του Eurogroup και τη διατήρηση των πλεονασμάτων του 3,5% και μετά το 2018 παραπέμπεται στις καλένδες -, ούτε φυσικά έχει να κερδίσει από την πολυαναμενόμενη ανάκαμψη της οικονομίας.

Από πού προκύπτει, από πού απορρέει αυτή η πρόβλεψη του ΚΚΕ; Είναι πραγματική ή είναι μια πρόβλεψη στον αέρα; Κατ’ αρχάς προκύπτει από τον ίδιο τον κρατικό προϋπολογισμό. Είναι ένας κρατικός προϋπολογισμός που προβλέπει ανάπτυξη για το 2017, της τάξης μάλιστα του 2,7%. Την ίδια στιγμή που προβλέπει ανάπτυξη προβλέπει νέο τσουνάμι φόρων για τα λαϊκά στρώματα, νέες περικοπές κοινωνικών δαπανών, νέα μείωση της κρατικής χρηματοδότησης στους ασφαλιστικούς οργανισμούς, ακόμα και νέες περικοπές στα προνοιακά επιδόματα.

Ποιος, λοιπόν, είναι ο αντίκτυπος της ανάπτυξης, την οποία ευαγγελίζεστε στα λαϊκά νοικοκυριά; Μηδέν εις το πηλίκον. Ποιος θα την καρπωθεί; Οι επιχειρηματικοί όμιλοι, που θα δουν το μερίδιό τους στο σύνολο των φορολογικών εσόδων να μειώνεται από 7,6% στο 6,9% και θα δουν ακόμα μεγαλύτερα προνόμια για τις επενδύσεις τους, όπως αυτά που τους δώσατε και τους δίνετε με τους διάφορους αναπτυξιακούς νόμους που ψηφίζετε.

Δεύτερον, η πρόβλεψη του ΚΚΕ απορρέει από την ίδια την απόφαση του Eurogroup, για την οποία η Κυβέρνηση πανηγυρίζει προκλητικά, σύμφωνα με την οποία οι παρεμβάσεις για το χρέος, που φτάνουν στο σωτήριο έτος 2060, θα συνοδευτούν όχι μόνο με απαρέγκλιτη τήρηση του τρέχοντος μνημονίου, αλλά και με νέα πέραν του 2018 δημοσιονομικά και διαρθρωτικά μέτρα, δηλαδή με λιτότητα διαρκείας, ματωμένα πλεονάσματα και νέες ρυθμίσεις σε βάρος μισθωτών συνταξιούχων και αυταπασχολουμένων.

Συνεπώς η Κυβέρνηση μπορεί να πανηγυρίζει για την απόφαση του Eurogroup ότι αποτελεί σταθμό για την ανάκαμψη της οικονομίας, κρύβει όμως προκλητικά ότι η όποια ανάκαμψη ούτε θα επιστρέψει τις τεράστιες απώλειες που είχε ο λαός μας από τα χρόνια της κρίσης, ούτε θα ανακόψει την πορεία της επιδείνωσης της ζωής του και φυσικά θα είναι μια ανάκαμψη αβέβαιη, αναιμική, αφού οι ίδιες οι εξελίξεις στην ευρωπαϊκή και την παγκόσμια καπιταλιστική οικονομία είναι δυσοίωνες.

Τρίτον, η πρόβλεψη του ΚΚΕ απορρέει από τις ίδιες τις δηλώσεις στελεχών της Κυβέρνησης. Ο κ. Τσακαλώτος πριν λίγες μέρες στο Ελληνοαμερικανικό Επιμελητήριο δήλωνε ότι ο στόχος για μειωμένα πλεονάσματα – που είπαμε ότι αυτά παραπέμπονται στις καλένδες - θα αξιοποιηθεί, για να μειωθεί η φορολογία των επιχειρήσεων και όχι για να ανακουφιστεί ο λαός.

Τέλος, η πρόβλεψη του ΚΚΕ απορρέει από το αδιάψευστο γεγονός ότι το ξήλωμα κοινωνικών κατακτήσεων και δικαιωμάτων, όπως ήταν οι ανατροπές στις εργασιακές σχέσεις, δεν ξεκίνησε τα τελευταία πέντε, έξι, επτά χρόνια. Ξεκίνησε τη δεκαετία του 1990 και του 2000 σε περίοδο ανάπτυξης και σε περίοδο μάλιστα υψηλών ρυθμών ανάπτυξης. Φυσικά αυτή η πολιτική επιταχύνθηκε τα χρόνια της κρίσης και των μνημονίων.

Ένα παράδειγμα: Τι έλεγε η Λευκή Βίβλος της Ευρωπαϊκής Ένωσης για τα εργασιακά; Για να διευκολύνεται η απασχόληση των νέων, προτείνεται να καθιερωθεί μεγαλύτερη ευελιξία ως προς τον ελάχιστο μισθό. Το 1994. Μετά είχαμε την πράξη υπουργικού συμβουλίου για τα 5/11 των νέων εργαζομένων και έπεται ο υπο - κατώτατος μισθός.

Τι άλλο έλεγε; Μειώνοντας το κανονικό ωράριο μπορεί να αυξάνεται ο αριθμός των θέσεων εργασίας με μερική απασχόληση. Εξ ου και οι έξι στις δέκα θέσεις εργασίας που δημιουργούνται – και στις οποίες φυσικά δεν αναφέρθηκε η κ. Αντωνοπούλου - είναι θέσεις μερικής απασχόλησης.

Πότε τα έλεγε όλα αυτά η Ευρωπαϊκή Ένωση; Το 1994, όταν η πλειοψηφία των κυβερνήσεων των χωρών - μελών δεν ήταν νεοφιλελεύθερες κυβερνήσεις. Η μεγάλη πλειοψηφία ήταν κυβερνήσεις σοσιαλδημοκρατικού προσανατολισμού.

Να γιατί είναι τεράστια κοροϊδία όλα αυτά τα χαριτωμένα που λέει η Κυβέρνηση για επιστροφή στην κανονικότητα και στις βέλτιστες ευρωπαϊκές πρακτικές. Αυτή είναι η κανονικότητα της Ευρωπαϊκής Ένωσης, αυτές είναι οι βέλτιστες ευρωπαϊκές πρακτικές: η ένταση της εκμετάλλευσης προς όφελος του κεφαλαίου και σε βάρος των εργαζομένων.

Είναι, επίσης, προφανές ότι η Κυβέρνηση, γι’ αυτές τις υπηρεσίες που προσφέρει, παίρνει και την ψήφο εμπιστοσύνης από τους εταίρους της σε Ευρωπαϊκή Ένωση, Διεθνές Νομισματικό Ταμείο, από τις Ηνωμένες Πολιτείες Αμερικής, γιατί είναι η Κυβέρνηση των ειδικών αποστολών. Και όχι μόνο στενά στο ζήτημα της υλοποίησης πολιτικών σε βάρος των εργατικών λαϊκών δικαιωμάτων, αλλά και σε άλλα επίπεδα, που έχουν να κάνουν με τις επικίνδυνες εξελίξεις στην περιοχή, με το ΝΑΤΟ, με τη συμμετοχή της χώρας μας σε όλους αυτούς τους επικίνδυνους σχεδιασμούς, πιθανά με το κυπριακό, που είναι μπροστά μας το επόμενο διάστημα, και πάει λέγοντας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Και αυτή η ψήφος εμπιστοσύνης που παίρνετε είναι ο λόγος για τον οποίο έχουν βγει στα κεραμίδια η Νέα Δημοκρατία, το ΠΑΣΟΚ και τα άλλα κόμματα, που θεωρούν τον εαυτό τους τον πιο αυθεντικό εκφραστή των συμφερόντων της αστικής τάξης. Γι’ αυτό και αν δείτε την κριτική που κάνουν στην Κυβέρνηση, δεν είναι ούτε για τους στόχους ούτε για την κατεύθυνση, είναι για το αν αυτή η Κυβέρνηση είναι αποφασισμένη, αποφασιστική, ικανή να υλοποιήσει αυτήν την πολιτική και επικαλούνται το αριστερό σας παρελθόν, την έχθρα σας προς τις επενδύσεις, τις ιδεοληψίες σας, τα ταξίδια στην Κούβα, που δήθεν σας εμποδίζουν να προχωρήσετε γρήγορα.

Βεβαίως, τα κόμματα αυτά, αυτό που δεν καταλαβαίνουν – ή μάλλον το καταλαβαίνουν αλλά δεν θέλουν να το ομολογήσουν ανοιχτά γιατί δεν τους συμφέρει πολιτικά – είναι ότι αυτό που σας καταλογίζουν ως αδυναμία στον ΣΥΡΙΖΑ, είναι η πραγματική σας δύναμη. Είναι η ικανότητα που έχετε, για λίγο ακόμη, γιατί και αυτή εξαντλείται, να εξαπατάτε τον ελληνικό λαό.

**ΠΡΟΕΔΡΕΥΩΝ (Γεώργιος Βαρεμένος):** Τελειώνετε, κύριε Γκιόκα.

**ΙΩΑΝΝΗΣ ΓΚΙΟΚΑΣ:** Από τη μια μεριά, έχουμε ύμνους στην Καισαριανή και στον Άη Στράτη και από την άλλη μεριά, ξύλο από τα ΜΑΤ. Από τη μια μεριά, τιμές στον Κάστρο και από την άλλη μεριά, κόκκινα χαλιά στον Ομπάμα και κυρίως η ικανότητά σας να ξεπλένετε ό,τι πιο αντιδραστικό υπάρχει, την Ευρωπαϊκή Ένωση, το ΝΑΤΟ, εσχάτως, με ενέργειες Βουλευτών σας, μέχρι και τη Χρυσή Αυγή, με κοινές πόζες σε φωτογραφίες, και φυσικά να ξεπλένετε το ίδιο το καπιταλιστικό σύστημα.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Σκουρολιάκος έχει τον λόγο και ύστερα η κ. Κουντουρά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, θα μου επιτρέψετε στο πλαίσιο της συζήτησης του προϋπολογισμού για το 2017 να εστιάσω στον πολιτισμό, στον πολύπαθο πολιτισμό, που εποπτεύεται από ένα Υπουργείο που γνώρισε ημέρες δόξης λαμπρές.

Πακτωλός χρημάτων πέρασε, με χρήματα από τον ΟΠΑΠ, από το ΠΡΟΠΟ, τα οποία μοιράστηκαν σε ημέτερους, σε πανηγύρια συλλόγων σφραγίδας δικών μας ανθρώπων, σε ξωκκλήσια κ.λπ.. Τι έμεινε από όλη αυτήν την ιστορία; Τίποτα δεν έμεινε. Και έχουμε να διαχειριστούμε ένα σημαντικό κομμάτι, χωρίς πολλά χρήματα.

Παρ’ όλα αυτά ο νέος αυτός προϋπολογισμός για το 2017 είναι ένας προϋπολογισμός νοικοκυρέματος. Τιμά τα λίγα χρήματα που μπορεί να δώσει ο Έλληνας πολίτης για τον πολιτισμό, αυτόν που με πολλή ευκολία, πάντα, λέμε ότι αποτελεί τη βαριά βιομηχανία μας και άλλα τέτοια βαρύγδουπα.

Προσπαθήσαμε σε ορισμένους τομείς να έχουμε μείωση εξόδων – ναι, μείωση! Ποιων εξόδων όμως; Των εξόδων για τις υπερωρίες συνεργατών και τις αμοιβές των συμβούλων, βάζοντας ένα τέλος, μια τελεία σε αυτό που γινόταν μέχρι τώρα από τις προηγούμενες κυβερνήσεις, στις ατέλειωτες ουρές συνεργατών, τις ατέλειωτες ουρές συμβούλων, που αμείβονταν παχυλά. Από 467.000, λοιπόν, μειώνονται σε 122.000. Το πάρτι τελείωσε.

Αντίθετα, αποδίδονται έσοδα σε εμβληματικά σημεία του πολιτιστικού γίγνεσθαι της χώρας μας, όπως είναι το Φεστιβάλ Αθηνών. Από τις 640.000 ευρώ που εξοικονομήσαμε την προηγούμενη χρόνια τώρα γίνονται 3.400.000 ευρώ, από έσοδα που έρχονται από το Καζίνο της Κέρκυρας και της Πάρνηθας. Είναι ένας προϋπολογισμός που φροντίζει μισθούς, συντάξεις και κοινωνική προστασία και αποκαθιστά αδικίες στον χώρο του πολιτισμού.

Κατηγορείτε αυτό τον προϋπολογισμό του 2017. Κατηγορήσατε και εκείνον του 2016, προβλέψατε ότι δεν θα εκτελεστεί, εκτελέστηκε και εκτελέστηκε για καλό σκοπό θετικά. Θετικά αποτιμούμε την πρόσληψη εργαζομένων, που παρ΄ότι είχαν επιλεγεί από το ΑΣΕΠ εκκρεμούσε η τοποθέτησή τους. Είχαν δικαιωθεί από το 2010. Mε πολιτική απόφαση της Νέας Δημοκρατίας και του ΠΑΣΟΚ, καθυστερούσαν οι προσλήψεις, τους κρατούσατε ομήρους.

Θεωρώ ότι σημαντική είναι και η παραίτηση του Υπουργού από την άσκηση ένδικων μέσων, έτσι ώστε να ενισχυθεί το Υπουργείο Πολιτισμού με εκατόν πενήντα ακόμα εργαζόμενους που είχαν δικαιωθεί από τα δικαστήρια, αλλά το δημόσιο ασκούσε διαρκώς προσφυγή στον επόμενο βαθμό δικαιοσύνης ταλαιπωρώντας και βασανίζοντας αυτούς τους ανθρώπους και άλλους ακόμα.

Τοποθετήθηκαν άλλοι ενενήντα οκτώ επιτυχόντες από προηγούμενους διαγωνισμούς του ΑΣΕΠ. Σύνολο τετρακόσιοι εργαζόμενοι, οι οποίοι προσφέρουν τις υπηρεσίες τους αυτήν τη στιγμή στο Υπουργείο Πολιτισμού.

Οι κύριοι Μητσοτάκης, Σαμαράς και Βενιζέλος, δυστυχώς, αποψίλωσαν τις υπηρεσίες κατά 50% μέσα από διαθεσιμότητες, απολύσεις κ.λπ.. Αυτοί οι τετρακόσιοι προκρίθηκαν μέσω αδιάβλητων διαγωνισμών και διαφανών κριτηρίων του ΑΣΕΠ. Δεν ήταν δικά σας παιδιά; Ούτε δικά μας είναι, αλλά δικαιούνται αυτήν τη θέση που διεκδίκησαν και ήταν θέμα ηθικής και χρηστής λειτουργίας της πολιτείας να πάρουν αυτό που δικαιούνται και αξίζουν.

Αυτός ο προϋπολογισμός του 2017, λοιπόν, έχει μεριμνήσει και για ένα τριετές πλάνο, που αρχίζει, προσλήψεων στον τομέα του πολιτισμού και τις πραγματικές ανάγκες σε έμψυχο δυναμικό και πρόβλεψη για νεοφυείς ειδικότητες, όπως για παράδειγμα τους πολιτιστικούς διαχειριστές.

Στο ΕΣΠΑ: Ο πολιτισμός στο ΕΣΠΑ συνεχίζει, 100% απορροφητικότητα είχαμε στο προηγούμενο προϋπολογισμό, που είχατε προβλέψει ότι δεν θα εκτελεστεί. 100%. Πόσο είχατε εσείς;

**ΙΩΑΝΝΗΣ ΑΝΔΡΙΑΝΟΣ:** Τόσο είχαμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Πολύ χαμηλότερα. Πάρα πολύ χαμηλότερα. Το 100% δεν το είχατε δει ποτέ. Δεν το είχατε πετύχει ποτέ.

**ΙΩΑΝΝΗΣ ΑΝΔΡΙΑΝΟΣ:** Κάνετε λάθος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Είχαμε 100% απορροφητικότητα στο ΕΣΠΑ, που είναι νίκη αυτής της Κυβέρνησης.

**ΙΩΑΝΝΗΣ ΑΝΔΡΙΑΝΟΣ:** Τα έργα δηλαδή μπήκαν σε εσάς και ολοκληρώθηκαν μέσα σε έναν χρόνο;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τα έσοδα του ΤΑΠ αυξήθηκαν. Μήπως είχατε περιορίσει εσείς τα φαινόμενα διαφυγής εξόδων; Όχι, εμείς τα περιορίσαμε.

Ευοίωνο προβλέπεται και το 2017, λοιπόν και στην οργάνωση του νέου ΕΣΠΑ, αλλά και στα διαφυγόντα κέρδη από το Ταμείο Αρχαιολογικών Πόρων και άλλους οργανισμούς του πολιτισμού. Για πρώτη φορά, λοιπόν, από την εφαρμογή των μνημονίων υπάρχει πραγματική αύξηση στα κονδύλια για τον πολιτισμό μικρή, αλλά πραγματική.

Και μιας και βρισκόμαστε στον πολιτισμό, ακούσαμε ένα φεστιβάλ πραγματικά φοροαπαλλαγών, φοβερές φοροαπαλλαγές. Βέβαια, ειπώθηκε ότι για να έχουμε αυτές τις φοροαπαλλαγές, πρέπει να εξοικονομήσουμε 4,2 δισεκατομμύρια. Από πού θα τα εξοικονομήσετε; Από τις προσωπικές σας περιουσίες ή θα κάνετε αυτό που ξέρετε πάρα πολύ καλά; Μειώσεις μισθών, συντάξεων και απολύσεις, τα ίδια, στα νοσοκομεία, στην παιδεία, στον πολιτισμό παντού.

Οι αριθμοί είναι σκληροί δυστυχώς. Το παραδεχτήκατε και οι ίδιοι. Το τρίτο τρίμηνο είχαμε αύξηση επενδύσεων, αύξηση εξαγωγών, αύξηση πλεονάσματος, που κατευθύνονται διαρκή μέριμνα για τις ασθενέστερες κοινωνικές ομάδες. Και έχουμε έτσι μια οικονομία με μεσοπρόθεσμο ορίζοντα θετικό, ώστε να οδηγηθούμε στην ποσοτική χαλάρωση, που με τις μεσοπρόθεσμες και μακροπρόθεσμες ρυθμίσεις να δούμε την έξοδο από τα μνημόνια, επιτέλους.

Κυρίες και κύριοι, τα νέα από το Eurogroup της Δευτέρας είναι ευοίωνα. Βραχυπρόθεσμα 4,5 δισεκατομμύρια υπέρ του ελληνικού λαού συν τη μετατροπή των επιτοκίων. Είναι καλά νέα για την πατρίδα και είναι μιζέρια να μην το αναγνωρίζουμε. Είμαι σίγουρος ότι καθένας από τους κυρίους και τις κυρίες Βουλευτές της Αντιπολίτευσης σε προσωπικό επίπεδο δεν είστε καθόλου μίζεροι. Γιατί, όμως, όλοι μαζί, συλλογικά, μικροπολιτικά είστε τόσο μίζεροι σε αυτό το πολύ απλό πράγμα, το οποίο πρέπει να παραδεχθείτε και να χειροκροτήσετε;

**ΠΡΟΕΔΡΕΥΩΝ (Γεώργιος Βαρεμένος):** Τα νέα από το Προεδρείο δεν είναι και τόσο καλά, κύριε Σκουρολιάκο. Τελείωσε ο χρόνος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Μισό λεπτό, κύριε Πρόεδρε.

Τα καλά νέα των τελευταίων ημερών, λοιπόν, σε συνδυασμό με τον υπό συζήτηση προϋπολογισμό, ανοίγουν την πόρτα σε ένα πιο φωτεινό αύριο, όχι μόνο για τον πολιτισμό - που είναι ένα ακριβό, δημόσιο, κοινωνικό αγαθό - αλλά και για όλες τις άλλες πτυχές της κοινωνικής και οικονομικής ζωής, ένα αύριο απαλλαγμένο από τα δεινά που επισώρευσε η καταστροφική πολιτική σας των τελευταίων σαράντα χρόνων.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει η Υπουργός Τουρισμού κ. Έλενα Κουντουρά.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα είμαστε εδώ για να συζητήσουμε τον προϋπολογισμό του 2017. Η επιτυχής υλοποίησή του θα μας οδηγήσει στην οικονομική ανάπτυξη και την κοινωνική ευημερία της πατρίδας μας, στην έξοδο από την κρίση. Η χώρα βγαίνει από μια κρίσιμη περίοδο στη μακρά πορεία της για τη σταθεροποίηση της οικονομίας και την επιστροφή στην κανονικότητα.

Η Κυβέρνησή μας ολοκληρώνει την αξιολόγηση του ελληνικού προγράμματος και η ελάφρυνση του χρέους έχει πάρει τον δρόμο της. Η Ελλάδα αλλάζει πλέον σελίδα. Η εθνική προσπάθεια και τα σημαντικά βήματα που έχουμε πετύχει, αναγνωρίζονται σε παγκόσμιο επίπεδο.

Αποκαταστήσαμε την εικόνα της χώρας στο εξωτερικό, κερδίσαμε ξανά τη διεθνή εμπιστοσύνη και ενισχύσαμε την αξιοπιστία της Ελλάδας διεθνώς. Μετά από πολλά χρόνια η Ελλάδα βγήκε από την απομόνωση. Αυτό αποδεικνύεται από τις πρόσφατες διεθνείς συναντήσεις σε κορυφαίο επίπεδο και κυβερνητικό επίπεδο, τους διεθνείς ηγέτες που επισκέφθηκαν τη χώρα μας με πλέον πρόσφατη την πολύ σημαντική επίσκεψη του Προέδρου των Ηνωμένων Πολιτειών, Μπαράκ Ομπάμα.

Η Αντιπολίτευση επιλέγει να αγνοεί αυτές τις επιτυχίες και να υπονομεύει διαρκώς το κυβερνητικό έργο για χάρη μικροπολιτικών σκοπιμοτήτων, χωρίς να συνυπολογίζει και χωρίς να ενδιαφέρεται ότι με αυτόν τον τρόπο υπονομεύει την ίδια τη χώρα και τις προσπάθειες του ελληνικού λαού.

Λειτουργεί με τον ίδιο τρόπο και στον τουρισμό, έναν τομέα που αποτελεί εθνικό κεφάλαιο και ζωογόνο δύναμη για την ελληνική οικονομία και κοινωνία. Επιχειρεί να δώσει ψευδή εικόνα και να δημιουργεί παραπλανητικές εντυπώσεις. Με στείρα επιχειρήματα επιλέγει τον δρόμο της καταστροφολογίας αντί να συμβάλει δημιουργικά σε αυτήν την εθνική προσπάθεια της ανάπτυξης.

Την τελευταία διετία η Κυβέρνησή μας οδήγησε τον τουρισμό στις υψηλότερες ιστορικά επιδόσεις παρά τις διαδοχικές προκλήσεις και δυσκολίες. Αυτό δεν ήταν αποτέλεσμα ούτε τύχης και συγκυρίας, αλλά οφείλεται ξεκάθαρα στο ότι για πρώτη φορά σχεδιάσαμε και εφαρμόσαμε εθνική τουριστική πολιτική στην Ελλάδα. Και η πολιτική μας έχει ξεκάθαρα αποδώσει.

Το 2015 πετύχαμε ρεκόρ αφίξεων και εσόδων σε μια χρονιά πρωτόγνωρων δυσκολιών, με δυο εκλογικές αναμετρήσεις, με δημοψήφισμα, με πολιτικές διαπραγματεύσεις, συνθήκες πολιτικοοικονομικής ασφυξίας, ισχυρών πιέσεων από τους θεσμούς, με μια συνεχή αναπαραγωγή απειλής του grexit και με διαρκή πλήγματα από το εξωτερικό στη διεθνή εικόνα της χώρας. Αντιστρέψαμε την εικόνα με άμεσες πολιτικές επιχειρησιακές και επικοινωνιακές ενέργειες που ξεκινήσαμε άμεσα και υλοποιήσαμε με εικοσιτετράωρη συνεχή δουλειά.

Αντίστοιχα, το 2016 το αποτέλεσμα που φέραμε, ξεπέρασε κάθε προσδοκία σε μια χρονιά μεγάλων δυσκολιών στο γενικότερο τουριστικό περιβάλλον και με διαρκώς μεταβαλλόμενα δεδομένα στην ευρύτερη περιοχή της Μεσογείου και της Ευρώπης.

Σταθήκαμε με εγρήγορση και σχέδιο απέναντι σε γεωπολιτικές εξελίξεις στην ευρύτερη περιοχή, στο προσφυγικό, στην τρομοκρατία στην καρδιά της Ευρώπης και σε γειτονικές χώρες, στην απόπειρα πραξικοπήματος στην Τουρκία, στο δημοψήφισμα για το Brexit.

Πετύχαμε νέα αύξηση των επισκεπτών κατά ενάμισι περίπου εκατομμύριο έναντι του ιστορικού ρεκόρ του 2015 και συνολικές διεθνείς αφίξεις που θα αγγίξουν τα 27,5 εκατομμύρια, δεδομένου ότι και η κρουαζιέρα έχει αύξηση 20%.

Όσον αφορά τα πολυσυζητημένα έσοδα, περιμένουμε το τελικό αποτέλεσμα της χρονιάς και εκτιμάμε, με βάση τα στοιχεία που θα έχουμε, ότι θα είναι πολύ καλύτερο των προβλέψεων που έχουν δει τα φώτα της δημοσιότητας τον τελευταίο καιρό. Και όπως ακριβώς συνέβη και πέρυσι, οι Κασσάνδρες θα διαψευστούν.

Για πρώτη φορά σχεδιάστηκε και εφαρμόστηκε στην Ελλάδα εθνική τουριστική πολιτική. Για πρώτη φορά επιδιώξαμε και πετύχαμε την επιμήκυνση της περιόδου από τον Απρίλιο έως τον Νοέμβριο. Σε συνέχεια των υψηλών πληροτήτων του Ιουλίου-Αυγούστου, οι μήνες Σεπτέμβριος και Οκτώβριος ήταν οι καλύτεροι μήνες όλων των εποχών σχεδόν σε όλη την Ελλάδα. Σε πολλές περιοχές τα ξενοδοχεία έμειναν για πρώτη φορά ανοιχτά μέχρι και τέλη Νοεμβρίου.

Κάναμε άνοιγμα σε νέες, ξένες αγορές για την προσέλκυση επισκεπτών υψηλών εισοδημάτων και υψηλών ταξιδιωτικών δαπανών. Ανοίξαμε τη Μέση Ανατολή με μεγάλη επιτυχία, την Κίνα, τη Νότιο Κορέα. Ενισχύσαμε σημαντικά παραδοσιακές μας αγορές, όπως είναι της Αμερικής και ενισχύσαμε τη ρωσική αγορά, που πέρυσι, λόγω δικών τους οικονομικών προβλημάτων, αντιμετώπισαν μία μείωση στην έξοδό τους για διακοπές από τη Ρωσία.

Εκτός από τις παραδοσιακές μας αγορές στην Ευρώπη, δώσαμε έμφαση στην Πολωνία, στη Ρουμανία, στη Σερβία και είχαμε αυξημένες ροές επισκεπτών.

Αναδείξαμε νέους ελληνικούς προορισμούς. Διεκδικήσαμε και πετύχαμε, με σκληρές διαπραγματεύσεις, ενίσχυση απευθείας αεροπορικών πτήσεων από πολλούς προορισμούς σε ελληνικούς, νέους και μη, προορισμούς, όπως η Καλαμάτα, η Σκιάθος, το Άκτιο, η Σάμος. Σήμερα έχουν πολύ υψηλή ζήτηση. Και αυτή η θεαματική ανάπτυξη του εισερχόμενου τουρισμού οφείλεται στο γεγονός ότι ακολουθούμε στοχευμένες δράσεις και ενέργειες.

Υποστηρίξαμε, επίσης, τον θεματικό μας τουρισμό. Έχει γίνει πολλή δουλειά, έτσι ώστε να μπορούμε να έχουμε περισσότερα προϊόντα για να μπορούμε να υποστηρίξουμε καλύτερα την ανάπτυξη του τουριστικού μας προϊόντος.

Εμείς, ως Υπουργείο, διαφημίζουμε, προωθούμε, προβάλουμε την Ελλάδα ως παγκόσμιο ελκυστικό προορισμό, που προσφέρει αυθεντικές εμπειρίες τριακόσιες εξήντα πέντε ημέρες τον χρόνο. Ο εποπτευόμενος φορέας μας, ο ΕΟΤ, με τους περιορισμένους πόρους που είχαμε για το 2016, ως φορέας υλοποίησης αυτής της στρατηγικής μας, πέτυχε με στοχευμένες ενέργειες να ενισχύσει την προώθηση και προβολή της Ελλάδας στις αγορές τους εξωτερικού και να ισχυροποιήσει την τουριστική εικόνα της χώρας μας.

Δώσαμε, επίσης, προτεραιότητα στη δημιουργία ενός φιλικού περιβάλλοντος για την προσέλκυση και την υλοποίηση νέων τουριστικών επενδύσεων υψηλής προστιθέμενης αξίας. Αυτό αποτυπώνεται στην κατάθεση φακέλων, μέσα στο 2016, στην αρμόδια Υπηρεσία, στην ΕΥΠΑΤΕ, εκατόν σαράντα δύο προτάσεων νέων επενδύσεων, ξενοδοχείων και ειδικής τουριστικής υποδομής. Εξ αυτών, εκατόν μία προτάσεις αφορούν σχέδια νέων ξενοδοχείων και υφιστάμενων άνω των τριακοσίων κλινών στις κατηγορίες τεσσάρων και πέντε αστέρων.

Νομοθετήσαμε σειρά ρυθμίσεων για να βελτιώσουμε πάνω απ’ όλα την καθημερινότητα των τουριστικών επιχειρήσεων. Λύσαμε χρονίζοντα προβλήματα, ξεπεράσαμε γραφειοκρατικά εμπόδια και δώσαμε οριστικές λύσεις σε θέματα αδειοδοτήσεων για τα τουριστικά καταλύματα, τα κάμπινγκ, τα χιονοδρομικά κέντρα, τα ορειβατικά καταφύγια, τις ιαματικές εγκαταστάσεις, τις επιχειρήσεις εκμίσθωσης αυτοκινήτων και πολλούς άλλους επιμέρους κλάδους.

Κινητοποιούμε πόρους άνω των 300 εκατομμυρίων ευρώ για τη στήριξη της μικρομεσαίας επιχειρηματικότητας και για νέες δημόσιες τουριστικές υποδομές, μέσω των συγχρηματοδοτούμενων ευρωπαϊκών προγραμμάτων.

Κρατικές ενισχύσεις ύψους 210 εκατομμυρίων ευρώ θα κατευθυνθούν μέσα από δύο πολύ μεγάλα προγράμματα - ΕΣΠΑ 2014-2020 - που σχεδιάσαμε για να ενθαρρύνουμε υφιστάμενες μικρομεσαίες επιχειρήσεις και για τον εκσυγχρονισμό τους και για την αναβάθμισή τους, αλλά και για την ίδρυση νέων.

Επεξεργαζόμαστε νέες ρυθμίσεις που θα προχωρήσουν άμεσα και θα εμπλουτίσουν τον τουριστικό χάρτη της Ελλάδας. Ετοιμάζουμε το θεσμικό πλαίσιο των τεχνικών προδιαγραφών για εγκαταστάσεις μονάδων ιαματικής θεραπείας, κέντρων ιαματικού τουρισμού, θερμαλισμού, θαλασσοθεραπείας, καθώς και το πλαίσιο των τεχνικών και λειτουργικών προδιαγραφών για τη λειτουργία παραδοσιακών ξενώνων.

Προχωράμε, επίσης, στον επανασχεδιασμό και εκσυγχρονισμό του συστήματος του Μητρώου Τουριστικών Επιχειρήσεων, την κωδικοποίηση της τουριστικής νομοθεσίας, την ολοκλήρωση των νέων οργανογραμμάτων του Υπουργείου και του ΕΟΤ για την ενδυνάμωση των υπηρεσιών και των υποστηρικτικών δομών τους.

Προτεραιότητά μας στο αμέσως επόμενο διάστημα είναι να επέλθουν και μεγάλες αναγκαίες αλλαγές στη δημόσια τουριστική εκπαίδευση. Παραλάβαμε μια υποβαθμισμένη δημόσια τουριστική εκπαίδευση και βρήκαμε κλειστή τη Σχολή Ξεναγών. Έκλεισε, επίσης και ο αυτόνομος οργανισμός ΟΤΕΚ. Γι’ αυτό θέλουμε μια ολοκληρωμένη πρόταση, έτσι ώστε να επαναλειτουργήσει η Σχολή Ξεναγών, να αναβαθμίσουμε τις Σχολές ΑΣΤΕΡ, ΑΣΤΕΚ, καθώς και την παρεχόμενη εκπαίδευση στα οκτώ δημόσια ΙΕΚ που έχουμε του τουρισμού.

Ο τουρισμός είναι το 20% του ΑΕΠ. Προσφέρει περίπου ένα εκατομμύριο άμεσες και έμμεσες θέσεις εργασίας. Γι’ αυτό φροντίζουμε να κάνουμε τα πάντα, προκειμένου να βοηθήσουμε προς αυτή την κατεύθυνση της ανάπτυξης του τουριστικού προϊόντος.

Απλοποιήσαμε διαδικασίες αδειοδοτήσεων, στηρίξαμε τις τουριστικές επιχειρήσεις και τις προστατεύσαμε, συμβάλλοντας δυναμικά στον καινούργιο νόμο που έρχεται από το Υπουργείο Οικονομικών για την οικονομία διαμοιρασμού, για τις παράνομες μισθώσεις.

Προσπαθούμε να αξιοποιήσουμε και να αναβαθμίσουμε τις υπηρεσίες και την ποιότητά μας στον τουρισμό με υψηλή εκπαίδευση στο ανθρώπινο δυναμικό, να συνδέσουμε τους επαγγελματίες με την αγορά εργασίας.

Την τελευταία διετία βάλαμε σταθερές βάσεις, έτσι ώστε ο τουρισμός να συνεχίσει την αναπτυξιακή του πορεία.

Ο τουρισμός είναι κυβερνητική προτεραιότητα και ο Πρωθυπουργός μας, ο κ. Αλέξης Τσίπρας, διπλασίασε το 2017 τα διαφημιστικά κονδύλια για την προβολή της χώρας στο εξωτερικό και την ισχυροποίηση της διεθνούς μας εικόνας.

Θέλω να ευχαριστήσω μέσα από την καρδιά μου τις περιφέρειες, την Τοπική Αυτοδιοίκηση, τα εμπορικά επιμελητήρια, τους τουριστικούς φορείς, όλον τον ιδιωτικό τομέα, που για πρώτη φορά συνεργαστήκαμε τόσο στενά και προωθούμε πλέον αποτελεσματικά τα θέματα του τουρισμού.

Και θέλω από καρδιάς να ευχαριστήσω όλους τους υπηρεσιακούς στο Υπουργείο Τουρισμού για τον αγώνα που δίνουν στον ΕΟΤ, αλλά και τους συνεργάτες μου, το Ξενοδοχειακό Επιμελητήριο για τις καθημερινές μικρές και μεγάλες μάχες για την ανάπτυξη του τουρισμού.

Ιδιαίτερα θέλω να ευχαριστήσω όλους τους συναρμόδιους Υπουργούς της Κυβέρνησης που με στηρίζουν καθημερινά και συμβάλλουν καθοριστικά, ώστε να δίνουμε άμεσες λύσεις σε όλα τα θέματα που αντιμετωπίζει ο ευαίσθητος τουρισμός.

Ο γενικός γραμματέας του Παγκόσμιου Οργανισμού Τουρισμού κ. Taleb Rifai έχει επανειλημμένως σε δημόσιες τοποθετήσεις του αναφερθεί στην Ελλάδα ως παράδειγμα άξιο μελέτης - study case - για την επιτυχημένη μας διαχείριση σε αυτές τις απίστευτες κρίσεις που αντιμετωπίσαμε στον τουρισμό την τελευταία διετία και για το ότι παρά τις αντιξοότητες καταφέραμε και πετύχαμε τόσο υψηλές επιδόσεις.

Κλείνοντας, θέλω να τονίσω ότι η επιτυχία στον τουρισμό είναι επιτυχία όλων μας. Έχουμε όραμα, έχουμε σχέδιο, έχουμε ήδη πετύχει σημαντικά αποτελέσματα και έχουμε διάθεση να επιτύχουμε ακόμα υψηλότερους στόχους τα επόμενα χρόνια που έρχονται προς όφελος του ελληνικού τουριστικού προϊόντος και της εθνικής μας οικονομίας.

Ο τουρισμός είναι εθνική υπόθεση και μας ενώνει. Σας καλώ να ψηφίσετε τον προϋπολογισμό του 2017.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Η κ. Μάρκου, Ανεξάρτητη Βουλευτής, έχει τον λόγο.

**ΑΙΚΑΤΕΡΙΝΗ ΜΑΡΚΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, η Κυβέρνηση συνεχίζει να μας βομβαρδίζει με -τι άλλο;- καλά νέα, με κυνισμό, αλλά και με το αφοπλιστικό και κενό χαμόγελο του κυρίου Πρωθυπουργού. Μετά τα χασμουρητά, με τα οποία υποδέχθηκε τον Πρόεδρο της Αμερικής, και την ανέξοδη επαναστατική γυμναστική στην ειδυλλιακή για κάθε είδους τουρίστες Κούβα, ήρθε η συγκλονιστική επιτυχία των συμμάχων μας δανειστών, του κ. Ρέγκλινγκ πιο συγκεκριμένα, στον οποίο η Κυβέρνηση ετοιμάζεται να δώσει - τι άλλο; - το χρυσό κλειδί του Μαξίμου.

Οι πανηγυρισμοί των «αντικειμενικών» δημοσιογράφων στο κρατικό κανάλι της ΥΕΝΕΔ προχθές πραγματικά υπερέβησαν κάθε κλαυσίγελο. Ο βραχνάς του χρέους πια είναι παρελθόν - ξυπνήστε αγαπητοί συνάδελφοι - και όλα αυτά χάρη στους νεοφιλελεύθερους συντρόφους του Eurogroup.

Και, επιτέλους, κατατίθεται και ένας προϋπολογισμός, που θα συμβάλει στην ανάπτυξη της χώρας! Το άλλο με τον Τοτό θα μας το πείτε τώρα;

Να μην παραλείψω να δώσω και τα συγχαρητήριά μου για τη σθεναρή, επαναστατική αντίσταση των Βουλευτών της συμπολίτευσης, οι οποίοι μας έχουν βάλει, σε όλους εμάς στην αντιπολίτευση, τα γυαλιά με την ασυμβίβαστη αντίσταση στις νεοφιλελεύθερες συνταγές, που μας επιβάλλουν οι κακοί πλην, όμως, σύντροφοι πιστωτές.

Κατατίθεται, λοιπόν, ο προϋπολογισμός αυτός για ψήφιση, με τον κ. Χουλιαράκη, μάλιστα, να έχει δηλώσει ότι η όποια μείωση των φόρων και περικοπή δαπανών θα σημαίνει προσφυγή στον άκρατο νεοφιλελευθερισμό.

Αντιθέτως, ο τακτικός προϋπολογισμός περιλαμβάνει σημαντική αύξηση εσόδων 2,3 δισεκατομμυρίων ευρώ εκ των οποίων τα 1,1 δισεκατομμύρια από τα αυξημένα έσοδα έμμεσων και άμεσων φόρων. Μάλιστα, αυτά δεν είναι μόνο φιλολαϊκά μέτρα, αλλά θα φέρουν και την ανάπτυξη, όπως συνηθίζει να λέει ο κ. Δραγασάκης.

Όμως, σίγουρα είπαμε ότι η περικοπή δαπανών είναι και αυτή νεοφιλελεύθερη. Γι’ αυτό και η Κυβέρνηση προτίθεται να κάνει μείωση των πρωτογενών δαπανών κατά 1,4 δισεκατομμύρια. Αυτά όλα μαζί μας κάνουν 4,5 δισεκατομμύρια το 2017, δηλαδή, 2,5% του ΑΕΠ.

Θα μου πείτε, γιατί, θα μπορούσε να γίνει κάτι διαφορετικό; Να το πούμε και αυτό. Όχι, στο πλαίσιο αυτό. Η Κυβέρνηση αφού υποβοήθησε τη χώρα να αυτοκαταστραφεί πέρυσι, αφού οι φορολογούμενοι έχασαν 20 δισεκατομμύρια από τις μετοχές του κράτους στις τράπεζες, αφού πέταξαν 7 δισεκατομμύρια από τα κέρδη των ομολόγων της Ευρωπαϊκής Κεντρικής Τράπεζας στα σκουπίδια, αφού φόρτωσε την παραγωγική οικονομία με τα capital controls και ένα τσουβάλι φόρους, αφού είπε στους ελεύθερους επαγγελματίες ότι αυτά που ήξεραν να τα ξεχάσουν – δηλαδή, με άλλα λόγια, εδώ κάνουμε σοβαρό καπιταλισμό και όχι ό,τι θέλει ο καθένας, αφού κατέστρεψε τις εξαγωγές και έστειλε στον αγύριστο τις ιδιωτικοποιήσεις, αφού στον προϋπολογισμό του 2017 εξαφάνισε τα 1,3 δισεκατομμύρια υποτιθέμενα έσοδα από την Ευρωπαϊκή Κεντρική Τράπεζα, αφού…, αφού…, αφού…, σήμερα παριστάνει την υπεύθυνη.

Φτάνει μάλιστα - άκουσον-άκουσον - να στείλει συγχαρητήρια και στον εκλεγμένο ευρωπαϊστή πρόεδρο της Αυστρίας. Μήπως έγινε κάποιο λάθος εδώ; Κανένα λάθος δεν έγινε. Απλά η Κυβέρνηση τρίβει τον κυνισμό της στο πρόσωπο της κοινωνίας χωρίς αιδώ.

Πάω πίσω σε μερικά στοιχεία του προϋπολογισμού.

Στο Πρόγραμμα Δημόσιων Επενδύσεων τόσο τα έσοδα όσο και οι δαπάνες περιορίζονται. Όμως, κάθε απόκλιση στις δαπάνες αναμένεται να καλυφθεί από το εθνικό σκέλος. Προβλέπω ότι τα χρήματα στο τέλος δεν θα υπάρξουν με την έννοια ότι η πρώτη στην ουσία εφαρμογή του κόφτη θα είναι από το κονδύλι δαπανών του εθνικού σκέλους. Προτεραιότητα, άλλωστε, έχει ο κομματικός στρατός.

Άλλο θέμα είναι το πρωτογενές πλεόνασμα. Για να φτάσει το πλεόνασμα του 2017 στα 3,3 δισεκατομμύρια, παρά την ανάπτυξη στο 2,7% και την αύξηση του ονομαστικού ΑΕΠ, θα χρειαστούν μέτρα 4 δισεκατομμυρίων. Χάρι Πότερ ο κ. Τσακαλώτος με το κόκκινο σακίδιό του.

Οι ιδιωτικοποιήσεις, η μείωση των αναμενόμενων εσόδων, αποκρατικοποιήσεων του 2016 κατά ένα δισεκατομμύριο μεταφέρεται σε προσδοκόμενα έσοδα το 2017 κατά 2,1 δισεκατομμύρια σε σχέση με το προσχέδιο. Μάγος Μέρλιν ο κ. Χουλιαράκης. Τους κλαίω τους φοιτητές σας.

Η Κυβέρνηση, κυρίες και κύριοι Βουλευτές, είναι η χειρότερη εκδοχή του παλαιοκομματισμού. Αδιαφορεί για τη χώρα παντελώς γιατί δεν πιστεύει στο κράτος, δεν πιστεύει στη μεσαία τάξη, δεν πιστεύει στους αστικούς θεσμούς, δεν πιστεύει στην έννοια χώρα.

Για αυτό και στον βωμό τού να πάρει μια υποτιθέμενη πολιτική νίκη και να κάνει ένα αφηγηματάκι, περιφέρεται σαν τον γύφτο με την αρκούδα, διαδηλώνοντας ότι κατάφερε κάτι με το χρέος, δεσμεύοντας τη χώρα για μια δεκαετία, τουλάχιστον, με διαφορά φόρων και δαπανών της τάξης του 3,5% του ΑΕΠ. Αν δεν είναι αυτό προσκύνημα στη λιτότητα, τότε τι είναι; Αργεί, όμως, να καταστραφεί η επόμενη κυβέρνηση. Προσέξτε, όταν ήδη οι κρατικές δαπάνες είναι 55% του ΑΕΠ, οι φόροι πρέπει να είναι το ίδιο βαρύτατοι.

Λαλίστατε, κύριε Χουλιαράκη, αυτό είναι κεϋνσιανισμός; Ξυπνήστε! Συνεργάτες του Σόιμπλε είστε. Αυτό ακριβώς.

Λέω στον λαό καθαρά και ευθέως το εξής: Η προχθεσινή διαφαινόμενη συμφωνία του Eurogroup, απόρροια της καταστροφής που φέρατε, όπως το υπερταμείο, που αποδεχθήκατε ευχαρίστως, στοχεύει να υπονομεύσει τη χώρα μέσω της ευθείας υπονόμευσης της επόμενης κυβέρνησης, δηλαδή της κυβέρνησης συνεργασίας όλων των ευρωπαϊκών δυνάμεων, όπου κι αν βρίσκονται αυτές. Η δε ψήφιση της απλής αναλογικής δείχνει ακριβώς αυτό, ότι ο κλειστός κύκλος της κυβερνητικής εξουσίας ενδιαφέρεται να είναι απλώς παρών στην επόμενη Βουλή. Πολιτεύεστε με στόχο τη διάσωσή σας. Αυτό είναι ο προϋπολογισμός που φέρατε σήμερα.

Κάτι τελευταίο για τους πιστωτές και ιδίως για τον κ. Μοσκοβισί και τους Γάλλους φίλους μας. Η ιδέα σας ότι καλός είναι ο ΣΥΡΙΖΑ, αφού περνάει έναν τέτοιον προϋπολογισμό και κάνει τη δουλειά, θα γίνει μπούμερανγκ για όλη την Ευρώπη, κύριε Μοσκοβισί και κύριε Ολάντ. Παίξατε με τη φωτιά και σας προέκυψε ο κ. Βαρουφάκης. Σήμερα κάνετε το ίδιο λάθος. Πιστεύετε ότι ο καλός μαθητής έχει ξεχάσει τον πρόσφατο κακό εαυτό του και ότι περνάτε τα μέτρα ως αριστερή κυβέρνηση χωρίς αντιδράσεις του λαού.

Μια παρένθεση εδώ. Με συγχωρείτε, κύριες και κύριοι Βουλευτές της Συμπολίτευσης, περνάει από το μυαλό μου να σας ρωτήσω αν ενοχλεί καθόλου αυτό. Πως το βλέπετε ηθικά; Σας τιμά; Το έχετε καταλάβει; Κάνετε πως δεν καταλαβαίνετε; Τι γίνεται; Ρωτάω απλώς εσάς, που ως αριστεροί κομπάζετε ότι δήθεν υπάρχει το ηθικό σας αριστερό πλεονέκτημα.

Συνεχίζω. Ο ελληνικός λαός έχει καταλάβει ότι εξαπατήθηκε και ένα μεγάλο κομμάτι κατανοεί πια ότι πρέπει να γίνουν αλλαγές -που η Κυβέρνηση, όμως, αυτή απεχθάνεται- στην παιδεία, στην υγεία, την πρόνοια, τη δημόσια διοίκηση, την επιχειρηματικότητα. Δεν θα αντιδράσει στις αλλαγές αν δει ελπίδα, ειλικρίνεια και υπευθυνότητα.

Ο ξερός αυτός προϋπολογισμός, τον οποίο βέβαια, και καταψηφίζω με όλη μου τη δύναμη, θα γίνει η αρχή του πολιτικού σας τέλους.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Παπαδόπουλος έχει τον λόγο.

Αυτή τη φορά θα μιλήσει από το Βήμα.

Ορίστε, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Η προλαλήσασα πραγματικά…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριοι συνάδελφοι, μιλάει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** …κάνουμε πολιτική για το πολιτικό μας μέλλον.

Κυρία μου, η έδρα δεν σας ανήκει. Δώστε τη στο Ποτάμι, διότι εσείς χάνετε την καρέκλα σας και την παζαρεύετε, για να μπορέσετε να έχετε και μέλλον μετά. Γιατί το Ποτάμι από ό,τι καταλαβαίνετε δεν είναι…

**ΑΙΚΑΤΕΡΙΝΗ ΜΑΡΚΟΥ:** Εσείς είστε κυβερνητικός, δεν είμαι εγώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Άρα κάνετε πολιτική για την πάρτη σας. Με γεια σας, με χαρά σας!

Τώρα να πάμε και επί της ουσίας. Λέει η Αντιπολίτευση ότι καταστρέψαμε την αγροτική παραγωγή, δώσαμε φόρους, βάλαμε φόρους. Πώς γίνεται, ενώ καταστρέφεις την αγροτική παραγωγή, να εξάγεις αγροτικά προϊόντα και να έχεις μια αύξηση της τάξης του 15%; Αφού τα έκανες όλα μαύρα, μαντάρα, πως γίνεται να έχεις αύξηση; Άρα κάτι καλό κάναμε, δεν κάναμε κάτι κακό και τα στοιχεία το δείχνουν. Φτάσατε στο σημείο να λέτε πέρυσι ότι θα πληρώσουν οι αγρότες ένα δισεκατομμύριο φόρους. Προηγουμένως ο κ. Τζελέπης είπε για 500 εκατομμύρια φόρους.

Για να δούμε τι πλήρωσαν σε φόρους οι αγρότες το 2016. Δήλωσαν αγροτικό εισόδημα, σύμφωνα με τα στοιχεία, πεντακόσιες εβδομήντα έξι φορολογικές δηλώσεις και πλήρωσαν φόρο 175.800.000 ευρώ, μέσα και η προκαταβολή.

Πού οι πεντακόσιοι, με 175 εκατομμύρια ή με το 1 δισεκατομμύριο, που λέγατε στις αγροτικές κινητοποιήσεις ότι θα πληρώσουμε φόρο; Τόσα ψέματα; Δεν αντέχετε την αλήθεια; Φοροεπιδρομή τα 175 εκατομμύρια μαζί και με την προκαταβολή φόρου μέσα;

Για να δούμε τη συνέχεια, γιατί έχει και συνέχεια. Με το δικό μας φορολογικό, εάν πάρουμε τα στοιχεία, δείχνουν εδώ ότι το 89%, δηλαδή πεντακόσιες δεκαέξι χιλιάδες αγρότες που δήλωσαν αγροτικό εισόδημα, έχουν καθαρό εισόδημα μέχρι 5.000 ευρώ. Τι σημαίνει αυτό; Με το δικό μας φορολογικό, που θα έρθει, έχει από 8.000 έως 9.000 ευρώ αφορολόγητο. Έχει, δηλαδή, αφορολόγητο από συνδεδεμένες, εξισωτικές και το πρασίνισμα, στις 12.000 ευρώ. Έχει τη βιολογική γεωργία, τη βιολογική κτηνοτροφία, ό,τι παίρνει, απ’ έξω. Οι εξισωτικές είναι απ’ έξω. Όλα αυτά είναι απ’ έξω. Τα περιβαλλοντικά προγράμματα, η νιτρορύπανση είναι απ’ έξω. Ε, πώς θα ανέβει αυτό το ποσοστό; Δηλαδή, δεν πρέπει να λέμε και νούμερα, γιατί τα συζητάτε και στους θεσμούς. Σου λένε, αυτοί εδώ πέρα τι κάνουν; Λίγο σεβασμό ως προς την αλήθεια και ως προς τους αγρότες.

Με τα φετινά στοιχεία, εάν υποτεθεί ότι και του χρόνου αυτοί οι αγρότες θα έχουν περίπου τα ίδια εισοδήματα, θα έχουν επιστροφή φόρου. Γι’ αυτό βγήκε ο Υπουργός και είπε ότι θα έχουμε επιστροφή φόρου, διότι έχουμε πληρώσει την προκαταβολή 100%. Άρα μεγάλο μέρος των αγροτών θα πάρει πίσω επιστροφή φόρου και δεν θα πληρώσει φόρους. Συνεπώς καταρρίπτεται και αυτό το ψέμα, ότι η συντριπτική πλειοψηφία των αγροτών θα πληρώσει φόρους. Και εδώ λέτε ψέματα και μάλιστα χοντρά ψέματα.

Πάμε τώρα στις εισφορές του ΟΓΑ. Λέτε για τριπλασιασμό. Στο σύστημα, όπως είναι σήμερα, εγώ είμαι στην τρίτη κατηγορία και πληρώνω 1.100 ευρώ. Τριπλασιασμός τι σημαίνει; Ότι εγώ θα πληρώνω 3.000 ευρώ. Έτσι δεν λέτε; Αυτό δεν εννοείτε;

Πάλι σύμφωνα με τα στοιχεία, το φορολογικό λέει ότι θα πληρώσω 20% το 2022 -όχι τώρα, το 2022- για την ασφάλιση και 7% για την υγεία. Άρα εγώ που έχω εισόδημα 5.000 ευρώ πόσο θα πληρώσω;

**ΝΙΚΟΛΑΟΣ ΜΩΡΑΪΤΗΣ:** Δεν είναι έτσι τα πράγματα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Α, δεν είναι έτσι τα πράγματα! Είδες που δεν είναι έτσι τα πράγματα;

Άρα δεν υπάρχει αυτή η αύξηση την οποία λέτε. Βεβαίως, αυτός που θα έχει εισόδημα 10.000 ή 15.000 ευρώ θα πληρώσει κάτι παραπάνω.

Πάμε σ’ αυτό το σύστημα που ισχύει. Εγώ τώρα έχω τριακόσια στρέμματα και πληρώνω 1.200 ευρώ. Ένας που έχει πενήντα στρέμματα και είναι στην τρίτη κατηγορία ξέρετε πόσο πληρώνει; Πληρώνει 1.200 ευρώ και αυτός. Είναι τίμιο; Είναι σωστό όλοι να πληρώνουμε το ίδιο; Δεν πρέπει να υπάρχει διαβάθμιση; Ο έχων περισσότερα δεν πρέπει να πληρώνει περισσότερα; Δηλαδή, πού είναι το παράλογο που κάναμε;

Κάναμε πραγματικά μια μεταρρύθμιση σωστή. Ανάλογα με τα εισοδήματα να πληρώνει κανείς. Οπότε, με τα στοιχεία του φορολογικού τα οποία υπάρχουν εδώ, οι πεντακόσιες δέκα χιλιάδες αγρότες που δηλώνουν εισόδημα 5.000 ευρώ θα πληρώσουν με το 20% και την εισφορά του 7% 110 ευρώ τον μήνα. Το 2022 εγώ ή όποιος άλλος δηλώνει εισόδημα 5.000 ευρώ θα πληρώσει τον μήνα 110 ευρώ για ασφάλιση και για περίθαλψη στον ΟΓΑ. Πού το είδατε το τριπλάσιο; Για πείτε, πού το είδατε; Δηλαδή, τόσο μεγάλο ψέμα; Δεν μπορώ να το καταλάβω!

Μπορώ να σας δώσω αναλυτικά και άλλα στοιχεία. Με το δικό μας φορολογικό - ασφαλιστικό κατορθώνουμε να πάρει ο αγρότης μια αξιοπρεπή σύνταξη. Τώρα είναι 360 ευρώ. Το 2026, σύμφωνα με αυτό που ψήφισαν η Νέα Δημοκρατία και το ΠΑΣΟΚ, θα καταργηθεί η εισφορά που δίνει το κράτος για τη σύνταξη και ο αγρότης θα παίρνει σύνταξη αυτά που πλήρωσε, ενώ με εμάς τι θα πάρει; Θα πάρει τα 384 ευρώ συν αυτά που πλήρωσε. Θα πάρει μια πιο αξιοπρεπή σύνταξη. Πού την είδατε πάλι εδώ την φοροεπιδρομή;

**ΧΡΗΣΤΟΣ ΚΕΛΛΑΣ:** Γιατί, κύριε Παπαδόπουλε, ετοιμάζονται να βγουν στο δρόμο;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Λες ψέματα, κύριε Κέλλα, στους αγρότες.

**ΧΡΗΣΤΟΣ ΚΕΛΛΑΣ:** Όλα είναι τέλεια, δηλαδή, για τους αγρότες!

**ΝΙΚΟΛΑΟΣ ΠΑΠΑΔΟΠΟΥΛΟΣ:** Βεβαίως και τα κάνουμε τέλεια. Τα κάνουμε από την αριστερή σκοπιά. Εσείς είστε δεξιοί. Αυτή είναι η διαφορά μας, τι να κάνουμε;

**ΧΡΗΣΤΟΣ ΚΕΛΛΑΣ:** Ό,τι είναι αριστερό είναι και καλό;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Για να σας πάω παρακάτω, σύντροφε, Κέλλα.

Με το παλιό κόστος τι θα έπαιρνα, ξέρεις; Το έχεις υπολογίσει τι θα έπαιρνα εγώ σύνταξη; Δεν το έχεις υπολογίσει.

**ΧΡΗΣΤΟΣ ΚΕΛΛΑΣ:** Για πείτε μας, ο φορολογικός συντελεστής μειώθηκε;

**ΠΡΟΕΔΡΕΥΩΝ (Γεώργιος Βαρεμένος):** Κύριε Κέλλα,…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Βεβαίως.

**ΧΡΗΣΤΟΣ ΚΕΛΛΑΣ:** Το πετρέλαιο το αγροτικό το δίνετε;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Έχω τα στοιχεία.

**ΠΡΟΕΔΡΕΥΩΝ (Γεώργιος Βαρεμένος):** Μιλήσατε για δέκα λεπτά, κύριε Κέλλα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Δεν μίλησα εγώ.

**ΧΡΗΣΤΟΣ ΚΕΛΛΑΣ:** Εγώ;

**ΠΡΟΕΔΡΕΥΩΝ (Γεώργιος Βαρεμένος):** Εσείς, ναι.

**ΧΡΗΣΤΟΣ ΚΕΛΛΑΣ:** Με ρωτάει, τι να κάνω;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Θα σας απαντήσω. Ποιοι θα πληρώσουν παραπάνω;

**ΠΡΟΕΔΡΕΥΩΝ (Γεώργιος Βαρεμένος):** Σουρεαλισμός είναι αυτό.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Είναι οι εξήντα χιλιάδες αγρότες και αυτοί που θα μπουν μέσα στο σύστημα. Αυτοί θα πληρώσουν παραπάνω. Βεβαίως αυτοί θα πληρώσουν. Θα πληρώσουν αυτοί που έχουν κάτι παραπάνω από τους άλλους. Αυτοί υπολογίζονται στις εξήντα μία χιλιάδες. Αυτοί θα πληρώσουν παραπάνω. Οι πεντακόσιες δεκαέξι χιλιάδες δεν θα πληρώσουν τίποτα. Πάρτε το χαμπάρι.

(Χειροκροτήματα από την πτέρυγα του ΣΥΡΙΖΑ)

**ΧΡΗΣΤΟΣ ΚΕΛΛΑΣ:** Για να το δούμε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Άντε να το δούμε, Κέλλα.

Άλλο ψέμα που λέτε και το λένε και οι σύντροφοι εδώ πέρα. Λέτε ότι το 24% του ΦΠΑ είναι αύξηση του κόστους. Πάτε καλά; Ο ΦΠΑ είναι ουδέτερος φόρος. Τον πληρώνω, τον παίρνω πίσω. Εγώ που τιμολογώ…

**ΧΡΗΣΤΟΣ ΚΕΛΛΑΣ:** …θα πληρώσουν το ΕΚΑΣ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Είναι αύξηση; Είναι αύξηση του κόστους; Αφού θα το πληρώσω, το πληρώνω, και, όταν τιμολογώ στο στάρι, στο βαμβάκι, το εισπράττω. Άρα ισοφαρίζω. Για ποιο κόστος μιλάτε;

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαδόπουλε, τα υπόλοιπα στη Θεσσαλία.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τι στη Θεσσαλία, κύριε Πρόεδρε; Εδώ μας λένε ψέματα. Εδώ λένε κατάφορα ψέματα. Λένε πράγματα τα οποία είναι ασύστολα. Κι εμείς να τους αφήσουμε; Τελειώνουμε τώρα; Ε, τι πράγματα είναι αυτά;

**ΧΡΗΣΤΟΣ ΚΕΛΛΑΣ:** Πριν πόσο ήταν το επίπεδο;

**ΠΡΟΕΔΡΕΥΩΝ (Γεώργιος Βαρεμένος):** Ησυχία, κύριε Κέλλα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Καθίστε ακόμα. Δυο λεπτά, κύριε Πρόεδρε.

**ΧΡΗΣΤΟΣ ΚΕΛΛΑΣ:** …(δεν ακούστηκε)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Λύσαμε το ζήτημα με τους βοσκοτόπους.

**ΧΡΗΣΤΟΣ ΚΕΛΛΑΣ:** …(δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Ησυχία, κύριε Κέλλα.

**ΧΡΗΣΤΟΣ ΜΠΓΙΑΛΑΣ:** …(δεν ακούστηκε)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Σύντροφε, έχω τον λόγο τώρα. Ξέρουν ότι δεν θα απαντήσω, μη στεναχωριέσαι.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Ησυχία! Είναι και μαθητές στα θεωρεία και δίνετε κακό παράδειγμα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ακούν οι μαθητές. Διάλογος γίνεται. Αυτό έχει η δημοκρατία.

**ΧΡΗΣΤΟΣ ΜΠΓΙΑΛΑΣ:** …(δεν ακούστηκε)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Σύντροφε, σε παρακαλώ, να τελειώσω.

**ΧΡΗΣΤΟΣ ΚΕΛΛΑΣ:** …(δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Ησυχία, είπαμε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ψηφίσαμε τον νόμο για τους συνεταιρισμούς, για την αλληλέγγυα οικονομία. Ψηφίσαμε τον νόμο για τις επενδύσεις. Λέγατε: «Τι επενδύσεις;».

**ΧΡΗΣΤΟΣ ΚΕΛΛΑΣ:** Γελάτε, κύριε Υπουργέ;

Γελάει ο Υπουργός.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εδώ είμαι.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ετοιμάσαμε τη βιολογική γεωργία 550 εκατομμύρια. Ετοιμάσαμε…

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαδόπουλε,…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Σας παρακαλώ. Με διακόπτουν τόση ώρα.

**ΠΡΟΕΔΡΕΥΩΝ (Γεώργιος Βαρεμένος):** Αφήστε να πει κάτι και ο κ. Αποστόλου μετά. Δεν θα έχει…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Έχουμε το ΦΕΚ, το οποίο βγάλαμε για την παραγωγική ανασυγκρότηση της υπαίθρου.

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος σας. Δεν έχει άλλο, κύριε Παπαδόπουλε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εν πάση περιπτώσει, Πρόεδρε, με έχουν διακόψει πολλές φορές. Το θέμα είναι πάρα πολύ σοβαρό και εκείνο που θέλω να πω είναι ότι έχουμε όλα τα εχέγγυα για να κάνουμε και την παραγωγική ανασυγκρότηση. Το ψέμα έχει κοντά ποδάρια.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ωραία. Ευχαριστούμε.

**ΑΙΚΑΤΕΡΙΝΗ ΜΑΡΚΟΥ:** Κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Τι θέλετε, κυρία Μάρκου;

**ΑΙΚΑΤΕΡΙΝΗ ΜΑΡΚΟΥ:** Θέλω τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Μα εσείς μιλήσατε για τους Βουλευτές του ΣΥΡΙΖΑ.

**ΑΙΚΑΤΕΡΙΝΗ ΜΑΡΚΟΥ:** Θέλω τον λόγο επί προσωπικού. Εγώ έκανα πολιτική τοποθέτηση και μίλησα γενικά.

**ΠΡΟΕΔΡΕΥΩΝ (Γεώργιος Βαρεμένος):** Πείτε, για ένα λεπτό.

**ΑΙΚΑΤΕΡΙΝΗ ΜΑΡΚΟΥ:** Κύριε Πρόεδρε, έκανα μια πολιτική τοποθέτηση. Όποιος διαφωνεί με την πολιτική μου τοποθέτηση, να μιλήσει πολιτικά. Είναι φθηνό και χυδαίο να έχουμε προσωπική αντιπαράθεση και στο φινάλε για ένα θέμα το οποίο δεν ενδιαφέρει τον κ. Παπαδόπουλο. Πολλές φορές, πιστέψτε με, είναι πολύ πιο δύσκολο να πάρει ένας Βουλευτής την απόφαση και να αποχωρήσει από κάποιο κόμμα, από το να κάθεται και να ψηφίζει ό,τι του φέρνουν, για να μη διαγραφεί από τις λίστες του κόμματος.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κυρία Μάρκου.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Να απαντήσω, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Αφήστε το, τέλειωσε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα οκτώ μαθήτριες και μαθητές και τρεις συνοδοί εκπαιδευτικοί από το Γυμνάσιο Κυπαρισσίας Μεσσηνίας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο επόμενος ομιλητής από τη Νέα Δημοκρατία.

Κύριε Ανδριανέ, έχετε τον λόγο για επτά λεπτά.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Αν άκουσαν οι αγρότες τον προλαλήσαντα συνάδελφο, όπως τα λέει είναι σαν να μην υπάρχει και σαν να μην αντιμετωπίζουν κανένα πρόβλημα.

Είναι σαν να μην υπάρχουν προβλήματα και ο αγροτικός τομέας να χαίρει και να περνάει πολύ καλά, χωρίς κανένα πρόβλημα, χωρίς να έχει τα προβλήματα από την πολιτική που ακολουθείτε, κύριε συνάδελφε, με το 24% ΦΠΑ -που είναι ένα γεγονός- στα αγροεφόδια, στα λιπάσματα, στις ζωοτροφές, με τις αυξήσεις στις εισφορές, με τα προβλήματα που έχουν φέτος, για παράδειγμα, οι περισσότεροι ελαιοπαραγωγοί, οι οποίοι θα έχουν ελάχιστο ή ως και μηδενικό εισόδημα -αν το γνωρίζει ο Υπουργός, γιατί το έχουμε θέσει επανειλημμένως- από τη μη καρπόδεση.

Επίσης, ενώ υπήρξε ανθοφορία και ήταν η χρονιά φέτος για να παραγάγουμε λάδι, αυτό δεν έγινε, λόγω των καιρικών συνθηκών. Όπως, επίσης και ο δάκος που χτύπησε σε μεγάλο βαθμό τον ελαιόκαρπο. Οι ζημιές, λοιπόν, στους ελαιοπαραγωγούς, όπως και σε άλλους παραγωγούς, είναι μεγάλες και αυτό δεν πρέπει να το αποκρύπτουμε και δεν πρέπει να ωραιοποιούμε καταστάσεις. Βεβαίως το ψέμα έχει κοντά ποδάρια και αυτό ισχύει κατ’ εξοχήν για εσάς.

Συζητάμε, λοιπόν, αυτές τις μέρες -από χθες-, τον προϋπολογισμό της συγκυβέρνησης ΣΥΡΙΖΑ-ΑΝΕΛ, που αποκαλύπτει χωρίς κανένα άλλοθι, τόσο τα αρνητικότατα αποτελέσματα των εφαρμοζόμενων κυβερνητικών πολιτικών στην οικονομία και την κοινωνία όσο και την απουσία στόχευσης, στρατηγικής και προοπτικής για το μέλλον.

Κυρίες και κύριοι της Πλειοψηφίας, δύο χρόνια μετά ούτε μία από τις μεγαλόστομες υποσχέσεις σας δεν έγιναν πράξη. Αφήνουμε το σκίσιμο και την κατάργηση των μνημονίων, καθώς φέρατε ακόμα βαρύτερα μνημόνια και μέτρα. Υποσχεθήκατε τη δέκατη τρίτη σύνταξη, για να φέρετε νέες μειώσεις και κατάργηση του ΕΚΑΣ, υποσχεθήκατε κατώτατο μισθό 751 ευρώ και όχι μόνο τον μειώσατε κι άλλο, αλλά κάνατε κανόνα την ευέλικτη και τη μαύρη εργασία. Όχι μόνο, λοιπόν, δεν κάνατε καλύτερη τη ζωή των Ελλήνων, αλλά προσθέσατε και νέα ασήκωτα βάρη στις πλάτες των πολιτών με το νέο σας επίτευγμα και με την περαιτέρω επιβάρυνση των νοικοκυριών με 9 δισεκατομμύρια ευρώ μέτρα, με αυξήσεις φόρων και εισφορών και νέες περικοπές συντάξεων.

Ακούσαμε προηγουμένως και την αρμόδια Υπουργό, η οποία μας περιέγραψε την ανεργία με τέτοιους αριθμούς, που πραγματικά νομίζεις ότι δεν βρίσκεσαι στην Ελλάδα. Με τους τραγικούς, λοιπόν, χειρισμούς σας γυρίσατε τη χώρα πίσω, σε μια συγκυρία που και έπρεπε και μπορούσαμε να είχαμε εκτιναχθεί προς τα μπροστά. Όχι μόνο εξανεμίσατε τα σημαντικά βήματα που είχαν γίνει μέχρι το 2014, χάρη στις βαριές, βεβαίως, θυσίες των Ελλήνων, αλλά φορτώσατε την πατρίδα με πρόσθετο κόστος που αγγίζει τα 100 δισεκατομμύρια.

Έρχεστε τώρα να μιλήσετε για τα βραχυπρόθεσμα μέτρα, για το χρέος, αναγκαία βεβαίως αυτά καθ’ αυτά, που όμως όχι μόνο δεν καλύπτουν καν τη ζημιά που εσείς προξενήσατε, αλλά και φέρνουν ως προϋπόθεση νέα επώδυνα μέτρα, με δημοσιονομικούς στόχους που θα παραμείνουν υψηλοί για αρκετά χρόνια μετά το 2018. Φαίνεται, όμως, πως αυτό δεν σας ενδιαφέρει, καθώς γνωρίζετε ότι δεν θα είστε εσείς τότε στο τιμόνι της χώρας. Ποιος είναι αυτός, λοιπόν, που θα πληρώσει τη νύφη, σύμφωνα με τα στοιχεία του προϋπολογισμού που εσείς υπογράφετε; Είναι οι άνεργοι, οι μισθωτοί, οι συνταξιούχοι, οι επαγγελματίες, οι αγρότες, οι νέοι επιστήμονες που δεν έφυγαν ακόμα από την πατρίδα.

Τι προϋπολογίζετε; Προϋπολογίζετε 437 εκατομμύρια ευρώ στον ΦΠΑ, έναν φόρο που πλήττει άδικα τους πιο αδύναμους, 422 εκατομμύρια ευρώ από την αύξηση της φορολογίας στο πετρέλαιο, επιβαρύνετε ακόμα περισσότερο τη μετακίνηση των πολιτών, τις μεταφορές, τη θέρμανση των νοικοκυριών αλλά και την παραγωγή. Δίνετε ακόμα ένα χτύπημα, λοιπόν, στους Έλληνες αγρότες, που μετά βίας επιβιώνουν οικονομικά μέσα σε έναν ανεμοστρόβιλο υψηλού κόστους παραγωγής, χαμηλών τιμών παραγωγών και συνεχών νέων επιβαρύνσεων, από ένα κράτος που, αντί να τον βοηθά, τον δυναστεύει.

Αυξάνετε τον φόρο στην μπίρα και στο κρασί, σε δύο από τα ελάχιστα εγχώρια προϊόντα με εξαγωγική δυναμική τα χρόνια της κρίσης, επιβάλατε φόρο διαμονής στα ξενοδοχεία και καταργείτε τον μειωμένο ΦΠΑ στα νησιά, την ώρα που ο τουρισμός χρειάζεται ανάσες ανάπτυξης και τόνωσης της διεθνούς ανταγωνιστικότητας του προϊόντος μας. Νέοι φόροι, λοιπόν, ύψους 2,6 δισεκατομμυρίων ευρώ, δηλαδή άλλος ένας ΕΝΦΙΑ που πέφτει στις πλάτες των αδυνάμων. Έτσι αντιλαμβάνεστε εσείς την κοινωνική δικαιοσύνη.

Καταργήσατε το ΕΚΑΣ, μειώσατε περαιτέρω τις συντάξεις, επιδεινώσατε ακόμα περισσότερο την εσωτερική στάση πληρωμών, ό,τι κληθήκατε να διαχειριστείτε το κάνατε χειρότερο από ό,τι το παραλάβατε δύο χρόνια πριν, όπως τον τομέα της υγείας, με την κατάσταση που επικρατεί στα νοσοκομεία της χώρας, στα κέντρα υγείας, στη δημόσια υγεία γενικότερα.

Κυρίες και κύριοι της Πλειοψηφίας, και με αυτόν τον προϋπολογισμό αποδεικνύεστε εγκλωβισμένοι σε έναν ιδεοληπτικό φαύλο κύκλο υπερφορολόγησης. Δεν σας νοιάζει καν που οι ληξιπρόθεσμες οφειλές ιδιωτών προς το δημόσιο, από τα 75 δισεκατομμύρια ευρώ, που ήταν το 2015, έφτασαν τα 91,5 δισεκατομμύρια τον Σεπτέμβρη του 2016. Δεν σας νοιάζει που το 2016 για πρώτη φορά οι επιχειρήσεις που έκλεισαν ήταν περισσότερες από αυτές που άνοιξαν, που για πρώτη φορά οι θέσεις ευέλικτης εργασίας –και όλοι ξέρουμε τι σημαίνει για τους εργαζόμενους αυτός ο όρος- είναι περισσότερες από τις θέσεις πλήρους απασχόλησης.

Θα περάσω στον τομέα της παιδείας. Περιμένουμε να δούμε αν ο νυν Υπουργός Παιδείας, Έρευνας και Θρησκευμάτων θα συνεχίσει στα βήματα του προκατόχου του. Αν θα συνεχίσει την απαξίωση του έργου του δημόσιου σχολείου, θεωρώντας ότι η αριστεία είναι ρετσινιά, αν θα προσπαθήσει και αυτός να επιβάλλει λογικές ήσσονος προσπάθειας, καταδικάζοντας τα ταλαντούχα παιδιά στη μετριότητα και την παραίτηση.

Είδατε, λοιπόν, η μελέτη, η έρευνα του PISA, που είναι ένα διεθνές σύστημα αξιολόγησης του ΟΟΣΑ και κάνει αυτές τις μελέτες κάθε τρία χρόνια, πού έχει κατατάξει τους Έλληνες μαθητές. Είναι κρίμα, δεν το αξίζει η Ελλάδα. Γι’ αυτό πρέπει να κοιτάξουμε όλοι μαζί, πρέπει να μας προβληματίσει, και εσάς βεβαίως, που κυβερνάτε, αλλά και εμάς. Επειδή η υπόθεση της παιδείας είναι εθνική, πρέπει να δούμε με τη δέουσα σοβαρότητα, αν θα επιμείνει ο νυν Υπουργός Παιδείας στην επαναφορά λογικών του 1980 στα ελληνικά πανεπιστήμια, αν θα συνεχίσει να αδιαφορεί ουσιαστικά για την επαγγελματική παιδεία, για τη σύνδεση των επαγγελματικών σχολών με τις πραγματικές ανάγκες της αγοράς και τις αναπτυξιακές δυνατότητες των τοπικών κοινωνιών, αν θα αντιμετωπίσει τις επιτακτικές ανάγκες και τα προβλήματα, που γίνονται οξύτερα μέσα στην κρίση, όπως οι θέσεις στους παιδικούς σταθμούς και ο αποκλεισμός μεγάλου αριθμού μαθητών με ειδικές ανάγκες από την πρόσβαση στην εκπαίδευση.

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος σας.

**ΙΩΑΝΝΗΣ ΑΝΔΡΙΑΝΟΣ:** Θέλω μισό λεπτό να μου δώσετε, κύριε Πρόεδρε, όπως δώσατε στον προλαλήσαντα.

**ΠΡΟΕΔΡΕΥΩΝ (Γεώργιος Βαρεμένος):** Ένα λεπτό σάς έχω δώσει ήδη, για να είμαστε ακριβείς.

**ΙΩΑΝΝΗΣ ΑΝΔΡΙΑΝΟΣ:** Μισό λεπτό, κύριε Πρόεδρε, τελειώνω.

Αν συνεχίσει, λοιπόν, τη μικροπολιτική επίθεση στην Εκκλησία, που όλοι ξέρουμε πόσα πολλά και σημαντικά έχει προσφέρει στο έθνος μας και συνεχίζει να προσφέρει, ιδιαίτερα αυτά τα χρόνια της κρίσης, αποκλειστικά και μόνο για να δημιουργήσει ψεύτικες διαχωριστικές γραμμές μεταξύ των Ελλήνων.

Εμείς στη Νέα Δημοκρατία, κύριοι συνάδελφοι, σταθερά πιστεύουμε ότι η κατεύθυνση που χρειάζεται η χώρα είναι προς τη σταθεροποίηση, την ανασυγκρότηση, την ανάπτυξη, την επούλωση των πληγών της κρίσης. Εμείς, σε αντίθεση με την κυβερνητική πλειοψηφία, που ολοένα και περισσότερο δείχνει να πορεύεται στο άγνωστο χωρίς πυξίδα, σωρεύοντας ολοένα και περισσότερα βάρη στις πλάτες των Ελλήνων, έχουμε και συγκεκριμένη στόχευση, βούληση αλλά και τις πολιτικές που μπορούν να οδηγήσουν τη χώρα στην ανάπτυξη και στη δημιουργία παραγωγικών θέσεων εργασίας.

**ΠΡΟΕΔΡΕΥΩΝ (Γεώργιος Βαρεμένος):** Μετά την πυξίδα, η κλεψύδρα έχει σωθεί.

**ΙΩΑΝΝΗΣ ΑΝΔΡΙΑΝΟΣ:** Καταψηφίζουμε, λοιπόν, τον προϋπολογισμό της υπερφορολόγησης και της ύφεσης, τονίζοντας με κάθε έμφαση την ανάγκη η χώρα να αλλάξει ρότα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε κι εμείς.

Τον λόγο έχει ο κ. Γεώργιος Ουρσουζίδης από τον ΣΥΡΙΖΑ.

**ΓΕΩΡΓΙΟΣ ΟΥΡΣΟΥΖΙΔΗΣ**: Ευχαριστώ πολύ, κύριε Πρόεδρε.

Κύριοι Υπουργοί, αγαπητοί συνάδελφοι, σήμερα ψηφίζουμε τον προϋπολογισμό για το 2017. Είναι ο δεύτερος προϋπολογισμός που καταρτίζεται από την Κυβέρνηση του ΣΥΡΙΖΑ και των ΑΝΕΛ, μιας συνεργασίας με έναν και μοναδικό στόχο: τον απόλυτο σεβασμό του μόχθου των Ελλήνων πολιτών που μας εμπιστεύθηκε τη διακυβέρνηση της χώρας επειδή αγανάκτησε, επειδή αηδίασε με τη συμπεριφορά των προηγούμενων κυβερνήσεων. Αλήθεια πρώτη.

Κλείνουμε δύο χρόνια με την ευθύνη που μας ανέθεσε ο ελληνικός λαός να διοικήσουμε με εντιμότητα και σύνεση. Δύο χρόνια χωρίς υποψία, χωρίς ίχνος οικονομικού σκανδάλου για πρώτη φορά στη σύγχρονη ιστορία του τόπου. Αυτή είναι η αλήθεια και το γνωρίζει ο λαός μας. Αλήθεια δεύτερη.

Σαν φυσιολογική εξέλιξη της αλόγιστης συμπεριφοράς των πολιτικών που εφαρμόστηκαν τις προηγούμενες δεκαετίες, από το 1974 μέχρι το 2010, ήρθε η απόλυτη καταστροφή.

Το καθεστώς τεχνητής ευμάρειας, της εξαπάτησης του ελληνικού λαού από τους ντόπιους και ξένους οικονομικούς εξουσιαστές είχε ημερομηνία λήξης. Τα ψέματα ξαφνικά τελείωσαν, τα δανεικά κόπηκαν όπως και οι παροχές για εξαγορά συνειδήσεων.

Ο παππούς ο Σάββας, πρόσφυγας από την Τραπεζούντα έλεγε: «Το χρέος μπαίνει από μια χαραμάδα στο σπίτι. Μετά άνοιξε πόρτες και παραθύρια. Δεν βγαίνει πια.». Αυτή την απλή πρόταση με την τεράστια σημασία δεν τη διδάχθηκαν ποτέ οι περισπούδαστοι βερμπαλιστές του πολιτικού συστήματος. Αλλά, αλίμονο, ούτε και στα παιδικά τους χρόνια την άκουσαν ποτέ. Πώς να την ακούσουν, πόσω μάλλον να την εμπεδώσουν. Οι δανειστές από τη μεριά τους δεν είχαν λόγο να ανησυχούν, αφού «Το δίκαιο της πυγμής» του αείμνηστου Παπανούτσου το είχαν καλά σπουδάσει.

Έλεγε επίσης ο παππούς: «Αν θέλεις να πάρεις την περιουσία του άλλου, δάνειζέ τον και ξανά δάνειζέ τον. Κάποια στιγμή θα του πάρεις τα πάντα.». Κάπως έτσι φτάσαμε στα χρόνια της μεγάλης κρίσης που μαστίζει τη χώρα και, μέσα σε ένα απολύτως σαθρό και άθλιο οικονομικό περιβάλλον, κληθήκαμε να δώσουμε τη μάχη της ανόρθωσης, της ανάκαμψης της χώρας.

Η παρατεινόμενη για μεγάλο χρονικό διάστημα οικονομική κρίση οδήγησε τους πολίτες σε απόγνωση και την οικονομία σε ασφυξία. Σε αυτή ακριβώς τη συγκυρία κληθήκαμε να ανταποκριθούμε, να δώσουμε την ευκαιρία στους ανθρώπους της αγοράς να δραστηριοποιηθούν ξανά, να επανακάμψουν. Δώσαμε αυτή την ευκαιρία με τον νόμο των εκατό δόσεων. Θυμίζω ότι αυτός ο νόμος είχε χαρακτηριστεί ως μονομερής ενέργεια. Ισχύει ακόμα, βεβαίως, για όσους αντέχουν. Να πετύχουμε τη ρύθμιση του χρέους, ώστε να αποκτήσουμε πρόσβαση στις αγορές του χρήματος. Αυτός ήταν ο στόχος και αναγκαστήκαμε να ψηφίσουμε μέτρα που δεν τα πιστεύαμε, που είχαν, πράγματι, εισπρακτικό χαρακτήρα.

Φαίνεται πως οι θυσίες του ελληνικού λαού και η κραυγή του «όχι» των λαών της Ευρώπης επιτέλους βρήκαν ευήκοα ώτα. Στην πρόσφατη σύσκεψη του Eurogroup φάνηκε μια αχτίδα φωτός. Το χρέος κρίθηκε -όπως πράγματι είναι- μη βιώσιμο και έπρεπε να ρυθμιστεί, ώστε να υπάρξει ελπίδα και για τους υπόλοιπους λαούς της Ευρώπης. Είμαι ιδιαίτερα υπερήφανος που ο ελληνικός λαός ήταν μπροστάρης στη διεκδίκηση αυτού του αυτονόητου αιτήματος.

Ο στόχος, όπως αποτυπώνεται από την εισηγητική έκθεση του προϋπολογισμού, είναι πρώτον, η διατήρηση της δημοσιονομικής ισορροπίας, ώστε να ολοκληρωθεί η ανάκτηση της αξιοπιστίας της χώρας και να καταστεί δυνατή η έξοδος από το πρόγραμμα δημοσιονομικής προσαρμογής. Δεύτερον, ο δίκαιος επιμερισμός του κόστους προσαρμογής μεταξύ των πολιτών και η δίκαιη κατανομή του οφέλους από τη δρομολογούμενη ανάκαμψη.

Το 2017 εξασφαλίζει στους ανθρώπους που πραγματικά αδυνατούν να ανταποκριθούν στις βασικές απαιτήσεις της ζωής ένα κονδύλι ύψους 760 εκατομμυρίων ευρώ, που αφορά διακόσιες πενήντα χιλιάδες νοικοκυριά που διαβιούν σε συνθήκες φτώχειας. Ένα κονδύλι επιπλέον 300 εκατομμυρίων ευρώ για τον τομέα της υγείας, της παιδείας και της κοινωνικής προστασίας και ένα άλλο κονδύλι 100 εκατομμυρίων ευρώ που ψηφίσαμε με τον νόμο για την προστασία της πρώτης κατοικίας και που αφορά στους ανθρώπους που πράγματι αστόχησαν και δεν μπορούν να ανταποκριθούν στις απαιτήσεις της ζωής, αλλά όχι σε όλους. Σε αυτούς που πραγματικά το οφείλουμε είναι οι άνθρωποι που πραγματικά αστόχησαν στα χρόνια της κρίσης.

Το συνταξιοδοτικό είναι ένα τεράστιο ζήτημα, για το οποίο επίσης κληθήκαμε να ψηφίσουμε έναν νόμο, ο οποίος επιβλήθηκε από τα πράγματα λόγω της αλόγιστης χρήσης κονδυλίων που έτρεφαν αυτό το σαθρό ασφαλιστικό σύστημα από την εποχή ακόμα του Σπράου. Είναι γνωστά τα αποτελέσματα αυτής της συμπεριφοράς, που υπερχρεώσανε τις επόμενες γενιές και καταστήσανε το ασφαλιστικό μη βιώσιμο.

Κόψαμε –και καλά κάναμε- τις πολλαπλές συντάξεις των 7.000-8.000 ευρώ, τις μειώσαμε στις 3.000 ευρώ -αυτό είναι το πλαφόν από το 2017- και τις υψηλές μονές συντάξεις στις 2.000 ευρώ. Έπρεπε επιτέλους να απαλλαγούμε από την απαράδεκτη, επικίνδυνη και λαϊκίστικη συμπεριφορά όλων των προηγούμενων κυβερνήσεων, που με τις πολιτικές τους αποδόμησαν την κοινωνική ασφάλιση αναδιανέμοντας το μελλοντικό εισόδημα των επόμενων γενιών. Το ίδιο ισχύει για τα επιδόματα και τις δαπάνες των Υπουργείων, που υπάρχει περιθώριο σημαντικής περικοπής δαπανών.

Δύο λόγια για το αγροτικό. Όσον αφορά τη φορολογία των αγροτών, θεσπίσαμε τον όρο «κατά κύριο επάγγελμα αγρότης» και τον αυστηροποιήσαμε, ώστε να απολαμβάνουν τα προνόμια αυτοί που πραγματικά είναι αγρότες. Ο υπολογισμός του κόστους παραγωγής των ημερομισθίων των μελών της αγροτικής οικογένειας με κάποιον τρόπο διευθετήθηκε. Φυσικά οι εποχικοί εργάτες ήταν ένα πρόβλημα το οποίο δεν μπορούσαμε να αντιμετωπίσουμε. Ίσως κάναμε και σφάλματα. Άμεσα, όμως, θα διευθετηθεί, γιατί σε πολλές περιοχές η δαπάνη αυτή δεν συμπεριλαμβάνεται ακόμα στα έξοδα των αγροτών.

Η τραπεζική «Κάρτα του Αγρότη» είναι πλέον γεγονός και αφορά τις δαπάνες στο διάστημα της παραγωγικής διαδικασίας.

Τέλος, το αφορολόγητο όριο για τους κατά κύριο επάγγελμα αγρότες είναι κάτι που για πρώτη φορά θεσπίζεται στη χώρα μας.

Πρέπει να προσέξουμε τις ασφαλιστικές εισφορές. Πράγματι αυτή η υπερβολική αύξηση από τη μία κατάσταση στην άλλη θέλει μια πιο ομαλή μετάβαση. Θεωρώ ότι θα πρέπει το αφορολόγητο να ισχύει και στον προσδιορισμό του φορολογητέου εισοδήματος. Να προκύψουν αυξήσεις μεν, αλλά λογικές, στις οποίες να μπορούν να ανταποκριθούν οι πολίτες.

Κλείνοντας, θέλω να πω δυο λόγια για το περιβόητο PSI, την εμπλοκή, δηλαδή, του ιδιωτικού τομέα. Αυτά που λέγονται εδώ, έχουν ειπωθεί πάρα πολλές φορές, αλλά δεν διευκρινίστηκε ποτέ, δεν ακούστηκε καθαρά, πότε και πού επιβάλλεται το PSI. Το PSI επιβάλλεται σε χώρες που τελούν υπό καθεστώς χρεοκοπίας, ώστε να αποφευχθούν τα χειρότερα, να αποφύγουμε, δηλαδή, κανόνες καταστροφής και λεηλασίας. Αυτή την κατάσταση στη χώρα είναι γνωστό ποιος την έφερε και ποιοι αναγκάστηκαν να προχωρήσουν στην κατακρεούργηση όλου του αποθεματικού των ταμείων αλλά και άλλων συλλογικών φορέων, όπως είναι τα επιμελητήρια.

Για την ιστορία, θέλω να αναφέρω ότι το 1990 έγινε για πρώτη φορά γνωστός ο όρος PSI για κράτη που έκαναν αναδιάρθρωση του δημόσιου χρέους, όπως είναι η Ρωσία, η Τουρκία, η Βραζιλία, ο Ισημερινός και η Αργεντινή.

Αλήθεια, αφού τόσο πολύ το υπερασπίζονται κάποιοι μέσα σ’ αυτή την Αίθουσα, θα τολμούσαν να ξανασυζητήσουν για κούρεμα ασφαλιστικών ταμείων; Αν ποτέ κανείς το ισχυριστεί, μπορεί να το εφαρμόσει; Όχι, γιατί πλέον δεν υπάρχουν τα διαθέσιμα και δυστυχώς το χρέος παρέμεινε μη βιώσιμο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Τον λόγο έχει ο κ. Παππάς από τη Χρυσή Αυγή.

**ΧΡΗΣΤΟΣ ΠΑΠΠΑΣ:** Όταν λάβαμε την πρόσκληση της Επιτροπής Εξωτερικών και Άμυνας σχετικά με την επίσκεψη στα ακριτικά νησιά του συμπλέγματος της Μεγίστης, ανταποκριθήκαμε άμεσα, για τον λόγο ότι πιστεύουμε ότι στα εθνικά θέματα δεν χωρούν κομματικοί διαχωρισμοί. Οι Έλληνες πρέπει να είναι ενωμένοι. Τη στιγμή που η τουρκική απειλή είναι προ των πυλών και η αμφισβήτηση της εθνικής μας κυριαρχίας είναι προ των πυλών δεν χωρούν μικροκομματισμοί.

Εμείς είχαμε διαμαρτυρηθεί έντονα για την αποποίηση του Αιγαίου, όταν προ μηνών εκφράσαμε την άποψή μας στην Αίθουσα της Γερουσίας. Τότε μας επιτέθηκαν πενήντα Βουλευτές του ΣΥΡΙΖΑ, αριστεροί και φιλονατοϊκοί, εναντίον εμού και του συναγωνιστή Κασιδιάρη, με αποτέλεσμα να μπει ανάμεσά μας η φρουρά, για να μας προστατεύσει απ’ αυτούς τους εξαγριωμένους πενήντα συριζαίους Βουλευτές.

Τότε η Νέα Δημοκρατία μάς καταδίκασε και κατήγγειλε ότι διά στόματος Ντόρας Μπακογιάννη ότι δεν σεβόμαστε τα δημοκρατικά ήθη. Τώρα, χθες, που ανταποκριθήκαμε θεσμικότατα στην πρόσκληση που λάβαμε και επισκεφθήκαμε τη Ρω, τη νήσο Στρογγύλη, τη νήσο Μεγίστη, δηλαδή, το Καστελλόριζο, και πήραμε δύναμη και ηθικό από τους κατοίκους και τους στρατευμένους μας που φυλούν Θερμοπύλες, η ίδια η ψευτοδεξιά της Νέας Δημοκρατίας και των παραφυάδων, των συνοδοιπόρων δηλαδή, ΚΚΕ και Ποτάμι, καταδίκασε τη στάση της Χρυσής Αυγής και πάλι. Ό,τι και να κάνουμε, θα έχουμε απέναντί μας το κόμμα των πολιτικών κομμάτων. Ως φάντη μπαστούνι τον πολέμαρχο στον πόλεμο κατά του εθνικισμού και των Ελλήνων, τον νεοφιλελευθέρο αρχηγό της Νέας Δημοκρατίας, του κόμματος που θα έπρεπε κανονικά να ονομάζεται «νέα τρομοκρατία», δηλαδή, νέα αντιλαϊκή και μνημονιακή τρομοκρατία.

Τώρα σε ό,τι αφορά τον υφεσιακό, μνημονιακό και φορομπηχτικό προϋπολογισμό των περικοπών, έχω να πω πως συνηθιζόταν μέχρι τώρα να ψηφίζεται απ’ όλα τα κόμματα το κομμάτι που αφορά τις δαπάνες για την εθνική άμυνα, συνήθως πλην του ΚΚΕ.

Εμείς δεν θα ακολουθήσουμε την υποχρεωτική στάση των άλλων κομμάτων και θα καταψηφίσουμε συμβολικά και τις δαπάνες που αφορούν στην άμυνα, διότι θεωρούμε πως έχουμε να κάνουμε με έναν ακόμα μνημονιακό προϋπολογισμό, ακόμα μια προσπάθεια να φανούν τα πράγματα λειτουργικά, ενώ η πορεία που ακολουθείτε είναι στο σύνολό της καταστροφική.

Στην πραγματικότητα ο προϋπολογισμός οδηγεί σε κάθετη μείωση των αμυντικών δαπανών, όπως επιβάλλουν οι δανειστές τα τελευταία χρόνια, και οι μνημονιακές υποτακτικές κυβερνήσεις εκτελούν υπάκουα αυτές τις εντολές των ξένων δανειστών, είτε δεξιοί είναι είτε αριστεροί.

Καταψηφίζουμε, γιατί αυτός είναι ένας προϋπολογισμός που οδηγεί σε αφοπλισμό την πατρίδα μας. Καταψηφίζουμε, διότι αυτά συμβαίνουν τη στιγμή που η Άγκυρα θέτει θέμα επαναδιαπραγμάτευσης της Συνθήκης της Λωζάνης και οι φόβοι για ένα θερμό επεισόδιο στο Αιγαίο και για ακρωτηριασμό της χώρας αυξάνονται.

Συζητάμε, δε, αυτόν τον προϋπολογισμό, τη στιγμή που πανηγυρίζει ο ΣΥΡΙΖΑ για μία συμφωνία, δηλαδή ότι επιτυγχάνει απομείωση του χρέους, τη στιγμή που έχει ξεπουλήσει τα πάντα για ενενήντα εννιά χρόνια και λέει ότι θα έχουμε απομείωση χρέους σε σαράντα τέσσερα χρόνια, δηλαδή όταν ο Τσίπρας θα είναι ογδόντα έξι ετών και πολλοί από μας εδώ αστρόσκονη. Πλήρης «παπανδρεοποίηση» του Αλέξη Τσίπρα. Δεν ήταν τυχαίο αυτό που λέγαμε παλιά, «τσιπραλέου».

Σε παλαιότερες εποχές, προ κρίσεως, οι αμυντικές δαπάνες ετησίως υπερέβαιναν τα 7 δισεκατομμύρια ευρώ. Φτάσαμε το 2017 να βρίσκονται στα 475 εκατομμύρια ευρώ από τα 598 εκατομμύρια, που είχε από το 2016. Από την άλλη πλευρά, δίνετε 64 ολόκληρα εκατομμύρια για τα κέντρα υποδοχής των λαθρομεταναστών. Όλα αυτά, τη στιγμή που οι Τούρκοι έχουν εξαπλάσιο στράτευμα από αυτό της Ελλάδος, δεκαπενταπλάσιο προϋπολογισμό, στα χαρτιά τουλάχιστον, γιατί είναι πολύ περισσότερο, για εξοπλισμούς και μια αμυντική βιομηχανία, που, αν συνεχίσει με αυτούς τους ρυθμούς, το 2030 θα έχει φτάσει τη γαλλική πολεμική βιομηχανία σε παραγωγική δύναμη, θα έχει ξεπεράσει τη Γερμανία και τη Βρετανία.

Δεν τα λαμβάνει αυτά υπ’ όψιν ο κύριος Πρωθυπουργός μαζί με το οικονομικό του επιτελείο; Δεν τα λαμβάνει, γιατί στερείται βασικών ιδιοτήτων και αρχών για να είναι Πρωθυπουργός μιας ελεύθερης και ευνομούμενης χώρας και ενός αυτάρκους και ευημερούντος λαού.

Ακόμα και η στάση του σώματος του κυρίου Πρωθυπουργού έμπροσθεν του Μνημείου του Αγνώστου Στρατιώτη το μαρτυρεί. Ακόμα και η αναφορά και ο παραλληλισμός που έκανε με την κουβανική επανάσταση του Κάστρο και την εθνικοαπελευθερωτική Επανάσταση του 1821 στο πρόσφατο ταξίδι του στην Κούβα, μετά τη συνάντησή του, βέβαια, με τον απερχόμενο Αφροαμερικανό Πρόεδρο Μπάρακ Ομπάμα.

Για τον χαμαιλέοντα Αρχηγό του ΣΥΡΙΖΑ φαίνεται πως από τον Μπάρακ Ομπάμα ως τον Φιντέλ Κάστρο η ιδεολογική και η πολιτική απόσταση είναι ασήμαντη, ένα μνημόνιο δρόμος, όπως χαρακτηριστικά αναφέρει ο Γενικός Γραμματέας της Χρυσής Αυγής, Νικόλαος Μιχαλολιάκος, σε άρθρο του στην ομώνυμη εφημερίδα που κυκλοφόρησε σήμερα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε, ίσως και λίγο παραπάνω.

Ας εξηγήσω, λοιπόν, κάτι στον κύριο Πρωθυπουργό. Η Επανάσταση του 1821 είναι η μοναδική εθνικιστική επανάσταση στην παγκόσμια ιστορία και ο σκοπός της ήταν διττός, για εθνική ανεξαρτησία και κοινωνική δικαιοσύνη και να μην είναι βέβηλος με αυτούς τους παραλληλισμούς. Ίσως βέβαια εδώ να γίνω άδικος, γιατί ο κανόνας λέει ότι η ημιμάθεια είναι χειροτέρα της αμαθείας.

Ένα έθνος, κυρίες και κύριοι, θέλει όραμα για να επιζήσει και για να προοδεύσει. Εσείς τι προσφέρετε προς τον σκοπό αυτόν; Παγκοσμιοποίηση, πολυπολιτισμό, εθνομηδενισμό, πανθρησκεία, gay parade, τρυφηλή ζωή, καταναλωτισμό και ανώμαλα πρότυπα. Κάνατε τη νεολαία μας, το μέλλον του έθνους, έναν εύπλαστο κιμά, όπως προφητικά έλεγε ο μακαριστός Αρχιεπίσκοπος Χριστόδουλος.

Εμείς, χωρίς φόβο, με σύνεση, με πολιτική ωριμότητα αλλά και με εθνικό πάθος, λέμε τα πράγματα που δεν μπορείτε ή έστω δεν θέλετε να πείτε εσείς. Σας διαβάζω την πρέπουσα εθνικιστική απάντηση που έλαβε μέσω twitter ο Ταγίπ Ερντογάν, σε ανάρτηση που έκανα μέσα από το ελικόπτερο της Ελληνικής Αεροπορίας πριν αυτό προσγειωθεί στο Καστελλόριζο. «Ταγίπ πασά Ερντογάν, μάθε πως τα σύνορα της καρδιάς των Ελλήνων εθνικιστών δεν σταματούν στο συγκρότημα της Μεγίστης, στην οποία κατευθυνόμεθα αυτή τη στιγμή, αλλά στη Βασιλεύουσα, στην Τραπεζούντα, στο Εσκί Σεχίρ, στο Ριζοκάρπασο της ελληνικής Κύπρου.».

Κλείνοντας, κύριε Πρόεδρε, θέλω να απευθυνθώ στην πολιτική ηγεσία του τόπου, δεξιά και αριστερά, Συμπολίτευση και Αντιπολίτευση, και να πω -θα το πω αυτό, όπως θα το έλεγε κάποιος από τους φουστανελάδες προπάτορές μας-, «Έλληνες θέλουμε, μωρέ» και να προσθέσω εγώ «πανέξυπνους και ικανούς». Τέτοιους Έλληνες.

Είναι μοιραίο για την πατρίδα μας ότι δεν έχετε καμμία από τις ιδιότητες που προανέφερα. Εσείς εάν θέλετε να μείνετε ραγιάδες στη νέα οικονομική μνημονιακή κατοχή και να γίνετε ραγιάδες στη νέα πλουτοκρατία που έρχεται, εμείς οι Έλληνες εθνικιστές δεν θέλουμε και δεν θα γίνουμε ραγιάδες.

Εμείς λέμε ένα αποφασιστικό και βροντερό «όχι»! Ξυπνήστε Έλληνες, μην τους φοβάστε και μη σας κοροϊδεύουν. Δείξε τη δύναμή σου, Έλληνα, με τη Χρυσή Αυγή, που είναι η εθνική αντίσταση των Ελλήνων.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Σαρακιώτης από τον ΣΥΡΙΖΑ.

**ΙΩΑΝΝΗΣ ΣΑΡΑΚΙΩΤΗΣ:** Κύριοι Υπουργοί, κυρίες και κύριοι συνάδελφοι, η συζήτηση για τον κρατικό προϋπολογισμό του οικονομικού έτους 2017 βρίσκει τη χώρα μας στη μέση μιας δύσκολης διαδρομής προς την έξοδο από την κρίση και τον φαύλο κύκλο της λιτότητος.

Ο προϋπολογισμός του 2017 έρχεται να τονίσει με τον πλέον εμφατικό τρόπο τις ιδεολογικές διαφορές ανάμεσα στην Κυβέρνηση και τη Νέα Δημοκρατία, η κριτική της οποίας επαληθεύει τον νεοφιλελεύθερο χαρακτήρα των προτάσεών της και υπενθυμίζει ότι ο ΣΥΡΙΖΑ έχει ιερό καθήκον να υπερασπιστεί τα κεκτημένα του ελληνικού λαού στα επίπεδα του κοινωνικού κράτους, των εργασιακών δικαιωμάτων, της κοινωνικής δικαιοσύνης.

Ο προϋπολογισμός του 2017 έρχεται να επαναβεβαιώσει την τοποθέτηση της ελληνικής οικονομίας σε ασφαλείς ράγες. Οι πλασματικοί και ελλειμματικοί προϋπολογισμοί αποτελούν πλέον παρελθόν, δίνοντας τη θέση τους στην εμπέδωση της δημοσιονομικής σταθερότητος και της εμπιστοσύνης των αγορών. Βασικός στόχος είναι η αναπτυξιακή πορεία της ελληνικής οικονομίας, σε ρεαλιστικό πάντα πλαίσιο.

Τι εγγυάται την επίτευξη των στόχων; Η υπέρβασή τους το 2016. Τα δύο τελευταία τρίμηνα του 2016 το ΑΕΠ αναπτύχθηκε, δίνοντας το έναυσμα για ρυθμούς μεγέθυνσης ύψους 2,7% και 3,1% για τα αμέσως επόμενα έτη. Το αναπτυξιακό πρόσημο και η αξιοπιστία στην εκτέλεση του προϋπολογισμού συνεισφέρουν όχι μόνο στην ανάκαμψη των αριθμών, αλλά και στην ανάκτηση της εμπιστοσύνης τόσο των ξένων επενδυτών όσο και των ίδιων των Ελλήνων συμπολιτών μας.

Ας μην ξεχνάμε, άλλωστε, ότι η οικονομία στηρίζεται στην ψυχολογία και στην αμοιβαία εμπιστοσύνη. Η αποπληρωμή ληξιπρόθεσμων οφειλών ύψους 3,5 δισεκατομμυρίων, η εκκαθάριση του συνόλου των ληξιπρόθεσμων οφειλών για τους επόμενους μήνες και η σταδιακή χαλάρωση των capital controls αποτελούν κινήσεις της Κυβέρνησης, ώστε να εμπεδωθεί αυτή η σχέση εμπιστοσύνης.

Από την πλευρά τους οι συμπολίτες μας δείχνουν να ανταποκρίνονται, δίνοντας ανάσα στο ελληνικό τραπεζικό σύστημα με την επιστροφή των καταθέσεών τους. Μόνο τον Οκτώβρη επιστράφηκε 1,2 δισεκατομμύριο ευρώ, ενώ η εισροή είναι διαρκής κατά τους τελευταίους πέντε μήνες.

Δεν θα έπρεπε άραγε να στηριχθεί αυτή η θετική πορεία, με την περαιτέρω ενίσχυση της εμπιστοσύνης; Ακόμα και αν δεν αποτελεί κυβερνητική επιτυχία, αλλά είναι κάτι τυχαίο, όπως ακούγεται πολλές φορές από τα έδρανα της Αξιωματικής Αντιπολίτευσης, αμφισβητεί κανείς ότι αποτελεί θετικό βήμα;

Πόσοι, λοιπόν, στηρίζετε αυτό το βήμα, όταν ο κ. Μητσοτάκης αναφέρεται στις ελληνικές επιχειρήσεις της Βουλγαρίας ως παράδειγμα εξωστρέφειας; Αυτό επιθυμείτε, κύριοι της Νέας Δημοκρατίας; Τη βουλγαροποίηση της ελληνικής οικονομίας;

Οι εν λόγω επιχειρήσεις αποχώρησαν, λόγω των διαχρονικών πολιτικών επιλογών σας. Έφυγαν χρεωμένες, διωγμένες από το παλιό κομματικό σύστημα. Είναι παράδειγμα εξωστρέφειας αυτό;

Δεν ήταν επιλογή τους, κύριοι. Εσείς τους εξωθήσατε και τώρα τους δίνετε και συγχαρητήρια.

Κυρίες και κύριοι συνάδελφοι, η πρόβλεψη για ανάπτυξη στο 2,7% συνοδεύεται από σημαντική αύξηση της απασχόλησης, αύξηση της ιδιωτικής κατανάλωσης κατά 1,8% σε σταθερές τιμές και ακαθάριστο σχηματισμό παγίου κεφαλαίου κατά 1,9%. Οι πραγματικές εξαγωγές και εισαγωγές αγαθών και υπηρεσιών θα κινηθούν αυξητικά, ενώ και ο πληθωρισμός θα παρουσιάσει μια αύξηση της τάξεως του 0,6%.

Η αύξηση του πληθωρισμού έρχεται να επικυρώσει τη μείωση της ανεργίας, καθώς ως γνωστόν οι δύο συγκεκριμένοι δείκτες είναι αντιστρόφως ανάλογοι. Μόνο οι κυβερνήσεις του ΠΑΣΟΚ και της Νέας Δημοκρατίας κατάφεραν να καταργήσουν κάθε μακροοικονομική λογική, δημιουργώντας ταυτόχρονα και ανεργία και ακρίβεια.

Οι θετικοί δείκτες δεν πρέπει να μας κάνουν να εφησυχάζουμε. Έχουμε μόλις αρχίσει να βλέπουμε φως στο τούνελ, αλλά η αλήθεια είναι ότι δεν έχουμε βγει ακόμα από αυτό. Χρειάζεται προσπάθεια και προσήλωση στους στόχους. Απαιτείται η απαρέγκλιτη εκτέλεση του προϋπολογισμού, προκειμένου να μειώσουμε τις επιπτώσεις της κρίσης στους ασθενέστερους το συντομότερο δυνατό.

Πεποίθησή μας είναι ότι τα βραχυπρόθεσμα μέτρα για το χρέος, που ελήφθησαν πριν από λίγες ημέρες, σε συνδυασμό με την επανάκτηση της αξιοπιστίας μας, ήδη καλλιεργούν ένα θετικό κλίμα για την ελληνική οικονομία.

Ο προς ψήφιση προϋπολογισμός έχει τριπλή στόχευση: παγιώνει τη δημοσιονομική ισορροπία, οδηγεί στην ανάπτυξη και τη μείωση της ανεργίας και θέτει ένα πλαίσιο κοινωνικής δικαιοσύνης, όσον αφορά το κόστος της δημοσιονομικής προσαρμογής και τη διανομή του οφέλους της ανάκαμψης. Στο τελευταίο αυτό σημείο συμπυκνώνεται και η χαοτική διαφορά μας με τον νεοφιλελευθερισμό της Νέας Δημοκρατίας.

Υπό τις παρούσες συνθήκες δημοσιονομικής ασφυξίας, θεσμοθετήσαμε και χρηματοδοτήσαμε το κοινωνικό εισόδημα αλληλεγγύης, με 760 εκατομμύρια για διακόσιες πενήντα χιλιάδες ελληνικά νοικοκυριά. Ενισχύσαμε τον κοινωνικό προϋπολογισμό για τις δομές υγείας, παιδείας και πρόνοιας κατά 300 εκατομμύρια. Δημιουργήσαμε ένα πλέγμα προστασίας της πρώτης κατοικίας ύψους 100 εκατομμυρίων για τα ευάλωτα νοικοκυριά, τα οποία προσφεύγουν στον νόμο Κατσέλη.

Στον αντίποδα, η Νέα Δημοκρατία έρχεται να υπερασπιστεί το success story του κ. Σαμαρά. Ποιο success story, διερωτώμαι. Εκείνο που προέβλεπε πρωτογενές πλεόνασμα 4,5%; Πώς θα επιτυγχάνατε, κυρίες και κύριοι της Νέας Δημοκρατίας, ένα τέτοιο πρωτογενές πλεόνασμα; Ποια θα ήταν η τύχη του κοινωνικού κράτους; Η Κυβέρνηση του ΣΥΡΙΖΑ μείωσε τα μέτρα δημοσιονομικής προσαρμογής κατά 5,4 δισεκατομμύρια, συμφωνώντας σε μικρότερα πρωτογενή πλεονάσματα.

Έρχεστε πάλι, ενθυμούμενοι τα «Ζάππεια», να υποσχεθείτε μεγάλες φορολογικές ελαφρύνσεις, οι οποίες αγγίζουν τα 4 δισεκατομμύρια. Το λεγόμενο spending review, δηλαδή η επισκόπηση δαπανών, έχει ήδη προχωρήσει από την Κυβέρνησή μας και έχουμε πλήρη εικόνα της πραγματικής βάσης των υποσχέσεών σας. Τα 4 δισεκατομμύρια θα περικοπούν, όπως λέτε, από ένα ποσό 6 δισεκατομμυρίων, το οποίο κατευθύνεται σε φάρμακα, θέρμανση, υλικά για τα σχολεία, καθώς και διάφορα άλλα αναλώσιμα.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Θυμηθήκατε πάλι τις κυβερνητικές πρακτικές σας του κλεισίματος νοσοκομείων και σχολείων; Θα κάνετε κάτι τέτοιο ή θα περικόψετε πάλι μισθούς και συντάξεις; Μήπως θα προχωρήσετε σε νέες απολύσεις; Μπορεί και τα δύο μαζί. Δυστυχώς, δεν μου προκαλεί τίποτα έκπληξη. Αυτή είναι η διαφορά μας, λοιπόν.

Μας κατηγορείτε ότι δεν μειώνουμε τις δαπάνες. Πώς θα μειώσουμε τις δαπάνες, όταν αυτές αφορούν τον πυρήνα του κοινωνικού κράτους, το οποίο έχτισαν οι εργαζόμενοι με τις θυσίες τους; Πρέπει να καταλάβουμε ότι εκ των πραγμάτων, λόγω της παρατεταμένης ύφεσης, οι σπατάλες δεν αποτελούν πλέον τον κανόνα. Η περαιτέρω περικοπή δαπανών ισούται με μείωση ζωτικής σημασίας κονδυλίων.

Αν περικόψουμε τις δαπάνες, ποιος θα ζημιωθεί; Η παιδεία, η υγεία, οι παροχές προς τους πολίτες θα δεχθούν το πλήγμα. Η ελληνική οικονομία το 2017 θα σημειώσει ανάπτυξη 2,7% και πρωτογενές πλεόνασμα 2%. Το 2016 άρχισε να σταθεροποιείται και να διαψεύδει τις μικρόψυχες, κακεντρεχείς, μα, πάνω απ’ όλα, λανθασμένες προβλέψεις της Αντιπολίτευσης.

Το 2017 θα κάνουμε το βήμα περαιτέρω, με στόχο την οριστική έξοδο από την κρίση. Η «αριστερή παρένθεση» μετατρέπει τελικά την περασμένη περίοδο σε μνημονιακή παρένθεση. Δεν θα μας συγχωρεθεί ποτέ ότι το πετυχαίνουμε. Τους είναι αδιανόητο ότι υπήρχε ταχύτερος δρόμος εξόδου και μάλιστα με κοινωνικό πρόσημο.

Ψηφίζω, λοιπόν, τον προϋπολογισμό πρωτίστως για τη δικαίωση των θυσιών του ελληνικού λαού.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Σαρακιώτη.

Τον λόγο έχει ο συνάδελφος κ. Κωνσταντίνος Τσιάρας από τη Νέα Δημοκρατία.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όπως κάθε χρόνο, συζητάμε το νομοσχέδιο του προϋπολογισμού για την επόμενη χρονιά, ενδεχομένως μέσα από αρκετά διαφορετικές συνθήκες, αν κρίνουμε τι συμβαίνει σήμερα σε σχέση με το παρελθόν. Η βασική αντιπαράθεση, τουλάχιστον κατά τη γνώμη μου, πλέον έχει ξεπεράσει την έννοια της πολιτικής ή ακόμα και της ιδεολογικής αντιπαράθεσης και πλέον στέκεται σε ένα πολύ συγκεκριμένο πεδίο, σε αυτό της κοινής λογικής.

Το λέω αυτό, γιατί, αν δούμε την ψυχρή πραγματικότητα, με πολύ συγκεκριμένο τρόπο, θα διαπιστώσουμε ότι η Κυβέρνηση αναγκάστηκε απλά γι’ αυτή την τριετία να πάρει μέτρα 9 δισεκατομμύρια ευρώ από το 2015 έως το 2018, μέσα από ένα αχρείαστο στην πραγματικότητα τρίτο μνημόνιο.

Θέλετε να δούμε πού βρισκόταν η πραγματικότητα στο τέλος του 2014; Η οικονομία «έτρεχε» με συγκεκριμένους ρυθμούς ανάπτυξης, που δεν υπάρχουν σήμερα. Για το 2015 ήταν 2,9% η πρόβλεψη, ενώ για το 2016 θα ήταν 3,7%. Το δημόσιο θα είχε εισπράξει περίπου 11 δισεκατομμύρια ευρώ, δηλαδή 2 δισεκατομμύρια περισσότερα από τα επιπλέον μέτρα της Κυβέρνησης για την τριετία 2015-2018.

Για να δούμε, όμως, ποιο είναι το επιπλέον κόστος των δύο χρόνων της Κυβέρνησης ΣΥΡΙΖΑ - ΑΝΕΛ. Είναι 5,4 δισεκατομμύρια ευρώ για τη νέα ανακεφαλαιοποίηση των τραπεζών, 6 δισεκατομμύρια ευρώ χαμένα από την επιστροφή κερδών από τα ελληνικά ομόλογα και, επιπλέον, η συζήτηση για το τέταρτο μνημόνιο, για να υπάρξει συνέχεια της συμμετοχής του Διεθνούς Νομισματικού Ταμείου στο πρόγραμμα, προφανώς με νέα μέτρα και νέες επιβαρύνσεις για τους Έλληνες πολίτες, χωρίς ούτε και τώρα να φαίνεται φως στο τούνελ, καθώς η Ελλάδα κατά γενική ομολογία δεν μπορεί να βγει στις αγορές με επιτόκια που αυτή την περίοδο συγκρίνονται μόνο με αυτά της Κορέας και του Πακιστάν και βεβαίως με την ανταγωνιστικότητά της να έχει κατρακυλήσει χαμηλότερα κι από αυτή της Ναμίμπια.

Επιπλέον, το τραπεζικό σύστημα παραμένει αποσταθεροποιημένο και όμηρος των capital controls, έχοντας απολέσει 40 δισεκατομμύρια ευρώ τραπεζικές καταθέσεις.

Άκουσα χθες τον εισηγητή της Πλειοψηφίας να μιλάει για τη μείωση των τραπεζικών καταθέσεων, βάζοντας ως χρόνο αναφοράς τον Φεβρουάριο του 2015. Ε, κάποια στιγμή πρέπει να γίνουμε ελάχιστα σοβαροί. Όλοι ξέρουν πότε έφυγαν τα χρήματα από τις ελληνικές τράπεζες. Αρκεί να δείτε τι γινόταν από τον Δεκέμβριο, εν όψει της πολιτικής εκλογικής επικράτησης του ΣΥΡΙΖΑ, για να μπορεί κανείς να καταλήξει σε συγκεκριμένα συμπεράσματα.

Αφού, λοιπόν, η χώρα οδηγήθηκε σε μια πλήρη παράλυση σε ό,τι αφορά την οικονομία, η Κυβέρνηση έρχεται σήμερα και πανηγυρίζει για τη ρύθμιση του χρέους. Ποια, όμως, είναι η αλήθεια για τη ρύθμιση του χρέους; Δεν υπάρχει -και το ξέρουμε όλοι- καμμία απομείωση του ονομαστικού χρέους. Είναι όντως μια τροποποίηση επί τα βελτίω του σεναρίου του Διεθνούς Νομισματικού Ταμείου για την εξυπηρέτησή του έως το 2060.

Κυρίες και κύριοι συνάδελφοι, ξέρετε για ποιον χρόνο μιλάμε; Έχετε την εντύπωση ότι πολλοί από εμάς –και δεν το λέω έχοντας μια μακάβρια διάθεση- θα ζούμε το 2060; Από την άλλη πλευρά, όμως, εδώ υπήρξε μια επιλογή της Κυβέρνησης να υποθηκεύσει το σύνολο της ελληνικής περιουσίας για ενενήντα εννιά χρόνια. Τώρα για μερικές δεκάδες χρόνια, προφανώς, δεν θα το συζητήσουμε καν.

Ποιο ήταν το αντιστάθμισμα σε όλα αυτά; Όχι 2,5% πλεόνασμα, αλλά 3,5% μεσοπρόθεσμα, δηλαδή στην πραγματικότητα, αν θέλουμε να είμαστε ειλικρινείς, 3 δισεκατομμύρια ευρώ κάθε χρόνο μέτρα. Αυτή είναι η πραγματικότητα. Βεβαίως, έναν δημοσιονομικό κόφτη διαρκείας που ετοιμάζεται να υπογράψει η Κυβέρνηση.

Εν πάση περιπτώσει, ποια είναι η τελική στόχευση; Είναι ότι, αν όλα εξελιχθούν σύμφωνα με το ευνοϊκό σενάριο του προϋπολογισμού, του δικού σας προϋπολογισμού, η Ελλάδα θα επιστρέψει εκεί που βρισκόταν στο τέλος του 2014.

Κυρίες και κύριοι συνάδελφοι, είναι γενική ομολογία ότι αυτός ο προϋπολογισμός είναι αντιαναπτυξιακός. Είναι αντιαναπτυξιακός, γιατί είναι φορολογικά άδικος. Ο φόρος εισοδήματος των φυσικών προσώπων προβλέπεται να αυξηθεί κατά 1,2 δισεκατομμύριο ευρώ.

Άλλο τόσο, βεβαίως, θα αυξηθούν και οι ασφαλιστικές εισφορές, οι οποίες δεν θυμίζουν πλέον ασφαλιστικές εισφορές, αλλά επιπλέον φορολόγηση εισοδήματος και θα αυξηθούν κατά 1,3 δισεκατομμύριο ευρώ το 2017. Βεβαίως, αυτή η αύξηση ξέρουμε ότι αφορά τους αγρότες, αφορά τους νέους επιστήμονες και βεβαίως τους ελεύθερους επαγγελματίες, οι οποίοι με την Κυβέρνηση ΣΥΡΙΖΑ - ΑΝΕΛ παραμένουν επαγγελματίες, αλλά προφανώς καθόλου ελεύθεροι.

Οι έμμεσοι φόροι, που θεωρούνται κοινωνικά πιο άδικοι -άκουγα τον προηγούμενο συνάδελφο να λέει ότι υπάρχει το κοινωνικό πρόσωπο του ΣΥΡΙΖΑ-, αυξάνονται κατά 1,3 δισεκατομμύριο ευρώ, λόγω της αύξησης του ΦΠΑ, της φορολόγησης των ενεργειακών προϊόντων, της συνδρομητικής τηλεόρασης και της κινητής τηλεφωνίας και, βεβαίως, του φόρου στην μπίρα, στον καφέ και στα τσιγάρα.

Έτσι, ο λόγος των έμμεσων προς άμεσους φόρους επιδεινώνεται, προς όφελος των έμμεσων φόρων και σε βάρος προφανώς της κοινωνικής δικαιοσύνης. Αυτή είναι η μεγάλη συζήτηση που γίνεται για το κοινωνικό πρόσωπο της παράταξης του ΣΥΡΙΖΑ.

Είναι η συζήτηση η οποία φέρνει ως αποτέλεσμα δύο εκατομμύρια εξακόσιες χιλιάδες συνταξιούχους να βλέπουν πραγματικές μειώσεις, τόσο από τη μείωση του αφορολογήτου όσο και από την αύξηση της παρακράτησης του φόρου, τόσο από την αύξηση της υγειονομικής εισφοράς υπέρ του ΕΟΠΥΥ από 4% σε 6%, αλλά βεβαίως και από τη σοβαρή μείωση των επικουρικών συντάξεων κατά 40% που βλέπουν περίπου οι μισοί συνταξιούχοι της χώρας.

Επιπλέον, τριακόσιες πενήντα χιλιάδες δικαιούχοι του ΕΚΑΣ το βλέπουν να εξαφανίζεται και, βέβαια, όλοι οι νέοι συνταξιούχοι με τον νόμο Κατρούγκαλου θα έχουν μια μεσοσταθμική μείωση των συντάξεων κατά 25% έως 30%.

Κυρίες και κύριοι συνάδελφοι, σε αυτόν τον προϋπολογισμό και σε αυτή τη συζήτηση είναι προφανές ότι η Κυβέρνηση βάζει το κάρο μπροστά από το άλογο, γιατί προβλέπει αύξηση -υποτίθεται για να πετύχει ο προϋπολογισμός- της ιδιωτικής κατανάλωσης κατά 1,8%. Για να αυξηθεί, όμως, η κατανάλωση –και επανέρχομαι στην κοινή λογική-, πρέπει να δημιουργηθούν νέες θέσεις εργασίας, οι οποίες θα γίνουν μέσα από επενδύσεις. Για να υπάρξουν, όμως, κυρίες και κύριοι συνάδελφοι, επενδύσεις, θα πρέπει να αποκατασταθεί η εμπιστοσύνη που διαταράχθηκε από την Κυβέρνηση ΣΥΡΙΖΑ - ΑΝΕΛ και που, βεβαίως, φαίνεται καθαρά ότι δεν μπορεί να υπάρξει αυτή την περίοδο.

Για να αποκατασταθεί, λοιπόν, αυτή η εμπιστοσύνη, πρέπει να υπάρξει πολιτική αλλαγή, που θα αποσαφηνίσει το θολό επενδυτικό και επιχειρηματικό τοπίο που εγκαθιδρύθηκε το τελευταίο διάστημα στη χώρα μας. Χρειάζονται κίνητρα, χρειάζεται στήριξη της επιχειρηματικότητας. Χρειάζεται μείωση των φόρων που συνθλίβουν την οικονομική δραστηριότητα με ανάλογη μείωση των δαπανών, για να μείνει η δημοσιονομική ισορροπία της χώρας στις ράγες.

Εμείς έχουμε μια καθαρή άποψη. Έχει εκφραστεί από τον Πρόεδρο του κόμματος, τον Κυριάκο Μητσοτάκη. Υπάρχει ένα συγκεκριμένο σχέδιο για την έξοδο από την κρίση, το οποίο συνοψίζεται σε ένα συγκεκριμένο τρίπτυχο, «λιγότεροι φόροι - λιγότερες δαπάνες - στήριξη της επιχειρηματικότητας». Είναι μια απολύτως αντίθετη προσέγγιση από αυτή που επιχειρείτε εσείς.

Βεβαίως, αντιλαμβάνεστε ότι μέσα από αυτή τη λογική η Νέα Δημοκρατία δεν ψηφίζει τον προϋπολογισμό.

Για να επανέλθω σε αυτό που αναγκάστηκα να πω νωρίτερα, εφόσον, αγαπητές κυρίες και κύριοι συνάδελφοι, δεν μπορείτε να σύρετε το κάρο των πραγματικών μεταρρυθμίσεων που σας ζητούν, καλύτερα να κατεβείτε από αυτό.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Τσιάρα.

Τον λόγο έχει ο συνάδελφος κ. Χρήστος Καραγιαννίδης από τον ΣΥΡΙΖΑ.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ, κύριε Πρόεδρε.

Η αλήθεια είναι -για να δανειστώ, να πάρω λίγο από τον προηγούμενο συνάδελφο την κουβέντα- ότι το 2014 πηγαίνατε ολοταχώς προς το ντουβάρι και γι’ αυτό αποφασίσατε να αποδράσετε από την Κυβέρνηση, μεταθέτοντας την προεδρική εκλογή τον Δεκέμβριο, ως μη οφείλατε. Εφόσον όλα πήγαιναν υπέροχα, φαντάζομαι ότι θα μπορούσατε να πάτε μέχρι τον Μάρτιο, για να γίνει τότε προεδρική εκλογή και να αποδείξετε ότι όλα πήγαιναν υπέροχα.

**ΧΡΗΣΤΟΣ ΚΕΛΛΑΣ:** Τι λέτε; Δεν μας ρίξατε, δηλαδή;

**ΠΡΟΕΔΡΟΣ (Νικόλαος Βούτσης):** Παρακαλώ, όχι ερωτήσεις κρίσιμες!

**ΧΡΗΣΤΟΣ ΚΑΡΑΓΙΑΝΝΙΔΗΣ:** Πέραν τούτου, όμως, τα δεδομένα αυτά υπάρχουν και η πραγματικότητα είναι η συγκεκριμένη. Ας την αφήσουμε λίγο στην άκρη.

Θα περίμενα αυτή την κριτική από πλευράς ΚΚΕ, που έχει και δίκιο να την κάνει και γιατί έχει διαφορετική πολιτική οπτική, αλλά και γιατί δεν έχει κυβερνήσει. Ένα κόμμα, όμως, που τα τελευταία σαράντα χρόνια εναλλασσόταν με το ΠΑΣΟΚ και βούλιαξε το κράτος, τη χώρα, το 2010, νομίζω ότι πρέπει να είναι πιο προσεκτικό στις κριτικές και στις αποτιμήσεις που κάνει. Διότι το ΑΕΠ δεν χάθηκε στα δυο τελευταία χρόνια κατά 25% ούτε εκσφενδονίστηκε η ανεργία στο 27%. Γι’ αυτό μόνο το νούμερο θα μιλήσω. Δεν θα πω κανένα άλλο νούμερο, γιατί ο κόσμος μπερδεύεται, τρελαίνεται, όταν ακούει μόνο νούμερα. Για το 27% της ανεργίας, που το εκσφενδονίσατε μέσα σε πέντε χρόνια, θα πείτε ότι έχετε αποτύχει; Για να κάνουμε μετά μια κουβέντα και να δούμε πού αποτύχατε, τι μπορούμε να κάνουμε εμείς, τι θα κάνατε εσείς καλύτερα, να γίνει μια παραγωγική κουβέντα.

Για την καταστροφή της βιομηχανικής παραγωγής τα τελευταία έξι χρόνια, που δεν είναι ίδια ούτε καν με τον Β΄ Παγκόσμιο Πόλεμο, δεν συγκρίνεται, δηλαδή, ούτε καν με τον Β΄ Παγκόσμιο Πόλεμο, θα πείτε κάτι; Για να συμφωνήσουμε ότι αποτύχατε, ότι κοιτάτε και εσείς να βελτιωθείτε, ότι έχετε και κάποιες λύσεις και να συζητήσουμε και τις δικές σας λύσεις.

Με αυτή, λοιπόν, την εισαγωγή, θέλω να πάω λίγο στα ζητήματα της εθνικής άμυνας, διότι ούτε εκεί έχετε πει κουβέντα. Από το 1997 μέχρι το 2006 έχουν δοθεί 26 δισεκατομμύρια για εξοπλιστικά προγράμματα. Μιλάμε για 26 δισεκατομμύρια! Τι έγιναν αυτά τα 26 δισεκατομμύρια; Έχει υπάρξει κάποιος απολογισμός από τους τότε Υπουργούς Εθνικής Άμυνας, από τις τότε κυβερνήσεις; Τι προσέφεραν τα 26 δισεκατομμύρια; Τι έχουν προσφέρει στη χώρα, στην αμυντική της θέση τα 26 δισεκατομμύρια;

Απ’ αυτά που αγοράστηκαν σε αυτή μόνο τη δεκαετία -δεν θέλω να προχωρήσω και να μιλήσω ούτε για πριν ούτε για μετά- πόσα λειτουργούν σήμερα; Τι κόστος συντήρησης έχουν αυτά που έχουμε πάρει σήμερα, μπορείτε να μου πείτε; Πρόκειται για δεκαπέντε διαφορετικούς τύπους στρατιωτικών ελικοπτέρων. Ποια χώρα αγοράζει με αυτή την πρακτική; Ξέρετε πώς αγοράζατε εξοπλιστικά προγράμματα; Σαν να μπαίνω σε ένα σουπερμάρκετ και να μην έχω ιδέα τι θα πάρω και ό,τι μου γυαλίζει και ό,τι μου βάζουν και στην τσέπη από μέσα να το πάρω, θα πάω να το πάρω. Αυτή ήταν η πολιτική σας. Για αυτό θα απολογηθείτε; Μετά να κάνουμε κριτική για το γιατί έχει φτάσει ο σημερινός προϋπολογισμός του Υπουργείου Εθνικής Άμυνας στα 477 εκατομμύρια. Γιατί δεν υπάρχουν άλλα, και σε έναν βαθμό καλώς, γιατί δεν μπορούμε να ξοδεύουμε έναν σκασμό δισεκατομμύρια και να μην έχουν και κανένα αποτέλεσμα.

Μόνο για την τριετία 1998-2001 δεκατέσσερις περιπτώσεις έχουν πάει στα δικαστήρια. Ξέρετε πόσα χρήματα αφορούν αυτές οι δεκατέσσερις περιπτώσεις; Έχετε, όμως, το κουράγιο –γιατί περί κουράγιου πρόκειται- να έρχεστε εδώ να κάνετε κριτική. Μιλάω για την εθνική άμυνα, δεν μιλάω για το σύνολο.

Όσον αφορά τις αμυντικές βιομηχανίες, ποιος ευθύνεται για την καταστροφή τους; Μόνο μία, τα Ελληνικά Αμυντικά Συστήματα, έχουν ένα χρέος 650 εκατομμύρια. Ο ΣΥΡΙΖΑ το δημιούργησε; Για τους ανθρώπους αυτούς που έχουν μείνει απλήρωτοι -και είναι και σήμερα απλήρωτοι δύο μήνες, αλλά στο παρελθόν είχαν μείνει απλήρωτοι μέχρι και οκτώ μήνες- ο ΣΥΡΙΖΑ φταίει; Για αυτά τα ζητήματα έχετε βρει το κουράγιο -που το βρίσκετε τώρα και κάνετε κριτική- να ψελλίσετε έστω και μία λέξη;

Θέλετε να σας πω ένα ακόμα νούμερο; Το 2009 μόνο για εξοπλιστικά προγράμματα δόθηκαν 2.200.000.000. Γιατί αναφέρω το 2009; Διότι είναι η χρονιά που ξεκινάει το βούλιαγμα. «Ταΐσαμε» 2.200.000.000 στους εμπόρους όπλων. Με τι δικαιολογία; Με τη γνωστή δικαιολογία του εθνικισμού, που είναι το εργαλείο του κάθε απατεώνα και το εργαλείο του κάθε εμπόρου όπλων, για να εκμεταλλεύεται αυτή την ιστορία και να πουλάει στους Ινδιάνους χάντρες και ψεύτικα χρυσαφικά. Αυτό κάνετε. Θα πείτε γιατί σαράντα χρόνια τώρα φτάσαμε την εθνική άμυνα σε αυτό το επίπεδο και γιατί αυτή τη στιγμή με το ζόρι μπορούμε να καλύψουμε τις χρηματοδοτικές ανάγκες του Υπουργείου Εθνικής Άμυνας και να κάνουμε και μία μικρή συντήρηση;

Δεν θα πείτε τίποτα, γιατί δεν έχετε απολύτως τίποτα να πείτε. Για αυτό που γίνεται ως προσπάθεια για την ανάπτυξη της εθνικής αμυντικής βιομηχανίας βρήκατε κάτι να πείτε; Βρήκατε να πείτε ότι δεν είναι σωστό το όραμά της. Αντί να αναλογιστείτε τι έχετε κάνει και την κρεμάσατε όλα αυτά τα χρόνια, δεν έχετε να πείτε ένα παραγωγικό πράγμα, ένα προσθετικό, που να μπορέσουμε μαζί να συνεννοηθούμε για το πώς θα μπορέσουμε να αναπτύξουμε την ελληνική αμυντική βιομηχανία, παρά μόνο λέτε ότι θα καταστραφεί. Μα, είναι ήδη κατεστραμμένη.

Σε αυτή, λοιπόν, την κουβέντα, που θα γίνει και γίνεται αυτές τις ημέρες, η κριτική προς το δικό σας παρελθόν πρέπει να σας κάνει προσεκτικότερους στο τι λέτε για το αύριο, γιατί δοκιμαστήκατε. Φέρατε προϋπολογισμούς και κάνατε συμφωνίες, που για το 2017-2018-2019 και πάει λέγοντας μιλούσατε για 4,5% ανάπτυξη. Αυτή τη συμφωνία είχατε υπογράψει. Για αυτό θα πείτε κάτι; Η φορολογία σάς πείραξε! Εσείς, που εξοντώσατε επί πέντε χρόνια με τη φορολογία τις επιχειρήσεις, τους ελεύθερους επαγγελματίες, τους δημοσίους και ιδιωτικούς υπαλλήλους και τους συνταξιούχους, δεν το έχετε προσέξει αυτό; Χθες ήρθατε στη χώρα; Δεν έχετε καταλάβει ότι έχουν κλείσει εκατοντάδες χιλιάδες επιχειρήσεις στην πενταετία 2010-2015; Ή μήπως είναι ψέμα;

Τα capital controls σάς πειράξανε! Το ότι μετατρέψατε τις τράπεζες σε «ζόμπι» και τον Δεκέμβρη του 2014 ήταν υπό κατάρρευση εσείς δεν το είχατε προσέξει; Γιατί σας το λένε οι απ’ έξω. Οι ανακεφαλαιοποιήσεις έγιναν γιατί τις βουλιάξατε τις τράπεζες, γιατί δανείζατε στα κόμματά σας, στους εργολάβους σας και στα ΜΜΕ τα δικά σας. Γιατί βουλιάξανε οι τράπεζες; Γιατί έπαιρνε ο ιδιώτης λεφτά ή γιατί οι δικοί σας «ημέτεροι» έκαναν παιχνίδι; Αυτά θα μπορέσετε να τα πείτε κάποτε, για να μπορέσουμε να κάνουμε και μια συζήτηση για το αύριο;

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικόλαος Βούτσης):** Ευχαριστούμε, κύριε Καραγιαννίδη.

Τον λόγο έχει ο κ. Αθανάσιος Θεοχαρόπουλος από τη Δημοκρατική Συμπαράταξη και ύστερα θα μιλήσει ο Υπουργός κ. Αποστόλου.

 **ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, η πραγματική οικονομία της χώρας έχει ξεπεράσει εδώ και καιρό τα όρια της αντοχής της. Η κοινωνία βοά και η συνοχή της κινδυνεύει να διαρραγεί οριστικά. Σε αυτό το περιβάλλον, η Κυβέρνηση ΣΥΡΙΖΑ – ΑΝΕΛ, αντί να λύνει τα μεγάλα προβλήματα της κοινωνίας, δένει τα μάτια της μπροστά στις προκλήσεις. Συνεχίζει να πορεύεται χωρίς σχέδιο και να εφαρμόζει αναποτελεσματικές πολιτικές σε όλα τα επίπεδα.

Ο προϋπολογισμός του 2017 αλλά και η απόφαση του Eurogroup δείχνουν ξεκάθαρα πού πάμε τα επόμενα χρόνια: σε ένα διαρκές μνημόνιο. Αυτό είναι, δυστυχώς, αυτό που εσείς συμφωνήσατε, χωρίς να διαπραγματευτείτε αποτελεσματικά και στο πρόσφατο Eurogroup.

Ο προϋπολογισμός που συζητούμε χαρακτηρίζεται από φοροκεντρική λιτότητα –το λέει ακόμη και το Γραφείο του Προϋπολογισμού της Βουλής–, τη στιγμή που η φοροδοτική ικανότητα των πολιτών έχει εξαντληθεί. Είναι κοινωνικά άδικος και αντιαναπτυξιακός. Διότι πώς μπορεί να έχει αναπτυξιακή διάσταση, όταν προβλέπει έντονες υφεσιακές παρεμβάσεις; Η συντριπτική πλειοψηφία των νέων μέτρων, το 95%, αφορά φόρους 2,5 δισεκατομμυρίων ευρώ.

Στηρίζεται σε μια αβάσιμη αισιοδοξία, προφανώς για εσωτερική κατανάλωση. Προς τι οι κυβερνητικοί πανηγυρισμοί σας για την απόφαση του Eurogroup; Νομίζετε ότι η ελληνική κοινωνία δεν αντιλαμβάνεται ότι πρόκειται για ένα τεχνητό success story του κ. Τσίπρα;

Η Κυβέρνηση πέτυχε το χειρότερο μείγμα μεταξύ θέσεων του Διεθνούς Νομισματικού Ταμείου και του Σόιμπλε ή καλύτερα, κύριε Τσακαλώτε, μεταξύ των «δύο ελεφάντων», όπως αποκάλυψε ότι είπατε ο κ. Σόιμπλε. Η ελληνική Κυβέρνηση, όμως, στην πραγματικότητα αποδείχτηκε χειρότερη και από «τα ποντίκια, που τουλάχιστον τα σέβονται και τα φοβούνται οι ελέφαντες». Αυτή είναι η πραγματικότητα.

Συγκεκριμένα, επιβεβαιώθηκαν οι θέσεις του Σόιμπλε, και όχι του Ταμείου, για μη- άμεση γενναία απομείωση του δημοσίου χρέους και για πλεόνασμα 3,5% ακόμη και για μετά το 2018. Ταυτόχρονα, επιβεβαιώθηκε η θέση του Διεθνούς Νομισματικού Ταμείου, με την ιδεολογική του εμμονή σε νέα μέτρα.

Δεν υποτιμώ τις ρυθμίσεις που εγκρίθηκαν για το χρέος. Κάθε ρύθμιση είναι καλοδεχούμενη. Γνωρίζουμε, ωστόσο, ότι ουσιαστικά δεν θα υπάρχει βραχυπρόθεσμο όφελος. Έχουν μακροπρόθεσμη μόνο επίδραση, που ουσιαστικά αρχίζει ελαφρώς το 2040 και ολοκληρώνεται το 2060, σύμφωνα με τη μελέτη βιωσιμότητας του χρέους που επικαιροποίησε το Διεθνές Νομισματικό Ταμείο.

Οι αυταπάτες, λοιπόν, στο θέμα του χρέους, δυστυχώς, έχουν συνέπειες για τη χώρα. Γι’ αυτό να μην έχουμε νέες αυταπάτες. Δεν το λύσατε το θέμα. Εξάλλου, ακόμα και να ρυθμιστεί το χρέος, γρήγορα θα φτάσουμε στο ίδιο σημείο, αν δεν υιοθετηθεί ένα νέο, υγιές παραγωγικό μοντέλο. Σε αυτόν τον τομέα, δυστυχώς, δεν κάνετε τίποτα.

Αγαπητοί συνάδελφοι, ζητάει ο Πρωθυπουργός από τα κόμματα, διά του Γραφείου Τύπου του, να δεσμευτούν για «απόρριψη κάθε σκέψης για επιπλέον μέτρα λιτότητας μετά τη λήξη του προγράμματος». Έχει και η κοροϊδία τα όριά της! Συμφωνήσατε, ως Κυβέρνηση, σε πρωτογενές πλεόνασμα 3,5%, που σημαίνει νέα μέτρα δογματικής λιτότητας και για μετά το 2018 και διαρκές μνημόνιο και ζητάτε την ίδια στιγμή από εμάς να τα απορρίψουμε, όπως το έχουμε ήδη κάνει σταθερά σε μέτρα, όπως τα εργασιακά και οι ομαδικές απολύσεις.

Ποιον κοροϊδεύετε; Νομίζετε ότι ο κόσμος δεν καταλαβαίνει; Δεν αντέχει ψέματα ο ελληνικός λαός. Οι δανειστές, βεβαίως, έχουν και παράλογες απαιτήσεις, όπως στα εργασιακά, στις ομαδικές απολύσεις, στο lock out, και στο 3,5% πρωτογενές πλεόνασμα.

Αποκρούστε, επιτέλους, αποτελεσματικά αυτές τις ιδεολογικές εμμονές και αφήστε τα επικοινωνιακά τερτίπια. Σταματήστε να δημιουργείτε εντυπώσεις, προκειμένου να δικαιολογήσετε σκληρά μέτρα που έρχονται.

Ο κρατικός προϋπολογισμός είναι αποκαλυπτικός. Μετά την εξάντληση της φοροδοτικής ικανότητας των πολιτών, η οποία αποτυπώνεται και στην αύξηση των ληξιπρόθεσμων οφειλών προς το δημόσιο, που ανέρχονται πλέον περίπου στα 93 δισεκατομμύρια ευρώ, έρχεται νέο τσουνάμι φόρων. Οι πολίτες θα δουν τα εισοδήματά τους να συρρικνώνονται ακόμη περισσότερο.

Το κυριότερο είναι ότι οι περισσότεροι φόροι είναι έμμεσοι. Η φορολογία γίνεται περισσότερο κοινωνικά άδικη, καθώς η σχέση άμεσης και έμμεσης φορολογίας επιδεινώνεται από 1,15 που ήταν το 2014 σε 1,30 το 2017. Να σας πούμε συγχαρητήρια, λοιπόν, για την αριστερή προοδευτική σας πολιτική υπέρ των εμμέσων φόρων!

Είναι αδιανόητο να προσπαθεί η Κυβέρνηση να πείσει με λογιστικά τρικ για δήθεν κοινωνική πολιτική.

Θέλει να εισπράξει 4,9 δισεκατομμύρια, για να δώσει πίσω στους πολίτες 871 εκατομμύρια ευρώ. Θα πάρει χρήματα, κυρίως μέσω έμμεσων φόρων, από φτωχούς ουσιαστικά και θα μοιράσει ένα μικρό μόνο μέρος από αυτά στους φτωχούς. Στην καλύτερη περίπτωση, αυτό λέγεται «ανακύκλωση της φτώχειας».

Από εκεί που ως αντιπολίτευση δεν υιοθετούσατε, αγαπητοί συνάδελφοι, την αντίληψη ότι στόχος της χώρας πρέπει να είναι η ύπαρξη πλεονασμάτων, να μην παράγουμε ελλείμματα, περνάτε στο άλλο άκρο, δεχόμενοι υπερβολικούς στόχους πρωτογενών πλεονασμάτων μετά το 2018.

Η πραγματικότητα είναι, όμως, ότι, για να δώσουμε προοπτική στον ελληνικό λαό, κλειδί είναι η βιώσιμη ανάπτυξη. Η ανάπτυξη, όμως, δεν διατάσσεται. Επιτυγχάνεται όταν υπάρχουν πολιτικές που δημιουργούν το κατάλληλο περιβάλλον, με ένα πλαίσιο ελκυστικό για επενδύσεις, ικανό να προωθήσει εξαγωγές, να ενισχύσει την ιδιωτική κατανάλωση.

Στον προϋπολογισμό προβλέπεται 2,7% ανάπτυξη για το 2017 με αυτή τη φορολογία που ανέλυσα προηγουμένως. Αν δεν επιτευχθεί –το πιθανότερο είναι να μην επιτευχθεί, το πιθανότερο, με αυτή τη λογική-, θα ενεργοποιηθεί ο κόφτης, που εσείς συμφωνήσατε.

Στον προϋπολογισμό προβλέπεται 9,1% αύξηση επενδύσεων, όταν υπάρχει αυτή η υπερφορολόγηση, έλλειψη ρευστότητας, ταυτόχρονα, που πνίγει την ιδιωτική οικονομία και στραγγαλίζει την επιχειρηματικότητα. Δεν επιτυγχάνεται βιώσιμη ανάπτυξη με την ανεργία στα ύψη, χωρίς ένα ολοκληρωμένο σχέδιο καταπολέμησής της. Αλλιώς, ακόμα και αν επιτευχθεί ανάπτυξη, θα είναι άνεργη ανάπτυξη.

Τονίζουμε επανειλημμένα –και είναι εδώ ο Υπουργός Αγροτικής Ανάπτυξης- ότι απαιτείται ένα σχέδιο παραγωγικής ανασυγκρότησης για τη χώρα. Κανένα σχέδιο παραγωγικής ανασυγκρότησης. Κανένα σχέδιο αγροτικής ανάπτυξης για τη χώρα δεν υπάρχει.

Χρειάζεται αξιοποίηση των 19 δισεκατομμυρίων ευρώ γι’ αυτή την επταετία, τα οποία εξασφαλίστηκαν με σκληρές διαπραγματεύσεις το 2012-2013. Να αξιοποιηθούν σε παραγωγικές επενδύσεις και σε ανταγωνιστικές καλλιέργειες, με στόχο την αύξηση των εξαγωγών και τη μείωση των εισαγωγών. Τίποτα δεν κάνετε απ’ όλα αυτά, όμως. Τα λεφτά αυτά παραμένουν αναξιοποίητα και για το αγροτικό ΕΣΠΑ αυτή την περίοδο. Είναι μπλοκαρισμένα. Οι αγρότες αυτή τη στιγμή δεν παίρνουν ούτε τις ενισχύσεις, τις οποίες πρέπει να πάρουν.

Βεβαίως, την επιστροφή φόρου στα πετρελαιοειδή την καταργήσατε. Σας ζητήσαμε να θεσπίσετε αγροτικό πετρέλαιο κίνησης και δεν το πράξατε. Τριπλασιάσατε τις ασφαλιστικές εισφορές στον αγροτικό τομέα. Καταργήσατε τον ΟΓΑ. Όλα αυτά τα γνωρίζουν οι αγρότες. Ο Πρωθυπουργός πήγε στην Κομοτηνή και παρουσίασε ένα τεχνητό αγροτικό success story. Γνωρίζουν οι αγρότες, όμως.

Βέβαια και σε άλλους τομείς, όπως το λαθρεμπόριο καυσίμων, που δεν προχωράει τίποτα για την καταπολέμησή του, δεν αξιοποιείτε το σύστημα εισροών - εκροών, για να έχουμε έσοδα. Δεν κάνετε και σε αυτόν τον τομέα τίποτα από αυτά που είχατε πει, όταν είχε ξεκινήσει η διακυβέρνησή σας.

Αγαπητοί συνάδελφοι, για να υπερβεί η χώρα την κρίση, χρειάζεται, επιτέλους, να αλλάξει το μείγμα της οικονομικής πολιτικής, με στόχο τον εξορθολογισμό των δαπανών και τη μείωση της σπατάλης των πόρων με διαρθρωτικές μεταρρυθμίσεις.

**ΠΡΟΕΔΡΟΣ (Νικόλαος Βούτσης):** Παρακαλώ, ολοκληρώστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Τελειώνω, κύριε Πρόεδρε.

Χρειάζονται, όμως, πραγματικές προοδευτικές μεταρρυθμίσεις, όχι τις απορρυθμίσεις της Νέας Δημοκρατίας ούτε τις αντιμεταρρυθμίσεις του ΣΥΡΙΖΑ. Χρειαζόμαστε υγιές παραγωγικό μοντέλο ανάπτυξης.

Αυτές είναι οι πραγματικές προκλήσεις που πρέπει να αντιμετωπίσουμε και τις οποίες δεν τις αντιμετωπίζει ο προϋπολογισμός, ο οποίος είναι και οικονομικά αναποτελεσματικός και κοινωνικά άδικος και θα είναι και ουσιαστικά ανεκτέλεστος.

Με αυτόν τον δεύτερο προϋπολογισμό της Κυβέρνησης ΣΥΡΙΖΑ - ΑΝΕΛ η κρίση θα βαθαίνει. Γι’ αυτό και τον καταψηφίζουμε. Μόνο με εθνική συνεννόηση θα αντιμετωπιστούν και δεν θα διαιωνίζονται οι παθογένειες του οικονομικού και πολιτικού μας συστήματος.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα τέσσερις μαθήτριες και μαθητές και τρεις συνοδοί εκπαιδευτικοί από το ΕΠΑΛ Μεγαλόπολης Αρκαδίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Υπουργός κ. Αποστόλου για δώδεκα λεπτά.

Στη συνέχεια, θα μιλήσει η κ. Καρασαρλίδου.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα χρειαστώ την ανοχή σας, κύριε Πρόεδρε.

Κυρίες και κύριοι συνάδελφοι, θα σταθώ μόνο στον χώρο που υπηρετώ, τον αγροτικό. Η Κυβέρνησή μας είναι αποφασισμένη να στηρίξει –και στηρίζει- με κάθε τρόπο τον αγροτικό κόσμο. Πριν στοιχειοθετήσω με αριθμούς τι κάναμε και τι θα κάνουμε ως Κυβέρνηση –γιατί οι αριθμοί αποδίδουν την πραγματικότητα-, επιτρέψτε μου να απευθυνθώ στους αγρότες, που εμφανίζονται να ηγούνται των πρωτοβουλιών για την οργάνωση των φετινών κινητοποιήσεων.

Έχουν προβλήματα, όπως έχουν όλοι οι αγρότες της Ευρωπαϊκής Ένωσης, όπως έχουν και οι υπόλοιποι Έλληνες. Όμως, τα στοιχεία της EUROSTAT και της ΕΛΣΤΑΤ δείχνουν ότι η ανοδική τροχιά που παρουσίασε το εισόδημά τους το 2015 θα συνεχιστεί και το 2016.

Αν κι έχω συναντηθεί με τους περισσότερους, θέλω σήμερα για καλύτερη δική τους πληροφόρηση να τους καλέσω σε διάλογο, που, όπως γνωρίζουν, ποτέ από τη μεριά μας, όχι μόνο δεν ήταν προσχηματικός, αλλά γινόταν και γίνεται πάντα με αριθμούς.

Είναι γνωστό, αγαπητοί συνάδελφοι, ότι ο αγροτικός χώρος έχει αυτή την περίοδο πρόβλημα θεσμικής εκπροσώπησης. Εμείς είμαστε έτοιμοι να συζητήσουμε με όλες τις ομάδες που εμφανίζονται ότι τον εκπροσωπούν.

Κατ’ αρχάς, για τα ζητήματα που κυριάρχησαν στις περσινές κινητοποιήσεις, οι δεσμεύσεις του Πρωθυπουργού, ναι, αγαπητοί συνάδελφοι, υλοποιήθηκαν κατά γράμμα, όπως για παράδειγμα στο φορολογικό.

Υποσχεθήκαμε ελάφρυνση για τη μεγίστη πλειοψηφία των αγροτών και το διασφαλίσαμε με την καθιέρωση ατομικού αφορολογήτου ορίου των 8.600 ευρώ. Σύμφωνα με τα στοιχεία του Υπουργείου Οικονομικών του 2015, το 95% του συνόλου των δηλώσεων εισοδήματος από αγροτική εκμετάλλευση παρουσιάζουν εισόδημα από μηδέν έως 9.000 ευρώ. Οι αγρότες που αντιστοιχούν σε αυτές τις δηλώσεις όχι μόνο δεν θα πληρώσουν το 2017 ούτε ένα ευρώ, αλλά και θα τους επιστραφεί όλη η προκαταβολή φόρου που κατέβαλαν το 2016. Και απαντώ στη λασπολογία που επικράτησε αυτή την ώρα, ότι την επόμενη χρονιά θα υπάρξει αύξηση της προκαταβολής του φόρου.

Επαναλαμβάνω, για να γίνει κατανοητό από όλους: Το 95% του συνόλου των αγροτών το 2017 θα πάρει πίσω όλη την προκαταβολή φόρου που κατέβαλε τις προηγούμενες χρονιές.

Στο ασφαλιστικό που η μεταβίβαση του ΟΓΑ στον ενιαίο φορέα θα γίνει σε βάθος πενταετίας και με αναφορά στο 70% του κατώτερου μισθού, με τον συνδυασμό μάλιστα, κάτι που ήταν και απαίτηση των περσινών κινητοποιήσεων, του φορολογικού με το ασφαλιστικό, το 90% των αγροτών θα πληρώνουν για την ασφάλισή τους λιγότερα από αυτά που κερδίζουν από τη μείωση της φορολογίας τους.

Αγαπητοί συνάδελφοι, η διασφάλιση του αφορολογήτου ορίου και της εθνικής σύνταξης των 384 ευρώ ήταν για τους αγρότες τα σημαντικότερα ζητήματα που το 2016 θεσπίσαμε.

Συνεχίζω, σας παρακαλώ, και πρέπει να με ακούσετε. Στις πληρωμές, κάτι το οποίο αναδεικνύετε διαρκώς, κατ’ αρχάς, να ξεκαθαρίσουμε ένα πράγμα: όντως η ευρωπαϊκή πορεία της χώρας μας είναι αυτή που για τον αγροτικό χώρο έχει διασφαλίσει περισσότερα από 19 δισεκατομμύρια την ερχόμενη πενταετία, χωρίς να αναφερθώ στα άλλα προγράμματα του χώρου που εγκρίνονται απευθείας, όπως για παράδειγμα το «LIFE».

Και ξέρετε τι σημαίνουν όλα αυτά; Από πλευράς ενισχύσεων, αγαπητοί συνάδελφοι του ΚΚΕ, θα δοθούν 2,6 δισεκατομμύρια ευρώ περίπου τον χρόνο, δηλαδή κάτι παραπάνω από 2,1 δισεκατομμύρια που δηλώνουν καθαρό εισόδημα οι αγρότες και από πλευράς επιδοτήσεων του Προγράμματος Αγροτικής Ανάπτυξης και Αλιείας άλλα 5,2 δισεκατομμύρια.

Τι κάναμε εμείς; Εξασφαλίσαμε, κατ’ αρχάς, την ομαλή καταβολή των αγροτικών ενισχύσεων, νοικοκυρεύοντας μάλιστα όλες τις εκκρεμότητες ακόμη και από το 2007.

Αγαπητοί συνάδελφοι, μέχρι τέλος του χρόνου θα έχουν δοθεί συνολικά το 2016 στην ελληνική ύπαιθρο περισσότερα από 3,5 δισεκατομμύρια ευρώ. Το επαναλαμβάνω: θα δοθούν 3,5 δισεκατομμύρια ευρώ συνολικά ενισχύσεις το 2016.

Μήπως έχετε θυμηθεί καμμιά άλλη χρονιά να έχουν υπάρξει τέτοιες πληρωμές;

Θα πω και κάτι που αφορά όλη την ελληνική κοινωνία. Για δεύτερη χρονιά οι ελεγκτικές αρχές δεν μας επέβαλαν πρόστιμα και καταλογισμούς, όταν την προηγούμενη πενταετία συσσωρεύθηκαν περισσότερα από 3 δισεκατομμύρια ευρώ.

Αγαπητοί συνάδελφοι της Αντιπολίτευσης, εμείς διαπραγματευόμαστε και είμαστε σε καλό δρόμο, προκειμένου να αποφύγει η χώρα μας την επιβολή υπέρογκων προστίμων, σαν αυτά που οι δικές σας θητείες επεφύλαξαν για τη χώρα μας στον αγροτικό χώρο, πρόστιμα που θα βαρύνουν όλους τους φορολογούμενους πολίτες, καθώς και δυσάρεστες καταστάσεις, οι οποίες φτάνουν μέχρι το σημείο να μας απειλούν ότι θα συμψηφιστούν με τις ενισχύσεις.

Έρχομαι στις πληρωμές του ΕΛΓΑ, που ξεπέρασαν, αγαπητοί συνάδελφοι, κάθε προηγούμενο. Ναι, ξεπέρασαν κάθε προηγούμενο. Τον Αύγουστο του 2016 ολοκληρώσαμε τις πληρωμές του 2015, δηλαδή πέντε μήνες νωρίτερα, και τον Νοέμβριο ξεκινήσαμε τις πληρωμές των ζημιών του 2016, δηλαδή τρεις μήνες νωρίτερα από την περσινή χρονιά, παρ’ ότι η φετινή χρονιά ήταν πιο δύσκολη και από πλευράς καιρικών συνθηκών, αλλά και λόγω της αποχής των εκτιμητών.

Υπερασπιζόμαστε την προώθηση των προϊόντων μας στις διεθνείς αγορές μέσα από συγκεκριμένες χρηματοδοτήσεις, που το 2016 έφτασαν τα 150 εκατομμύρια ευρώ.

Οι εξαγωγές συνεχίζουν την ανοδική τροχιά του 2015. Ειδικότερα οι εξαγωγές των φρούτων και των λαχανικών το 2016 θα ξεπεράσουν το 1,6 δισεκατομμύρια τόνους, σημειώνοντας ρεκόρ δεκαετίας.

Μάχες, επίσης, δίνουμε και για την προστασία των προϊόντων μας στις συμφωνίες της Ευρωπαϊκής Ένωσης με τρίτες χώρες, όπως αυτές του Καναδά και της Νότιας Αφρικής, όπου για τη φέτα μην ξεχνάτε, αγαπητοί συνάδελφοι, προβλεπόταν μέσα από τους όρους «φέτα Nότιας Αφρικής» ή «φέτα τύπου» ή «φέτα στυλ» η χρήση του ονόματος εις το διηνεκές από τις συγκεκριμένες χώρες.

Εμείς τι πετύχαμε; Ναι, είναι σημαντική, ιστορική νίκη. Δεσμεύθηκε η Ευρωπαϊκή Επιτροπή για αναθεώρηση της συμφωνίας πριν από τη λήξη της πενταετίας, με στόχο την πλήρη εξάλειψη της χρήσης του όρου «φέτα» στις επιχειρήσεις αυτών των χωρών.

Υλοποιούμε αυτή την ώρα ένα ολοκληρωμένο στρατηγικό σχέδιο για την ανασυγκρότηση της ελληνικής οικονομίας και την αναζωογόνηση της περιφέρειας και της υπαίθρου. Για την υλοποίησή του αξιοποιούμε κάθε δυνατότητα και κάθε διαθέσιμο εργαλείο με πρώτο απ’ όλα το πρόγραμμα αγροτικής ανάπτυξης ύψους 4,7 δισεκατομμυρίων κοινοτικής συμμετοχής. Βέβαια, ξέρετε ότι ήδη έχουμε προβεί σε προκηρύξεις, ήδη μέχρι τέλος του χρόνου τέσσερις-πέντε δράσεις θα προκηρυχθούν και, βεβαίως, μπαίνουμε σε μια πορεία, ώστε από την επόμενη χρονιά να ολοκληρώσουμε όλο το κομμάτι.

Αυτό, όμως, που ξεχνάτε να πείτε είναι ότι με πρωτοβουλία του Υπουργείου μας το 37% αυτών των πόρων θα διαχειριστούν οι περιφέρειες. Πρόκειται για μια εκχώρηση πόρων, τομή στον χώρο της περιφερειακής αυτοδιοίκησης. Και το κάναμε, γιατί εμείς είμαστε αυτοί που είχαμε ως βασικό σύνθημα: «Αποκέντρωση με αυτοδιοίκηση» και γίνεται πραγματικότητα.

Θα πω και κάτι ακόμη. Η απορρόφηση και του παλιού και του νέου προγράμματος στα δύο χρόνια είναι η καλύτερη απ’ όλες τις προηγούμενες χρονιές. Προχωρήσαμε ήδη στη χρήση των βοσκήσιμων γαιών, με την οποία αντιμετωπίζονται τρία βασικά ζητήματα: η διαχείριση εβδομήντα εννιά εκατομμυρίων στρεμμάτων δασικών εκτάσεων που σήμερα βόσκονται, η επιλεξιμότητα για τις ενισχύσεις και η χρήση των δικαιωμάτων βοσκής από τους κτηνοτρόφους. Πρόκειται για μια μεγάλη παρέμβαση στο κόστος παραγωγής και μια υλοποίηση οραματικής πολιτικής στην οργάνωση της κτηνοτροφίας. Δυστυχώς θα σας το πω. Οι περισσότεροι συνάδελφοι της Αντιπολίτευσης δεν καταλάβατε καν τι φέραμε ως ρύθμιση.

Θεσπίσαμε νέο πλαίσιο λειτουργίας των συνεταιρισμών, που δίνει ιδιαίτερο βάρος στις ομάδες και οργανώσεις παραγωγών και στις διεπαγγελματικές οργανώσεις. Το κατεστημένο του αγροτικού συνεργατισμού μαζί με την Αντιπολίτευση αντέδρασαν. Περιμένω να μου πουν –το έχω ζητήσει πολλές φορές- τι θα κάνουμε με τα ληξιπρόθεσμα δάνειά τους, ύψους 2,5 δισεκατομμυρίων ευρώ, αλλά και τα 550 εκατομμύρια που μας ζητά η Ευρωπαϊκή Επιτροπή να ανακτήσουμε. Περιμένω την απάντησή σας.

Προχωρήσαμε στο εργόσημο για τους μετανάστες εργάτες γης. Πρόκειται για μια θεμελιώδη καινοτομία στον ασφαλιστικό χώρο, αλλά και για μια ανθρώπινη υποχρέωση προς τους οικονομικούς μετανάστες.

Θεσπίσαμε τη χρήση των ανανεώσιμων πηγών ενέργειας για μείωση του κόστους παραγωγής με την εγκατάσταση μικρών φωτοβολταϊκών μονάδων σε ατομική και συλλογική βάση.

Δημιουργήσαμε, αγαπητοί συνάδελφοι, τις προϋποθέσεις για την παροχή ρευστότητας στον χώρο με την «Κάρτα Αγρότη», που χθες ανακοινώσαμε την εφαρμογή της. Εξασφαλίσαμε έτσι χαμηλότοκη χρηματοδότηση στους αγρότες δικαιούχους βασικής ενίσχυσης για την κάλυψη των αναγκών τους που σχετίζονται με την αγροτική εκμετάλλευση.

Μήπως θυμάται κανείς από εσάς, αγαπητοί συνάδελφοι της Αντιπολίτευσης, εάν υπήρξε ποτέ επιτόκιο στον αγροτικό χώρο γύρω στο 4%; Για θυμηθείτε!

Ιδρύσαμε φορέα αξιοποίησης της δημόσιας αγροτικής γης και των ακινήτων του ΕΘΙΑΓΕ, γιατί στοχεύουμε η συγκεκριμένη περιουσία να αξιοποιηθεί πλήρως, κυρίως από συλλογικούς φορείς νέων με μακροχρόνια ενοικίαση, στο πλαίσιο σχεδίων βελτίωσης.

Στη συνέχεια προχωράμε σε νέο θεσμικό πλαίσιο για την εμπορία, διακίνηση και ιχνηλάτηση των αγροτικών προϊόντων και για την τήρηση αυστηρών και έγκαιρων χρονικών ορίων αποπληρωμής των παραγωγών. Θα φύγουν από τη διακίνηση των αγροτικών προϊόντων οι δεκάμηνες και δωδεκάμηνες επιταγές.

Επίσης, προχωρήσαμε στη λήψη μέτρων για την ορθολογική διαχείριση.

**ΠΡΟΕΔΡΟΣ (Νικόλαος Βούτσης):** Κύριε Υπουργέ, έχετε δύο λεπτά ακόμη.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων)**: Τελειώνω, κύριε Πρόεδρε.

Θέλω να σταθώ λίγο στην ορθολογική διαχείριση των αλιευτικών αποθεμάτων με το νέο Επιχειρησιακό Πρόγραμμα Αλιείας που προχωρούμε. Βεβαίως, ήδη έχουμε καταθέσει τις προτάσεις μας για την αναθεώρηση της Κοινής Αγροτικής Πολιτικής. Προετοιμαζόμαστε για να καταθέσουμε τις προτάσεις μας και για την Κοινή Αγροτική Πολιτική μετά το 2020.

Αγαπητοί συνάδελφοι, έχουμε βάλει στην ατζέντα της πολιτικής μας στρατηγικής την ύπαιθρο ως βασική θεματική ενότητα. Την ύπαιθρο, όχι ως χώρο αναψυχής και απόδρασης του σαββατοκύριακου, των γιορτών και της διατροφικής επικουρίας. Δεν είναι αυτός ο ρόλος της υπαίθρου.

Η ελληνική ύπαιθρος με τις τεράστιες δυνατότητές της, παρά τα προβλήματα και τις δυσκολίες που ζούμε αυτά τα χρόνια, είναι αποφασισμένη όχι μόνο να μην το βάλει κάτω, αλλά να πετάξει το γάντι της πρόκλησης στη σύγχρονη αγορά, στις διατροφικές ανάγκες, αξίες και αξιώσεις του σύγχρονου κόσμου.

Γι’ αυτό πρέπει να γίνει κατανοητό ότι το μεγάλο στοίχημα της ανάταξης αρχικά της οικονομίας και της ανάπτυξης στη συνέχεια δεν μπορεί να κερδηθεί για τη χώρα, εάν δεν κερδηθεί πρωτίστως για την ύπαιθρο.

Σας ευχαριστώ που με ακούσατε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

Τον λόγο έχει η κ. Ευφροσύνη Καρασαρλίδου από τον ΣΥΡΙΖΑ.

Ύστερα θα λάβει τον λόγο ο κ. Μαρουδής Βορίδης από τη Νέα Δημοκρατία.

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συνήθως η συζήτηση για τον προϋπολογισμό μονοπωλείται από οικονομικούς δείκτες, προβλέψεις και εξισώσεις. Όμως, με αφορμή τον δεύτερο κατά σειρά προϋπολογισμό που καταθέτει αυτή η Κυβέρνηση, θα προσπαθήσω να χαρτογραφήσω τις προσπάθειες που έχουμε καταβάλει, καθώς και τις προοπτικές για το μέλλον.

Ένας από τους κύριους στόχους της Κυβέρνησης, λαμβάνοντας, βέβαια, υπ’ όψιν τις συνέπειες των προηγούμενων πολιτικών, ήταν και είναι να καταφέρει να προστατεύσει τις πιο ευάλωτες κοινωνικές ομάδες. Και, πράγματι, το ευνοϊκότερο εγχώριο οικονομικό περιβάλλον που προβλέπεται για το 2017 επιτρέπει τη συνύπαρξη δημοσιονομικής υπευθυνότητας αλλά και κοινωνικής δικαιοσύνης.

Το πρωτογενές πλεόνασμα του 2017 αναμένεται να διαμορφωθεί στο 1,75% του ΑΕΠ, ποσοστό που υπερβαίνει τον δημοσιονομικό στόχο, ενσωματώνοντας όμως ταυτόχρονα την πλήρη επέκταση του κοινωνικού εισοδήματος αλληλεγγύης σε όλους τους νομούς της χώρας.

Πιο ειδικά, στον τομέα της υγείας προωθούμε τη μεταρρύθμιση του πρωτοβάθμιου συστήματος υγείας με τοπικές μονάδες υγείας, με οικογενειακούς γιατρούς και διεπιστημονικές ομάδες υγείας, με προγράμματα δεκαεξάωρης εφημερίας, με αναβάθμιση της λειτουργίας των μονάδων του ΠΕΔΥ, των κέντρων υγείας, των περιφερειακών ιατρείων ειδικά στις δυσπρόσιτες περιοχές, στα νησιά που αντιμετωπίζουν και τα προσφυγικά ρεύματα αλλά έχουν και τον πολυάριθμο όγκο των επισκεπτών.

Συνολικά αναβαθμίζουμε το Εθνικό Σύστημα Υγείας, που ήταν υπό κατάρρευση μετά από έξι χρόνια δραματικών περικοπών των λειτουργικών τους αναγκών και ουσιαστικού μηδενισμού των προσλήψεων. Οργανώνουμε αυτοτελή τμήματα επειγόντων περιστατικών στα περιφερειακά και νομαρχιακά νοσοκομεία, στα κεντρικά εργαστήρια σε κάθε υγειονομική περιφέρεια και στα κέντρα των χρονίως πασχόντων.

Σαφώς και κανείς από εμάς δεν υποστηρίζει πως τα πράγματα είναι μόνο θετικά. Αφ’ ενός υπάρχει η δικαιολογημένη κούραση του κάθε Έλληνα πολίτη. Αφ’ ετέρου, όμως, έχουμε και μία σκηνοθετημένη εικόνα από τα μίντια και την Αντιπολίτευση, που προσπαθούν σκόπιμα να δημιουργήσουν με τις πιο δυσοίωνες αφηγήσεις τους κάθε φορά.

Αυτός ο προϋπολογισμός, όμως, έχει τρία σημαντικά χαρακτηριστικά: Προβλέπει επίτευξη της ανάπτυξης στο 2,7%. Έχει σημαντική αύξηση των δαπανών για την προστασία των πιο ευάλωτων ομάδων του πληθυσμού και την αύξηση των κοινωνικών δαπανών που προορίζονται για την ενίσχυση της υγείας, όπως ήδη προανέφερα, της κοινωνικής προστασίας και της παιδείας.

Ενδεικτικά θέλω να αναφέρω τη μηδενική συμμετοχή των δικαιούχων ανασφάλιστων και των δικαιούχων του ΕΚΑΣ με ποσοστό αναπηρίας 80% στο κόστος της φαρμακευτικής τους αγωγής, τα διακόσια πενήντα τέσσερα κέντρα κοινότητας, τις πολιτικές για το παιδί και τις ευπαθείς ομάδες, τις δομές φτώχειας, την προστασία της πρώτης κατοικίας υπερχρεωμένων πολιτών με προκαθορισμένα εισοδηματικά και περιουσιακά κριτήρια.

Ουσιαστικά 5,75 δισεκατομμύρια ευρωπαϊκών πόρων θα διατεθούν στην πραγματική οικονομία για την ενίσχυση της ανάπτυξης. Ταυτόχρονα αυξάνεται κατά 250 εκατομμύρια ευρώ ο προϋπολογισμός του εθνικού σκέλους του Προγράμματος Δημοσίων Επενδύσεων φθάνοντας το 1 δισεκατομμύριο ευρώ. Η ανεργία σταδιακά αποκλιμακώνεται και υπολογίζεται ότι θα μειωθεί περαιτέρω το 2017 αγγίζοντας το 22,4%.

Γιατί η προσπάθεια της Κυβέρνησης είναι να πετύχει τη μεγαλύτερη αναδιανομή εισοδημάτων που έχει επιχειρηθεί ποτέ. Από την αρχή της διακυβέρνησής μας αντιμετωπίζουμε ολοένα και με μεγαλύτερη ένταση τη διαφθορά αξιωματούχων, την κερδοσκοπία των μέσων μαζικής ενημέρωσης, την κατασπατάληση των δημοσίων πόρων. Η σκόπιμη διατήρηση ενός διοικητικού χάους που ευνοούσαν οι πολιτικές της Νέας Δημοκρατίας και του ΠΑΣΟΚ, βλέπουμε πως έχει πια μια φθίνουσα πορεία.

Είμαι σίγουρη πως δυσαρεστούνται αρκετοί στη χώρα. Είναι φανερό αυτό. Με τους πόρους, όμως, που εξοικονομούμε από τη διαφθορά, ενισχύουμε τα χαμηλότερα στρώματα.

Προχωράμε στην ανασυγκρότηση του δημόσιου τομέα και όχι στη μείωσή του, ώστε η πολύωρη εργασία του κάθε δημόσιου υπάλληλου να αντιστοιχεί με την παραγωγικότητά του. Στα πραγματικά προβλήματα που αντιμετωπίζουν οι αγρότες και οι επιχειρήσεις προσπαθούμε να αξιοποιήσουμε όλα τα χρηματοδοτικά εργαλεία. Μέχρι το τέλος του χρόνου θα έχουν ενεργοποιηθεί τα νέα ταμεία συμμετοχών και επιχειρηματικότητας καθώς και το νέο πρόγραμμα «Εξοικονομώ κατ’ Οίκων». Και μέσα στο πρώτο τρίμηνο του 2017 θα ενεργοποιηθούν τα νέα ταμεία υποδομών και μικροπιστώσεων.

Ο στόχος μας είναι να παρέχουμε αξιόπιστες λύσεις που δεν θα μετακυλίσουν προβλήματα στο μέλλον, όπως επί παραδείγματι συνέβη με τα ανεύθυνα πακέτα Χατζηγάκη.

Συνάδελφοι, ας μην ξεχνάμε ότι η Κυβέρνηση αυτή δίνει μάχες σε πολλά μέτωπα. Στο εξωτερικό μέτωπο ήδη εξασφαλίσαμε μείωση του χρέους περίπου στο 22% του ΑΕΠ, δηλαδή, τουλάχιστον 45 δισεκατομμύρια. Στο εσωτερικό μέτωπο έχουμε στραφεί με μεγαλύτερη ένταση στο εγχώριο σκηνικό του χάους που στήθηκε τα προηγούμενα χρόνια, με στόχο να εξοικονομήσουμε πόρους, να ανοίξουμε νέες θέσεις εργασίας.

Τα στοιχήματα, λοιπόν, είναι μεγάλα. Θα κάνουμε ό,τι περνάει από το χέρι μας για να κερδίσουμε. Έχουμε αποδείξει ότι μπορούμε αξιόπιστα να υλοποιήσουμε τις δεσμεύσεις της χώρας και να αποκαταστήσουμε την εμπιστοσύνη, όσο και αν κάποιοι ποντάρουν στο αντίθετο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης)**: Ευχαριστώ την συνάδελφο, την κ. Καρασαρλίδου, που ήταν υποδειγματική και στον χρόνο. Αυτά να τα σκεφτόμαστε όταν από αύριο ξεκινήσουν τα έξι λεπτά και προς το τέλος θα πάμε και στα πεντάλεπτα. Θέλω να πω ότι όλοι και όλες πρέπει να είμαστε πάρα πολύ συνεπείς με τον χρόνο. Δεν το λέω για τον κ. Βορίδη που μία από τις ικανότητές του είναι και αυτή.

Τον λόγο έχει ο κ. Μαυρουδής Βορίδης από την Νέα Δημοκρατία.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω από κάτι ειδικό και μετά λίγο γενικότερα, θα κάνω κάποιες γενικότερες σκέψεις.

Τον συγκεκριμένο προϋπολογισμό τον υπογράφει και ο Υπουργός Εσωτερικών, ο κ. Σκουρλέτης. Στον συγκεκριμένο προϋπολογισμό η πρόβλεψη η οποία γίνεται για τη χρηματοδότηση των δήμων είναι η εξής: 2.567.000.000 ευρώ το 2016, 2.347.000.000 ευρώ το 2017. Λείπουν 214 εκατομμύρια ευρώ και αυτό γίνεται γιατί δεν συνεχίζεται η λήψη των οφειλομένων από τις ρυθμίσεις οι οποίες είχαν γίνει. Όπως ξέρετε, το ελληνικό δημόσιο οφείλει να αποδίδει παρακρατούμενους φόρους στους δήμους. Δεν το έπραττε. Υπήρξε μία ρύθμιση. Αυτή έφτασε ουσιαστικά να ρυθμίζει τα οφειλόμενα μέχρι το 2009.

Είστε δύο χρόνια στην κυβέρνηση. Σε αυτά τα δύο χρόνια δεν φροντίσατε ώστε να υπάρξει νέα συμφωνία. Θέλω ο κ. Σκουρλέτης να έρθει να μας απαντήσει στην Αίθουσα αυτή τι θα γίνει με τα 214 εκατομμύρια που λείπουν από δήμους, που αυτή τη στιγμή ήδη δεν έχουν χρήματα να λειτουργήσουν.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Όσα ακριβώς χρωστάει η Νέα Δημοκρατία.

**ΠΡΟΕΔΡΟΣ (Νικόλαος Βούτσης)**: Κύριε Τριανταφυλλίδη, παρακαλώ!

**ΜΑΥΡΟΥΔΗΣ ΒΟΡΙΔΗΣ:** Η Νέα Δημοκρατία, όμως, εξυπνότατε συνάδελφε, φρόντισε και ρύθμισε το ζήτημα και έδινε αυτά τα χρήματα σε όλους τους προϋπολογισμούς, που σταματάνε τώρα. Άρα θα ήθελα τώρα την ευφυή σας συνεισφορά στην επίλυση του ζητήματος.

**ΠΡΟΕΔΡΟΣ (Νικόλαος Βούτσης)**: Μην προκαλείτε!

**ΜΑΥΡΟΥΔΗΣ ΒΟΡΙΔΗΣ:** Ε, μα!

**ΠΡΟΕΔΡΟΣ (Νικόλαος Βούτσης)**: Ε, μα!

**ΜΑΥΡΟΥΔΗΣ ΒΟΡΙΔΗΣ:** Και δεν ξέρει και πού απευθύνεται. Αυτό είναι τώρα.

Τώρα, λοιπόν, περνώ στα άλλα.

Κύριε Υπουργέ, θέλω να μου πείτε με απλά λόγια όταν θα μιλήσετε, το εξής: Ο ψηφοφόρος μου στο Μενίδι από τη ρύθμιση που κάνατε για το χρέος τον άλλο μήνα, το άλλο τρίμηνο, το άλλο εξάμηνο, τον άλλο χρόνο, τι ακριβώς περιμένει; Τι να του πω; Με ρωτάει. Όλοι περιμέναμε τη ρύθμιση για το χρέος. Είναι μεγάλο επίτευγμα της ελληνικής κυβερνήσεως και περιμένει τώρα να δει κάτι στην τσέπη του του χρόνου. Έχει υπομονή, να αντέξει ο άνθρωπος άλλον έναν χρόνο, αλλά θέλει να το δει.

Θα μου πείτε τι περιμένει ο ψηφοφόρος μου στις Αχαρνές, στον Ασπρόπυργο και στην Ελευσίνα;

Το δεύτερο που θέλω να μου πείτε είναι από πού έχετε εξουσιοδότηση να πάτε να συμφωνήσετε μεσοπρόθεσμα πλεονάσματα 3,5%;

(Θόρυβος από την πτέρυγα του ΣΥΡΙΖΑ)

Αφήστε το «δεν συμφωνήσαμε». Να διαβάσετε την ανακοίνωση του Eurogroup. Εκεί ήσασταν. Βεβαίως και συμφωνήσατε και καθόλου δεν διαφωνήσατε. Και διαβάζω και την ανακοίνωσή σας ότι δεν συμφωνήσατε στα δέκα χρόνια. Δεν σας λέει κανείς ότι συμφωνήσατε στα δέκα χρόνια. Συμφωνήσατε στο 3,5% πλεονάσματα μεσοπρόθεσμα. Και όταν ρωτήθηκε ο Ντάισελμπλουμ τι σημαίνει το «μεσοπρόθεσμα» είπε: Μερικοί λένε τρία, άλλοι λένε πέντε, άλλοι λένε δέκα. Εγώ ρωτώ, λοιπόν, για το ελάχιστο: Ποιος σας έδωσε πολιτική νομιμοποίηση, εντολή και εξουσιοδότηση να συμφωνήσετε για τα τρία;

Ο πολιτικός σας κύκλος τελειώνει το 2019. Πού την βρήκατε την εντολή; Για να είμαστε συνεννοημένοι, η δέσμευση αυτή δεν υπάρχει. Αφορά μόνο τον πολιτικό σας κύκλο.

Δεύτερο ζήτημα. Θα μας εξηγήσετε και το άλλο φαντάζομαι, το οποίο νομίζω ότι είναι ακόμα πιο ενδιαφέρον μέσα σε αυτά που έχετε να μας εξηγήσετε. Μιλάτε για 3,5% πλεονάσματα και ταυτοχρόνως λέτε «δεν δέχομαι και νέα μέτρα». Αυτό πώς βγαίνει;

Γιατί αυτοί με τους οποίους συνομιλείτε εκεί, μαθαίνω ότι σας έκαναν μία χάρη τελευταία στιγμή. Ήθελαν, λέει, ορισμένοι εξ αυτών να βάλουν μέσα ότι φυσικά η προσαρμογή θα γίνει με το θέμα της προσωπικής διαφοράς που άγει σε μειώσεις 20% των κύριων συντάξεων, καθώς και του αφορολόγητου, που πρέπει να κατέβει στα 5.000 ευρώ. Σας έκαναν ένα πολιτικό χατίρι. Δεν το έβαλαν μέσα υπό την έννοια της ρητής διατυπώσεως, όχι όμως ότι αυτό δεν επανέρχεται ως πραγματική συζήτηση. Από πού θα την κάνετε αυτή την προσαρμογή, με την οποία συμφωνείτε; Από πού θα βγει αυτό το 3,5%;

Θα εξηγήσετε στον ελληνικό λαό τι είναι αυτό με το οποίο συμφωνείτε, για να καταλάβει όταν θα του κόβετε τη σύνταξη, γιατί συμφωνήσατε το 3,5%, όταν θα πληρώνει αυτά που είναι να πληρώσει, γιατί κατεβάζετε το αφορολόγητο; Να του πείτε και τι να περιμένει στην τσέπη από τη ρύθμιση του χρέους το 2060, όλα αυτά μαζί. Γιατί αυτό πήγατε και κάνατε τώρα. Γιατί αυτή είναι η συμφωνία σας τώρα και σε αυτό επιχειρείτε να δεσμεύσετε τη χώρα τώρα.

Εδώ να μιλήσουμε συνολικά για τις ευθύνες των νέων σας φίλων, διότι εδώ υπάρχει μια ανταλλαγή. Σας αφήνουν χωρίς να κάνετε πραγματικές μεταρρυθμίσεις, στη λειτουργία του δημοσίου για παράδειγμα, που είναι μία συζήτηση που έγινε. Έρχεσθε εδώ και την κινητικότητα ουσιαστικά την ακυρώνετε, κάνοντάς την εθελούσια κινητικότητα. Άρα δεν αναμορφώνεται το δημόσιο, δεν γίνεται αποτελεσματικό, δεν βοηθάει την παραγωγή, δεν μεταρρυθμίζεται.

Αυτό δεν πειράζει τους καινούργιους σας φίλους γιατί αυτό που τους ενδιαφέρει είναι τα λεφτά στην τσέπη, το δημοσιονομικό, το πλεόνασμα. Το αν θα αναταχθεί πραγματικά η ελληνική οικονομία, φαίνεται ότι δεν είναι σε κανενός την προτεραιότητα. Και επειδή και εσείς δεν θέλετε -για να μην θίξετε τις ωραίες σας κομματικές πελατείες- καμμία πραγματική αλλαγή μέσα στη λειτουργία του κρατικού μηχανισμού, γι’ αυτό κάνετε αυτές τις ωραίες συμφωνίες.

Μας λέτε, λοιπόν, ποιο είναι το σχέδιό σας; Γιατί εμείς σας προτείνουμε ένα άλλο το οποίο δεν έχετε το κουράγιο να εφαρμόσετε. Αντί για μεγάλα δημοσιονομικά πλεονάσματα, μικρά δημοσιονομικά πλεονάσματα και τα ανταλλάσσουμε με μεταρρυθμίσεις, οι οποίες ενισχύουν την ανταγωνιστικότητα, την εξωστρέφεια, μεγεθύνουν το ΑΕΠ και δημιουργούν πλούτο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρεμπιπτόντως, μέσα στις απαντήσεις που πρέπει να δώσετε, να μας δώσετε και άλλη μία και τελείωσα, κύριε Πρόεδρε.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Παράδειγμα, κύριε Βορίδη;

**ΜΑΥΡΟΥΔΗΣ ΒΟΡΙΔΗΣ:** Δεν έχω καιρό, εκτός και αν ο Πρόεδρος μου δώσει πέντε λεπτά ακόμα, μετά χαράς, να σας πω πολλά παραδείγματα.

**ΠΡΟΕΔΡΟΣ (Νικόλαος Βούτσης):** Δεν έχει χρόνο, κύριε Μπαλαούρα.

**ΜΑΥΡΟΥΔΗΣ ΒΟΡΙΔΗΣ:** Και μια τελευταία για να μας εξηγήσει ο Υπουργός και τελειώνω.

Η πρόβλεψη της ανάπτυξης για τον επόμενο χρόνο είναι 2,7%. Σωστά; Ναι. Δεν υπάρχει οικονομικός οργανισμός που να λέει ότι αυτό θα επιτευχθεί. Μας εξηγείτε μόλις αυτό δεν επιτευχθεί, το δημοσιονομικό κενό που θα προκύψει, από πού θα το καλύψετε, τι προβλέψεις έχετε;

Γιατί εκείνο που καταλαβαίνει ο ελληνικός λαός σήμερα, με αυτά που συμφωνήσατε, είναι ότι η παραμονή σας στην εξουσία κάθε μέρα σκοτώνει την ελληνική οικονομία, φέρνει περισσότερα μέτρα, εξοντώνει τον ελληνικό λαό. Γι’ αυτό πρέπει να φύγετε τώρα για να αλλάξει η κατάσταση σε αυτή την χώρα. Να είστε καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ, κύριε Βορίδη.

Αυτό το τελευταίο που είπατε, το «να είστε καλά» ήταν συνέχεια της προηγούμενης έκκλησης προς τους Βουλευτές. Να είστε καλά και εσείς!

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και τέσσερις συνοδοί εκπαιδευτικοί από το 1ο Γυμνάσιο Ευόσμου Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Νικόλαος Μωραΐτης από το ΚΚΕ.

**ΝΙΚΟΛΑΟΣ ΜΩΡΑΪΤΗΣ:** Με λίγη ανοχή. Ευχαριστώ, κύριε Πρόεδρε.

Συζητάμε ένα ακόμη βαθιά ταξικό αντιλαϊκό προϋπολογισμό που φορτώνει νέα βάρη στις πλάτες των εργατικών λαϊκών οικογενειών. Βέβαια, η συγκυβέρνηση ΣΥΡΙΖΑ - ΑΝΕΛ τον χαρακτηρίζει με περίσσιο θράσος «προϋπολογισμό ανάπτυξης» που θα φέρει ανακούφιση στα λαϊκά εισοδήματα και τα λαϊκά νοικοκυριά.

Σε αυτή την κατεύθυνση, πανηγυρίζει και για τη συμφωνία του Eurogroup της Δευτέρας. Τα όποια, όμως, οφέλη από αυτή τη συμφωνία αφορούν αποκλειστικά και μόνο το κεφάλαιο. Ο λαός θα «ματώνει» στο διηνεκές, για να περισσεύουν χρήματα για τους μονοπωλιακούς ομίλους.

Η Κυβέρνηση δίνει εξετάσεις και πραγματικά, περνά με «άριστα» από το μεγάλο κεφάλαιο, από τους εταίρους της. Με τον προϋπολογισμό και τη δεύτερη αξιολόγηση που έρχεται, παραχωρείτε νέα κέρδη και προνόμια στα μονοπώλια, τους επιχειρηματικούς ομίλους.

Εντείνετε, όμως, τη φοροληστεία σε βάρος των λαϊκών στρωμάτων. Περικόπτετε παραπέρα κονδύλια από τα λιγοστά που έχουν απομείνει για να καλύπτουν στοιχειώδεις λαϊκές ανάγκες. Κατεδαφίζετε ό,τι έχει απομείνει από τα κοινωνικά δικαιώματα. Η αντιλαϊκή επίθεση δεν έχει τέλος, δεν έχει ημερομηνία λήξης.

Όλα αυτά είναι κατευθύνσεις της Ευρωπαϊκής Ένωσης, των μονοπωλιακών ομίλων. Είναι, με λίγα λόγια, απαίτηση του κεφαλαίου. Και στον έναν ή τον άλλον βαθμό εφαρμόζονται σε όλες τις χώρες της Ευρωπαϊκής Ένωσης, είτε υπάρχει μνημόνιο είτε όχι.

Η συγκυβέρνηση παρουσιάζει τη νέα αντιλαϊκή «καταιγίδα» και μέσα από τον προϋπολογισμό του 2017, σαν αναγκαιότητα. Και προσπαθεί να καθησυχάσει τον λαό ότι είναι τα τελευταία μέτρα, ότι θα πιαστούν οι στόχοι και θα έρθει η ανάπτυξη.

Ακόμη και αν έρθει κάποια ανάπτυξη, αυτή θα είναι αναιμική. Δεν θα φέρει καμμία ανακούφιση και πολύ περισσότερο, δεν θα φέρει ανάκτηση των απωλειών για τις λαϊκές οικογένειες, αλλά θα προετοιμάζει τον νέο γύρο της αντιλαϊκής επίθεσης αργά ή γρήγορα, αν ο λαός με την πάλη του δεν βάλει εμπόδια.

Η κυβερνώσα Αριστερά, με προκλητικό τρόπο, αφού πρώτα ξεζουμίζει τα λαϊκά νοικοκυριά, μετά μοιράζει κοινωνικά μερίσματα. Είστε πραγματικά «μανούλες» στην εξαπάτηση, στο να πουλάτε φρούδες ελπίδες, να συσκοτίζετε την πραγματικότητα, να τάζετε ψίχουλα στους εξαθλιωμένους που θα τα πάρετε, όμως, από τους φτωχούς, αυτούς τους εξαθλιωμένους που τους οδήγησε στην ακραία φτώχεια η πολιτική σας. Και μετά τους δίνει και ένα πιάτο φαΐ. Αυτά που λέτε ότι θα δώσετε είναι από τα «ματωμένα» πλεονάσματα, από το τσάκισμα της εργατικής τάξης, από τα πλατιά λαϊκά στρώματα. Το ίδιο έκαναν και οι προηγούμενοι.

Στοχεύετε με την πολιτική σας στο να «μπολιάσετε» τις λαϊκές συνειδήσεις με τη λογική του λιγότερο κακού. Χρησιμοποιείτε τη συνταγή του φόβου ότι αν δεν πιαστούν οι στόχοι, θα έχουμε νέα αντιλαϊκά μέτρα. Γι’ αυτό, άλλωστε, ψηφίσατε και τον «κόφτη», για να μην υπάρχει καμμία παρέκκλιση από την αντιλαϊκή πολιτική, να είναι «μπαμπούλας» πάνω από τα κεφάλια των εργαζομένων, για να κρατάτε ανοικτό τον δρόμο για τα επόμενα αντιλαϊκά μέτρα, αν δεν πιαστούν οι στόχοι.

Αυτόν τον ρόλο παίζουν οι αποκαλούμενες «αριστερές κυβερνήσεις» στην Ελλάδα και αλλού. Λειτουργούν σαν τοποτηρητές του συστήματος και χρησιμοποιούνται για την ενσωμάτωση του εργατικού κινήματος, για τον αφοπλισμό του. Αυτή είναι η ανεκτίμητη υπηρεσία που προσφέρετε στο σύστημα. Κάνετε τη βρώμικη δουλειά που οι άλλοι θα δυσκολεύονταν να κάνουν. Πηγαίνετε με ιλιγγιώδη ταχύτητα το τρένο στις ράγες της αντιλαϊκής πολιτικής, στις απαιτήσεις του μεγάλου κεφαλαίου.

Για να δούμε τώρα, κύριε Αποστόλου, τα δώρα που φέρνει η κυβερνώσα Αριστερά στη φτωχομεσαία αγροτιά μέσα από τον προϋπολογισμό. Εντείνετε τη φοροληστεία σε αγρότες, παρά αυτά που είπατε προηγουμένως. Και θα σας απαντήσουμε συγκεκριμένα. Επιβάλλετε φόρο με βάση τα τεκμήρια διαβίωσης που γι’ αυτό δεν είπατε κουβέντα. Βάζετε φόρο 22% στο εισόδημα από το πρώτο ευρώ.

Βέβαια, πέρυσι πραγματικά, μετά από τις μεγαλειώδεις αγωνιστικές κινητοποιήσεις των αγροτών, κατάφεραν και πήραν αφορολόγητο στα 6.760 ευρώ και 9.500 ευρώ. Τους τα παίρνετε όλα, όμως, πίσω, κύριε Αποστόλου. Δεν είπατε κουβέντα για το ότι θα πληρώσουν εκατοντάδες εκατομμύρια σε έμμεσους φόρους.

Δεν είπατε κουβέντα που κόψατε την επιστροφή του φόρου στο αγροτικό πετρέλαιο, που μαζί με την αύξηση στο πετρέλαιο κίνησης, θα πληρώσουν οι αγρότες 30 λεπτά το λίτρο ακριβότερα, πράγμα που θα εκτοξεύσει στα ύψη το κόστος παραγωγής.

Οι φτωχομεσαίοι αγρότες - κτηνοτρόφοι -βέβαια, δεν βλέπω εδώ τον κ. Παπαδόπουλο- πληρώνουν 92,7 εκατομμύρια, κύριε Αποστόλου. Εδώ είναι οι ασφαλιστικές εισφορές του ΟΓΑ, τις οποίες πήγατε σε πρώτη φάση σε μια αύξηση κοντά στο 30% και εάν πάρουμε υπ’ όψιν αυτό που ισχυριστήκατε και εσείς και ο κ. Παπαδόπουλος, ότι το 92% των αγροτών έχει εισόδημα 5.000 ευρώ, ξέρετε πόσο είναι;

Έκανε και κάτι άλλο ο κ. Παπαδόπουλος. Είπε τη μισή αλήθεια. Είπε ότι τα 1.063 ευρώ που πληρώνει ο ίδιος με 5.000 ευρώ εισόδημα, είναι του εξαμήνου. Αν τα βάλουμε τον χρόνο, είναι 2.120 ευρώ.

Αν βάλουμε και τη σύζυγο -γιατί στους αγρότες αν δεν πληρώσεις εισφορές, δεν παίρνεις σύνταξη και όχι μόνο αυτό, αλλά δεν παίρνουν και τη σύνταξη χηρείας- κάνετε και κάτι άλλο, χειρότερο και εσείς και οι προηγούμενοι- ξέρετε πόσο αθροίζεται, κύριε Αποστόλου; Είναι 4.250 ευρώ. Από τις 5.000 ευρώ τους μένουν 52 ευρώ τον μήνα για να ζήσουν. Αυτή είναι η πολιτική σας.

Σε ό,τι αφορά τα άλλα μέτρα που πήρατε, πέρα από αυτά που επιβάλατε στον ΟΓΑ, βάλατε φόρο στην ενεργοποίηση των δικαιωμάτων, τον ΕΝΦΙΑ, στον ΕΛΓΑ, περιβαλλοντικό τέλος και πολλά άλλα.

Βέβαια, κύριε Αποστόλου και εδώ σήμερα δεν το αποφύγατε. Είπατε ότι οι αγρότες περνούν καλά, ότι είναι ήσυχοι και ότι ευθύνεται το Κομμουνιστικό Κόμμα Ελλάδας που τους παρακινεί, που τους ξεσηκώνει, που δεν τους αφήνει σε ησυχία.

Κύριε Αποστόλου, τους αγρότες τους ξεσηκώνει η αντιαγροτική πολιτική σας, η πολιτική που σκορπάει τη φτώχεια, την εξαθλίωση. Βέβαια, τρέμετε τους αγώνες της αγροτιάς και κάνετε τα πάντα. Όμως, δεν θα τα καταφέρετε. Καταφεύγετε και στην πολιτική του κοινωνικού αυτοματισμού. Το κάνατε και στην Κρήτη. Προσπαθείτε να ξεσηκώσετε μια κοινωνική ομάδα ενάντια στην άλλη που υποφέρουν και οι δυο, τους αγρότες ενάντια στους ναυτεργάτες. Σας φοβίζει πραγματικά η συμμαχία εργατών και αγροτών. Θα πάρετε μια πρώτη απάντηση στης αυριανές κινητοποιήσεις της εργατικής τάξης, που η φτωχομεσαία αγροτιά και εκεί θα δώσει βροντερό «παρών».

Δεν έχω χρόνο να σας τα πω, κύριε Αποστόλου. Είπατε για τις επιδοτήσεις. Ξέρετε τι κάνετε με τις επιδοτήσεις; Πετσοκόψατε τις εξισωτικές αποζημιώσεις στους πιο φτωχούς, τους πιο εξαθλιωμένους. Και κάτι άλλο: Αν πηγαίνουν τόσο καλά οι εξαγωγές, γιατί έχουν 5.000 ευρώ εισόδημα το 92% των αγροτών; Δεν είναι αντίφαση αυτό που λέτε; Ξέρετε γιατί; Πράγματι, εμείς δεν είπαμε ποτέ ότι δεν θα υπάρχει παραγωγή στη χώρα. Υπάρχει παραγωγή, αλλά η παραγωγή μαζεύεται σε λίγα χέρια. Και πράγματι, κάποιοι έχουν εισόδημα και κάποιοι ψάχνουν στους κάδους των σκουπιδιών για φαγητό. Την ώρα που μένουν ακαλλιέργητα χωράφια, την ώρα που υπάρχουν τεράστιες δυνατότητες, αυτή είναι η πολιτική σας. Η κυβερνώσα Αριστερά την ώρα που σφίγγει η θηλιά στους εργαζόμενους, πραγματικά σαρώνει τέτοιες κατακτήσεις.

Θα ήθελα, κύριε Αποστόλου, να τελειώσω με το εξής. Πράγματι, πέρυσι οι φτωχομεσαίοι αγρότες -και το λέμε να το ακούσουν- κέρδισαν πολλά με τους αγώνες τους. Αναγκαστήκατε και πήρατε το αφορολόγητο και κάνατε και κάτι άλλο. Φέρατε την τροπολογία στη Βουλή για τα αγροτοδικεία, αλλά επειδή τρέμετε τον αγροτικό ξεσηκωμό, ξέρετε τι κάνετε; Δεν είναι σε ισχύ ο νόμος. Σας καταγγέλλω από το Βήμα της Βουλής και εσάς και τον Υπουργό Δικαιοσύνης ότι σε ολόκληρη τη χώρα και πιο συγκεκριμένα, στην Αιτωλοακαρνανία καλεί η Αστυνομία και η Δικαιοσύνη εκατοντάδες αγρότες για να πάνε για ανακρίσεις.

Κύριε Αποστόλου, δεν θα περάσει η ποινικοποίηση των αγώνων. Θα γυρίσει μπούμερανγκ. Πάρτε θέση γι’ αυτά τα ζητήματα. Η φτωχομεσαία αγροτιά έχει μόνο έναν δρόμο, τον δρόμο του αγώνα και πραγματικά, οι επόμενες κινητοποιήσεις θα είναι μεγαλειώδεις και θα στηθεί η συμμαχία εργατών και αγροτών.

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστούμε και εμείς.

Παρακαλώ πολύ, τον λόγο έχει ο συνάδελφος κ. Μαυραγάνης από τους ΑΝΕΛ, Υφυπουργός Μεταφορών και Υποδομών, στον χρόνο των ομιλητών.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ναι, κύριε Πρόεδρε. Θα είμαι όσο γίνεται πιο ευσύνοπτος.

Κυρίες και κύριοι συνάδελφοι, ήθελα να ξεκινήσω κάπως διαφορετικά, αλλά πράγματι ο συνάδελφός μου, ο κ. Βορίδης, με προτρέπει εμμέσως να οδηγηθώ σε άλλες ατραπούς στην έναρξη της ομιλίας μου.

Πράγματι, εγώ χαιρετίζω ειλικρινά, Μάκη, τη στροφή και τη δική σου και άλλων πολλών από το παλαιό πολιτικό σύστημα σε αυτό το οποίο λέγαμε εμείς.

Δηλαδή, εμείς λέγαμε ότι δεν είναι δυνατόν να συνεχιστούν τα υψηλά πλεονάσματα και να βαδίζει με αυτά η ελληνική οικονομία και η ελληνική κοινωνία. Εν πάση περιπτώσει, το χρέος δεν είναι βιώσιμο, όταν κάποτε εσείς χειροκροτούσατε ηγέτες της παράταξής σας που έλεγαν ότι το χρέος είναι απολύτως βιώσιμο, ότι δεν χρειάζεται καμμία απολύτως αλλαγή και ότι η κοινωνία βαδίζει σωστά.

Είναι γεγονός, κυρίες και κύριοι συνάδελφοι, ότι η οικονομία στις συμπληγάδες ενός γεωπολιτικού τοπίου που πράγματι μεταβάλλεται, δεν θα μπορούσε να παραμείνει όρθια, αν δεν αναλαμβάναμε τον Γενάρη του 2015 τη διακυβέρνηση αυτού του τόπου, γιατί ρώτησε ο κ. Βορίδης –και σωστά το ρωτάει- τι ακριβώς πρέπει να περιμένει ο απλός πολίτης απ’ αυτή τη διακυβέρνηση και διαχείριση των οικονομικών πραγμάτων της χώρας.

Ξέρω, λοιπόν, να του πω ότι αν δεν αναλαμβάναμε τη διακυβέρνηση, θα είχε επιπλέον 20 δισεκατομμύρια ευρώ στην πλάτη του ο ελληνικός λαός. Αυτό το γνωρίζει πάρα πολύ καλά. Ξέρει, λοιπόν, τι τον περίμενε, εάν δεν αναλαμβάναμε τη διακυβέρνηση αυτού του τόπου, όταν μειώσαμε με εκείνη τη διαπραγμάτευση –την πράγματι πάρα πολύ πιεστική και στα άκρα- του Ιουλίου του 2015 τα απαιτούμενα πλεονάσματα κατά 10,5 μονάδες. Μιλάμε γι’ αυτά που είχαν συνυπογράψει οι ίδιοι, γι’ αυτά τα οποία οι ίδιοι έμελλε να εφαρμόσουν στην πλάτη του ελληνικού λαού. Γι’ αυτά δεν μιλούν, τα ξέχασαν.

Επίσης, δεν μιλούν για το εξής: Πόσο ήταν το μέσο επιτόκιο δανεισμού του ελληνικού κράτους, κυρίες και κύριοι Βουλευτές; Ήταν στην αρχή με 5%, με 4,8% στη συνέχεια, με 4% και 3,8%. Το ενθυμούνται αυτό; Μήπως θυμούνται με πόσο δανειστήκαμε εμείς πέρυσι, όπου δεν προσθέσαμε στο χρέος, βέβαια, 86 δισεκατομμύρια ευρώ, όπως λένε, αλλά πήγαμε να αντικαταστήσουμε παλαιότερους δανεισμούς; Δανειστήκαμε με 1% έως 1,5%. Τους λέει κάτι αυτό; Μήπως, επίσης, τους λέει κάτι το γεγονός ότι η ωρίμανση των δανείων του ελληνικού κράτους πλέον αυξάνεται κατά 20% κατά το 1/5 του χρόνου, δηλαδή κατά πέντε έτη;

Απευθύνομαι στους συναδέλφους δικηγόρους που βρίσκονται σε αυτή την Αίθουσα. Ποιο είναι το βασικό το οποίο ζητούν, όταν ρυθμίζουν ένα δάνειο σε ιδιωτικά χρέη; Ζητούν επιμηκύνσεις, σταθερό επιτόκιο και απαλλαγή από κάποια πανωτόκια. Μα, αυτό ακριβώς συμβαίνει αυτή την ώρα. Το σταθερό επιτόκιο το οποίο εγγυάται πλέον μία συμφωνία είναι κάτω από το 2%. Τι σχέση έχει αυτό με το 4% και το 5% που δανείζονταν; Αυτό σαφώς και αποτελεί ένα πρόταγμα στη σκέψη οποιουδήποτε πολίτη, διότι ακριβώς αυτή είναι η προϋπόθεση για να ελαφρυνθεί τα επόμενα χρόνια και τους επόμενους μήνες η ιδιωτική οικονομία του κάθε σπιτιού.

Όμως, το ελληνικό κράτος δεν απολαμβάνει μόνο μία προσπάθεια κάποιων εντίμων ανθρώπων να απαλλάξουν από το βάρος του χρέους, από τις υπερβολές του χρέους εν πάση περιπτώσει, την ελληνική οικονομία και κοινωνία. Απολαμβάνουν και μία πολυδιάστατη πλέον γεωστρατηγική σημασία που θέλουμε να αποδώσουμε στην Ελλάδα.

Η μονοδιάστατη εξωτερική πολιτική που απευθυνόταν μόνο στη Γερμανία ήταν αυτή που καταβαράθρωσε ουσιαστικά την ελληνική οικονομία και κοινωνία και ήταν αυτή που αντικαταστάθηκε από εμάς με μία πολύπτυχη εξωτερική πολιτική, αλλά και έναν σχεδιασμό με γεωστρατηγική σημασία. Αναβιβάσαμε, λοιπόν, τις σχέσεις μας με τις Ηνωμένες Πολιτείες, τη Γαλλία και το Ισραήλ, διατηρώντας πολύ καλές σχέσεις με την Κίνα και τη Ρωσία. Αυτό δεν είναι κάτι τυχαίο ούτε μπορεί να αποδοθεί σε επουσιώδη. Είναι κάτι το οποίο επιζητούν άπαντες, όταν ειδικά αλλάζουν και μεταβάλλονται οι γεωστρατηγικές σφαίρες στη γειτονιά μας, όταν δημιουργείται ένας ζωτικός χώρος Κουρδιστάν και όταν παράλληλα τα ενεργειακά προτάγματα της Ευρώπης είναι πρώτα στην ατζέντα. Όταν εμείς προβάλλουμε τον αγωγό «East Med», τον αγωγό δηλαδή που θα ξεκινά από το Ισραήλ, θα περνά στην Κύπρο, την Κρήτη, την Πελοπόννησο και από εκεί στην Ήπειρο και την Ιταλία και στην υπόλοιπη Ευρώπη, αυτό δεν είναι αναβίβαση της γεωστρατηγικής σημασίας της Ελλάδας;

Δεν έχει πολύ μεγάλη σημασία αυτό, συν το ότι οι υποδομές μας πια χαρακτηρίζονται και στρατηγικά διευθύνονται από έναν σχεδιασμό εθνικό που έχει ως απώτερο σκοπό τη γεωστρατηγική αναβίβαση της Ελλάδας δηλαδή στους σιδηροδρόμους και τις οδούς; Αυτό διότι προσπαθούμε να αναβιβάσουμε τον ρόλο που παίζουν αυτές ακριβώς οι υποδομές στο να γίνει θελκτικός ο τόπος, θελκτικότερος από ό,τι ήταν, και, εν πάση περιπτώσει, με γεωστρατηγική σημασία μεγάλη στο ευρύτερο περιβάλλον μας το οικονομικό, ούτως ώστε να γίνουμε επιλέξιμη χώρα για διαμετακομιστικό εμπόριο.

Δεν είναι αυτός σημαντικός μοχλός ανάπτυξης και προστιθέμενης αξίας στην ίδια την εθνική οικονομία, στην ίδια την ελληνική κοινωνία; Δεν είναι αυτό που θα προσδώσει τα επόμενα χρόνια αυτό το κατιτίς που έλειπε στην ελληνική οικονομία;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Συγκεκριμένα, θέλω να δώσω δύο παραδείγματα πριν να κλείσω, αξιότιμε κύριε Πρόεδρε.

Το Θριάσιο, για το οποίο πολύς λόγος έχει γίνει, σαράντα χρόνια σχεδιαζόταν, από το 1976. Το 1984 έγινε ο πρώτος σχεδιασμός επίσημα από τον ΟΣΕ και το ελληνικό δημόσιο. Πέντε διαγωνισμοί άκαρποι. Αλλά τώρα έγινε αυτό το οποίο έπρεπε να γίνει. Ναι, το Θριάσιο αποτελεί μια στρατηγική επένδυση για την ελληνική οικονομία.

Όπως επίσης το ξεκίνημα ξανά των έργων αποκατάστασης του δικτύου στον βασικό σιδηροδρομικό άξονα Αθήνας-Θεσσαλονίκης, που στις αρχές του 2018 προοιωνίζεται η παράδοση του μεγαλύτερου μέρους των γραμμών και στο τέλος του 2018 η ολοκληρωμένη παράδοση, που η μετάβαση στη Θεσσαλονίκη θα γίνεται σε τρεισήμισι ώρες.

Αυτό για το εμπορευματικό εμπόριο και για την επιβατική σιδηροδρομική μετάβαση δεν είναι κάτι εξαιρετικά σημαντικό; Δεν χαρακτηρίζει πλέον την Ελλάδα ως μια προηγμένη χώρα στο διαμετακομιστικό εμπόριο;

Θα ήθελα, κύριε Πρόεδρε, να αναφερθώ σε πολλά ακόμα, αλλά δεν έχω τον χρόνο. Μόνο ένα θέλω να πω.

**ΠΡΟΕΔΡΟΣ (Νικόλαος Βούτσης):** Έχετε μισό λεπτό, κύριε Μαυραγάνη.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Κύριε Πρόεδρε, κλείνω με αυτό.

Ο προϋπολογισμός, τον οποίο καλούμαστε να επεξεργαστούμε και εν τέλει να ψηφίσουμε, κατά την ταπεινή μου άποψη, είναι ένα προϋπολογισμός με βαθιά ανθρωπιστικά χαρακτηριστικά, αλλά και παράλληλα με πνεύμα στρατηγικού σχεδιασμού και ανάπτυξης.

Δεν είναι μόνο το γεγονός ότι θεσμοθετείται, για το πανελλήνιο πια, το κοινωνικό εισόδημα για διακόσιους πενήντα χιλιάδες ανθρώπους. Δεν είναι μόνο το γεγονός ότι προστίθενται 300 εκατομμύρια ευρώ σε παιδεία, υγεία και κοινωνική προστασία. Δεν είναι μόνο το γεγονός ότι δίδονται 100 εκατομμύρια για να πληρωθούν κόκκινα δάνεια αδύναμων συνανθρώπων μας. Είναι το γεγονός, κυρίως, ότι σε όλα τα Υπουργεία έχει δοθεί προτεραιότητα, που απεικονίζεται και μέσα στον προϋπολογισμό, για αναπτυξιακές, θεσμοθετημένες πλέον, δομές, οι οποίες θα δημιουργήσουν την προστιθέμενη αξία στα επόμενα χρόνια. Η Ελλάδα πρέπει να συμβολίζει πλέον την Ελλάδα του ανθρωπισμού και της στρατηγικής επένδυσης.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Τον λόγο έχει ο συνάδελφος κ. Ανδρέας Ριζούλης από τον ΣΥΡΙΖΑ και ύστερα η κ. Θεοδώρα Μεγαλοοικονόμου από την Ένωση Κεντρώων.

**ΑΝΔΡΕΑΣ ΡΙΖΟΥΛΗΣ:** Ευχαριστώ, κύριε Πρόεδρε.

 Κυρίες και κύριοι συνάδελφοι, το καλύτερο για να ξεκινήσω, νομίζω, είναι ένα κείμενο μικρό, τεσσάρων σειρών, που αλίευσα από έναν φίλο στο διαδίκτυο και δείχνει την πραγματική κατάσταση της αντιπαράθεσης της Αντιπολίτευσης, και κυρίως της Νέας Δημοκρατίας, σε σχέση με τη διαπραγμάτευση για τη δεύτερη αξιολόγηση: «Αυτή η Κυβέρνηση ΣΥΡΙΖΑ –ΑΝΕΛ - Οικολόγων τίποτα τελικά δεν κατάφερε, μόνο 20% μείωση των δανειακών υποχρεώσεων, με ταυτόχρονο κλείδωμα του επιτοκίου στο 1,5%! Η αξιολόγηση ολοκληρώνεται χωρίς νέα μέτρα, με άνοιγμα του δρόμου για ένταξη στην ποσοτική χαλάρωση και με ανοικτή τη συζήτηση για τα πλεονάσματα. Ελάχιστα, λίγα.».

Ο κ. Χατζηδάκης μάς ζήτησε να απαντήσουμε ποιες μεταρρυθμίσεις κάνουμε ή ποιες είναι αυτές που δεν μπορούμε να κάνουμε, χωρίς βέβαια να απαντηθεί το ερώτημα του κ. Μπαλαούρα προηγουμένως: Να μας πουν ένα παράδειγμα της δικής τους αντίληψης για μεταρρυθμίσεις.

Αυτό δεν λέγεται γιατί προφανώς, αν αρχίσουν και λένε το τι αυτοί εννοούν ως μεταρρυθμίσεις, θα τρομάξει ο κόσμος. Και δεν θέλουμε τέτοιες καταστάσεις, ειδικά τώρα που είμαστε μπροστά στις δημοσκοπήσεις και πάμε να πάρουμε την κυβέρνηση!

Ας δούμε, λοιπόν, τι είναι μεταρρύθμιση για σας. Μεταρρύθμιση για σας είναι να διαλυθεί ό,τι εννοείται ή είναι δημόσιο αγαθό. Και το έχετε κάνει αυτό και θα εξηγήσω παρακάτω.

Πρόσφατα, άλλωστε, ο κ. Μητσοτάκης αποκάλεσε ιδεοληψία την επιμονή του ΣΥΡΙΖΑ στην αποκατάσταση των συλλογικών συμβάσεων –είναι ιδεοληψία αυτό!-, αυτών δηλαδή που διασφαλίζουν σε κάθε κλάδο εργασιακές και μισθολογικές συνθήκες αξιοπρέπειας για τους εργαζόμενους.

Αυτές άλλωστε είναι οι μεταρρυθμίσεις που διεκπεραιώσατε απορρυθμίζοντας την αγορά εργασίας εις βάρος των εργαζομένων. επιτρ Η επιστροφή στο ευρωπαϊκό κεκτημένο αποτελεί ιδεοληψία!

Βασική επιδίωξη της Κυβέρνησης είναι η διατήρηση της ενίσχυσης της δημοσιονομικής ισορροπίας με δίκαιο επιμερισμό της δημοσιονομικής προσαρμογής και του οφέλους που προκύπτει από την οικονομική ανάκαμψη.

Σταθερός προσανατολισμός ήταν και είναι η υλοποίηση των συμφωνηθέντων στόχων με τους θεσμούς και από την άλλη, η επίμονη και σοβαρή διαπραγμάτευση και απόκρουση των ακραίων απαιτήσεων που κάθε φορά επανέρχονται.

Επίσης, η διεθνοποίηση του ελληνικού ζητήματος και η σταθερή υπεράσπιση της χώρας σε ένα δύσκολο περιβάλλον αποφέρει κέρδη στην κατεύθυνση εξόδου από την κρίση με δίκαιη ανάπτυξη. Πρόκειται για μια προσπάθεια που είναι στον αντίποδα των πράξεων των προηγούμενων κυβερνήσεων, οι οποίες εφάρμοσαν και θέλουν να εφαρμόσουν μια οικονομική πολιτική ευθυγραμμισμένη με τις όποιες απαιτήσεις των δανειστών και των ακραίων εκπροσώπων τους.

Κι αυτό το λέμε για τους εξής λόγους: Μιλούν, για παράδειγμα, για ανυπαρξία διαπραγμάτευσης. Και αυτό δεν το λέει μόνο η Νέα Δημοκρατία, αλλά και το Ποτάμι. Και μιλάμε για πολιτικές δυνάμεις, όπως η Νέα Δημοκρατία που φώναζαν «τελειώνετε, κύριε Τσίπρα, και φέρτε μια συμφωνία». Επίσης, το Ποτάμι έλεγε «φέρτε μια οποιαδήποτε συμφωνία να τελειώνουμε». Δεν χρειάζεται μεγάλη φαντασία για να γίνει αντιληπτό τι εννοείτε εσείς με τον όρο «διαπραγμάτευση».

Η έξοδος από την κρίση που ευαγγελίζεται η Αξιωματική Αντιπολίτευση αφήνει στην περιθώριο την πλειοψηφία του ελληνικού λαού, χωρίς δημόσια παιδεία και υγεία.

Νωπές είναι οι μνήμες της απορρύθμισης και διάλυσης των δημόσιων αγαθών που επιχειρήσατε. Χαρακτηριστική είναι η σύγκρουση των πολιτικών –και θα την αναφέρω τώρα- που εφαρμόστηκαν σε δύο χώρους, στην αγροτική οικονομία, που αφορά την πρωτογενή παραγωγή -για την οποία όλοι θέλετε να αυξηθεί και στεναχωριέστε που δεν αυξάνεται όσο θα θέλατε- και στην εκπαίδευση που αφορά το μέλλον της χώρας.

Ας δούμε ποια ήταν η πρακτική σας στην αγροτική παραγωγή. Διαχρονικά συνδέθηκε με την απαξίωση των συνεταιρισμών, την κομματικοκρατία, χρεοκοπία των συνεταιρισμών και μείωση της αγροτικής παραγωγής.

Και μας ρώτησε προηγουμένως ο κ. Τζελέπης πώς πάμε στα χωριά και τι λέμε στους αγρότες. Αναφέρθηκε προηγουμένως ο Υπουργός και δεν χρειάζεται να απαντήσω. Ο κ. Τζελέπης τι λέει στους αγρότες, που ήταν και συνδικαλιστικό στέλεχος του αγροτικού κινήματος, για την κατασπατάληση χρημάτων από συνεταιρισμούς και για τη διάλυσή τους, που τώρα έχουν μείνει δύο, τρείς συνεταιρισμοί στην Ελλάδα; Το έκανε η Κυβέρνηση ΣΥΡΙΖΑ;

Δικός μας στόχος –και ήδη έχουμε αποτελέσματα- είναι ο διπλασιασμός της αγροτικής παραγωγής στην συμμετοχή στο ΑΕΠ. Αυτό το κάνουμε μέσα από το πρόγραμμα αγροτικής ανάπτυξης με τους συνεταιρισμούς –με τον καινούργιο νόμο που νομοθετήσαμε-, με τις ομάδες παραγωγών και την ενίσχυση της βιολογικής γεωργίας με απώτερο στόχο την παραγωγή προϊόντων υψηλής ποιότητας, μεγάλης προστιθέμενης αξίας και προώθησης στις διεθνείς αγορές ελληνικών προϊόντων με συγκριτικό πλεονέκτημα και αναγνωρισιμότητα.

O προϋπολογισμός του Υπουργείου Αγροτικής Ανάπτυξης εγγυάται την συνέχιση της αύξησης του αγροτικού ΑΕΠ, το οποίο ενισχύθηκε το 2015 κατά 4% και κάπου εκεί κλείνει και το 2016 και εγγυάται ακόμα τη συνέχεια της αυξητικής τάσης τα επόμενα χρόνια στο αγροτικό εισόδημα, το οποίο ενισχύθηκε κατά 11,66% το 2015 και πάλι φέτος κλείνει με τέτοια αύξηση.

Στο σημείο αυτό θα ήθελα να κάνω μια παρένθεση. Κύριε Μωραΐτη –τώρα δεν είναι στην Αίθουσα- δεν μπορεί να φορολογούνται οι αγρότες από το πρώτο ευρώ και από την άλλη μεριά να λέτε ότι υπάρχει και αφορολόγητο όριο. Δεν γίνεται αυτό.

Θα φέρω ένα ακόμα παράδειγμα, όσον αφορά το 2016. Αυξάνεται το ανώτατο ποσό που μπορούν να εισπράξουν οι δικαιούχοι εξισωτικής αποζημίωσης των ορεινών περιοχών από τα 100 ευρώ στα 125 ευρώ ανά εκτάριο, καθώς και μια σειρά άλλων μέτρων και δράσεων που ενισχύουν την αγροτιά, τα οποία βέβαια δεν προλαβαίνω να αναφέρω.

Πάμε τώρα στην εκπαίδευση. Η πολιτική σας φέρνει απαξίωση της δημόσιας εκπαίδευσης και των εκπαιδευτικών. Αυτό το κάνετε με τους εξής τρόπους: Μεταρρύθμιση για σας ήταν ο αποκλεισμός μαθητών και μάλιστα αυτών που ανήκουν στα πιο χαμηλά οικονομικά στρώματα από την παροχή δημόσιας τεχνικής εκπαίδευσης αποδίδοντάς τα στους σχολάρχες. Μάλιστα, την ημέρα που κλείνατε τα αντίστοιχα τμήματα των σχολείων, Υπουργός της κυβέρνησης της Νέας Δημοκρατίας έβγαζε λόγο σε συνέλευση σχολαρχών, διαπιστευτήρια.

Μεταρρύθμιση για σας ήταν η εφαρμογή της αξιολόγησης απόλυσης και ο φόβος που σπείρατε στα σχολεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε μισό λεπτό, κύριε Πρόεδρε.

Μεταρρύθμιση για μας είναι η ενίσχυση της δημόσιας εκπαίδευσης. Μεταρρύθμιση για μας είναι η παροχή ίσων ευκαιριών και δυνατοτήτων για όλους. Μεταρρύθμιση για μας είναι το δημοκρατικό σχολείο με εκπαιδευτικούς που εργάζονται με αξιοπρέπεια κι όχι με τον φόβο του κρεβατιού του Προκρούστη στο οποίο οδηγήσατε και διακαώς επιθυμείτε να οδηγήσετε εκπαιδευτικούς και τη δημόσια εκπαίδευση όλων των βαθμίδων.

Αν για εσάς αυτά όλα είναι ιδεοληψία δική μας, αυτός δηλαδή είναι ο ορισμός που δίνουμε στην ιδεοληψία, εμείς το παραδεχόμαστε, είμαστε ιδεοληπτικοί.

Για τον προϋπολογισμό του 2016 που συζητούσαμε πέρυσι εδώ και τις προβλέψεις, εάν ήσασταν μέντιουμ, θα είχατε αποτύχει, δεν θα βγάζετε ευρώ. «Καταστροφή. Την άνοιξη η Κυβέρνηση θα πέσει, δεν θα κλείσει η αξιολόγηση, δεν πρόκειται να πιάσετε τους στόχους, δεν πρόκειται να πιαστούν πρωτογενή πλεονάσματα», και μάλιστα, μερικοί εδώ βάζετε και στοιχήματα στις ημερομηνίες. Ο προϋπολογισμός του 2017 περίπου στο ίδιο πλαίσιο.

Τώρα, στον προϋπολογισμό του 2018 που θα συζητάμε του χρόνου εδώ πέρα, όταν θα έχουμε πιάσει τους στόχους τους οποίους έχουμε βάλει και θα υπάρχει ανάπτυξη στη χώρα, να δούμε τι θα λέτε για την επόμενη χρονιά.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Υποδειγματικός και περιεκτικός ο συνάδελφος κ. Ριζούλης.

Τον λόγο έχει η κ. Θεοδώρα Μεγαλοοικονόμου από την Ένωση Κεντρώων.

Ύστερα θα λάβει τον λόγο ο κ. Σπυρίδων Λυκούδης, που ήταν από το πρωί και δεν είχε μπορέσει να έλθει ο Αντιπρόεδρος και ο κ. Γεώργιος-Δημήτριος Καρράς.

Ορίστε, κυρία Μεγαλοοικονόμου, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι η δεύτερη φορά που ομιλώ στην Ολομέλεια σε συζήτηση προϋπολογισμού ως Βουλευτής της Ένωσης Κεντρώων.

Πέρυσι θυμάμαι ότι είχα απογοητευθεί ιδιαίτερα με όσα διάβαζα στον προϋπολογισμό του 2016. Όμως, φέτος διαπιστώνω αυτό που κάθε Έλληνας ξέρει και αισθάνεται, δηλαδή ότι κάθε νέα χρονιά είναι ακόμα χειρότερη για την ελληνική οικονομία και ότι το 2017 προβλέπεται να είναι μία ακόμα πιο δύσκολη χρονιά για τις Ελληνίδες και τους Έλληνες. Και το πλέον θλιβερό είναι ότι ενώ η συνολική εικόνα στην Ευρωπαϊκή Ένωση, σε επίπεδο οικονομικών προβλέψεων τουλάχιστον, δείχνει θετικούς ρυθμούς, αντιθέτως η Ελλάδα συνεχίζει να βυθίζεται σε μία ατελείωτη, αδιέξοδη και επίμονη ύφεση.

Όπως μπορεί να παρατηρήσει κάποιος είναι εξαντλητική η αύξηση των άμεσων και έμμεσων φόρων. Και για του λόγου το αληθές θα δώσω έμφαση σε δύο σημεία: Προβλέπεται μεγάλη αύξηση στη φορολόγηση τόσο των φυσικών προσώπων όσο και των νομικών προσώπων. Η Κυβέρνηση ευελπιστεί να εισπράξει από τις επιχειρήσεις περισσότερα από 3 δισεκατομμύρια ευρώ, ποσό κατά πολύ μεγαλύτερο από αυτό που τελικώς εισπράχθηκε δύο χρόνια πριν, το 2015.

Και έτσι γεννιέται ένα μεγάλο ερώτημα: Τι άλλαξε από το 2015; Άραγε, μήπως είχαμε αύξηση του αριθμού των επιχειρήσεων, είχαμε ανάπτυξη; Φυσικά και όχι. Μέχρι τα μέσα του 2016, σύμφωνα με επίσημα στοιχεία του ΓΕΜΗ, έκλεισαν δεκαπέντε χιλιάδες τετρακόσιες σαράντα τέσσερις επιχειρήσεις. Και αυτό μέχρι τα μέσα της χρονιάς που διανύουμε, χωρίς να λάβουμε υπ’ όψιν μας τον μεγάλο αριθμό αδρανών εταιρειών, που δεν μπορούν να κλείσουν τα βιβλία τους ή βρίσκονται σε διαδικασία πτώχευσης. Από την αρχή μάλιστα της κρίσης έχουν κλείσει διακόσιες πενήντα χιλιάδες μικρομεσαίες επιχειρήσεις.

Επομένως ερωτώ: Πώς θα μπορέσουν οι επιχειρήσεις να σηκώσουν τα τεράστια φορολογικά βάρη που προβλέπονται για το 2017;

Δεν θα μπορέσουν, κυρίες και κύριοι της Κυβέρνησης. Οι περισσότερες μικρομεσαίες επιχειρήσεις, χρόνο με τον χρόνο, είτε λυγίζουν από την αβάσταχτη καθημερινή πάλη με τα έξοδα και τις υποχρεώσεις είτε προσφεύγουν σε μία γνωστή λύση. Τι κάνουν; Μετακομίζουν την έδρα τους σε γειτονικές χώρες όπως είναι η Βουλγαρία, η Ρουμανία, η Κύπρος και πλέον αποδίδουν εκεί τους φόρους και προσλαμβάνουν εκεί υπαλλήλους.

Το πλέον, όμως, απογοητευτικό είναι οι προβλέψεις του προϋπολογισμού για τα νοικοκυριά. Οι Έλληνες θα κληθούν αυτή τη χρονιά να πληρώσουν περισσότερο 1 δισεκατομμύριο ευρώ σε άμεσους φόρους και 1,3 δισεκατομμύρια σε έμμεσους φόρους. Είναι προφανέστατη η αδυναμία της Κυβέρνησης να εισπράξει από τον Έλληνα φορολογούμενο άμεσα, γιατί πολύ απλά τα δηλωθέντα εισοδήματα είναι κάθε χρόνο και λιγότερα από τα αναμενόμενα.

Έτσι η Κυβέρνηση, για άλλη μια φορά, καταφεύγει στην προσφιλή της τακτική για επιβάρυνση όλων των έμμεσων φόρων. Και πλέον, πρόκειται για μία πραγματική επιδρομή στην τσέπη του Έλληνα με αύξηση των έμμεσων φόρων στα καύσιμα, στον καπνό, στο κρασί, στην μπύρα, στον καφέ, στην τηλεφωνία, σε είδη που είναι πρώτης ανάγκης, ακόμη και στην οικοδομή.

Αναρωτιέμαι: Για ποιες οικοδομές λέτε; Τι οικοδόμηση υπάρχει σήμερα στην πατρίδα μας και μάλιστα αναμένετε αυξημένα έσοδα απ’ αυτή;

Φυσικά θα υπάρχει αύξηση στα κέρδη από τους φόρους κατανάλωσης. Μα, είναι δυνατό να μην έχετε μάθει καθόλου από τα λάθη του παρελθόντος; Διαχρονικά οποιαδήποτε επιβάρυνση στους έμμεσους φόρους οδηγεί σε μείωση της κατανάλωσης και τελικά σε μειωμένα έσοδα για το κράτος.

Είναι εμφανές ότι το ζητούμενό σας είναι να δημιουργήσετε έναν προϋπολογισμό που να βγαίνουν τα νούμερα. Δυστυχώς, όμως, κύριοι Υπουργοί, τα νούμερα για άλλη μια φορά δεν βγαίνουν για τις βασικές κρατικές δομές, όπως είναι τα νοσοκομεία μας που λειτουργούν με τεράστιες ελλείψεις και μόνο με την αυτοθυσία του προσωπικού τους. Μετά απ’ όλα αυτά, ο κόσμος δεν μπορεί να αντέξει άλλη μια χρονιά σκληρής λιτότητας, χωρίς καμμία ουσιαστική προοπτική για το μέλλον.

Δεν πιστεύει κανείς μας βέβαια ότι προβλέπεται ένα λαμπρό μέλλον μόνο και μόνο χάρη στα όσα συμφωνήσατε προχθές στο Eurogroup. Τα όποια μέτρα για το χρέος μέχρι το 2060, ελάχιστη διαφορά θα κάνουν στην πραγματικότητα και την καθημερινότητα του Έλληνα, όταν απαιτούνται υψηλά πρωτογενή πλεονάσματα, αλλά στη γωνία μάς περιμένουν νέες πιέσεις για περισσότερες μειώσεις συντάξεων και για αφορολόγητο και μείωση. Δεν πιστεύω ότι καμμία Ελληνίδα ή κανένας Έλληνας θα αισθάνθηκε ευτυχία με τα συμφωνηθέντα.

Κύριοι Υπουργοί της Κυβέρνησης, επιτέλους ήλθε η ώρα για υπεύθυνες αποφάσεις, υπεύθυνες πολιτικές. Η ψήφιση ενός ακόμη φοροεπιδρομικού προϋπολογισμού είναι δεδομένο ότι μόνο τεράστιες υφεσιακές τάσεις θα φέρει. Δεν μπορούμε να επιτρέψουμε να συνεχίσει η πατρίδα μας την ίδια καταστροφική πορεία προς τον γκρεμό.

Όλοι μας μιλάμε για την πολυπόθητη ανάπτυξη, αλλά μόνο ανάπτυξη δεν βλέπουμε στα σχέδια της Κυβέρνησης. Η ανάπτυξη δεν μπορεί να μένει στα λόγια. Πρέπει να δοθούν πραγματικές ευκαιρίες σε Έλληνες και ξένους επενδυτές και αυτό απαιτεί τελείως διαφορετικούς χειρισμούς από την Κυβέρνηση.

Επίσης, απαιτούνται ειλικρινείς, αλλά και δυσάρεστες για τους κυβερνώντες μεταρρυθμίσεις, που μόνο το πρόγραμμα της Ένωσης Κεντρώων έχει το θάρρος να περιλαμβάνει και να προτείνει ενάντια στα μέχρι σήμερα κατεστημένα, στα συμφέροντα και τις λογικές του βολέματος.

Κυρίες και κύριοι συνάδελφοι, η Ένωση Κεντρώων έχει ένα συγκεκριμένο και αυστηρό πρόγραμμα που περιλαμβάνει, μεταξύ πολλών άλλων, πραγματικά κίνητρα για τον επαναπατρισμό των ελληνικών κεφαλαίων από το εξωτερικό για την άμεση τόνωση της ελληνικής οικονομίας.

Επίσης, ζητάμε την περιστολή του 50% του μισθού των Βουλευτών και των εκλεγμένων της τοπικής αυτοδιοίκησης. Εάν ζητάμε από τον κόσμο να κάνει θυσίες, οφείλουμε να κάνουμε κι εμείς θυσίες. Δεν μπορούμε να ζητάμε από τον ελληνικό λαό να στερηθεί βασικά αγαθά κι εμείς να συνεχίζουμε να έχουμε τα ίδια προνόμια.

Αντίθετα εσείς, κύριοι της Κυβέρνησης, δεν είστε διατεθειμένοι να κάνετε πραγματικές τομές και μεταρρυθμίσεις, γι’ αυτό και ο νέος προϋπολογισμός είναι άλλη μια αποτυχία μέσα σε αυτά τα δύο χρόνια της διακυβέρνησής σας. Πρέπει να αντιληφθείτε και να αποδεχθείτε ότι αποτύχατε και να απαλλάξετε την Ελλάδα από νέες περιπέτειες και καταστροφές.

Φυσικά καταψηφίζουμε τον προϋπολογισμό.

Σας ευχαριστώ.

**ΠΡΟΕΔΡΟΣ (Νικόλαος Βούτσης):** Σας ευχαριστούμε.

**ΜΙΧΑΗΛ ΤΖΕΛΕΠΗΣ:** Κύριε Πρόεδρε, θα ήθελα για ένα λεπτό τον λόγο επί προσωπικού.

**ΠΡΟΕΔΡΟΣ (Νικόλαος Βούτσης):** Δεν είναι επί προσωπικού, αλλά για την οικονομία της συζήτησης, επειδή ο Υπουργός αναφέρθηκε σε κάποια στοιχεία τα οποία φέρατε, θα λάβετε τον λόγο για την ανασκευή εκ μέρους σας. Δεν είναι προσωπικό το θέμα. Θέλετε επί της ουσίας κάτι να ανασκευάσετε. Καλό είναι για την ουσία της συζήτησης …

**ΜΙΧΑΗΛ ΤΖΕΛΕΠΗΣ:** Δεν αναφέρομαι στην τοποθέτηση του κυρίου Υπουργού. Αναφέρομαι στην τοποθέτηση του προηγούμενου ομιλητή, του κ. Ριζούλη, που αναφέρθηκε δύο φορές στο όνομά μου.

**ΠΡΟΕΔΡΟΣ (Νικόλαος Βούτσης):** Αναφέρθηκε, αλλά επί στοιχείων. Επί της άποψης αναφέρθηκε. Δεν αναφέρθηκε ούτε υβριστικά, ούτε …

**ΜΙΧΑΗΛ ΤΖΕΛΕΠΗΣ:** Ακριβώς, γιατί απέδωσε σε μένα μία πορεία ενός συνεταιριστικού κινήματος ότι ευθύνεται για την κατάσταση στον πρωτογενή τομέα.

**ΠΡΟΕΔΡΟΣ (Νικόλαος Βούτσης):** Έχετε τον λόγο για ένα λεπτό.

**ΜΙΧΑΗΛ ΤΖΕΛΕΠΗΣ:** Αναφέρθηκε δύο φορές στο όνομά μου ο προηγούμενος Βουλευτής του ΣΥΡΙΖΑ, όταν στην ομιλία μου από το Βήμα της Βουλής αναφέρθηκα στην κατάσταση που βρίσκεται σήμερα ο πρωτογενής τομέας. Η κύρια και βασική αιτία γι’ αυτό είναι οι πολιτικές από τη συγκυβέρνηση ΣΥΡΙΖΑ - ΑΝΕΛ, που οδηγούν στην ταχεία συρρίκνωση του αγροτικού εισοδήματος.

 Και εδώ μου αποδόθηκε προηγουμένως ότι δεν αναφέρθηκα σε ποια κατάσταση ήταν το συνεταιριστικό κίνημα: η κομματοκρατία, η διάλυση ή οτιδήποτε άλλο. Δεν διαφωνούμε σε αυτά. Πρώτος εγώ θα πω ότι για να υπάρξει ισχυρή αγροτική παραγωγή χρειάζεται και ένα ισχυρό συνεταιριστικό κίνημα.

Τι κάνατε, όμως, εσείς, για να κλείνουμε με αυτά; Φέρατε έναν νόμο περί συνεταιρισμών, που κύρια αρχή ήταν το διαίρει και βασίλευε. Από τη μια πλευρά σε αυτή τη διετία από 13% που ήταν οι συνεταιριζόμενοι αγρότες έχουν μειωθεί στο 10% και από την άλλη πλευρά δεν υπάρχουν κίνητρα για την ενίσχυση των συνεταιριστικών σχημάτων, που φέρατε με τον τελευταίο συνεταιριστικό νόμο.

**ΠΡΟΕΔΡΟΣ (Νικόλαος Βούτσης):** Ευχαριστούμε.

**ΜΙΧΑΗΛ ΤΖΕΛΕΠΗΣ:** Άρα μη μιλάτε στο σπίτι του κρεμασμένου για σκοινί.

**ΠΡΟΕΔΡΟΣ (Νικόλαος Βούτσης):** Κύριε Τζελέπη, είτε έτσι είτε αλλιώς, η συζήτηση για αυτό το θέμα έγινε προσφάτως επί της ουσίας και ήταν εξαντλητική.

Τον λόγο έχει ο κ. Ριζούλης για είκοσι δευτερόλεπτα.

Κύριε Υπουργέ, μην παρέμβετε παρακαλώ.

**ΑΝΔΡΕΑΣ ΛΟΒΕΡΔΟΣ:** Όχι, να παρέμβει, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Σας παρακαλώ.

Ορίστε, κύριε Ριζούλη.

**ΑΝΔΡΕΑΣ ΡΙΖΟΥΛΗΣ:** Δεν αναφέρθηκα καν σε αυτό. Αναφέρθηκα σε αυτό που είπε ο κ. Τζελέπης, διερωτώμενος πώς θα πάμε στα χωριά μας. Γι’ αυτό μίλησα και απάντησα ότι ο χώρος του κ. Τζελέπη ευθύνεται για τη διάλυση του συνεταιρισμού και του συνεταιριστικού κινήματος. Πώς πάει ο κ. Τζελέπης στα χωριά και τι λέει για αυτό; Αυτή ήταν η ερώτησή μου. Αν είναι επί προσωπικού πάλι, μπορεί να απαντήσει.

**ΠΡΟΕΔΡΟΣ (Νικόλαος Βούτσης):** Καλώς, είναι ρητορική η ερώτηση. Δόθηκε απάντηση κανονικά. Εξεφράστηκαν οι απόψεις.

Παρακαλώ πολύ, ο κ. Λυκούδης, Βουλευτής του Ποταμιού, έχει τον λόγο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε. Κυρίες και κύριοι συνάδελφοι, θέλω να ξεκινήσω με τη ρήση ενός διάσημου Αμερικανού οικονομολόγου και κοινωνικού επιστήμονα του Γκάλμπρεϊθ, του Τζον Κένεθ, όχι του γιού του Τζέιμς. Θυμάστε αυτόν τον απίθανο αρχιτέκτονα του διαβόητου plan X, ο οποίος σχεδίασε με κυβερνητική εντολή –όπως γράφτηκε, για να είμαι πιο δίκαιος–εν κρυπτώ και παραβύστω, την εγκληματική έξοδο της χώρας από το ευρώ.

Ο πατήρ, λοιπόν, έχει πει: «Η μόνη λειτουργία των οικονομικών προβλέψεων είναι να κάνει την αστρολογία να φαίνεται αξιοσέβαστη». Αυτή την εντύπωση μου δημιουργεί η πανσπερμία των προβλέψεων για την οικονομική μεγέθυνση του 2017 από το επίσημο 2,7%, τη μέση πρόβλεψη του 1,3% της αγοράς ή του ΟΟΣΑ.

Διερωτώμαι επί παραδείγματι, είναι δυνατόν να αυξηθεί η ιδιωτική κατανάλωση στο προβλεπόμενο ύψος, όταν μειώνεται το διαθέσιμο εισόδημα, όταν επιβάλλονται φόροι ύψους 2,5 δισεκατομμυρίων ευρώ, που με τις ασφαλιστικές εισφορές μπορούν να ξεπεράσουν τα 4 δισεκατομμύρια ευρώ;

Είναι δυνατόν να επαρκούν οι επενδύσεις κάτω από το 10% του ΑΕΠ, όταν χρειαζόμαστε διπλάσιες, με ανύπαρκτη την εσωτερική αποταμίευση, άρα και τη δυνατότητα επαρκούς τραπεζικής χρηματοδότησης της οικονομίας, με τις ιδιωτικοποιήσεις να καρκινοβατούν, με τους ξένους επενδυτές να απέχουν;

Είναι δυνατόν να αυξηθούν οι εξαγωγές, χωρίς να μειωθεί το υπέρογκο κόστος κεφαλαίου των επιχειρήσεων;

Δεν είναι καθόλου τυχαίο που τέτοιες επισφαλείς, κατά τη γνώμη μου, παρακινδυνευμένες προβλέψεις, που εξ αντικειμένου εξαρτώνται από αστάθμητους εσωτερικούς και ανεξέλεγκτους εξωτερικούς παράγοντες, εύκολα μετατρέπονται σε πολιτικό ποδόσφαιρο σε λασπωμένο πολιτικά γήπεδο.

Όμως, κυρίες και κύριοι συνάδελφοι, ακόμη και αν κάποιος μπορεί να τα ξεπεράσει όλα αυτά, αυτό που είναι εντελώς ακατανόητο, εξωφρενικό και παρανοϊκό αλλά συνάμα σκοπίμως παραπλανητικό είναι οι έξαλλοι εκ προοιμίου πανηγυρισμοί ότι βρισκόμαστε προ των πυλών εξόδου από την κρίση με επερχόμενη ανάπτυξη, πανηγυρισμοί που επαναλαμβάνονται με την απόφαση του προχθεσινού Eurogroup, με τις αναμενόμενες βραχυπρόθεσμες ρυθμίσεις για το χρέος στο απώτερο μέλλον και βέβαια υπό όρους, με ανάληψη βαρύτατων δεσμεύσεων από την Κυβέρνηση, με άλυτο το θέμα των υπέρογκων πρωτογενών πλεονασμάτων μετά το 2018, με νέο κόφτη, με το επάρατο ΔΝΤ να επιστρέφει δριμύτερο.

Είναι ευπρόσδεκτο βέβαια και θετικό κάθε μέτρο που διευρύνει έστω και στο ελάχιστο τα δημοσιονομικά περιθώρια της χώρας, αλλά δεν προσφέρεται για πανηγυρισμούς, όταν το τέταρτο μνημόνιο ενδεχομένως να είναι προ των πυλών. Και αν θα είναι, θα είναι δικό σας, κυρίες και κύριοι συνάδελφοι του ΣΥΡΙΖΑ.

Οι πολίτες έχουν πλέον νιώσει στο πετσί τους την κυβερνητική πολιτική. Δεν υπάρχει περίπτωση και αυτή τη φορά να παραπλανηθούν με τον «δράκο» του χρέους.

Όμως ακόμη και αν αυτό είχε κάποιος την καλή διάθεση να το προσπεράσει, θεμελιώδη ερωτήματα που έχουν προ πολλού τεθεί παραμένουν αναπάντητα. Γιατί έπρεπε άραγε να χαθούν τουλάχιστον άλλα δύο χρόνια για να επιστρέψουμε ενδεχομένως εκεί που βρισκόμασταν το 2014 και μάλιστα, σε δυσμενή διεθνή συγκυρία, με το κλίμα πιο δυσμενές για την Ελλάδα, με τις τιμές του πετρελαίου να ανεβαίνουν και όλα τα συναφή; Γιατί έπρεπε η Κυβέρνηση να φορτώσει τη χώρα με νέο δυσβάσταχτο χρέος για να συζητάμε τώρα την ελάφρυνσή του; Γιατί έπρεπε να φορτωθεί η χώρα με νέα μέτρα 9 δισεκατομμυρίων ευρώ; Σιγή ιχθύος. Δεν μπορούν να απαντηθούν αυτά τα ερωτήματα, κυρίες και κύριοι συνάδελφοι, γιατί έχουν τεθεί αρκετά νωρίς και γιατί αν απαντηθούν είναι σαν να ομολογείτε μια απάτη, είναι σαν να ομολογούνται καταστροφικά αποτελέσματα και αυτό δεν είναι καθόλου εύκολο να το κάνουν οι κυβερνητικοί Βουλευτές. Το καταλαβαίνω.

Η δήθεν βίαιη ωρίμανση του ΣΥΡΙΖΑ δοκιμάστηκε βιαιότατα πάνω στις πλάτες των πολιτών ως πειραματόζωα εφαρμογής χρεοκοπημένων ιδεών, μάλιστα με περισσή αλαζονεία και πολλές φορές με ολοκληρωτική προπαγάνδα. Το τίμημα της δήθεν ωρίμανσης ήταν και παραμένει τεράστιο σε όλα τα επίπεδα: το οικονομικό, το κοινωνικό, το θεσμικό, το ηθικό.

Ο ΣΥΡΙΖΑ δεν ήταν δυνατόν, δυστυχώς, κυρίες και κύριοι συνάδελφοι, να αξιοποιήσει την απόλυτη στροφή του, που καλά κάνατε και την κάνατε. Δεν μπορούσε να την αξιοποιήσει, γιατί δεν είχε ούτε στοιχειωδώς προετοιμαστεί για να κάνει τέτοια στροφή.

Αναφορικά με τον προϋπολογισμό, στο σύνολό του είναι φανερό ότι δεν έχει έρμα, δεν έχει πυξίδα, δεν έχει κάποιον αναπτυξιακό πυρήνα, δεν έχει κάποια θεμέλια ενός νέου παραγωγικού μοντέλου, όπως ευαγγελίζεσθε. Είναι στην ουσία φοροκεντρικός και υφεσιακός.

Κυρίες και κύριοι συνάδελφοι, πέρα από τη διαμάχη για τα νούμερα, είναι αδήριτη ανάγκη να στρέψουμε την προσοχή μας στη φτώχεια, στο όριο της οποίας βρίσκεται το ένα τρίτο των συμπολιτών μας, στην ακραία φτώχεια που έχει φτάσει στο 15%, σύμφωνα με τα στοιχεία του ΟΟΣΑ και σχετική μελέτη της «διαΝΕΟσις».

Εμείς εδώ στην Ελλάδα έχουμε φόρους Βόρειας Ευρώπης και κοινωνικό κράτος Νότιας Ευρώπης. Στόχος μιας ελεύθερης, δημοκρατικής και προηγμένης κοινωνίας δεν μπορεί να είναι η εξίσωση της φτώχειας με την εξαθλίωση, αλλά να προάγει την ευημερία και μέσω αυτής την κοινωνική δικαιοσύνη και τη δίκαιη κατανομή του πλεονάσματος, όχι των ψιχίων της φτώχειας.

Αλήθεια, κυρίες και κύριοι συνάδελφοι, έτσι από καρδιάς το λέω, τερματίστηκε διά μαγείας η ανθρωπιστική κρίση αυτά τα χρόνια; Έπαψαν να λιποθυμούν τα παιδιά στο σχολείο; Το ξανασκέφτηκαν οι αυτόχειρες; Έληξε η ξένη κατοχή; Τι ακριβώς έχει γίνει; Ας σοβαρευτούμε και ας συνειδητοποιήσουμε ότι χωρίς διαρθρωτικές αλλαγές δεν πρόκειται να συνέλθουμε ούτε να δούμε φως. Το ασφαλιστικό παραμένει στην κόψη του ξυραφιού. Τα ταμεία χρωστούν 2,4 δισεκατομμύρια στον ΕΟΠΥΥ. Το σύστημα υγείας βρίσκεται υπό κατάρρευση. Η παιδεία αποτελεί την αχίλλειο πτέρνα μας. Μια στις τέσσερις μικρομεσαίες εμπορικές επιχειρήσεις βρίσκονται στο χείλος του γκρεμού από τη φορολογική ασφυξία και την έλλειψη ρευστότητας.

Κυρίες και κύριοι συνάδελφοι, ένας άλλος διάσημος οικονομολόγος και δημόσιος άνδρας, ο Κέυνς, έχει πει: Η δυσκολία δεν έγκειται στο να αναπτύξουμε νέες ιδέες όσο να δραπετεύσουμε από τις παλιές.

Η Κυβέρνηση όχι μόνο δεν μπορεί να παράγει νέες ιδέες, αλλά δυστυχώς είναι εγκλωβισμένη στη φυλακή σκουριασμένων ιδεών, είτε υπό την αριστερή είτε υπό τη δεξιά εκδοχή τους. Άλλωστε, δεν είναι τώρα πια δυστυχώς, κυρίες και κύριοι συνάδελφοι, -πιστέψτε με το λέω ειλικρινά- ούτε καν ευδιάκριτες τώρα πια η δεξιά και η αριστερή εκδοχή στην πολιτική της Κυβέρνησης.

Πιστεύω όμως βαθιά ότι μπορούμε να αλλάξουμε την πορεία, αρκεί να διαλύσουμε τους μύθους, να υπερασπίσουμε θεσμούς, να αποκρούσουμε αυταρχικές συμπεριφορές -το πιστεύω-, αρκεί να πατήσουμε γερά στο έδαφος της πραγματικότητας και της αυτογνωσίας, αρκεί να κλείσουμε τα αυτιά μας στις σειρήνες του αριστερού και δεξιού λαϊκισμού και στους δημαγωγούς, όποιοι είναι αυτοί και όσοι έχουν καταστρέψει τη χώρα, αρκεί να αναλάβουμε τις ευθύνες που μας αναλογούν, χωρίς βολικές μεταθέσεις, όλοι μας, κι εσείς κι εμείς -όλοι μας!-, αρκεί να εμπιστευθούμε προοδευτικές, δημοκρατικές πολιτικές.

(Στο σημείο αυτό κτυπάει το κουδούνι λήξεως του χρόνου ομιλίας του Ζ΄ Αντιπροέδρου της Βουλής)

Κύριε Πρόεδρε, μισό λεπτό.

Κυρίες και κύριοι συνάδελφοι, στην πρώτη μου ομιλία από αυτό το Βήμα μετά την ανάληψη της εξουσίας από τον ΣΥΡΙΖΑ -ήταν τέλη Φεβρουαρίου 2015- είχα πει με ειλικρινή αγωνία –κάποιοι από εσάς μπορεί να το θυμούνται- το εξής: «Φοβάμαι πως το «πρώτη φορά αριστερά», κυρίες και κύριοι συνάδελφοι, μπορεί σύντομα να μετατραπεί στην κοινωνία στο «ποτέ ξανά Αριστερά»», διότι έβλεπα πως το ίδιο κύμα διαμαρτυρίας που σας σήκωσε ψηλά ήταν ικανό το ίδιο να σας τσακίσει στα βράχια. Τώρα, το βλέπουν πολλοί αυτό. Αυτό όμως που είναι άδικο, κυρίες και κύριοι συνάδελφοι του ΣΥΡΙΖΑ, και πολιτικά και κοινωνικά, είναι μαζί με εσάς να τσακίσει στα βράχια και την Αριστερά ως πολιτικό ρεύμα στο σύνολό της. Είναι άδικο ιστορικά.

Γι’ αυτό επιμένω -και θα επιμένω κόντρα στις δυσκολίες και στις ναυαγισμένες προσπάθειες- στην αδήριτη ανάγκη της αλλαγής του κλίματος και των συσχετισμών, μέσα από τη συγκρότηση μιας μεγάλης δημοκρατικής, μεταρρυθμιστικής παράταξης, με τις δυνάμεις μιας νέας Αριστεράς μεταρρυθμιστικής, παρούσης, όχι μόνο γιατί έτσι ανασυγκροτείται ένας χώρος κατακερματισμένος όλων μας, αλλά γιατί είναι πολύ χρήσιμος εθνικά αυτός ο χώρος και γιατί κυρίως έτσι δημιουργούνται σοβαρές προοπτικές σταθερών κυβερνήσεων συνεργασίας τόσο αναγκαίων για τις πολιτικές ανασύνταξης που χρειάζεται η χώρα.

Σας ευχαριστώ.

(Χειροκροτήματα)

**ΠΡΟΕΔΡΟΣ (Νικόλαος Βούτσης):** Ευχαριστούμε τον κ. Λυκούδη.

Τον λόγο έχει ο Ανεξάρτητος Βουλευτής κ. Γεώργιος-Δημήτριος Καρράς.

Έχετε αντιληφθεί ότι σήμερα υπάρχει μια μεγαλύτερη άνεση κατά κάποιον τρόπο στους ομιλητές, η οποία θα αφαιρεθεί κάποια άλλη στιγμή, αύριο ή μεθαύριο, γι’ αυτό θα παρακαλούσα για λόγους ισοτιμίας με τους συναδέλφους να υπάρχει μια αυτοσυγκράτηση από όλους.

Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Μιλώντας πέρυσι στην ίδια Αίθουσα για τον προϋπολογισμό του 2016 τον είχα χαρακτηρίσει στατικό και είχα αιτιολογήσει τη θέση μου αυτή γιατί υπήρχαν ζητήματα τα οποία αν δεν ρυθμίζονταν δεν θα μπορούσε η οικονομία να επανεκκινήσει. Είχα φέρει, λοιπόν, το παράδειγμα των κόκκινων δανείων, των επιχειρηματικών δανείων, ζητήματα τα οποία εξακολουθούν ακόμα να μην είναι ρυθμισμένα και να δημιουργούν μια αναστάτωση στην οικονομία γενικότερα.

Τον ίδιο χαρακτήρα θεωρώ ότι έχει και ο προϋπολογισμός του 2017. Θα τον ονομάσω και πάλι στατικό, διότι από την προσέγγιση την οποία επιχειρεί κανείς βλέπει ότι λείπει κάτι. Λείπει εκείνο το οποίο θα έδειχνε μια φτερούγα στην Ελλάδα, ένα ξεπέταγμα, για να μπορέσει η οικονομία να κινηθεί. Δεν το προετοιμάζει.

Και παράλληλα, από όσα βλέπουμε και ακούμε, δεν έχει την αποδοχή και την ανταπόκριση της κοινωνίας. Ένας προϋπολογισμός για να αποδώσει και ιδιαίτερα ένας βαρύς προϋπολογισμός, ο οποίος φέρνει αυτή τη στιγμή σε εφαρμογή τα φορολογικά και ασφαλιστικά μέτρα τα οποία έχουν το προηγούμενο διάστημα νομοθετηθεί κι έχουν έναρξη ισχύος από την 1η του έτους, θα πρέπει να έχει την αποδοχή και την ανταπόκριση της κοινωνίας. Δεν μπορεί να τον έχει ο προϋπολογισμός αυτός αυτόν τον χαρακτήρα και συνεπώς παραμένει στατικός και παραμένει ο προβληματισμός μου για το πώς θα μπορέσει να εκτελεστεί στο τέλος.

Θα δώσω στη συνέχεια ορισμένα παραδείγματα. Πριν, όμως, πω τα παραδείγματα, τα οποία θέλω να επικαλεστώ, θα πω και κάτι άλλο, το οποίο ιστορικά παραμένει ενεργό.

Βλέπουμε, λοιπόν, ότι και στην παρούσα συγκυρία της βαριάς οικονομικής κρίσης, της συνεχιζόμενης οικονομικής κρίσης, έχουμε πάλι την επέμβαση του ξένου παράγοντος. Τι εννοώ με τούτο; Σε όλες τις κρίσιμες στιγμές της Ελλάδος αναγκαστήκαμε να προσφύγουμε στον περίφημο «ξένο παράγοντα». Είτε το 1821, για να πάρουμε τα δάνεια της Ανεξαρτησίας, είτε και σε άλλες περιόδους πτώχευσης αντίστοιχα είχαμε τον ξένο παράγοντα και ακόμα και μετά τον Β΄ Παγκόσμιο Πόλεμο. Να θυμίσω το Σχέδιο Μάρσαλ που, κατά την άποψή μου, αυτό μερικώς επέτυχε.

Τώρα, όμως, ο ξένος παράγων, όπου από κακές πολιτικές, από κακές εκτιμήσεις, από κακές συγκυρίες αναγκαστήκαμε ως ικέτες και όχι ως ισότιμοι να προσφύγουμε –παρ’ όλο που εμείς, η Ελλάδα, έπρεπε να έχουμε τον ισότιμο ρόλο και το κύρος μιας χώρας που ανήκει στην οικογένεια των ευρωπαϊκών λαών- είναι η Ευρωπαϊκή Ένωση. Εγώ παρ’ ότι είμαι οπαδός της Ευρωπαϊκής Ένωσης, στην παρούσα συγκυρία θα την ονομάσω «ξένο παράγοντα». Και γιατί το λέω αυτό; Διότι ο στόχος ήταν να εξασφαλίσουμε πιστώσεις, τις οποίες δεν μπορούσαμε να εξασφαλίσουμε από καμμία άλλη πηγή.

Τι συνέπεια είχε όμως αυτό, κυρίες και κύριοι συνάδελφοι; Είχε τη συνέπεια ότι όταν δανείζεται μία χώρα, όταν και ο απλός πολίτης αναγκάζεται να δανειστεί, του παρέχεται διά του δανείου κατ’ ανάγκην και τεχνογνωσία.

Τουτέστιν οι όροι, βάσει των οποίων το δάνειο θα χρησιμοποιηθεί και η δημιουργία προϋποθέσεων, που θα ανταποκριθεί ο οφειλέτης στην εξυπηρέτηση του δανείου.

Η τεχνογνωσία, λοιπόν, η οποία μας δόθηκε από την Ευρωπαϊκή Ένωση, από το Διεθνές Νομισματικό Ταμείο, είχε άλλα χαρακτηριστικά. Δεν είχε την έννοια τού να μπορέσει να διατηρήσει την Ελλάδα στις ανεπτυγμένες χώρες, δυστυχώς. Η τεχνογνωσία ήταν τεχνογνωσία λιτότητας και αυτά τα μέτρα, τα οποία περιλαμβάνονται και στον προϋπολογισμό, ο οποίος εισάγεται προς ψήφιση και κύρωση, είναι μέτρα λιτότητας.

Οπότε τίθεται το ζήτημα: Μπορεί ο συγκεκριμένος προϋπολογισμός να δώσει ένα όραμα; Στερείται οράματος. Υπάρχει έλλειψη οράματος. Και γιατί υπάρχει έλλειψη οράματος; Υπάρχει, ταυτόχρονα, και έλλειμμα κυβερνήσεων. Στα οκτώ-εννέα χρόνια της κρίσης και στα προηγηθέντα δέκα, περίπου, χρόνια των δανεικών και των ελλειμμάτων δεν δημιουργήθηκε όραμα, πέρα από μία επίφαση lifestyle. Είναι η ίδια έκφραση που είχα χρησιμοποιήσει και στην περσινή μου ομιλία. Αυτά πληρώνουμε σήμερα.

Βεβαίως, ο παρών προϋπολογισμός, ο υπό ψήφιση, έχει και νούμερα. Αναφέρθηκαν πολλοί συνάδελφοι, ανέπτυξαν τα νούμερα. Εγώ θα αναφερθώ σε ορισμένα ως παραδείγματα εντελώς λεπτομερειακά, τα οποία όμως μου δίνουν την εικόνα και της αταξίας -αν θέλετε- των οικονομικών του κράτους, όπου δεν επιχείρησε κανένας να βάλει μια τάξη για να μπορέσει να υπάρχει και ισορροπία και στα έσοδα της χώρας.

Βλέπω, λοιπόν, μέσα στο σχέδιο του προϋπολογισμού ότι εξακολουθεί η κακοδαιμονία των καταπτώσεων εγγυήσεων και γίνεται μια εκτίμηση για 1.748.000.000, που σημαίνει ότι δεν μπόρεσε να μπει μια σειρά στα περίφημα δάνεια των βιοτεχνιών, των βιομηχανιών, τα οποία ποτέ δεν εξυπηρετήθηκαν --είναι βέβαιο ότι το μεγαλύτερο μέρος ενθυλακώθηκε- αλλά το κράτος είχε δώσει εγγυήσεις προς τις τράπεζες, ούτως ώστε διά των εγγυήσεων να μεταφερθεί η ευθύνη στο κράτος. Βλέπω, λοιπόν, ότι μετά από οκτώ χρόνια δεν έχει τακτοποιηθεί ακόμη το ζήτημα αυτό, δεν έχουν γίνει οι αναγκαίες συμφωνίες και ρυθμίσεις και θα κληθεί ο βεβαρημένος προϋπολογισμός να δώσει 1.748.000.000.

Αντίστοιχα, στις αναλήψεις χρεών φορέων βλέπουμε ότι συνεχίζεται αυτό: Όσοι χρεοκοπημένοι φορείς του κράτους, της γενικής κυβέρνησης, έχουν «ανοίγματα», τα μεταφέρουν στην Κυβέρνηση.

Εκτίμηση 544 εκατομμύρια είναι το, κατά την άποψή μου, αν θέλετε, αγαπητοί συνάδελφοι, και πλέον αστείον του προϋπολογισμού, μετοχολόγιο του ελληνικού δημοσίου, οι προνομιούχες μετοχές του ν.3723/2008, μια αξία που τάχα ανήκει στο ελληνικό δημόσιο και έχει μια απαίτηση εκ των μετοχών αυτών. Είναι οι τραπεζικές μετοχές οι προνομιούχες, οι γνωστές «μετοχές Αλογοσκούφη», που θα είχαν απόδοση 10%, θα εξαγοράζονταν εντός πενταετίας και σήμερα είναι μηδενικής αξίας. Το γράφει, όμως, ο προϋπολογισμός ως απαίτηση του ελληνικού δημοσίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας ελάχιστα θα ήθελα, κύριε Πρόεδρε.

Τελειώνοντας, λοιπόν, βλέπω κι ένα άλλο ζήτημα. Έχουμε κι ένα κεφάλαιο που συνοδεύει τον προϋπολογισμό, για τη διαχείριση και την αξιοποίηση της περιουσίας του δημοσίου. Δεν αναφέρομαι σ’ αυτή που πήγε στην Εταιρεία Συμμετοχών του Δημοσίου και Δημόσιας Περιουσίας –είναι αυτή που θα πουληθεί, θα πάει στο καλό- αλλά αναφέρομαι στην απομένουσα περιουσία του ελληνικού κράτους, η οποία τι απόδοση έχει; Ούτε αυτή κατάφερε ποτέ διαχρονικά να αξιοποιηθεί.

**ΠΡΟΕΔΡΟΣ (Νικόλαος Βούτσης):** Κύριε συνάδελφε, ολοκληρώνετε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Έχει μια απόδοση –λέει- 33 εκατομμυρίων ευρώ. Από τι όμως; Τα 31 εξ αυτών είναι πρωτόκολλα αποζημιώσεων αυθαιρέτου χρήσεως. Τουλάχιστον στους παροικούντας τα δικαστήρια είναι γνωστό ότι ουδείς πληρώνει αυτά τα πρωτόκολλα –είναι για τους αιγιαλούς- διότι προϋποθέτουν τελεσιδικία δικαστηριακή. Αναστέλλεται η πληρωμή τους μέχρις ότου τελεσιδικήσουν. Τα δικαστήρια δεν τελειώνουν ποτέ. Γίνεται μια υπερεκμετάλλευση. Επομένως και αυτό το ζήτημα θα έπρεπε στον προϋπολογισμό και προηγουμένως να έχει αντιμετωπιστεί νομοθετικά, για να μην έχω εγώ τη δυνατότητα να φέρνω αυτά τα παραδείγματα.

Ευχαριστώ πολύ, κύριε Πρόεδρε.

(Χειροκροτήματα)

**ΠΡΟΕΔΡΟΣ (Νικόλαος Βούτσης):** Ευχαριστούμε τον συνάδελφο κ. Καρρά.

Εκ μέρους του ΣΥΡΙΖΑ έχει τον λόγο η συνάδελφος κ. Αικατερίνη Ιγγλέζη.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Πρόεδρε.

Κυρίες και κύριοι Βουλευτές, μια από τις κορυφαίες στιγμές κοινοβουλευτικού έργου, η συζήτηση επί του προϋπολογισμού, πραγματοποιείται για δεύτερη συνεχή φορά από την Κυβέρνηση της Αριστεράς.

Αυτή η Κυβέρνηση όπως και πέρυσι, με τον προϋπολογισμό του 2016, έτσι και φέτος δίνει το στίγμα της πολιτικής της, επιδιώκοντας ένα διπλό αποτέλεσμα: Από τη μια μεριά τη διατήρηση της δημοσιονομικής ισορροπίας και την επίτευξη των δημοσιονομικών στόχων και από την άλλη τη στήριξη των πιο αδύναμων κοινωνικών στρωμάτων και γενικότερα όλων αυτών που έχουν πληγεί περισσότερο τα τελευταία έξι χρόνια βαθιάς οικονομικής ύφεσης και απαρέγκλιτης εφαρμογής των μνημονίων.

Είναι σαφές ότι ο σχεδιασμός και η εφαρμογή πολιτικών με θετικό κοινωνικά πρόσημο είναι καθαρά μια πολιτική επιλογή της Κυβέρνησης, που πηγάζει από τις αξίες της Αριστεράς και από την ανάγκη να υπηρετηθεί η κοινωνική δικαιοσύνη.

Μέσα σε αυτό το πλαίσιο και υπό τον περιορισμό των διαθέσιμων πόρων η Κυβέρνηση επιχειρεί, τόσο να ενισχύσει την κοινωνική προστασία και να ενδυναμώσει το κοινωνικό κράτος όσο και να τονώσει τις δημόσιες επενδύσεις.

Βέβαια, η κριτική που έχει ασκηθεί από την Αντιπολίτευση και αφορά την υποτιθέμενη μείωση του προϋπολογισμού ως προς το κοινωνικό του σκέλος έχει ήδη καταρρεύσει. Η διάθεση πόρων για την επέκταση του κοινωνικού εισοδήματος αλληλεγγύης, έτσι ώστε να καλυφθούν πάνω από διακόσιες πενήντα χιλιάδες νοικοκυριά που διαβιούν σε συνθήκες φτώχειας, καθώς και η ενίσχυση των παροχών στον τομέα της υγείας και της πρόνοιας αλλά και της παιδείας, αποτυπώνουν την προσπάθεια της Κυβέρνησης για αναδιανομή υπέρ των ευπαθών κοινωνικών ομάδων.

Κύριοι της Αντιπολίτευσης, όσο και εάν προσπαθείτε να το αποδομήσετε, ο ελληνικός λαός το ξέρει: Είμαστε εδώ για να στηρίξουμε τους πιο αδύναμους. Στο ίδιο μήκος κύματος βρίσκεται και η πρόβλεψη του προϋπολογισμού ως προς τη συνεισφορά του δημοσίου για την προστασία της κύριας κατοικίας των υπερχρεωμένων νοικοκυριών.

Η πορεία αποδόμησης του δικτύου κοινωνικής προστασίας, που χαρακτήρισε την περίοδο 2010 - 2015, αναστρέφεται οριστικά και συστηματικά από την Κυβέρνηση, που στόχο έχει τη διάσωση της κοινωνίας και της χώρας και την έξοδο από την επιτροπεία.

Σχετικά με τα θέματα που αφορούν το Πρόγραμμα Δημοσίων Επενδύσεων, νομίζω ότι είναι περιττό να σταθώ στο πόσο σημαντική είναι η αύξηση του εθνικού σκέλους του προγράμματος, έτσι ώστε να αντισταθμιστεί η προβλεπόμενη μείωση του συγχρηματοδοτουμένου από την Ευρωπαϊκή Ένωση σκέλους.

Θα ήθελα, όμως, ως ασχολούμενη κυρίως με θέματα περιβάλλοντος να τονίσω ότι οι προκλήσεις, που αντιμετωπίζει η κοινωνία μας, δεν αφορούν μόνο τον τομέα της εργασίας και της κοινωνικής προστασίας. Η οικονομική και η οικολογική κρίση συμπορεύονται και ανατροφοδοτούνται. Δεν θα βγούμε από την οικονομική κρίση, εάν ο παράγοντας περιβάλλον δεν αποτελέσει ακρογωνιαίο λίθο του σχεδιασμού μας.

Οι πρόσφατες διασκέψεις για το κλίμα ανέδειξαν για ακόμη μια φορά το ταξικό πρόσημο των κλιματικών αλλαγών. Το μέλλον της κοινωνίας μας, λοιπόν, πρέπει να σχεδιάζεται με βάση την πρόβλεψη δράσεων για την ανάσχεση και την προσαρμογή στην κλιματική αλλαγή, την απανθρακοποίηση της οικονομίας, την κυκλική οικονομία, την περιβαλλοντική αποκατάσταση και αναβάθμιση.

Το Υπουργείο Περιβάλλοντος και Ενέργειας δρα σε αυτή την κατεύθυνση. Τα προγράμματα που διαχειρίζεται και καλείται να υλοποιήσει αναδεικνύουν ότι η παραγωγική ανασυγκρότηση της χώρας έχει σαφές περιβαλλοντικό πρόσημο.

Το μεγαλύτερο μέρος των χρηματοδοτήσεων κατευθύνεται στη διαχείριση των απορριμμάτων βάσει του νέου εθνικού σχεδιασμού, σε έργα ανάσχεσης της κλιματικής αλλαγής και προστασίας της φύσης.

Είναι σε εξέλιξη το έργο για την ολοκλήρωση του Κτηματολογίου και των δασικών χαρτών. Προκηρύσσονται ήδη έργα που αφορούν στην περιβαλλοντική βιομηχανία. Ο χωροταξικός σχεδιασμός τίθεται σε νέα βάση και διασφαλίζει την ανάπτυξη επενδύσεων με γνώμονα την περιβαλλοντική προστασία και ανάπτυξη.

Το ψευτοδίλημμα «οικονομική ανάπτυξη ή περιβαλλοντική προστασία» έχει καταρρεύσει, αποτελώντας αναποτελεσματικό πλέον μηχανισμό επιβολής πολιτικών των προηγούμενων κυβερνήσεων προς όφελος οικονομικών συμφερόντων και εις βάρος της κοινωνίας.

Το δικό μας όραμα είναι η δίκαιη ανάπτυξη, δηλαδή, βιώσιμη και δημοκρατική. Βιώσιμη, γιατί δεν εξαντλεί τους φυσικούς αλλά και τους ανθρώπινους πόρους, αλλά μεριμνά για τη διατήρηση και αναπαραγωγή τους. Δημοκρατική, γιατί συνεπάγεται μοίρασμα των ωφελειών, εμβάθυνση δημοκρατικών θεσμών, ενσωμάτωση της κοινωνίας στην πολιτική ζωή. Και αυτό το όραμα συγκροτείται σταδιακά και μέσω των προϋπολογισμών των δύο τελευταίων ετών, παρά το ασφυκτικό δημοσιονομικό πλαίσιο.

Στον προϋπολογισμό, λοιπόν, του ερχόμενου έτους, που θα τον φέρει ξανά η Κυβέρνησή μας, πιστεύω ότι ο περιβαλλοντικός παράγοντας θα είναι αναβαθμισμένος και θα αποτυπώνεται σαφέστερα στις κατευθύνσεις χάραξης της πολιτικής. Το Πρόγραμμα Δημοσίων Επενδύσεων πρέπει να αποτυπώσει την πολιτική βούληση της Κυβέρνησης για περιβαλλοντική προστασία και ανάπτυξη, εντάσσοντας στους αμιγώς εθνικούς πόρους μέτρα για την προστασία του φυσικού περιβάλλοντος.

Συναδέλφισσες και συνάδελφοι, με την ψήφιση του προϋπολογισμού του 2017 επισφραγίζεται η σταδιακή αποκατάσταση της οικονομικής σταθερότητας και ενισχύεται η στήριξη της πραγματικής οικονομίας. Η χώρα μας θα βγει από την επιτροπεία με την κοινωνία όρθια και γι’ αυτό θα δουλεύουμε ακατάπαυστα!

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ την κ. Ιγγλέζη.

Τον λόγο έχει εκ μέρους της Νέας Δημοκρατίας η κ. Νίκη Κεραμέως.

Τα χρόνια μας πολλά!

Ορίστε, έχετε τον λόγο.

**ΝΙΚΗ ΚΕΡΑΜΕΩΣ:** Ευχαριστώ, κύριε Πρόεδρε. Αντεύχομαι.

Κύριοι Υπουργοί, κυρίες και κύριοι συνάδελφοι, συζητάμε σήμερα τον κρατικό προϋπολογισμό, σχεδιασμένο για δεύτερη φορά από την Κυβέρνηση ΣΥΡΙΖΑ - ΑΝΕΛ, ένα σχέδιο το οποίο αποτυπώνει τις επιλογές της Κυβέρνησης για την ελληνική οικονομία και κατ’ επέκταση για την ελληνική κοινωνία, ένα σχέδιο που απηχεί τις ιδεολογικές αγκυλώσεις της Κυβέρνησης, ένα σχέδιο που αποδεικνύει περίτρανα ότι η Κυβέρνηση βρίσκεται σε διάσταση με την πραγματικότητα.

Στην εισηγητική έκθεση του προϋπολογισμού προβλέπεται για το 2017 ανάπτυξη της ελληνικής οικονομία κατά 2,7%. Και προβλέπεται συγκεκριμένα ότι στην ανάπτυξη αυτή θα οδηγηθούμε, ανάμεσα σε άλλα, μέσα από την αύξηση της ιδιωτικής κατανάλωσης κατά 1,8% και από την αύξηση των ιδιωτικών επενδύσεων κατά 9,1%. Σύμφωνα, λοιπόν, με αυτή την εισηγητική έκθεση πρέπει όλοι να μείνουμε ήσυχοι ότι η κατάσταση της οικονομίας μας βαίνει καλπάζουσα.

Κυρίες και κύριοι, θα το ευχόμουν πραγματικά. Ωστόσο, δυστυχώς, η μελέτη των οικονομικών στοιχείων όπως αποτυπώνονται στο σχέδιο και κυρίως η μελέτη της συμπεριφοράς των μελών της Κυβέρνησης τα τελευταία δύο χρόνια αρκούν για να αναιρεθεί αυτοστιγμεί η αισιόδοξη αυτή αντιμετώπιση.

Και θα γίνω συγκεκριμένη. Πρώτον, πώς ακριβώς θα αυξηθεί η ιδιωτική κατανάλωση κατά 1,8%, όταν από 1η Ιανουαρίου του 2017 θα επιβληθούν νέοι πρόσθετοι φόροι 2,6 δισεκατομμυρίων ευρώ σε πολίτες και επιχειρήσεις, θα μειωθούν οι συντάξεις κατά 1 δισεκατομμύριο ευρώ και θα αυξηθούν οι ασφαλιστικές εισφορές κατά 1,4 δισεκατομμύρια ευρώ;

Θα το πω πολύ απλά. Με τι λεφτά ο κόσμος θα ξοδεύει περισσότερο; Πού θα βρει τα λεφτά αυτά; Και αξίζει να σημειωθεί, σε σχέση με την επιβολή των νέων φόρων, ότι οι έμμεσοι φόροι, δηλαδή οι φόροι εκείνοι οι οποίοι επιβάλλονται οριζοντίως -εκείνοι που επιβαρύνουν όλες τις κοινωνικές ομάδες, ανεξαρτήτως εισοδήματος- είναι αυξημένοι σε σχέση με το 2015 κατά 11,2%.

Και μια ειδική αναφορά στον ΦΠΑ, τον κατ’ εξοχήν έμμεσο φόρο. Ο ΦΠΑ, κυρίες και κύριοι της κυβερνώσας πλειοψηφίας, παρουσιάζει αύξηση σε σχέση με το 2015 σωρευτικά κατά 13,5%. Κυρίες και κύριοι της Κυβέρνησης, είναι δυνατόν να μιλάτε για αύξηση της ιδιωτικής κατανάλωσης όταν αυξάνετε τον ΦΠΑ κατά 13,5%;

Και έρχομαι στις ιδιωτικές επενδύσεις. Και εδώ τα ερωτήματα είναι απλά. Πώς θα αυξηθούν οι ιδιωτικές επενδύσεις και δη κατά 9,1% όταν διώχνετε με κάθε τρόπο αυτούς που επιθυμούν να επενδύσουν;

Να σας θυμίσω τη διγλωσσία σας απέναντι στους Κινέζους επενδυτές στη σύμβαση με την «COSCO» για το λιμάνι του Πειραιά; Να σας θυμίσω τις Σκουριές; Την επένδυση της Αφάντου της Ρόδου; Την επένδυση στο Ελληνικό; Το πρόσφατο φιάσκο με τον ΔΕΣΦΑ;

Και παρά τις παλινωδίες σας, παρά αυτές τις μεγάλες αποτυχίες, το 2017 προβλέπεται –άκουσον, άκουσον- αύξηση των εσόδων από τις αποκρατικοποιήσεις κατά 1.561%. Είναι στον προϋπολογισμό σας.

Και πώς μιλάτε, κυρίες και κύριοι, για αύξηση των ιδιωτικών επενδύσεων, όταν, σύμφωνα με τα επίσημα στοιχεία του ΓΕΜΗ, το 2016 είναι η πρώτη χρονιά στην ιστορία της κρίσης που έκλεισαν περισσότερες επιχειρήσεις απ’ όσες άνοιξαν, όταν μόνο τον μήνα Οκτώβριο χάθηκαν σχεδόν ογδόντα τρεις χιλιάδες θέσεις εργασίας, αρνητικό ρεκόρ δεκαπενταετίας, όταν δεκάδες χιλιάδες ελληνικές επιχειρήσεις αναγκάζονται να μεταναστεύσουν σε ξένες χώρες για να επιβιώσουν;

Κυρίες και κύριοι, προσφάτως περιόδευα στην Πελοπόννησο. Επισκέφθηκα μία από τις μεγαλύτερες βιομηχανίες χρωμάτων. Τους ρώτησα, λοιπόν, ευθέως: Πώς τα βγάζετε πέρα με τη φορολογία; Τι κάνετε; Μου απάντησαν απλά, με ειλικρίνεια. Μου είπαν πολύ απλά: Μεταφέραμε την έδρα μας στη Βουλγαρία και έχουμε ένα υποκατάστημα στην Πάτρα. Έτσι ακριβώς λειτουργούμε και έτσι καταφέραμε να επιβιώσουμε.

Κυρίες και κύριοι, ας είμαστε ειλικρινείς. Δεν πρόκειται να ενισχυθούν οι επενδύσεις, αν δεν επανέλθει πρώτα η ρευστότητα στη χώρα, στην αγορά. Και πώς θα επανέλθει η ρευστότητα, όταν το ζήτημα των κόκκινων δανείων παραμένει άλυτο, όταν οι ληξιπρόθεσμες οφειλές του δημοσίου προς τους ιδιώτες έχουν αυξηθεί κατά 63%, στρεβλώνοντας τον ανταγωνισμό και ζημιώνοντας τις λίγες εναπομείνασες υγιείς επιχειρήσεις, όταν οι κεφαλαιακοί έλεγχοι παραμένουν εν ισχύι εδώ και δεκαοκτώ μήνες;

Κυρίες και κύριοι συνάδελφοι, η ζημιά στην ελληνική οικονομία είναι τεράστια και είναι μετρήσιμη, ζημιά η οποία αφορά και στο κρίσιμο ζήτημα του χρέους. Η οπισθοχώρηση της ελληνικής οικονομίας από τα οικονομικά δεδομένα του τέλους του 2014 είχε ως αποτέλεσμα, μεταξύ άλλων, την επιδείνωση των όρων βιωσιμότητας του χρέους, όπως έχει αναγνωρίσει το ίδιο το Διεθνές Νομισματικό Ταμείο.

Και μπορεί η Κυβέρνηση να πλέκει διθυράμβους γύρω από το αποτέλεσμα του Eurogroup, του προχθεσινού της 5ης Δεκεμβρίου –σημειωτέον ότι δεν είδαμε τον Πρωθυπουργό να φοράει γραβάτα χθες, άρα μάλλον ούτε και εκείνος είναι ικανοποιημένος με το αποτέλεσμα του Eurogroup για το χρέος- αλλά η πραγματικότητα σε κάθε περίπτωση είναι σκληρή. Και είναι σκληρή η πραγματικότητα για τους Έλληνες πολίτες και τις επόμενες γενεές.

Είναι σκληρή η πραγματικότητα, κυρίες και κύριοι του ΣΥΡΙΖΑ.

Και είναι σκληρή, πρώτον, διότι η Κυβέρνησή σας απέτυχε να μειώσει τα εξωπραγματικά πρωτογενή πλεονάσματα του 3,5%.

Δεύτερον, διότι όχι μόνον απέτυχε να τα μειώσει, αλλά δέχτηκε να επιβληθούν τα εξωπραγματικά αυτά πλεονάσματα και μετά το τέλος του προγράμματος, δηλαδή, και μετά το 2018.

Τρίτον, είναι σκληρά τα νέα για τους Έλληνες πολίτες, γιατί δέχτηκε η Κυβέρνησή σας τη θεσμοθέτηση ενός μόνιμου πλέον κόφτη δημοσίων δαπανών για μετά το 2018.

Και, τέταρτον, είναι ανοιχτό το ενδεχόμενο νέων μέτρων, προκειμένου το Διεθνές Νομισματικό Ταμείο να συμμετάσχει στο πρόγραμμα. Και το λέω αυτό, διότι ούτε η απαίτησή του για χαμηλότερα πλεονάσματα έγινε δεκτή ούτε για μείωση του χρέους.

Και όλα αυτά επιπλέον των μέτρων 9 δισεκατομμυρίων ευρώ που έχετε ήδη επιβάλει για το διάστημα 2015 – 2018, επιπλέον του κόφτη δημοσίων δαπανών 3,5 δισεκατομμυρίων, που ήδη έχετε συμφωνήσει και ψηφίσει, επιπλέον του υπερταμείου και της εκχώρησης του συνόλου σχεδόν της ελληνικής περιουσίας σε έναν οργανισμό για ενενήντα εννέα χρόνια -ενώ τα δάνειά μας είναι για τριάντα τρία ή, τέλος πάντων, για πολύ λιγότερα- έναν οργανισμό υπό τον έλεγχο των δανειστών.

Κυρίες και κύριοι, θα ήθελα να κλείσω με λίγα λόγια για την παιδεία. Δεν θα αναφερθώ στη συστηματική υποβάθμιση της παιδείας τα τελευταία δύο χρόνια ούτε και στις θεμελιώδεις αξιακές διαφορές μας ως προς το πώς αντιλαμβανόμαστε την παιδεία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Η σημερινή συζήτηση είναι για τον προϋπολογισμό και, συνεπώς, θα περιοριστώ στο ειδικό θέμα των δαπανών που έχουν εγγραφεί σε αυτόν.

Με ικανοποίηση παρατηρώ ότι ο προϋπολογισμός προβλέπει αύξηση των δαπανών του Υπουργείου Παιδείας κατά 161.000.000 ευρώ. Επαναλαμβάνω, κατά 161.000.000 ευρώ, όχι κατά 257.000.000 ευρώ, κύριε Υφυπουργέ της Παιδείας, που αναφέρεται στο δελτίο Τύπου του Υπουργείου Παιδείας.

Γεννώνται ταυτόχρονα δύο ερωτήματα. Πρώτο ερώτημα: Θα υπάρχουν αυτά τα χρήματα για να δοθούν για την παιδεία; Υποθέτω ότι θα υπάρχουν. Δεύτερον, αν υποθέσουμε ότι θα υπάρχουν, πώς ακριβώς θα δαπανηθούν; Προβλέπεται ότι το 95% της αύξησης αυτής θα δοθεί σε μισθούς και συντάξεις για την πρωτοβάθμια και δευτεροβάθμια εκπαίδευση.

Αυτό, βεβαίως, είναι θετικό. Είναι όμως θετικό, εφόσον συνδέεται με συγκεκριμένη στόχευση, εφόσον συνδέεται με στρατηγικό σχέδιο. Αν υπολογίσει κάποιος ότι το μέσο κόστος ανά διορισμό ανέρχεται στα 16.000 ευρώ, η προβλεπόμενη αύξηση μεταφράζεται σε περίπου εξίμισι χιλιάδες προσλήψεις στην πρωτοβάθμια και περίπου χίλιες πεντακόσιες στη δευτεροβάθμια.

Δεν θα σταθώ στις εξαγγελίες των Υπουργών περί προσλήψεων είκοσι χιλιάδων εκπαιδευτικών. Θα επισημάνω, όμως, ότι έστω και αυτές οι λίγες προσλήψεις -αν όντως τα χρήματα βρεθούν και αν όντως πάνε στις προσλήψεις- θα δώσουν, πράγματι, μία ανάσα στο εκπαιδευτικό σύστημα.

Κλείνω, κύριε Πρόεδρε, με το εξής: Δεν μπορώ παρά να αναρωτηθώ ειλικρινά και καλόπιστα βάσει ποιας μελέτης θα γίνουν αυτές οι προσλήψεις, βάσει ποιων σχεδίων στελέχωσης. Ποια από τα χιλιάδες κενά θα πρωτοκαλυφθούν και σε ποιες ειδικότητες, ειδικά από τη στιγμή που έχετε ήδη συμφωνήσει με τους δανειστές στο περίφημο τριετές σχέδιο ότι θα γίνουν προσλήψεις μόνο νηπιαγωγών και βοηθητικού προσωπικού; Πώς συμβαδίζουν οι προσλήψεις αυτές με τις υποχρεώσεις που έχετε αναλάβει έναντι των θεσμών;

Κυρίες και κύριοι, το μέλλον των παιδιών μας αξίζει κατ’ ελάχιστο σχέδιο, κατ’ ελάχιστο υπεύθυνη εθνική στρατηγική.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε, κυρία Κεραμέως.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και δύο εκπαιδευτικοί συνοδοί από το Γυμνάσιο Πάργας Πρέβεζας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Τσακαλώτο, έχετε την τιμητική σας.

Τον λόγο έχει εκ μέρους του ΣΥΡΙΖΑ ο συνάδελφος κ. Ακριώτης.

**ΓΕΩΡΓΙΟΣ ΑΚΡΙΩΤΗΣ:** Σωτήριον έτος 2014, κατά τη Νέα Δημοκρατία, κατά το ΠΑΣΟΚ, κατά το Ποτάμι. Όλα τα ζήσαμε εκεί, η ευτυχία ξεχείλιζε!

Κυρίες και κύριοι συνάδελφοι, θα ήθελα πρωτίστως να αναφερθώ στην ιδιαίτερα κρίσιμη περίοδο για τη χώρα μας, κατά την οποία κατατίθεται ο προϋπολογισμός προς συζήτηση, τη στιγμή αυτή που διαπραγματευόμαστε να κλείσουμε τη δεύτερη αξιολόγηση. Αυτή δεν προσφέρεται για θριαμβολογίες, όμως η πρόσφατη απόφαση του Eurogroup για το χρέος είναι μία σημαντική επιτυχία και ένα αποφασιστικό βήμα εξόδου από την κρίση.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Όμως, τι βλέπουμε πάλι από την Αντιπολίτευση; Απαξίωση, καταστροφολογία και μιζέρια, σε πλήρη αρμονία με τους παρατρεχάμενους μιντιακούς τους φίλους, που ωρύονται από παράθυρα και εφημερίδες. Όμως, ποια σοβαρή πολιτική δύναμη είναι δυνατόν να αγνοεί το θετικό βήμα απομείωσης του χρέους; Ποια σοβαρή πολιτική δύναμη είναι δυνατόν να παραγνωρίζει τις προσπάθειες που γίνονται για την αποκατάσταση της ευρωπαϊκής κανονικότητας στα εργασιακά;

Μόνο μία ανεύθυνη και τυχοδιωκτική αντιπολίτευση δεν θα αναγνώριζε το οφθαλμοφανές θετικό αποτέλεσμα της συνεδρίασης του Eurogroup, όταν διεθνώς σε πολιτικούς κύκλους και σε οικονομικά έντυπα η Κυβέρνηση της Ελλάδος αναγνωρίζεται πλέον ως ισότιμος και διεκδικητικός εταίρος.

Η Κυβέρνηση αγωνίζεται σκληρά απέναντι στις παράλογες απαιτήσεις του ΔΝΤ για την επιβολή νέων μέτρων και για τη διατήρηση πλεονασμάτων 3,5% μετά το 2018. Στην τακτική της Κυβέρνησης οφείλεται η ελάφρυνση χρέους ύψους 22% του ΑΕΠ, δηλαδή τουλάχιστον 45 δισεκατομμύρια και το κλείδωμα των επιτοκίων με τα οποία δανείστηκε η χώρα μας το 1,5%.

Ας δούμε τώρα τον υπό ψήφιση προϋπολογισμό.

Αγαπητές και αγαπητοί συνάδελφοι, θέλω να επικεντρώσω την προσοχή μου στις προβλέψεις τού υπό συζήτηση προϋπολογισμού για τον τομέα της παιδείας και έρευνας, καθώς επίσης και της κοινωνικής προστασίας.

Σύμφωνα με τον προϋπολογισμό που κατατέθηκε στη Βουλή και παρά τα σοβαρά οικονομικά προβλήματα που αντιμετωπίζει η χώρα μας, στις δαπάνες για την εκπαίδευση του Υπουργείου Παιδείας, Έρευνας και Θρησκευμάτων προβλέπεται αύξηση.

Πιο συγκεκριμένα, για το 2017 οι δαπάνες για την παιδεία προβλέπεται να αυξηθούν κατά 257 εκατομμύρια, δηλαδή κατά 5,3% σε σχέση με τον προϋπολογισμό του 2016. Αντίστοιχα, διαπιστώνεται μια μικρή ποσοστιαία αύξηση στην αναλογία των δαπανών αυτών επί του ΑΕΠ, από το 2,80% στο 285%.

Είναι σημαντικό εδώ να τονίσουμε ότι ήδη από τον προϋπολογισμό του 2016 σταμάτησε η συνεχής μείωση των δαπανών για την εκπαίδευση που είχαν σχεδιάσει, αποφασίσει και εφάρμοζαν οι προηγούμενες κυβερνήσεις.

Επιτρέψτε μου μόνο μια μικρή σύγκριση ανάμεσα στον προϋπολογισμό που είχε αποφασίσει η προηγούμενη κυβέρνηση, μέσα από το Μεσοπρόθεσμο του 2015 - 2018 και είχε ψηφίσει με τον ν.4263/2014, με αυτόν της σημερινής κυβέρνησης για τις δαπάνες που θα διατεθούν για το 2017. Με μια απλή αντιπαραβολή στοιχείων διαπιστώνεται αύξηση δαπανών κατά 691 εκατομμύρια ευρώ ή σε ποσοστό 15,6%, δηλαδή, ποσοστιαία αύξηση στην αναλογία των δαπανών από το 2,15% στο 2,85%.

Αγαπητές και αγαπητοί συνάδελφοι, δεν παραθέτω τα στοιχεία αυτά για να εξάρω τον έργο της Κυβέρνησης. Ποιος δεν θα αναγνωρίσει ότι, παρά την αύξηση των δαπανών στην παιδεία, αυτές παραμένουν ακόμη εξαιρετικά χαμηλές; Η καταλυτική αυτή σύγκριση γίνεται προκειμένου να αντιληφθούν όλοι τι θα συνέβαινε και στην εκπαίδευση, αν δεν είχε προηγηθεί η πολιτική αλλαγή τον Γενάρη του 2015.

Σε αυτό το σημείο επιτρέψτε μου να αναφερθώ σε κάποια από τα βασικά σημεία στρατηγικού σχεδιασμού του Υπουργείου Παιδείας που υλοποιείται:

Ενίσχυση του ολοήμερου δημοτικού σχολείου και επέκτασή του στα ολιγοθέσια δημοτικά σχολεία.

Νέο γυμνάσιο με ενισχυτική διδασκαλία, εξορθολογισμό της ύλης, επέκταση του διδακτικού έτους, μείωση των εξεταζόμενων μαθημάτων, καθώς και πιλοτική εφαρμογή περιγραφικής αξιολόγησης.

Αναβάθμιση της ειδικής αγωγής. Αναβάθμιση της τεχνικής και της επαγγελματικής εκπαίδευσης. Ανάπτυξη προγραμμάτων μαθητείας αποφοίτων ΕΠΑΛ και σπουδαστών ΙΕΚ, για την ομαλή είσοδό τους στην αγορά εργασίας.

Συγκρότηση ενιαίου χώρου τριτοβάθμιας εκπαίδευσης, έρευνας και τεχνολογίας.

Εκπαίδευση των προσφύγων.

Αγαπητοί συνάδελφοι, ας δούμε τώρα το κοινωνικό πρόσωπο του προϋπολογισμού. Η οικονομική και κοινωνική κρίση των περασμένων ετών, αλλά και η αριστερή μας συνείδηση, κατέστησαν επιτακτική την ανάγκη υλοποίησης ενός σχεδίου κοινωνικής προστασίας.

Με βασικό στόχο την άμβλυνση των κοινωνικών και οικονομικών ανισοτήτων και με σκοπό την προστασία ευάλωτων συμπολιτών μας, αναμορφώνουμε το κράτος πρόνοιας με καλύτερη οργάνωση των επιδομάτων, με αύξηση των παρεχόμενων υπηρεσιών και εκσυγχρονισμό των δομών.

Ας κοιτάξουμε τα νούμερα: Θεσμοθέτηση και χρηματοδότηση του κοινωνικού εισοδήματος αλληλεγγύης για όλη τη χώρα με 760εκατομμύρια για διακόσιες πενήντα χιλιάδες νοικοκυριά. Επιπλέον ενίσχυση στους τομείς της υγείας, της παιδείας, της πρόνοιας με 300 εκατομμύρια ευρώ. Προστασία της πρώτης κατοικίας για τα οικονομικά ευάλωτα νοικοκυριά με 100 εκατομμύρια ευρώ.

Στο παραπάνω πλαίσιο προγραμματίζεται, επίσης, μια σειρά από πρωτοβουλίες στο πεδίο άσκησης κοινωνικής πολιτικής και πιο συγκεκριμένα: πιλοτικό πρόγραμμα μεθόδου αξιολόγησης αναπηρίας, λειτουργία ενιαίου φορέα πληρωμής κοινωνικών επιδομάτων προνοιακού χαρακτήρα, νέο πλαίσιο για την καταπολέμηση της έλλειψης στέγης ευάλωτων ομάδων.

Αγαπητοί συνάδελφοι, για πρώτη φορά την τελευταία εξαετία επιτυγχάνεται εκπλήρωση των δημοσιονομικών στόχων για δύο συνεχή οικονομικά έτη και μάλιστα, σε μια περίοδο που κληθήκαμε να αντιμετωπίσουμε και να διαχειριστούμε αυξανόμενες ροές προσφύγων με σημαντική δημοσιονομική επιβάρυνση, λόγω πρόσθετων αναγκών για επιχορηγήσεις του κράτους στους εμπλεκόμενους φορείς.

Παρ’ όλες, λοιπόν, τις δυσκολίες, καταθέτουμε σήμερα έναν προϋπολογισμό που δεν βασίζεται σε αντικοινωνικό νεοφιλελεύθερο πρόγραμμα, αλλά θέτει ως προτεραιότητά του το κοινωνικό κράτος, δεν δημιουργεί πλεονάσματα από το μαζικό ξεπούλημα της δημόσιας υπηρεσίας, δεν υιοθετεί την απορρύθμιση της αγοράς εργασίας, προκειμένου να επιτευχθούν οι στόχοι του.

Κυρίες και κύριοι της Νέας Δημοκρατίας, αυτά είναι που φοβάστε. Δεν θέλετε την επιτυχία του προγράμματος. Δεν θέλετε την επιτυχία της Κυβέρνησης. Δεν θέλετε την έξοδο της χώρας από την επιτροπεία, γι’ αυτό και συνεχίζετε να επενδύετε στην κινδυνολογία και προσπαθείτε, επί ματαίω, να πείσετε τους πολίτες ότι πάμε για εκλογές, ότι θα πέσουμε έξω στους στόχους και θα ενεργοποιηθεί ο κόφτης, ότι η Κυβέρνησή μας οδεύει προς τέταρτο μνημόνιο.

Όμως, ο νηστικός καρβέλια ονειρεύεται, που λέει και ο λαός! Δεν έχετε ακόμη ανακάμψει από το ψυχικό τραύμα, που σας έχει προκαλέσει η απώλεια της εξουσίας. Εσείς συνεχίστε να ονειρεύεστε συμφορές και καταστροφές, για να δίνετε σε εμάς περισσότερα κίνητρα να σας διαψεύδουμε καθημερινά.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Γρέγος από τη Χρυσή Αυγή για επτά λεπτά.

**ΑΝΤΩΝΙΟΣ ΓΡΕΓΟΣ:** Ευχαριστώ πολύ.

Κάποια γενικά σχόλια για την αρχή. Άκουσα με πολλή προσοχή τους Υπουργούς που προηγήθηκαν. Στον κ. Σταθάκη θα αναφερθώ αργότερα. Για τον κ. Μουζάλα, με το κακόμοιρο και απολογητικό ύφος, κρατάμε αυτό που είπε για τους λαθρομετανάστες, «όσοι θα ενταχθούν». Έτσι είπε. Να δούμε πόσοι θα ενταχθούν. Μα, φυσικά όλοι θα ενταχθούν με δικαιώματα, αλλά χωρίς υποχρεώσεις.

Για την Υπουργό Τουρισμό θα μπορούσα να πω ότι ο ελληνικός τουρισμός θα μπορούσε να πάει πολύ καλύτερα, αν είχε εφαρμοστεί και μια σχετική καμπάνια εναντίον της Τουρκίας και είχαν ενημερωθεί κυρίως οι Ευρωπαίοι πολίτες ότι η Τουρκία είναι ένα κράτος τρομοκράτης και πιθανόν όποιος πάει εκεί για τουρισμό μπορεί να βρεθεί και νεκρός. Θα ήταν ένα πλήγμα στον τουρισμό της Τουρκίας. Και άλλα πολλά θα μπορούσαν να είχαν συμβεί.

Ο Σόιμπλε μάς απειλεί με Grexit, αν δεν παρθούν, λέει, αναγκαία μέτρα και ότι αυτό είναι μονόδρομος. Αυτά λέει στο μήνυμά του.

Έχουμε και εμείς να στείλουμε ένα μήνυμα στον κ. Σόιμπλε: ότι η Ελλάδα υπήρχε και πριν από το ευρώ και μπορεί να υπάρξει και μετά το ευρώ.

Ένα σχόλιο θα ήθελα να κάνω σχετικά με την επίσκεψη των Βουλευτών της Χρυσής Αυγής στο Καστελόριζο. Φυσικά και η Χρυσή Αυγή θα ήταν στο Καστελόριζο! Πού αλλού θα μπορούσε να είναι, αν όχι εκεί; Βέβαια, είδαμε και κάποια τραγελαφικά πράγματα εκεί στο Καστελόριζο. Είδαμε κάποιους Βουλευτές να μην μπορούν να κοιτάξουν ούτε με τα κιάλια απέναντι στα παράλια.

Πρέπει να πούμε ότι οι κάτοικοι αυτών των νησιών δεν έχουν ανάγκη από ευχές. Από γιατρούς έχουν ανάγκη και, φυσικά, από στρατιωτική θωράκιση, όπως έχουν ανάγκη και όλα τα ελληνικά νησιά.

Έχουν αναφερθεί μέχρι τώρα οι ομιλητές της Χρυσής Αυγής με πάρα πολλά στοιχεία που αφορούν τον προϋπολογισμό του 2017 και έχουν κατατεθεί και προτάσεις, βάσει των θέσεων και του προγράμματός μας. Μιλάμε για έναν προϋπολογισμό εικονικό και ανεφάρμοστο, όπως ακριβώς οι ψεύτικες υποσχέσεις σας πριν από κάθε προεκλογική περίοδο, αλλά και κατά την διάρκεια της διακυβέρνησης ΣΥΡΙΖΑ – ΑΝΕΛ – Μέρκελ – Σόιμπλε - Λαγκάρντ και λοιπών τοκογλύφων συνεργατών σας. Στόχος: η οικονομική αφαίμαξη των Ελλήνων πολιτών -των Ελλήνων- η εκτόξευση της ανεργίας στο 35% με 38%, η πλήρης διάλυση των ασφαλιστικών ταμείων, αυτών που λεηλάτησαν αυτές οι κυβερνήσεις, η διάλυση της πρωτογενούς παραγωγής, όπου υπάρχει ακόμα, το κλείσιμο των μικρών και μεσαίων επιχειρήσεων κυρίως στα δοκιμαζόμενα νησιά μας με την αύξηση του ΦΠΑ, αλλά και στα αστικά κέντρα, υπερφορολόγηση σε είδη πρώτης ανάγκης.

Αλήθεια, έχετε κάνει τον κόπο να βγείτε από τα γραφεία σας και να κάνετε μια βόλτα σε κάθε πόλη σε όλη την επικράτεια; Παντού θα δείτε μαγαζιά με «ΠΩΛΕΙΤΑΙ», «ΕΝΟΙΚΙΑΖΕΤΑΙ». Φυσικά, το μόνο που ενοικιάζεται πια στην Ελλάδα είναι διαμερίσματα σε λαθρομετανάστες. Στη θέση των μαγαζιών που κάποτε συντηρούσαν την οικονομία και έδιναν θέσεις δουλειάς, σήμερα υπάρχει εγκατάλειψη και χρέη, που οδηγούν, δυστυχώς, πολλές φορές ακόμη και σε αυτοκτονίες. Αυτοί οι αριθμοί, βέβαια δεν καταγράφονται σε κανέναν κωδικό του προϋπολογισμού.

Ποια είναι τα έσοδα του προϋπολογισμού σας από δημεύσεις περιουσιών, των καταθέσεων πολιτικών προσώπων, μεγαλοδημοσιογράφων, κομματικών οργάνων, διαπλεκόμενων μεγαλοεργολάβων και καναλαρχών; Τίποτα, μηδέν. Ποια τα έσοδα από τις λίστες των γνωστών ληστών; Ποια από την πάταξη του λαθρεμπορίου και παραεμπορίου; Κάποια σκάνερ λέτε ότι θα τοποθετηθούν, αλλά το παραεμπόριο και το λαθρεμπόριο οργιάζει. Αρκεί μια βόλτα στους κεντρικούς δρόμους των μεγάλων πόλεων και τις πλατείες, για να διαπιστώσει κανείς τι γίνεται εκεί. Και αυτή, φυσικά, η διακίνηση αυτών των προϊόντων γίνεται και πάλι από αλλοδαπούς.

Η Χρυσή Αυγή έχει καταθέσει επανειλημμένως σχετικές ερωτήσεις γι’ αυτό το συγκεκριμένο πρόβλημα, αλλά δεν έχουν ληφθεί μέτρα. Θα δούμε αν θα γίνει κάτι στην πορεία. Είμαστε πάρα πολύ επιφυλακτικοί.

Η αύξηση του φόρου στα καύσιμα είναι η ταφόπλακα πολλών επαγγελματικών ομάδων. Αφορά τους αγρότες, τους οδηγούς ταξί, τις μεταφορικές εταιρείες, τις μικρές ξενοδοχειακές επιχειρήσεις, που είναι κρίκοι σε μία τεράστια οικονομική αλυσίδα που σπάει και διαλύει την οικονομία. Ακόμα και ο καφές, το προϊόν που είναι δεύτερο σε κατανάλωση μετά το πετρέλαιο, φορολογείται. Φορολογείται, επίσης, η σταθερή τηλεφωνία, αλλά και είδη πρώτης ανάγκης που επειδή είναι τέτοια, γι’ αυτό και τα φορολογείτε συνέχεια.

Σε κάθε ζωτικό τομέα έχουμε περικοπές, όπως στην υγεία, την άμυνα, την παιδεία. Στην Ελλάδα των μνημονίων η παιδεία δεν είναι δωρεάν. Τα έξοδα για φροντιστήρια και για κάθε είδους επικουρική εκπαίδευση βαρύνουν τον προϋπολογισμό κάθε οικογένειας ολόκληρη τη σχολική χρονιά. Τα στοιχεία που αφορούν τα προβλήματα στην παιδεία, που μετατίθενται μοιραία στους γονείς, είναι χαρακτηριστικά: Από το 2009 μέχρι το 2016 οι εκπαιδευτικοί της πρωτοβάθμιας εκπαίδευσης μειώθηκαν από ογδόντα δύο χιλιάδες εξακόσιους εβδομήντα σε εξήντα έξι χιλιάδες εκατόν ενενήντα. Παρόμοια ήταν και η μείωση στην αναλογία εκπαιδευτικών - μαθητών.

Παγώνουν, λοιπόν, για το 2017 οι κρατικές δαπάνες για την παιδεία. Για να είμαστε ακριβείς, προβλέπεται μία οριακή αύξηση των δαπανών του ΥΠΕΠΘ σε σχέση με τον προϋπολογισμό του 2016 κατά 257 εκατομμύρια ευρώ, η οποία αντιστοιχεί σε αύξηση επί του ΑΕΠ μόλις κατά 0,05%.

Αποτελούν κοροϊδία και εμπαιγμό της κοινωνίας οι ισχυρισμοί που έντεχνα διαρρέονται στον φιλοκυβερνητικό Τύπο από την πλευρά της Κυβέρνησης ότι με αρχή τον προϋπολογισμό του 2016 και στη συνέχεια μ’ αυτόν που μόλις κατατέθηκε, μπήκε φρένο στις συνεχείς περικοπές και μειώσεις που αφορούσαν τις δαπάνες της παιδείας τα προηγούμενα χρόνια.

Η αύξηση των δαπανών για την παιδεία είναι ένα πάγιο αίτημα των εκπαιδευτικών ομοσπονδιών, της ΔΟΕ, της πρωτοβάθμιας εκπαίδευσης, των ΟΛΜΕ και όλων των εκπαιδευτικών. Αυτό το πρόβλημα παραμένει ακόμα και σήμερα επίκαιρο και διαρκώς αυξανόμενο. Είναι αληθές ότι όλες οι μεταπολιτευτικές κυβερνήσεις ΠΑΣΟΚ και Νέας Δημοκρατίας καταβαράθρωσαν το ποσοστό των δαπανών επί του ΑΕΠ για την παιδεία, με αποκορύφωμα το Μεσοπρόθεσμο της συγκυβέρνησης Νέας Δημοκρατίας - ΠΑΣΟΚ που είχε ψηφιστεί με τον ν.4263/2014.

Η σημερινή συγκυβέρνηση, ξεχνώντας όσα υποστήριζε είτε ως αντιπολίτευση είτε ως εξωκοινοβουλευτική δύναμη, έρχεται σήμερα να συνεχίσει τις μνημονιακές πολιτικές και να «παγώσει» στην ουσία τις δαπάνες για την παιδεία, αποδεικνυόμενη για μία ακόμα φορά ανακόλουθη και ψευδής.

Η Ελλάδα είναι και πάλι από τις τελευταίες χώρες της Ευρώπης και κάτω από πάρα πολλές χώρες του ΟΑΣΑ σε δαπάνες για την εκπαίδευση. Χώρες όπως τα Σκόπια και η Βουλγαρία δαπανούν πολύ περισσότερα χρήματα για την εκπαίδευση σε σχέση με την Ελλάδα, ενώ οι συγκρίσεις σε απόλυτες τιμές με άλλες χώρες της Ευρωζώνης είναι απλά καταθλιπτικές.

Είναι αυτονόητο, λοιπόν, ότι με τα ελάχιστα χρήματα που διατίθενται για την παιδεία το 2017, θα υπάρξουν για μία ακόμα χρονιά τεράστιες ακάλυπτες ανάγκες, καθώς και δυσλειτουργία των σχολικών μονάδων. Είναι βέβαιο ότι εντός του έτους θα απαιτηθεί έκτακτο κονδύλιο, ώστε να καλυφθούν οι λειτουργικές ανάγκες των σχολείων και να γίνει ανακατανομή των πόρων από προγράμματα ιδιαίτερα για θεσμούς που αφορούν την πρωτοβάθμια εκπαίδευση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η πολιτεία οφείλει να ενισχύσει στην πράξη το δημόσιο σχολείο και τους λειτουργούς του, για να στηρίξει έτσι την ελληνική μαθητιώσα νεολαία, που αποτελεί το μέλλον αυτού του τόπου. Φροντίζετε, φυσικά, για την εκπαίδευση των προσφυγόπουλων, ακόμα και με το ζόρι.

Η ανάπτυξη είναι μία έννοια που έχει γίνει μία καραμέλα που χρησιμοποιείτε όπως σας βολεύει. Η αύξηση της φορολογίας των επιχειρήσεων, του τέλους επιτηδεύματος ή της προκαταβολής φόρου θα οδηγήσει στο κλείσιμο πολλών επιχειρήσεων αλλά και σε ανεργία πολλούς ιδιώτες.

Μία ακόμα τραγική κατάληξη είναι η υφαρπαγή της ιδιωτικής περιουσίας, αφού δώσατε τις σχετικές άδειες γι’ αυτό στα ξένα funds. Όλα τα επιμελητήρια της χώρας μάς έχουν καταγγείλει όλες αυτές τις μεθοδεύσεις. Φυσικά, δεν δίνετε καμμία σημασία.

Εκτός από την παιδεία, δωρεάν δεν είναι, φυσικά, ούτε η υγεία που όλο καταρρέει.

Τι κάνετε με τα δικά σας οικονομικά σκάνδαλα; Τίποτα! Τα κουκουλώσατε και αυτά της Νέας Δημοκρατίας και αυτά του ΠΑΣΟΚ και τα δικά σας. Να ενημερώσουμε εδώ τον ελληνικό λαό ότι ποτέ δεν ψηφίστηκε άρση ασυλίας Βουλευτών του ΣΥΡΙΖΑ, όπως στην περίπτωση του Σταθάκη.

Τι γίνεται με την ΑΟΖ; Εδώ, φυσικά, μιλάμε για μία «καραμπινάτη» προδοσία, σε συνέχεια αυτής που διέπραξε και η προηγούμενη κυβέρνηση Νέας Δημοκρατίας - ΠΑΣΟΚ.

Ποιοι, επιτέλους, φταίνε για το χρέος; Γιατί δεν έχουν τιμωρηθεί; Πού βρίσκονται τα κλεμμένα; Γιατί δεν παράγουμε τίποτα; Γιατί κλείνουν οι ελληνικές βιομηχανικές μονάδες και γιατί εξαφανίστηκαν οι βιοτεχνίες; Τι γίνεται με τα δάνεια των κομμάτων; Γιατί δεν γίνονται άμεσα απαιτητά από τις τράπεζες; Γιατί γίνονται κατασχέσεις πρώτης κατοικίας σε ιδιώτες και τα κόμματα διαφθοράς και διαπλοκής είναι στο απυρόβλητο;

Γιατί διαλύσατε τα ταμεία, δίνοντας συντάξεις σε αλλοδαπούς με εικονικά στοιχεία; Γιατί κάνατε περικοπές στην εθνική άμυνα, τη στιγμή που θα μπορούσαμε να έχουμε οπλικά συστήματα από τη Ρωσία, όπως πύραυλοι S-300, καθώς και μαχητικά Σουχόι, έναντι κάποιων αγροτικών προϊόντων;

Γιατί δεν μας αφήνει το ΝΑΤΟ, θα μου πείτε. Γιατί συνεχίζονται οι σπατάλες και οι διορισμοί των δικών σας παιδιών. Γιατί είναι υποστελεχωμένοι οι ελεγκτικοί μηχανισμοί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γρέγο, ολοκληρώστε. Δεν γίνεται να συνεχίσουμε έτσι.

**ΑΝΤΩΝΙΟΣ ΓΡΕΓΟΣ:** Τελειώνω, κυρία Πρόεδρε.

Την ώρα που οι μισθοί των εργαζομένων, όχι απλά δεν έγιναν 750 ευρώ, αλλά μειώθηκαν σε 200 ευρώ ή 100 ευρώ, εσείς συνεχίζετε τις μνημονιακές σας δεσμεύσεις. Μένετε κλεισμένοι στα γραφεία σας, απομονωμένοι και κυνηγημένοι από τον λαό που σας εμπιστεύθηκε.

Η αριστερή παρένθεση θα κλείσει πάρα πολύ γρήγορα, αφήνοντας όμως πίσω της την απόλυτη καταστροφή.

Εμείς είμαστε εδώ για να παλέψουμε για τα δίκαια του ελληνικού λαού.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κυρία Πρόεδρε, μίλησε τρία λεπτά παραπάνω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Παπαδόπουλε;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Δεν μπορεί να γίνεται αυτό συνέχεια. Πότε θα μιλήσουν οι άλλοι;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να τηρούν όλοι τον χρόνο, γιατί θα φτάσουν κάποιοι Βουλευτές να μη μιλήσουν.

Τον λόγο έχει ο κ. Εμμανουηλίδης.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η συζήτηση του προϋπολογισμού αποτελεί ως γνωστό κορυφαία κοινοβουλευτική διαδικασία που επέχει στην ουσία παροχή ψήφου εμπιστοσύνης. Η κρισιμότητα, λοιπόν, αυτής της κοινοβουλευτικής διαδικασίας καθιστά εξ αντικειμένου την άρθρωση υπεύθυνου πολιτικού λόγου.

Ο προϋπολογισμός συζητείται λίγες μέρες μετά τις αποφάσεις του κρίσιμου Eurogroup της 5ης Δεκεμβρίου. Οι αποφάσεις του χαράσσουν έναν οδικό χάρτη εξόδου από την κρίση που ταλανίζει τη χώρα και τον λαό μας εδώ και έξι χρόνια μνημονιακής λαίλαπας.

Κληθήκαμε με τις εκλογές του Γενάρη και του Σεπτέμβρη του 2015 να διαχειριστούμε τα μνημόνια που οι δικές σας κυβερνήσεις, οι κυβερνήσεις της Νέας Δημοκρατίας και του ΠΑΣΟΚ, με την καταστροφική πολιτική τους οδήγησαν τον τόπο σε χρεοκοπία, χρεοκοπία οικονομική, πολιτική, κοινωνική και, το χειρότερο, χρεοκοπία ηθική, καθώς μετατρέψατε την κοινωνία σε πολυκαρκινωματικό οργανισμό.

Σε αυτό το ναρκοθετημένο πεδίο κλήθηκε η Αριστερά να πορευτεί. Είναι ιστορικά επιβεβαιωμένο άλλωστε ότι την Αριστερά η ιστορία την καλεί πάντοτε στα δύσκολα. Δεν λιποψυχήσαμε. Αναλάβαμε στο ακέραιο το ιστορικό και κοινωνικό μας χρέος, γνωρίζοντας πως θα περνούσαμε μέσα από τις συμπληγάδες που πολέμιου ξένου και ντόπιου συστήματος, του συστήματος που εργαζόταν από την πρώτη στιγμή το σχέδιο της σύντομης παρένθεσης.

Γνώριζε το σύστημα πως κάθε μέρα που η Αριστερά βρισκόταν στην Κυβέρνηση θα αναδυόταν όλος ο ζόφος ενός ένοχου πολιτικού συστήματος που επικράτησε κατά τη Μεταπολίτευση.

Με διαλυμένη την κοινωνία, με κατεστραμμένο τον παραγωγικό ιστό, με ένα χρέος-αγχόνη για τη χώρα μας, πορευτήκαμε και πορευόμαστε τα δύο χρόνια της διακυβέρνησης. Στην πολιτική μας οδύσσεια συχνά πληγώσαμε την κοινωνία μέσα από μνημονιακές πολιτικές που εσείς μας φέρατε. Κληθήκαμε να αποδεχθούμε ένα σκληρό μνημόνιο, που απειλούσε τη διάρρηξη της κοινωνικής συνοχής.

Σε αυτή μας την πορεία έναν και μόνο στόχο είχαμε και έχουμε: Στο τέλος της τετραετίας να οδηγήσουμε τη χώρα μας στο ξέφωτο της οικονομικής και κοινωνικής ανασυγκρότησης, να ξαναφτιάξουμε μια κοινωνία στηριγμένη σε αξίες που εσείς με τις πολιτικές σας καταρρακώσετε, να φτιάξουμε μια χώρα που να λειτουργεί με κανονικότητα.

Κυρίες και κύριοι συνάδελφοι, ως πολιτικός και ιδιαίτερα ως εκπαιδευτικός συνειδητοποιώ ότι δεν μπορείς να επαναφέρεις την κανονικότητα στη χώρα αν δεν θεμελιώσεις ένα εκπαιδευτικό σύστημα που να καθιστά το άτομο υπεύθυνο για την ατομική και συλλογική του πορεία, ένα εκπαιδευτικό σύστημα που να σμιλεύει την ανθρώπινη προσωπικότητα και να της προσδίδει τα χαρακτηριστικά του πολίτη, που θα γίνει ο ίδιος μοίρα στη μοίρα του· ένα εκπαιδευτικό σύστημα εδραζόμενο στις αρχές της ελευθεροφροσύνης και της κοινωνικής δικαιοσύνης.

Η Κυβέρνηση ρίχνει το βάρος στο οικοδόμημα της εκπαίδευσης στην προσχολική και στοιχειώδη εκπαίδευση, δηλαδή στα θεμέλια του εκπαιδευτικού συστήματος, εκεί όπου χτίζεται στέρεα η προσωπικότητα του ατόμου. Δίνουμε έμφαση σε ένα σχολείο για όλους, σε ένα σχολείο που να δίνει τη δυνατότητα σε όλα τα παιδιά να προχωρήσουν και να προκόψουν. Μέλημά μας είναι να δημιουργήσουμε ένα δημόσιο σχολείο θελκτικό για τα παιδιά, με έφεση για πραγματική μόρφωση χωρίς κοινωνικούς αποκλεισμούς συνεπεία των οικονομικών ανισοτήτων της κοινωνίας.

Η «αριστεία» για εμάς είναι κοινωνικό ζητούμενο και όχι αποτέλεσμα μίας οικονομικά σημαδεμένης κοινωνικής τράπουλας. Μέλημά μας -και έμπρακτα το αποδείξαμε- είναι η στήριξη μέσω του εκπαιδευτικού συστήματος των παιδιών που παρουσιάζουν ιδιαίτερες μαθησιακές ανάγκες.

Η ρήση του Λυσία στον «Υπέρ του Αδυνάτου», «δει τα του σώματος δυστυχήματα τοις της ψυχής επιτηδεύμασιν ιάσθαι», έγινε για εμάς το πρόταγμα στην έμπρακτη υποστήριξη μέσω της ενίσχυσης των Προγραμμάτων Ειδικής Αγωγής. Μάλιστα, αποκτά ιδιαίτερη αξία αυτή μας η στήριξη, καθώς γίνεται μέσα σε ασφυκτικά πλαίσια μίας ανελέητης δημοσιονομικής πειθαρχίας. Είναι άλλωστε δείγμα κοινωνικής ευαισθησίας όταν δίνεις από το υστέρημά σου.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, με τον προϋπολογισμό που συζητούμε κάνουμε ένα αποφασιστικό βήμα στην αναστροφή της απορρύθμισης και της διάλυσης. Η αύξηση των δαπανών για την παιδεία κατά 15,6% σε σχέση με την προηγούμενη χρονιά, αποδεικνύει την προτεραιότητα αυτή. Δεν είναι επαρκής ο βηματισμός, δείχνει όμως την κατεύθυνση. Μετά από επτά χρόνια απορρύθμισης και διάλυσης έγιναν φέτος αποφασιστικά βήματα στην αποκατάσταση της κανονικότητας στα σχολεία, κανονικότητα που λυσσαλέα την υπονόμευσαν και την πολέμησαν τα κόμματα που με τις διαμαντοπούλειες και αρβανιτοπούλειες πρακτικές οδήγησαν το δημόσιο σχολείο στη συστηματική και σκόπιμη απαξίωσή του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κυρία Πρόεδρε.

Οι διαφορές μας, άλλωστε στα θέματα της παιδείας είναι ο καθρέπτης των ταξικών μας διαφορών. Το σχολείο για όλους είναι η επιλογή μας. Το σχολείο για λίγους είναι η επιλογή σας. Η κοινωνία αυτή τη διαφορά την έχει βιώσει προ πολλού.

Κυρίες και κύριοι συνάδελφοι, έχουμε επίγνωση του ιστορικού μας ρόλου. Η Κυβέρνηση, σάρκα από τη σάρκα του λαού, παρά την μνημονιακή μέγγενη, αποφασισμένη με την κατάθεση του προϋπολογισμού να οδηγήσει τη χώρα στην κανονικότητα που σηματοδοτεί την κοινωνική και οικονομική ανασυγκρότηση. Δυστυχώς, για εσάς, θα πορευθείτε για αρκετά χρόνια και μετά το 2019 με σκιώδεις Υπουργούς και αυτό γιατί για χρόνια θα βρίσκεστε στη σκιά της ιστορίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας ευχαριστούμε.

Η κ. Κεφαλογιάννη, Βουλευτής της Νέας Δημοκρατίας, έχει τον λόγο.

**ΟΛΓΑ ΚΕΦΑΛΟΓΙΑΝΝΗ:** Κυρίες και κύριοι συνάδελφοι, θα ήθελα να μου επιτρέψετε να κάνω ένα μικρό σχόλιο και ως κάτοικος αυτής της πόλης αλλά και ως Βουλευτής της Α΄ Αθηνών, ότι είναι αδιανόητο η πρωτεύουσα της χώρας να γίνεται συνεχώς και διαρκώς πεδίο βανδαλισμών. Είναι αδιανόητο να καταστρέφονται δημόσιες και ιδιωτικές περιουσίες και να μην αναλαμβάνει κανείς τις ευθύνες του. Είναι αδιανόητο να επιστρέφουμε και πάλι σε εικόνες και καταστάσεις, που τόσο ακριβά έχει πληρώσει η χώρα στο παρελθόν. Και αναρωτιέμαι, λίγο αίσθημα ευθύνης δεν υπάρχει από την Κυβέρνηση; Υπάρχει ή δεν υπάρχει Υπουργείο Προστασίας του Πολίτη;

Κυρίες και κύριοι συνάδελφοι, έχω την τιμή να συμμετέχω σε ομιλία προϋπολογισμού για δέκατη συνεχή χρονιά. Η πρώτη ήταν τον Δεκέμβριο του 2007 για τον προϋπολογισμό του 2008. Πέρασαν σχεδόν δέκα χρόνια που συγκλόνισαν την Ελλάδα και την Ευρώπη, αλλά και ολόκληρο τον κόσμο. Τίποτα πια δεν είναι το ίδιο.

Μέσα σε αυτές τις δέκα ομιλίες –ανέτρεξα σε όλες τις προηγούμενες αυτές τις ημέρες- σκιαγραφείται ολόκληρη η εξέλιξη της ελληνικής και όχι μόνο κρίσης. Από την άνοδο στα χρόνια της ευημερίας, στα χρόνια της ύφεσης και των μνημονίων. Δέκα χρόνια διαρκών εναλλαγών, απογοητεύσεις, προσδοκίες, ελπίδες, ματαιώσεις, προσπάθειες, μικρές ή μεγάλες νίκες και πάλι οδυνηρές οπισθοχωρήσεις. Δέκα χρόνια που το μεταπολιτευτικό οικοδόμημα κλονίστηκε, το κομματικό σύστημα μπήκε σε βαθιά δομική κρίση και η πολιτική και οι πολιτικοί στο στόχαστρο της κοινωνίας.

Το νήμα που ενώνει αυτά τα δέκα χρόνια; Η προσωπική αγωνία, η ευθύνη απέναντι στην κοινωνία. Πώς από τη θέση που βρισκόμαστε, είτε ως αντιπολίτευση είτε ως κυβέρνηση, θα μπορέσουμε να προσφέρουμε στην πατρίδα.

Πολλά άλλαξαν από τότε. Το μόνο που όχι μόνο διατηρήθηκε, αλλά δυστυχώς επιδεινώθηκε, ήταν ο λαϊκισμός, οι εύκολες λύσεις και η κατασκευή διαρκώς μιας υποτιθέμενης αλήθειας.

Η Ελλάδα είχε τη θλιβερή πρωτιά με την εμφάνιση της κρίσης να εμφανιστούν παράλληλα όλα τα γκρίζα φαινόμενα του φόβου, του λαϊκισμού και των άκρων, που σήμερα βλέπουμε σε ολόκληρη την Ευρώπη. Καμμία αυτογνωσία, καμμία σκέψη για το πώς φθάσαμε ως εδώ και πώς θα φύγουμε από τον φαύλο κύκλο της κρίσης. Όποια προσπάθεια ανάκαμψης και αν έγινε, σαρώθηκε από τον λαϊκίστικο μηδενισμό.

Στα τέλη του 2014, μετά από σκληρή δουλειά, μεγάλα εμπόδια και κυρίως μεγάλες θυσίες του ελληνικού λαού, είχαμε καταφέρει να «σπάσουμε» τον επώδυνο υφεσιακό κύκλο. Είχαμε καταφέρει να χαράξουμε έναν δρόμο σταθερότητας, που έδινε διέξοδο και θετικές αναπτυξιακές προοπτικές για τη χώρα.

Σήμερα, μετά από δύο χρόνια απίστευτων παλινωδιών, ιδεοληψιών και τυχοδιωκτικών επιλογών, έχουν χαθεί όλες οι προηγούμενες προσπάθειες. Δυστυχώς, η χώρα μας έχει μπει σε τροχιά οικονομικής αποσύνθεσης, σε φάση κοινωνικής οπισθοδρόμησης, σε μια σκοτεινή περίοδο εσωστρέφειας, ατολμίας, έλλειψης εμπιστοσύνης.

Μέσα σε αυτό το πλαίσιο συζητάμε σήμερα τον προϋπολογισμό για το έτος του 2017, έναν μη ρεαλιστικό προϋπολογισμό, έναν προϋπολογισμό γεμάτο από μικρές ή μεγάλες αντιφάσεις.

Κυρίες και κύριοι συνάδελφοι, θα μου επιτρέψετε να μην αναφερθώ τόσο σε αριθμούς ή τεχνικές λεπτομέρειες του προϋπολογισμού. Άλλωστε, το έχει κάνει ήδη ο εισηγητής μας και πολλοί άλλοι συνάδελφοί μας. Όμως, θα ήθελα να τονίσω την απόλυτη έλλειψη επαφής της σημερινής Κυβέρνησης με την πραγματικότητα. Είναι απορίας άξιο πώς μια κυβέρνηση που αυτοπροσδιορίζεται «αριστερή» είναι τόσο μακριά από τον λαό, τόσο μακριά από τα προβλήματά του.

Η χώρα έχει βυθιστεί σε ύφεση διαρκείας, η κοινωνία έχει γονατίσει από τους φόρους, η μεσαία τάξη συνθλίβεται με απρόβλεπτα οικονομικά και κοινωνικά αποτελέσματα, το διαθέσιμο εισόδημα των πολιτών μειώθηκε δραστικά.

Πώς μπορείτε να μιλάτε για κοινωνική δικαιοσύνη, όταν η κατεύθυνση του προϋπολογισμού είναι νέοι φόροι και μάλιστα εις βάρος των πιο αδύναμων συμπολιτών μας;

Η ανάπτυξη για εσάς είναι ταυτισμένη με τη φοροεπιδρομή. Το ψέμα του πρώτου διαστήματος ότι δήθεν οι φόροι επιβάλλονται από τους δανειστές έχει μετατραπεί σε κυνική ομολογία. Οι φόροι ήταν και είναι πολιτική σας επιλογή.

Αποτέλεσμα αυτής της επιλογής, η ιδιωτική οικονομία να πνίγεται. Οι τράπεζες έχασαν περίπου 40 δισεκατομμύρια ευρώ, λόγω του κλεισίματός τους και της επιβολής των capitals control από εσάς, τα οποία μάλιστα προβλέπεται να μείνουν και το 2017. Ακόμα, αποτέλεσμα ήταν το φαινόμενο του brain drain, δηλαδή της αποχώρησης χιλιάδων νέων ανθρώπων με υψηλές δεξιότητες και γνώσεις που φεύγουν από τη χώρα μας, ζουν, εργάζονται και παράγουν πλούτο σε άλλες χώρες. Επίσης, οι ελεύθεροι επαγγελματίες δεν αντέχουν από τη δυσβάσταχτη φορολογία και δεν είναι σε θέση να προγραμματίσουν τις υποχρεώσεις τους. Τέλος, το σύνολο των συνταξιούχων υπέστη μειώσεις των κύριων και επικουρικών συντάξεων, ενώ βέβαια έχουμε και το κόψιμο του ΕΚΑΣ, ενώ το νέο ασφαλιστικό βρίσκεται κυριολεκτικά στον αέρα. Αυτή είναι η ζοφερή πραγματικότητα και αυτή είναι η αλήθεια, όπως τη βιώνει καθημερινά ο ελληνικός λαός.

Κυρίες και κύριοι συνάδελφοι, επιτρέψτε μου σε αυτό το σημείο να αναφερθώ και στον τομέα του πολιτισμού, την ευθύνη του οποίου έχω από την πλευρά της Αξιωματικής Αντιπολίτευσης.

Αν με ρωτάγατε πριν αναλάβει η Κυβέρνηση σε ποιον τομέα θα μπορούσε να διασωθεί μια κυβέρνηση της Αριστεράς, θα σας έλεγα με ειλικρίνεια τον πολιτισμό. Δυστυχώς, όμως, και εδώ υπήρξε μια τραγική διάψευση. Ένας ακόμα μύθος, η υποτιθέμενη οργανική σχέση Αριστεράς - πολιτισμού, κατέρρευσε. Μέσα σε δύο χρόνια άλλαξαν τρεις Υπουργοί, δημιουργήθηκε αναστάτωση εκεί που δεν είχε υπάρξει ποτέ στο παρελθόν, δεν εκπονήθηκε από κανέναν μια συνεκτική στρατηγική για το τι θέλουν να κάνουν στον πολιτισμό, δεν εξασφαλίστηκαν ούτε οι ελάχιστοι πόροι για την αξιοπρεπή λειτουργία όλων των δομών πολιτισμού.

Αντί όλων αυτών, ζούσαμε φαινόμενα ιδεοληπτικών εμμονών, διαλυτικών επιλογών, αποδόμησης ιστορικών θεσμών όπως, για παράδειγμα, το Φεστιβάλ Αθηνών και Επιδαύρου και ένα είναι το μόνο σίγουρο: Και στον πολιτισμό, κυρίες και κύριοι συνάδελφοι, χρειάζεται μια ολική επανεκκίνηση που θα στηρίζεται στον απόλυτο σεβασμό των δυνάμεων του πολιτισμού της χώρας, που θα βασίζεται στον απόλυτο σεβασμό της ελεύθερης έκφρασης και της δημιουργίας, μια ολική επανεκκίνηση που θα εδράζεται στη διαφάνεια και την αξιοκρατία, με διασφάλιση της πολιτιστικής μας κληρονομιάς, στήριξη του σύγχρονου ελληνικού πολιτισμού, εξωστρέφεια και διασύνδεση με τις νέες τεχνολογίες και τον ψηφιακό κόσμο, δηλαδή όλα αυτά που έλειψαν αυτή τη σκοτεινή περίοδο των δύο τελευταίων ετών.

Κυρίες και κύριοι συνάδελφοι, ο προϋπολογισμός του 2017 γυρίζει την πλάτη και στον πολιτισμό. Αδιαφορεί επιδεικτικά γι’ αυτόν, όπως αδιαφορεί για τις επιτακτικές καθημερινές ανάγκες του ελληνικού λαού, ενός λαού που χρειάζεται επειγόντως να ανακτήσει τη χαμένη του αυτοπεποίθηση, να πιστέψει και πάλι στις δυνάμεις του, να συγκροτήσει μια ισχυρή ταυτότητα, μακριά από παρωχημένα στερεότυπα και καθηλώσεις του παρελθόντος, που θα ξυπνήσει την αυτογνωσία και τη βούλησή του για αλλαγή και δημιουργία.

Κυρίες και κύριοι συνάδελφοι της Κυβέρνησης, ο προϋπολογισμός του 2017 αποτελεί ένα ακόμα αδιέξοδο βήμα σας, μία ακόμα απόπειρα φυγής από την οδυνηρή πραγματικότητα που τόσο απεχθάνεστε. Το «όχι» μας είναι αυτονόητο. Σας το επαναλαμβάνει άλλωστε καθημερινά και ο ελληνικός λαός. Για πρώτη και τελευταία φορά –ελπίζω- ακούστε το.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Αλέξανδρος Μεϊκόπουλος, Βουλευτής του ΣΥΡΙΖΑ, έχει τον λόγο για επτά λεπτά.

Ορίστε, κύριε συνάδελφε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κυρία Πρόεδρε.

Πραγματικά μού προκαλεί αρκετά μεγάλη έκπληξη ο μυωπικός τρόπος με τον οποίο αντιμετωπίζει η Αντιπολίτευση -και ιδιαίτερα η Αξιωματική Αντιπολίτευση- τον εν λόγω κρατικό προϋπολογισμό.

Κυρίες και κύριοι συνάδελφοι, επιτρέψτε μου στο σημείο αυτό να εξηγήσω τι ακριβώς εννοώ. Γνωρίζετε πάρα πολύ καλά ότι ο συγκεκριμένος προϋπολογισμός είναι αποτύπωμα, απότοκο, παράγωγο μιας συγκεκριμένης δημοσιονομικής πολιτικής, η οποία ακολουθείται τα τελευταία χρόνια σε επίπεδο Ευρωπαϊκής Ένωσης. Υπάρχει συγκεκριμένο όνομα. Λέγεται Σύμφωνο Σταθερότητας και Ανάπτυξης. Είναι ένα ακολουθούμενο εδώ και πολλά έτη σπιράλ ύφεσης και λιτότητας, το οποίο παράγει και συγκεκριμένα αποτελέσματα σε χώρες, οι οποίες βιώνουν τη συγκεκριμένη οικονομική κρίση. Άρα, το να στηλιτεύεις με τέτοιου είδους επιχειρήματα τον εν λόγω κρατικό προϋπολογισμό έχει περισσότερο μικροπολιτική και μικροκομματική χροιά παρά στοιχεία σοβαρής πολιτικής παρέμβασης.

Γνωρίζετε και εσείς οι ίδιοι πολύ καλά ότι το συγκεκριμένο σπιράλ ύφεσης που ακολουθείται στην Ευρώπη έχει τα πρώτα του πολύ σοβαρά αποτελέσματα σε άλλες χώρες της Ευρωπαϊκής Ένωσης. Είδαμε το προηγούμενο διάστημα τι πήγε να συμβεί στην Αυστρία, πρόσφατα τι συνέβη στην Ιταλία, τι συμβαίνει στη Γαλλία. Οι Ευρωπαίοι πολίτες δεν απορρίπτουν πρόσωπα, δηλαδή ο Ιταλός δεν απέρριψε τον Ρέντσι γιατί του αρέσει ο Μπέπε Γκρίλο ή ο εκπρόσωπος της Λίγκας του Βορρά. Οι Γάλλοι δεν απορρίπτουν τον Ολάντ, γιατί τους αρέσει περισσότερο ο Φιγιόν ή η Λεπέν. Οι Ευρωπαίοι πολίτες απορρίπτουν ένα συγκεκριμένο μείγμα ακολουθούμενης οικονομικής πολιτικής και άρα το επίδικο και το στοίχημα είναι η αλλαγή της ίδιας της φυσιογνωμίας της Ευρώπης και όχι να προβαίνουμε σε τέτοιου είδους μικροπολιτική και μικροκομματική αντιπαράθεση.

Κατά τη γνώμη μου, δύο είναι οι κεντρικοί άξονες πάνω στους οποίους βασίζεται ο συγκεκριμένος κρατικός προϋπολογισμός του 2017. Ο πρώτος άξονας έχει άμεση σχέση με την αναδιάρθρωση του ελληνικού χρέους. Δεν μιλάμε πλέον για ένα απλό πιστοποιητικό βιωσιμότητας, όπως οι προκάτοχοί μας επιδίωκαν να μας πείσουν το προηγούμενο διάστημα της διακυβέρνησής τους ότι είναι βιώσιμο και ότι απλά ένα πιστοποιητικό θα μας εξασφαλίσει και τη βιωσιμότητά του αλλά και την έξοδο στις αγορές. Είδαμε προχθές στο Eurogroup μία πολύ θετική εξέλιξη, όπου τουλάχιστον συμφωνήθηκαν για αρχή τα βραχυπρόθεσμα μέσα αντιμετώπισης του ελληνικού χρέους.

Ανοίγει η συζήτηση για τα μεσοπρόθεσμα και τα μακροπρόθεσμα μέτρα και ακριβώς το τρίπτυχο αυτό είναι και το όχημα το οποίο θα μας οδηγήσει σε μια οικονομική ομαλότητα τα αμέσως επόμενα χρόνια.

Είναι αρκετό αυτό από μόνο του, κυρίες και κύριοι συνάδελφοι; Δηλαδή, η βιώσιμη αντιμετώπιση του ελληνικού χρέους είναι αρκετή να μας οδηγήσει από μόνη της στη φάση της ομαλότητας και της σταθερότητας; Κατά τη γνώμη μου, όχι. Διότι εάν δεν αντιμετωπίσεις και τα εσωτερικά ελλείμματα της Ελλάδας, τα οποία αναπαράγουν το χρέος, μια απλή διευθέτησή του δεν θα μπορέσει να οδηγήσει στην πολυπόθητη ομαλότητα και σταθερότητα.

Ο δεύτερος κεντρικός άξονας, στον οποίο βασίζεται ο συγκεκριμένος κρατικός προϋπολογισμός έχει να κάνει με τα έσοδα, αλλά και τις αντισταθμιστικές προσπάθειες αυτής της Κυβέρνησης.

Κανένας δεν αμφισβητεί, κανείς δεν αμφιβάλλει ότι στο κομμάτι των εσόδων για μια ακόμη χρονιά το μεγαλύτερο ποσοστό προέρχεται από τη φορολογία εισοδήματος. Αυτή είναι μια αλήθεια. Υπάρχουν υψηλά φορολογικά βάρη και με αυτόν τον τρόπο μπορούμε και καλύπτουμε το κομμάτι των εσόδων.

Αυτό από μόνο του δεν αποτελεί προοδευτική συνθήκη για να μπορέσουν οι πολίτες να καταλάβουν τη διαφορά στο κορυφαίο πράγμα: στην τσέπη τους. Υπάρχουν, όμως, προσπάθειες από την ελληνική Κυβέρνηση, οι οποίες επιδιώκουν να αντισταθμίσουν το γεγονός αυτό. Αναφέρομαι σε πολύ συγκεκριμένες δράσεις, οι οποίες αφορούν, κατ’ αρχάς, την αύξηση που υπάρχει στον προϋπολογισμό, αναφορικά με τρεις κορυφαίους τομείς της λειτουργίας του κράτους: την υγεία, την παιδεία και την κοινωνική προστασία.

Μιλάμε για αύξηση στον τομέα του προγράμματος δημοσίων επενδύσεων με 250 εκατομμύρια ευρώ παραπάνω. Μιλάμε για 100 εκατομμύρια ευρώ, με τα οποία θα συγχρηματοδοτεί από εδώ και πέρα το ελληνικό κράτος δανειολήπτες, οι οποίοι δεν έχουν δυνατότητα να πληρώσουν έστω μια δόση από τα κόκκινα δάνεια που έχουν λάβει.

Υπάρχουν, δηλαδή, προθέσεις από αυτή την Κυβέρνηση, οι οποίες προϋπολογίζονται στο συγκεκριμένο νομοσχέδιο, που προσπαθούν να αντισταθμίσουν αυτό που ανέφερα προηγουμένως, ότι για άλλη μια φορά στο κομμάτι των εσόδων το μεγαλύτερο ποσοστό τους αφορά φορολογία εισοδήματος.

Για να είμαστε ειλικρινείς, συνάδελφοι και συναδέλφισσες, κανείς δεν αμφιβάλλει και δεν αμφισβητεί ότι η ελληνική κοινωνία έχει σηκώσει ένα δυσανάλογα τεράστιο βάρος τα τελευταία χρόνια και προφανώς έχουμε και εμείς το μερίδιο της ευθύνης μας, το οποίο αναλαμβάνουμε. Γνωρίζουμε πάρα πολύ καλά ότι έχουμε πάρει και δύσκολες αποφάσεις, οι οποίες έχουν φέρει σε δύσκολη θέση συγκεκριμένες κοινωνικές ομάδες και συγκεκριμένες κοινωνικές κατηγορίες.

Εκείνο, όμως, που μπορούμε αυτή τη στιγμή να επικαλεστούμε είναι ότι υπάρχει πραγματική πρόθεση να συγκεράσουμε μια κορυφαία αντίφαση: αφ’ ενός την αναγκαιότητα μέτρων δημοσιονομικής προσαρμογής και αφ’ ετέρου την αγωνιώδη προσπάθεια μιας Κυβέρνησης να προστατεύσει τα μικρομεσαία στρώματα, να βοηθήσει τον κόσμο και να πάρει και μέτρα που θα ανακουφίσουν τους πολίτες.

Αυτή είναι η αλήθεια και αυτό προσπαθούμε να αποτυπώσουμε και στον συγκεκριμένο κρατικό προϋπολογισμό.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας ευχαριστούμε, κύριε Μεϊκόπουλε, και για τον χρόνο. Μπορούμε να λέμε αυτά που πρέπει και πιο συμπυκνωμένα.

Τώρα, τον λόγο έχει ο κ. Μανιάτης από τη Δημοκρατική Συμπαράταξη.

**ΙΩΑΝΝΗΣ ΜΑΝΙΑΤΗΣ:** Αγαπητές και αγαπητοί συνάδελφοι, δεύτερος προϋπολογισμός ΣΥΡΙΖΑ, δεύτερη διαπραγμάτευση ΣΥΡΙΖΑ, και φαίνεται ότι έρχεται και το δεύτερο βραβείο Χάρβαρντ, του χειρότερου διαπραγματευτή σε παγκόσμιο επίπεδο για τον κ. Τσίπρα. Πλησίστιοι προχωράτε για το δεύτερο βραβείο σας και φαίνεται ότι θα τα καταφέρετε!

Για να ξεκαθαρίσω, όμως, μερικά πράγματα, αυτά που κάνατε στο πρόσφατο παρελθόν και κυρίως η εκχώρηση της χώρας, του συνόλου της δημόσιας περιουσίας στους ξένους, εμείς, ως Δημοκρατική Συμπαράταξη, δεσμευόμαστε ότι θα ανατραπεί και θα επανέλθει η δημόσια περιουσία, ως θέμα, ως περιεχόμενο, ως αντικείμενο στην εξουσιοδότηση του ελληνικού λαού και του εθνικού Κοινοβουλίου –για να συνεννοούμαστε μεταξύ μας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Αλλά για να δούμε τώρα τον προϋπολογισμό. Δεύτερος προϋπολογισμός ΣΥΡΙΖΑ: 4,5 δισεκατομμύρια ευρώ λιγότερα έσοδα για τα ελληνικά νοικοκυριά μέσα στο 2017. Επαναλαμβάνω: 4,5 δισεκατομμύρια ευρώ λιγότερο εισόδημα στα ελληνικά νοικοκυριά. Αναρωτιέμαι πώς θα αυξηθεί άραγε η ιδιωτική κατανάλωση με 4,5 δισεκατομμύρια ευρώ λιγότερα έσοδα στα ελληνικά νοικοκυριά;

Όλο αυτό έρχεται με άλλα 4,8 δισεκατομμύρια επιπλέον μέτρα που θα ισχύσουν μέσα στο 2017. Νούμερα, γιατί έχει σημασία.

Για τις συντάξεις 570 εκατομμύρια λιγότερα. Για ΕΚΑΣ, που εξαφανίζεται, 586 εκατομμύρια λιγότερα. Αύξηση 501 εκατομμύρια των εισφορών των αγροτών και των ελευθέρων επαγγελματιών. Όλα αυτά είναι αριστερά; Είναι προοδευτικά; Είναι αναπτυξιακά; Ή μήπως βαδίζουμε διαρκώς και χειρότερα σε μία κατάσταση, η οποία είναι μη επιστρεπτή;

Έρχομαι τώρα στο Eurogroup και χαίρομαι που είναι εδώ ο αγαπητός συνάδελφος κ. Τσακαλώτος. Δράττομαι της ευκαιρίας για να αποκαλύψω εδώ, στο εθνικό Κοινοβούλιο, ότι κι εγώ και ο κ. Τσακαλώτος είχαμε τη χαρά να παρευρεθούμε τη Δευτέρα το βράδυ στο δείπνο των Ευρωσοσιαλιστών Υπουργών Οικονομικών, που μόλις είχαν συνεδριάσει για το Eurogroup και επρόκειτο να συνεδριάσουν την επόμενη μέρα για το Ecofin.

Εδώ, στο εθνικό Κοινοβούλιο, θα καταθέσω τι είπα εγώ ως εκπρόσωπος της Δημοκρατικής Συμπαράταξης. Θα ήθελα πάρα πολύ ο κ. Τσακαλώτος να μας πει τι είπε ο ίδιος σε αυτή τη συνάντηση των Ευρωσοσιαλιστών.

Εγώ λοιπόν, εκπροσωπώντας τη Δημοκρατική Συμπαράταξη, κατέθεσα τη βαθύτατη απογοήτευσή μας –προήδρευε ο κ. Μοσκοβισί στο συγκεκριμένο δείπνο- τη βαθύτατη απογοήτευση του ελληνικού λαού και της Δημοκρατικής Συμπαράταξης για τα αποτελέσματα του Eurogroup. Και η σύγκριση γίνεται για το 2016 με το 2012. Το 2012 είχαμε άμεση ονομαστική μείωση του χρέους της χώρας κατά 61% του Ακαθάριστου Εγχώριου Προϊόντος. Είχαμε 61% διαμιάς, άμεσα, σε μια χρονιά.

Έρχομαι στο 2016, στο Eurogroup της Δευτέρας: Μείωση σε σαράντα χρόνια κατά 20% του δημοσίου χρέους. Να κάνουμε λίγο μία κατανομή ανά έτος. Είναι περίπου 0,5% τη χρονιά. Οι κακοί που κυβερνούσαν το 2012, έκοψαν το δημόσιο χρέος κατά 61% του Ακαθάριστου Εγχώριου Προϊόντος. Οι αριστεροί πατριώτες, οι γίγαντες της διαπραγμάτευσης, που κυβερνούν τη χώρα το 2016, κόβουν το δημόσιο χρέος κατά 0,5%. Ποιο απ’ όλα είναι πιο γενναίο, πιο αποτελεσματικό, πιο προοδευτικό, πιο ωφέλιμο για την ελληνική κοινωνία;

Κατέθεσα και την επόμενη αντίρρησή μας για τη δέσμευση-θηλιά των διαρκών πρωτογενών πλεονασμάτων 3,5% του ΑΕΠ, που, όπως είπα, σκοτώνει την οικονομία και σβήνει κάθε ελπίδα από τον Έλληνα πολίτη που έχει υποστεί τόσες θυσίες τα τελευταία χρόνια.

**ΧΡΗΣΤΟΣ ΜΠΓΙΑΛΑΣ:** Καταθέστε έναν πίνακα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριοι συνάδελφοι, μην κάνετε διάλογο.

**ΙΩΑΝΝΗΣ ΜΑΝΙΑΤΗΣ:** Ποιος έχει τη δυνατότητα να δεσμευτεί για τα επόμενα δέκα χρόνια μετά το 2018; Γιατί μέχρι το 2018 είναι σίγουρο. Ποιος μπορεί να δεσμευτεί για τα επόμενα δέκα χρόνια ότι η χώρα θα έχει πρωτογενές πλεόνασμα 3,5%; Με ποιο δικαίωμα ο κ. Τσίπρας το συνυπέγραψε αυτό, εκπροσωπούμενος από τον κάθε Υπουργό Οικονομικών;

Και υπάρχει και ένα τρίτο: Όλα αυτά εν τη απουσία του Διεθνούς Νομισματικού Ταμείου. Το Διεθνές Νομισματικό Ταμείο, για να συμμετάσχει, θα ζητήσει και άλλα μέτρα. Διότι η δεύτερη αξιολόγηση δεν έχει κλείσει. Το λέω αυτό για να συνεννοούμαστε μεταξύ μας.

Υπουργέ μου, έχει κλείσει η δεύτερη αξιολόγηση; Φαντάζομαι πως όχι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Στα κλεισίματα είμαστε.

**ΙΩΑΝΝΗΣ ΜΑΝΙΑΤΗΣ:** Θα μείνετε στα κλεισίματα. Να μη μείνετε στα κτισίματα μόνο. Τουλάχιστον, εσείς δεν συμμετείχατε στο δείπνο.

Βέβαια, έχουμε τα αντίμετρα, γενναία, πατριωτικά, αριστερά. Ο στρατηγός Καμμένος με τη Χρυσή Αυγή στο Καστελόριζο. Ο μοναδικός Υπουργός Εθνικής Άμυνας δυτικής χώρας που κυκλοφορεί με στολή. Μία ντροπή! Ποιος άλλος Υπουργός Εθνικής Άμυνας προηγμένης χώρας κυκλοφορεί και φωτογραφίζεται με στρατιωτική στολή; Τι είναι αυτά τα καραγκιοζιλίκια; Είστε περήφανοι; Εσείς, συνάδελφοι του ΣΥΡΙΖΑ, είστε περήφανοι για τον Υπουργό Εθνικής Άμυνας της Κυβέρνησής σας;

Και να συμπληρώσω με δύο πολύ αγαπητούς μου Υπουργούς, των οποίων τα Υπουργεία παρακολουθώ με πολλή προσοχή, τον αγαπητό μου κ. Σπίρτζη και τον αγαπητό μου κ. Σταθάκη.

Ο κ. Σπίρτζης για τον προϋπολογισμό του 2017 μάς λέει ότι μέσα στο 2017 το έλλειμμα των φορέων που εποπτεύει θα αυξηθεί κατά 30%. Τα ελλείμματα από 322 εκατομμύρια ευρώ θα πάνε στα 449 εκατομμύρια ευρώ, συνάδελφοι του ΣΥΡΙΖΑ. Θα υπάρχει αύξηση των ελλειμμάτων κατά 30%. Τα ελλείμματα των αστικών συγκοινωνιών που είναι για τη φτωχολογιά, γιατί με το αστικό λεωφορείο δεν κυκλοφορεί ο πλούσιος, μέσα στο 2016 θα αυξηθούν κατά 100 εκατομμύρια. Τα δύο χιλιάδες λεωφορεία που πρέπει να κυκλοφορούν, έχουν γίνει μόνο οκτακόσια. Και τα δρομολόγια των αστικών λεωφορείων έχουν καθυστερήσεις έως και μία ώρα. Είναι προοδευτική πολιτική αυτό;

Και να προχωρήσω στον δεύτερο Υπουργό, που όμως προχωρά με μία βραδύτητα, πολύ μεγάλη βραδύτητα, τον κ. Σταθάκη. Ο κ. Σταθάκης το απόγευμα είπε κάτι το οποίο θα ήθελα πάρα πολύ να εξηγήσει. Για το θέμα του ΔΕΣΦΑ είπε: «Μα, θέλατε να παρανομήσουμε παιδιά; Η Κυβέρνησή μας δεν παρανομεί. Δεν καταπατά κοινοτικούς κανονισμούς», υπονοώντας ότι η διαδικασία ιδιωτικοποίησης του ΔΕΣΦΑ είναι παράνομη.

Μα, κύριε Σταθάκη, ο κ. Σκουρλέτης τον Ιούνιο του 2016, πριν έξι μήνες από σήμερα, όταν μας έλεγε ότι: «Η ιδιωτικοποίηση του ΔΕΣΦΑ θα προχωρήσει και θα κλείσει. Μην ανησυχείτε…», δεν ήξερε ότι είναι παράνομη;

Και σας πούμε ότι ο Σκουρλέτης έκανε λάθος. Ο Πρωθυπουργός κ. Τσίπρας τον Σεπτέμβριο, όταν δέχτηκε στο Μαξίμου τους εκπροσώπους της «SOCAR» και τους είπε: «Το παίρνω ως διαπραγμάτευση από τον Σκουρλέτη, γιατί δεν είναι καλός και το αναθέτω στον σύμβουλό μου, τον κ. Λιάκο», που τον έκανε και Υφυπουργό, δεν ήξερε ότι είναι παράνομη η συμφωνία με τη «SOCAR»; Και εμείς που παρακολουθούμε δεν ξέρουμε ότι εδώ και δύο, δυόμισι χρόνια, η ιταλική «SNAM» συμμετέχει έτσι κι αλλιώς στην ιδιωτικοποίηση του ΔΕΣΦΑ;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μανιάτη, παρακαλώ ολοκληρώστε.

**ΙΩΑΝΝΗΣ ΜΑΝΙΑΤΗΣ:** Πού είναι η παρανομία; Τετρακόσια εκατομμύρια χαμένα από την εθνική οικονομία και τρία δισεκατομμύρια επενδύσεις να έχουν δυναμιτίσει και να έχουν καταστρέψει μία ενεργειακή, στρατηγική σχέση προκειμένου η Ελλάδα να γίνει ενεργειακός κόμβος της Νοτιοανατολικής Ευρώπης.

Υπάρχει ελπίδα; Η ελπίδα υπάρχει και υπάρχει στο νέο μεταρρυθμιστικό, δημοκρατικό φορέα που επιτέλους θα γίνει πράξη, γιατί αυτός ο κατακερματισμός των δυνάμεων της δημοκρατικής παράταξης μέσα στο 2017 θα πάψει να σας δίνει τη δυνατότητα να χαμογελάτε ως δύναμη. Η δημοκρατική παράταξη μετά τις επόμενες εκλογές, θα είναι η δεύτερη κοινοβουλευτική δύναμη.

Ευχαριστώ πολύ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ να τηρείται ο χρόνος. Είναι διακόσιοι έξι ομιλητές και είμαστε ακόμα στον τεσσαρακοστό έκτο. Ο εγωισμός του καθένα που θέλει να τα πει όλα, καταλαβαίνετε ότι λειτουργεί σε βάρος των υπολοίπων.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εις βάρος των Βουλευτών του ΣΥΡΙΖΑ λειτουργεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παπαδόπουλε, συνεχώς διαμαρτύρεστε, αλλά δεν σας ακούω.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κυρία Πρόεδρε, με συγχωρείτε πάρα πολύ, αλλά είναι εις βάρος των Βουλευτών του ΣΥΡΙΖΑ. Τι δεν καταλαβαίνετε; Πού θα πάει αυτή η κατάσταση; Μόνο οι συνάδελφοι του ΣΥΡΙΖΑ περιορίζουν τον χρόνο τους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Μηταφίδης, Βουλευτής από τον ΣΥΡΙΖΑ, έχει τον λόγο.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Κυρίες και κύριοι Βουλευτές, στα όσα μονότονα και άχαρα επαναλαμβάνουν εδώ οι εκπρόσωποι του τέως κυβερνητικού μπλοκ, που οδήγησε τον τόπο στο σημερινό αδιέξοδο, υπάρχει μια απλή απάντηση.

Θα μπορούσατε να μην είχατε ψηφίσει το τρίτο μνημόνιο και να κερδίσετε τις εκλογές. Τώρα γίνατε αντιστασιακοί ξαφνικά; Γίνατε αντιμνημονιακοί; Προφανώς δεν απευθύνεστε σε ανθρώπους με μνήμη χρυσόψαρου.

Αγαπητοί συνάδελφοι και συναδέλφισσες, θέλω να μιλήσω σχετικά με τις εκπαιδευτικές δαπάνες, χωρίς πανηγυρισμούς φυσικά, αλλά κάνοντας μια καταλυτική σύγκριση του νέου προϋπολογισμού με εκείνον της συγκυβέρνησης ΠΑΣΟΚ - Νέας Δημοκρατίας.

Συγκεκριμένα, προβλέπεται αύξηση των δαπανών του Υπουργείου Παιδείας σε σχέση με τον προϋπολογισμό του 2016 κατά 257 εκατομμύρια ευρώ ή περίπου 5,3%. Έχουμε, επίσης, μία μικρή ποσοστιαία αύξηση στην αναλογία των δαπανών αυτών επί του ΑΕΠ από το 2,80% που ήταν, στο 2,85%.

Έτσι, η Κυβέρνηση συνεχίζει την πολιτική που ξεκίνησε με τον προϋπολογισμό του 2016, ο οποίος έβαλε φρένο στις συνεχείς, τα προηγούμενα χρόνια, μειώσεις των δαπανών για την παιδεία. Αυτό αποδεικνύεται αν συγκρίνουμε τον προϋπολογισμού του 2017 της σημερινής Κυβέρνησης με τις δαπάνες που είχε αποφασίσει να διατεθούν για το 2017 η κυβέρνηση Νέα Δημοκρατία – ΠΑΣΟΚ με το μεσοπρόθεσμο πρόγραμμα του 2015 - 2018 και είχε ήδη ψηφίσει με τον ν.4263/2014.

Αν συγκρίνουμε, λοιπόν, αυτές τις δαπάνες, διαπιστώνουμε ότι με τον προϋπολογισμό του 2017 οι δαπάνες του Υπουργείου Παιδείας αυξάνονται κατά 691 εκατομμύρια ευρώ ή κατά 15,6%. Δηλαδή από το 2,15% των δαπανών επί του ΑΕΠ που είχε αποφασίσει η προηγούμενη κυβέρνηση για το 2017, ο νέος προϋπολογισμός προβλέπει αύξηση των δαπανών στο 2,85% επί του ΑΕΠ.

Βέβαια αυτές οι δαπάνες παραμένουν εξαιρετικά χαμηλές και είναι πολύ μακριά από το ιστορικό αίτημα του 15%, για το οποίο μάτωσε μια ολόκληρη γενιά και όχι μόνο. Όμως αν δεν είχε προηγηθεί η πολιτική αλλαγή τον Γενάρη του 2015, η παιδεία θα εξακολουθούσε να υποσιτίζεται από τα ψίχουλα του κρατικού προϋπολογισμού.

Σ’ αυτές, βέβαια, τις δαπάνες θα πρέπει να προσθέσουμε και τις επενδυτικές δαπάνες για την παιδεία, την έρευνα, τον πολιτισμό και τον αθλητισμό, που αποτελούν σημαντικό μέρος του Προγράμματος Δημοσίων Επενδύσεων μέσα από τη στήριξη δράσεων που συμβάλλουν στην πνευματική, πολιτιστική και κοινωνική ανάπτυξη. Η εκπαίδευση, η επιστημονική έρευνα, η τεχνολογία και η καινοτομία ως βασικά στοιχεία της οικονομίας της γνώσης συμβάλλουν, όπως ξέρετε, στην αύξηση της παραγωγικότητας και στην ενίσχυση της καλώς εννοούμενης ανταγωνιστικότητας.

Όπως ξέρετε, καταβάλλουμε προσπάθεια για τον εκσυγχρονισμό των υποδομών και τη διάχυση της γνώσης στους νέους. Τα έργα περιλαμβάνονται στο πρόγραμμα: «Έργα υποδομής, κτηριακές εγκαταστάσεις, εξοπλισμός των ΑΕΙ και των ΤΕΙ, καθώς και των σχολικών μονάδων πρωτοβάθμιας και δευτεροβάθμιας εκπαίδευσης».

Θα ήθελα, επίσης, εδώ να πω ότι η επίτευξη του στόχου αυτού και οι αλλαγές που προχωρούμε στην παραγωγική διαδικασία, θα επιτευχθούν και με δράσεις μέσω των συγχρηματοδουμένων προγραμμάτων του ΕΣΠΑ, που αφορούν στην εκπαίδευση και στη διά βίου μάθηση, που μεγάλο μέρος αυτού του προγράμματος υλοποιεί το Υπουργείο Παιδείας και Έρευνας.

Το Πρόγραμμα Δημοσίων Επενδύσεων χρηματοδοτεί, επίσης, δράσεις για την έρευνα και την τεχνολογία, για προγράμματα ανάπτυξης βιομηχανικών ερευνών, καθώς και για προγράμματα ενίσχυσης ερευνητικού δυναμικού.

Σημαντική είναι, επίσης, και η συμμετοχή του Προγράμματος Δημοσίων Επενδύσεων για έργα πολιτισμού, όπως η κατασκευή, επισκευή μουσείων, η συντήρηση μνημείων και αρχαιολογικών χώρων, όπως και η συνολική ανάδειξή τους.

Συνολικά οι προβλεπόμενες πιστώσεις για τις παραπάνω δράσεις ανέρχονται σε 711 εκατομμύρια ευρώ, ποσό που αντιστοιχεί στο 10,53% του συνόλου του Προγράμματος Δημοσίων Επενδύσεων.

Υπάρχουν αυτή τη στιγμή σε εξέλιξη είκοσι προγράμματα 30 εκατομμυρίων ευρώ για την υποστήριξη νέων ερευνητών. Στην προσπάθειά μας, λοιπόν, να ανακόψουμε το κύμα φυγής επιστημονικού δυναμικού προς το εξωτερικό, προωθούμε μία ακόμη καινοτόμο πρωτοβουλία, που προβλέπει ένα συνολικό ποσό 30 εκατομμυρίων ευρώ για τη χρηματοδότηση νέων κυρίως ερευνητών, με σκοπό την ενίσχυση του ακαδημαϊκού βιογραφικού τους και των ερευνητικών δεξιοτήτων τους, προκειμένου να βελτιωθούν οι προοπτικές της ακαδημαϊκής, ερευνητικής καριέρας τους.

Το Υπουργείο, μέσω του επιχειρησιακού προγράμματος «Ανάπτυξη Ανθρώπινου Δυναμικού, Εκπαίδευση και Διά Βίου Μάθηση» καλεί τα ΑΕΙ και τους ερευνητικούς φορείς της χώρας να υποβάλουν προτάσεις για τη δράση που συγχρηματοδοτείται από το Ευρωπαϊκό Κοινωνικό Ταμείο με τον τίτλο «Υποστήριξη ερευνητών με έμφαση στους νέους ερευνητές». Αντικείμενο του έργου αποτελεί η υλοποίηση μικρών προτάσεων, οι οποίες θα κατατίθενται από ομάδες νέων ερευνητών.

(Στο σημείο αυτό κτυπάει το κουδούνι λήξεως του χρόνου ομιλίας του κύριου Βουλευτή)

Θα ήθελα να πω ακόμα μια κουβέντα. Χθες κατηγορήθηκε ο Πρωθυπουργός της χώρας ότι πήγε «ταξίδι αναψυχής στην Κούβα», νομίζω από τον αγορητή της Ένωσης Κεντρώων. Αυτό που ήξερε όλη η ανθρωπότητα, φαίνεται ότι το αγνοούσε ο Κοινοβουλευτικός Εκπρόσωπος της Ένωσης Κεντρώων. Θα ήθελα να του πω, όμως, ότι στα κουβανέζικα σχολεία υπάρχει μια επιγραφή του ιστορικού ηγέτη της ανεξαρτησίας τους, του Χοσέ Μαρτί: «Ελεύθερος άνθρωπος είναι ο καλλιεργημένος άνθρωπος»

Με την κουβανέζικη επανάσταση –ακούστε το αυτό όσοι καταδικάσατε την παιδεία στον ρόλο του φτωχού συγγενή- το 13% του ακαθάριστου εθνικού προϊόντος στην Κούβα από τη δεκαετία του 1960 διατίθεται για την παιδεία.

Διαβάστε τις εκθέσεις της «κομμουνιστικής» Παγκόσμιας Τράπεζας, που λέει ότι η Κούβα συγκαταλέγεται μαζί με τη Φινλανδία, τον Καναδά, τη Νότια Κορέα και τη Σιγκαπούρη στην πρώτη τάξη των χωρών με το υψηλότερο επίπεδο εκπαίδευσης από ακαδημαϊκή άποψη και παρά τη μεγάλη οικονομική στενότητα, με αξιοπρεπείς αμοιβές προς τους εκπαιδευτικούς.

Εάν έχουμε, λοιπόν, κάτι να μάθουμε, πρέπει να το μάθουμε όχι μόνο από όλους αυτούς τους νεοφιλελεύθερους φασίστες με το Αrmani που κάνουν κουμάντο στην Ευρώπη, αλλά από αυτούς που έχουν δώσει μάχες για τα δικαιώματα των ανθρώπων στις πιο φτωχές περιοχές του κόσμου και ας έχουν καρφωμένη μια αμερικάνικη βάση σαν στιλέτο στην πλάτη τους!

 (Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Μηταράκης, Βουλευτής της Νέας Δημοκρατίας.

Κύριε Μηταράκη, προσέξτε και εσείς τον χρόνο.

**ΠΑΝΑΓΙΩΤΗΣ ΜΗΤΑΡΑΚΗΣ:** Κυρία Πρόεδρε, θα με αντικαταστήσει ο κ. Τραγάκης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα προηγηθεί, λοιπόν, ο κ. Τραγάκης, Βουλευτής Β΄ Πειραιά της Νέας Δημοκρατίας.

**ΙΩΑΝΝΗΣ ΤΡΑΓΑΚΗΣ:** Κατ’ αρχάς, ευχαριστώ για την κατανόηση και τον κ. Μηταράκη και όλους σας.

Θα ήθελα να σας πω μόνο ότι ήμουν εισηγητής στον προϋπολογισμό του 1992. Αντιλαμβάνεστε την εμπειρία μου.

Αυτός ο προϋπολογισμός είναι μια αντανάκλαση της πλήρους και παταγώδους αποτυχίας σε όλα τα επίπεδα της Κυβέρνησης ΣΥΡΙΖΑ-ΑΝΕΛ. Είναι το οδυνηρό αποτύπωμα μιας Κυβέρνησης δύο χρόνων, οι τραγικοί χειρισμοί της οποίας βαραίνουν τη χώρα ακόμα και σήμερα και θα την βαραίνουν συνεχώς.

Το κόστος της διαπραγμάτευσης του κ. Τσίπρα πληρώνεται κάθε ημέρα, σε ένα καθημαγμένο πιστωτικό σύστημα, με ασφυκτική φορολογία και συρρίκνωση του εισοδήματος.

Είναι χαρακτηριστικό ότι ο Διοικητής της Τράπεζας της Ελλάδος, έχει μιλήσει για απώλεια 86 δισεκατομμυρίων ευρώ από τη διαπραγμάτευση, ενώ ο επικεφαλής του ESM, o κ. Κλάους Ρέγκλινγκ έχει μιλήσει για 100 δισεκατομμύρια.

Η οικονομία επέστρεψε στην ύφεση, όπου και παραμένει. Το οικονομικό κλίμα κατέρρευσε, τα λουκέτα στην αγορά πολλαπλασιάστηκαν, οι ληξιπρόθεσμες οφειλές ιδιωτών-δημοσίου εκτινάχθηκαν, το κόστος δανεισμού αυξήθηκε, τα μη εξυπηρετούμενα δάνεια διογκώθηκαν.

Οι πολίτες που από την αρχή της κρίσης έχουν υποστεί θυσίες, έχουν πια την οδυνηρή εμπειρίαμ να κρίνουν και να συγκρίνουν το 2014 με τη σημερινή πραγματικότητα. Είναι, λοιπόν, απολύτως ξεκάθαρο τι συνέβη. Οι ΣΥΡΙΖΑ-ΑΝΕΛ έριξαν την προηγούμενη κυβέρνηση, έσυραν τη χώρα σε ένα τρίτο αχρείαστο μνημόνιο, συκοφάντησαν και λασπολόγησαν τους πολιτικούς τους αντιπάλους, φόρτωσαν την ελληνική οικογένεια με τεράστια βάρη, διέλυσαν την πραγματική οικονομία. Ολα αυτά γιατί; Για να προσπαθήσουν να φτάσουν το 2018 εκεί που ήμασταν πριν από τρία χρόνια.

Κυρίες και κύριοι συνάδελφοι, πριν να πω μερικά λόγια για τον προϋπολογισμό, θέλω να καταθέσω απευθυνόμενος προς τη Κυβέρνηση ορισμένες πολιτικές μου εμπειρίες από τη μακρά παρουσία μου στην Αίθουσα αυτή.

Έχετε ανοίξει πολλά μέτωπα ,σας τα είπα και στην επιτροπή, κύριε Υπουργέ. Η εμπειρία μου έχει αποδείξει, ότι όταν δεν κλείνουμε ένα μέτωπο, δεν πρέπει να ανοίγουμε άλλο και τα έχετε όλα ανοιχτά και παραμένουν ακόμα ανοιχτά. Πρώτον, είναι το μέτωπο στην οικονομία. Ο Πρωθυπουργός στη συνάντησή του με τον κ. Μοσκοβισί στις 5 Δεκεμβρίου διαβεβαίωνε πως τελειώνουμε την αξιολόγηση. Σύμφωνα με την απόφαση του Eurogroup δεν αποφασίστηκε το κλείσιμο της δεύτερης αξιολόγησης, η οποία συνδέθηκε με τη συμμετοχή του Διεθνούς Νομισματικού Ταμείου στο πρόγραμμα, το οποίο ζητάει νέα συγκεκριμένα μέτρα.

Η μετάθεση του κλεισίματος της δεύτερης αξιολόγησης δημιουργεί θέμα με τη συμμετοχή στο πρόγραμμα ποσοτικής χαλάρωσης. Θα προλάβουμε, κύριε Υπουργέ; Εγώ για να ξέρετε, εύχομαι να προλάβουμε. Εμείς ευχόμεθα να προλάβουμε, για να ξέρετε τη θέση μας δηλαδή.

Έχουμε το μέτωπο του χρέους. Έχετε ανοιχτό μέτωπο με το χρέος. Έχετε μια διγλωσσία για τη συμμετοχή ή όχι του Διεθνούς Νομισματικού Ταμείου. Άλλα λέει ο κ. Σκουρλέτης, άλλα λέει ο κ. Παπαδημητρίου. Επιτέλους να τα βρείτε.

Πάμε τώρα στους κυβερνητικούς πανηγυρισμούς σε σχέση με τα βραχυπρόθεσμα μέτρα για το χρέος. Δεν τα παραγνωρίζουμε φυσικά. Έχουν μακροπρόθεσμη επίπτωση που θα ξεκινήσει ελαφρώς το 2040 και θα ολοκληρωθεί το 2060. Έχουμε άμεση μικρή επιβάρυνση του κόστους εξυπηρέτησης του χρέους με αντάλλαγμα τη θεωρητική μικρή ελάφρυνση του χρέους και των χρηματοδοτικών αναγκών το 2060 και μόνο εφόσον πληρούνται, βέβαια, έως τότε διαρκώς οι δημοσιονομικοί στόχοι, πρωτογενές πλεόνασμα 3,5%.

Πρέπει ωστόσο να μην κοροϊδεύουμε τους Έλληνες. Τα μέτρα αυτά δεν επιφέρουν καμμία μείωση της ονομαστικής αξίας χρέους σε απόλυτους αριθμούς και ως ποσοστό του ΑΕΠ. Τα βραχυπρόθεσμα μέτρα για το χρέος δεν έχουν βραχυπρόθεσμο, άμεσο όφελος. Με λίγα λόγια πρόκειται για μία μικρής κλίμακος παρέμβαση για το χρέος με βαριά μέτρα για κάθε νοικοκυριό και ακόμα χειρότερα, παρατείνονται τα μνημόνια, η επιτροπεία και ο διεθνής οικονομικός έλεγχος. Άλλαξε κάτι από τον Ιούνιο;

Για να φρεσκάρω λίγο τη μνήμη σας, για το κούρεμα του χρέους επί της κυβερνήσεως Παπαδήμου, το 2012 είχαμε μια άμεση μείωση ονομαστικής αξίας κατά 61% του ΑΕΠ και σε παρούσα αξία μειώθηκε περίπου το 50% το 2013.

Έχετε ανοίξει μέτωπο με τους θεσμούς. Εδώ στο Κοινοβούλιο λειτουργούμε πια με έναν κανονισμό, ο οποίος δεν έχει καμμία σχέση με τον Κανονισμό που ισχύει. Έχουμε κατεπείγοντα, έχουμε επείγοντα, έχουμε -εάν είναι δυνατόν!- νομοθετικές βελτιώσεις τριάντα οκτώ σελίδων σε κύρωση σύμβασης.

Ανοίξατε μέτωπο με τη δικαιοσύνη. Βάλατε τους δικαστές να τσακώνονται μεταξύ τους.

Ανοίξατε, όμως, κυρίως μέτωπο στα εξωτερικά θέματα. Όταν αναγκάζεται ο Κύπριος κυβερνητικός εκπρόσωπος, κ. Χριστοδουλίδης, να λέει ότι εγώ μιλάω με τον Τσίπρα και δεν μιλάω με την ελληνική Κυβέρνηση -εννοώντας βέβαια τον Υπουργό Εξωτερικών, κ. Κοτζιά, τον έχει απαξιώσει- αυτή είναι μια πολύ σοβαρή δήλωση.

Κυρίες και κύριοι συνάδελφοι, ο προϋπολογισμός που συζητάμε προσπαθεί να εξωραΐσει την κατάσταση της πραγματικής ελληνικής οικονομίας. Όπως πολύ σωστά τόνισε ο Πρόεδρος της Νέας Δημοκρατίας, κ. Μητσοτάκης, εκρήγνυνται μια σειρά από ωρολογιακές βόμβες, που θα τις βρούμε μπροστά μας το 2017, όπως είναι οι ληξιπρόθεσμες οφειλές που διογκώνονται, τα κόκκινα δάνεια που αυξάνονται, η μαύρη τρύπα στα ασφαλιστικά ταμεία, η ρευστότητα των φορέων του δημοσίου που επιδεινώνεται.

Η Κυβέρνηση προφανώς αδιαφορεί για την φοροδοτική ικανότητα των πολιτών και με τον προϋπολογισμό επιβάλλει νέους φόρους ύψους 2,5 δισεκατομμυρίων ευρώ για το 2017.

Για τα ασφαλιστικά θα πω μόνο ότι δύο εκατομμύρια εξακόσιες χιλιάδες πολίτες βλέπουν μειώσεις, οι μισοί συνταξιούχοι έχουν μείωση στις επικουρικές συντάξεις περίπου 40%, οι δικαιούχοι του ΕΚΑΣ, τριακόσιες πενήντα χιλιάδες συμπολίτες μας χάνουν το ΕΚΑΣ που καταργήθηκε. Όλοι οι νέοι συνταξιούχοι μετά την ψήφιση του νόμου Κατρούγκαλου υπόκεινται σε μεσοσταθμική μείωση περίπου 25% με 30%.

Να πω τώρα για την αγορά; Το κλίμα είναι ασφυκτικό. Ένα νούμερο μόνον θα σας πω, ότι το 2016 είχαμε εννέα χιλιάδες οκτακόσιες δώδεκα διαγραφές επιχειρήσεων, ο μεγαλύτερος αριθμός λουκέτων που έχουν μπει ποτέ.

Τι απαιτείται τώρα; Απαιτείται εθνικό σχέδιο οριστικής εξόδου από την κρίση, όπως είναι η συμφωνία αλήθειας, που παρουσίασε ο Πρόεδρος της Νέας Δημοκρατίας Κυριάκος Μητσοτάκης στη Θεσσαλονίκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Ένα λεπτό, κυρία Πρόεδρε.

Πυρήνας της συμφωνίας αλήθειας είναι η εμπροσθοβαρής υλοποίηση διαρθρωτικών αλλαγών και αποκρατικοποιήσεων και η αλλαγή του μείγματος δημοσιονομικής πολιτικής, με λιγότερους φόρους και δαπάνες.

Πιστεύω πως πολύ σύντομα η Νέα Δημοκρατία υπό την ηγεσία του Προέδρου μας του Κυριάκου Μητσοτάκη, θα κληθεί και πάλι να αναλάβει τον ιστορικό ρόλο της ανόρθωσης της Ελλάδας και θα τα καταφέρει.

Ευχαριστώ πολύ για την κατανόησή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς, κύριε Τραγάκη.

Τον λόγο έχει η κ. Αυλωνίτου.

**ΕΛΕΝΗ ΑΥΛΩΝΙΤΟΥ:** Ευχαριστώ πολύ, κυρία Πρόεδρε.

Κυρίες και κύριοι Βουλευτές, σήμερα συζητάμε τον προϋπολογισμό του 2017, τον δεύτερο στη σειρά προϋπολογισμό που καταρτίζει η Κυβέρνηση ΣΥΡΙΖΑ – ΑΝΕΛ.

Σήμερα, λοιπόν, είναι η μέρα που κρίνονται τα πεπραγμένα μας του τελευταίου χρόνου στον τομέα της οικονομίας και ορίζονται οι στόχοι για τον επόμενο χρόνο.

Πώς τα πήγαμε, λοιπόν, στον χρόνο που πέρασε;

Κατ’ αρχάς ο προϋπολογισμός του 2016 αποδείχθηκε αληθής και όχι πλασματικός, όπως ήταν οι κρατικοί προϋπολογισμοί επί δεκαετίες ολόκληρες. Μετά αποδείχθηκε στην εκτέλεσή του προϋπολογισμός συγκρατημένων εκτιμήσεων. Άρα υπερβήκαμε τις εκτιμήσεις. Με λίγα λόγια, αποδείχθηκε ένας σοβαρός προϋπολογισμός.

Αυτό θα έπρεπε να είναι αυτονόητο βέβαια, αλλά στην Ελλάδα δεν είναι, τουλάχιστον δεν ήταν επί δεκαετίες. Εμείς όμως είμαστε σοβαροί, σε αντίθεση με την Αξιωματική Αντιπολίτευση που υπόσχεται μειώσεις φόρων, χωρίς να εξηγεί ποιες δαπάνες θα περικόψει. Προφανώς θα περικόψει τις δαπάνες για την υγεία, για την παιδεία, για την κοινωνική ασφάλιση, για τα κοινωνικά επιδόματα, αυτές δηλαδή που αφορούν, πραγματικά, την κοινωνία.

Στη συνέχεια ο διακηρυγμένος πέρυσι στόχος για την ελάφρυνση του δημοσίου χρέους επετεύχθη σε σημαντικό βαθμό αυτή την εβδομάδα με ένα πακέτο μέτρων, που σε βάθος χρόνου μειώνει το δημόσιο χρέος της χώρας κατά 15 δισεκατομμύρια ευρώ.

Αυτές τις ημέρες ακούσαμε από την Αντιπολίτευση και το εξής καταπληκτικό. Σε τι ωφελούνται οι εργαζόμενοι, όταν μας χαρίζουν 45 δισεκατομμύρια; Προφανώς η Νέα Δημοκρατία δεν ωφελείται σε τίποτα, όταν ο ελληνικός λαός κερδίζει 45 δισεκατομμύρια. Αυτό όμως δεν είναι πρόβλημα του ελληνικού λαού, είναι πρόβλημα της Νέας Δημοκρατίας. Πώς να εξηγήσουν, βέβαια, το ότι σε αντίθεση με το δικό τους PSI που κατέστρεψε τα ασφαλιστικά ταμεία και τους μικροομολογιούχους, η ελάφρυνση του δημοσίου χρέους της δικής μας Κυβέρνησης κατά 45 δισεκατομμύρια ευρώ δεν συνοδεύτηκε από μέτρα και δεν στοίχισε ούτε 1 ευρώ στον Έλληνα φορολογούμενο;

Κυρίες και κύριοι συνάδελφοι, από τους περσινούς μας στόχους παραμένει σε διαπραγμάτευση το θέμα των πλεονασμάτων για τα επόμενα χρόνια, που είναι στην ουσία του θέμα χαλάρωσης της πολιτικής λιτότητας σε όλη την Ευρωπαϊκή Ένωση.

Το να θέτει κανείς στόχους πλεονασμάτων 2,5% και 3,5% είναι απολύτως παράλογο, είναι άχρηστο, είναι επιζήμιο για την οικονομία, άσχετα μάλιστα από το αν το δει κανείς ως αριστερός κεϋνσιανός ή ως δεξιός νεοφιλελεύθερος. Ο κεϋνσιανός θα δαπανούσε τα χρήματα αυτά για την αναθέρμανση της οικονομίας. Ο νεοφιλελεύθερος θα τα επέστρεφε στην αγορά με μείωση φόρων.

Μόνο όποιος θέλει να κρατάει όμηρο την Ευρωζώνη και την παγκόσμια οικονομία για την εξυπηρέτηση συγκεκριμένων μονοπωλιακών συμφερόντων της ισχυρότερης οικονομίας της Ευρώπης, θα απαιτούσε τέτοια πλεονάσματα. Πέρυσι όμως αυτά τα λέγαμε μόνο εμείς υβριζόμενοι και λοιδορούμενοι. Σήμερα τα λέει όλη η Ευρώπη και η Αμερική, από αριστερά και δεξιά. Σήμερα το οικοδόμημα της λιτότητας καταρρέει διεθνώς και δικαιωνόμαστε.

Με δεδομένη την εμπειρία του προϋπολογισμού του 2016 και τις εξελίξεις που ανέφερα, ο προϋπολογισμός του επόμενου έτους είναι αληθής και συγκρατημένος. Αληθώς και συγκρατημένα εκφράζει τον στόχο οικονομικής ανάπτυξης 2,7% για την ελληνική οικονομία το 2017. Πέρα από τις δημοσιονομικές απαιτήσεις ένας είναι ο στόχος, που καθορίζει τις κατανομές μεγεθών του προϋπολογισμού μας, η ανάγκη στήριξης των ασθενέστερων εισοδημάτων και των βασικών κοινωνικών υπηρεσιών.

Έτσι λοιπόν, κυρίες και κύριοι συνάδελφοι, είναι πολύ εύκολο να καταρτίζει κανείς ισοσκελισμένους και πλεονασματικούς προϋπολογισμούς, που να περιέχουν ακόμα και μειώσεις φόρων άμα θέλει, αν και μόνο εάν, δεν ενδιαφέρεται καθόλου για τις κοινωνικές επιπτώσεις τους.

Το έχουμε δει από προηγούμενες κυβερνήσεις να γίνεται. Δεν βρίσκατε λεφτά για τα νοσοκομεία; Κλείσατε τα νοσοκομεία. Στοίχιζαν πολύ οι γιατροί; Διώχνατε τους γιατρούς. Δεν σας έβγαιναν οι μισθοί των καθηγητών; Αφήνατε να υπάρχουν κενά διδασκόντων και ας μη γίνονταν όλα τα μαθήματα.

Όμως εμείς, κυρίες και κύριοι συνάδελφοι, δεν το πάμε έτσι. Εμείς προσλαμβάνουμε γιατρούς, νοσηλευτές, καθηγητές, γιατί εμείς βάζουμε σε πρώτη προτεραιότητα, το να παραμένουν οι άνθρωποι ζωντανοί, να παραμένουν οι βασικές κοινωνικές υπηρεσίες σε λειτουργία. Θέλετε, λοιπόν, να μας κατηγορήσετε για αυτό; Για μας είναι τίτλος τιμής μία τέτοια κατηγορία.

Αναγνωρίζουμε την ανάγκη της μείωσης φόρων, ιδιαίτερα στις μικρομεσαίες επιχειρήσεις και τους επαγγελματίες και θεωρούμε ότι η οικονομική ανάπτυξη, η ελάφρυνση του χρέους και η καταπολέμηση της φοροδιαφυγής θα μας δίνουν τη δυνατότητα να μειώσουμε τους φόρους από εδώ και πέρα.

Ως τότε όμως θα μας πείτε ότι ευημερούν οι αριθμοί και δεινοπαθούν οι άνθρωποι, εσείς που η λέξη ανθρωπιστική κρίση δεν υπήρχε καν στο λεξιλόγιό σας, σε αντίθεση με εμάς που πρώτοι και μάλιστα με μονομερή ενέργεια νομοθετήσαμε μέτρα για την αντιμετώπιση της ανθρωπιστικής κρίσης, που οι δικές σας πολιτικές δημιούργησαν και σήμερα, μέσα σε ένα σφιχτό οικονομικό πλαίσιο, καταφέρνουμε και διευρύνουμε τα μέτρα για την αντιμετώπισή της με το κοινωνικό επίδομα αλληλεγγύης να χρηματοδοτείται κατευθείαν από τον προϋπολογισμό με 759 εκατομμύρια.

Επειδή, κυρίες και κύριοι συνάδελφοι, εγώ συνεχίζω να μιλάω με τον κόσμο στην Περιφέρειά μου, τη Β΄ Αθήνας, θέλω να σας μεταφέρω μια συζήτηση που είχα πριν από έναν μήνα με μία συνταξιούχο του Οργανισμού Ασφάλισης Ελευθέρων Επαγγελματιών.

Τη ρώτησα πώς είχε επηρεαστεί η σύνταξή της από τα μέτρα που ψηφίσαμε. Μου είπε, πραγματικά, επί λέξει «οι προηγούμενοι μού έκοψαν 400 ευρώ. Ο Τσίπρας μού έκοψε 11 ευρώ. Τι έχουν όλοι και τα βάζουν με τον Τσίπρα; Τα προηγούμενα τα ξέχασαν;». Επειδή και εγώ προσωπικά δεν ξέχασα τα προηγούμενα και δεν θα τα ξεχάσω, υπερψηφίζω τον προϋπολογισμό του 2017 που κατέθεσε η Κυβέρνηση.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υπουργός Υποδομών και Μεταφορών κ. Σπίρτζης, για δώδεκα λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ πολύ, κυρία Πρόεδρε.

Αγαπητοί κύριοι και κυρίες συνάδελφοι, βλέπω από τη δεξιά πτέρυγα μια μεγάλη απογοήτευση για τις επιτυχίες της διαπραγμάτευσης. Κρίμα θα βάλετε στο ιστορικό αρχείο τις δηλώσεις που είχατε ετοιμάσει για εκλογές και για όλα τα υπόλοιπα εδώ και δύο χρόνια.

Συνηθίζεται κάθε χρόνο στη συζήτηση για τον προϋπολογισμό, να αναφέρονται αριθμοί και ποσά που δεν είναι εύληπτα από το σύνολο των πολιτών, για τη ζωή τους, την καθημερινότητά τους και το μέλλον τους. Αναφέρονταν ποσά που ψηφίζονταν αλλά δεν ίσχυαν στην πραγματικότητα.

Το 2017, είναι μια πραγματικά κρίσιμη χρονιά. Είναι η χρονιά ολοκλήρωσης της βασανιστικής πολιτικής ύφεσης, της ανεργίας και της φτωχοποίησης του ελληνικού λαού, μια χρονιά που πρέπει να συνεχίσουμε να δουλεύουμε πάρα πολύ, με εργαλείο τον προϋπολογισμό, για να μπορέσουμε να υλοποιήσουμε όλες τις δράσεις και να ολοκληρώσουμε όλα τα έργα που βρίσκονται σε εξέλιξη. Κυρίως, όμως, το 2017 είναι μια χρονιά που θα ξεκινήσουν νέα έργα, σύμφωνα με τον εθνικό σχεδιασμό για την οριστική έξοδο από την κρίση.

Αγαπητοί συνάδελφοι, ιστορικά σε όλον τον πλανήτη οι οικονομικές κρίσεις ξεπεράστηκαν από την υλοποίηση ενός μεγάλου σχεδίου δημοσίων και κοινωνικών υποδομών. Είναι προφανές, όμως, ότι η κρίση στη χώρα μας, δεν ήταν συνέπεια μόνο της διεθνούς συγκυρίας. Ήταν συνέπεια μιας στρεβλής και ψεύτικης ανάπτυξης, που δεν προέβλεψε την ύπαρξη παραγωγικής δομής και βάσης. Υλοποιούνταν υποδομές που έδιναν υπεραξία σε συγκεκριμένους κλάδους. Δεν έδιναν, όμως, παραγωγικά πλεονεκτήματα. Έδιναν μια πλαστή και εφήμερη ανάπτυξη στην κοινωνία. Υλοποιούνταν έργα για τα έργα. Υλοποιούνταν έργα ώριμα και όχι έργα χρήσιμα. Δεν υπήρχε εθνικό σχέδιο, συντονισμός, ιεράρχηση, δομές.

Υπήρχε, όμως, ο σχεδιασμός να συσσωρευτεί το 80% των έργων σε λίγες τεχνικές εταιρείες. Υπήρχε ο σχεδιασμός να μειώνεται κάθε χρόνο το εθνικό Πρόγραμμα Δημοσίων Επενδύσεων και να δεσμεύεται το συγχρηματοδοτούμενο στη συντριπτική του πλειοψηφία στα μεγάλα έργα.

Κυρίες και κύριοι συνάδελφοι, δεν διανύουμε τις εποχές των πολλών δισεκατομμυρίων από τα χρηματοδοτικά προγραμματικά πλαίσια της Ευρωπαϊκής Επιτροπής. Η κατεύθυνσή μας είναι η υλοποίηση ενός στρατηγικού σχεδίου υποδομών, που θα μεταμορφώσει τη χώρα σε διεθνές κέντρο συνδυασμένων μεταφορών. Αυτό το μεγάλο πρόγραμμα υποδομών θα υλοποιηθεί με τη συμμετοχή του ιδιωτικού τομέα και με εργαλεία που μας παρέχονται από την Ευρωπαϊκή Ένωση, όπως το πρόγραμμα Γιούνκερ. Θα υλοποιηθεί με τη συνεργασία της Ευρωπαϊκής Τράπεζας Επενδύσεων, της Παγκόσμιας Τράπεζας, της Ευρωπαϊκής Τράπεζας Ανάπτυξης, με προνομιακούς όρους. Δεν θα απομειώνει, όμως, το εθνικό ΠΔΕ. Δεν θα διαλύει τα μικρά και μεσαία έργα που δίνουν ζωή στη χώρα σε κάθε γωνιά της.

Μέσα από αυτόν τον σχεδιασμό θα μπορέσουμε να χτυπήσουμε άμεσα την ανεργία, να αντιμετωπίσουμε το πρόβλημα των εσόδων για το ασφαλιστικό μας σύστημα. Μέσα από αυτόν τον σχεδιασμό θα εξοικονομηθούν πόροι του νέου ΕΣΠΑ, του ΣΕΣ, για να αναπτυχθούν νέες παραγωγικές εταιρείες και παραγωγή προϊόντων νέων τεχνολογιών. Αυτή η πολιτική βρίσκεται στον αντίποδα της πολιτικής της Νέας Δημοκρατίας, στον αντίποδα του «απολύω», του «διαλύω το κοινωνικό κράτος», του «τσακίζω τις υγιείς παραγωγικές δυνάμεις της χώρας».

Αγαπητοί συνάδελφοι, το 2017 είναι η πρώτη χρονιά που σταματά το παιχνίδι των σπάταλων αποζημιώσεων των έργων, της κατασπατάλησης των χρημάτων του ελληνικού λαού επειδή δεν είχαν γίνει απαλλοτριώσεις, αρχαιολογικές εργασίες, μεταφορές δικτύων. Το 2017, είναι η πρώτη χρονιά που θα μπει στις ράγες το εθνικό σχέδιο για τις υποδομές, με αξιολόγηση και κριτήρια για τη συνεισφορά των έργων και στην παραγωγική ανασυγκρότηση και στη βελτίωση της καθημερινότητας της ζωής του πολίτη.

Σταματά, δηλαδή, η παλαιοκομματική λογική να εξαρτάται ποια έργα θα γίνουν και πού από την εκλογική περιφέρεια του Υπουργού και των φίλων του.

Το 2017, είναι η πρώτη χρονιά που δεν θα ξεκινούν έργα χωρίς μελέτες, που θα υλοποιηθούν διαδικασίες για την ηλεκτρονική αδειοδότηση, για την ηλεκτρονική παρακολούθηση των έργων, για την ηλεκτρονική κλήρωση προκειμένου να έχουμε απευθείας αναθέσεις και όχι αυτό που γινόταν όλα αυτά τα χρόνια, για να γνωρίζει κάθε πολίτης το κάθε του ευρώ πού δίνεται και στα δημόσια έργα και στις δημόσιες συμβάσεις.

Το 2017 θα είναι η χρονιά, που επιτέλους θα ιδρυθεί διοικητική δομή στρατηγικού σχεδιασμού στη Γενική Γραμματεία Δημοσίων Έργων. Το 2017, είναι η χρονιά που το Εθνικό Πρόγραμμα Δημοσίων Επενδύσεων αυξάνεται. Από 133 εκατομμύρια ευρώ το 2016 γίνεται 199 εκατομμύρια ευρώ για μικρά έργα, για έργα στην περιφέρεια, για έργα στις φτωχές γειτονιές της Αθήνας και της Θεσσαλονίκης, για έργα που αφορούν την κοινωνία, για έργα ουσίας και όχι βιτρίνας.

Το 2017, η έμφαση του Εθνικού Προγράμματος Δημοσίων Επενδύσεων θα δοθεί στα αντιπλημμυρικά έργα και όχι στις πλατείες, για να σταματήσουμε να ζούμε το φαινόμενο στις φτωχές γειτονιές της Αθήνας, της Καλαμάτας, της Θεσσαλονίκης και των αστικών κέντρων, να χάνονται οι κόποι μιας ζωής.

Συνάδελφοι, το 2017 θα είναι η χρονιά της ολοκλήρωσης των μεγάλων οδικών έργων. Θα απεμπλακεί η ελληνική κοινωνία και ο ελληνικός προϋπολογισμός από το βάρος της κατασκευής των ανεύθυνων και άθλιων δεσμεύσεων, της ταλαιπωρίας και του κινδύνου για τους Έλληνες, τη βαριά κληρονομιά των συμβάσεων των υψηλών διοδίων και αποζημιώσεων.

Σήμερα αν συνεχιζόταν η πολιτική της Νέας Δημοκρατίας και των προηγούμενων κυβερνήσεων, δεν θα συζητούσαμε αυτόν τον προϋπολογισμό. Θα συζητούσαμε πώς θα επιστρέφαμε 4 δισεκατομμύρια στην Ευρωπαϊκή Επιτροπή και αρκετά ακόμη στις ρήτρες για τους αυτοκινητόδρομους και το μετρό της Θεσσαλονίκης. Θα συζητούσαμε πόσα μνημόνια και πόσες νέες θυσίες του ελληνικού λαού θα είχαμε μόνον από την πολιτική της Νέας Δημοκρατίας και τις ιστορικές της ευθύνες για τους αυτοκινητόδρομους και το μετρό της Θεσσαλονίκης.

Το Μάρτιο κλείνει ο κύκλος της λειτουργικής παράδοσης και της περιπέτειας των οδικών αξόνων και του μετρό της Θεσσαλονίκης και ανοίγουμε τον κύκλο των σιδηροδρομικών έργων, της ολοκλήρωσης της σιδηροδρομικής ΠΑΘΕ, της έναρξης της σιδηροδρομικής Εγνατίας, ένα έργο όχι μόνο παραγωγικής σημασίας αλλά και γεωπολιτικής σημασίας.

Τα σιδηροδρομικά έργα, κύριοι συνάδελφοι, τα βρήκαμε πιο εγκαταλειμμένα από τους αυτοκινητόδρομους, χωρίς διαθέσιμη χρηματοδότηση, με μόνη προοπτική να ολοκληρωθούν μέσα από ένα ιδιαίτερα συρρικνωμένο Πρόγραμμα Δημοσίων Επενδύσεων, από το εθνικό ΠΔΕ και με την απειλή για μια ακόμη φορά επιστροφής κοινοτικών πόρων λόγω μη έγκαιρης ολοκλήρωσής τους.

Σήμερα μιλάμε για την αποπεράτωση των τμημάτων που υπολείπονται για τη σιδηροδρομική ΠΑΘΕ σταδιακά από το 2018 έως το 2022, ένα έργο που ξεκίνησε από το 1997 και είχε αφεθεί στη μοίρα του. Τον Απρίλιο του 2015, διαπιστώσαμε ότι έργα προϋπολογισμού 995 εκατομμυρίων ευρώ, ενός δισεκατομμυρίου περίπου, είχαν πρόοδο μόλις 121 εκατομμυρίων ευρώ, γεγονός που θα επιβάρυνε τελικά τους φορολογούμενους με εκατοντάδες εκατομμύρια ευρώ, αφού τα έργα αυτά δεν θα μπορούσαν να ενταχθούν σε τρίτη προγραμματική περίοδο.

Σήμερα αυτά τα έργα έχουν γεωμετρική πρόοδο. Έγιναν οι απαραίτητες ενέργειες. Χρηματοδοτούνται από τον μηχανισμό «Συνδέοντας την Ευρώπη» και από τους προϋπολογισμούς και το ΠΔΕ που θα ψηφίσουμε σήμερα και ψηφίσαμε τα προηγούμενα χρόνια.

Το 2017, συνεχίζουμε την υλοποίηση έργων προϋπολογισμού 832 εκατομμυρίων ευρώ στα σιδηροδρομικά, που είναι απαραίτητα, ώστε επιτέλους μετά από περισσότερο από είκοσι χρόνια να παραδοθεί στους πολίτες το σύνολο της σιδηροδρομικής ΠΑΘΕ και με ηλεκτροκίνηση.

Αυτά τα έργα είναι η ολοκλήρωση της νέας διπλής ηλεκτροκινούμενης σιδηροδρομικής γραμμής υψηλών ταχυτήτων στο τμήμα Τιθορέα-Λιανοκλάδι-Δομοκός μήκους εκατόν έξι χιλιομέτρων, προϋπολογισμού 430.000.000 ευρώ, με ποσοστό υλοποίησης σήμερα πάνω από το 55%.

Έχουμε την κατασκευή του έργου στο τμήμα Ροδοδάφνη-Ψαθόπυργος στη σιδηροδρομική γραμμή Αθήνα-Πάτρα, προϋπολογισμού 290.000.000 ευρώ, με ποσοστό υλοποίησης σήμερα 60%.

Επίσης έχουμε την κατασκευή στο τμήμα Ψαθόπυργος-Πάτρα, πάλι στην ίδια σιδηροδρομική γραμμή Αθήνα-Πάτρα προϋπολογισμού 112.000.000 ευρώ, το οποίο βρίσκεται στο Ελεγκτικό Συνέδριο και θα ολοκληρωθεί με την υπογραφή της σύμβασης στα τέλη Ιανουαρίου.

Αναμένεται ακόμη η ένταξη δύο επιπλέον έργων 104.000.000 ευρώ, που είναι στον σιδηροδρομικό σταθμό Αθηνών μέχρι τις Τρεις Γέφυρες, προϋπολογισμού 92.000.000 ευρώ και η κατασκευή της παραλλαγής της σιδηροδρομικής γραμμής Θεσσαλονίκη-Ειδομένη στο τμήμα Πολύκαστρο-Ειδομένη, προϋπολογισμού 12.000.000 ευρώ.

Προφανώς υπάρχουν και αρκετά άλλα σιδηροδρομικά έργα, τα οποία δεν θα αναφέρω για να μη σας κουράσω.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Κυρία Πρόεδρε, θα χρειαστώ δύο λεπτά ακόμα.

Ξεκινάμε, λοιπόν, ανοίγοντας τον νέο κύκλο των κοινωνικών υποδομών και των μέσων σταθερής τροχιάς της Γραμμής 4 του μετρό της Αθήνας και των επεκτάσεών του, του Τραμ στο Κερατσίνι-Πέραμα, του μετρό της Θεσσαλονίκης. Το μετρό της Θεσσαλονίκης είναι το έργο-ανέκδοτο της Νέας Δημοκρατίας. Ήταν, λέει, το πιο ασφαλές μετρό. Ξεκίνησε επιτέλους και όχι με 1.100.000.000 ευρώ αποζημιώσεις αλλά με χαμηλότερα πολλαπλάσια μέσα από δικαστικές αποφάσεις.

Τον Μάρτιο του 2017 ολοκληρώνονται τα έργα Πολιτικού Μηχανικού και το 2019 ξεκινά η δοκιμαστική λειτουργία. Το 2020, επιτέλους, η Θεσσαλονίκη θα έχει και τον βασικό κορμό του μετρό και την επέκταση προς Καλαμαριά για χρήση των πολιτών.

Προχωρούν, βέβαια και τα έργα στο τμήμα Χαϊδάρι-Πειραιάς, που παραλήφθηκε και αυτό με κώλυμα.

Ξεκινάμε τα νέα οδικά δίκτυα στον βόρειο οδικό άξονα της Κρήτης, στον Ε65 που είναι ένα γεφύρι μέσα στην έρημο –κατασκευάστηκε μόνο το μεσαίο τμήμα από τη Νέα Δημοκρατία και την κυβέρνηση Σαμαρά- και βέβαια, στο τμήμα Πάτρα-Πύργος.

Η χώρα δεν θα ξαναζήσει –ευτυχώς γι’ αυτή- το φαινόμενο να μην έχουμε μεγάλους οδικούς και σιδηροδρομικούς άξονες, όπως είναι η Εγνατία ή να μην είναι συνδεδεμένα τα λιμάνια της, οι βιομηχανικές περιοχές, τα αστικά της κέντρα, οι τουριστικές περιοχές ή τα αεροδρόμια.

Αυτή είναι η συμφωνία της ελπίδας για τη χώρα και τον ελληνικό λαό. Η συμφωνία της Νέας Δημοκρατίας, αυτή που επικαλούνται ως συμφωνία της αλήθειας, είναι η συμφωνία της ύφεσης, της μιζέριας, της φτώχειας, των απολύσεων, των βιώσιμων χρεών που μας λέγατε και των μη βιώσιμων πολιτών.

Για να ξεκαθαρίσουμε κάτι, αγαπητοί συνάδελφοι, θα σας έλεγα ότι δεν είμαστε ενάντια στον ιδιωτικό τομέα. Είμαστε ενάντια στον αεριτζίδικο κρατικοδίαιτο ιδιωτικό τομέα. Εκεί είμαστε κάθετα αντίθετοι. Είμαστε απέναντι.

Ολοκληρώνοντας, θα σας έλεγα ότι παλεύουμε να βγάλουμε τη χώρα από την κρίση και τη βγάζουμε μαζί με τον ελληνικό λαό. Μαζί με τις υγιείς παραγωγικές δυνάμεις θα καταφέρουμε να ανατάξουμε το κοινωνικό κράτος, να οικοδομήσουμε τη δίκαιη ανάπτυξη και να έχουμε κοινωνική δικαιοσύνη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα τον λόγο έχει ο κ. Λαμπρούλης από το ΚΚΕ, για επτά λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Επιβεβαιώνεται και με τον κρατικό προϋπολογισμό του 2017 η συνέχιση της βαθύτατα ταξικής, αντιλαϊκής πολιτικής της συγκυβέρνησης ΣΥΡΙΖΑ-ΑΝΕΛ. Έτσι και στα ζητήματα της υγείας και της πρόνοιας ή στο φάρμακο, συντηρείται, εδραιώνεται και επιδεινώνεται η σημερινή άγρια κατάσταση που αντιμετωπίζει ο λαός, με την Κυβέρνηση να προπαγανδίζει αυτή την πολιτική ως σταθεροποίηση του δημόσιου συστήματος υγείας μετά το άγριο πετσόκομμα δαπανών και παροχών μέσω του νοικοκυρέματος και του εξορθολογισμού τους.

Προς αυτή την κατεύθυνση χρησιμοποιεί τη διατήρηση ορισμένων κονδυλίων του κρατικού προϋπολογισμού για την υγεία και την πρόνοια στα απαράδεκτα χαμηλά επίπεδα, θέλοντας να πείσει ότι αυτό σηματοδοτεί αντιστροφή της άσχημης κατάστασης, προσπαθώντας να κρύψει τη βάρβαρη πολιτική της που παραμένει στο ακέραιο και εντείνεται, αντιστρέφοντας την πραγματικότητα.

Ακόμα και η διατήρηση των κονδυλίων στα ίδια χαμηλά επίπεδα έρχεται να προστεθεί σωρευτικά στο άγριο «πετσόκομμα» των προηγούμενων ετών και επιδρά πολλαπλασιαστικά στην επιδείνωση των ήδη άσχημων όρων ιατρικής, νοσηλευτικής και φαρμακευτικής περίθαλψης του λαού, που σε συνδυασμό με τα συνολικά αντιλαϊκά μέτρα –μειώσεις μισθών, άγρια φορολογία- οξύνουν την ήδη επικίνδυνη κατάσταση για την υγεία του λαού.

Μάλιστα για την απαράδεκτη και επικίνδυνη κατάσταση του δημόσιου συστήματος υγείας και πρόνοιας, το οποίο βρίσκεται σε πλήρη αναντιστοιχία με τις σύγχρονες ανάγκες των εργαζομένων, ζητάει και την επιβράβευση από τον λαό, με στόχο τον εγκλωβισμό του στη λογική των μειωμένων απαιτήσεων, στην παραίτηση ακόμα και από τις ανεπαρκείς παροχές που είχε ο λαός πριν από την κρίση.

Όμως αυτό στο οποίο όντως έχετε διατριβή, κύριοι της Κυβέρνησης, είναι η εξαπάτηση του λαού. Παρουσιάζετε τα 300 εκατομμύρια ευρώ -το «μαξιλαράκι», όπως λέτε- που αφορούν δράσεις στην υγεία, την παιδεία, την κοινωνική προστασία για τυχόν, δηλαδή, έκτακτες ανάγκες, θέλοντας να πείσετε, πως αφού καλύφθηκαν οι τακτικές ανάγκες του λαού, βάλατε και κάτι στην άκρη ως περίσσευμα.

Είναι ένα περίσσευμα, που είναι αναντίστοιχο με τις ολοένα αυξανόμενες ανάγκες του λαού, το οποίο, εάν και εφόσον δοθεί, σε καμμία περίπτωση δεν μπορεί να καλύψει τα τεράστια κενά στην υποχρηματοδότηση, δεν θα αλλάξει την εκρηκτική κατάσταση στον χώρο της υγείας. Πολύ περισσότερο που κάποια κονδύλια εξακολουθούν να μειώνονται, όπως, για παράδειγμα, η κρατική χρηματοδότηση στον ΕΟΠΥΥ κατά 200 εκατομμύρια ή η κρατική χρηματοδότηση του ΠΕΔΥ κατά 7 εκατομμύρια, γεγονός που συνιστά απόλυτη επιδείνωση στις παρεχόμενες υπηρεσίες υγείας, φαρμάκου και πρωτοβάθμιας φροντίδας υγείας.

Έτσι από τη μια συνεχίζεται η πολιτική της ραγδαίας κρατικής υποχρηματοδότησης και από την άλλη αυξάνονται οι πληρωμές από τις τσέπες των εργαζομένων και των συνταξιούχων και για το 2017 στον ΕΟΠΥΥ, πέραν της αρπαγής από τις τσέπες των συνταξιούχων των 717 εκατομμυρίων ευρώ της αύξησης που επιβλήθηκε, δηλαδή, σε εισφορές του 6% σε κύριες και επικουρικές συντάξεις.

Έτσι τα έσοδα του ΕΟΠΥΥ από τις ασφαλιστικές εισφορές αυξάνονται από το 79,2% στο 82,3%, ενώ η κρατική χρηματοδότηση μειώνεται από το 9,4% που ήταν το 2016 στο 6,2%.

Οι όποιες δράσεις, όπως αναφέρονται στον προϋπολογισμό, για περιστολή των δαπανών του ΕΟΠΥΥ σε φάρμακα και λοιπές παροχές, αφορούν την περιστολή των κρατικών και ασφαλιστικών δαπανών, ενώ για τα λαϊκά στρώματα μεταφράζεται σε αύξηση δαπανών.

Χαρακτηριστικό παράδειγμα είναι η φαρμακευτική δαπάνη, η οποία μειώνεται κατά 230 εκατομμύρια στον προϋπολογισμό του 2017, που έχει ως συνέπεια οι ασθενείς να βάζουν όλοι και πιο βαθιά το χέρι στην τσέπη για φάρμακα, υγειονομικό υλικό και άλλα.

Ενδεικτικό παράδειγμα το οποίο έρχεται να προστεθεί στην ήδη τραγική κατάσταση σ' ό,τι αφορά το ζήτημα των φαρμάκων, είναι η εξαετία 2009-2015, με τις συνεχείς δραστικές μειώσεις στη δημόσια φαρμακευτική δαπάνη. Τι έκαναν; Εκτόξευσαν τη μεσοσταθμική συμμετοχή των ασφαλισμένων από το 9% το 2009 στο 30% το 2015.

Δηλαδή κράτος και ασφαλιστικά ταμεία πλήρωσαν κατά 57,7% λιγότερο, ενώ οι ασφαλισμένοι 43% περισσότερο, ποσό που αυξάνεται, εάν προσθέσουμε και τα μη συνταγογραφούμενα φάρμακα -που συνεχώς αυξάνονται- των φαρμάκων της αρνητικής λίστας, τα οποία δεν αποζημιώνει ο ΕΟΠΥΥ και πληρώνονται εξ ολοκλήρου από τον ασθενή.

Μάλιστα η Κυβέρνηση προκειμένου να συσκοτίσει την αντιλαϊκή της πολιτική, που και σε αυτόν τον τομέα αποτελεί η υλοποίηση της στρατηγικής της Ευρωπαϊκής Ένωσης για μείωση του μη μισθολογικού κόστους, χρησιμοποιεί τα ίδια επιχειρήματα και εργαλεία με τις προηγούμενες κυβερνήσεις.

Φυσικά το γεγονός ότι αυτές οι κατευθύνσεις αναδεικνύονται στον κρατικό προϋπολογισμό ως πολιτική της Κυβέρνησης, σηματοδοτεί για το επόμενο διάστημα περαιτέρω επιδείνωση των παροχών προς τον λαό με νέες περικοπές.

Να γιατί προβάλλει η Κυβέρνηση την επέκταση εφαρμογής των λεγόμενων «θεραπευτικών, διαγνωστικών και φαρμακευτικών πρωτοκόλλων», τα οποία αποτελούν εργαλεία επιβολής και ελέγχου αυτών των περικοπών!

Μάλιστα η κοροϊδία και ο εμπαιγμός απέναντι στον λαό που στενάζει δεν έχει τελειωμό, αφού η Κυβέρνηση ανακοινώνει πως θα αυξήσει τον προϋπολογισμό του ΕΟΠΥΥ, κατόπιν συμφωνίας με τους θεσμούς, αφού καμμία ανακούφιση δεν πρόκειται να φέρει, αφ’ ενός γιατί η αύξηση προέρχεται από τη λεηλασία, τις αυξημένες πληρωμές των ίδιων των εργαζομένων και αφ’ ετέρου ακόμα και η όποια αύξηση δεν σημαίνει και αύξηση των παροχών προς τους ασφαλισμένους, αφού μέλημα της Κυβέρνησης είναι η εξόφληση των χρεών του ΕΟΠΥΥ αλλά και διότι βρίσκεται στη φάση διαμόρφωσης και ο νέος κανονισμός παροχών του ΕΟΠΥΥ, με νέες περικοπές που προστίθενται σε όσες έχουν γίνει τα προηγούμενα χρόνια.

Την ίδια ώρα, λοιπόν, που τα κέντρα υγείας στενάζουν υπό το βάρος των τεράστιων ελλείψεων σε γιατρούς, λοιπό προσωπικό, εξοπλισμό, αντιδραστήρια και άλλα, η Κυβέρνηση μειώνει τα κονδύλια για τη χρηματοδότηση των μονάδων του ΠΕΔΥ, με συνέπεια την περαιτέρω χειροτέρευση των όρων πρωτοβάθμιας φροντίδας υγείας σηματοδοτώντας τις επιδιώξεις της μέσω της λεγόμενης «εμβληματικής» –ακούσαμε και τέτοιες λέξεις!- μεταρρύθμισης για την πρωτοβάθμια φροντίδα υγείας. Πρόκειται, δηλαδή, για μονάδες με το ελάχιστο δυνατό κόστος, που η λειτουργία τους θα εξαρτάται από τα έσοδα από τα ασφαλιστικά ταμεία ή τις άμεσες πληρωμές των ασθενών.

Έτσι, ο τομέας της πρόληψης θα συνεχίσει να αποτελεί ατομική υπόθεση με σοβαρές επιπτώσεις για τον λαό, αφού θα εξαρτάται, κυρίως, από την οικονομική δυνατότητα του καθένα.

Το γεγονός ότι τα κονδύλια για τα νοσοκομεία παραμένουν καθηλωμένα, τη στιγμή που η κατάσταση σε αυτά είναι εκρηκτική, σηματοδοτεί ουσιαστικά την εδραίωση του σημερινού απαράδεκτου και επικίνδυνου καθεστώτος των τεράστιων ελλείψεων σε προσωπικό, εξοπλισμό, φάρμακα, αναλώσιμα αλλά και την εντατικοποίηση της εργασίας του υγειονομικού προσωπικού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Στόχος; Η επιτάχυνση εφαρμογής των μέτρων που ξεκίνησαν από τις προηγούμενες κυβερνήσεις, ώστε τα νοσοκομεία να προσαρμοστούν πλήρως στην εμπορευματοποίηση των υπηρεσιών τους και στους κανόνες της επιχειρηματικής δράσης.

Προκειμένου να μειωθεί το κόστος λειτουργίας τους, μειώνετε το προσωπικό και επεκτείνετε το καθεστώς της κινητικότητας, για να καλύψετε τρύπες. Μένουν κλειστά κρεβάτια ΜΕΘ, χειρουργεία, ελλείψεις σε φάρμακα, υγειονομικό υλικό, αντιδραστήρια και άλλα. Το αποτέλεσμα είναι οι ασθενείς να εξαναγκάζονται να καταφεύγουν στον ιδιωτικό τομέα –όσοι έχουν την οικονομική δυνατότητα- για να βρουν την υγειά τους.

Έρχεστε και προπαγανδίζετε πως κάνετε προσλήψεις μόνιμου προσωπικού. Σιγά το κατόρθωμα! Μόνο το 2015 αποχώρησαν δύο χιλιάδες επτακόσια πενήντα άτομα και προσλήφθηκαν πεντακόσιοι ενενήντα τρεις μόνιμοι υπάλληλοι. Αυτή είναι η πραγματικότητα και τις επιπτώσεις τις βιώνουν οι ασθενείς και οι εργαζόμενοι στα νοσοκομεία.

Κάθε λίγο και λιγάκι παρουσιάζετε προσλήψεις επικουρικών, νοσηλευτών και άλλων ειδικοτήτων, κάνοντας το μαύρο άσπρο, αφού αυτό το προσωπικό είτε αντικαθιστά το μόνιμο προσωπικό που συνταξιοδοτείται είτε επικουρικούς που απολύονται. Το σημαντικότερο είναι ότι δεν κοστίζουν στο κράτος, αφού πληρώνονται από τα έσοδα των νοσοκομείων, τα ασφαλιστικά ταμεία είτε από τις απευθείας πληρωμές των ασθενών, δηλαδή από τους ίδιους τους εργαζόμενους. Μάλιστα είναι εργαζόμενοι με μειωμένα δικαιώματα. Στο ζήτημα αυτό η Κυβέρνηση υλοποιεί τις ευρωενωσιακές κατευθύνσεις για φθηνούς εργαζόμενους, φθηνούς ασθενείς σε ένα φθηνό σύστημα υγείας για το κράτος και τους επιχειρηματικούς ομίλους.

Να γιατί απορρίψατε πρόσφατα την πρόταση νόμου του Κομμουνιστικού Κόμματος για μονιμοποίηση των εργαζομένων, των επικουρικών, αυτών με δελτία παροχής υπηρεσιών μέσω ΚΕΕΛΠΝΟ κ.λπ., προβάλλοντας τις δημοσιονομικές δεσμεύσεις και συμφωνίες. Αυτή ήταν μια πρόταση του Κομμουνιστικού Κόμματος, που αποσκοπούσε στην κάλυψη ενός μέρους των τεράστιων πάγιων αναγκών της υγείας του λαού.

Η Κυβέρνηση με τα μέτρα για τους ανασφάλιστους εξαπατά τον λαό για το δήθεν ταξικό πρόσημο υπέρ του λαού, όπως ισχυρίζεται. Πήρε, λέει, το μέτρο, αλλά δεν έδωσε ούτε 1 ευρώ από τον κρατικό προϋπολογισμό και ανέθεσε στα υποχρηματοδοτούμενα δημόσια νοσοκομεία, τα κέντρα υγείας, τον ΕΟΠΥΥ, να βγάλουν τα κάστανα από τη φωτιά, υλοποιώντας κατά γράμμα τις κατευθύνσεις της Ευρωπαϊκής Ένωσης, προκειμένου να μην επιβαρυνθούν οι δημοσιονομικοί στόχοι και κρατικός προϋπολογισμός.

Έτσι η μεγάλη πλειοψηφία των ανασφάλιστων φτωχών ανθρώπων θα πληρώνει, όπως οι άλλοι ασφαλισμένοι, συμμετοχή ή και εξ ολοκλήρου πληρωμές, σύμφωνα με τον κανονισμό του ΕΟΠΥΥ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λαμπρούλη, πρέπει να επιταχύνετε λίγο, σας παρακαλώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τελειώνω, κυρία Πρόεδρε.

Θα πληρώνουν, λοιπόν, με βάση και τον κανονισμό, για φάρμακα, για εξετάσεις, υγειονομικό υλικό κ.λπ. στις δημόσιες μονάδες υγείας.

Μόνο ένα μικρό τμήμα των ανασφάλιστων που βρίσκονται σε συνθήκες εξαθλίωσης, δεν πληρώνουν για φάρμακα. Αυτοί είναι στη θετική λίστα. Μάλιστα στο πλαίσιο του δίκαιου, όπως προπαγανδίζετε, επιμερισμού των κρατικών περικοπών, οι άποροι, ενώ έπαιρναν δωρεάν τα φάρμακα από τα δημόσια νοσοκομεία, τώρα η Κυβέρνηση τούς διευκολύνει, αφού τα προμηθεύονται από τα ιδιωτικά φαρμακεία πληρώνοντας και συμμετοχή.

Στον τομέα της πρόνοιας έχουμε να κάνουμε με χειροτέρευση της απαράδεκτης κατάστασης που ήδη υπάρχει, αφού, σύμφωνα με την πολιτική των αναδιαρθρώσεων που αποτυπώνεται και στον κρατικό προϋπολογισμό, θα συνεχιστούν και θα επεκταθούν τα μέτρα, προκειμένου η κρατική στήριξη να περιοριστεί σε όσους ζουν στα όρια της εξαθλίωσης.

Ο εξορθολογισμός των προνοιακών παροχών σε είδος και σε χρήμα που επικαλείται η Κυβέρνηση με καθιέρωση ενιαίων κριτηρίων, στοχεύει να περιορίσει τις κρατικές ασφαλιστικές δαπάνες-παροχές, βάζοντας αυστηρές προϋποθέσεις για το τμήμα του πληθυσμού που βρίσκεται στα όρια της ακραίας φτώχειας και της εξαθλίωσης και με περικοπές που προέρχονται από το νέο μαχαίρι άλλων προνοιακών επιδομάτων.

Αυτή την πολιτική του «παίρνω από τους φτωχούς για να δώσω στους φτωχότερους», παρουσιάζει η Κυβέρνηση ως δήθεν φιλολαϊκή. Από τη μία ψίχουλα σε περιορισμένο αριθμό και κατηγορίες του πληθυσμού που ζει σε συνθήκες εξαθλίωσης και την ίδια ώρα εφαρμογή πολιτικών που φτωχοποιούν το σύνολο των εργαζομένων.

Στην κρατική υποχρηματοδότηση δεν οφείλεται η τεράστια έλλειψη προσωπικού στα προνοιακά ιδρύματα, στα κέντρα ειδικής αγωγής, η μη πληρωμή των εργαζομένων, η έλλειψη δημόσιων υποδομών, που έχει ως αποτέλεσμα εγκαταλελειμμένα βρέφη και παιδιά να παραμένουν στα νοσοκομεία, η τεράστια έλλειψη δημόσιων κέντρων αποκατάστασης;

(Στο σημείο αυτό κτυπάει παρατεταμένα το κουδούνι λήξεως του χρόνου ομιλίας του κυρίου Αντιπροέδρου)

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λαμπρούλη, δεν γίνεται!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Τελειώνω, κυρία Πρόεδρε και ευχαριστώ, για ακόμη μία φορά, για την ανοχή σας.

Μάλιστα φτάσατε ως Κυβέρνηση, στο σημείο να δώσετε ΑΜΚΑ στα βρέφη που φιλοξενούνται στο κέντρο βρεφών «ΜΗΤΕΡΑ», προκειμένου να μεταφερθεί η δαπάνη λειτουργίας από το κράτος στον ΕΟΠΥΥ, δηλαδή μέσω των ασφαλιστικών εισφορών του ΕΟΠΥΥ στους ίδιους τους εργαζόμενους.

Η Κυβέρνηση όπως και οι προηγούμενες κυβερνήσεις αλλά και όλα τα άλλα κόμματα που συμφωνούν στον καπιταλιστικό δρόμο ανάπτυξης που διαμορφώνει η Κυβέρνηση με την πολιτική της στην υγεία και πρόνοια, με κριτήριο το κόστος των μέτρων για την ανταγωνιστικότητα και την κερδοφορία των επιχειρηματικών ομίλων, οι εργαζόμενοι και τα λαϊκά στρώματα δεν έχουν να περιμένουν τίποτα θετικό. Το κριτήριο της ανάπτυξης υπέρ των επιχειρηματικών ομίλων που υπηρετεί η σημερινή Κυβέρνηση, όχι μόνο δεν προμηνύει ανάκτηση των απωλειών σε υπηρεσίες πρόληψης και αποκατάστασης της υγείας του λαού αλλά μονιμοποίηση της σημερινής άθλιας κατάστασης.

Να γιατί σήμερα προέχει η ανάγκη, οι εργαζόμενοι να αντιστοιχίσουν τις διεκδικήσεις τους με τις σύγχρονες ανάγκες τους, να δυναμώσουν τη λαϊκή συσπείρωση και πάλη, διαμορφώνοντας τους κοινωνικούς και πολιτικούς όρους για έναν άλλο δρόμο ανάπτυξης, της παραγωγής και της οικονομίας, με εργατική λαϊκή εξουσία, που στο επίκεντρο θα είναι και η ικανοποίηση των διευρυμένων λαϊκών αναγκών στην πρόληψη, θεραπεία και αποκατάσταση της υγείας, με αξιοποίηση, προς όφελος του λαού, όλων των διαθέσιμων επιστημονικών και τεχνολογικών δυνατοτήτων.

Μόνο με αυτές τις προϋποθέσεις μπορεί η υγεία να αποτελέσει ένα κατοχυρωμένο και διασφαλισμένο, καθολικό και δωρεάν λαϊκό δικαίωμα.

Κυρία Πρόεδρε, σας ευχαριστώ πολύ.

(Θόρυβος στην Αίθουσα)

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Κυρία Πρόεδρε, συγγνώμη, αλλά υπερέβη τον χρόνο κατά πολύ!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ζητάτε από μένα συγγνώμη; Δεν έχει νόημα. Από τους συναδέλφους

(Θόρυβος στην Αίθουσα)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Δεκατέσσερα λεπτά μίλησε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε καταλάβει, ότι εγώ δεν μπορώ να διακόπτω και να κλείνω μικρόφωνα. Δεν μπορώ να κανιβαλίζω. Εν πάση περιπτώσει θα έχουμε τώρα πρόβλημα. Παρακαλώ να μη συνεχίσουν άλλοι και να παίρνουν θάρρος…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μα δεκατέσσερα λεπτά μίλησε, κυρία Πρόεδρε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεκατέσσερα λεπτά. Μίλησε για δύο συναδέλφους.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μα να μη σεβόμαστε τους συναδέλφους και να μιλάμε παραπάνω;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όλοι το έχουμε αυτό το μικρόβιο. Ας προσπαθήσουμε λίγο να το ξεπεράσουμε.

Λοιπόν, ο κ. Ψαριανός έχει τον λόγο από το Ποτάμι.

Ορίστε, κύριε Ψαριανέ, έχετε τον λόγο για επτά λεπτά, με την ευχή ...

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μην του βάλετε χρόνο, όσο θέλει να μιλήσει.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, τέως σύντροφε!

**ΓΡΗΓΟΡΙΟΣ ΨΑΡΙΑΝΟΣ:** Είναι ίσως ο δέκατος προϋπολογισμός στον οποίο έρχομαι να μιλήσω και να τον σχολιάσω.

Θυμάμαι σε κάποιον από τους προηγούμενους –δεν έχει σημασία ποιος ήταν- είχα πει ότι έχουμε συνηθίσει να έχουμε μπροστά μας έναν προϋπολογισμό-μαϊμού απ’ όλες τις κυβερνήσεις, κανένας προϋπολογισμός δεν έπεσε μέσα. Κανένας προϋπολογισμός δεν ήταν ρεαλιστικός, δεν ήταν πραγματικός, δεν ήταν πραγματιστικός, δεν ήταν εφαρμόσιμος, δεν ήταν αποδοτικός, δεν ήταν δημιουργικός, δεν ήταν τίποτα. Ήταν λόγια, λόγια, λόγια: «Θα κάνουμε», «έχουμε προϋπολογίσει τόσα».

Όλα τα νούμερα έπεφταν έξω. Όλα τα νούμερα υποφέρουν ακόμα πιο πολύ και από τους ανθρώπους, επειδή έχουμε συνηθίσει να λέμε αυτή την εξυπνάδα, ότι ευημερούν τα νούμερα και δυστυχούν οι άνθρωποι. Τα νούμερα δεν περνούν καθόλου καλά και μάλιστα όταν σχεδιάζονται τα νούμερα από διάφορα «νούμερα». Κάτι νούμερα σχεδίαζαν την πρώτη εφαρμογή του προγράμματος του ΣΥΡΙΖΑ στο πρώτο επτάμηνο, κάτι κανονικά νούμερα δηλαδή, πιο νούμερα δεν έχουμε. Το ξέρουν και οι ίδιοι, τώρα η ίδια η Κυβέρνηση, στα μανταλάκια κρεμάει ο ένας τον άλλο.

Τουλάχιστον στην αρχή αυτής της διαδικασίας ήταν ο σανός και το παραμύθι σε πρώτο πλάνο, «θα κάνουμε, θα σκίσουμε, θα ξεσκίσουμε». Τους μισθούς, τον κατώτατο, την δέκατη τέταρτη σύνταξη, τη δέκατη τρίτη σύνταξη, την εντέκατη σύνταξη, όλα τα είχαμε βάλει στο πρόγραμμα.

Κάναμε μια σκληρή διαπραγμάτευση το πρώτο επτάμηνο και μετά κρεμάσαμε στο Σύνταγμα τον διαπραγματευτή, ο οποίος περιφέρεται ανά τα πανεπιστήμια και ανά την ανθρωπότητα γενικώς και λέει διάφορες εξυπνάδες, τις οποίες προσπάθησε να εφαρμόσει εδώ μετά από οδηγίες αυτής της Κυβέρνησης, όχι από μόνος του.

Αφού δεν πέτυχε αυτό το κόλπο και παραλίγο να πέσουμε στον γκρεμό, κάναμε αυτή την περίφημη μεγάλη στροφή, τη μεγάλη κωλοτούμπα και καλά κάναμε και την κάναμε, αλλά λέμε ότι είπαμε μερικά πράγματα. Δεν γίνονται. Είπαμε ότι θα κάνουμε αυτά. Το πρόγραμμα της Θεσσαλονίκης κ.λπ., δεν μπορεί να υλοποιηθεί. «Συγγνώμη σύντροφοί, φίλοι και φίλες, ψηφοφόροι. Πρέπει να υλοποιήσουμε ένα πρόγραμμα που να είναι ρεαλιστικό μέσα σε συνθήκες καπιταλισμού».

Όλος ο κόσμος έχει καπιταλισμό, από τη Βενεζουέλα και την Κίνα μέχρι δεν ξέρω ποια χώρα. Μπορεί να είναι μια-δυο χώρες που δεν έχουν ή έχουν ένα είδος τεταρτοκοσμικού καπιταλισμού περίεργου. Καπιταλισμό έχουν και στις Σκανδιναβικές χώρες και στην Κεντρική Ευρώπη. Καπιταλισμό έχουν η Αργεντινή, η Βενεζουέλα. Καπιταλισμό έχουν και η Ζιμπάμπουε, η Μπουργκίνα Φάσο και η Τανζανία.

Γιατί επιλέγουμε αυτές τις μεθόδους -τις «μέθοδες» που λέγαμε παλιότερα ως πούροι Αριστεροί όλοι;- Γιατί επιλέγουμε αυτόν το δρόμο; Γιατί επιλέγουμε τον δρόμο που δεν βγαίνει πουθενά και δεν μπορεί να εφαρμοστεί τίποτα που να είναι προς το δημόσιο συμφέρον, όχι που να είναι προς κάποιες ομαδούλες «εμείς οι τρεις οι φίλοι που τρώμε το σταφύλι», συντεχνίες, συνδικαλιστές, κόλπα και διάφορα πελατάκια και πελάτες;

Τώρα υπογράφουμε τα πάντα με δάκρυα στα μάτια και μ’ ένα δήθεν πιστόλι στον κρόταφο, για να συντηρούμε ένα δικό μας –ιδιοκατασκευή αυτή, καινούργιο, φρέσκο είναι- πελατειακό σύστημα. Αφού τσακίσαμε τον παλιό πελατειασμό, αφού διαλύσαμε τη διαφθορά και τη διαπλοκή όλων αυτών των σιχαμένων και τρισάθλιων που οδήγησαν τη χώρα στον γκρεμό, μπλα μπλα κ.λπ. –βεβαίως, πράγματι έτσι ήταν- αντί να το καθαρίσουμε αυτό το σύστημα, στήνουμε ένα δικό μας κολπάκι τώρα. Βάζουμε τα δικά μας φιλαράκια, τις δικές μας κοπελίτσες, τους κουμπάρους, τους φίλους, θεσμοθετούμε νέες θέσεις συμβούλων, από στρατηγικό σχεδιασμό μέχρι διανόησης των κολεοπτέρων, ας πούμε, διάφορες ειδικές περιπτώσεις, ας πούμε, και υπογράφουμε τα πάντα.

Αφού έχουμε πάει στην Κούβα και έχουμε πει «Adios Comandante!» και έχουμε καταγγείλει τους Ευρωπαίους δυνάστες, γυρνάμε πίσω και παίρνουμε τηλέφωνο τη δυνάστρια Άνγκελα και της κλαιγόμαστε για τον ερντογανισμό και γι’ αυτά που τραβάμε και που μας κάνουν διάφοροι κακοί γείτονες. Δεν παίρνουμε τον Μαδούρο, ας πούμε, και τον Κορρέα να τους πούμε τα προβλήματά μας, να μας βοηθήσουν. Έχουμε κάνει μια επιλογή, ότι βασικά η Ευρώπη είναι μια λυκοσυμμαχία, δεν τη θέλουμε, αλλά είμαστε αναγκασμένοι και μπούρου μπούρου και προσπαθούμε να το μπαλώσουμε.

Δεν μπαλώνονται αυτά, σύντροφοι. Ή έτσι ή γιουβέτσι ή κοκορέτσι. Δεν έχει απ’ όλα. Δεν βγαίνει όλο το συστηματάκι. Είμαστε και με την Ευρώπη και κατά της Ευρώπης. Και η Ευρώπη είναι μία λυσσαλέα λυκοσυμμαχία συμφερόντων και είναι και κάτι δικοί μας που μας βοηθάνε καμμιά φορά, κανένας Ολαντρέου, ας πούμε, που τους βρίζουμε και μετά πάμε και χτυπάμε τις πλατούλες και λέμε: «Γεια σας, κύριε Ολαντρέου, θα μας βοηθήσετε να διαγράψουμε το χρέος ή ένα μέρος του;».

Δεν διαγράφεται το χρέος. Μετά από εξήντα χρόνια θα διαγραφεί ένα μικρό ποσοστό κατόπιν υποσχέσεως, όταν όλοι εμείς θα βλέπουμε τα ραδίκια ανάποδα!

Τώρα να στο χαρίσουν το χρέος, σε δύο χρόνια θα έχεις χρέος.

Γιατί; Γιατί δεν έχεις αναπτύξει καμμία παραγωγική δραστηριότητα, δεν έχεις εφαρμόσει κανένα οικονομικό σύστημα που να αποδίδει, είσαι κρατικοδίαιτος, κολλημένος στον κρατισμό, σιχαίνεσαι την επιχειρηματικότητα. Πώς να φτιάξει ένας τώρα μια καινούργια επιχείρηση; Τριάντα χιλιάδες επιχειρήσεις έκλεισαν μέσα στον χρόνο, έτσι; Μόνο φέτος. Αφήστε τις περσινές και τις προπέρσινες και των άλλων των παλιών της διαφθοράς και της διαπλοκής. Μόνο φέτος έχουν κλείσει καμμία τριανταριά επιχειρήσεις.

Και να ανοίξει κάποιος μια επιχείρηση –αν τα καταφέρει, γιατί ούτε με τη δικαιοσύνη έχουμε κάνει τίποτα, ούτε επισπεύδουμε διαδικασίες ούτε τίποτα– είναι υπάλληλος στην επιχείρησή του και υπό απόλυση μάλιστα. Γιατί το 80% της επιχείρησής του –αν καταφέρει να την ανοίξει– ανήκει σε άλλους. Ανήκει σε άλλους το 80%. Αυτό το συστηματάκι δεν βγάζει πουθενά. Αφήστε…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γιατί μου σφυράτε, κυρία Πρόεδρε; Έχω ακόμη δεκατέσσερα λεπτά, νομίζω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν σφυράμε.

**ΓΡΗΓΟΡΙΟΣ ΨΑΡΙΑΝΟΣ:** Εντάξει, αστειάκι ήταν, κυρία Πρόεδρε.

Έχουμε ανοίξει και νέες πληγές, εκτός από τις παλιές που είχαμε. Ανοίγουμε και καινούργιες, που δεν μπορούμε να κλείσουμε και θα τις παραδώσουμε ανοιχτές στον όποιον επόμενο, ο όποιος επόμενος θα πρέπει με ρεαλισμό να κοιτάξει τα πράγματα και να δει πώς μπορεί να ελαττώσει την εξοντωτική για τους πάντες υπερφορολόγηση, να χτυπήσει τη διαφθορά, τη διαπλοκή. Πού είναι εκείνο το λαθρεμπόριο καυσίμων καλέ, που θα το τσακίζατε; Γιατί το κάναμε γαργάρα;

Έχουμε δύο χρόνια διακυβέρνησης της πρώτης φοράς Αριστερά, που πανηγυρίζει για το όχι στην Ιταλία, χαίρεται που δεν βγήκε ο νεοναζί στην Αυστρία και πάει με τους νεοναζί βόλτα στο Καστελλόριζο και στην Νήσο Ρω. Αυτά τα πράγματα είναι παρανοϊκά.

Ξεκαθαρίστε τι ακριβώς θέλετε, τι μπορείτε να κάνετε, πώς μπορούν να γίνουν τα πράγματα με συναινέσεις για να προχωρήσουμε, όπως προχώρησαν οι Ιρλανδοί, οι Πορτογάλοι, οι Κύπριοι –και εμείς εδώ ακόμα παίζουμε τις κουμπάρες.

Δεν στηρίξατε τίποτα, ποτέ, καμμία μεταρρύθμιση, κανένα σχέδιο, τίποτα και τώρα ζητάτε έτσι πολύ αμυδρά και με τρόπο διάφορα είδη συναινέσεων. Δεν θα τα έχετε. Θα σπάσετε τα μούτρα σας και θα ντροπιάσετε το ηθικό πλεονέκτημα της Αριστεράς, όποιο και αν ήταν και όπου και αν υπήρχε, εάν δεν αλλάξετε τώρα και δεν θα αλλάξετε. Προβλέπω ότι δεν έχει πλοίο πια για εσάς, δεν έχει οδό, δεν έχει τίποτα.

Καλή σας νύχτα.

(Χειροκροτήματα από τις πτέρυγες του Ποταμιού, της Δημοκρατικής Συμπαράταξης ΠΑΣΟΚ-ΔΗΜΑΡ και των Ανεξαρτήτων Βουλευτών)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο τελευταίος ομιλητής του τέταρτου κύκλου, ο κ. Γρηγοράκος, και μπαίνουμε στον πέμπτο κύκλο –αν είναι δυνατόν– δηλαδή στον πεντηκοστό δεύτερο.

Κύριε Γρηγοράκο, ελπίζω εσείς, ως Ανεξάρτητος, να μιλήσετε επτά λεπτά.

**ΛΕΩΝΙΔΑΣ ΓΡΗΓΟΡΑΚΟΣ:** Κυρία Πρόεδρε, κυρίες και κύριοι Βουλευτές, κύριε Υπουργέ, η Ελλάδα αποδεικνύεται για άλλη μια φορά πρωτότυπη. Αυτό γιατί ενώ επαγγελθήκατε η πρώτη φορά Αριστερά ότι θα βγούμε γρήγορα από την κρίση και αφού είχατε κάνει όλο αυτό το πολύ ωραίο πυροτέχνημα στην κοινωνία, πήρατε τις ψήφους του ελληνικού λαού, αλλά δεν καταφέρατε να ενσωματώσετε τίποτα τουλάχιστον μέσα, γιατί πήρατε προβλήματα πολλά.

Εγώ δεν λέω ότι είχαμε λύσει τα μεγάλα προβλήματα της ελληνικής κοινωνίας. Ήταν μεγάλο το πρόβλημα που αντιμετωπίζαμε και εμείς και πήρατε και πολλά προβλήματα από εμάς. Αλλά εσείς, δυστυχώς, κύριε Υπουργέ –και με την ανακοίνωσή σας τη χθεσινή διαφωνώ, βεβαία– δεν κάνατε τίποτα άλλο, παρά να βάλετε τη χώρα στον αυτόματο πιλότο. Εγώ τουλάχιστον από εσάς είχα απαιτήσεις πολύ διαφορετικές. Δεν πιστεύω ότι είσαστε άτομο το οποίο προσκολλιέται στην εξουσία της κίνησης των πενηνταριών.

Έτσι πιστεύω, λοιπόν, κι εγώ ότι δείξατε μια πρωτοφανή διαχειριστική κυβερνητική ανικανότητα, ανεπάρκεια κι ερημώσατε την ελληνική οικονομία. Όποιος έχει στοιχειώδη επαφή με αυτά το βλέπει κάθε μέρα.

Οι πολίτες έχουν βυθιστεί στην ανασφάλεια, κύριε Υπουργέ. Μεγάλη αβεβαιότητα κυκλοφορεί στην κοινωνία. Είμαι άνθρωπος ο οποίος εργάζεται στον ιδιωτικό τομέα και κάθε μέρα βλέπω τι γίνεται. Το μέλλον του ελληνικού λαού και γενικά της Ελλάδος διαγράφεται ζοφερό και δυσοίωνο. Αν δεν αλλάξουμε ρότα όλοι μας, θα συνεχίσει να παραμένει γκρίζο και σκοτεινό το μέλλον. Η δίκαιη ανάπτυξη που είπε ο κ. Τσίπρας το προηγούμενο χρονικό διάστημα, δεν υπάρχει πια. Πρέπει εμείς επιτέλους στην ελληνική κοινωνία, στα παιδιά μας, στους νέους να τους δώσουμε ελπίδα και να πούμε ότι υπάρχει περίπτωση να ξεπροβάλει μια καλύτερη ημέρα.

Η μεταρρυθμιστική επαγγελία, βέβαια, του κ. Μητσοτάκη μπορεί να ανταποκρίνεται στις ανάγκες και στις απαιτήσεις μιας νέας διακυβέρνησης. Θα παραμείνει όμως και αυτή χωρίς αντίκρισμα, αν εναποθέσει αυτή του την επαγγελία στις συντηρητικές δυνάμεις του τόπου. Μια πραγματική ανατροπή, κύριε Υπουργέ, πρέπει να την κάνει ο ελληνικός λαός για τις κατεστημένες δομές και δυνάμεις. Θα πρέπει να βρουν ανθρώπους διαφορετικούς από το πολιτικό σκηνικό σήμερα και το πολιτικό προσωπικό, που κυβερνάει τη χώρα. Να είναι άνθρωποι πρόθυμοι να αλλάξουν τη χώρα, να έχουν ιδέες, να είναι καινοτόμοι, να είναι μεταρρυθμιστές, να μην τους ενδιαφέρει το πολιτικό κόστος.

Το καταθέτω αυτό. Ο πρώτος θάνατος από τη γρίπη χθες.

(Στο σημείο αυτό ο Βουλευτής κ. Λεωνίδας Γρηγοράκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είδα τον κύριο Υπουργό. Ήταν πριν από λίγο εδώ, αλλά έφυγε.

Τα έχει κάνει το Υπουργείο Υγείας; Έχει κάνει tweet. Τίποτε άλλο. Βρίζουμε τους νοσοκόμους. Βρίζουμε το νοσηλευτικό προσωπικό. Βρίζουμε τους γιατρούς. Βρίζουμε τους εργαζόμενους. Αυτό κάνουμε.

Κρεβάτια. Ξέρουμε ότι έχουμε ανάγκες για επιδημίες γρίπης στα κρεβάτια των ΜΕΘ. Το ξέραμε πέρυσι. Είχαμε εκατόν ενενήντα επτά νεκρούς, κύριε Υπουργέ, πέρυσι. Το λέω σε εσάς, γιατί εσείς έχετε το χρήμα. Δώστε χρήματα στην υγεία. Δεν πρέπει φέτος να αντιμετωπίσουμε το ίδιο πρόβλημα με πέρυσι. Διακόσιοι νεκροί στους τετρακόσιους;

Έχουμε πάρα πολύ καλό ιατρικό προσωπικό. Γιατί; Διότι ένας στους τρεις ασθενείς, που θα μπει στη μονάδα εντατικής θεραπείας, θα πεθάνει και είμαστε μέσα σε αυτό, όταν έχουμε κρεβάτια και μονάδες εντατικής θεραπείας. Γιατί έχουμε πάρα πολύ καλό προσωπικό. Έλα, όμως, που δεν έχουμε κρεβάτια. Δεν τα χρηματοδοτήσατε. Έλα που ήθελε να αλλάξει το ΚΕΕΛΠΝΟ. Τα κατάφερε εκεί. Έφερε τα πάνω κάτω, διόρισε όμως τους δικούς σας. Καλά κάνατε. Τα υπόλοιπα, θα τα δει η δικαιοσύνη.

Φέτος, τι έκανε; Τι έκαναν στο Υπουργείο Υγείας φέτος; Όλοι οι άρρωστοι που μπαίνουν στη ΜΕΘ, όπως οι τρεις που μπήκαν φέτος, ήταν και οι τρεις ανεμβολίαστοι. Τι έκανε το Υπουργείο Υγείας για τους εμβολιασμούς; Πόσα χρήματα έδωσε; Τίποτα. Τα εκατόν πενήντα κρεβάτια είναι κλειστά. Οι γιατροί των ΜΕΘ είναι τριακόσιοι επτά.

Ακούστε στοιχεία του 2015. Έχουμε εκατόν τριάντα έναν διευθυντές, που σημαίνει ότι δεν εφημερεύουν. Έχουμε ενενήντα πέντε επιμελητές Α΄. Έχουμε εξήντα έξι επιμελητές Β΄ και δεκαεπτά πανεπιστημιακούς. Έξυπνος άνθρωπος είστε. Τι σημαίνει αυτό; Σημαίνει ότι έχει γεράσει το σύστημα. Όταν οι διευθυντές, που δεν εφημερεύουν, είναι οι διπλάσιοι απ’ όλους τους άλλους, ποιος θα εφημερεύσει στα κρατικά νοσοκομεία; Κάτι πρέπει να γίνει και πρέπει να γίνει και θα το κάνετε.

Δεν υπάρχει καταγραφή των πραγματικών αναγκών σε ΜΕΘ στην Ελλάδα. Πρέπει να το κάνουμε και αυτό. Πρέπει να δούμε τις πανεπιστημιακές κλινικές να συνεργάζονται με το Εθνικό Σύστημα Υγείας. Θέλουμε τις πανεπιστημιακές κλινικές των νοσοκομείων, γιατί παράγουν έργο πανεπιστημιακό. Πανεπιστημιακός είστε. Να τις κάνουμε κέντρα αριστείας. Πρέπει να διεθνοποιήσουμε το ιατρικό προσωπικό. Το έχουμε και το έχουμε στείλει έξω. Να το φέρουμε πίσω. Πρέπει να κάνουμε διαφορετικά πράγματα από τα προηγούμενα χρόνια, να δούμε, δηλαδή, την ποιότητα παροχής υπηρεσιών υγείας και ασφάλειας των ασθενών με πρωτόκολλα κλινικής πρακτικής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Πρέπει να αξιολογήσουμε το ιατρικό προσωπικό. Πριν από δύο χρόνια, όταν ήμουν στη θέση σας, καταφέραμε και πήραμε δυο χρόνια παραπάνω και τους πήγαμε στα εξήντα επτά έτη τους γιατρούς. Τώρα, όμως, θα φύγουν. Πρέπει γρήγορα να αναπληρωθούν οι γιατροί. Το σύστημα πάσχει και είναι γερασμένο.

Πρέπει να δούμε, τελικά, τι κάνουμε με αυτόν τον απέραντο αριθμό των ιατρικών εταιρειών. Γιατί, ξέρετε, εκεί υπάρχει σπατάλη χρήματος. Να δούμε τι θα κάνουμε με την έρευνα. Να δούμε τη θα κάνουμε με τη δημόσια υγεία, για την πρόληψη. Δεν ακούμε τίποτα από την ηγεσία δύο χρόνια τώρα.

Τελειώνω. Δεν καταφέρατε, δεν καταφέραμε να δώσουμε ούτε 1 ευρώ παραπάνω από τα προηγούμενα δύο χρόνια για το Εθνικό Σύστημα Υγείας και για την υγεία στην Ελλάδα.

Μειώσαμε κατά 200 εκατομμύρια τα χρήματα του ΕΟΠΥΥ. Ξέρετε, όμως, ότι το 28% των κλινών στην Ελλάδα είναι κλίνες του ιδιωτικού τομέα; Το 1/3, δηλαδή, των κρεβατιών στην Ελλάδα είναι του ιδιωτικού τομέα και ο ιδιωτικός τομέας, κύριε Υπουργέ, προσφέρει στην υγεία του λαού. Είναι 30%. Πρέπει κάποια στιγμή να δούμε τι θα κάνουμε.

Πρέπει να δούμε τι θα κάνουμε με τις υγιείς επιχειρήσεις, να υπάρξουν σκληρά μέτρα, που θα πάρουν μέτρα για την μεγιστοποίηση του έργου του ιδιωτικού τομέα, αλλά θα πρέπει να υπάρξει σύμπραξη δημόσιου και ιδιωτικού τομέα και να πάρουμε τα καλά του ιδιωτικού τομέα, τα καλά του κρατικού τομέα και να φτιάξουμε ένα καινούργιο σύστημα υγείας.

Θέλω να τελειώνω. Δεν είναι απαραίτητο να έχουμε ένα Εθνικό Σύστημα Υγείας το οποίο είναι ακριβό. Στις μονάδες εντατικής θεραπείας τα κρεβάτια έχουν κι άλλο ρόλο. Στο δημόσιο τομέα κάνουν περίπου 2.500 ευρώ την ημέρα. Η σύμβαση που έγινε τα προηγούμενα χρόνια επί Γιαννόπουλου, που ήταν μια μεταρρυθμιστική κίνηση, νοίκιασε κρεβάτια του ιδιωτικού τομέα, τα οποία πληρώνει 850 ευρώ την ημέρα. Πιθανόν να μην είναι της ίδιας βαρύτητας αλλά είναι φθηνότερα. Πρέπει να το δούμε κι αυτό. Δεν έχουμε κανένα δικαίωμα, να αφαιρούμε τη πιθανότητα ενός ανθρώπου ο οποίος είναι στο διάδρομο ενός νοσοκομείου διασωληνωμένος και να μην παίρνουμε ένα κρεβάτι του ιδιωτικού τομέα, το οποίο είναι πολύ φθηνότερο από τον δημόσιο τομέα.

Πρέπει οπωσδήποτε να αναπτυχθεί ο ιατρικός τουρισμός. Τι κάναμε; Όταν πήρατε την πλειοψηφία, διώξατε τους κομματικά διορισμένους διοικητές των νοσοκομείων και βάλατε τους προέδρους των επιστημονικών επιτροπών. Ποιοι ήτανε; Οι εργαζόμενοι στα νοσοκομεία. Αφήσατε έξι μήνες τα νοσοκομεία να τα διοικούν οι άνθρωποι οι οποίοι ήταν μέσα στο κύκλωμα των νοσοκομείων. Χαμένος ο χρόνος. Μετά τι κάνατε; Πήρατε κάποιους ανθρώπους, τους οποίους δεν ξέρω με τι προσόντα τους πήρατε και τους βάλατε εκεί.

Ναι, πρέπει να αλλάξουν αυτά. Δεν φεύγω εγώ για να έρθεις εσύ. Κάποια στιγμή θα πρέπει επιτέλους, τώρα που μπορείτε, να προκηρύξετε τις θέσεις όλες αυτές με ένα μεγάλο δημόσιο διεθνή διαγωνισμό. Ό,τι έγινε, έγινε. Ας ξεκινήσουμε, ας κάνουμε την αρχή με καινούργια στελέχη που ξέρουν τη δουλειά τους και μπορούν να αντιμετωπίσουν τα προβλήματα του Εθνικού Συστήματος Υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω.

Οι γιατροί μας έχουν καλή φήμη στο εξωτερικό. Μπορούμε, λοιπόν, να τους φέρουμε πίσω αυτούς τους ανθρώπους που φύγανε κι έχουν φύγει πολλοί.

Είναι λοιπόν, ώρα, κυρίες και κύριοι συνάδελφοι, για να κοιτάξουμε το μέλλον της χώρας και θα πρέπει να το κοιτάξουμε όσο μπορούμε περισσότερο αυτή τη φορά, γιατί ο ιστορικός του μέλλοντος θα μας κρίνει όλους και εμάς και εσάς και τους επόμενους.

Ευχαριστώ πολύ.

(Χειροκροτήματα)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Πρόεδρε, θέλω λίγο τον λόγο επί προσωπικού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για ποιο προσωπικό, κύριε Πολάκη; Για όσα είπε ο κ. Γρηγοράκος;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θέλω τον λόγο επί προσωπικού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, αλλά πρέπει να το πείτε ποιο είναι το προσωπικό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μπορώ να πάρω τον λόγο για δύο λεπτά να απαντήσω σε κάποια πράγματα;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Λέω ότι θα πρέπει να εξηγήσετε ποιο ήταν το προσωπικό, ποιο ήταν το απόσπασμα που σας…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θέλω μια απάντηση, γιατί εδώ υπάρχει διασπορά ψευδών ειδήσεων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όταν πάρετε τον λόγο, κύριε Υπουργέ, θα το κάνετε αυτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αύριο το απόγευμα θα πάρω τον λόγο, αλλά δεν μπορούν να ίπτανται κάποια πράγματα έτσι. Γιατί εγώ μπορώ να βγω να πω ότι είστε ελέφαντας και να δω αύριο το απόγευμα αν θα μου απαντήσετε. Τώρα πρέπει να απαντήσω!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Αλίμονο αν σηκώνεται κάθε Υπουργός και απαντά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για καθίστε όλοι.

Κύριε Υπουργέ, για το θέμα το προσωπικό πρέπει να πείτε σε τι συνίσταται το προσωπικό, για να μπορώ να δω και να κρίνω αν θα σας δώσω…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δεν υπάρχει προσωπικό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε, να το κρίνω εγώ!

Τώρα, αν διαστρέβλωσε κάποια πράγματα, αυτό είναι πολιτικό. Εδώ έχουμε ακούσει και τι δεν έχουμε ακούσει! Τώρα από τον κ. Γρηγοράκο εσείς…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μπορώ να απαντήσω;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, αυτό λέω. Πείτε μου σε τι συνίσταται το προσωπικό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Στο ότι με προσβάλλει η τοποθέτησή του με τα ψευδή στοιχεία, τα οποία παραθέτει για πράγματα, στα οποία έχω ευθύνη. Αυτό είναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Πολιτικό είναι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι και προσωπικό, όμως. Είναι μομφή σ’ εμάς και θα καταθέσω ένα στοιχείο. Μπορώ;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ένα στοιχείο για ένα λεπτό, γιατί αν είναι όλοι οι Υπουργοί να ζητάνε για την κριτική που ασκείται σε βάρος τους τον λόγο, δεν θα τελειώσουμε ποτέ.

**ΑΝΔΡΕΑΣ ΛΟΒΕΡΔΟΣ:** Θα ζητάμε κι εμείς τον λόγο. Να τον πάρει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσείς τώρα τι θέλετε, κύριε Λοβέρδο; Εσείς τι μπλέκεστε τώρα; Θέλετε να με απειλήσετε;

**ΑΝΔΡΕΑΣ ΛΟΒΕΡΔΟΣ:** Έχω δικαίωμα να μιλήσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μιλάτε όλοι. Κάντε ό,τι θέλετε. Τι με νοιάζει; Διακόσιοι πέντε να απολογηθείτε γι’ αυτά που κάνετε. Αφήστε με, λοιπόν!

Κύριε Πολάκη, έχετε τον λόγο για ένα λεπτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ πολύ, κυρία Πρόεδρε.

Αυτό, το οποίο θέλω να πω, είναι το εξής. Άκουσα τη σπαραξικάρδια ομιλία του συναδέλφου προηγουμένως. Αύριο πρόκειται να απαριθμήσω -και δεν θέλω να φάω τον χρόνο- μια σειρά από πολύ συγκεκριμένα στοιχεία όχι στο τι θα κάνουμε, αλλά στο τι κάναμε αυτόν τον ένα χρόνο και δύο μήνες μαζί με τον κ. Ξανθό στο Υπουργείο Υγείας. Είναι τέτοια η λάσπη και η καταχνιά που εξαπολύετε περί της μαυρίλας και της καταστροφής, που πρέπει κάποια στιγμή να ξεκαθαρίσουμε

Θα πω ένα πράγμα. Πέρυσι τέτοιες μέρες τα λειτουργούντα κρεβάτια μονάδων εντατικής θεραπείας στα δημόσια νοσοκομεία της χώρας ήταν τετρακόσια τριάντα οχτώ. Σήμερα που μιλάμε, ένα χρόνο και δύο μήνες μετά -τα στοιχεία από Σεπτέμβρη πέρυσι- είναι πεντακόσια πενήντα τέσσερα. Αυτή είναι η πραγματικότητα. Αυτά τα κρεβάτια λειτουργούν.

Επίσης ένα παράδειγμα θα πω, γιατί βγήκαν διάφοροι και κατηγόρησαν για κάποια πράγματα. Αυτά δεν άνοιξαν μόνο από τους μισούς διορισμούς που κάναμε από την προκήρυξη του ΚΕΕΛΠΝΟ, γιατί από τετρακόσια άτομα νοσηλευτές και εκατό γιατρούς, διορίστηκαν διακόσιες δεκαπέντε νοσηλεύτριες και ανέλαβαν υπηρεσία και εξήντα δύο γιατροί. Οι υπόλοιποι επαναπροκηρύσσονται και θα είχαν επαναπροκηρυχθεί πιο πριν, αν δεν υπήρχε το πρόβλημα με τη διοίκηση του ΚΕΕΛΠΝΟ και την καθυστέρηση που είχαμε με την απόφαση του Συμβουλίου της Επικρατείας.

Επίσης ένα παράδειγμα θα πω, γιατί στην Αθήνα ήσασταν και δουλεύατε και εντατικολόγος σε μονάδες. Στο Νοσοκομείο «Σωτηρία» δεκατρία κρεβάτια ήταν κλειστά επί δώδεκα χρόνια, εννιά ΜΕΘ και τέσσερα ΜΑΘ. Το ξέρετε υποθέτω. Άνοιξαν αυτά τα κρεβάτια, λειτουργούν, έχουν ασθενείς μέσα.

Πώς, κύριε Γρηγοράκο; Μετακινώντας νοσηλευτικό προσωπικό, το οποίο ήταν σε αλλότρια καθήκοντα ή σε υπηρεσίες που δεν είχαν μεγάλη ανάγκη και άνοιξαν τα δεκατρία αυτά κρεβάτια. Με τον ίδιον τρόπο συν τρεις προσλήψεις από το ΚΕΕΛΠΝΟ άνοιξαν τα έτοιμα εδώ και χρόνια κρεβάτια της νευροχειρουργικής ΜΑΘ του «Γεννηματάς» -την ξέρετε κι αυτή υποθέτω- που ήδη λειτουργούν τώρα κι έχει ασθενείς μέσα με τρία κρεβάτια.

Σας λέω μόνο δύο παραδείγματα.

**ΛΕΩΝΙΔΑΣ ΓΡΗΓΟΡΑΚΟΣ:** Όχι άλλα ψέματα. Δεν σας πιστεύει κανείς. Τρία άτομα άνοιξαν τρία κρεβάτια!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αύριο σας προκαλώ κι εσάς και όποιον άλλον θέλει, να έλθει και να αμφισβητήσει τα στοιχεία που αναλυτικά θα παραθέσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αύριο θα τα πείτε όλα, κύριε Πολάκη. Ολοκληρώστε τώρα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αύριο πέντε και μισή.

**ΛΕΩΝΙΔΑΣ ΓΡΗΓΟΡΑΚΟΣ:** Ό,τι ώρα θέλετε.

Πείτε τα σε κανένα συνέδριο αυτά. Το βραβείο Νόμπελ θα σας δώσουν.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γρηγοράκο, αφήστε τον να τελειώσει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εσείς ακολουθήστε το παράδειγμα των «μεσημεριανάδικων» και κάποιων συνδικαλιστών, που έχασαν το δικαίωμα να φωνάζουν. Εγώ αύριο θα πω στοιχεία και όποιος έχει «τ’ άντερα», να το αμφισβητήσει.

**ΛΕΩΝΙΔΑΣ ΓΡΗΓΟΡΑΚΟΣ:** Θα είμαστε εδώ να σας αντιμετωπίσουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Καλώς να ορίσετε.

**ΛΕΩΝΙΔΑΣ ΓΡΗΓΟΡΑΚΟΣ:** …(δεν ακούστηκε)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γρηγοράκο, έχετε υπερβεί και τον χρόνο σας. Μην απασχολείτε άλλο τη συνεδρίαση. Προχωράμε.

Τον λόγο έχει ο κ. Παναγιώτης Μηταράκης, γιατί στη θέση του είχε μιλήσει ο κ. Τραγάκης.

Παρακαλώ, κύριε Μηταράκη, έχετε τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πάρα πολύ, κυρία Πρόεδρε.

Κυρίες και κύριοι συνάδελφοι, η Κυβέρνηση, για να μην καταλάβει ο κάθε Έλληνας και η κάθε Ελληνίδα τον βαρύ πέλεκυ που έρχεται στο εισόδημά του λόγω αύξησης φόρων, αύξησης εισφορών και περικοπών συντάξεων, φέρνει σήμερα έναν εξωραϊσμένο προϋπολογισμό, γνωρίζοντας, κύριοι Υπουργοί, ότι υπάρχει ήδη θεσμοθετημένος ο κόφτης, ο οποίος θα λειτουργήσει αυτόματα σε περίπτωση οποιασδήποτε αστοχίας.

Είναι ένας προϋπολογισμός που στηρίζεται σε υπεραισιόδοξες και ανέφικτες μακροοικονομικές προβλέψεις, με πρώτη την αναμενόμενη ανάπτυξη 2,7% για το 2017. Δεν την αμφισβητούμε μόνο εμείς. Την αμφισβητεί το Γραφείο Προϋπολογισμού της Βουλής, το Δημοσιονομικό Συμβούλιο και το λένε ακαδημαϊκοί παράγοντες της αγοράς.

Ο ίδιος ο ΟΟΣΑ προβλέπει πλέον ανάπτυξη 1,3%. Δηλαδή υπάρχει κίνδυνος για τρύπα 2 δισεκατομμύρια ευρώ στο ΑΕΠ και κατά συνέπεια μισό δισεκατομμύριο τρύπα στα φορολογικά έσοδα, διότι η προβλεπόμενη ανάπτυξη στηρίζεται κατ’ αρχάς σε αύξηση της ιδιωτικής κατανάλωσης. Όμως το περιοριστικό περιβάλλον στο οποίο θα είμαστε το 2017, δεν το δικαιολογεί. Όπως το περιβάλλον δεν δικαιολογεί και την προβλεπόμενη αύξηση των επενδύσεων κατά 9%.

Πώς θα γίνει αυτό, κυρίες και κύριοι συνάδελφοι; Με τις επιχειρήσεις να αποδίδουν πλέον στο δημόσιο τα 2/3 των κερδών τους, με εταιρείες που φεύγουν, με τον ανύπαρκτο αναπτυξιακό νόμο, με τις αποκρατικοποιήσεις να μην προχωρούν, όπως για παράδειγμα την αποτυχημένη αποκρατικοποίηση του ΔΕΣΦΑ, που στέρησε από το ελληνικό δημόσιο την αξιοποίηση ενός περιουσιακού στοιχείου 400 εκατομμυρίων ευρώ και ενός επενδυτικού προγράμματος 2,5 δισεκατομμυρίων;

Θα γίνει με τις επενδύσεις 8 δισεκατομμυρίων ευρώ στο Ελληνικό να καθυστερούν, αρχικά λόγω της ιδεοληψίας σας να μη φέρετε για δώδεκα μήνες στην Ολομέλεια της Βουλής τη συμφωνία για κύρωση και τώρα λόγω της αδυναμίας του γραφείου του Ελληνικού να προχωρήσει στην αδειοδοτική διαδικασία; Έχω καταθέσει και μία σχετική ερώτηση γι’ αυτό.

Όπως το έχω επισημάνει σχεδόν σε όλες μου τις ομιλίες στην Ολομέλεια, στηρίζεστε ακόμα, κυρίες και κύριοι συνάδελφοι, σε επενδύσεις της περιόδου 2012-2014, συνολικού ύψους 37,6 δισεκατομμυρίων ευρώ σύμφωνα με το ΚΕΠΕ και δεν φέρνετε καμμία καινούργια επένδυση, η οποία θα μπορέσει να υλοποιηθεί τα επόμενα χρόνια.

Και βέβαια, αυτό που ακούσαμε τις τελευταίες ημέρες είναι τα πανηγύρια για το χρέος. Να θυμίσω βέβαια ότι είχατε υποσχεθεί κούρεμα στον ελληνικό λαό. Τι φέρατε τελικά; Βραχυπρόθεσμα μέτρα! Στην πράξη, γνωρίζουμε όλοι, ειδικά όσοι ασχολούνται με τα οικονομικά, ότι κούρεμα χρέους έγινε μόνο το 2012, αρχικά της τάξεως των 110 δισεκατομμυρίων ευρώ, με το περίφημο PSI, που πλέον στην αιτιολογική έκθεση του προϋπολογισμού εκθειάζετε και περίπου 30 δισεκατομμύρια από την εθελοντική επαναγορά του 2012.

Κύριε Υπουργέ, θα θέλαμε να εξηγήσετε στον ελληνικό λαό τις βραχυπρόθεσμες επιπτώσεις της αύξησης των επιτοκίων, διότι πάμε στο 1,5%. Και πώς θα καλύψουμε αυτό το δημοσιονομικό κενό που δημιουργείται βραχυπρόθεσμα; Με νέα μέτρα, για να χρηματοδοτήσουμε αυτή την επιτυχία;

Κοιτώντας βέβαια τα επόμενα χρόνια, ο κ. Χουλιαράκης, μιλώντας στην Ευρωβουλή, είπε το αυτονόητο, ότι αναμένουν διατήρηση των πλεονασμάτων στο 3,5% για πολύ περισσότερα χρόνια. Για πόσα, κανείς δεν ξέρει.

Διάβασα πριν από λίγο ότι ο κ. Τσακαλώτος, μιλώντας σε ένα συμβούλιο του ΣΥΡΙΖΑ, αμφισβήτησε ότι θα δεχθεί η Κυβέρνηση το 3,5%. Βέβαια, κύριε Υπουργέ, αυτό είναι χρήσιμο να το λέτε στο εξωτερικό, όχι στο Πολιτικό Συμβούλιο του ΣΥΡΙΖΑ, όχι στο εσωτερικό κοινό. Το κρίσιμο είναι να πείσετε το εξωτερικό κοινό, με το οποίο διαπραγματευτήκατε αυτό που εσείς παρουσιάσατε ως μεγάλη επιτυχία.

**ΑΝΔΡΕΑΣ ΛΟΒΕΡΔΟΣ:** Τα δέκα αμφισβήτησε!

**ΠΑΝΑΓΙΩΤΗΣ ΜΗΤΑΡΑΚΗΣ:** Μας έχετε εγκλωβίσει στη λιτότητα και σε έναν αέναο κύκλο υφεσιακών πλεονασμάτων και στο τρίτο, αέναο πλέον, μνημόνιο και με τον διαρκή κόφτη να περιμένει το όποιο λάθος.

Και βέβαια, η συμφωνία που πετύχατε δεν εξασφάλισε αυτά που χρειαζόμαστε, την ένταξη στην ποσοτική χαλάρωση, τη συμμετοχή του ΔΝΤ στο πρόγραμμα, που πλέον αντιλαμβάνομαι ότι πολλοί Υπουργοί σας θέλουν και φυσικά την έξοδο στις αγορές, που για τελευταία φορά συνέβη το 2014 με πολύ ευνοϊκά επιτόκια πριν από την περίφημη επιτυχία σας.

Σε καμμία περίπτωση η μείωση του χρέους δεν αρκεί για να βάλει τη χώρα σε τροχιά ανάπτυξης. Είναι αναγκαία αλλά όχι ικανή συνθήκη, όπως είπε σήμερα και ο Πρόεδρος της Νέας Δημοκρατίας, ο κ. Κυριάκος Μητσοτάκης.

Κυρίες και κύριοι συνάδελφοι, θέλω να κάνω μια ειδική αναφορά στο θέμα του καθεστώτος ΦΠΑ των νησιών, το οποίο καταργείται στο τέλος του μήνα. Είναι η μόνη έμπρακτη απόδειξη της συνταγματικής επιταγής της νησιωτικότητας, το οποίο η Κυβέρνηση ΣΥΡΙΖΑ, ο ίδιος ο Πρωθυπουργός ο Αλέξης Τσίπρας στη σελίδα 3 της επιστολής του τον Ιούνιο του 2015 προς τους θεσμούς δέχθηκε να παραχωρήσει χωρίς καμμία μάχη.

Είναι ένα μέτρο το οποίο η Νέα Δημοκρατία είχε υπερασπιστεί ως Κυβέρνηση όχι με τα λόγια, αλλά στην πράξη.

Και παρά όσα έχουν πει στελέχη σας σε αυτήν εδώ την Αίθουσα, καμμία προσπάθεια επαναδιαπραγμάτευσης δεν έγινε. Σε καμμία αξιολόγηση η Κυβέρνησή σας δεν έβαλε αυτό το μέτρο στο τραπέζι.

Και βέβαια, κυρίες και κύριοι συνάδελφοι, επιπλέον 850 εκατομμύρια ευρώ θα βγουν από τις τσέπες συνταξιούχων και εργαζόμενων το 2017 για το ασφαλιστικό, πάνω από δύο δισεκατομμύρια συνολικά από την αρχή της διακυβέρνησής σας. Δεκαπλάσιο ποσό τελικά από το περίφημο e-mail Χαρδούβελη.

Κόβετε συντάξεις που έχουν πληρωθεί με τις εισφορές των εργαζομένων και δίνετε ως αντιστάθμισμα ψίχουλα σε προνοιακά επιδόματα. Πολυδιαφημίσατε -ο κ. Κατρούγκαλος σε αυτήν εδώ την Αίθουσα- την προσωπική διαφορά. Και τώρα ακούμε ότι οι θεσμοί ζητάνε την άμεση κατάργησή της στο τέλος του 2017. Προχωρήσατε στη μείωση των νέων συντάξεων, γι’ αυτούς που βγαίνουν τώρα στη σύνταξη, κατά 30% περίπου και μειώσατε διακόσιες πενήντα χιλιάδες επικουρικές συντάξεις κατά 50%. Προφανές το ψέμα που είπε ο κύριος Πρωθυπουργός, ότι μόνο το 10% των συνταξιούχων θα πληγεί.

Η Κυβέρνηση πέρα από τα κροκοδείλια δάκρυα για τους συνταξιούχους έχει ξεχάσει την κοινωνία, τους εργαζόμενους που πληρώνουν φόρους και εισφορές, σχεδόν το 60% του εισοδήματός τους, τους νέους που στην ερώτηση για το πότε θα πάρουν σύνταξη, απαντούν «ποτέ», τις επιχειρήσεις που δεν επενδύουν αλλά ασφυκτιούν και φεύγουν από τη χώρα, τους ανέργους που χάνουν την ελπίδα τους και φεύγουν για λιμάνια ξένα. Εμείς θέλουμε να μιλήσουμε σε αυτήν την Ελλάδα, στην Ελλάδα που ξυπνάει νωρίς.

Κλείνοντας, κυρίες και κύριοι συνάδελφοι, η χώρα χρειάζεται μεταρρυθμίσεις. Η χώρα χρειάζεται να βρει τον δημοσιονομικό χώρο για να επιτρέψει μείωση φόρων και εισφορών όπως έγινε το 2014. Πρέπει να αλλάξετε το μείγμα των πολιτικών, να δοθεί έμφαση στον περιορισμό των δαπανών ώστε οι πολίτες να πληρώνουν πλέον λογικούς φόρους. Και κυρίως πρέπει να πιστέψουμε στις δυνατότητες αυτού του τόπου, να επιτρέψουμε στον Έλληνα να δημιουργήσει και πάλι.

Σας ευχαριστώ.

 (Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς κύριε Μηταράκη.

Τον λόγο έχει ο κ. Ηγουμενίδης από τον ΣΥΡΙΖΑ για επτά λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα για τον προϋπολογισμό. Πρόκειται για μια συζήτηση και αποφάσεις που στον έναν ή στον άλλον βαθμό σχετίζονται με τις γενικότερες εξελίξεις τόσο στην πατρίδα μας όσο και στην Ευρώπη. Και όλοι αυτοί που δεν πιστεύουν ότι ζουν αυτήν εδώ τη συζήτηση, όλοι αυτοί που βιάστηκαν δύο χρόνια τώρα να κλείσουν την αριστερή παρένθεση στην ελληνική ιστορία, έρχονται και φωνάζουν ότι ο ΣΥΡΙΖΑ κατέστρεψε την οικονομία. Και ό,τι έμεινε όρθιο από τον χαλασμό, το φορολογεί αδυσώπητα. Σε αυτά τα δύο θέματα θα σταθώ στην τοποθέτησή μου.

Με την εμπειρία του μπροστά ο κ. Τραγάκης μίλησε για προϋπολογισμό αντανάκλαση της πλήρους και οριστικής αποτυχίας της πολιτικής των ΣΥΡΙΖΑ-ΑΝΕΛ. Αρκετοί ομιλητές από τη Νέα Δημοκρατία μίλησαν για καταστροφή της οικονομίας. Ο κ. Χατζηδάκης ως βασικός εισηγητής είπε για σαράντα δισεκατομμύρια λιγότερα στις τράπεζες την περίοδο διακυβέρνησης από τον ΣΥΡΙΖΑ που στην ούγια γράφει Τσίπρας-Καμμένος. Φαίνεται το έχει μελετήσει το θέμα. Άρα, είναι συνειδητά η μισή αλήθεια, δηλαδή, συνειδητά ψέματα.

Πρώτον, ποια ήταν η γραμμή των στελεχών της Νέας Δημοκρατίας για τις τραπεζικές καταθέσεις; Καταθέτω στα Πρακτικά από φίλα προσκείμενο μέσο τη δήλωση του σημερινού αντιπροέδρου της Νέας Δημοκρατίας, «Σιγά μην αφήσω τα λεφτά μου να τα φάει ο ΣΥΡΙΖΑ, να χαθούν στην τράπεζα από τον ΣΥΡΙΖΑ». Υπάρχουν δηλώσεις και άλλων στελεχών της Νέας Δημοκρατίας που έφτασαν τον σημερινό Πρόεδρο να δηλώνει, «Ρε παιδιά ας μην το λέμε δημόσια».

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, σχετικά με το ίδιο θέμα, σημειώνω ότι την περίοδο 2010 μέχρι 2014, πριν αναλάβει δηλαδή ο ΣΥΡΙΖΑ, η μείωση στις καταθέσεις ήταν 70 δισεκατομμύρια. Μνήμη χρυσόψαρου! Ο εισηγητής της Νέας Δημοκρατίας δεν το θυμάται. Και όχι μόνο μνήμη, αλλά και συμπεριφορά χρυσόψαρου! Τι λένε τα ψαράκια; Τίποτα. Δεν μιλάνε. Δεν μιλάει γι’ αυτά τα 70 δισεκατομμύρια, που στην ούγια γράφουν «Σαμαράς – Βενιζέλος».

Και το τρίτο και το σοβαρότερο όσον αφορά την επιλεκτική μνήμη και άρα τη συνειδητή εξαπάτηση του λαού μας, είναι το εξής: Από τον Οκτώβριο του 2015 έως τον Οκτώβριο του 2016, έναν χρόνο διακυβέρνησης από τον ΣΥΡΙΖΑ, οι καταθέσεις στις τράπεζες αυξήθηκαν κατά 6 δισεκατομμύρια, μικρή, αλλά σταθερή ανοδική πορεία σ’ αυτόν τον χρόνο.

Μας ξέφυγε, θα μας πουν. Εντάξει, δεν τα μελετήσαμε καλά τα στοιχεία. Ο ΣΥΡΙΖΑ κατέστρεψε την οικονομία. Να, είπε πάλι ο εισηγητής της Νέας Δημοκρατίας, φέτος λιγότερα 20 με 25 δισεκατομμύρια ευρώ σε σχέση με τις προβλέψεις που γίνονταν στις αρχές του 2015 για το 2016. Αυτό σημαίνει –έκοψε και κοστουμάκι για τα ελληνικά νοικοκυριά- 5.000 ευρώ χαμένα για κάθε ελληνικό νοικοκυριό.

Καταθέτω στα Πρακτικά δημοσίευμα από φίλα προσκείμενο στη Νέα Δημοκρατία μέσο, που σημειώνει ότι στο τρίτο τρίμηνο του 2016 –όχι εκτιμήσεις, τι θα γίνει, τι έγινε- το ΑΕΠ αυξήθηκε κατά 1,5% λόγω της καλής πορείας του τουρισμού και της ενίσχυσης της ιδιωτικής κατανάλωσης. Ελπίζω οι συνάδελφοι της Νέας Δημοκρατίας να μην το αμφισβητούν.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, δεν μπορεί να ξεκοπεί η συζήτηση για τον προϋπολογισμό, κυρίες και κύριοι συνάδελφοι, από τις εξελίξεις στο Eurogroup. Επισημαίνω από όλες αυτές τις εξελίξεις τα σταθερά και χαμηλά επιτόκια, την απομείωση του χρέους, σύμφωνα με τις κυβερνητικές εκτιμήσεις, στα 45 δισεκατομμύρια σε βάθος χρόνου και ότι δεν απαιτούνται νέα μέτρα.

Δεν πανηγυρίζουμε γι’ αυτές τις αποφάσεις. Αυτό, όμως, που έχει ιδιαίτερη αξία σχετικά με αυτές είναι το γεγονός ότι επιτέλους το θέμα του χρέους μπαίνει στο επίσημο τραπέζι της Ευρωπαϊκής Ένωσης και επιτέλους ο αγώνας του λαού μας για στοιχειώδη αξιοπρέπεια διαβίωσης αποκτά χειροπιαστά δείγματα. Εννοείται πως οι στόχοι μας είναι για πολλά περισσότερα και όχι για τους λίγους, αλλά για τους πολλούς, για τα ευρύτερα κοινωνικά στρώματα. Αυτός είναι ένας επιπλέον λόγος για τον οποίο δεν μπορούμε παρά να στεκόμαστε απλά και να σημειώνουμε το θετικό των τελευταίων αποφάσεων, αλλά μέχρι εκεί.

Κυρίες και κύριοι συνάδελφοι, οι αποφάσεις αυτές είναι αποτέλεσμα της σταθερής και συνεχούς προσπάθειας της Κυβέρνησής μας, αλλά πρώτα απ’ όλα και κυρίως είναι αποτέλεσμα των θυσιών στις οποίες έχει υποβληθεί ο λαός μας.

Οι αποφάσεις αυτές παράλληλα είναι ένα χαστούκι σε όλες αυτές τις απόψεις ότι το χρέος είναι βιώσιμο, ότι το χρέος δεν χρειάζεται ρύθμιση, απόψεις, δηλαδή, των οποίων κύριοι εκφραστές ήταν ο Σαμαράς και ο Βενιζέλος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Παρακαλώ την ανοχή σας, κυρία Πρόεδρε.

Πέρα από το θέμα της καταστροφής της ελληνικής οικονομίας, ένα δεύτερο ερώτημα που απασχολεί τον προϋπολογισμό είναι το εξής: Τα λεφτά θα τα πάρουμε από αύξηση των εσόδων του κράτους, δηλαδή από τη φορολογία, ή από μείωση των εξόδων, δηλαδή από απολύσεις και μείωση μισθών και συντάξεων;

Σε σχέση με αυτό το ερώτημα να πω ότι, κακά τα ψέματα, και οι δύο δρόμοι και οι δύο πλευρές του ερωτήματος κατά τη γνώμη μου είναι υφεσιακοί. Εμείς επιλέξαμε τον δρόμο της αύξησης των εσόδων, τον δρόμο δηλαδή της φορολογίας και μάλιστα με διάχυση σε όσο γίνεται περισσότερες κοινωνικές ομάδες, έτσι ώστε να μειώσουμε το βάρος ανά κοινωνική ομάδα. Απορρίψαμε τον δρόμο της μείωσης των εξόδων, δηλαδή τον δρόμο των απολύσεων και της μείωσης των μισθών.

Φορολογία, λέει η Νέα Δημοκρατία, φορομπηχτική πολιτική και μάλιστα δεν την κάνετε και καλά. Το είπαν με διαφορετικές εκφράσεις. Το επανέλαβε και επανήλθε σε αυτό και ο εκπρόσωπος της Δημοκρατικής Συμπαράταξης ΠΑΣΟΚ – ΔΗΜΑΡ. Για «γαργάρα» μίλησε ο κ. Ψαριανός από το Ποτάμι κ.λπ..

 Το είπε και ο κ. Χατζηδάκης, ο βασικός εισηγητής της Νέας Δημοκρατίας. Όσον αφορά την πάταξη της φοροδιαφυγής 18 εκατομμύρια,14 εκατομμύρια και 2,5 εκατομμύρια για τις χρονιές 2014, 2015 και 2016 στο λαθρεμπόριο καυσίμων. Πάλι συνειδητά η μισή αλήθεια, δηλαδή συνειδητά ψέματα.

Το πρώτο είναι ότι έχει δίκιο στα στοιχεία που παρουσίασε για τα καύσιμα, που οφείλεται σε αναδιοργάνωση της Γενικής Γραμματείας Δημοσίων Εσόδων. Όμως, από τα επίσημα στοιχεία του Υπουργείου Οικονομικών, που ένα κομμάτι τους θα καταθέσω –αρμόδιος βέβαια είναι ο Υπουργός και είναι εδώ- φαίνεται ότι γύρω στα 750 εκατομμύρια έχουμε μαζέψει από τα καπνικά. Από τα 50 εκατομμύρια του 2014, πήγαμε στα 150 εκατομμύρια το 2015 και στα 280 εκατομμύρια το 2016 δηλαδή υπήρξε σχεδόν πενταπλασιασμός. Και αυτό χωρίς να προσθέτω τα στοιχεία από τη λίστα Λαγκάρντ και όλα τα υπόλοιπα.

Τα καταθέτω για τα Πρακτικά.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε συνάδελφε.

**ΝΙΚΟΛΑΟΣ ΗΓΟΥΜΕΝΙΔΗΣ:** Ολοκληρώνω, κυρία Πρόεδρε.

Απορρίψαμε τον δρόμο που προτείνει η Νέα Δημοκρατία, όχι απλά γιατί είμαστε αντίθετοι με νέες απολύσεις και νέες περικοπές μισθών, αλλά γιατί αν το θέλετε, κυρίες και κύριοι συνάδελφοι, η άποψη «λιγότεροι φόροι και λιγότερο κράτος», που η πιο τραβηγμένη κι η πιο ακραία έκφρασή της είναι «καθόλου φόροι και καθόλου κράτος», είναι άποψη που τελικά καταλήγει «καθόλου κοινωνικό κράτος».

Οι λιγότεροι φόροι καταλήγουν λιγότερο σε κοινωνικό κράτος. Σημαίνει καθόλου ή λιγότερο δημόσιο σχολείο, δημόσια παιδεία, καθόλου ή λιγότερο δημόσιο σύστημα υγείας και δημόσια νοσοκομεία, καθόλου ή λιγότερο κράτος πρόνοιας. Όλα στην ιδιωτική πρωτοβουλία, όλα από τις τσέπες των εργαζομένων.

Εδώ είναι η διαφορά μας με τη Νέα Δημοκρατία. Αυτό προσπαθεί σκόπιμα και επιτυχημένα ίσως έως ένα βαθμό να κρύψει πίσω από το αίτημα για λιγότερη φορολογία και πίσω από τα ταξίδια- επιβραβεύσεις του Αρχηγού της στη φυγή των κεφαλαίων και των επιχειρήσεων σε γειτονικές χώρες.

Ωστόσο, κουνάνε το δάκτυλο αυτοί οι οποίοι ουσιαστικά είχαν φορτώσει στον ελληνικό λαό, πέρα από αυτά που ζούμε, παραπάνω 20 δισεκατομμύρια που πήραμε πίσω με τη διαπραγμάτευση, που ακόμα και αυτή την χαρακτηρίζουν εικονική.

Πέρα από τις διαφορές Νέας Δημοκρατίας - ΣΥΡΙΖΑ ένα είναι το κυριότερο, το οποίο γνωρίζει ο λαός μας, κύριοι της Νέας Δημοκρατίας, ότι δηλαδή η χώρα δεν χάλασε τα τελευταία δύο χρόνια. Η σημερινή κατάσταση που καλείται να διαχειριστεί ο ΣΥΡΙΖΑ είναι αποτέλεσμα πορείας δεκαετιών, μιας πορείας που βαραίνει τόσο τη Νέα Δημοκρατία όσο και το ΠΑΣΟΚ.

Το ερώτημα λοιπόν, πέραν από τη συνειδητή διαστρέβλωση των θέσεων του ΣΥΡΙΖΑ και την εικονική αντιπολίτευση σε μια εικονική κυβέρνηση, όπως θα θέλατε να είναι, πέραν από τη συνειδητή πολιτική επιλογή των πολιτικών σας υπαλλήλων, που ουσιαστικά υπονομεύουν κάθε προσπάθειά μας να εφαρμόσουμε πολιτική με αριστερό πρόσημο, όπως για παράδειγμα μου έρχεται στο μυαλό ο κ. Στουρνάρας, η παράταξή σας, που έφερε τη χώρα στα βράχια, πρέπει να απαντήσει στα εξής.

Τι θα αλλάξετε σε σχέση με την πολιτική Σαμαρά; Πού διαφωνείτε και τι θα αντικαταστήσετε από τις πολιτικές επιλογές του Βενιζέλου; Τι θα αλλάξετε απ’ όσα έκανε ο Καραμανλής;

Εν πάση περιπτώσει, εμείς με τις ζωντανές κοινωνικές δυνάμεις θα προχωρήσουμε. Μέσα σ’ αυτόν το ασφυκτικό κλοιό της δημοσιονομικής σταθερότητας πιστεύουμε ότι μπορούμε και θα εφαρμόσουμε πολιτική με κοινωνικό αποτύπωμα. Με τη μαχόμενη κοινωνία τελικά θα ανοίξουμε τον δρόμο για μια νέα Ελλάδα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι κατανοητό. Θέλετε όλοι να πείτε πολλά και τα επτά λεπτά κάποια στιγμή, έτσι όπως πάμε, θα γίνουν πέντε για τους υπόλοιπους, ενώ εσείς έχετε φτάσει στα έντεκα και δώδεκα λεπτά.

Τον λόγο έχει ο κ. Μπαρμπαρούσης από τη Χρυσή Αυγή.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Ακούγοντας τον τελευταίο ομιλητή, αναρωτιέμαι εσείς τι αλλάξατε από την εποχή του Σαμαρά και της Νέας Δημοκρατίας.

Πριν από έναν περίπου μήνα επικυρώθηκε ο προϋπολογισμός του 2015 και τον επικύρωσε και ο ΣΥΡΙΖΑ. Δηλαδή, ο ΣΥΡΙΖΑ που κατηγορούσε τον προϋπολογισμό του Σαμαρά, ήταν αυτός που τον επικύρωσε. Και από ό,τι φαίνεται, βάσει και των δημοσκοπήσεων, μετά τη Σκύλλα θα ακολουθήσει η Χάρυβδη, και τον προϋπολογισμό του 2017 που σήμερα κατηγορεί η Νέα Δημοκρατία, θα είναι αυτή που το 2019 θα τον επικυρώσει. Δηλαδή, με λίγα λόγια, κοροϊδεύουμε τον κόσμο.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ)**

Προϋπολογισμός 2017, λοιπόν, ή καλύτερα «τσουνάμι 2017». Ένα «φορο-τσουνάμι» το οποίο στόχο έχει, για μια ακόμη φορά, τις ασθενέστερες οικονομικά ομάδες του πληθυσμού. Και για να μην κρυβόμαστε πίσω από το δάκτυλό μας, αυτές οι ασθενέστερες ομάδες είναι η πλειοψηφία σήμερα. Μιλάμε γι’ αυτές τις ομάδες των μισθωτών, των συνταξιούχων και γενικότερα, όλης της εργατικής τάξης και των λαϊκών στρωμάτων. Μην ξεχνάμε ότι για την εργατική τάξη και το δίκαιο του εργάτη δίνατε αγώνες. Αλλά πού να το θυμάστε τώρα; Η εξουσία, η καρεκλίτσα, είναι γλυκιά και το ξεχάσατε αμέσως.

Ξεχάσατε όλες τις υποσχέσεις που δώσατε προεκλογικά και φέρατε ένα ακόμη μνημόνιο, το οποίο μας παραμυθιάζετε ότι στόχο έχει την ανάκαμψη της οικονομίας της χώρας. Αυτά δεν έλεγε και η Νέα Δημοκρατία; Για ποια ανάκαμψη μιλάτε;

Πιστεύετε ότι με τη συρρίκνωση της αγοραστικής δύναμης των εργατικών και λαϊκών νοικοκυριών θα φέρετε την ανάκαμψη; Στόχος σας είναι και πάλι οι μειώσεις των μισθών και των συντάξεων. Ήδη οι μειώσεις έχουν ξεπεράσει το 40%. Μιλάμε, δηλαδή, πλέον για την απόλυτη εξαθλίωση.

Οδηγήσατε χιλιάδες μισθωτούς, συνταξιούχους, επιτηδευματίες και επιχειρήσεις σε οικονομική ασφυξία. Και αυτό φαίνεται από τα στοιχεία των ληξιπρόθεσμων οφειλών που έχουν εκτιναχθεί πάνω από τα 92,5 δισεκατομμύρια ευρώ. Αυτές τις ληξιπρόθεσμες οφειλές θέλετε να τις εισπράξετε για να υπάρξει πλεόνασμα.

Μήπως θα θέλατε να μας πείτε πώς θα πετύχετε αυτή την είσπραξη; Θα την πετύχετε μήπως με αύξηση στον ΦΠΑ, την τιμή του πετρελαίου, τα προϊόντα καπνού, τη φορολογία του καφέ, την τηλεφωνία και με αλλαγή στη φορολογία των οχημάτων;

Από τη μια, μιλάτε για μειώσεις μισθών και συντάξεων και από την άλλη, για αυξήσεις σε έμμεσους και άμεσους φόρους. Πολύ ενδιαφέρον! Απαιτείτε, δηλαδή, από τον Έλληνα πολίτη, τη στιγμή που πένεται και δεν έχει χρήματα για να εξασφαλίσει τις βασικές του ανάγκες, να πληρώσει τους φόρους που θα τους επιβάλετε.

Θα μειώσετε το αφορολόγητο όριο και θα αλλάξετε τις κλίμακες υπολογισμού φόρου εισοδήματος και φυσικών προσώπων και της ειδικής εισφοράς αλληλεγγύης. Έτσι, στα νέα εκκαθαριστικά σημειώματα θα υπάρξουν δυσάρεστες εκπλήξεις, αφού τα φυσικά πρόσωπα θα κληθούν να πληρώσουν πρόσθετους φόρους που θα αντιστοιχούν στις πρόσθετες διαφορές μεταξύ των ποσών των φόρων που προκύπτουν βάσει των παλιών και νέων κλιμάκων για τους πέντε πρώτους μήνες του 2016.

Φυσικά, μέσα σε αυτή την φοροκαταιγίδα, γιατί να μείνει έξω και ο πρωτογενής τομέας μας, τον οποίο τόσο πολύ απαξιώνετε και εξαθλιώνετε; Και για τους αγρότες, λοιπόν, θα υπάρξει φορολόγηση από το πρώτο ευρώ. Δηλαδή, μιλάμε για συντελεστή εκκίνησης στο 22% και θα φθάνει ως το 45%.

Συνεχίζουμε με επιβολή νέας αναμορφωμένης ειδικής εισφοράς αλληλεγγύης γι’ αυτούς που θα έχουν εισοδήματα άνω των 12.000 ευρώ. Μιλάμε για ένα ποσό 2,2% και θα φθάνει ως το 10%. Η έκπτωση φόρου πλέον θα ισχύει μόνο για τους επαγγελματίες αγρότες. Με λίγα λόγια, όλοι θα θεωρηθούν ετεροεπαγγελματίες και θα χάσουν το αφορολόγητο όριο. Παράλληλα, μην ξεχνάμε ότι οι αγρότες θα επιβαρυνθούν και με προκαταβολή φόρου, η οποία αυξήθηκε από το 75% στο 100% του κύριου φόρου.

Αξίζει να σημειωθεί ότι στο πεδίο του ασφαλιστικού μετά την πρώτη φάση της αναπροσαρμογής προς τα πάνω των εισφορών στον ΟΓΑ, οι οποίες ήδη αυξήθηκαν κατά 95,3 εκατομμύρια ευρώ μέσα στο 2016, οι ασφαλισμένοι του Οργανισμού καλούνται να καταβάλουν επιπλέον 92,7 εκατομμύρια ευρώ μέσα στο 2017.

Αν ο αγρότης δεν έχει παραγωγή λόγω ακαρπίας ή κάποιας αρρώστιας ή από άλλα φυσικά αίτια, πώς θα αντεπεξέλθει σε όλα αυτά που του επιβάλετε;

Να σας πω εγώ πώς θα αντεπεξέλθει. Θα εγκαταλείψει τα κτήματά του και τη γη του. Βέβαια, στην ουσία αυτός είναι και ο στόχος σας. Διότι όλο αυτό που γίνεται στον πρωτογενή τομέα παραγωγής δεν γίνεται τυχαία. Έχει εδώ και χρόνια δρομολογηθεί η διάλυση της πρωτογενούς παραγωγής της χώρας, το έχουν υπογράψει οι διάφορες προδοτικές κυβερνήσεις στο παρελθόν. Τα ίδια και χειρότερα κάνετε και εσείς σήμερα.

Κλείνοντας, αυτό που έχω να πω είναι ότι όσο και να πολεμάτε και να μισείτε τους Έλληνες και κάθε τι ελληνικό, δυστυχώς για εσάς ο ελληνισμός είναι αέναος. Η Ελλάδα είναι προορισμένη να ζήσει και θα ζήσει. Το καράβι που λέγεται «Ελλάδα» θα ξεφύγει και από τη Σκύλλα και από τη Χάρυβδη και σύντομα θα πλεύσει ξανά σε ήρεμα νερά. Αυτό θα γίνει όταν θα έχει ξημερώσει η «Χρυσή Αυγή» του ελληνισμού.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Σταύρος Αραχωβίτης από τον ΣΥΡΙΖΑ έχει τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στη σημερινή μου τοποθέτηση για τον προϋπολογισμό του 2017 θέλω να επικεντρωθώ στα υπό συζήτηση κείμενα που αφορούν τον αγροτικό τομέα και τους αγρότες της χώρας μας.

Ο προϋπολογισμός του Υπουργείου Αγροτικής Ανάπτυξης προβλέπει πιστώσεις 627 εκατομμυρίων ευρώ από τον τακτικό προϋπολογισμό και 582 εκατομμύρια ευρώ από το Πρόγραμμα Δημοσίων Επενδύσεων. Συνολικά 1.209.000.000 ευρώ.

Ξεκινώντας, να δούμε τι δείχνουν -και να απαντήσω και στον προηγούμενο συνάδελφο- τα διαθέσιμα στοιχεία της EUROSTAT: Το αγροτικό ΑΕΠ αυξήθηκε κατά 4% το 2015, αντιστρέφοντας την πτωτική πορεία των προηγούμενων ετών. Δείχνουν ακόμα αύξηση κατά 11,7% στο γεωργικό εισόδημα. Η σταθεροποίηση, αλλά πολύ παραπάνω η αύξηση του αγροτικού ΑΕΠ, αλλά και του γεωργικού εισοδήματος και των εξαγωγών είναι για εμάς μεγάλη πρόκληση.

Όμως, δεν είναι μόνο τα παραπάνω μεγέθη, αλλά οι αλλαγές και οι ρυθμίσεις τις οποίες εισήγαμε τον τελευταίο χρόνο και οι οποίες αναμένουμε να σταθεροποιήσουν την κατάσταση για τους αγρότες της χώρας μας, η οποία ήταν πτωτική όλα τα τελευταία χρόνια των μνημονίων. Μιλώ τόσο για το ασφαλιστικό όσο και για τις φορολογικές τροποποιήσεις που φέτος νομοθετήσαμε.

Θα ήθελα να θυμίσω, ξεκινώντας, τον ν.4172/2013, που προέβλεπε τη φορολόγηση από το πρώτο ευρώ για το σύνολο των επιδοτήσεων, των αποζημιώσεων και των δηλωθέντων εισοδημάτων.

Τον Νοέμβριο του 2014, δεκαεπτά Βουλευτές της σημερινής Αξιωματικής Αντιπολίτευσης επιχείρησαν να περάσουν με σχετική βουλευτική τροπολογία την εξαίρεση των κοινοτικών ενισχύσεων από τη φορολόγηση και να εισαχθεί ως αφορολόγητο. Δεν έγινε δεκτό από τον τότε Υπουργό με την αιτιολογία της αδυναμίας εκτίμησης των επιπτώσεων. Καταθέτω την τροπολογία για τα Πρακτικά.

(Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς, συμφωνώντας και τότε με τους συναδέλφους, ήδη από τον Μάιο του 2015, δηλαδή λίγους μήνες αφότου αναλάβαμε την Κυβέρνηση, έχουμε θεσπίσει αφορολόγητο έως 12.000 ευρώ στις επιδοτήσεις.

Σήμερα, εξαιρούνται από το φορολογητέο εισόδημα και δεν νοούνται ως κέρδος για τους αγρότες, ούτε οι επιδοτήσεις του ΙΙ Πυλώνα, ούτε οι αποζημιώσεις του ΕΛΓΑ, αλλά ούτε και οι ενισχύσεις του Πυλώνα Ι πλην της βασικής. Η πράσινη ενίσχυση και οι συνδεδεμένες θεωρούνται ως φορολογητέο εισόδημα για το ποσό εκείνο που είναι πάνω από τα 12.000 ευρώ.

Ακόμη, σήμερα οι αγρότες έχουν για πρώτη φορά πραγματικό αφορολόγητο στο εισόδημα από τη δραστηριότητα έως 9.550 ευρώ με τρία παιδιά, πέρα από αυτό των προηγούμενων κατηγοριών.

Παρακαλώ, λοιπόν, τις κυρίες και τους κυρίους συναδέλφους να μελετήσουν προσεκτικά το άρθρο 112 του ν.4387/2016, το άρθρο 44 του ν.4389/2016, την ΠΟΛ 1107/2016 και τον Πίνακα Φορολογικών Δαπανών του Προϋπολογισμού στη σελίδα 1.

Για όσους δυσκολεύονται να τα βρουν, τα καταθέτω στα Πρακτικά.

(Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα να θυμίσω, επίσης, ότι ο ΟΓΑ είχε εξαιρεθεί από τις προηγούμενες κυβερνήσεις από τη ρύθμιση του ν.3863/2010, γεγονός που σήμαινε ότι οι αγρότες δεν θα λάμβαναν βασική παροχή στη σύνταξη, αφού αυτή έβαινε μειούμενη σταδιακά ως το 2026, οπότε και θα καταργούνταν τελείως.

Σήμερα, οι ασφαλιστικές εισφορές των αγροτών θα έχουν μεγαλύτερη μεταβατική περίοδο εναρμόνισής τους μ’ αυτές των υπόλοιπων ασφαλισμένων έως το 2022, ενώ ταυτόχρονα διασφαλίζεται η βιωσιμότητα του ασφαλιστικού συστήματος και η δυνατότητα καταβολής χωρίς καμμία μείωση των κύριων συντάξεων στους αγρότες.

Διασφαλίστηκε και για τους αγρότες η εθνική σύνταξη, η οποία –εθνική και ανταποδοτική, το τονίζω- οδηγεί σε τελική σύνταξη τουλάχιστον 504 ευρώ. Τα 384 ευρώ δεν είναι η κατώτατη σύνταξη, αλλά είναι εθνική σύνταξη μαζί με το ανταποδοτικό, τουλάχιστον 504 ευρώ με τα σημερινά δεδομένα.

**ΓΕΩΡΓΙΟΣ ΣΤΥΛΙΟΣ:** Για τις εισφορές είναι τουλάχιστον…

**ΣΤΑΥΡΟΣ ΑΡΑΧΩΒΙΤΗΣ:** Θα σας πω, κύριε συνάδελφε. Θα σας απαντήσω.

Πρέπει να επισημάνουμε ότι το 94,67% δήλωσαν αγροτικά εισοδήματα έως 9.000 ευρώ. Αυτοί είναι το σύνολο των μικρομεσαίων αγροτών και των κατοίκων της υπαίθρου. Ο συνδυασμός φορολογικού και ασφαλιστικού συστήματος οδηγεί σε ελάφρυνση 250 ευρώ για το 2017, αλλά και επιστροφή της προκαταβολής του φόρου η οποία είχε πληρωθεί πέρυσι.

Ένα βασικό στοιχείο, πέρα από τα φορολογικά στοιχεία των αγροτών, είναι τα πρόστιμα και οι καταλογισμοί, κύριοι συνάδελφοι, που επί των ημερών σας έφτασαν να πληρώνονται για όλα τα υπόλοιπα χρόνια και απορροφούν περίπου το 40% του τακτικού προϋπολογισμού του ΥΠΑΑΤ. Μιλώ για τα πρόστιμα και τους καταλογισμούς.

Αντιλαμβάνεστε, λοιπόν, τι σπουδαίους πόρους στερούνται τόσο οι αγρότες όσο και οι Έλληνες φορολογούμενοι από τις δικές σας πολιτικές διαχείρισης.

Ας ξαναγυρίσουμε, όμως, στην αποτίμηση του 2016. Πρώτον, μας κατηγορείτε για ολιγωρία στην έναρξη της νέας Προγραμματικής Περιόδου. Μάλιστα. Θυμίζω ότι το ΠΑΑ 2007-2013 εγκρίθηκε στις 29-11-2007 και η πρώτη προκήρυξη την οποία καταφέρατε να βγάλετε βγήκε τον Γενάρη του 2009, δηλαδή με καθυστέρηση δεκατεσσάρων μηνών. Αντίθετα, το τρέχον ΠΑΑ εγκρίθηκε στις 14-12-2015 και η πρώτη πρόσκληση των νέων αγροτών εκδόθηκε μέσα σε δέκα μήνες.

Δεύτερον, μας κατηγορείτε για υποαπορρόφηση και απώλεια πόρων από την προηγούμενη Προγραμματική Περίοδο. Μάλιστα. Σας απαντάμε ότι το 2015 επιτεύχθηκε το μεγαλύτερο ετήσιο ποσό πληρωμών 780 εκατομμύρια ευρώ, ενώ για το 2016 το ετήσιο ποσό πληρωμών θα ανέλθει στα 648 εκατομμύρια ευρώ. Η απορρόφηση για το ΠΑΑ 2007-2013 φτάνει το 90%, όταν μέχρι το τέλος του 2014, δηλαδή στο τέλος της Προγραμματικής Περιόδου που θα έπρεπε να κλείσει, η απορρόφηση ήταν 71%.

Τρίτον, ξεκολλήσαμε πληρωμές σε μέτρα που βάλτωναν όλη την πενταετία. Οι αγρότες και της Λακωνίας τούτες τις μέρες πληρώθηκαν, επιτέλους, για το μέτρο της βιολογικής κτηνοτροφίας του 2012 και της γεωργίας του 2013.

Τέταρτον, περάσαμε στο ΠΑΑ τα κονδύλια για την πρόωρη συνταξιοδότηση και την εξισωτική αποζημίωση, τα οποία βάρυναν τον κρατικό τακτικό προϋπολογισμό, δηλαδή τους Έλληνες φορολογούμενους.

Κυρίες και κύριοι συνάδελφοι, συνεχίζοντας να υπηρετούμε τους διακριτούς μας ρόλους δεν θα πάψουμε να εργαζόμαστε συλλογικά και με ταξικό πρόσημο για τη στήριξη του εισοδήματος των Ελλήνων αγροτών.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Χρήστος Μπουκώρος από τη Νέα Δημοκρατία έχει τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο προϋπολογισμός του 2017 είναι υπεραισιόδοξος στις εκτιμήσεις του και φοροκεντρικός στη δομή του. Αυτά είναι τα δύο κύρια χαρακτηριστικά του. Αυτό δεν αποτελεί σχόλιο της Νέας Δημοκρατίας, είναι εκτίμηση ενός αξιόπιστου οργανισμού, όπως είναι το Γραφείο Προϋπολογισμού της Βουλής αλλά και ενός διεθνούς οργανισμού, όπως ο ΟΟΣΑ, που εκτιμάει την ανάπτυξη για το 2017 στο 1,3% και όχι στο 2,7% όπως την προϋπολογίζει η Κυβέρνηση.

Μιλάει η Κυβέρνηση για επιστροφή στην ανάπτυξη, ακόμα και για έξοδο στις αγορές. Με ποιες προϋποθέσεις, αλήθεια, εφόσον είναι η ίδια η Κυβέρνηση ΣΥΡΙΖΑΝΕΛ που επιβάλλει στον ελληνικό λαό 2,5 δισεκατομμύρια νέους φόρους, 1,5 δισεκατομμύριο έμμεσους φόρους -που είναι και οι πλέον άδικοι- και 1 δισεκατομμύριο άμεσους φόρους; Και όλα αυτά ενώ ήδη έχετε ψηφίσει περικοπές συντάξεων περίπου 1 δισεκατομμυρίου ευρώ, αύξηση ασφαλιστικών εισφορών 1,4 δισεκατομμύριο ευρώ, δηλαδή 2,5 δισεκατομμύρια ακόμα οικονομικής αφαίμαξης του ελληνικού λαού.

Είναι προφανές ότι η Κυβέρνηση ΣΥΡΙΖΑΝΕΛ με τον προϋπολογισμό του 2017 ζει μια νέα περίοδο αυταπάτης. Ακούμε τους Υπουργούς από το Βήμα να προαναγγέλλουν την επερχόμενη ανάπτυξη. Ποιοι Υπουργοί, όμως, και ποιας Κυβέρνησης; Της Κυβέρνησης ΣΥΡΙΖΑΝΕΛ, η οποία κατάστησε την ελληνική οικονομία τη μοναδική ατραπεζική οικονομία του ελεύθερου κόσμου! Βαδίζουμε ήδη τον τρίτο χρόνο, 2015-2016, και πάμε για το 2017 με capital controls και οι Υπουργοί της Κυβέρνησης ονειρεύονται ανάπτυξη!

Οι κυβερνώντες μέσα στον επικοινωνιακό τους οίστρο -που είναι και το μόνο στοιχείο στο οποίο δεν υστερούν- επιχειρούν να ωραιοποιήσουν την κατάσταση της πραγματικής οικονομίας, την ώρα που νοικοκυριά και επιχειρήσεις έχουν γονατίσει. Οι Έλληνες ζουν σε ένα οικονομικό περιβάλλον μέσα στο οποίο οι πάντες χρωστάνε και κανένας δεν πληρώνει κανέναν, με πρώτη διδάξασα την Κυβέρνηση ΣΥΡΙΖΑΝΕΛ.

Ας δούμε, λοιπόν, περισσότερα στοιχεία:

Οι οφειλές προς τρίτους -ληξιπρόθεσμες οφειλές φυσικά- από 3,8 δισεκατομμύρια τον Δεκέμβριο του 2014 εκτινάχθηκαν στα 6,2 δισεκατομμύρια τον Οκτώβριο του 2016.

Τα κόκκινα δάνεια το πρώτο τρίμηνο του 2016 αυξάνονται δραματικά και ήδη έχει καταστεί κόκκινο το 37% του συνόλου των δανείων.

Οι καταθέσεις τα δύο τελευταία χρόνια από 173 δισεκατομμύρια ευρώ έπεσαν στα 133 δισεκατομμύρια ευρώ, δηλαδή 40 δισεκατομμύρια λιγότερες καταθέσεις.

Το ληξιπρόθεσμο υπόλοιπο οφειλών των Ελλήνων πολιτών προς το δημόσιο από τα 75 δισεκατομμύρια τον Δεκέμβριο του 2014 έχει εκτιναχθεί τον Αύγουστο του 2016 στα 91,5 δισεκατομμύρια ευρώ. Δηλαδή περίπου κάθε μήνας διακυβέρνησης ΣΥΡΙΖΑΝΕΛ και 1 δισεκατομμύριο οφειλές, εφόσον έχει εξανεμιστεί η φοροδοτική ικανότητα των Ελλήνων.

Αν στα προηγούμενα μελανά στοιχεία, κυρίες και κύριοι συνάδελφοι, προσθέσουμε και τα οδυνηρά στοιχεία νοικοκυριών και μικρομεσαίων επιχειρήσεων, το λεγόμενο «ιδιωτικό χρέος» -για το οποίο η Κυβέρνηση δεν λέει κουβέντα, ενώ η Νέα Δημοκρατία παρουσίασε ολοκληρωμένη πρόταση για την αντιμετώπισή του-, τότε, κύριε Υπουργέ, η εικόνα στην πραγματική οικονομία δεν είναι απλώς γκρίζα, αλλά είναι κατάμαυρη.

Στοιχεία για την κατάσταση των μικρομεσαίων επιχειρήσεων παρουσίασε και ο εισηγητής της Νέας Δημοκρατίας, ο κ. Χρίστος Δήμας, σήμερα το πρωί. Πρόκειται για στοιχεία που δεν επιδέχονται αμφισβήτησης. Θα πρέπει να πούμε ότι και τα μακροοικονομικά βεβαίως, αλλά κυρίως η κατάσταση στην πραγματική οικονομία είναι αυτή που πρέπει να ενδιαφέρει.

Λέτε ότι θα βγούμε από την κρίση γιατί μειώνεται η ανεργία και την προϋπολογίζετε στο 23,5% στο τέλος του 2017. Για ποια μείωση της ανεργίας μιλάτε, όταν για πρώτη φορά σε τούτη εδώ τη χώρα οι συμβάσεις μερικής απασχόλησης εκτινάχθηκαν στο 54%;

Μετατρέπουμε τα οκτάωρα σε τετράωρα και λέμε ότι μειώνεται η ανεργία; Πώς θα βγούμε από την κρίση; Με τον αναιμικό αναπτυξιακό νόμο που παρουσιάσατε που περιλαμβάνει 480 εκατομμύρια χρηματοδοτήσεων και 120 εκατομμύρια φοροελαφρύνσεων; Έτσι θα πάρει μπροστά η οικονομία; Την ώρα που εξοντώνετε τους Έλληνες με νέους φόρους στα προϊόντα πρώτης ανάγκης με την αύξηση του ΦΠΑ, στη συνδρομητική τηλεόραση, στην κινητή τηλεφωνία, στον ζύθο, στον καφέ, στα τσιγάρα, αλλά και στα καύσιμα με τον ειδικό φόρο, η Κυβέρνηση παρουσιάζεται παντελώς ανίκανη στην πάταξη του λαθρεμπορίου.

Ήταν τα πρωτοκλασάτα στελέχη της Κυβέρνησης ΣΥΡΙΖΑ που υπόσχονταν έσοδα 3 έως 5 δισεκατομμύρια ευρώ από την πάταξη του λαθρεμπορίου καπνικών προϊόντων και καυσίμων. Ξέρετε τι πρόστιμα έχουν επιβληθεί το 2015 και το 2016; Μόλις 15 εκατομμύρια ευρώ από τα 3 έως 5 δισεκατομμύρια! Ανάλογη είναι και η αξιοπιστία σας!

Στον υπό εξαφάνιση κλάδο των μεταφορών έχετε αποφασίσει αύξηση του φόρου πετρελαίου κίνησης από τα 340 ευρώ το χιλιόλιτρο στα 410 ευρώ. Εξαφανίζετε έναν κλάδο που μπορεί να προσφέρει στην ανάπτυξη. Οι μεταφορικές εταιρείες μεταναστεύουν στη Βουλγαρία και τώρα τελευταία στη Ρουμανία.

Και για να μείνω λίγα δευτερόλεπτα ακόμα στις συγκοινωνίες, στον περσινό προϋπολογισμό του 2016 είχατε προβλέψει 5,5 εκατομμύρια ευρώ για τις αστικές συγκοινωνίες, προκειμένου να καλυφθεί το κόστος για το δελτίο μετακίνησης των ατόμων με ειδικές ανάγκες. Βρισκόμαστε στον δωδέκατο μήνα του έτους και ακόμα δεν έχει εκδοθεί η υπουργική απόφαση. Αιχμαλωτίζετε, εμποδίζετε ακόμα και τα άτομα με ειδικές ανάγκες, λόγω δικής σας ανεπάρκειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι συνάδελφοι, η σύγχρονη ελληνική ιστορία υπήρξε ιδιαίτερα φιλική και υποκειμενική με την Αριστερά. Όμως, η ιστορία θα γράψει σύντομα -και είμαι βέβαιος γι’ αυτό- ότι πέρασε κάποτε από αυτόν τον τόπο μια Κυβέρνηση Ριζοσπαστικής Αριστεράς, η οποία υπέγραψε τον αέναο διεθνή οικονομικό έλεγχο της χώρας και την αιώνια εκχώρηση της δημόσιας περιουσίας μέσω του υπερταμείου, κάτι το οποίο δεν τόλμησε κανένας πρώην Πρωθυπουργός αστικού κόμματος.

Η διάρκεια ζωής του προηγούμενου υπερταμείου ήταν τριάντα δυόμισι χρόνια, όση και η περίοδος του χρέους. Ο κ. Τσίπρας υπέγραψε την εκχώρηση για ενενήντα εννέα ολόκληρα χρόνια και μαζί και έναν αέναο «κόφτη», ο οποίος μοιάζει, κύριε εισηγητά της Πλειοψηφίας, με το δρεπάνι του χάρου! Αυτό υπογράψατε!

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΜΠΓΙΑΛΑΣ:** Έλεος, με το ψέμα και την παραπληροφόρηση!

**ΧΡΗΣΤΟΣ ΜΠΟΥΚΩΡΟΣ:** Αενάως και αιωνίως τον έλεγχο της χώρας και της δημόσιας περιουσίας!

**ΧΡΗΣΤΟΣ ΜΠΓΙΑΛΑΣ:** Όριο στα ψέματά σας και στην παραπληροφόρηση, κύριε συνάδελφε!

**ΧΡΗΣΤΟΣ ΜΠΟΥΚΩΡΟΣ:** Επειδή όλα αυτά που υπογράψατε και έρχονται αποτελούν το τέταρτο, το σκληρότερο και το διαρκές μνημόνιο, αν θέλετε συνεχίστε χωρίς λαϊκή εξουσιοδότηση. Αν σηκώνετε αυτό το ιστορικό βάρος! Αν όχι, προσφύγετε στην λαϊκή ετυμηγορία. Διαφορετικά, πολύ φοβάμαι ότι θα έχετε άσχημα ξεμπερδέματα με την ιστορία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει η συνάδελφος κ. Αννέτα Καββαδία από τον ΣΥΡΙΖΑ.

**ΧΡΗΣΤΟΣ ΜΠΓΙΑΛΑΣ:** Την έχετε καταγράψει πενήντα χρόνια την ιστορία! Έλεος, με την παραπληροφόρηση!

**ΠΡΟΕΔΡΕΥΩΝ (Σπυρίδων Λυκούδης):** Θέλετε να ξαναμιλήσετε, κύριε συνάδελφε;

**ΧΡΗΣΤΟΣ ΜΠΓΙΑΛΑΣ:** Έλεος, με την παραπληροφόρηση και το ψέμα! Έλεος!

**ΠΡΟΕΔΡΕΥΩΝ (Σπυρίδων Λυκούδης):** Εσείς με το «έλεος», κύριε συνάδελφε, θέλετε να ξαναμιλήσετε;

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θέλω τον λόγο επί προσωπικού. Είπε «έλεος με το ψέμα και την παραπληροφόρηση», απευθυνόμενος σε εμένα!

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, καθίστε, σας παρακαλώ! Δεν υπάρχει προσωπικό.

**ΧΡΗΣΤΟΣ ΜΠΓΙΑΛΑΣ:** Βεβαίως! Σε όλους σας απευθύνομαι, γιατί λέτε το ίδιο πράγμα με κασέτα. Έχετε βάλει κασέτα και λέτε το ίδιο πράγμα!

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, μπορείτε να σταματήσετε;

Κυρία Καββαδία, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, σας παρακαλώ, θέλω τον λόγο επί προσωπικού. Ήταν υβριστικός ο συνάδελφος!

**ΠΡΟΕΔΡΕΥΩΝ (Σπυρίδων Λυκούδης):** Σας παρακαλώ, κύριε συνάδελφε. Ήταν μια στιγμή εκνευρισμού και τελείωσε!

**ΧΡΗΣΤΟΣ ΜΠΓΙΑΛΑΣ:** Πιο υβριστικός ήσουν εσύ!

**ΧΡΗΣΤΟΣ ΜΠΟΥΚΩΡΟΣ:** Να ανακαλέσει, κύριε Πρόεδρε! Αν ανακαλέσει, κύριε Πρόεδρε, ευχαρίστως να μην πάρω τον λόγο.

**ΧΡΗΣΤΟΣ ΜΠΓΙΑΛΑΣ:** Τι να ανακαλέσω; Ανακαλέστε την ομιλία σας για να ανακαλέσω.

**ΠΡΟΕΔΡΕΥΩΝ (Σπυρίδων Λυκούδης):** Ανακαλώ εγώ για τον ίδιο. Δεν πειράζει.

**ΧΡΗΣΤΟΣ ΜΠΟΥΚΩΡΟΣ:** Η λογοκρισία είναι στα καθεστώτα που πιστεύει ο κύριος εισηγητής της Πλειοψηφίας.

**ΠΡΟΕΔΡΕΥΩΝ (Σπυρίδων Λυκούδης):** Κυρία Καββαδία, έχετε τον λόγο.

**ΧΡΗΣΤΟΣ ΜΠΓΙΑΛΑΣ:** Το καθεστώς σας είχε λογοκρισία. Το καθεστώς και η παράταξή σας έστειλε τον λαό στα ξερονήσια και είχε λογοκρισία!

**ΠΡΟΕΔΡΕΥΩΝ (Σπυρίδων Λυκούδης):** Τώρα είναι εικόνα αυτή, κύριοι συνάδελφοι;

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, επιμένω, θέλω τον λόγο επί προσωπικού.

**ΧΡΗΣΤΟΣ ΜΠΓΙΑΛΑΣ:** Να προσέχεις, συνάδελφε, αυτά που λες! Η παράταξή σου ήταν αυτή που έστελνε τον λαό στα ξερονήσια και είχε λογοκρισία και όχι η δική μας. Η δική μας παράταξη ήταν κυνηγημένη παράταξη.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, τα είπατε! Σταματήστε!

**ΧΡΗΣΤΟΣ ΜΠΟΥΚΩΡΟΣ:** Εμφορείται από σταλινικές αντιλήψεις ο κύριος συνάδελφος!

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, καθίστε κάτω!

**ΧΡΗΣΤΟΣ ΜΠΓΙΑΛΑΣ:** Σταλινικές εγώ; Οι χουντικές αντιλήψεις είναι στην παράταξή σας!

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Σπυρίδων Λυκούδης):** Κυρία Καββαδία, έχετε τον λόγο και ζητώ εγώ συγγνώμη για τους συναδέλφους μου.

**ΧΡΗΣΤΟΣ ΜΠΟΥΚΩΡΟΣ:** Δεκτή, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κυρία Καββαδία, έχετε τον λόγο.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η ετήσια συζήτηση του προϋπολογισμού είναι μία κορυφαία στιγμή του κοινοβουλευτισμού, μία ευκαιρία απολογισμού και προετοιμασίας. Και σε ό,τι με αφορά επιλέγω το πεδίο της εξωτερικής πολιτικής, καθώς δεν είναι η πρώτη φορά που βρισκόμαστε στο επίκεντρο κοσμογονικών, ιστορικών εξελίξεων, που αλλάζουν άρδην τη μορφή του διεθνούς μας περιβάλλοντος.

Έχουμε, κυρίες και κύριοι, μία Ευρωπαϊκή Ένωση παραδομένη στα νεοφιλελεύθερα προτάγματα, ανίκανη να ανταποκριθεί στα ιδεώδη των οραματιστών της ευρωπαϊκής ολοκλήρωσης και στις απαιτήσεις της εποχής μας, μία Ευρωπαϊκή Ένωση εκτός επαφής με τους λαούς της, οι οποίοι καταδικάζουν με την ψήφο τους -όποτε τους δίνεται η ευκαιρία- τις πολιτικές και τη φυσιογνωμία της, μία Ευρωπαϊκή Ένωση που τους είναι πλέον ξένη, αν όχι αποκρουστική.

Ας θυμηθούμε τι λέγαμε στον ΣΥΡΙΖΑ τον Γενάρη του 2015. Ότι η Ευρωπαϊκή Ένωση χρειάζεται μία ριζική αλλαγή κατεύθυνσης, μία δημοκρατική επανίδρυση, διαφορετικά μπαίνουμε σε επικίνδυνες ατραπούς και σε διαλυτικά φαινόμενα. Ότι η εξωθεσμική αυταρχικότητα των ευρωπαϊκών ελίτ θα είναι καταστροφική για την ευρωπαϊκή ενότητα, ότι εάν αφαιρέσεις κάθε δημοκρατική εναλλακτική, ανοίγεις διάπλατα την πόρτα στην Εποχή των Τεράτων, ότι η εμμονή στην ασφυκτική λιτότητα, τα παρανοϊκά πλεονάσματα, το δυσβάσταχτο χρέος και τον νεοφιλελεύθερο δογματισμό είναι η θεμελιώδης αιτία του ευρωπαϊκού, υπαρξιακού προβλήματος.

Ποιος μπορεί, κυρίες και κύριοι, να αντιτάξει κάτι σε αυτήν την ανάλυση; Μόνο κάποιος που επιλέγει να αγνοήσει τις παραμέτρους που οδήγησαν στο Brexit. Κάποιος που επιλέγει να αγνοήσει ότι η Αυστρία έφτασε μία ανάσα από το να εκλέξει νεοναζί πρόεδρο. Κάποιος που επιλέγει να αγνοήσει την απευκτέα αλλά υπαρκτή προοπτική να εκλεγεί η Λεπέν στην προεδρία της Γαλλίας. Και κάποιος που επιλέγει να αγνοήσει την επιστροφή του φασισμού και του ρατσισμού στην Ευρώπη.

Υπάρχουν ασφαλώς δυνάμεις στην Ευρώπη -υπάρχουν και σε αυτήν εδώ την Αίθουσα- που επιλέγουν να κρύβουν το κεφάλι στην άμμο και να επικαλούνται το φάσμα του λαϊκισμού, που παρασέρνει τις δήθεν αδαείς κοινωνικές πλειοψηφίες μακριά από τον ευρωπαϊκό παράδεισο. Ωστόσο, αυτές οι δυνάμεις μόνο κακές υπηρεσίες προσφέρουν στην Ευρώπη.

Από την πλευρά μας δεν αρκεί όμως να επιβεβαιώνουμε ότι είχαμε και έχουμε δίκιο στις αναλύσεις μας και τις διεκδικήσεις μας. Πρέπει ως ΣΥΡΙΖΑ και ως αριστερή Κυβέρνηση να μείνουμε συνεπείς στις ιδέες για τις οποίες μας εμπιστεύτηκε ο ελληνικός λαός. Να λέμε σε όλους τους τόνους ότι αναγκαστήκαμε να διαχειριστούμε ένα πρόγραμμα που μας επιβλήθηκε εκβιαστικά. Στην πραγματικότητα, μας επιβλήθηκε διά της βίας. Να μη λησμονήσουμε ούτε για μια στιγμή ότι η φράση “this is a coup” συνοψίζει απόλυτα τα γεγονότα του Ιουλίου του 2015 και να διαβεβαιώσουμε τον λαό, που μας εμπιστεύτηκε και πάλι τον Σεπτέμβριο του 2015, ότι παρά τις αντιξοότητες και τα περιστασιακά πισωγυρίσματα, η μάχη συνεχίζεται και ότι προχωράμε μαζί του και όχι απέναντί του.

Κυρίες και κύριοι, όχι μόνο δεν έχουμε την ιδιοκτησία του προγράμματος, αλλά όλα όσα απαιτούσαμε εξαρχής από τους εταίρους μας για την άρση της λιτότητας, τη μείωση των πλεονασμάτων, την άφεση ικανού μέρους του χρέους και τις αναπτυξιακές πολιτικές, είναι ακόμη στο τραπέζι των διαπραγματεύσεων. Τη στιγμή που η ιστορία δικαιώνει τον ΣΥΡΙΖΑ, ο ΣΥΡΙΖΑ πρέπει να βρίσκεται και πάλι στη σωστή πλευρά της ιστορίας.

Είναι γεγονός πως αντιμετωπίζουμε ανακατατάξεις παγκόσμιας κλίμακας που θα επηρεάσουν το μέλλον της χώρας. Η εκλογή Τραμπ, με άγνωστες συνέπειες για την αμερικανική εξωτερική πολιτική, ακυρώνει την προοπτική της TTIP, καθώς το σημερινό μοντέλο της νεοφιλελεύθερης παγκοσμιοποίησης φθίνει υπό το βάρος των εσωτερικών του αντιφάσεων.

Η Μέση Ανατολή και η Μεσόγειος πλήττονται από τον πόλεμο και την αποσύνθεση άλλοτε ισχυρών κρατών, όπως η Συρία, με ευθύνη της Δύσης. Η προσφυγική τραγωδία συνεχίζεται, καθώς νέα καραβάνια απελπισμένων ανθρώπων διαφεύγουν από την κόλαση του Χαλεπιού και της Μοσούλης. Και για τη στάση της Ευρωπαϊκής Ένωσης στο προσφυγικό η μόνη λέξη που ταιριάζει είναι «όνειδος».

Έχουμε απέναντί μας, κυρίες και κύριοι, μία Τουρκία σε φάση αποσταθεροποίησης μετά το αποτυχημένο πραξικόπημα της 15ης Ιουλίου, που έδωσε στον Ερντογάν το έναυσμα για να επιταχύνει στον ολισθηρό κατήφορο της αυταρχικότητας. Οι παραβιάσεις των ανθρωπίνων δικαιωμάτων κορυφώνονται με τη φυλάκιση της ηγεσίας και Βουλευτών του HDP. Η ευρωπαϊκή προοπτική της Τουρκίας φαντάζει πιο μακρινή από ποτέ, ενώ η Ευρώπη δείχνει υποκριτική στάση καθώς το μόνο που την απασχολεί είναι να συνεχίσει η Τουρκία να εμποδίζει την έλευση νέων προσφυγικών ροών τηρώντας μία συμφωνία αμφίβολης νομιμότητας και αποτελεσματικότητας, κάτι που δίνει στον Ερντογάν τη δυνατότητα να εκβιάζει.

Οι ρητορικοί λεονταρισμοί από τον Τούρκο Πρόεδρο, χωρίς να υποτιμώνται, καλό είναι να αναγνωστούν μέσα στο πλαίσιο των προβλημάτων που αντιμετωπίζει η Τουρκία. Ο εθνικισμός –και αυτό είναι γνωστό- ήταν ανέκαθεν η συγκολλητική ουσία αυταρχικών καθεστώτων, ιδίως όταν αντιμετωπίζουν προβλήματα συνοχής. Εάν κάποιοι κύκλοι στη γειτονική χώρα επιδιώκουν να εξαγάγουν τα εσωτερικά της αδιέξοδα, εμείς από την πλευρά μας οφείλουμε με σύνεση και ψυχραιμία να μην παίξουμε το παιχνίδι της.

Είναι σαφές πως οι εξελίξεις στην Τουρκία αναπόδραστα επηρεάζουν και το Κυπριακό στην πιο κρίσιμη καμπή του. Θέλουμε τη δημοκρατική και ευρωπαϊκή λύση του Κυπριακού με σεβασμό των αποφάσεων του ΟΗΕ και με κυρίαρχο ρόλο του κυπριακού λαού, Ελληνοκυπρίων και Τουρκοκυπρίων, μακριά από λογικές κηδεμονίας και ηγεμόνευσης. Οι ίδιοι οι Κύπριοι πρέπει να αποφασίσουν για το κοινό τους μέλλον στο θεσμικό πλαίσιο μιας διζωνικής δικοινοτικής ομοσπονδίας με πλήρη κυριαρχία.

Κυρίες και κύριοι, ζούμε την ολική επαναφορά της ιστορίας, το τέλος της οποίας κάποιοι είχαν διακηρύξει. Η Ελλάδα είναι μια νησίδα σταθερότητας, ειρήνης και δημοκρατίας. Αυτό οφείλουμε να διατηρήσουμε και να αξιοποιήσουμε με συστηματική δουλειά, πολυδιάστατη διπλωματία, προσήλωση στο Διεθνές Δίκαιο, την ειρήνη και τη διεθνή αλληλεγγύη.

Σε μια Ευρώπη που βρίσκεται σε πορεία παρακμής και σ’ ένα παγκόσμιο περιβάλλον που αλλάζει ταχύτατα, η Ελλάδα μπορεί να αξιοποιήσει τα συγκριτικά της πλεονεκτήματα και να βρει τη δική της ισχυρή θέση μεταξύ των κρατών του πλανήτη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Ο συνάδελφος κ. Οδυσσέας Κωνσταντινόπουλος από τη Δημοκρατική Συμπαράταξη έχει τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βλέπω ότι ο Υπουργός Οικονομικών είναι εδώ σήμερα και μου δίνεται η ευκαιρία να τον ρωτήσω για ένα θέμα που έχει προκύψει από την Κυριακή.

Ένα φιλικό προς την Κυβέρνηση έντυπο στην κυριακάτικη έκδοσή του έκανε λόγο για έναν κρυφό λογαριασμό της κ. Γεννηματά στη λίστα Μπόργιανς. Ο κ. Βενιζέλος σάς προκάλεσε -βεβαίως με τη βοήθεια των Βουλευτών του ΣΥΡΙΖΑ, δεν ανταποκρίθηκαν στο αίτημα- να απαντήσετε ως Υπουργός Οικονομικών, να διαλευκάνετε αυτή την υπόθεση, αν είναι ανακριβές αυτό που έγραψε το έντυπο ή όχι, ώστε να μην αφήσετε να αμαυρώνεται η πολιτική ζωή της χώρας.

Κύριε Υπουργέ, το ίδιο έκαναν κάποιοι με τη λίστα Λαγκάρντ, λέγοντας ότι ο Ευάγγελος Βενιζέλος τότε έκρυβε το όνομα της γυναίκας του. Πάλι συριζαίοι ήταν. Θα το κάνετε ή θα πρέπει να αφήσετε τις δήθεν πληροφορίες λίγο χρονικό διάστημα, έτσι ώστε οι πολίτες να μην γνωρίζουν τι γίνεται;

Κύριε Υπουργέ, δώστε ένα τέλος. Μήπως έχετε θέμα με τον εκδότη της εφημερίδας; Από πού έγινε η διαρροή; Περιμένουμε από σας μια δήλωση που να ολοκληρώσει αυτό τον κύκλο. Θα την περιμένουμε και σήμερα και αύριο.

Κυρίες και κύριοι συνάδελφοι, η Κυβέρνηση μετά το Eurogroup και την καταληκτική ημερομηνία 2060 -ας μιλήσουμε λίγο για τα θετικά της απόφασης- μας δίνει κίνητρο για να ζήσουμε μέχρι τότε.

Το δεύτερο: Αποδεικνύεται ότι η Κυβέρνηση και ο Υπουργός είναι κρυφοβενιζελικοί. Δεν γίνεται διαφορετικά. Κάνουν τα πάντα για να δικαιώσουν το PSI του Ευάγγελου Βενιζέλου και της Κοινοβουλευτικής Ομάδας του 2009 του ΠΑΣΟΚ. Έχει αξία και μεγάλη σημασία αυτό που έγινε χθες, γιατί υπάρχει δικαίωση της Κοινοβουλευτικής Ομάδας του ΠΑΣΟΚ του 2009 και όλων όσων συνέβησαν μετέπειτα. Χωρίς τη δική σας συμμετοχή, το πιθανό είναι ότι δεν θα μπορούσαν να πειστούν οι πολίτες γι’ αυτό.

Ας δούμε ο προϋπολογισμός στον τομέα της ανάπτυξης τι δίνει, τι φέρνει, πώς θα βοηθήσει τη χώρα.

Ο Πρωθυπουργός –και το επιτελείο του Υπουργείου Οικονομίας– μιλούσε στην τελευταία ομιλία του για 7 δισεκατομμύρια ευρώ που θα πέσουν στην ελληνική οικονομία μέχρι το 2016 από διάφορα εργαλεία: αναπτυξιακό νόμο, ΕΣΠΑ, χρηματοδοτικά εργαλεία, ΠΔΕ, κ.λπ.. Ας τα πάρουμε ένα ένα.

Αναπτυξιακός νόμος: Εξαγγέλθηκε το 2015. Άρχισε να υλοποιείται. Βγήκε η προκήρυξη τον Σεπτέμβριο για τις πρώτες τέσσερις προτάσεις. Μέχρι το 2016, μηδέν ευρώ θα πέσει στην ελληνική οικονομία. Δεν θα έχουν προλάβει ούτε καν να καταθέσουν τις αιτήσεις. Καλά, αξιολόγηση θα γίνει μετά από έξι μήνες. Μηδέν!

Χρηματοδοτικά εργαλεία: Τα χρηματοδοτικά εργαλεία ήταν έτοιμα το 2015. Υπήρχε η ex ante –επειδή τους αρέσει να μιλάμε για όλες αυτές τις διαδικασίες– και την πήραν πίσω μετά από δώδεκα μήνες. Ανακοίνωσε χθες ο κ. Χαρίτσης ότι τα χρηματοδοτικά εργαλεία θα προκηρυχθούν εντός των επόμενων ημερών. Θα μπουν χρήματα και θα υπάρξουν διαδικασίες για την εκταμίευση των χρήματων το 2017. Πόσα είναι τα χρήματα για το 2016; Μηδέν.

ΕΣΠΑ: Στο ΕΣΠΑ όσον αφορά τη νέα προγραμματική περίοδο, το ΕΣΠΑ 2014-2020, έχουμε στόχο το 7%. Είχαμε πάρει προκαταβολή παραπάνω. Δεν φαίνεται, με βάση τα στοιχεία του Ολοκληρωμένου Πληροφοριακού Συστήματος του Υπουργείου Ανάπτυξης, ότι μπορούμε να ξεπεράσουμε το 1,5 δισεκατομμύριο ευρώ.

Σας λέω ότι υπάρχει ο κίνδυνος –το απεύχομαι– να επιστρέψετε μέρος της προκαταβολής ή όλη την προκαταβολή πίσω. Δίνω τα στοιχεία αναλυτικά, για να δείτε και εσείς συνάδελφοι και όλοι, τι πρέπει να δοθεί μέχρι τέλος του χρόνου, για να μην υπάρξει η επιστροφή της προκαταβολής. Σας λέω, παραδείγματος χάριν, ότι στο «Ανταγωνιστικότητα και Επιχειρηματικότητα» πρέπει να δοθούν μέχρι τις 31 Δεκεμβρίου 407 εκατομμύρια ευρώ. Το καταθέτω.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επειδή, σύντροφοι, οι εισηγητές μας ανέλυσαν τα υπόλοιπα θέματα, να μην ξεχάσω ότι με τροπολογία του κ. Χαρίτση θα πληρώνουμε αυτά που έχει συμφωνήσει με την κ. Κρέτσου –το 1 δισεκατομμύριο ευρώ– από το Πρόγραμμα Δημόσιων Επενδύσεων. Την έφερε την τροπολογία προχθές και την ψηφίσατε.

Πάμε, όμως, τώρα στο ηθικό πλεονέκτημα. Έχει μια αξία, γιατί βλέπω πολλούς συνάδελφους οι οποίοι έχουν υπογράψει πάρα πολλές ερωτήσεις. Θυμάμαι ότι ο Πρωθυπουργός στην προ ημερησίας συζήτηση για τη διαφθορά ανέφερε δεκατρία νομοθετήματα τα οποία έπρεπε να καταργηθούν, γιατί είχαν σχέση με τη διαπλοκή. Καταργήσατε κάποιο;

Πριν μια βδομάδα ψηφίσατε –και η Δημοκρατική Συμπαράταξη έβαλε το θέμα του λαθρεμπορίου στα καύσιμα– τη μη υποχρεωτικότητα στο GPS. Δεν περάσανε λίγες μέρες και κάνατε ένα πολύ μεγάλο δώρο στους λαθρέμπορους. Να διαβάσετε το άρθρο «Απρόθυμες οι κυβερνήσεις να χτυπήσουν το λαθρεμπόριο καυσίμων». Το καταθέτω.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 Με βάση όλη αυτή τη διαδικασία, δίνετε τη δυνατότητα μέχρι να βγει η υπουργική απόφαση κάποιοι να μην μπορούν να έχουν GPS και να υπάρχει λαθρεμπόριο, ενώ ήταν υποχρεωτικό με την απόφαση του 2012.

Όμως, υπάρχει ένα άλλο πολύ μεγάλο θέμα και σας το λέω με τίτλο –είναι ο αρμόδιος Υπουργός εδώ- «Καζινοποίηση της χώρας». Μάλιστα, ο κ. Μπγιάλας είχε κάνει σχετική ερώτηση στον Υπουργό Οικονομικών.

**ΧΡΗΣΤΟΣ ΜΠΓΙΑΛΑΣ:** Για ποιο πράγμα;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ο κ. Σεβαστάκης και ο κ. Μπγιάλας έχουν υποβάλει ερώτηση στον κ. Τσακαλώτο. Ελπίζω επειδή δεν σας έχει απαντήσει μέχρι τώρα, να σας απαντήσει σήμερα. Ζητήματα περιορισμού της διάδοσης παιγνιομηχανών τύπου VLT (ηλεκτρονικά φρουτάκια) –γράφετε– από την «ΟΠΑΠ Α.Ε.» και καθιέρωση αριθμητικών περιορισμών ανά πόλη και συνοικία.

Τι κάνατε, αγαπητοί φίλοι; Τι σας απάντησε ο Υπουργός; Όχι μόνο δεν σας απάντησε, άλλαξε και τον Πρόεδρο της Επιτροπής τον κ. Στεργίου, τον οποίο επικαλείστε.

Ξέρετε τι έκανε ο κύριος Υπουργός; Θα δείτε σε λίγο καιρό. Έχουν την υπογραφή σας. Αυτά που λέτε στον κύριο Υπουργό ότι έκανε ο κ. Στεργίου, κύριε Μπγιάλα, τον άλλαξε ο Υπουργός και από μέγιστη δαπάνη ανά ημέρα 80 ευρώ, την πήγε απεριόριστη ο ΣΥΡΙΖΑ. Για το αν θα υπάρχει υποχρεωτικό ΑΦΜ είπε: Κανένα υποχρεωτικό ΑΦΜ. Από τα χρονικά όρια, μέγιστος χρόνος συμμετοχής δέκα ώρες, όπως λέγατε, κύριε Μπγιάλα, όσα θέλει παίχτης, λέει ο κύριος Υπουργός.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε σας παρακαλώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μέγιστος χρόνος συμμετοχής: Τριάντα δυο ώρες λέγατε εσείς κι είχατε επικαλεστεί, όσο θέλει ο παίχτης, λέει ο Υπουργός. Ώρες λειτουργίας: Κυριακή έως Πέμπτη. Άλλαξαν τα ωράρια. Ελάχιστη απόσταση καταστημάτων: διακόσια μέτρα. Ο Υπουργός έκανε κατάργηση.

Αυτός είναι ο ΣΥΡΙΖΑ. Έκανε ανάπτυξη μέσα από την καζινοποίηση της χώρας. Και την ευθύνη, δυστυχώς, την έχετε κι εσείς που κάνετε ερωτήσεις και μετά τις ξεχνάτε. Λυπάμαι πάρα πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Δημήτριος Σεβαστάκης από τον ΣΥΡΙΖΑ έχει τον λόγο.

**ΔΗΜΗΤΡΙΟΣ ΣΕΒΑΣΤΑΚΗΣ:** Ευχαριστώ, κύριε Πρόεδρε.

Είναι ενδιαφέρον ότι ο κ. Κωνσταντινόπουλος εντόπισε την Κοινοβουλευτική Ομάδα του 2009 και τον κ. Βενιζέλο, ξεκολλώντας τους από το όλον ΠΑΣΟΚ, από την ιστορία του ΠΑΣΟΚ και την πολυετή κατάθεση του ΠΑΣΟΚ στη διακυβέρνηση της χώρας στη μορφή που έλαβε το κοινοβουλευτικό μας σύστημα και, επίσης, ο δημόσιος πολιτικός λόγος.

Είναι ενδιαφέρον ότι προχωράει σε ένα είδος εκλεκτικισμού. Γιατί άραγε; Τι τον αναγκάζει να διαρρήξει τη σχέση του με το όλον ΠΑΣΟΚ και την ιστορική του διαδρομή;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Αφήστε τα αυτά, κύριε Σεβαστάκη.

**ΔΗΜΗΤΡΙΟΣ ΣΕΒΑΣΤΑΚΗΣ:** Έτσι κάνατε. Και είναι πολύ ενδιαφέρον ότι το κάνατε. Είναι αποδεκτό βέβαια. Σαν μεθοδολογία είναι αποδεκτή.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Αυτά που υπογράφατε. Πείτε μας για την καζινοποίηση, που τη στηρίζετε.

**ΔΗΜΗΤΡΙΟΣ ΣΕΒΑΣΤΑΚΗΣ:** Κύριε Κωνσταντινόπουλε, μιλήσατε δέκα λεπτά. Αν θέλετε, σας παραχωρώ χρόνο, για να επανατοποθετηθείτε, εάν θέλετε να επανατοποθετηθείτε ή να αναθεωρήσετε αυτά που είπατε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα θυμάστε την ερώτηση…

**ΔΗΜΗΤΡΙΟΣ ΣΕΒΑΣΤΑΚΗΣ:** Η οικονομία -και σε αυτό το φόντο γίνεται η συζήτηση για τον προϋπολογισμό- καταλαμβάνει όσο ποτέ άλλοτε πολιτικά χαρακτηριστικά. Ενσωματώνει και κατά κάποιο τρόπο εντάσσει ως οργανικό της στοιχείο όχι μόνο παραγωγικές σχέσεις, όχι μόνο αριθμητικά μεγέθη, αλλά πολιτικές θέσεις και την εθνική κοσμοθέαση μαζί με τους διεθνείς συσχετισμούς.

Τα πολλά τελευταία χρόνια οι προϋπολογισμοί έχουν διαψευσθεί ή επαναστοιχειοθετούνται. Είναι λογικό. Έχουμε ένα διεθνές σύστημα -ορθά έκανε την ανάλυση στην πρωτομιλία του ο κ. Καραθανασόπουλος- που ενσωματώνει την αστάθεια ως οργανικό στοιχείο του, ενσωματώνει την κρίση. Είναι ένα σύστημα που μεταβάλλει την κρίση σε παραγωγικό του στοιχείο. Σήμερα η κρίση, το ατύχημα, η αστάθεια είναι οργανικό μέρος της οικονομίας. Με αυτήν την έννοια, ο προϋπολογισμός είναι εξαιρετικά δυσχερές εγχείρημα.

Σε αυτό, λοιπόν, το δυναμικό πεδίο μεταλλαγών συντάσσεται ο προϋπολογισμός συν το γεγονός ότι η Ελλάδα βρίσκεται υπό το κράτος μιας διαρκούς διαπραγμάτευσης. Κάνουμε λάθος να θεωρούμε ότι οι διαπραγματεύσεις κορυφώνονται στην πρώτη, στη δεύτερη αξιολόγηση. Οι διαπραγματεύσεις είναι διαρκείς, γιατί η Ελλάδα έχει το μεγάλο στοίχημα της παραγωγικής ανασυγκρότησης και, κυρίως, της αλλαγής του παραγωγικού μοντέλου και, επίσης, του παραγωγικού ανθρωπότυπου. Αλλάζουν τα απαιτητά χαρακτηριστικά του παραγωγικού πολίτη σήμερα. Αυτή η μεταλλαγή ούτε έχει ακόμη βρει τη θεσμική της ολοκλήρωση ούτε νομίζω ότι είναι ένα απλό εγχείρημα, για να μπαίνει μέσα σε αυτήν την εύκολη κοινοβουλευτική αντιμαχία.

Η ανάγκη επινόησης των θεσμών, η ανάγκη επινόησης νέων εργαλείων ελέγχου της οικονομίας, η ανάγκη επινόησης νέων εργαλείων με τα οποία θα συγκροτηθεί το εκάστοτε οικονομικό αίτημα και θα απελευθερωθούν οι παραγωγικές δυνάμεις, η ανάγκη ανασυγκρότησης και του κράτους και της διοίκησης, όλα αυτά, λοιπόν, γίνονται οργανικά στοιχεία και του οικονομικού αιτήματος και επομένως της απεικόνισής του στον προϋπολογισμό.

Θα μείνω σε ορισμένα στοιχεία -ελπίζω ότι δεν θα περάσω το επτάλεπτο- που εντόπισαν οι συνάδελφοι, όπως -ας πούμε- η κ. Κεφαλογιάννη που στο ύστερο κομμάτι της ομιλίας της, θεωρώντας ότι πρέπει να μιλήσει για τον πολιτισμό, συνήρτησε την πολιτιστική αδυναμία που έχει η χώρα, την αδυναμία πολιτιστικής παραγωγής, με το λαϊκισμό. Πριν από σαράντα χρόνια ένας διαπρεπής Έλληνας συνθέτης, ο Θάνος Μικρούτσικος, είχε πρωτοεισηγηθεί τον όρο για τους «μιμητές της σχολής Θεοδωράκη». Σήμερα ο λαϊκισμός έχει γίνει μια καραμέλα, ακριβώς γιατί είναι το κεντρικό εργαλείο της πολιτικής αντιμαχίας και της πολιτικής διελκυστίνδας.

Νομίζω ότι η κολακεία του πολιτικού κοινού παρήγαγε την κρίση και προσπαθώντας να απαντήσει κανείς σε αυτή την κολακευτική και εξαγοραστική διάθεση που είχε το πολιτικό σύστημα, νομίζω ότι έχει εξαιρετικές δυσχέρειες και εξαιρετικές δυσκολίες σήμερα.

Θα ήθελα να εντοπίσω ορισμένες ενδιαφέρουσες πλευρές της τοποθέτησης Σταθάκη και ως προς τη δημοσιονομική σταθερότητα και ως προς την χρηματοοικονομική σταθερότητα, που ήταν ζητούμενα πέρυσι, και ως προς τις διαρθρωτικές αλλαγές και ως προς την κοινωνική πολιτική υπό το κράτος των περιορισμών. Αυτά ήταν τα περσινά ζητούμενα. Εν τούτοις, νομίζω ότι φέτος, όσο κακοπροαίρετος και να είναι κανείς, θα πρέπει να δει ότι έχουμε ένα διαφορετικής τάξης αίτημα. Έχουμε κερδίσει σε ένα πολύ μεγάλο βαθμό ένα είδος κανονικότητας έχει ρυθμιστεί στη μεγακλίμακα το κομμάτι του οικονομικού προσανατολισμού της χώρας. Δεν έχει φτάσει στην τσέπη. Δεν έχει φτάσει στη μικρή κλίμακα.

Αυτή η μετάφραση της μακροοικονομίας στην καθημερινότητα είναι το μεγάλο στοίχημα, νομίζω, των επόμενων ετών, κύριε Υπουργέ, δηλαδή το να γίνει θεσμικό και οικονομικό αγαθό του καθημερινού πολίτη και της καθημερινότητάς του. Αυτά νομίζω ότι με πολύ συγκροτημένο τρόπο πρέπει να μπουν μπροστά στην αιτηματολογία του πολιτικού συστήματος και του πολιτικού προσωπικού το επόμενο διάστημα.

Τώρα κλείνω με την παιδεία. Νομίζω ότι η επένδυση στην παιδεία δεν είναι μόνο θέμα ποσοτικό, παρ’ όλο που έχουμε αύξηση και ενισχυτική χρηματοδότηση των δομών εκπαίδευσης, αλλά η εκμετάλλευση, η αξιοποίηση σε ένα ευλύγιστο νέο σύστημα εκπαιδευτικών σχέσεων όλου του ανθρώπινου δυναμικού και των άυλων πόρων που διαθέτει η παιδεία, δηλαδή των πνευματικών πόρων, είναι το αυστηρό συνάρτημα, για να μπορούμε να μιλήσουμε για μια εκπαιδευτική στρατηγική που θα έχει βάθος χρόνου.

Η ιστορία, κύριε Μπουκώρο, δεν ήταν επιεικής με την Αριστερά. Ήταν πάρα πολύ αυστηρή, συντριπτική με την Αριστερά. Απονομιμοποίησε ένα πλέγμα διεθνών και εσωτερικών δυνάμεων. Απονομιμοποίησε το αριστερό αίτημα. Κέρδισε, αν θέλετε, η Αριστερά τη δημοκρατική νομιμοποίησή της από το 1974 και μετά με πάρα πολύ μεγάλες θυσίες και μια πάρα πολύ μεγάλη πίεση στο πολιτικό της σώμα. Νομίζω ότι αυτό πρέπει να αναγνωριστεί χωρίς μικρόνοιες και μικροψυχίες.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, πρέπει να συνεννοηθούμε για την εξέλιξη και τη λήξη της συνεδρίασης.

Παρά το ότι το όριο που είχαμε προσδιορίσει από την αρχή ήταν η δωδεκάτη νυχτερινή κάθε μέρας, πρέπει να ξεφύγουμε λίγο, αλλιώς δεν θα προλάβουμε να καλύψουμε τον κατάλογο. Επομένως, θα πάμε πιο αργά. Θα πάμε, υποθέτω, μέχρι τις 12.30΄ οπωσδήποτε. Θα πάμε με άλλους δέκα συναδέλφους ακόμη. Θα τους ανακοινώσω για να ξέρουμε ποιοι είμαστε. Είναι οι κ.κ. Χαρακόπουλος, Τάσσος, Ντζιμάνης, Σαρίδης, Παναγούλης, Καματερός, Κεφαλογιάννης, Σιμορέλης, Ηλιόπουλος και Τζούφη.

Μέχρι τη συνάδελφο κ. Τζούφη, λοιπόν, θα πάμε σήμερα και θα φτάσουμε στις 12.30΄ υποθέτω.

Τον λόγο έχει ο συνάδελφος κ. Μάξιμος Χαρακόπουλος από τη Νέα Δημοκρατία.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα, κατ’ αρχάς, να εκφράσω την ανησυχία μου για την κατάσταση στα εθνικά μας θέματα και για τον εθνικό παροξυσμό που επικρατεί στη γειτονική Τουρκία και όχι μόνο. Αυτή η κατάσταση κάνει ακόμη εντονότερη την ανάγκη για ταχεία ανασυγκρότηση της χώρας, που προϋποθέτει την οικονομική ανασύνταξη.

Ο προϋπολογισμός, λοιπόν, συζητείται την επαύριον των αποφάσεων του Eurogroup, που είναι, δυστυχώς, μακράν των μεγαλεπήβολων προσδοκιών, που είχε θέσει η Κυβέρνηση. Αντιθέτως, εισερχόμαστε σε μια νέα δραματική φάση χωρίς ορίζοντα ανάσας, καθώς τα πρωτογενή πλεονάσματα του 3,5% θα διαρκέσουν για άλλα τρία έως δέκα χρόνια. Το Διεθνές Νομισματικό Ταμείο δεν έχει πει ακόμη τη δική του κουβέντα, τι μέτρα θα έχει το κουστούμι που θα φορέσουμε, ενώ η αξιολόγηση καρκινοβατεί.

Τη σκληρή αυτή δοκιμασία θα μπορούσαμε να την είχαμε αποφύγει, αν οι σημερινοί κυβερνώντες δεν είχαν αποφασίσει σε μια ζαριά το μέλλον όλων των Ελλήνων. Και ιδού τα αποτελέσματα σήμερα, ιδού που έχουμε κατρακυλήσει από το σημείο στο οποίο είχαμε βρεθεί τα τέλη του 2014, γιατί ένα μεγάλο τμήμα των συμπολιτών μας παρασύρθηκε από τα παχιά λόγια και τις εύκολες υποσχέσεις.

Σήμερα, λοιπόν, έρχεται ο λογαριασμός παραφουσκωμένος και καλείται ο ελληνικός λαός να πληρώσει τα σπασμένα των «Βαρουφάκηδων», γιατί τα φανταχτερά πουκάμισα και ο κοπανιστός αέρας έφεραν μαζί με τα capital controls κομμένες συντάξεις, κομμένο ΕΚΑΣ, κομμένα επιδόματα, άδεια καταστήματα, φουσκωμένο ΦΠΑ.

Δυστυχώς, αγαπητοί συνάδελφοι, πίσω από τον καλλωπισμό του προϋπολογισμού κρύβονται τραγικές αποτυχίες και πίσω από την υπεραισιοδοξία για τον επόμενο χρόνο καιροφυλακτεί η διάψευση. Γιατί η Κυβέρνηση δεν επιθυμεί να φανεί ανάγλυφα η καταστροφή που επέφερε ο τυχοδιωκτισμός της. Καθώς καταρρέει, γαντζώνεται από την τελευταία γραμμή της απελπισμένης άμυνας και προβάλλει το επιχείρημα: «Γιατί οι άλλοι καλύτεροι ήταν;» Ναι, ήταν καλύτεροι, κάτι που συνειδητοποιούν σήμερα οι πολίτες, γιατί έχουν μέτρο σύγκρισης.

Θυμίζουμε, λοιπόν, για παράδειγμα, ότι τον Δεκέμβριο του 2012 οι ληξιπρόθεσμες οφειλές του δημοσίου και των φορέων του ήταν 9,6 δισεκατομμύρια ευρώ, για να πάνε τον Δεκέμβριο του 2014 από την Κυβέρνηση, που με πρόσχημα την προεδρική εκλογή έριξε ο ΣΥΡΙΖΑ, στα 3,7 δισεκατομμύρια ευρώ.

Πόσες είναι οι ληξιπρόθεσμες οφειλές σήμερα από τη σημερινή Κυβέρνηση; Είναι 6,2 δισεκατομμύρια ευρώ, από τα οποία τα 3 είναι προς τα ασφαλιστικά ταμεία.

Όμως, τα παραδείγματα δεν έχουν τελειωμό και τα βιώνουν οι πολίτες και ιδιαίτερα τα πιο αδύναμα στρώματα, γιατί δεν κρύβονται τα 8 δισεκατομμύρια που πρέπει να πληρωθούν μέχρι το τέλος της χρονιάς, από τα οποία τα 3,2 είναι για τον ΕΝΦΙΑ, που είχατε ως σημαία την κατάργησή του.

Όπως δεν κρύβονται τα έργα και ημέρες σας στον πρωτογενή τομέα. Οι αγρότες, που σας ανέδειξαν πρώτη δύναμη, εισπράττουν τώρα το μεγάλο ευχαριστώ: εκτίναξη ασφαλιστικών εισφορών, κατάργηση αγροτικού πετρελαίου, φορολόγηση επιδοτήσεων, 24% ΦΠΑ στα αγροτικά προϊόντα, ειδικό φόρο κατανάλωσης στο κρασί.

Δείχνετε, λοιπόν, να μην θέλετε να κατανοήσετε ότι η φοροδοτική ικανότητα του Έλληνα έχει εξαντληθεί, ότι η εμμονή στη φορολογία σκοτώνει νοικοκυριά και επιχειρηματικότητα και ταυτόχρονα κάνετε ό,τι περνά από το χέρι σας, για να μην γίνει μία επένδυση της προκοπής στη χώρα.

Κυρίες και κύριοι συνάδελφοι, δεν υπάρχει χρόνος για πειραματισμούς, για χάσιμο, για αυταπάτες. Η χώρα βρίσκεται σε οριακό σημείο, η κοινωνία είναι κουρασμένη, εξουθενωμένη, τα προβλήματα διογκώνονται καθημερινά και λύσεις δεν δίνονται.

Χθες για ακόμη μια φορά γίναμε μάρτυρες βίαιων επεισοδίων από επαγγελματίες «μπαχαλάκηδες», που μετέτρεψαν το κέντρο της Αθήνας σε πεδίο μάχης. Δεκάδες χιλιάδες συμπολίτες μας, κάτοικοι αυτών των περιοχών, καθίστανται ουσιαστικά όμηροι των ταραξιών, χωρίς το κράτος να τους παράσχει το αυτονόητο δικαίωμα στην ασφάλεια.

Το άβατο του «Εξαρχιστάν» διασπείρεται σαν καρκίνωμα παντού σε νησίδες ανομίας και παραβατικότητας, όπου κάθε είδους κακοποιοί βρίσκουν ευνοϊκό περιβάλλον να κάνουν τις δουλειές τους. Έχουμε φτάσει στο σημείο νόμος να είναι το δίκαιο του «μπαχαλάκη», αυτού που καίει τα τρόλεϊ στην Πατησίων, που καταστρέφει τα εκδοτήρια εισιτηρίων, που απειλεί και προπηλακίζει στο Πανεπιστήμιο.

Εμπεδώνεται μια κουλτούρα βίας που το κράτος δείχνει ανίκανο, ή –και αυτό είναι πιο επικίνδυνο- απρόθυμο να αναστείλει. Και οι πολίτες στέκουν αδύναμοι και φοβισμένοι από την έξαρση της εγκληματικότητας και νιώθουν ότι απειλείται το αγαθό της δημόσιας ασφάλειας. Αυτή είναι μια απαράδεκτη κατάσταση, η οποία δεν δικαιολογείται από καμμία οικονομική κρίση, ούτε μπορεί να βρει δικαιολογία ύπαρξης και συνέχισης σε οποιαδήποτε ιδεολογικά φληναφήματα.

Η πολιτεία πρέπει, επιτέλους, να αντιδράσει άμεσα και αποφασιστικά, ώστε να καταλύσει τα ιδιόμορφα άβατα και άσυλα της ανομίας και της βίας. Το Υπουργείο Προστασίας του Πολίτη είναι καιρός να εγκαταλείψει την τακτική του ουδέτερου παρατηρητή και να αναλάβει τις ευθύνες που του αναλογούν, πρωτίστως απέναντι στους ανυπεράσπιστους πολίτες.

Είναι υποχρέωση της πολιτείας να αποκαταστήσει το αίσθημα εμπιστοσύνης του πολίτη προς το κράτος, να αισθανθεί ο κάθε άνθρωπος ότι δεν απειλείται από βίαιες ενέργειες, από ψυχολογικούς ή σωματικούς καταναγκασμούς ούτε υπάρχουν εδάφη εκτός κρατικής αρμοδιότητας. Και αυτό είναι κάτι που εξαρτάται από εμάς και όχι από τρόικες ή κουαρτέτα.

Κλείνω, κύριε Πρόεδρε, λέγοντας, κυρίες και κύριοι συνάδελφοι, ότι αυτή η Κυβέρνηση συνεχίζει να βυθίζεται στην απαξίωση και την ανυποληψία και αυτό κάνει κακό στη χώρα και στην οικονομία.

Η Ελλάδα χρειάζεται σήμερα μία άλλη Κυβέρνηση, που με σοβαρότητα, σχέδιο, υπευθυνότητα, με γνώμονα την ανάταξη της οικονομίας, με άξονα την επιχειρηματικότητα, με στόχο την προσέλκυση επενδύσεων θα μας βγάλει από τον βάλτο της κρίσης που μας κρατάει η Κυβέρνηση ΣΥΡΙΖΑ-ΑΝΕΛ. Και αυτόν τον ρόλο μπορεί να αναλάβει και θα τον αναλάβει σύντομα η Νέα Δημοκρατία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο κ. Σταύρος Τάσσος από το ΚΚΕ, έχει τον λόγο.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, την περασμένη εβδομάδα στη Λέσβο βρέθηκα αντιμέτωπος με τρία πολύ σοβαρά, αλληλένδετα όμως μεταξύ τους, ζητήματα, τα οποία απασχόλησαν και απασχολούν τους κατοίκους του νησιού, τους κατοίκους άλλων νησιών αλλά και κατ’ επέκταση όλον τον ελληνικό λαό.

Πρώτο ζήτημα είναι η κατάργηση από 1-1-2017 του μειωμένου κατά 30% ΦΠΑ στη Λέσβο, αλλά και στα άλλα νησιά του Βορείου και Ανατολικού Αιγαίου, κατ’ εφαρμογή του τρίτου μνημονίου, που όλοι μαζί, ΣΥΡΙΖΑ, ΑΝΕΛ, Νέα Δημοκρατία, ΠΑΣΟΚ, Ποτάμι και Ένωση Κεντρώων, ψηφίσατε.

Δεύτερο ζήτημα είναι οι καταστροφικές συνέπειες των πλημμυρών και τρίτο ζήτημα είναι το μεταναστευτικό και προσφυγικό ζήτημα, ειδικά μετά το δυστύχημα και τον θάνατο δύο ανθρώπων στο hot spot της Μόριας.

Κάποιος θα μπορούσε να πει, τι κοινό έχουν αυτά τα τρία ζητήματα. Και όμως, δεν χρειάζεται να ψάξει κανείς πολύ για να βρει τον κοινό παρονομαστή τους: το καπιταλιστικό κέρδος.

Και εξηγούμαι. Τι είναι ο ΦΠΑ; Ο ΦΠΑ είναι ένας έμμεσος και ως εκ τούτου βαθιά αντιλαϊκός φόρος, όπως κάθε έμμεσος φόρος. Και γιατί τόσο η Κυβέρνηση ΣΥΡΙΖΑ-ΑΝΕΛ, αλλά και όλα τα άλλα αστικά κόμματα δείχνουν μια ιδιαίτερη προτίμηση στους έμμεσους φόρους; Γιατί έτσι συγκεντρώνουν πόρους από τα λαϊκά στρώματα, για να τα δώσουν στους τακτικούς τους φίλους, τους εφοπλιστές -γι’ αυτούς και το ουίσκι που πίνουν στα γιοτ τους είναι αφορολόγητο μαζί με άλλες πενήντα πέντε φοροαπαλλαγές- τους βιομήχανους, τους τραπεζίτες, που όχι μόνο είναι στο απυρόβλητο αλλά ενισχύεται με επιδοτήσεις και φοροαπαλλαγές η ροή πόρων προς αυτούς.

Με αυτόν τον τρόπο οι εργαζόμενοι είναι θύματα διπλής εκμετάλλευσης ως εργαζόμενοι και ως καταναλωτές. Παράλληλα η έμμεση αλλά και η άμεση φορολογία που χτυπάει τους αυτοαπασχολούμενους σαν στόχο έχει να τους προλεταριοποιήσει και να τους μετατρέψει σε φθηνά εργατικά χέρια, συμβάλλοντας έτσι στην παραπέρα συγκέντρωση και συγκεντροποίηση του κεφαλαίου, που ήδη είναι συγκεντρωμένο σε αμύθητες ποσότητες της τάξης των τρισεκατομμυρίων δολαρίων στα χέρια μιας χούφτας ανθρώπων.

Αυτά τα λιμνάζοντα κεφάλαια δεν επενδύονται, επειδή οι κάτοχοί τους δεν έχουν την επιθυμητή κερδοφορία. Και για να την έχουν, θα πρέπει να εντείνουν την εκμετάλλευση των εργαζομένων τσακίζοντας ακόμα περισσότερο μισθούς, συντάξεις και εργατικά δικαιώματα. Κάνοντας, όμως, αυτό μειώνεται η αγοραστική δύναμη του λαού και οι καπιταλιστές δεν μπορούν να πουλήσουν τα προϊόντα που παράγουν. Το φάρμακο για την κερδοφορία του κεφαλαίου είναι δηλητήριο για τους εργαζόμενους, αλλά εν τέλει και για το κεφάλαιο αναδεικνύοντας τις αξεπέραστες αντιφάσεις του καπιταλιστικού συστήματος που στη σαπίλα του είναι πολύ πιο έντονες αλλά και επικίνδυνες.

Στην μαζικότερη συγκέντρωση και διαδήλωση των τελευταίων χρόνων οι κάτοικοι του νησιού απαίτησαν τη μη κατάργηση του μειωμένου ΦΠΑ -που όχι μόνο δεν πρέπει να καταργηθεί, αλλά να μειωθεί στο 50% και να καταργηθεί στα είδη πρώτης ανάγκης- να καταργηθούν οι φοροαπαλλαγές του μεγάλου κεφαλαίου, των εφοπλιστών και των τραπεζιτών. Πρέπει, επίσης, να γίνει κατανοητό ότι οι αυτοαπασχολούμενοι και μικροί επαγγελματοβιοτέχνες έχουν πολύ περισσότερα κοινά συμφέροντα με τους εργαζόμενους και τα λαϊκά συμφέροντα παρά με το μεγάλο κεφάλαιο. Και θα πρέπει ο αγώνας αυτός να έχει συνέχεια και να επεκταθεί πέραν του ΦΠΑ σε όλα τα ζητήματα που απασχολούν τη λαϊκή οικογένεια.

Οι τελευταίες πλημμύρες στη Λέσβο, στη Ζάκυνθο αλλά και σε άλλες περιοχές της Ελλάδας ανέδειξαν για άλλη μία φορά την έλλειψη μέτρων αντιπλημμυρικής προστασίας. Στη Λέσβο στην περιοχή της Καλλονής, στη σκάλα Καλλονής, του Μεσότοπου, του Ταβαρίου, της Άντισσας, του Πλωμαρίου, του Μανταμάδου, αλλά και σε όλο σχεδόν το νησί οι καταστροφές ήταν μεγάλες σε οικοσκευές, ζωικό και φυτικό κεφάλαιο, αλλά και σε όλο σχεδόν το δίκτυο των αγροτικών δρόμων.

Η έλλειψη μέτρων αντιπλημμυρικής προστασίας είναι προφανής, αφού τέτοια πλημμυρικά φαινόμενα παρατηρούνται κάθε φορά που υπάρχει μια ισχυρή βροχόπτωση. Για παράδειγμα, η περιοχή της Καλλονής έχει πλημμυρίσει τρεις φορές τα τελευταία επτά χρόνια.

Ζητάμε καταγραφή των ζημιών και αποζημίωση των πληγέντων στο σύνολό τους και στην πραγματική τους αξία για τις καταστροφές που υπάρχουν σε κατοικίες, οικοσκευές, μικρές επιχειρήσεις, πτηνοτροφικές, γεωργικές εγκαταστάσεις, ποιμνιοστάσια, καλλιεργήσιμες εκτάσεις κ.ο.κ..

Επίσης, ζητάμε κατάργηση του ΕΝΦΙΑ για όλο το πλημμυρόπληκτο νησί για τη φετινή και τη επόμενη χρονιά. Απαλλαγή από τα δημοτικά τέλη και πάγωμα των χρεών σε εφορία, ασφαλιστικά ταμεία, τράπεζες, χωρίς προσαυξήσεις τόκων για τους πληγέντες. Να σταματήσουν άμεσα οι όποιες διαδικασίες κατάσχεσης υπάρχουν. Άμεσα μέτρα για την αποκατάσταση των ζημιών στους αγροτικούς δρόμους, άμεσα μέτρα προστασίας από βροχοπτώσεις και αντιπλημμυρική προστασία για όλο το νησί αλλά και έργα αντιπυρικής και αντισεισμικής θωράκισης με κρατικά κονδύλια από ένα ενιαίο κρατικό φορέα κατασκευών.

Γιατί, όμως, τα έργα αντιπλημμυρικής, αντιπυρικής και αντισεισμικής προστασίας δεν είναι επιλέξιμα από την Ευρωπαϊκή Ένωση και την Ελλάδα; Γιατί απλά δεν φέρουν τα επιθυμητά κέρδη στους επιχειρηματικούς ομίλους.

Γιατί η γη είναι εμπόρευμα; Γιατί για κάθε έντεκα στρέμματα που καίγονται μόνο ένα αναδασώνεται; Γιατί στις καμένες εκτάσεις ξεφυτρώνουν σαν τα μανιτάρια οι βίλες και γίνονται σχέδια για το χτίσιμο πολυτελών ξενοδοχειακών μονάδων, γηπέδων γκολφ κ.λπ.; Γιατί με νόμο αποχαρακτηρίστηκαν συνολικά 70 εκατομμύρια στρέμματα δασικών εκτάσεων, που οπλίζουν το χέρι των εμπρηστών; Γιατί με άλλους νόμους αποχαρακτηρίζονται τα βοσκοτόπια; Γιατί έτσι υπηρετείται η κερδοφορία του μεγάλου κεφαλαίου και του τουρισμού πέντε αστέρων.

Γιατί δεν έχει προχωρήσει ο ταχύς οπτικός έλεγχος του 85%, δηλαδή των 90.000 περίπου δημοσίων κτηρίων της χώρας, που από τον σεισμό του 1999 εκκρεμεί ο έλεγχός τους;

Γιατί δεν αποκαταστάθηκε άμεσα το 30% των κτηρίων από το 15% που έχει ήδη ελεγχθεί και βρέθηκε ότι χρειαζόταν άμεσες επεμβάσεις;

Γιατί δεν γίνονται ανασχετικά φράγματα και επαρκές δίκτυο αγωγών ομβρίων υδάτων;

Η απάντηση είναι και πάλι απλή: Επειδή δεν υπηρετείται επαρκώς η κερδοφορία του μεγάλου κεφαλαίου.

Τέλος, ποια είναι η αιτία της προσφυγιάς;

Οι ιμπεριαλιστικοί πόλεμοι που γίνονται στο όνομα της κερδοφορίας των ενεργειακών ομίλων για τον έλεγχο των ενεργειακών πόρων και των δρόμων μεταφοράς τους.

Πώς μεταχειρίζεται η «πολιτισμένη» και «δημοκρατική» Ευρώπη τους πρόσφυγες και τους μετανάστες, που αυτή δημιούργησε με τη συμμετοχή και τη συνενοχή της χώρας μας, αφού είμαστε μέλος της Ευρωπαϊκής Ένωσης και του ΝΑΤΟ;

Στην καλύτερη περίπτωση, σαν φθηνά εργατικά χέρια και στη χειρότερη, σαν βάρος, από το οποίο θέλει να απαλλαγεί. Αυτό ακριβώς κάνει τώρα. Αφού πήρε όσους χρειαζόταν σαν φθηνά εργατικά χέρια, θέλει να απαλλαγεί από τους υπόλοιπους, γιατί αυτό επιβάλλει η κερδοφορία των κάθε είδους επιχειρηματικών ομίλων. Έτσι, οι άνθρωποι αυτοί στοιβάζονται σε άθλιες συνθήκες σε διάφορα hotspots, όπως αυτό της Μόριας. Χαρακτηριστικά αρμόδιος παράγοντας του κέντρου κράτησης, μας είπε «Αν ήμουν εγώ στη θέση τους, θα έκανα τα ίδια και χειρότερα».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Σε ένα λεπτό τελειώνω. Και λιγότερο.

Ζητάμε τη λήψη άμεσων μέτρων για την ανθρώπινη διαβίωση των προσφύγων και μεταναστών, τον διπλό απεγκλωβισμό τους από τα νησιά και την Ελλάδα, σε αντίθεση με την απαράδεκτη συμφωνία Ευρωπαϊκής Ένωσης-Τουρκίας. Να σταματήσει η λειτουργία και η επέκταση των hot spots των νησιών με οποιαδήποτε μορφή. Να διαμορφωθούν ανοιχτές δομές υποδοχής, καταγραφής και προσωρινής φιλοξενίας, με αποκλειστική ευθύνη του κράτους, χωρίς καμία ανάμειξη των ΜΚΟ. Να φύγει το ΝΑΤΟ από το Αιγαίο, που στο όνομα των ίσων αποστάσεων νομιμοποιεί τις διεκδικήσεις της Τουρκίας και εμπλέκει ακόμα πιο βαθιά τη χώρα μας στους ιμπεριαλιστικούς σχεδιασμούς. Να κλείσουν οι βάσεις του ΝΑΤΟ. Να σταματήσει η συμμετοχή της χώρας μας στις ιμπεριαλιστικές επεμβάσεις και τους πολέμους, που δημιουργούν τις στρατιές των απελπισμένων προσφύγων και μεταναστών.

Οι λαοί είναι καταδικασμένοι να ζουν στη φτώχεια και στην εξαθλίωση, να χύνουν το αίμα τους, επειδή αυτό απαιτούν τα συμφέροντα των αστικών τάξεων;

Όχι. Υπάρχει άλλος δρόμος, ο δρόμος ο δύσκολος, αλλά αναγκαίος και ρεαλιστικός δρόμος της ρήξης και της ανατροπής αυτού του σάπιου συστήματος, που γεννά τη φτώχεια, την εξαθλίωση, τους πολέμους, τον θάνατο και την προσφυγιά.

Προϋπόθεση είναι το ξερίζωμα του κέρδους ως κριτηρίου, η κατάργηση της ατομικής ιδιοκτησίας στη γη, η κοινωνικοποίηση των συγκεντρωμένων μέσων παραγωγής, με τον λαό στην εξουσία, και αποδέσμευση από την Ευρωπαϊκή Ένωση και το ΝΑΤΟ. Μόνο σε αυτό το πλαίσιο θα μπορέσει ο ελληνικός και κάθε λαός να γίνει νοικοκύρης στον τόπο του και αφεντικό του πλούτου που αυτός παράγει, να ζήσει ειρηνικά και να αναπτύξει ισότιμες και αμοιβαίου οφέλους σχέσεις με όλους τους λαούς.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο συνάδελφος κ. Ντζιμάνης Γεώργιος, από τον ΣΥΡΙΖΑ.

**ΓΕΩΡΓΙΟΣ ΝΤΖΙΜΑΝΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο συγκεκριμένος υπό συζήτηση προϋπολογισμός αποτελεί τον δεύτερο που καταθέτει η Κυβέρνηση ΣΥΡΙΖΑ, σε συνέχεια του προηγούμενου προϋπολογισμού του οικονομικού έτους 2016, που κατόρθωσε να σπάσει τον εξαετή κύκλο της ύφεσης και να βάλει τα θεμέλια για δημοσιονομική σταθερότητα.

Είναι ένας προϋπολογισμός ρεαλιστικός και αναπτυξιακός, που συνεχίζει να οριοθετεί μια νέα πορεία ανάκαμψης για τη χώρα, την οικονομία και την κοινωνία. Η επιστροφή στην ανάπτυξη, παράλληλα με την αύξηση της απασχόλησης και τη θετική επίδραση της μεταφοράς του δευτέρου εξαμήνου από το 2016 στο 2017 αναμένεται να συμβάλουν στην επανεκκίνηση της ελληνικής οικονομίας, επιτρέποντας καταγραφή θετικών ρυθμών ανάπτυξης από το 2017, με πρόβλεψη στο 2,7%.

Η προχθεσινή απόφαση του Eurogroup για την άμεση εφαρμογή των βραχυπρόθεσμων μέτρων για τη ρύθμιση του ελληνικού χρέους αποτελεί σημαντική επιτυχία και ένα ακόμη αποφασιστικό βήμα για την έξοδο της ελληνικής οικονομίας από την κρίση.

Συγκεκριμένα, εξασφαλίζεται μείωση χρέους ύψους 22% του ΑΕΠ, δηλαδή τουλάχιστον 45 δισεκατομμύρια ευρώ, ενώ παράλληλα σταθεροποιούνται τα επιτόκια στο ευνοϊκό ύψος του 1,5%, γεγονός υψίστης σημασίας, ειδικά σε μία περίοδο αβεβαιότητας, αλλά και προβλέψεων για αύξηση των επιτοκίων το προσεχές διάστημα.

Βασική επιδίωξη της οικονομικής πολιτικής μας για το 2017 είναι η διατήρηση και ενίσχυση της δημοσιονομικής ισορροπίας, με ταυτόχρονο δίκαιο επιμερισμό του βάρους της δημοσιονομικής προσαρμογής, αλλά και του οφέλους της οικονομικής ανάκαμψης που προβλέπεται.

Αυτό επιτυγχάνεται μέσω της ανάπτυξης νέων εργαλείων κοινωνικής πολιτικής, όπως είναι η θεσμική κατοχύρωση και επέκταση του κοινωνικού εισοδήματος αλληλεγγύης, η ενίσχυση της απασχόλησης, η αναβάθμιση των υπηρεσιών υγείας και περίθαλψης και η ενδυνάμωση της εκπαιδευτικής πολιτικής.

Όσον αφορά τα θέματα της άμυνας, θα ήθελα να αναφέρω ότι το 2016 το Υπουργείο Άμυνας προχώρησε σε δύο πολύ σημαντικές νομοθετικές πρωτοβουλίες. Η πρώτη αφορούσε τον ν.4361, σύμφωνα με τον οποίο αναθεωρήθηκε και βελτιώθηκε το σύστημα μοριοδότησης των μεταθέσεων των οπλιτών, καθώς επίσης ρυθμίστηκαν και θέματα μέριμνας του προσωπικού των Ενόπλων Δυνάμεων.

Η δεύτερη νομοθετική πρωτοβουλία, στην οποία είχα και την τιμή να είμαι εισηγητής, αφορούσε τη ρύθμιση θεμάτων αρμοδιότητας του Υπουργείου Άμυνας, ν.4407 και θα ήθελα να αναφέρω τρία σημεία- τομές του συγκεκριμένου νόμου.

Το πρώτο αφορά τη σύσταση και λειτουργία νέας υπηρεσίας στο ΓΕΕΘΑ, της ΜΟΜΚΑ, η οποία έχει σκοπό αφενός τη συνεργασία με φορείς του ευρύτερου δημόσιου τομέα για την εκπόνηση μελετών και την κατασκευή έργων για τη χρησιμοποίηση μέσων και προσωπικού των Ενόπλων Δυνάμεων, ιδίως σε παραμεθόριες και απομακρυσμένες περιοχές, όπου είναι δυσχερής η εκπλήρωση βασικών αναγκών της τοπικής κοινωνίας, μέσω της ιδιωτικής πρωτοβουλίας. Επίσης, η ΜΟΜΚΑ δύναται να συμπεριληφθεί στα σχέδια πολιτικής προστασίας.

Το δεύτερο αφορά τη σύσταση και λειτουργία μίας νέας υπηρεσίας, επίσης, στο ΥΠΕΘΑ, της ΥΠΑΠΕΔ, η οποία θα αναλάβει το ρόλο οικονομοτεχνικής και νομικής υποστήριξης με αποκλειστική αρμοδιότητα τη βέλτιστη αξιοποίηση της ακίνητης περιουσίας των τριών Ταμείων των Ενόπλων Δυνάμεων, η οποία δεν χρησιμοποιείται για στρατιωτικούς σκοπούς.

Τέλος, πρέπει να αναφερθεί ότι με το συγκεκριμένο νομοσχέδιο θεσμοθετήθηκε για πρώτη φορά ο συνδικαλισμός στο χώρο των Ενόπλων Δυνάμεων.

Για το 2017 και λαμβάνοντας υπόψη το υπάρχον αυστηρό δημοσιονομικό πλαίσιο, το Υπουργείο Εθνικής Άμυνας επαναξιολογεί τις δράσεις του προς επίτευξη της μέγιστης αποτελεσματικότητας του επιχειρησιακού, αμυντικού και κοινωνικού του έργου.

Στο πλαίσιο της προσπάθειας εξοικονόμησης πόρων και εξορθολογισμού των δαπανών του ΥΠΕΘΑ για το έτος 2017, έχουν ήδη επικαιροποιηθεί, αναληφθεί και δρομολογηθεί από τα Γενικά Επιτελεία δράσεις και παρεμβάσεις, που αφορούν σε σημαντικές διαρθρωτικές μεταρρυθμίσεις και αναπτυξιακές πρωτοβουλίες, οι οποίες συνοψίζονται ως ακολούθως: Αναδιάρθρωση των επιχειρησιακών μονάδων των Ενόπλων Δυνάμεων με μείωση του μεγέθους και αύξηση της δύναμης πυρός. Αξιοποίηση της ακίνητης περιουσίας μέσω της ΥΠΑΠΕΔ. Outsourcing των οικονομικών δραστηριοτήτων των στρατιωτικών εκμεταλλεύσεων εξυπηρέτησης προσωπικού. Προσπάθεια εκποίησης πλεονάζοντος ή μη επιχειρησιακά αναγκαίου πολεμικού υλικού και εξοπλισμού. Εφαρμογή των ΣΔΙΤ και μείωση προσλήψεων εποχικού προσωπικού.

Από τον τακτικό προϋπολογισμό έχουν προβλεφθεί πιστώσεις ύψους 475 εκατομμυρίων ευρώ, που αφορούν στα εξοπλιστικά προγράμματα. Επίσης, έχουν προβλεφθεί πιστώσεις που θα καλύψουν δαπάνες για την τμηματική καταβολή των αναδρομικών αποδοχών των στελεχών, χρονικής περιόδου από 1η Αυγούστου 2012 μέχρι 30 Ιουλίου 2014, την περίθαλψη των στελεχών των Ενόπλων Δυνάμεων, την εκπαίδευση και κατάρτιση του προσωπικού, τη συμμετοχή των Ενόπλων Δυνάμεων σε ειρηνευτικές αποστολές, την προμήθεια καυσίμων και υγειονομικού υλικού για στρατιωτικά νοσοκομεία, τις εθνικές υποχρεώσεις που απορρέουν από τη συμμετοχή της Ελλάδας στο ΝΑΤΟ, τις εισφορές της Εθνικής Μετεωρολογικής Υπηρεσίας σε διεθνείς οργανισμούς και τις υποχρεώσεις που απορρέουν από την υλοποίηση εξοπλιστικών προγραμμάτων. Στο ΥΠΕΘΑ υπάγονται και τα Ελληνικά Αμυντικά Συστήματα.

Όσον αφορά το Πρόγραμμα Δημοσίων Επενδύσεων, το ύψος των δαπανών για το 2017 προβλέπεται να ανέλθει στα 675 δισεκατομμύρια ευρώ, στο ίδιο ύψος με αυτό του 2016. Οι δαπάνες αυτές αντιπροσωπεύουν το 3,7% του προβλεπομένου ΑΕΠ της χώρας, κατανέμονται σε 575 δισεκατομμύρια ευρώ για έργα που θα συγχρηματοδοτηθούν από πόρους της Ευρωπαϊκής Ένωσης και 1 δισεκατομμύριο ευρώ για έργα που θα χρηματοδοτηθούν αποκλειστικά από εθνικούς πόρους.

Το Πρόγραμμα Δημοσίων Επενδύσεων, ως βασικό εργαλείο της αναπτυξιακής πολιτικής, συνοδεύει τη δημοσιονομική προσπάθεια με αναπτυξιακές δράσεις, συμβάλλοντας στην ενίσχυση της ελληνικής οικονομίας και ταυτόχρονα τη στήριξη της κοινωνικής συνοχής, προκειμένου να επιτευχθεί το μέγιστο δυνατό αναπτυξιακό αποτέλεσμα.

Κυρίες και κύριοι συνάδελφοι, σας καλώ να υπερψηφίσετε τον Προϋπολογισμό του 2017, έναν προϋπολογισμό που δίνει το μήνυμα για μια νέα πορεία ανάκαμψης για τη χώρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Δεν βλέπω τον συνάδελφο κ. Σαρίδη στην Αίθουσα. Τον λόγο έχει ο συνάδελφος κ. Ευστάθιος Παναγούλης, Ανεξάρτητος Βουλευτής.

**ΕΥΣΤΑΘΙΟΣ ΠΑΝΑΓΟΥΛΗΣ:** Κυρία και κύριοι συνάδελφοι, πριν μπω στο κυρίως θέμα για τον προϋπολογισμό, θα αναφερθώ σε κάτι που αφορά την εθνική μας κυριαρχία και την αξιοπρέπεια του ελληνικού λαού. Διαβάζω από την εφημερίδα «ΔΗΜΟΚΡΑΤΙΑ» σήμερα -και δυστυχώς, μέχρι τώρα δεν έχουν διαψευστεί- τα εξής: «Αρκετά διαφωτιστικός για τον τρόπο που ο Λευκός Οίκος βλέπει την Ελλάδα των μνημονίων ήταν ο πρέσβης των ΗΠΑ στην Αθήνα Τζεφ Πάιατ στη συνάντηση γνωριμίας, που είχε με Έλληνες διπλωματικούς συντάκτες. Κατ’ αρχάς, ο κ. Πάιατ επιβεβαίωσε, εμμέσως πλην σαφώς, ότι υπήρξε αμερικανική σύσταση στον Αλέξη Τσίπρα για αντικατάσταση Υπουργών στον πρόσφατο ανασχηματισμό, οι οποίοι δεν παρουσιάζονταν ως ένθερμοι υποστηρικτές των επενδύσεων». Δεν θα κάνω, κυρία και κύριοι συνάδελφοι, κανένα απολύτως σχόλιο.

«Αν μείνουν όρθιοι, θα φθάσουν τις συντάξεις στα 360ευρώ, θα εξαϋλώσουν τις επικουρικές και τα εφάπαξ, θα απελευθερώσουν τις ομαδικές απολύσεις». Με αυτές τις δηλώσεις, στις 23 Μαΐου 2014 κατήγγειλε ο κ. Τσίπρας την προηγούμενη κυβέρνηση της Νέας Δημοκρατίας ότι θα έριχνε τις συντάξεις στα 360 ευρώ, ότι θα εξαΰλωνε τις επικουρικές και τα εφάπαξ και ότι θα απελευθέρωνε τις ομαδικές απολύσεις.

Τελικά, η Κυβέρνηση που επιμένει να αυτοαποκαλείται «Αριστερά» ήρθε να υλοποιήσει ακόμη χειρότερα μέτρα. Καθ’ όλη τη διάρκεια της αριστερής διακυβέρνησης της χώρας, η κατάσταση που επικρατεί σε καίριους τομείς, όπως η υγεία, η δικαιοσύνη και τα σώματα ασφαλείας, είναι κυριολεκτικά τραγική.

Εξαιτίας της πρωτοφανούς λιτότητας στον χώρο της δημόσιας υγείας και του παγώματος των προσλήψεων, η κατάρρευση του ΕΣΥ είναι προ των πυλών. Ελλείψεις σε τραυματιοφορείς, σε ιατρικό και νοσηλευτικό προσωπικό, με ιατρικά μηχανήματα εκτός λειτουργίας, υπολειτουργία και συγχώνευση κλινικών. Τεράστιες γενικά είναι οι ελλείψεις σε ένα αγαθό που αφορά όλους μας και που αφορά τη δημόσια υγεία.

Επί ημερών διακυβέρνησης ΣΥΡΙΖΑ επιτάθηκε η εξαθλίωση που επικρατεί στον χώρο της δικαιοσύνης, με χαρακτηριστικά τις τριτοκοσμικές συνθήκες απονομής της, την υποστελέχωση, την έλλειψη στοιχειώδους υποδομής ηλεκτρονικών μέσων και γραμματειακής υποστήριξης και την απαξίωση του θεσμού.

Η μέχρι σήμερα διακυβέρνηση έπληξε βάναυσα το καίριο έννομο αγαθό της ασφάλειας των πολιτών, με εξαντλητικές περικοπές και μειώσεις στον μισθό των εργαζομένων στα σώματα ασφαλείας και με τον Υπουργό Προστασίας του Πολίτη να έχει μετατραπεί σε Υπουργό προστασίας της Ηρώδου Αττικού.

Η Κυβέρνηση, εξαιτίας της ανικανότητάς της να διαχειριστεί ένα δύσκολο πράγματι θέμα, όπως είναι το προσφυγικό, έχει μετατρέψει τα νησιά μας σε αποθήκες ψυχών, πλήττοντας παράλληλα βάναυσα και τον θεμελιώδη για την οικονομία της χώρας τομέα του τουρισμού.

«Η μόνη ρεαλιστική και σωτήρια πρόταση είναι η κατάργηση με έναν νόμο και σε ένα άρθρο όλων των μέτρων λιτότητας». Αυτές ήταν οι δηλώσεις του Προέδρου του ΣΥΡΙΖΑ, παραμονές των εκλογών, τότε που έλεγε ότι αν ο ΣΥΡΙΖΑ ερχόταν πρώτος, τότε από το ίδιο βράδυ των εκλογών το μνημόνιο δεν θα υπήρχε.

Όχι μόνο δεν κατήργησε, αλλά με νέο εκατονταετές παρά ένα έτος μνημόνιο δέσμευσε για ενενήντα εννιά χρόνια κάθε δημόσια κινητή και ακίνητη περιουσία και συμφώνησε την εκποίησή της για την εξυπηρέτηση του δημόσιου χρέους.

Για να βγει το πρόγραμμα, εφαρμόζει σε όλους τους τομείς μια άνευ προηγούμενου λιτότητα διαρκείας, η οποία με τη σειρά της έχει δημιουργήσει στρατιές οφειλετών. Πάνω από τέσσερα εκατομμύρια Έλληνες χρωστούν στις εφορίες, σε τράπεζες, σε ασφαλιστικά ταμεία και λοιπούς οργανισμούς και έχουν βρεθεί σε απόλυτο αδιέξοδο στρατιές μικρομεσαίων και μαγαζιών που ερημώνουν και κλείνουν. Στρατιές μικροεπιχειρήσεων και μαγαζιών είναι υποψήφιοι μελλοθάνατοι, νοικοκυριά χωρίς ρεύμα, ανεργία, υποσιτισμός και αυτοκτονίες σε πρώτο πλάνο.

Ο «αριστερός» -εντός εισαγωγικών η λέξη- προϋπολογισμός του 2017, όχι μόνο δεν διαφέρει σε τίποτα από τους προηγούμενους προϋπολογισμούς, αλλά με νέες φορολογικές επιβαρύνσεις σε βάρος του εξοντωμένου Έλληνα πολίτη, επιτείνει τη βαθύτατη κρίση που βιώνει η χώρα μας, την ύφεση, τη φτώχεια και τη δυστυχία.

Ο ιστορικός σε λίγα χρόνια θα γράψει για τη μεγαλύτερη απάτη που συντελέστηκε σε βάρος του ελληνικού λαού, ο οποίος εναπόθεσε τις ελπίδες του στην Κυβέρνηση ΣΥΡΙΖΑ και αυτή, μετά από το μνημόνιο, τη δέσμευση της δημόσιας περιουσίας, τις περικοπές των συντάξεων και των επικουρικών, την απελευθέρωση των ομαδικών απολύσεων και πλήθος άλλων εξοντωτικών μέτρων.

Φέρνει σήμερα τον «αριστερό» προϋπολογισμό 2017, χωρίς κοινωνικό πρόσημο, που θα εξυπηρετεί για μια ακόμη φορά τα μνημόνια, το πρόγραμμα και τους δανειστές, με εξοντωτικούς νέους φόρους, επιβαρύνσεις με μειώσεις συντάξεων, με πενιχρές αυξήσεις των δαπανών για την υγεία και την παιδεία και μηδαμινές αυξήσεις των δαπανών για την κοινωνική πολιτική, τους συνταξιούχους και τα άτομα με ειδικές ανάγκες.

Φθάσαμε ακόμα και σε περικοπές στα ΑΜΕΑ, που προ ημερών έκαναν πορεία και δεν τους συνάντησε ο κύριος Πρωθυπουργός, γιατί είχε σύσκεψη με τον σύμβουλό του, τον κ. Καρανίκα.

Οι έμμεσοι φόροι για πρώτη φορά, κύριε Υπουργέ των Οικονομικών, σε προϋπολογισμό έφθασαν το 57%, 56,4% για την ακρίβεια και με αυτόν τον τρόπο μοιράζετε τη φτώχεια πλέον σε ολόκληρη τη χώρα. Έχετε οδηγήσει τη χώρα σε γενοκτονία.

Τι έγιναν, κύριε Υπουργέ των Οικονομικών, οι λίστες τύπου Λαγκάρντ και οι λήσταρχοι; Αλήθεια, τι εισπράξατε από τις διάφορες λίστες, όταν η Γερμανία και η Γαλλία εισέπραξαν αρκετά δισεκατομμύρια; Απολύτως τίποτα!

Το αποκορύφωμα της κοινωνικής σας πολιτικής ήταν πριν δύο μήνες, όταν ραντίζατε με χημικά τους συνταξιούχους, για να μη φθάσουν στην Ηρώδου Αττικού, όπου είναι το Μέγαρο Μαξίμου και ενοχλήσουν τον κύριο Πρωθυπουργό.

Σε ό,τι αφορά τα πλεονάσματα που ισχυρίζεστε, αυτά θα είναι πλεονάσματα ματωμένα με το αίμα και τον ιδρώτα των εργαζομένων, εκείνων των κοινωνικών και λαϊκών τάξεων που στήριξαν και πίστεψαν την Κυβέρνηση του ΣΥΡΙΖΑ.

Τι έγινε, αλήθεια, κύριε Υπουργέ, με τα capital controls; Θέλετε να σας υπενθυμίσω ότι από το οικονομικό σας επιτελείο στις αρχές του έτους βγήκαν και είπαν ότι στο πρώτο τρίμηνο θα καταργηθούν; Μετά βγήκε ο άλλος Υπουργός, ο αγαπητός κ. Σταθάκης και είπε ότι θα γίνει το πρώτο εξάμηνο. Δεν έχετε καταλάβει ότι έχουμε φθάσει στον δωδέκατο μήνα;

Για όλα αυτά, όμως, τα αντιλαϊκά μέτρα, κυρία και κύριοι συνάδελφοι, που παίρνετε καθημερινά και έχετε οδηγήσει τη χώρα σε απόγνωση, τις ασθενέστερες κοινωνικές τάξεις και κατηγορίες, θα πάρετε την απόδειξη, όταν θα γίνουν οι εκλογές. Αυτή θα είναι η απόδειξη που θα δώσει ο ελληνικός λαός για την πολιτική που ακολούθησε μια Κυβέρνηση που είχε εναποθέσει όλες του τις ελπίδες ο λαός μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Παναγούλη.

Ο συνάδελφος κ. Ηλίας Καματερός από τον ΣΥΡΙΖΑ έχει τον λόγο.

**ΗΛΙΑΣ ΚΑΜΑΤΕΡΟΣ:** Κυρίες και κύριοι, από χθες που ξεκίνησε η συζήτηση για τον προϋπολογισμό έχουμε ακούσει πάρα πολλούς ομιλητές. Περίπου είμαστε στο ένα τρίτο των ομιλητών.

Είναι φανερή η προσπάθεια από την Αντιπολίτευση και από τους ομιλητές της Νέας Δημοκρατίας να μας πείσουν ότι αυτά τα δύο χρόνια η Κυβέρνηση του ΣΥΡΙΖΑ και των ΑΝΕΛ χειροτέρευσε τα πράγματα και ότι είμαστε πολύ καλύτερα το 2014. Μάλιστα, ο κ. Χατζηδάκης είπε ότι προσπαθούμε να γυρίσουμε εκεί που αυτοί ήταν το 2014. Βέβαια, έχουμε κάνει πολλές συζητήσεις πάνω σ’ αυτό το θέμα, αλλά επιμένουν. Ξέρουμε γιατί επιμένουν. Τους εξυπηρετούν και τα μέσα ενημέρωσης. Προσπαθούν να σκορπίσουν τον τρόμο και την απελπισία στον κόσμο και μέσα από τα μέσα ενημέρωσης.

Δεν θα επαναλάβω επιχειρήματα, όπως τα πλεονάσματα, τα οποία είχαν και τα οποία ξέρουμε πού θα οδηγούσαν. Θα ήθελα να κάνω μια απλή σύγκριση, για να αποκαλύψω την λαθροχειρία που επιχειρούν, γιατί συγκρίνουν την κατάσταση, στην οποία ήμασταν το 2014, μ’ αυτήν που είμαστε τώρα. Έπρεπε να συγκρίνουν κανονικά που θα ήμασταν τώρα, αν συνέχιζε η δική τους πολιτική το 2014. Υπάρχουν στοιχεία. Δεν είναι υποθέσεις, όπως είναι οι δικές τους υποθέσεις για το success story, δηλαδή ότι θα είχαμε επιτυχία, ότι θα βγαίναμε στις αγορές, ότι θα είχαμε ανάπτυξη, κ.λπ..

Πολύ χαρακτηριστικά ανέφερε ένας συνάδελφος προηγουμένως ένα παράδειγμα για την παιδεία, το οποίο θέλω να σας το θυμίσω. Το μεσοπρόθεσμο πρόγραμμα που ψήφισαν η Κυβέρνηση ΠΑΣΟΚ και Νέας Δημοκρατίας το 2014 με τον ν.4263, αν συγκρίνουμε τις μειώσεις που θα είχε και προέβλεπε για το 2017 για την παιδεία με τον σημερινό προϋπολογισμό που συζητάμε, τότε σήμερα έχουμε αύξηση στον δικό μας προϋπολογισμό 15,6% για την παιδεία. Αυτό είναι ένα παράδειγμα.

Βέβαια, ούτε καν στέκει αυτό που λένε ότι δεν είμαστε καλύτερα από το 2014. Φυσικά και είμαστε καλύτερα και όχι μόνο σε αριθμούς. Δεν θέλω να επαναλάβω μία συζήτηση που γίνεται συνέχεια για τα εκατομμύρια που προβλέπει αυτός ο Προϋπολογισμός για τα δάνεια, την κοινωνική πρόνοια, την υγεία ή την παιδεία, τα οποία αναφέρθηκαν από πολλούς ομιλητές.

Επειδή τα νούμερα κουράζουν και ο κόσμος δεν τα καταλαβαίνει, θα αναφέρω δύο-τρία παραδείγματα. Είναι η περίθαλψη καλύτερη ή όχι; Μη μου πείτε για τα νοσοκομεία αυτά που λέγονται. Εμείς που κυκλοφορούμε στον κόσμο και στην επαρχία ξέρουμε ότι κανείς δεν είναι ανασφάλιστος αυτήν την περίοδο. Ξέρουμε ότι πήγαιναν να κλείσουν ραντεβού τρεις, τέσσερις, πέντε και έξι μήνες για εξετάσεις στο νοσοκομείο και τώρα πηγαίνουν την επόμενη μέρα. Δεν μιλάω για αλλού, αλλά για την περιοχή μου. Ξέρουμε το πόσο έχουν καλυφθεί προβλήματα σίτισης, στέγασης, κ.λπ.. Ξέρουμε πόσοι έχουν πάρει εφάπαξ και πόσοι πήραν εφάπαξ το 2014. Ξέρετε πόσοι πήραν εφάπαξ το 2014; Μηδέν.

Πρέπει, όμως, εμείς να δούμε πίσω από τους αριθμούς. Εγώ δεν είμαι ικανοποιημένος, όταν συγκρίνουμε τους αριθμούς, δηλαδή ότι εμείς τα πηγαίνουμε καλύτερα. Εμείς πρέπει να συγκριθούμε στην ποιοτική διαφορά που πρέπει να έχουμε. Με τη συζήτηση που γίνεται εδώ μέσα δεν πρόκειται να πείσει κανένας κανέναν. Περιμένετε εσείς ότι εμείς του ΣΥΡΙΖΑ θα πείσουμε εσάς της Νέας Δημοκρατίας ή εσείς εμάς; Ακόμα και οι συνάδελφοι από το Κομμουνιστικό Κόμμα Ελλάδας έρχονται και κατεβάζουν εδώ πέρα τις προτάσεις για έναν ιδανικό κι ιδεατό κόσμο.

Εγώ θέλω να αξιοποιήσω την παρουσία μου στο Βήμα και να κάνω μερικές προτάσεις για να συμβάλω στα εξής. Έτσι νομίζω ότι πρέπει να κάνουμε. Αυτός είναι ο ρόλος μας. Δεν πρόκειται να πείσουμε κανέναν από τους αντιπάλους. Πρέπει, λοιπόν, να συμβάλουμε στην διαμόρφωση κοινωνικών και αναπτυξιακών χαρακτηριστικών του προϋπολογισμού, σε δύο ζητήματα. Το πρώτο αφορά τον τουρισμό. Το αναφέρω, γιατί δεν άκουσα πολλά για τον τουρισμό. Κοιτάτε, πάλι στα νούμερα για τον τουρισμό καλύτεροι είμαστε. Και οι αφίξεις και οι διανυκτερεύσεις είναι περισσότερες. Βέβαια, στις εισπράξεις είχαμε μια μείωση σε σχέση με πέρυσι, η οποία εξηγείται από πολλούς παράγοντες. Τα λένε οι ειδικοί.

Εγώ, όμως, θέλω να μείνω στο άλλο μοντέλο τουριστικής ανάπτυξης, που θέλουμε εμείς να έχουμε. Είναι μερικά πράγματα που δεν φαίνονται πίσω από τα νούμερα ή μέσα από τα νούμερα, στα ψιλά. Θα πω πολύ σύντομα τα εξής: Διεύρυνση σεζόν, ανάπτυξη αφίξεων και διαφήμιση. Προσπάθεια σε αυτήν την κατεύθυνση γίνεται από όλους.

Εμείς πρέπει να πιάσουμε το θέμα στη ρίζα του. Πρέπει να δούμε ποιον ωφελεί αυτή η τουριστική ανάπτυξη, ποιους ωφελούν αυτά εδώ τα νούμερα. Ξέρουμε ότι μέχρι τώρα ωφελούνται οι λίγοι, όσο γίνεται και όσο υπάρχει συγκέντρωση των κερδών, αλλά και όσο παραμένουν στο εξωτερικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλουμε να υπάρχουν εναλλακτικές μορφές για να αντιπαλέψουμε –για να μη χρησιμοποιήσω τη βαριά λέξη «χτυπήσουμε»- γιατί είναι δύσκολο σήμερα, τους διακινητές, τους tour operators. Ξέρουμε ότι ελέγχεται η αγορά από δύο βασικά πρακτορεία. Πρέπει να δούμε πώς θα αντιπαρατεθούμε στο all inclusive. Πρέπει να δούμε το θέμα των εργαζομένων, στους οποίους υπάρχει υπερεκμετάλλευση. Πρέπει να δούμε τον εσωτερικό και τον κοινωνικό τουρισμό, το χωροταξικό. Γι’ αυτό και στον αναπτυξιακό νόμο έχουμε βάλει προτεραιότητα τη σύνδεση με το αγροδιατροφικό ζήτημα.

Θέλω να τελειώσω με το θέμα της νησιωτικότητας, γιατί πολλά ακούσαμε και σήμερα για τον ΦΠΑ, που καταργούμε και όλα αυτά.

Κοιτάξτε, η νησιωτικότητα έχουμε πει πολλές φορές ότι είναι ένα ζήτημα που δημιουργείται στα νησιά, κατ’ αρχάς, από τον φυσικό τους αποκλεισμό. Όμως, μέχρι τώρα συμβαίνει αυτό που δεν συμβαίνει στα νησιά της Ευρώπης, δηλαδή ότι οι νησιώτες έχουν αποκλειστεί από βασικά αγαθά, στα οποία θα έπρεπε να έχουν πρόσβαση, όπως είναι οι μεταφορές, όπως είναι οι υπηρεσίες, η υγεία, η παιδεία κ.λπ..

Σε αυτό εδώ το θέμα, περιμένουμε η νεοφιλελεύθερη πολιτική, αυτή που ακολουθείται έως τώρα, να δώσει λύση στην κάλυψη των κενών που υπάρχουν στη νησιωτικότητα;

Ξέρουμε ότι για να γίνει αυτό χρειάζεται ένα κόστος, γιατί χρειάζονται δάσκαλοι σε περισσότερα παιδιά, γιατί χρειάζονται γιατροί σε λιγότερους κατοίκους από ό,τι είναι στο κέντρο. Χρειάζεται ένα τέτοιο κόστος. Ποιος θα το πληρώσει αυτό; Περιμένουμε να το πληρώσουν αυτοί οι οποίοι κερδίζουν συνέχεια και που ο μοναδικός σκοπός τους είναι να κερδοσκοπήσουν στα νησιά, να δημιουργούν συνέχεια μεγαθήρια για να εξαντλήσουν τον πλούτο των νησιών και μετά να φύγουν;

Δεν περιμένουμε από αυτούς. Γι’ αυτό, μόνο η Αριστερά μπορεί να αντιμετωπίσει το θέμα της νησιωτικότητας, μόνο η Αριστερά μπορεί να κάνει αυτήν την απαραίτητη αναδιανομή.

Αυτά για να γίνουν, χρειάζεται χρόνος. Για να κάνουμε τις τομές που θέλουμε στις υπηρεσίες, στο ακτοπλοϊκό, για να κατεβούν οι τιμές στα εισιτήρια, έτσι όπως έχουν αναπτυχθεί ως τα τώρα, μονοπωλιακά, για να πάρουμε μέτρα ανακούφισης των νησιωτών στα ζητήματα της παιδείας και της υγείας, χρειάζεται χρόνος.

Γι’ αυτό τα ελάχιστα μέτρα νησιωτικότητας που υπάρχουν έως τα τώρα, δεν πρέπει να τα καταργήσουμε. Ο μειωμένος συντελεστής ΦΠΑ ήταν και είναι το μοναδικό μέτρο ακόμα που αντιμετωπίζει τα προβλήματα των νησιωτών.

**ΠΡΟΕΔΡΕΥΩΝ (Σπυρίδων Λυκούδης):** Τελειώνετε, κύριε συνάδελφε.

**ΗΛΙΑΣ ΚΑΜΑΤΕΡΟΣ:** Μία κουβέντα θα πω ακόμη, κύριε Πρόεδρε, και τελειώνω.

Νομίζω ότι πρέπει να επιδιώξουμε να το κρατήσουμε με κάθε τρόπο, όχι μόνο στα νησιά, τα οποία απομένουν, αλλά και να το επαναφέρουμε. Εξάλλου, προβλέπεται από τη συμφωνία, όταν τα δημοσιονομικά πάνε καλά.

Επίσης, κύριοι Υπουργοί, υπάρχουν εκτιμήσεις ακόμα και μελέτες που λένε ότι το ποσό που εισπράττουμε από την αύξηση του ΦΠΑ είναι πολύ λιγότερο από το αν πατάξουμε τη φοροδιαφυγή, αν αυξήσουμε την εισπραξιμότητα του ΦΠΑ. Για παράδειγμα, στα πολλά νησιά που καταργήθηκαν οι εφορίες, δεν φτάνει που δεν εξυπηρετούνται οι πολίτες, αλλά δεν υπάρχουν και έλεγχοι και δεν μπορούν να εισπραχθούν.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Ιωάννης Κεφαλογιάννης από τη Νέα Δημοκρατία έχει τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Θα ξεκινήσω με μια απάντηση προς τον προηγούμενο ομιλητή, γιατί τον άκουσα να μιλάει για τη νησιωτικότητα και για τον τουρισμό. Να του θυμίσω ότι από την 1η Ιανουαρίου του 2017 και στη δική του περιφέρεια θα αυξηθεί ο ΦΠΑ. Το μειωμένο ΦΠΑ, που κατήργησε η δική του η Κυβέρνηση του ΣΥΡΙΖΑ και των Ανεξάρτητων Ελλήνων!

**ΗΛΙΑΣ ΚΑΜΑΤΕΡΟΣ:** Μη βιάζεστε. Θα το δούμε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ψηφισμένος είναι, κύριε συνάδελφε!

**ΗΛΙΑΣ ΚΑΜΑΤΕΡΟΣ:** Και εσείς τον ψηφίσατε!

**ΙΩΑΝΝΗΣ ΚΕΦΑΛΟΓΙΑΝΝΗΣ:** Να θυμίσω ότι για τον τουρισμό -για τον επίσης μίλησε- έχουν αυξηθεί έξι φορολογικοί συντελεστές. Ο ΦΠΑ στην διανυκτέρευση από το 6,5% πήγε στο 13%. Από το 13% στο 24% για την εστίαση και από το 26% στο 29% ο φόρος για τις επιχειρήσεις. Βεβαίως, υπάρχει και ο φόρος που θα μπει για τη διανυκτέρευση, τον οποίο επίσης έχει ψηφίσει η δική σας Κυβέρνηση, ο φόρος στα μερίσματα και να μη μιλήσω για όλες τις επιβαρύνσεις που είναι για τον ΕΝΦΙΑ και κάποια άλλα.

Άρα, νομίζω ότι το μοντέλο τουριστικής ανάπτυξης, το οποίο ανέπτυξε προηγουμένως ο αγαπητός συνάδελφος, οδηγεί με μαθηματική ακρίβεια στο κλείσιμο πολλών τουριστικών επιχειρήσεων.

Κυρίες και κύριοι συνάδελφοι, δυστυχώς δεν έχει βρεθεί ακόμα ο τρόπος για να αλλάζουμε τους αριθμούς, σύμφωνα με την κομματική ταυτότητα ή με τους ευσεβείς μας πόθους. Η σκληρή πραγματικότητα δεν καλλωπίζεται αριθμητικά, όσες ανακρίβειες και αν λέγονται και όσες παραπληροφορήσεις και αν παράγονται. Η πραγματικότητα μπορεί μόνο να αποτυπωθεί. Και αυτό που αποτυπώνεται στον δικό σας προϋπολογισμό για το 2017, για μία ακόμα φορά, είναι το πόσο ανέξοδη και αδιέξοδη υπήρξε η αριστερή ρητορική στη χώρα μας τα τελευταία χρόνια.

Οφείλω, βέβαια, να παραδεχθώ ότι η προσκόλλησή σας στις καρέκλες σάς έχει προσγειώσει για τα καλά στην Κυβέρνηση, τουλάχιστον τα τελευταία χρόνια και νομίζω ότι θα δώσετε πάρα πολύ αγώνα, προκειμένου να ξεκολλήσετε από εκεί.

Τα τελευταία δύο χρόνια, ενώ πολεμούσατε λυσσαλέα κάθε μεταρρυθμιστική προσπάθεια της προηγούμενης κυβέρνησης, υποστηρίζοντας ότι όλα τα δεινά της χώρας οφείλονται στα κατάπτυστα μνημόνια, περάσαμε από πέρυσι σε άλλη εποχή όπου ο Πρωθυπουργός της χώρας μιλώντας στην Κοινοβουλευτική του Ομάδα βάπτισε το τρίτο μνημόνιο ως μια τεράστια επιτυχία.

Και πριν από μερικές ημέρες πάλι ο κ. Τσίπρας, μιλώντας στην Κοινοβουλευτική Ομάδα του ΣΥΡΙΖΑ, είπε χαρακτηριστικά ότι ο εκτροχιασμός του προγράμματος, δηλαδή του τρίτου μνημονίου, το οποίο ψήφισε, θα αποτελέσει την τέλεια καταστροφή για την οικονομία. Αυτό βέβαια, αποτελεί τη μισή αλήθεια.

Η άλλη μισή αλήθεια, αγαπητοί κυρίες και κύριοι συνάδελφοι, είναι ότι υπάρχουν πάρα πολλοί τρόποι για να καταστρέψετε την ελληνική οικονομία. Ένας από αυτούς, για παράδειγμα, είναι να αποστεώνετε κάθε παραγωγική δυνατότητα, προσθέτοντας συνεχώς νέους φόρους, κάτι το οποίο κάνετε με τον συγκεκριμένο προϋπολογισμό, με τον οποίο προστίθενται 2,6 δισεκατομμύρια νέοι φόροι μόνο για το 2017. Και αυτό ενώ έχετε ήδη λάβει μέτρα 3 δισεκατομμύρια επιπλέον τη διετία 2015-2016, ενώ πανηγυρίζατε ότι πετύχατε χαμηλότερα πλεονάσματα. Αντί δηλαδή να καταργήσετε τον ΕΝΦΙΑ, το οποίο λέγατε προεκλογικά, στην ουσία προσθέσατε περίπου δυόμισι νέους ΕΝΦΙΑ στον ήδη υπάρχοντα.

Υπάρχουν, όμως, και άλλοι τρόποι για να καταστρέψετε την οικονομία, όπως με το να υπονομεύετε καθημερινά την υλοποίηση επενδύσεων, όπως αυτές στο Ελληνικό και στις Σκουριές ή να οδηγείτε σε ναυάγιο τις αποκρατικοποιήσεις, όπως αυτή του ΔΕΣΦΑ, λες και μας περισσεύουν 400 εκατομμύρια άμεσα ή 2,5 δισεκατομμύρια τα επόμενα δέκα χρόνια.

Επίσης, γίνεται με το να σιτίζετε αδιαλείπτως τον κομματικό σας στρατό, διπλασιάζοντας τις γενικές γραμματείες των Υπουργείων, προσλαμβάνοντας αθρόα μετακλητούς υπαλλήλους και συντηρώντας αχρείαστους οργανισμούς ή προσλαμβάνοντας από το παράθυρο διακόσιους είκοσι υπαλλήλους για τις Κτηριακές Υποδομές, για τις οποίες το Ανώτατο Διοικητικό Δικαστήριο της χώρας έχει κρίνει τελεσίδικα, κυρίες και κύριοι συνάδελφοι, ότι δεν καλύπτουν πάγιες και διαρκείς ανάγκες του δημοσίου.

Επίσης, μπορεί να γίνει με το να οδηγείτε τις αστικές συγκοινωνίες να έχουν ζημία 61 εκατομμυρίων για το 2015 από τα κέρδη που είχαν το 2014 ή με το να παίρνετε τη ΔΕΗ κερδοφόρα με 90 εκατομμύρια και να τη φθάνετε με ζημιά περίπου στα 100 εκατομμύρια.

Υπάρχουν, λοιπόν, πάρα πολλοί τρόποι για να καταστρέψετε την ελληνική οικονομία. Και κατά σύμπτωση η δική σας Κυβέρνηση ΣΥΡΙΖΑ-Ανεξαρτήτων Ελλήνων, τα κατάφερε με όλους τους τρόπους τα τελευταία δύο χρόνια.

Βεβαίως, οι δυσάρεστες εκπλήξεις για τον ελληνικό λαό δεν σταματούν μόνο εδώ. Του τάξατε ρύθμιση για το χρέος και του φέρατε τέταρτο μνημόνιο και πρωτογενή πλεονάσματα 3,5 τον χρόνο. Του εμφανίσατε, δηλαδή, νέα μέτρα.

Για να πάρει, λοιπόν, η Κυβέρνηση το αυτονόητο, δυστυχώς αποδέχθηκε το αδιανόητο. Ας δούμε, λοιπόν, τι σημαίνει συμφωνία για πρωτογενές πλεόνασμα 3,5% πέραν του 2018. Στην πραγματικότητα, σημαίνει κάτι το οποίο δεν υπάρχει στον αληθινό κόσμο. Από το 1974 και έπειτα, μόνο τρία κράτη κατάφεραν να έχουν πρωτογενές πλεόνασμα 3% για περίπου μία δεκαετία. Το Βέλγιο τη δεκαετία του 1990, η Νορβηγία με τα τεράστια πετρελαϊκά αποθέματα και η Σιγκαπούρη. Ακόμα και η Γερμανία το κατάφερε μόνο για το τελευταίο τρίμηνο του 2007 και για το πρώτο τρίμηνο του 2008.

Πώς, λοιπόν, θα το καταφέρει, κυρίες και κύριοι συνάδελφοι, η χώρα μας; Αυτό, δυστυχώς, μπορεί να γίνει μόνο είτε με νέα μέτρα είτε με στάση πληρωμών από το δημόσιο. Και αν τα στελέχη του ΣΥΡΙΖΑ και όλοι εσείς οι συνάδελφοι από τον ΣΥΡΙΖΑ ήσασταν στην Αντιπολίτευση και ακούγατε ότι η χώρα μας πάει για μακροχρόνια πρωτογενή πλεονάσματα, τότε θα ψάχνατε, για κάγκελα για να σκαρφαλώσετε και να διαμαρτυρηθείτε και ενδεχομένως για κεραμίδια για να σας αντέξουν!

Πάμε τώρα και στα μέτρα για την ελάφρυνση του χρέους. Φυσικά, εάν θέλουμε να είμαστε ειλικρινείς, δεν μιλάμε για απομείωση του χρέους. Ούτε ένα ευρώ ονομαστικό χρέος δεν κόβεται, πόσο δε μάλλον, τα 45 δισεκατομμύρια ευρώ, που διαφημίζει η κυβερνητική προπαγάνδα. Αντίθετα, βραχυπρόθεσμα, θα καταβάλουμε περισσότερα χρήματα για την εξυπηρέτηση του χρέους.

Βεβαίως, εμείς ως Νέα Δημοκρατία, αγαπητοί συνάδελφοι, νιώθουμε μία ικανοποίηση γιατί δεχθήκατε πλέον την ιδέα ότι για να είναι το χρέος βιώσιμο πρέπει να είναι και εξυπηρετήσιμο. Το 2014 να θυμίσω ότι καταγγέλλατε τη Νέα Δημοκρατία για όσα είχε πετύχει και είχατε ζητήσει ονομαστικό κούρεμα του χρέους. Διαφωνούσατε μόνο αν θα είναι 60 δισεκατομμύρια, άλλος έλεγε 120 δισεκατομμύρια, πάντως μιλούσατε για κούρεμα. Και αυτή τη στιγμή έχει πάψει κάθε συζήτηση.

Είμαστε, επίσης, ευτυχείς κατ’ επέκτασιν, που η ελάφρυνση γίνεται με όρους παρούσας αξίας, μία παραδοχή, που μέχρι πριν από ένα χρόνο χλευάζατε. Βεβαίως, στερνή μου γνώση να σε είχα πρώτα!

Πρέπει όμως, να θυμίσετε και στους Έλληνες πολίτες ότι αφού μιλάμε για όρους παρούσας αξίας με το τρισκατάρατο PSI, στην ουσία, πρέπει να παραδεχθείτε ότι τότε κουρεύτηκε ένα ολόκληρο ΑΕΠ της χώρας. Η ελάφρυνση είναι της τάξεως των 30 με 40 δισεκατομμυρίων, όπως λέει και η Κυβέρνηση. Βεβαίως, να θυμίσω ότι η αγωνιστική διαπραγμάτευση μόνο του πρώτου εξαμήνου του 2015 εκτιμήθηκε από όλους τους Ευρωπαίους πιστωτές, με τους οποίους αυτή τη στιγμή συνομιλείτε, γύρω στα 35 με 55 δισεκατομμύρια. Σταδιακά όμως, αυτό έχει γίνει και λογιστικό. Και δυστυχώς, ακόμα και με αυτήν την ελάφρυνση ή την ομαλοποίηση όσον αφορά την αποπληρωμή του χρέους ούτε αυτό το κόστος, δεν καταφέρατε να καλύψετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Επιπλέον, η υποχρέωση της χώρας, ακόμα και μετά την ελάφρυνση για το 2019 είναι 14 δισεκατομμύρια για τους τόκους και φτάνουν μαζί συνολικά τα 19,5 δισεκατομμύρια. Και για να υπάρξει μία μεταμνημονιακή Ελλάδα, ακόμα και μετά το μνημόνιο Τσίπρα, εάν εφαρμοστεί και εκτελεστεί σωστά, θα πρέπει η χώρα να μπορεί να χρηματοδοτεί το χρέος της. Και για να συμβεί αυτό, με συμφωνημένο πρωτογενές πλεόνασμα 3,5% για τα επόμενα χρόνια, αυτό είναι δυστυχώς αδιανόητο.

Κυρίες και κύριοι συνάδελφοι, δυστυχώς για την Κυβέρνηση, άλλη μια μεγάλη ιδέα, όπως αυτή της αναδιάρθρωσης του χρέους, βρίσκει με τη σειρά της το δρόμο προς την απομάγευση. Βεβαίως, αυτό που πρέπει να σας υπενθυμίσουμε όλοι είναι ότι με την προηγούμενη κυβέρνηση μειώθηκε η εξυπηρέτηση του χρέους σε περίπου 10 δισεκατομμύρια τον χρόνο. Κάθε χρόνο! Κάτι το οποίο επιβεβαιώνει και η δική σας εισηγητική έκθεση του προϋπολογισμού, την οποία αυτή τη στιγμή έχουμε στα χέρια μας.

Δυστυχώς, θα μείνετε στην ιστορία ως η Κυβέρνηση, ως οι Βουλευτές του ΣΥΡΙΖΑ και των Ανεξαρτήτων Ελλήνων, οι οποίοι υποθηκεύσατε το μέλλον των επόμενων πολλών γενεών. Και να θυμίσω ότι το κάνατε αυτό μέσω της ελάφρυνσης του χρέους δήθεν για το 2060, το κάνατε μέσω του υπερταμείου αποκρατικοποιήσεων για τα επόμενα ενενήντα εννέα χρόνια, διατήρηση του ΕΝΦΙΑ μέχρι το 2037 και μέσω πλεονάσματος 3,5% για τα επόμενα δέκα χρόνια.

Ζούμε αυτές τις μέρες το τελευταίο επεισόδιο σήριαλ, το οποίο έχει έναν τίτλο «Διαπραγματευτήκαμε σκληρά, κάπου χάσαμε στην πορεία το δρόμο μας για τον σοσιαλισμό, αλλά δυστυχώς ηττηθήκαμε».

Δυστυχώς, ένα πράγμα σας μένει, κυρίες και κύριοι συνάδελφοι, και αυτό είναι οι εκλογές.

Ευχαριστώ, πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο κ. Χρήστος Σιμορέλης, Βουλευτής του ΣΥΡΙΖΑ, έχει τον λόγο.

**ΧΡΗΣΤΟΣ ΣΙΜΟΡΕΛΗΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, μπορούμε να πούμε «καλημέρα».

Προχθές είχαμε θετικές εξελίξεις στο Eurogroup. Βέβαια, τα κόμματα της αντιπολίτευσης και ειδικά της Νέας Δημοκρατίας και του ΠΑΣΟΚ, αρκέστηκαν μόνο να πουν ορισμένες λέξεις, δηλαδή ότι κάναμε τα αυτονόητα. Γιατί, κύριοι της Νέας Δημοκρατίας και του ΠΑΣΟΚ, τόσα χρόνια δεν κάνατε τα αυτονόητα; Γιατί προτιμήσατε να κάνετε την καταστροφική πολιτική με το PSI, που ξεκλήρισε όλους εκείνους που πήραν τα ομόλογα και καταστρέψατε τα ασφαλιστικά ταμεία;

Και κάτι ακόμη. Εσείς της Νέας Δημοκρατίας, μιλάτε για την περιβόητη συμφωνία της αλήθειας, επιλέγετε όμως, τα ψέματα. Ξεχνάτε πως με την προηγούμενη συμφωνία της κυβέρνησης Σαμαρά-Βενιζέλου, η χώρα δεσμευόταν για δυσθεώρητα πρωτογενή πλεονάσματα ύψους μέχρι 4,5%. Συγκεκριμένα, το δεύτερο μνημόνιο δέσμευε τη χώρα για πρωτογενή πλεονάσματα: Το 2015 το 3%, το 2016 το 4,2%, και το 2018 το 4,5% του ΑΕΠ, δηλαδή, με άλλα λόγια φεσώνατε τον ελληνικό λαό με 20 δισεκατομμύρια. Ευτυχώς, που δεν είσαστε στην Κυβέρνηση.

Κυρίες και κύριοι συνάδελφοι, η κύρωση του κρατικού προϋπολογισμού για το έτος 2017 αποτελεί κορυφαίο πολιτικό γεγονός. Ο δεύτερος προϋπολογισμός που επικυρώνει αυτή η Κυβέρνηση είναι η απόδειξη ότι ακόμα και σε δύσκολες υφεσιακές συνθήκες, εάν υπάρχει πολιτική βούληση, μπορούν να προστατευθούν οι πυλώνες του κοινωνικού κράτους και οι πιο αδύναμοι συμπολίτες μας, που δέχθηκαν και δέχονται τη λαίλαπα των μνημονίων.

Ο προϋπολογισμός της Κυβέρνησης του έτους 2016 έβαλε τα θεμέλια για να ανατραπεί το καθεστώς της λιτότητας και να περάσουμε σε δημοσιονομική σταθερότητα. Ο παρών προϋπολογισμός παγιώνει πλέον τη δημοσιονομική ισορροπία και παίζει σημαντικό ρόλο, ώστε να αποκατασταθεί η εμπιστοσύνη των αγορών στην κλονισμένη ελληνική οικονομία.

Όπως έγινε το 2016, έτσι και τώρα αναμένουμε υπέρβαση των στόχων για το πρωτογενές πλεόνασμα κατά 0,25% του ΑΕΠ, γεγονός που θα μας επιτρέψει την τήρηση των δεσμεύσεών μας και την ενίσχυση της κοινωνικής προστασίας που πέρα από τα μέτρα ανακούφισης, παίζει σημαντικό ρόλο στην ανάκαμψη της οικονομίας. Η πρόβλεψη για ανάπτυξη το 2017 διαμορφώνεται στο 2,7%, ενώ ο στόχος είναι στο 1,75% του ΑΕΠ.

Ας μην ξεχνάμε ότι ο στόχος του δεύτερου μνημονίου της κυβέρνησης Νέας Δημοκρατίας – ΠΑΣΟΚ για τον ίδιο χρόνο ήταν στο 4,5%. Αυτό θα κόστιζε, όπως σας είπα και πριν, στον ελληνικό λαό για φέτος πάνω από 8 δισεκατομμύρια.

Όλα αυτά είναι προϊόντα διαπραγμάτευσης και πολιτικής βούλησης. Δεν κομπάζουμε ούτε μιλάμε για success story. Κάνουμε κάθε προσπάθεια για να ανακάμψει η οικονομία, να μειωθεί η ανεργία και να σταθούμε ξανά στα πόδια μας.

Σ’ αυτή την προσπάθεια, κυρίες και κύριοι της Αντιπολίτευσης, πρέπει να είστε μαζί μας, ειδικά αν αναλογιστούμε το τεράστιο κομμάτι ευθύνης που αναλογεί στις προηγούμενες κυβερνήσεις στις οποίες πολλές και πολλοί από σας συμμετείχαν. Μη σαμποτάρετε την προσπάθεια ανάκαμψης. Η επιτυχία του προγράμματος της Κυβέρνησης θα φέρει ένα βήμα πιο κοντά τη χώρα στο να ξεφύγει από τη μέγγενη της επιτροπείας και των μνημονίων.

Μέσα στον προϋπολογισμό συμπεριλαμβάνονται ενισχύσεις σε τομείς, για τους οποίους η Αριστερά έχει δώσει αγώνες. Περιλαμβάνεται η πλήρης επέκταση του κοινωνικού εισοδήματος αλληλεγγύης συνολικού ύψους 760 εκατομμυρίων ευρώ για την προστασία πάνω από διακοσίων πενήντα χιλιάδων νοικοκυριών, που έχουν ανάγκη. Στηρίζονται οι τομείς της παιδείας, της υγείας και της κοινωνικής ασφάλισης με το επιπλέον ποσό των 300 εκατομμυρίων ευρώ. Προβλέπεται συνεισφορά για την προστασία της κύριας κατοικίας των υπερχρεωμένων νοικοκυριών ύψους 100 εκατομμυρίων ευρώ και η αύξηση του εθνικού σκέλους του Προγράμματος Δημοσίων Επενδύσεων κατά 250 εκατομμύρια ευρώ. Στόχος μας είναι η άμβλυνση των κοινωνικών και οικονομικών ανισοτήτων, η μείωση της ανεργίας και η επανεκκίνηση της οικονομίας.

Κοντολογίς, ο παρών προϋπολογισμός δίνει το στίγμα της ανάπτυξης, της κοινωνικής προστασίας και με πραγματικά στοιχεία εγκαινιάζει μια νέα περίοδο για την ελληνική οικονομία.

Να σημειώσουμε επιπλέον ότι καθοριστικό ρόλο για τις εξελίξεις την επόμενη χρονιά θα διαδραματίσει η συζήτηση για την αναδιάρθρωση του χρέους, γεγονός που θα παίξει πρωτεύοντα ρόλο για την αποκατάσταση της εμπιστοσύνης των επενδυτών και την αξιοπιστία της οικονομίας.

Εδώ είδαμε χειροπιαστά αποτελέσματα. Η απόφαση του Eurogroup της Δευτέρας για τα βραχυπρόθεσμα μέτρα αποτελεί μια σημαντική επιτυχία και ένα αποφασιστικό βήμα για τη σταθεροποίηση της ελληνικής οικονομίας. Δεν πρόκειται να αποδεχθούμε σε καμμία περίπτωση την απαίτηση για μέτρα μετά τη λήξη του προγράμματος.

Δυστυχώς, είδαμε στελέχη της Νέας Δημοκρατίας να ανάγουν το θέμα του χρέους σε θέμα δευτερεύουσας σημασίας. Αλήθεια, όσοι το υποστηρίζουν αυτό με ποιους είναι; Σίγουρα, όχι με τον ελληνικό λαό.

Κυρίες και κύριοι συνάδελφοι, σας καλώ να ψηφίσουμε τον προϋπολογισμό και να στηρίξουμε την εθνική προσπάθεια αναδιάρθρωσης του χρέους. Ο μεγάλος στόχος της Κυβέρνησης είναι, ο ΣΥΡΙΖΑ να μην είναι ακόμα μία κυβέρνηση της κρίσης, αλλά η Κυβέρνηση που θα βγάλει τη χώρα από την κρίση. Ο αγώνας που ανοίγεται μπροστά μας είναι μεγάλος και δύσκολος. Με την κοινωνία στο πλευρό μας μπορούμε να τα καταφέρουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο κ. Παναγιώτης Ηλιόπουλος από τη Χρυσή Αυγή έχει τον λόγο.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ευχαριστώ, κύριε Πρόεδρε.

Χθες μερικές δεκάδες παρακρατικοί, με την ανοχή του ΣΥΡΙΖΑ και της Αστυνομίας, διέλυσαν για ακόμα μία φορά την Αθήνα. Έκαναν την Αθήνα να μοιάζει με εμπόλεμη ζώνη.

Αυτά, βέβαια, σε ένα σοβαρό κράτος δεν γίνονται. Όμως, μιας που δεν μιλάμε για ένα σοβαρό κράτος και μιλάμε για το κράτος του ΣΥΡΙΖΑ, θα μπορούσε, λοιπόν, αφού έπιασε χθες τα είκοσι τρία καλόπαιδά του, να τα πάει σήμερα στον εισαγγελέα και να καταμετρήσει τις ζημιές που έγιναν χθες –τα λέω, μιας και μιλάμε για προϋπολογισμό, δεν είναι άσχετα με το θέμα μας– και σε αυτούς τους είκοσι τρεις να επιμερίσει το κόστος, προσαυξημένο, βέβαια, με διοικητικά πρόστιμα.

Σε μία κυβέρνηση, βέβαια, της Χρυσής Αυγής αυτά θα ήταν ανεπίτρεπτα. Δεν θα υπήρχε τέτοια σκέψη, σε αυτούς τους παρακρατικούς να κάνουν αυτά που κάνουν με την Κυβέρνηση ΣΥΡΙΖΑ.

Πάμε, λοιπόν, στον προϋπολογισμό. Ακόμα και ένας πρωτοετής, ένας αδαής με τα οικονομικά, θα καταλάβαινε ότι ο προϋπολογισμός της χώρας θα πρέπει να είναι ισοσκελισμένος. Δηλαδή, ό,τι παράγουμε, αυτό καταναλώνουμε, αυτό ξοδεύουμε. Εμείς τα τελευταία, λοιπόν, σαράντα χρόνια σαν χώρα υπερδανειζόμαστε, όχι όμως για να ρίξουμε λεφτά στην πρωτογενή και δευτερογενή παραγωγή, όχι για να ρίξουμε λεφτά σε επενδύσεις, που θα φέρουν χρήματα στην πατρίδα μας, αλλά για να πηγαίνουν τα χρήματα που δανειζόμαστε σε τσέπες κάποιων, να φουσκώνουν τους λογαριασμούς του εξωτερικού σε κάποιους, οι οποίοι όλα αυτά τα χρόνια ζουν εις βάρος των υπολοίπων Ελλήνων και σε τελική ανάλυση, μπαίνοντας σε ένα φαύλο κύκλο, μία περιδίνηση, να δανειζόμαστε, για να ξεχρεώνουμε τα προηγούμενα δάνεια και τα τοκοχρεολύσια. Αυτό είναι κάτι, που με μαθηματική ακρίβεια οδηγεί την οικονομία και την πατρίδα μας γενικότερα στην καταστροφή.

Σε αυτήν την περιδίνηση, λοιπόν, ο ΣΥΡΙΖΑ συνεχίζει την ίδια πολιτική που είχαμε συνηθίσει τα τελευταία χρόνια. Είχαμε έναν προϋπολογισμό, ο οποίος κακήν κακώς ήρθε στη Βουλή και τώρα ζητούν αυτοί που σας δίνουν τις εντολές, οι εντολοδόχοι σας, επιπλέον πλεόνασμα 3,5%, το οποίο θα το δεχθείτε, ό,τι και εάν λέτε. Τα ίδια έλεγαν και οι προηγούμενοι. Τα ίδια λέτε και εσείς. Θα κάνετε μία ωραία κωλοτούμπα και θα δεχθείτε το 3,5%.

Υπάρχουν επιπλέον μέτρα, λοιπόν, απ’ αυτά που μας έχετε φέρει εδώ, που είναι 5,5 δισεκατομμύρια ευρώ, χρήματα τα οποία δεν προέρχονται από παραγωγή, αλλά προέρχονται μόνο από αύξηση φόρων και από αύξηση ασφαλιστικών εισφορών.

Δεν παράγουμε ως χώρα σχεδόν τίποτα. Όλες οι επιχειρήσεις κλείνουν, η μία μετά την άλλη ή μεταναστεύουν στο εξωτερικό. Επιχειρήσεις, οι οποίες μέχρι πρόσφατα έβγαζαν κάποιο κέρδος, είχαν κάποιους εργαζόμενους, αναγκάζονται να κλείσουν ή να μεταναστεύσουν, όπως είπα, η μία μετά την άλλη.

Για τετρακόσιους τριάντα χιλιάδες νέους Έλληνες πτυχιούχους, μορφωμένους, σύμφωνα με τα στατιστικά που έχουν βγει, το κόστος μόνο της εκπαίδευσής τους ξεπερνάει τα 8 δισεκατομμύρια ευρώ –για την πρωτοβάθμια, δευτεροβάθμια και τριτοβάθμια εκπαίδευσή τους. Αυτοί έχουν μεταναστεύσει σε χώρες του εξωτερικού και στις χώρες αυτές δίνουν σε φόρους και ασφαλιστικές εισφορές 9,1 δισεκατομμύρια. Προσφέρουν στο ΑΕΠ των νέων χωρών που έχουν εγκατασταθεί 12,1 δισεκατομμύρια. Στο σύνολο, όλα αυτά τα χρόνια, αυτοί οι νέοι άνθρωποι έχουν προσφέρει σε αυτές τις χώρες και όχι στην πατρίδα μας, περισσότερα από 50 δισεκατομμύρια.

Το χρέος, λοιπόν, πριν μπούμε στα μνημόνια, πριν αυτοί οι φωστήρες, οι πεφωτισμένοι, έρθουν και επιβάλουν αυτά που επιβάλλουν τα τελευταία έξι χρόνια στην πατρίδα μας, αντιστοιχούσε στο 115% του ΑΕΠ. Μόλις μπήκαμε με τα πειραγμένα στοιχεία, πήγε στο 124% του ΑΕΠ. Και μετά την εφαρμογή όλης αυτής της σκληρής λιτότητας, που έχει εξαντλήσει τον ελληνικό λαό, φθάσαμε σήμερα να αποδεχόμαστε ένα χρέος 185% του ΑΕΠ. Ξεπερνάει δηλαδή τα 330 δισεκατομμύρια, χρέος που δεν έχει δημιουργηθεί, επαναλαμβάνω, για επενδύσεις και για πρωτογενή παραγωγή.

Το κατά κεφαλήν εισόδημα προ μνημονίων ξεπερνούσε τα 12.000 ευρώ και σήμερα, έχει πέσει κάτω από τα 7.500 ευρώ. Δηλαδή, επήλθε μείωση 36%. Αυτοί, όμως, που την έχουν πληρώσει περισσότερο είναι οι πολύτεκνοι, οι οποίοι έχουν δει το εισόδημά τους να μειώνεται κατά 44%, παρακαλώ.

Είμαστε η μοναδική -η τελευταία βασικά- χώρα που δεν επιδοτεί και δεν στηρίζει τις οικογένειες και δεν στηρίζει τις γεννήσεις. Γι’ αυτό και έχουμε τεράστιο θέμα υπογεννητικότητας. Αυτό θα το συζητήσουμε κάποια άλλη φορά. Πέντε στους δέκα Έλληνες, άνεργοι ή μερικώς απασχολούμενοι, θέλουν να μεταναστεύσουν σε χώρες του εξωτερικού. Είναι απόλυτα φυσιολογικό.

Πάμε, λοιπόν, στο επιπλέον κόστος που προκαλούν στη βουλιαγμένη και ρημαγμένη οικονομία της πατρίδος μας οι λαθρομετανάστες. Η HSBC τα λέει. Δεν τα λέμε εμείς. Τη Δευτέρα δημοσιοποιήθηκε η έκθεση αυτή. Λέει λοιπόν, ότι το κόστος μπορεί να ανέλθει στα 4 δισεκατομμύρια ευρώ ετησίως.

Το κόστος, λοιπόν, για κάθε λαθρομετανάστη είναι περίπου 16.000 ευρώ τον χρόνο. Φανταστείτε λοιπόν εάν δίναμε σε κάποιον νέο Έλληνα να εργάζεται με 750 ευρώ, τον μισθό που λέγατε εσείς ότι θα είναι ο κατώτερος μισθός –βέβαια, τον έχετε φθάσει κάτω από τα 300 ευρώ αυτόν των 750 ευρώ, που λέγατε ότι είναι και χαμένη γενιά, τον έχετε πάει ήδη κάτω από τα 300 ευρώ- φανταστείτε εάν του δίναμε 9.000 ευρώ τον χρόνο, τι θα προσέφερε στην πατρίδα μας. Αντίθετα, δίνουμε 16.000 ευρώ τον χρόνο –αυτό είναι το κόστος- για κάθε λαθρομετανάστη. Η σίτισή τους ξεπερνάει τα 180 εκατομμύρια. Η διαμονή τους σε κοντέινερ κοστίζει περίπου το κάθε κοντέινερ 16.000 ευρώ. Τα τριακόσια πενήντα εννέα από αυτά τα κοντέινερ τα πήρε ο γιος του κομμουνιστή, ο Κόκκαλης, βέβαια. Του τα δώσατε εσείς, οι νεοκομμουνιστές. Οι λαθρομετανάστες απολαμβάνουν ιατροφαρμακευτική περίθαλψη δωρεάν στην πατρίδα μας, ενώ ένας Έλληνας, εάν θέλει να πάει σε κάποιο νοσοκομείο χρεώνεται εάν είναι ανασφάλιστος. Οι λαθρομετανάστες μπαινοβγαίνουν ελεύθερα, εγχειρίζονται, γεννούν στην πατρίδα μας. Μας προτιμούν κι έρχονται και από ξένες χώρες, από Βουλγαρία και λοιπές χώρες, που έχουν υπανάπτυκτα συστήματα υγείας. Μας προτιμούν, λοιπόν, για τις εγχειρίσεις τους και τις γεννήσεις τους, χωρίς να πληρώνουν ούτε ένα ευρώ.

Παιδεία: Μόνο για τη μεταφορά των λαθρομεταναστών από τα hot spot στα σχολεία 9,2 εκατομμύρια. Με το ζόρι, λοιπόν, τους προσφέρουμε εκπαίδευση και την πληρώνουμε χρυσάφι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ηλεκτροδότηση: Οι λαθρομετανάστες απολαμβάνουν απεριόριστη ηλεκτροδότηση εκεί που μένουν, όταν εσείς οι «φιλάνθρωποι» και οι «ανθρωπιστές» του ΣΥΡΙΖΑ, που παραπονιέστε κιόλας και διαμαρτύρεστε, κόβετε το ρεύμα στους Έλληνες. Οι λαθρομετανάστες απολαμβάνουν απεριόριστο ρεύμα. Το 40% των Ελλήνων και ειδικότερα –προσέξτε- ένα στα τέσσερα παιδιά κάτω των δεκαεπτά ετών ζουν κάτω από το όριο της φτώχειας. Τι έχετε να πείτε εσείς πάλι οι συριζαίοι με αυτά που έχετε πετύχει όλα αυτά τα χρόνια της διακυβέρνησής σας;

Μειώνετε τις αμυντικές δαπάνες, την ώρα που οι Τούρκοι κάνουν «πάρτι» εις βάρος μας. Την ώρα που υπερεξοπλίζονται, εσείς μειώνετε τις αμυντικές δαπάνες. Αυτή είναι η εθνική σας στρατηγική και η εθνική σας πολιτική.

Επειδή βλέπω ότι έχω ξεπεράσει τον χρόνο, θα πω λοιπόν, για να γνωρίζουν οι Έλληνες, –πρέπει να τους ενημερώσουμε τους συνανθρώπους μας, τους συνέλληνες που μας ακούν- ότι κάθε 1% πλεόνασμα, κάθε 1% του ΑΕΠ αντιστοιχεί σε 1,8 δισεκατομμύρια ευρώ. Από αυτά, μπορούσαμε να καταργήσουμε τον ΕΝΦΙΑ που μας στοιχίζει 3,1 δισεκατομμύρια, τους ειδικούς φόρους κατανάλωσης -που έχετε βάλει ειδικό φόρο κατανάλωσης σε ό,τι κινείται πια στην αγορά και σε λίγο δεν θα κινείται τίποτα- 440 εκατομμύρια. Νέα περικοπή ΕΚΑΣ: 586 εκατομμύρια. Επικουρικές συντάξεις: 208 εκατομμύρια. Η λίστα είναι ατελείωτη.

**ΠΡΟΕΔΡΕΥΩΝ (Σπυρίδων Λυκούδης):** Τελειώνετε, κύριε συνάδελφε.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Θα τελειώσω σε λιγότερο από ένα λεπτό.

Η λίστα είναι ατελείωτη με το τι θα μπορούσαμε να κάνουμε με τα 30 δισεκατομμύρια που πληρώνετε για τα δάνεια και τα τοκοχρεολύσια κάθε χρόνο, τα οποία βέβαια εμείς, η Χρυσή Αυγή, δεν θα τα αναγνωρίζαμε, δεν θα τα πληρώναμε και όλα αυτά θα πήγαιναν στην πραγματική παραγωγή. Πανηγυρίζετε για κάτι που σας έδωσαν, το οποίο είναι μόνο λογιστικό.

Κλείνω με κάτι που απασχολεί πάρα πολύ τους Έλληνες, με μια απόφαση του Ιωάννη Μεταξά να μην αναγνωρίσει ένα χρέος το 1936.

Επιτρέψτε μου, κύριε Πρόεδρε, κλείνω με αυτό. Θα το διαβάσω, είναι μόνο δέκα γραμμές.

**ΠΡΟΕΔΡΕΥΩΝ (Σπυρίδων Λυκούδης):** Είμαστε στα δέκα λεπτά όμως.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Τελειώνω. Άλλος ένας ομιλητής απομένει να μιλήσει.

Θα το διαβάσω, ακριβώς, γιατί πρόκειται για ένα κείμενο του 1938 που είναι επίκαιρο σήμερα όσο ποτέ: «Ενίοτε μπορεί να υπάρξει μια έκτακτη κατάσταση, η οποία κάνει αδύνατο για τις κυβερνήσεις να εκπληρώσουν τις υποχρεώσεις τους προς τους δανειστές και προς τον λαό τους. Οι πόροι της χώρας είναι ανεπαρκείς για να εκπληρώσουν και τις δύο υποχρεώσεις ταυτόχρονα. Είναι αδύνατο να πληρωθεί το χρέος και την ίδια ώρα να παρασχεθεί στον λαό η κατάλληλη διοίκηση και οι εγγυημένες συνθήκες για την ηθική, κοινωνική και οικονομική ανάπτυξη». Είναι ένα κείμενο του 1938. Το τονίζω. Και συνεχίζει: «Το οδυνηρό πρόβλημα προκύπτει όταν πρέπει να επιλέξει κανείς ανάμεσα στα δύο καθήκοντα. Το ένα πρέπει να υποχωρήσει έναντι του άλλου. Ποιο πρέπει να είναι αυτό;».

Και κλείνει: «Στην περίπτωση, λοιπόν, όπου η πληρωμή του χρέους του θέτει σε κίνδυνο την οικονομική ζωή ή τη διοίκηση, η Κυβέρνηση είναι υποχρεωμένη να διακόψει, ακόμη και να μειώσει την εξυπηρέτηση του χρέους».

Ο Ιωάννης Μεταξάς τόλμησε να κάνει αυτό που δεν τόλμησε να κάνει καμμία κυβέρνησή σας. Ας σημειωθεί ότι το Διεθνές Δικαστήριο αποδέχθηκε το σκεπτικό της Ελλάδος και τη δικαίωσε. Εσείς όμως, οι δημοκράτες, υποδουλώσατε τις επόμενες γενιές με χρέη που δεν τους αναλογούν.

Θα λογοδοτήσετε και εσείς, όπως και οι προηγούμενες κυβερνήσεις, όταν στην πατρίδα μας θα υπάρχει μια εθνική διακυβέρνηση και μια ανεξάρτητη δικαιοσύνη που θα σας κρίνει. Και η μοναδική ανεξάρτητη κυβέρνηση για την πατρίδα μας είναι μία κυβέρνηση Χρυσής Αυγής.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Τελευταία συνάδελφος για να μιλήσει είναι η κ. Μερόπη Τζούφη από τον ΣΥΡΙΖΑ.

Όμως, δεν ήταν πριν στην Αίθουσα ο κ. Σαρίδης κι επειδή με έχει παρακαλέσει ο κ. Παπαηλιού, θα μπορούσε να πάρει εκείνος τελευταίος τον λόγο και να κλείσουμε σήμερα.

Ευχαριστώ.

**ΜΕΡΟΠΗ ΤΖΟΥΦΗ:** Κύριε Πρόεδρε, κύριε Υπουργέ, αγαπητοί συνάδελφοι, τέτοιες ώρες, τέτοια λόγια.

Κλείνοντας τη σημερινή συνεδρίαση, πραγματικά δεν θα ήθελα να σχολιάσω αυτόν τον καταιγιστικό τελευταίο ομιλητή. Ας πούμε μια κουβέντα. Ποτέ πια φασισμός!

Και θα προχωρήσω παραπέρα, διότι είχα σχεδιάσει να ξεκινήσω λέγοντας ότι αυτό που πρέπει κανείς να αναζητήσει εδώ μέσα είναι να επικρατήσει ο ορθός λόγος στη συζήτηση. Το είπε στην κατακλείδα της τοποθέτησής του και ο εισηγητής της Νέας Δημοκρατίας κ. Χατζηδάκης. Μάλιστα, μίλησε για «επανάσταση της κοινής λογικής». Όμως, στο σύνολο του λόγου του, όπως και πολλοί δυστυχώς συνάδελφοι από όλο το εύρος της αντιπολίτευσης, επέλεξαν μια απόλυτα φανατική και λαϊκιστική επικοινωνιακή γραμμή. Ακούσαμε πριν λίγο για τα «δρεπάνια του χάρου»! Και όλα αυτά γίνονται για να εντείνουν τη συναισθηματική φόρτιση ή και να προκαλέσουν ακόμη την απόγνωση των πολιτών, δίχως να αντιλαμβάνονται την κρισιμότητα της κατάστασης, θα έλεγα και της διαπραγμάτευσης, πάντα βέβαια, όπως ακούσαμε και πριν, για το καλό της πατρίδας. Ή μήπως τελικά για το καλό εκείνων των συμφερόντων που τους πιέζουν αφόρητα για την άμεση επάνοδό τους στην εξουσία ανεξαρτήτως κόστους; Αυτό μένει να αποδειχθεί.

Η Κυβέρνηση πάντως, δίνει τη μάχη για να καταρτίσει ένα ρεαλιστικό σχέδιο, ικανό να ανταποκρίνεται στις οικονομικές ανάγκες της χώρας, αφενός διατηρώντας τη δημοσιονομική ισορροπία, ώστε να ολοκληρωθεί η ανάκτηση της αξιοπιστίας και να καταστεί δυνατή η έξοδός της από το πρόγραμμα δημοσιονομικής προσαρμογής το ταχύτερο δυνατόν, και αφετέρου μεριμνώντας για τον δίκαιο επιμερισμό του κόστους προσαρμογής και την κοινωνικά δίκαιη κατανομή του οφέλους της ήδη δρομολογημένης ανάκαμψης, που δεν αμφισβητείται.

Κυρίες και κύριοι συνάδελφοι, στο υπάρχον σχέδιο του προϋπολογισμού, λοιπόν, υπάρχουν μια σειρά από θετικά μηνύματα, αλλά και δυσκολίες, όπως σε κάθε προϋπολογισμό, ειδικά σε περίοδο κρίσης. Από τη μεριά μας, αφενός μεν προσπαθούμε να είμαστε συνεπείς, όπως είπα και πριν, στις οικονομικές υποχρεώσεις της χώρας, αλλά και από την άλλη να ελαφρύνουμε τους ανθρώπους που έχουν αδικηθεί τα τελευταία χρόνια της κρίσης.

Για να γίνει, όμως, αυτό, θα έπρεπε να είχαν αντιμετωπιστεί καίρια και χρόνια ζητήματα, όπως η φοροδιαφυγή, το λαθρεμπόριο, να έχουν γίνει οι απαραίτητες μεταρρυθμίσεις ώστε να πληρώσουν τελικά οι «έχοντες» αυτής της χώρας, που για τουλάχιστον σαράντα χρόνια, αλλά θα έλεγα και παλιότερα, με τη συναίνεση των παλαιότερων κομμάτων εξουσίας, πλήρωναν μόνο σε εθελοντική βάση.

Το καταφέραμε σε αυτόν τον λίγο χρόνο; Θα μπορούσαμε άλλωστε; Η απάντηση είναι: Όχι ακόμη. Οι δυσκολίες είναι πολλές, αφού τα μέτρα αυτά, παρ’ότι έχουν γίνει βήματα, δεν έχουν άμεση αποδοτικότητα και επίσης δεν υπολογίζονται, αφού θεωρούνται μη παραμετρικά από τους θεσμούς. Εύλογα, λοιπόν, αντιλαμβάνεται ο πολίτης ότι κι εμείς συνεχίζουμε να επιβαρύνουμε τα συνήθη «υποζύγια», μισθωτούς και συνταξιούχους και τα συνεπή μεσοστρώματα και τους αυτοαπασχολούμενους.

 Ωστόσο το να λέγεται από τους υπεύθυνους της κρίσης, δηλαδή του ΠΑΣΟΚ και της Νέας Δημοκρατίας, ότι η διακυβέρνηση του ΣΥΡΙΖΑ αυτήν τη διετία –ούτε διετία καν- ήταν η απόλυτη καταστροφή για τη χώρα και το απόλυτο κακό είναι όχι μόνο υποκριτικό, αλλά και απολύτως άδικο. Έναν μόνο στόχο έχει: Να οδηγήσει στον ευνουχισμό της μνήμης του ελληνικού λαού για τα πολλά «κατορθώματά τους», γιατί τον νιώθουν ακόμη ευάλωτο, αφού εξακολουθεί να βιώνει σωρευτικά μία δύσκολη πραγματικότητα, να τον κάνουν να ξεχάσει αυτά που προκάλεσαν, την τεράστια αύξηση της ανεργίας, τη μείωση του Ακαθάριστου Εθνικού Προϊόντος κατά 25%, τη δραματική αύξηση της φτώχειας, τη μείωση των γεννήσεων και του πληθυσμού, τη μετανάστευση της νέας γενιάς, τη χρεοκοπία των τραπεζών και των ασφαλιστικών ταμείων και την κατεδάφιση των συλλογικών διαπραγματεύσεων, που έχει αναγορευθεί ως η μέγιστη μεταρρύθμιση από το Διεθνές Νομισματικό Ταμείο.

Όμως, κυρίες και κύριοι συνάδελφοι, παρά τον κοινωνικό αυτοματισμό και τον λαϊκίστικο συμψηφισμό, δεν είμαστε όλοι ίδιοι ούτε εδώ μέσα ούτε έξω στην κοινωνία. Ο Σαρτρ αναφέρει χαρακτηριστικά ότι Αριστερά είναι να βλέπεις τα πράγματα από την πλευρά των αδυνάτων. Στο πλαίσιο αυτό, λοιπόν, βασικός πυλώνας και του υπό συζήτηση σχεδίου είναι η κοινωνική προστασία.

Το επιχείρημα ότι η αύξηση των κοινωνικών δαπανών είναι ψευδής είναι απολύτως αναληθές, αν σωστά συγκριθούν τα στοιχεία, από τα οποία προκύπτει ότι ο κοινωνικός προϋπολογισμός του 2017, σε σχέση με το 2016 είναι αυξημένος κατά 650 εκατομμύρια ευρώ, σε σχέση με ό,τι είχε προϋπολογιστεί.

Πιο συγκεκριμένα, με τα στοιχεία της Γενικής Γραμματείας της Πρόνοιας, για το 2017 έχουν προϋπολογιστεί 1.479.000.000 ευρώ, που πρόκειται να καλύψουν ανάγκες, όπως την εφαρμογή του προγράμματος του κοινωνικού εισοδήματος αλληλεγγύης σε πανελλαδική κλίμακα, με όρους και κανόνες κι όχι αποσπασματικά, σε αντίθεση με εσάς, κυρίες και κύριοι της Νέας Δημοκρατίας και του ΠΑΣΟΚ, που είχατε την ευθύνη να το υλοποιήσετε από το 2012. Δεν κάνατε κανένα πρόγραμμα. Δώσατε μόνο μια εφάπαξ παροχή, για την οποία υπερηφανεύεστε, με αδιευκρίνιστα κριτήρια, σε προεπιλεγμένους δήμους, χωρίς αξιόπιστη πλατφόρμα και μάλιστα παραμονές των εκλογών, που εσείς είχατε προκαλέσει.

Η δική μας δέσμη προβλέπει, όχι μόνο την εισοδηματική ενίσχυση των ανθρώπων που ζουν σε συνθήκες φτώχειας, αλλά και την πρόσβαση και διασύνδεση με συμπληρωματικές παροχές και υπηρεσίες και την προώθηση των δικαιούχων σε προγράμματα εργασίας και κατάρτισης και φέτος ο στόχος είναι να καλυφθούν διακόσιες πενήντα χιλιάδες οικογένειες.

Προβλέπεται με αυτές τις δαπάνες η χρηματοδότηση των Κέντρων Κοινωνικής Πρόνοιας με καθεστώς διαφάνειας, σαφείς κανόνες λειτουργίας εργασιακών σχέσεων, διαχείρισης και αξιολόγησης, με στόχο την αποασυλοποίηση και την αποιδρυματοποίηση.

Προβλέπεται η απρόσκοπτη καταβολή των επιδομάτων. Θυμίζω εδώ ότι διασφαλίστηκαν τα αναπηρικά και οικογενειακά επιδόματα, πράγμα που επιτεύχθηκε μετά από μια σημαντική μάχη με τους θεσμούς, που αναγνώρισαν αφενός το πολύ χαμηλό ύψος τους σε σχέση με τις υπόλοιπες χώρες της Ευρωπαϊκής Ένωσης, αλλά αναγνώρισαν και την αξιοπιστία μας στην τήρηση των συμφωνηθέντων για τη συγκρότηση ενός ενιαίου φορέα πληρωμής αυτών των επιδομάτων, με τη δημιουργία διακοσίων πενήντα τεσσάρων κέντρων κοινότητας μέσω των οποίων θα εγκρίνονται και θα χορηγούνται τα ανάλογα επιδόματα, με άμεση προσβασιμότητα από τον ενδιαφερόμενο, χωρίς διαμεσολάβηση, μόνο με το ΑΦΜ του.

Και βέβαια, στην προσπάθεια αυτή σημαντικό ρόλο διαδραμάτισε η δημιουργηθείσα από εμάς ενιαία βάση δεδομένων στην ΗΔΙΚΑ για το σύνολο των επιδομάτων απ’ όπου κι αν αυτά προέρχονται

Συνεχίζεται η ενίσχυση των δαπανών κοινωνικής προστασίας με τη διευκόλυνση μετακίνησης ευάλωτων κοινωνικών ομάδων με συγκοινωνιακά μέσα, η ομαλή χρηματοδότηση με εθνικούς πόρους των δομών φτώχειας, όπως και η επέκταση του προγράμματος των σχολικών γευμάτων.

Σημαντικές παρεμβάσεις, που επιβεβαιώνουν τη στράτευσή μας στη στήριξη των ευάλωτων ομάδων, επιπλέον αποτελούν η νομοθέτηση για την κάλυψη του 15% των προκηρυσσόμενων θέσεων μονίμων υπαλλήλων σε θέσεις ΙΔΑΧ από ανθρώπους με αναπηρία ή μέλη οικογενειών, που έχουν στη φροντίδα τους μέλη με βαριά αναπηρία, οι κατά προτεραιότητα διορισμοί αναπληρωτών εκπαιδευτικών και λοιπού προσωπικού, με αυξημένο προσωπικό στους φορείς ενισχυτικής διδασκαλίας και ειδικής εκπαίδευσης, με εξασφαλισμένα κονδύλια από το ΕΣΠΑ, η αύξηση των κονδυλίων για την ένταξη παιδιών σε βρεφονηπιακούς σταθμούς, με στόχο την επέκταση του προγράμματος στο σύνολο των νοικοκυριών, με εισόδημα κάτω από το όριο της φτώχειας και στο σύνολο των νοικοκυριών με πρόσωπα με αναπηρία.

Τέλος, η δέσμευσή μας για τη δίκαιη κατανομή του κοινωνικού μερίσματος, που προέκυψε από τον φετινό δύσκολο αλλά πλεονασματικό προϋπολογισμό.

Καταληκτικά, κυρίες και κύριοι συνάδελφοι, η πολιτική μας, παρά το ασφυκτικό πλαίσιο που μας έχει επιβληθεί, έχει ως στόχο να τερματίσει την ύφεση και την επιτροπεία έως το 2018, να αντιστρέψει το κοινωνικό κλίμα και να οικοδομήσει ένα αξιόπιστο, ουσιαστικό και ανταποδοτικό κοινωνικό κράτος.

Για την τελική έκβαση, δεν υπάρχουν βεβαιότητες. Η χώρα μας έχει γίνει πεδίο, στο οποίο συγκρούονται ευρύτερα συμφέροντα και επιδιώξεις και διαμορφώνονται και οι διεθνείς τάσεις για τις μελλοντικές εξελίξεις. Εάν όμως το εγχείρημα πετύχει θα είναι η απάντηση στο γιατί αξίζει να μάχεται κανείς στον λάκκο των λεόντων της Ευρωπαϊκής Ένωσης και της ευρωζώνης. Αυτό είναι που ενοχλεί πολλούς εντός και εκτός Ελλάδος, κυρίως τις κυρίαρχες πολιτικές ελίτ και δυστυχώς και κάποιους από τους οργανικούς διανοούμενους του συστήματος και διαμορφωτές της κοινής γνώμης και γι’ αυτό μας λοιδορούν καθημερινά σαν «καταληψίες», αποτυχημένους στη ζωή, που ήρθαμε να πάρουμε τη ρεβάνς.

Όμως, με τη βοή των λαών και της νέας γενιάς θέλω να πιστεύω -ευελπιστούμε- ότι μπορεί να αρχίσει κάποια στιγμή μια αντίστροφη πορεία για τη σημερινή Ευρώπη, ένα πειστικό σχέδιο επανίδρυσής της από την πλευρά πια της ευρωπαϊκής Αριστεράς και όχι από φασιστικές φωνές, ώστε να οραματιστούμε ένα μέλλον, το οποίο επί του παρόντος φαντάζει ουτοπικό, ένα μέλλον που εάν δεν το οραματιστούμε, ποτέ δεν θα μπορέσουμε να το διεκδικήσουμε.

Ευχαριστώ πολύ, κύριε Πρόεδρε και για την ανοχή σας ως προς τον χρόνο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Ο κ. Παπαηλιού έχει τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο υπό ψήφιση προϋπολογισμός έχει συνταχθεί και συζητείται, στο πλαίσιο της συγκεκριμένης συγκυρίας, υπό την οποία διαβιοί η χώρα.

Βρισκόμαστε εν όψει της ολοκλήρωσης της δεύτερης αξιολόγησης, της συμφωνίας για τα βραχυπρόθεσμα μέτρα ρύθμισης του μη βιώσιμου δημόσιου χρέους, της ένταξης των ελληνικών ομολόγων στο πρόγραμμα ποσοτικής χαλάρωσης και της προσέγγισης της λήξης της μη κανονικότητας της ελληνικής οικονομίας.

Το έτος 2016 φαίνεται να ολοκληρώνεται με μικρή άνοδο του ΑΕΠ, με υπέρβαση του προβλεπόμενου πρωτογενούς πλεονάσματος, με καθαρή εισροή καταθέσεων, με μείωση των επιτοκίων των δεκαετών ομολόγων και αύξηση των εξαγωγών, μετά από μία πενταετία ύφεσης.

Το έτος 2017 θεωρείται έτος που, σύμφωνα με όλες τις προβλέψεις, θα σηματοδοτήσει την επιστροφή της ελληνικής οικονομίας σε θετικούς ρυθμούς μεγέθυνσης, παρά τη διεθνή αβεβαιότητα.

Η συνεπής υλοποίηση του νέου προγράμματος στήριξης της ελληνικής οικονομίας, σε συνδυασμό με τη σταδιακή χαλάρωση των περιορισμών στην κίνηση κεφαλαίων, την πρόοδο στον τομέα των διαρθρωτικών αλλαγών, την προσπάθεια αντιμετώπισης των μη εξυπηρετούμενων δανείων, αναμένεται να οδηγήσει στην πλήρη αποκατάσταση της αξιοπιστίας της ελληνικής οικονομίας.

Επιπρόσθετα, η πλήρης ενεργοποίηση του ΕΣΠΑ, η εφαρμογή του νέου αναπτυξιακού νόμου, η αύξηση της απασχόλησης, αναμένεται ακόμα να συμβάλουν στην επανεκκίνηση της ελληνικής οικονομίας, επιτρέποντας την καταγραφή θετικών ρυθμών ανάπτυξης από το 2017 και μετά. Για το 2017 διαμορφώνεται η πρόβλεψη για ανάπτυξη σε ποσοστό 2,7%.

Κυρίες και κύριοι συνάδελφοι, ο υπό ψήφιση προϋπολογισμός αποτελεί ένα μικρό, αλλά σημαντικό βήμα στην υλοποίηση της κυβερνητικής πολιτικής, με προτεραιότητα την ανάπτυξη, την ανακατανομή των φορολογικών βαρών και των δημοσίων πόρων και την ακόμα μεγαλύτερη στήριξη της κοινωνικής πολιτικής και την προστασία των οικονομικά αδύναμων.

Ο προϋπολογισμός περιλαμβάνει δέσμες μέτρων ανά τομέα πολιτικής, με έμφαση σε διαρθρωτικές αλλαγές, αλλά και σε βασικούς κοινωνικούς στόχους, ώστε να δρομολογηθεί η σταδιακή αποκατάσταση των κοινωνικών ανισορροπιών.

Η νέα δημοσιονομική προσαρμογή προβλέπει στόχους πρωτογενούς πλεονάσματος στο 1,75% του ΑΕΠ, σε αντίθεση με το 4,5%, που είχε συμφωνηθεί από τις προηγούμενες κυβερνήσεις.

Οι στόχοι αυτοί μειώνουν σημαντικά το ύψος των απαιτούμενων δημοσιονομικών μέτρων, απελευθερώνοντας χώρο για τη σταδιακή ανάκαμψη της οικονομίας, αυξάνοντας την αξιοπιστία του προγράμματος και ενσωματώνοντας μεταξύ άλλων, δύο κρίσιμες πολιτικές της Κυβέρνησης, δηλαδή την πλήρη επέκταση του κοινωνικού εισοδήματος αλληλεγγύης συνολικού ύψους 760 εκατομμυρίων ευρώ και την αύξηση του εθνικού σκέλους του Προγράμματος Δημοσίων Επενδύσεων κατά 250 εκατομμύρια ευρώ, μέσω του οποίου αποτυπώνεται η αναπτυξιακή διάσταση του κυβερνητικού σχεδίου.

Σε αυτό το πλαίσιο, ο προϋπολογισμός στηρίζεται σε τρεις πυλώνες συνδυαστικά, στη δημοσιονομική ισορροπία, στην αναπτυξιακή διάσταση και στην κοινωνική δικαιοσύνη, διαμορφώνοντας παράλληλα ρεαλιστικούς δημοσιονομικούς στόχους, οι οποίοι χαρακτηρίζονται από ευελιξία, δικλίδες που διασφαλίζουν την ομαλή εξυπηρέτηση των χρηματοδοτικών αναγκών της χώρας μακροπρόθεσμα, στήριξη ενός νέου αναπτυξιακού προτύπου που θα έχει κατεύθυνση την παραγωγή με την ανάδειξη των συγκριτικών πλεονεκτημάτων της χώρας, που μετασχηματιζόμενα σε αναπτυξιακούς άξονες θα επιτρέψουν την κάλυψη της εσωτερικής αγοράς και την προοπτική της εξωστρέφειας. Και, τέλος, στοχευμένα μέτρα ενίσχυσης της κοινωνικής συνοχής.

Η εξειδίκευση όλων αυτών των αναπτυξιακών και κοινωνικών στοιχείων συνιστούν παράλληλες δράσεις, που ήδη έχουν αρχίσει να εφαρμόζονται.

Επιπλέον, μέσω των δράσεων του νέου ΕΣΠΑ δίδεται μεγαλύτερη έμφαση σε τομείς που παράγουν υπεραξία, δημιουργούν θέσεις εργασίας, δείγμα τόσο της κυβερνητικής φιλοσοφίας όσο και των δυνατοτήτων της ελληνικής οικονομίας.

Προς την ίδια κατεύθυνση κινείται και ο νέος αναπτυξιακός νόμος, δηλαδή, προς τη δημιουργία ενός νέου παραγωγικού οικονομικού προτύπου και συνακόλουθα στον αναπροσανατολισμό των διαθεσίμων πόρων.

Επιπλέον, και παρά τους δημοσιονομικούς περιορισμούς στον προϋπολογισμό του έτους 2017 προβλέπονται -όπως ειπώθηκε και προηγουμένως- επιπλέον 300 εκατομμύρια ευρώ για τη στήριξη της υγείας, της πρόνοιας και της εκπαίδευσης, 760 εκατομμύρια ευρώ για την εφαρμογή του κοινωνικού εισοδήματος αλληλεγγύης σε όλη τη χώρα, 250 εκατομμύρια ευρώ για την αύξηση του Προγράμματος Δημοσίων Επενδύσεων, τη χρηματοδότηση της έρευνας και τη χρηματοδότηση προγραμμάτων παλιννόστησης νέων ερευνητών, καθώς επίσης και 100 εκατομμύρια για το κούρεμα στεγαστικών δανείων σε πολύ φτωχούς οφειλέτες, που αποδεδειγμένα δεν μπορούν να εξυπηρετήσουν τα δάνειά τους.

Πρόκειται για μέτρα που ενισχύουν την ανάπτυξη και προάγουν την κοινωνική δικαιοσύνη. Πρόκειται, δηλαδή, για μέτρα αναπτυξιακής αναδιανομής. Δεν είναι επαρκή, αφού χρειάζονται περισσότερες παρεμβάσεις τέτοιου είδους. Είναι, όμως, μια αρχή.

Με αυτόν τον τρόπο στηρίζεται ο σχεδιασμός της κοινωνικά δίκαιης παραγωγικής ανασυγκρότησης της χώρας, που δεν περιορίζεται στην ποσοτική, αλλά στηρίζεται στην ποιοτική διάσταση των προγραμμάτων που εφαρμόζονται, και χρηματοδοτούν επενδυτικά εγχειρήματα, αφού σκοπείται η αξιοποίηση και όχι απλά η απορρόφηση των συγκεκριμένων πόρων. Σε αυτό το πλαίσιο επιχειρείται και ο αναπροσανατολισμός του παραγωγικού προτύπου, με στροφή προς την παραγωγή.

Τελειώνοντας, κυρίες και κύριοι συνάδελφοι, θέλω να κάνω μια παρατήρηση. Οι Βουλευτές της Αντιπολίτευσης και σήμερα, όπως και κατά τη συζήτηση άλλων νομοσχεδίων, επιδίδονται με τις τοποθετήσεις τους σε ασκήσεις αυτοεκπληρούμενης προσδοκίας και προφητείας. Αυτές οι ασκήσεις είχαν ξεκινήσει προ των εκλογών του Ιανουαρίου του 2015 και συνεχίστηκαν μετά απ’ αυτές: Την πιστωτική ασφυξία που είχαν προετοιμάσει για τη χώρα, εν όψει της ήττας τους τις εκλογές, την υπονόμευση των ελληνικών θέσεων κατά τη διαπραγμάτευση, το «ναι σε όλα» στο δημοψήφισμα και την εκ μέρους τους προσδοκία ήττας του ΣΥΡΙΖΑ στις εκλογές του Σεπτεμβρίου του 2015.

Συνεχίζονται ακόμα και σήμερα, με την προσδοκία να αποτύχει η αξιολόγηση και να αποτελέσει ο ΣΥΡΙΖΑ «αριστερή παρένθεση». Και όλες οι προσδοκίες τους διαψεύστηκαν και θα εξακολουθήσουν να διαψεύδονται όσο οι κύριοι συνάδελφοι της Αντιπολίτευσης δεν αναλύουν την ξεροκέφαλη πραγματικότητα, αυτή που γνωρίζει ο ελληνικός λαός, ανεξαρτήτως του εάν υπάρχει σήμερα πρόσκαιρη δυσαρέσκεια.

Ο ελληνικός λαός γνωρίζει ότι την ευθύνη για την κατάσταση στην οποία έχει περιέλθει η χώρα έχουν οι κυβερνήσεις της Νέας Δημοκρατίας και του ΠΑΣΟΚ, ότι η Κυβέρνηση το παλεύει και ότι η μόνη εναλλακτική θέση που η Νέα Δημοκρατία προτείνει είναι ο νεοφιλελευθερισμός, δηλαδή, περισσότερη λιτότητα, περικοπές, ανεργία και κοινωνική αναλγησία.

Γι’ αυτό καλώ όλους σας να στηρίξουμε την εθνική προσπάθεια, ψηφίζοντας τον προϋπολογισμό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Φτάσαμε στο τέλος της σημερινής συνεδρίασης.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 0.45΄ λύεται η συνεδρίαση για σήμερα 8 Δεκεμβρίου 2016 και ώρα 10.00΄, με αντικείμενο εργασιών του Σώματος νομοθετική εργασία: συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2017».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**